
Zăpada, înnegrită de gazele de eşapament ale autovehiculelor 
şi de emisiile industriale poluante, zăcea adunată mormane de-a 
lungul trotuarelor străzii Tverskaia, un larg bulevard tăind în 
două unul dintre cele mai aglomerate cartiere comerciale ale 
capitalei ruse. Pe sub strălucitoarele lămpi ale iluminatului public 
stradal, pietonii înfofoliţi pentru a se apăra de aerul îngheţat al 
nopţii se înghesuiau unii în alţii, grăbindu-se pe pavajul alunecos 
din cauza  poleiului. Şuvoaie de automobile, camioane şi 
autobuze se scurgeau fără întrerupere în ambele sensuri. 
Pneurile groase pentru zăpadă ale mijloacelor de transport 
scrâşneau pe stratul de sare şi de nisip împrăştiat ca să asigure 
aderenţa şi tracţiunea pe imensa arteră rutieră multibandă. 

Dr. Nikolai Kirianov se grăbea în direcţia nord, pe trotuarul de 
pe partea din dreapta a străzii, străduindu-se pe cât posibil să se 
strecoare neobservat prin mulţimea fremătătoare. Dar oricând îl 
atingea întâmplător cineva din mers, indiferent dacă era vorba 
despre o femeie sau un bărbat, despre o persoană tânără sau în 
vârstă, el tresărea violent, luptându-se din răsputeri să-şi 
reprime impulsul de a face brusc cale-ntoarsă sau de a o rupe la 
fugă, cuprins de panică. In ciuda frigului pătrunzător, sudoarea îi 
ieşea de sub căciula de blană şi i se scurgea încet pe frunte. 

Inaltul şi suplul medic patolog ţinea cât putea de strâns sub 
braţ cutia de cadou frumos împachetată, rezistând cu greu 
tentaţiei de a o ascunde vederii celorlalţi în interiorul paltonului. 
Cu toate că sărbătoarea îndrăgostiţilor, Ziua Sfântului Valentin, 
era o adăugare de dată relativ recentă în calendarul festiv 
rusesc, aceasta avea o popularitate în plină creştere, iar mulţi 
bărbaţi din jurul său duceau propriile cutii cu ciocolată şi cu 
bomboane drept cadouri pentru nevestele sau pentru iubitele lor. 

Fii calm, îşi spunea insistent în sinea lui. Era în siguranţă. 
Nimeni nu ştia ce aveau ei de gând. Planurile lor erau strict 
secrete. 

Şi-atunci, de ce tresari la orice umbră, oricât de neînsemnată, 


4 


pe care o zăreşti? îl întrebă sec mica voce din mintea lui. Ai uitat 
de toate privirile bizare şi de ocheadele speriate pe care ţi le 
aruncă toţi colegii de serviciu? Şi ce ai de zis şi despre zgomotele 
discrete pe care le tot auzi pe linie când vorbeşti la telefon? 

Kirianov se uită înapoi peste umăr, pe jumătate aşteptându-se 
să vadă o trupă de milițieni, adică de poliţişti militarizaţi, 
apropiindu-se de el. Insă nu văzu decât alţi moscoviți ca şi el, 
adânciţi fiecare în preocupările şi în grijile proprii şi de-abia 
aşteptând să scape de frigul de iarnă, aflat sub limita îngheţului. 
Uşurat pe moment, întoarse capul înainte, mai să se ciocnească 
de o femeie mai în vârstă, scundă şi bondoacă, cu braţele pline 
de pachete cu alimente. 

Bătrânica îl fulgeră cu privirea, murmurând printre dinţi o 
înjurătură. 

— Prastite, babuşka, iartă-mă, bunicuţo, bolborosi bărbatul, 
evitând la limită coliziunea cu bătrâna, care scuipă mânioasă la 
picioarele lui, încruntându-se în urma lui. Kirianov se grăbi să 
continue drumul, în timp ce pulsul îi bubuia în urechi. 

Nu foarte departe mai în faţă, reclamele fluorescente cu neon 
sclipeau în întunericul învăluitor, într-un violent contrast cu 
clădirile de locuinţe şi cu hotelurile masive şi cenuşii din era 
stalinistă care mărgineau strada. Kirianov răsuflă adânc. 
Ajunsese aproape de cafeneaua unde acceptase să-şi 
întâlnească persoana de legătură, o simpatică ziaristă 
occidentală, pe nume Fiona Devin. Odată sosit acolo, avea să-i 
poată răspunde la întrebări, să-i dezvăluie informaţiile pe care le 
deţinea, iar apoi să se întoarcă repede acasă la el, în micul său 
apartament unde nu mai avea pe nimeni ca şef care să facă pe 
deşteptul la adresa lui. Bărbatul iuți şi mai tare pasul, nerăbdător 
să termine cât mai repede întâlnirea clandestină. 

Deodată, cineva îl izbi pe Kirianov din urmă, îmbrâncindu-l 
înainte, pe o porţiune groasă de gheaţă neagră, netedă şi 
lunecoasă. Bărbatul simţi cum i-o iau tălpile înainte. Dând în 
disperare din braţe, îşi pierdu echilibrul şi căzu pe spate. Se lovi 
cu capul de pavajul îngheţat şi tot corpul lui fii străbătut de un 
fior dureros care îi înghiţi orice gând conştient. Gemând ametit, 
rămase întins vreme de o interminabilă clipă, incapabil să se 
mişte. 

Undeva în norul învârtejit de durere, Kirianov simţi o mâna pe 
umăr. Crispându-se, deschise ochii şi se uită în sus. 

Un bărbat blond, într-un palton de lână care părea să fi costat 
foarte mult, îngenunche lângă Kirianov, potopindu-l cu scuzele: 

— Dragă domnule, îmi pare nespus de rău, te rog să mă ieri. 
Sper că nu te-ai lovit prea tare. Am fost cam împiedicat, 
îngrozitor de împiedicat. Şi bărbatul îl apucă strâns pe Kirianov 
de braţ, cu ambele lui mâini înmănuşate. Lasă-mă acum să te 
ajut să te ridici în picioare. 

Patologul rus simţi în momentul acela ceva ca o înţepătură de 
ac pătrunzându-i adânc în muşchi. Deschise gura să strige, apoi 
îşi dădu seama, cu o groază crescândă, că nu mai putea să 
respire. Plămânii îi erau efectiv paralizaţi, în zadar mai încerca el 
acum să tragă în piept aerul de care avea atâta nevoie. Braţele şi 
picioarele i se crispară spasmodic şi începură să-i tremure, pe 
când tot mai mulţi muşchi îi înţepeneau. Înspăimântat, se holba 
la bărbatul aplecat deasupra lui. 

Un surâs de-abia schiţat păru să înflorească pe buzele 
celuilalt, după care se volatiliză. 

— Adio, doctore Kirianov, îi şopti el. Ar fi trebuit să te supui 
ordinelor şi să-ţi ţii gura. 

Captiv într-un corp care nu mai răspundea comenzilor 
creierului său, Nikolai Kirianov rămase zăcând rigid, urlând 
neauzit, în timp ce întreg universul înconjurător se pierdea 
treptat într-o totală şi fără de sfârşit beznă. Inima lui se mai 
zbătu câteva clipe, după care se opri definitiv. 


Bărbatul cel blond privi încă o secundă la cadavrul rămas cu 
gura deschisă. Apoi se uită în sus la grupul de martori curioşi 
atraşi de incident şi afişă o expresie de înmărmurită îngrijorare. 

— A păţit ceva rău! le spuse el. Cred că a suferit cine ştie ce 
atac. 

— Să se fi dat cumva prea tare cu capul de gheaţă atunci când 
a căzut? Ar trebui ca cineva să cheme un doctor, sugeră o tânără 
elegant îmbrăcată. Sau poate să chemăm miliția. 

Blondul dădu rapid din cap. 

— Da, ai dreptate. Bărbatul îşi scoase apoi cu grijă o mănuşă 
groasă şi dădu la iveală dintr-un buzunar de la palton un telefon 
celular. O să sun la urgenţe. 

După vreo două minute îşi făcu apariţia o ambulanţă alb-roşie 
care trase lângă bordură şi se opri. Semnalizatorul albastru 
intermitent de pe acoperiş lumina clipind micul grup de privitori, 
aruncând umbre fantomatice neregulate pe pavaj şi pe clădirile 
din preajmă. Doi brancardieri solizi săriră imediat jos pe uşa din 
spate, aducând cu ei o targă, urmaţi de un tânăr cu un aer de 
oboseală plictisită, într-un halat alb, boţit şi cu o cravată roşie, 

îngustă. Ducea în mână o grea trusă medicală neagră. 

Tânărul doctor al echipajului de pe ambulanţă se aplecă o 
clipă deasupra lui Kirianov, controlând cu o mică lanternă ochii 
holbaţi şi ficşi ai bărbatului şi căutându-i pulsul. Apoi oftă şi dădu 
din cap. 

— A murit, bietul de el. Acum nu se mai poate face nimic. Se 
uită de jur împrejur, la figurile celor prezenţi. Asta e. Cine îmi 
poate spune ce s-a întâmplat aici? 

Bărbatul blond ridică din umeri, expresiv. 

— A avut loc un mic accident. Ne-am ciocnit, iar el a alunecat 
pe gheaţă şi a căzut chiar aici. Am încercat să-l ajut să se ridice... 
însă omul pur şi simplu a încetat să mai respire. Asta-i realmente 
tot ce ştiu. 

Medicul se încruntă. 

— Am înţeles, domnule. Mi-e teamă că va trebui să ne însoţiţi 
până la spital. Avem de îndeplinit formalităţile de rigoare. lar 
miliția vă va solicita să daţi o declaraţie oficială. Tânărul se 
întoarse apoi şi în direcţia celorlalţi martori încă prezenţi la faţa 
locului. Dar dintre dumneavoastră, ceilalţi, a văzut cineva ceva 
lămuritor în plus? 

Mulțimea celor aflaţi de faţă rămase mută. Oamenii se dădeau 
înapoi, cu chipurile lipsite de orice expresie, îndepărtându-se 
deja, câte unul sau câte doi. Odată satisfăcut impulsul iniţial de 
curiozitate morbidă, nici unul dintre ei nu mai voia să rişte să-şi 
piardă toată seara ca să răspundă unor întrebări incomode prin 
cine ştie ce mohorâte şi murdare camere de gardă sau secţii de 
poliţie. 

Tânărul medic pufni cu cinism şi se îndreptă către cei doi 
brancardieri cu taiga, spunându-le: 

— Urcaţi-l în ambulanţă. Hai să mergem! N-are nici un rost să 
mai pierdem timpul aici, în frig. 

Mişcându-se repede, ei puseră pe targă cadavrul lui Kirianov şi 
îl ridicară în ambulanţă. Unul dintre brancardieri, doctorul în 
halat alb şi bărbatul blond se urcară prin spate în ambulanţă, 
alături de cadavru. Cel de-al doilea brancardier trânti uşa în urma 
lor şi se urcă apoi în cabină, lângă şofer. 

Cu lumina de deasupra încă aprinsă şi clipind, maşina se 
încadră imediat în traficul aglomerat de pe strada Tverskaia şi se 
îndreptă către nord. 

Ferit acum de privirile indiscrete, doctorul cotrobăi cu 
îndemânare prin toate buzunarele mortului şi pe sub 
îmbrăcămintea acestuia, controlând şi  golind portofelul 

patologului şi verificându-i legitimaţia de la spital. Se uită apoi 
încruntat la ceilalţi. 

— Nimic. N-am găsit absolut nimic. Nenorocitul n-are la el 
nimic incriminator. 

— Uită-te şi aici, îi sugeră sec blondul, aruncându-i pachetul 
pe care îl avusese cu el Kirianov. 

Medicul îl prinse şi sfâşie hârtia de ambalaj, desfăcând apoi 
cutia de bomboane. Peste cadavru se împrăştiară atunci câteva 
mape pline cu documente. Tânărul le frunzări repede şi dădu din 
cap satisfăcut. 

— Astea sunt fotocopii ale fişelor diverselor cazuri din spital, 
confirmă el. De la prima până la ultima. Doctorul cel tânăr zâmbi. 
Putem raporta succesul acţiunii noastre. 

Bărbatul blond se încruntă şi zise: 

— Ba eu nu cred că putem. 

— Cum adică? 

— Unde sunt mostrele de sânge şi de ţesut pe care le-a furat? 
întrebă mustrător blondul, mijind ochii reci, cenuşii. 

Medicul se uită îndelung la cutia goală din mâna lui. 

— La naiba! exclamă el, după care ridică consternat privirea. 
Kirianov trebuie să fi avut şi un complice. Mostrele se află la 
altcineva. 

— Aşa se pare, se declară celălalt de acord, apoi scoase din 
nou din buzunarul paltonului telefonul mobil, apelând un număr 
prememorat. Aici Moscova Unu. Am nevoie urgentă de o linie 
securizată de legătură cu Praga Unu. A intervenit ceva... 


PARTEA ÎNTÂI 

15 februarie 
Praga, Republica Cehă 


Locotenent-colonelul Jonathan Jon Smith, doctor în medicină, 
se opri în umbra bolţii vechiului turn gotic din capătul răsăritean 
al Podului Carol. Podul, lung de aproape o jumătate de kilometru, 
a fost construit cu mai bine de şase secole în urmă. Trece peste 
râul Vltava, legând Vechiul Oraş din Praga (Stare Mesto) cu Micul 
Cartier (Mala Strana). Smith rămase îndelung nemişcat, studiind 
cu atenţie structura de piatră din faţa lui. 

Bărbatul se încruntă. Ar fi preferat un alt loc pentru această 
întâlnire, unul mai aglomerat şi cu mai mult camuflaj natural. 
Traficul motorizat al capitalei cehe şi tramvaiele electrice treceau 
pe alte poduri mai noi şi mai largi, în timp ce Podul Carol era 
rezervat traversării pietonale a Vltavei. In semiobscuritatea 
lugubră a după-amiezii târzii, podul era aproape pustiu. 

În cea mai mare parte a anului, acest pod istoric era 
monumentul central al oraşului, o construcţie a cărei eleganţă şi 
frumuseţe atrăgea în masă vizitatorii şi comercianții ambulanți. 
Însă acum Praga era învăluită în ceața iernii, un nor gros de 
vapori reci şi semicondensaţi de apă, reunit cu smogul urât 
mirositor, reţinut de-a lungul şerpuitei văi a râului. Aburul 
cenuşiu din atmosferă înceţoşa contururile graţioase ale 
palatelor, bisericilor şi caselor renascentiste şi baroce ale cetăţii. 

Dârdâind uşor în aerul jilav şi geros, Smith îşi închise până la 
gât fermoarul canadienei de piele şi porni să urce până pe podul 
propriu-zis. Era un bărbat înalt şi zvelt, abia trecut de patruzeci 
de ani, cu un păr negru şi lins, ochi albaştri, pătrunzători şi obraji 
cu pomeţi înalţi. 

La început, zgomotul paşilor săi se reflectă abia auzit din 
parapetul înalt până la brâu al podului, dar după aceea sunetele 
se auziră şi mai amortizate, estompate de ceața care se ridica de 
pe râu. Ceaţa se insinua încet pe pod, ascunzând treptat vederii 

ambele capete ale acestuia. Ceilalţi oameni care treceau pe pod, 
în majoritate lucrători bugetari şi vânzători din magazine, 
apăreau dintr-odată din camuflajul ceţei, grăbindu-se spre casă, 
treceau pe lângă el fără a-i arunca o privire, dispărând din nou în 
ceaţă la fel de brusc precum se iviseră. 

Smith continua să înainteze. Podul Carol este mărginit de 
treizeci de statui de sfinţi, siluete tăcute şi nemişcate care se 
zăreau nedesluşit, rând pe rând, în ambele părţi. Fixate perechi, 
faţă în faţă, pe piloni masivi de gresie care susţin lunga 
traversare a râului, statuile constituiau punctele sale de reper 
până la locul de întâlnire. Americanul ajunse exact la mijlocul 
podului şi se opri, uitându-se în sus la figura liniştită a Sfântului 
lan Nepomuk, un preot catolic omorât în grele torturi în anul 
1393, când trupul său zdrobit fusese aruncat în râu chiar de pe 
acest pod. O parte din basorelieful de bronz înnegrit de timp, 
basorelief  înfăţişând martiriul sfântului, strălucea lustruit 
impecabil de către nenumăraţii trecători care îl atingeau ca să le 
poarte noroc. 

Mânat de un neaşteptat impuls de moment, Smith se aplecă şi 
mângâie şi el cu degetele locul cu pricina. 

— Nu te ştiam un om superstiţios, Jonathan, auzi el din spate 
un glas liniştit, cu sonorități ostenite. 

Smith se întoarse, rânjind jenat. 

— N-am nimic de câştigat din asta, dar nici rău nu-mi poate 
face, Valentin. 

Dr. Valentin Petrenko se apropie şi i se alătură, ţinând strâns 
într-o mână înmănuşată o servietă neagră. Specialistul rus în 
medicină era considerabil mai scund decât Smith şi mult mai 
solid clădit. Ochii lui trişti, căprui, clipeau neliniştiţi îndărătul unor 
ochelari cu lentile groase, cocoţaţi pe nas. 

— iți mulţumesc că ai fost de acord să te întâlneşti aici cu 
mine. Adică separat de conferinţă. Sunt conştient că nu este 
prea convenabil pentru tine. 

— Nu-ţi face griji în privinţa asta, îl linişti Smith, schiţând un 
zâmbet. Crede-mă că prefer să mă aflu aici în loc să-mi pierd alte 
câteva ore ascultându-l încă o dată pe Kozlik cum bate apa-n 
piuă cu ultima lui lucrare despre epidemiile de febră tifoidă şi de 
hepatită A din Yamsodamnedlostistan-ul Inferior. 

O privire amuzată licări un moment în ochii prudenţi ai lui 
Petrenko. 

— Într-adevăr, dr. Kozlik nu este chiar cel mai strălucit orator, 
încuviinţă el. insă teoriile lui sunt în esenţă corecte. 

Smith dădu din cap, aşteptând cu răbdare ca interlocutorul lui 
să-i explice de ce îi ceruse atât de insistent această întrevedere 
tainică. El şi Petrenko se aflau la Praga pentru a participa la o 
importantă conferinţă internaţională despre proliferarea bolilor 
infecțioase în Europa de Est. Maladii mortale, de multă vreme 
socotite drept ţinute sub control în ţările dezvoltate, izbucneau 
acum şi se răspândeau fulgerător în diverse părţi ale fostului 
imperiu sovietic, ca urmare a ruinării sistemului sanitar şi de 
sănătate publică după decenii de neglijare şi a prăbuşirii vechii 
ordini comuniste. 

Ambii bărbaţi erau adânc angrenaţi în confruntarea cu această 
criză în creştere a sănătăţii. Printre altele, Smith era şi un 
specialist extrem de priceput în domeniul biologiei moleculare şi 
lucra la Institutul Armatei Statelor Unite pentru Cercetări 
Medicale privind Bolile Contagioase (IASUCMBC) de la Fort 
Detrick, Maryland. lar Petrenko era un foarte bine văzut expert în 
domeniul bolilor rare, asociat în conducerea Spitalului Clinic 
Central din Moscova. 

Cei doi bărbaţi se cunoşteau din punct de vedere profesional 
de mai mulţi ani şi începuseră să se respecte reciproc pentru 
valoarea şi tactul de care dădeau dovadă. Aşa încât atunci când, 
în aceeaşi zi, un Petrenko foarte tulburat îl trăsese deoparte şi îi 
solicitase o întâlnire particulară, în afara conferinţei, Smith 
acceptase fără nici o ezitare. 

— Am nevoie de ajutorul tău, zise în cele din urmă rusul, după 
care înghiţi în sec. Deţin nişte informaţii presante, care trebuie 
să ajungă la cunoştinţa unor autorităţi competente din Occident. 

Smith îl privi cu luare-aminte. 

— Informaţii despre ce anume, Valentin? 

— Despre izbucnirea unei maladii la Moscova. Despre apariţia 
unei boli noi... a uneia cum eu personal n-am mai cunoscut 
niciodată până acum, răspunse încet Petrenko. Este ceva care 
mă înspăimântă. 

Smith simţi un mic fior îngheţat pe şira spinării. 

— Dă-i-nainte! îl îndemnă el. 

— Am văzut primul caz acum două luni, continuă Petrenko. 
Era un băieţel, un prichindel care nu avea decât şapte ani. Acuza 
dureri mari, suferea cumplit şi avea o febră ridicată şi 
persistentă. La început, doctorii crezuseră că au de-a face doar 
cu o banală gripă. Insă după aceea şi absolut dintr-odată, starea 
lui s-a înrăutățit. A început să-i cadă părul. l-au apărut aproape 
pe tot corpul nişte oribile răni sângerânde şi erupții foarte 

dureroase. A intrat apoi într-o accentuată anemie. La sfârşit, 
toate sistemele sale vitale - ficatul, rinichii şi în cele din urmă şi 
inima - pur şi simplu au încetat să mai funcţioneze. 

— Dumnezeule!  murmură Smith, imaginându-şi oribilele 
suferinţe pe care trebuie să le fi îndurat copilaşul. Apoi se 
încruntă, adăugând: Valentin, aceste simptome seamănă 
înfricoşător cu cele provocate de expunerea la radiaţii la un nivel 
extrem de ridicat. 

Petrenko încuviinţă, dând din cap. 

— Da, ăsta a fost şi primul nostru gând, spuse el şi ridică din 
umeri. Numai că n-am putut descoperi nici un fel de dovadă cum 
că băieţelul ar fi fost expus la vreun material radioactiv, nici 
acasă, nici la şcoală şi nici oriunde altundeva. 

— Avea vreo boală contagioasă? întrebă Smith. 

— Nu, răspunse rusul, clătinând hotărât din cap. Nimeni 
altcineva din jurul său nu s-a îmbolnăvit. Nici părinţii lui, nici 
prietenii şi nici aceia care l-au tratat. Bărbatul schiţă o grimasă. 
Nici una dintre analizele de laborator nu a evidenţiat vreun semn 
de infecţie virală sau bacteriologică, iar toate testele toxicologice 
au avut rezultate negative. N-a putut fi detectată nici o urmă de 
otravă sau de substanţă chimică periculoasă, care să fi făcut atât 
de mult rău. 

Smith fluieră uşor a mirare şi zise: 

— Foarte periculos. 

— A fost într-adevăr cumplit, încuviinţă Petrenko. Strângând în 
continuare servieta, omul de ştiinţă rus îşi scoase ochelarii şi-i 
şterse nervos, proptindu-i la loc pe nas. După aceea, însă au fost 
şi alte cazuri la spital, suferind de aceleaşi simptome oribile. Mai 
întâi, un bătrân, un fost activist din conducerea Partidului 
Comunist. Apoi, o femeie între două vârste. Şi în sfârşit, un 
bărbat tânăr - un zdravăn muncitor cu ziua, unul care fusese 
toată viaţa lui sănătos şi robust ca un taur. Şi toţi au murit în 
câteva zile în chinuri groaznice. 

— Şi au fost doar patru cazuri? 

Petrenko schiţă un surâs trist. 

— Doar de astea patru am eu cunoştinţă, răspunse el încet. 
Asta nu înseamnă însă că n-ar putea să mai existe şi altele. 
Oficialităţile de la Ministerul Sănătăţii ne-au atenţionat, pe mine 
şi pe alţi colegi de-ai mei, că se aşteaptă din partea noastră să 
nu punem prea multe întrebări, pentru a nu provoca o panică 
inutilă în rândul populaţiei şi a nu-i stârni pe reporterii din presă, 
avizi de ştiri-bombă. Fireşte, am combătut această hotărâre până 

la cele mai înalte niveluri. Dar, până la urmă, toate cererile 
noastre pentru o investigaţie extinsă au fost refuzate. Ni s-a 
interzis chiar să discutăm despre acele cazuri în afara unui foarte 
redus cerc de oameni de ştiinţă. Tristeţea din ochii bărbatului se 
accentuă. O înaltă oficialitate de la Kremlin a ajuns să-mi spună 
până şi că patru decese inexplicabile constituia ceva 
nesemnificativ, fiind „doar un zgomot de fond din punct de 
vedere statistic”. Respectiva persoană mi-a sugerat că noi, 
oamenii de ştiinţă, să facem bine să ne concentrăm eforturile 
contra SIDA şi contra altor afecţiuni care omoară atât de mulţi 
oameni în Mama Rusia. lar între timp, toate faptele referitoare la 
aceste misterioase decese au fost categorisite drept secrete de 
stat şi au fost îngropate în birocraţie. 

— ldioţii! bombăni Smith, încleştând maxilarele. Conspirația 
tăcerii şi secretomania au fost dintotdeauna distrugătoare pentru 
adevărata ştiinţă de calitate. Incercând din motive politice să 
ascunzi apariţia unei noi boli, nu faci decât să favorizezi 
izbucnirea unei catastrofale epidemii. 

— Poate, acceptă Petrenko, înălţând din umeri. lată de ce eu, 
unul, n-am să accept să iau parte la o asemenea muşamalizare. 
Şi tocmai de-aceea ţi-am adus asta. Rusul bătu uşor pe servieta 
lui neagră. Aici se află toate informaţiile medicale relevante 
referitoare la cele patru victime cunoscute, ca şi mostre din 
sângele lor şi din țesuturile prelevate de la ele. Sper din tot 
sufletul ca tu şi alţii din Occident să puteţi afla cât mai multe 
despre mecanismele acestei noi maladii mai înainte de a fi prea 
târziu. 

— Dar cât de mult vei avea de suferit dacă guvernul vostru va 
descoperi că tu ai fost acela care a divulgat aceste informaţii 
secrete? întrebă Smith. 

— Nu ştiu, recunoscu rusul. Şi tocmai de aceea am şi dorit să- 
ţi transmit aceste date în mare taină. Oftă. Situaţia din ţara mea 
se deteriorează rapid, Jon. Mă tem foarte tare că autorităţile 
noastre au ajuns la concluzia că este mai sigur şi mai uşor să 
conducă prin forţă şi frică, decât prin puterea de convingere şi 
rațiune. 

Smith înțelese şi dădu din cap. El urmărea cu un interes 
crescând veştile care veneau din Rusia. Preşedintele țării, Viktor 
Dudarev, fusese membru al vechiului KGB, adică al Comitetului 
Sovietic pentru Securitatea Statului şi fusese rezident în 
Germania de Est. Când Uniunea Sovietică se destrămase, 
Dudarev nu întârziase să se alinieze forțelor reformatoare. El se 

ridicase repede în noua Rusie, răspunzând mai întâi de FSB, noul 
Serviciu Federal de Securitate, devenind apoi prim-ministru şi în 
final câştigând alegerile prezidenţiale. In tot acest timp, mulţi 
doriseră cu înverşunare să creadă că el era un om sincer dedicat 
normelor democratice. 

Dudarev îi păcălise însă pe toţi. După ce se instalase în funcţia 
de preşedinte al statului, fostul ofiţer KGB îşi lepădase masca, 
arătându-se mult mai interesat să-şi satisfacă propriile ambiţii 
decât să instaureze în Rusia o democraţie veritabilă. Era ocupat 
să adune în mâinile lui şi ale linguşitorilor săi acoliţi din ce în ce 
mai multe frâie ale puterii. Noile companii independente de 
presă fuseseră silite să tacă, apoi readuse sub control 
guvernamental. Corporaţiile ai căror proprietari se opuneau făţiş 
Kremlinului fuseseră desfiinţate prin ordonanţe oficiale sau le 
fuseseră confiscate toate bunurile patrimoniale sub pretextul 
evaziunii fiscale. Rivalii lui politici erau reduşi la tăcere sau daţi 
uitării de către presa de stat. i 

Spiritele satirice îl porecliseră pe Dudarev „Ţarul Viktor”. Insă 
gluma aceea se învechise de mult, iar acum era pe cale să 
devină o crudă realitate. 

— Voi face tot posibilul pentru ca numele tău să nu fie asociat 
cu afacerea asta, îi făgădui Smith. Insă cineva din guvernul ţării 
tale nu va putea să nu facă legătura între tine şi aceste informaţii 
când vor apărea scurgeri de date. Şi la un moment dat vor exista 
şi astfel de scurgeri de informaţii. Smith se uită în ochii celuilalt. 
Poate că ar fi mai bine pentru tine să vii tu însuţi cu informaţiile 
respective. Ar putea fi mai sigur. 

Petrenko ridică dintr-o sprânceană. 

— Adică să cer azil politic? 

Smith încuviinţă din cap. 

Omul de ştiinţă scutură însă din cap. 

— Nu, nu cred. Ridică din umeri. Cu toate greşelile mele, eu 
sunt în primul rând şi pentru totdeauna rus. Nu-mi voi părăsi 
patria natală de frică. Bărbatul zâmbi trist. lar în afară de asta, 
cum spun filosofii? Pentru a obţine triumful, oamenii de omenie 
nu trebuie decât să nu facă nimic? Cred că au dreptate. Aşa că 
am să rămân la Moscova şi am să fac tot ce pot pentru a 
îndepărta vălul întunericului cu puterile mele. 

— Vă rog, mă puteți ajuta şi pe mine? Cuvintele veniră din 
ceaţă, rostite în cehă. 

Tresărind, Smith şi Petrenko se întoarseră. 

Un bărbat oarecum mai tânăr, cu o faţă aspră şi lipsită de 

orice urmă de zâmbet, stătea, doar la câţiva paşi distanţă de ei, 
cu palma stângă întinsă, ca şi cum le-ar cere nişte bani. Sub o 
chică de păr castaniu, încurcat şi unsuros, de lobul urechii sale 
drepte atârna un minuscul craniu argintiu. Mâna lui dreaptă era 
ascunsă într-un palton lung şi negru. Il însoțeau alţi doi bărbaţi, 
îmbrăcaţi asemănător şi la fel de soioşi ca şi el, stând imediat în 
spatele lui. Şi ei purtau mici cercei în formă de craniu. 

Reacţionând instinctiv, Smith se propti în faţa mai scundului 
om de ştiinţă rus. 

— Scuzaţi-mă, nu înţeleg. Vorbiţi cumva englezeşte? li se 
adresă el în limba cehă. 

Bărbatul cu păr lung cobori încet mâna stângă. 

— Eşti american, nu-i aşa? 

Ceva din felul în care articulase cuvintele îl făcu pe Smith să 
se zbârlească. 

— Corect. 

— Asta-i bine, zise bărbatul hotărât. Toţi americanii sunt 
bogaţi, în timp ce eu sunt sărac. Ochii lui negri licăriră o clipă în 
direcţia lui Petrenko, după care se întoarseră din nou către 
Smith. Îşi dezgoli dinţii într-un rapid rictus de prădător. Aşa că 
îmi vei da servieta prietenului tău. Ca un cadou, da? 

— Jon, bâigui rusul din spatele lui. Oamenii ăştia nu sunt cehi. 

Bărbatul cu păr lung îl auzi şi ridica vesel din umeri. 

— Dr. Petrenko are dreptate. Il felicit pentru perspicacitatea 
de care dă dovadă. Cuţitul rabatabil pe care îl ascunsese până 
atunci în palton ieşi acum la iveală, dintr-o singură mişcare lină. 
II deschise. Lama părea ascuţită ca un brici. Dar eu tot vreau 
servieta aceea. Acum. 

La dracu'! îşi spuse Smith în sinea lui, urmărindu-i cu sânge 
rece pe cei trei bărbaţi care începuseră să-i împresoare. 
Americanul se dădu uşor înapoi - şi constată că atinsese 
parapetul înalt până la brâu al podului care trecea peste râul 
Vltava. Nu-i bine deloc, gândi el înverşunat. Prinşi neînarmaţi şi 
depăşiţi numeric pe un pod cufundat în ceaţă. /ntr-adevăr, nu era 
câtuşi de puţin bine. 

Orice speranţe pe care le-ar fi putut avea în legătură cu 
posibilitatea de a le da pur şi simplu servieta şi de a pleca apoi 
de-acolo vii şi nevătămaţi se spulberaseră când îl auzise pe 
celălalt bărbat folosind atât de firesc şi de sigur pe el numele lui 
Petrenko. Asta nu era o banală tâlhărie. În cazul în care nu se 
înşela, băieţii ăştia erau nişte profesionişti, iar profesioniştii erau 
pregătiţi să nu lase niciodată martori vii în urma lor. 

Americanul se strădui să schiţeze un zâmbet. 

— Bine, sigur.... vreau să zic, dacă pui problema aşa. Nu-i 
nevoie să fie nimeni rănit, nu-i aşa? 

— Ai dreptate. N-avem nevoie de aşa ceva, prietene, îl asigură 
rânjind omul care avea cuțitul. Acum, spune-i bunului nostru 
medic să ne dea servieta aia. 

Smith trase adânc aer în piept, simțind cum i se accelerează 
pulsul. Lumea din jurul lui păru să se oprească, în timp ce 
adrenalina îi inunda vasele de sânge, iuţindu-i reflexele. Se 
încovoie, pregătit să primească atacul. Acum! 

— Poliţia! Poliţia! mugi americanul. Apoi mai răcni încă o dată, 
sfâşiind liniştea cufundată în ceaţă: Poliţia! 

— Neghiobule! mârâi bărbatul cu păr lung, fandând către 
american şi repezind înainte mâna în care ţinea cuțitul. 

Ripostând instantaneu, Smith se aruncă într-o parte. Lama 
cuţitului licări razant pe lângă faţa lui. Fusese cât pe ce! Lovi 
apoi în disperare la interiorul încheieturii expuse a mâinii 
agresorului, tăind terminaţiile nervoase. 

Agresorul urlă de durere. Cuţitul îi zbură din mâna brusc 
paralizată şi căzu pe pavaj. Mişcându-se la fel de repede, Smith 
se răsuci înapoi, izbind cu o forţă teribilă, cu cotul, drept în faţa 
îngustă a bărbatului cu păr lung. Oasele trosniră şi sângele ţâşni. 
Gemând, omul se rostogoli înapoi şi căzu într-un genunchi, 
pipăindu-şi ruina nasului zdrobit, plin de sânge. 

Furios, cel de-al doilea bărbat trecu pe lângă şeful său căzut şi 
se aruncă şi el la atac, cu propriul său pumnal. Smith evită 
asaltul aplecându-se şi îi aplică duşmanului o cumplită lovitură 
de pumn drept sub coaste. Bărbatul se încovoie brusc de durere 
şi se împletici. Mai înainte ca el să se dezmeticească, Smith îl 
înşfacă de spatele paltonului şi îl izbi cu capul de parapetul de 
piatră al podului. Complet năucit sau grav rănit, omul se prăbuşi 
pe burtă fără a mai scoate nici un sunet şi rămase nemişcat. 

— Jon! Păzea! 

Auzind strigătul lui Petrenko, Smith se întoarse fulgerător, 
tocmai la timp pentru a-l vedea pe rus respingându-l pe al treilea 
agresor cu disperate şi necontrolate lovituri largi cu servieta. 
Insă bucuria sălbatică din privirea lui Petrenko se topi, lăsând loc 
spaimei, când omul se uită în jos şi văzu cuțitul cu toată lama 
înfiptă în propriul său abdomen. 

Apoi, deodată, se auzi o singură împuşcătură, reverberându-se 
de-a lungul podului. 

lar drept în mijlocul frunţii lui Petrenko apăru brusc o gaură 

micuță cu conturul înroşit. Fragmente de os şi creier zburaseră 
prin partea din spate a craniului său, antrenate de un glonţ de 
9x18 mm, tras pe orizontală. Ochii i se duseră imediat în fundul 
capului, după care, cu mâinile încleştate pe servietă, rusul ucis 
se clătină şi căzu pe spate peste parapet, rostogolindu-se în râul 
de dedesubt. 

Cu coada ochiului, Smith îl zări pe primul agresor bălăbănindu- 
se din nou pe picioare. Sângele îi şiroia pe faţă, picurându-i apoi 
de pe bărbia nerasă. Ochii lui întunecaţi erau plini de ură şi acum 
ţinea în mână un pistol, un vechi model sovietic - Makarov. Un 
tub golit de cartuş zuruia încet pe pavajul neuniform. 

Americanul se încordă, conştient că era deja prea târziu. 
Celălalt bărbat era prea departe de el - dincolo de lungimea 
braţelor sale. Smith se întoarse brusc şi se aruncă de pe pod, 
dispărând cu capul înainte în ceaţă. In urma lui se auziră mai 
multe Împuşcături. Un glonţ îi şuieră pe lângă ureche, iar un altul 
îi străpunse haina, producându-i o arsură dureroasă în umăr. 

Lovi suprafaţa Vltavei, stârnind un nor alb de spumă şi de 
stropi şi scufundându-se apoi adânc în apele aproape îngheţate, 
negre ca smoala. Din ce în ce mai jos, bărbatul alunecă într-un 
vid de linişte absolută şi de întuneric total. Apoi, curentul iute al 
râului îl înşfacă în ghearele sale, târându-l de haina sfâşiată, de 
braţe şi de picioare, răsucindu-l şi rostogolindu-l în timp ce îl 
ducea tot mai spre nord, departe de stâlpii masivi de piatră ai 
podului. 

Plămânii îl usturau deja, tânjind după aer. Cu îndârjire, Smith 
dădu din picioare şi din mâini, luptându-se să-şi croiască drum 
prin apa rece ca gheaţa. Intr-un târziu, scoase capul la suprafaţă 
şi rămase acolo o bună bucată de vreme, gâfâind şi horcăind, 
străduindu-se să-şi oxigeneze mult încercatul organism. 

Captiv încă în curentul puternic, se răsuci cu faţa în direcţia 
din care venise. Podul Carol nu se mai vedea în ceaţă, dar se 
auzeau ecourile strigătelor şi glasurilor panicate reverberând pe 
râu. Zgomotele împuşcăturilor păreau să-i fi trezit pe locuitorii 
Pragăi din toropeala după-amiezii târzii. Smith scuipă o gură de 
apă şi schimbă direcţia. 

Se zbătu să se apropie de malul răsăritean, luptând din 
răsputeri să înainteze de-a curmezişul curentului care îl ducea la 
vale. Trebuia să iasă cât mai repede din apă - mai înainte ca 
frigul muşcător să-i epuizeze puterile. Dinţii începură să-i 
clănţăne pe măsură ce gerul pătrundea prin îmbrăcămintea 
îmbibată cu apă şi ameninţa cu hipotermia. 

După un lung răgaz de deznădejde, ţărmul pierdut în ceaţă i 
se păru imposibil de atins cu forţele care îl lăsau rapid. Conştient 
că timpul trecea acum extrem de repede pentru el, Smith făcu 
încă un ultim şi disperat efort. Dădu din nou din picioare, iar de 
data asta mâinile lui slăbite atinseră un banc de noroi şi de 
pietricele, de pe malul apei. Incordându-şi ultimele puteri, 
bărbatul se târî afară din Vltava, pe o îngustă întindere cu iarbă 
şi copaci îngrijiţi, zonă aparţinând evident unui mic parc de pe 
ţărmul râului. 

Dârdâind şi simțind mari dureri în toţi muşchii, se rostogoli cu 
faţa în sus şi rămase locului, uitându-se la cerul cenuşiu şi 
uniform. Minutele treceau şi el se lăsă purtat prea extenuat 
pentru a merge mai departe. 

În momentul acela, Smith auzi o exclamaţie de uluire. 
Tresărind, întoarse capul şi văzu o femeie scundă, în vârstă, 
înfofolită într-o haină de blană, holbându-se în jos la el, într-o 
combinaţie de teamă şi stupefacţie. Un căţeluş apăru şi el la 
picioarele bătrânei, adulmecând curios. Aerul din jurul lor părea 
tot mai întunecat cu fiecare secundă. 

— Poliţia, se forţă el să articuleze printre dinţii care îi 
clănţăneau. 

Bătrâna făcu ochii mari. 

Apelând la toate cuvintele stâlcite din limba cehă pe care le 
ştia, Smith reuşi să şoptească: 

— Cheamă poliţia. 

Inainte de a apuca să mai spună şi altceva, bărbatul se 
cufundă într-o beznă adâncă. 

Sediul Comandamentului Operaţional de 
Nord, Kernihiv, Ucraina 


Vreme de patru sute de ani, Kernihiv a fost supranumit „oraşul 
princiar”, servind drept capitală fortificată pentru principatele din 
inima Rusiei kieviene, apusa confederație a vikingilor care se 
făcuseră stăpâni pe teritoriile care vor deveni mai târziu Rusia şi 
Ucraina. Câteva dintre frumoasele ei catedrale, biserici şi 
mănăstiri datează încă din secolele al unsprezecelea şi al 

doisprezecelea, iar turnuleţele lor ascuţite şi cupolele aurii 
conferă o calmă eleganţă Aticului orizont al oraşului. În fiecare 
an, multe autocare pline de turişti fac scurta excursie de la Kiev, 
aflat la o sută patruzeci de kilometri mai la sud, pentru a admira 
anticele bijuterii arhitectonice şi opere de artă monumentală din 
Kernihiv. 

Puţini dintre aceşti turişti au remarcat vreodată un complex 
izolat de clădiri din beton şi oţel construite în era sovietelor la 
periferia oraşului. Acute, înăuntrul unui perimetru apărat de un 
gard din sârmă ghimpată, păzit de soldaţi înarmaţi până-n dinţi, 
se află centrul administrativ al uneia dintre cele trei principale 
organizaţii combatante ale armatei ucrainene - şi anume 
Comandamentul Operativ de Nord. Soarele asfinţise de mult, iar 
luminile erau încă aprinse în tot complexul. Automobile oficiale, 
purtând steguleţe cu însemnele tuturor unităţilor militare 
importante aflate în subordine, umpleau până la refuz zona de 
parcare aferentă clădirii centrale cu trei etaje a 
comandamentului, construcţie luminată de reflectoare. 

In interiorul clădirii, maiorul Dmitri Poliakov stătea într-o 
margine a unei aglomerate săli de şedinţe. Işi alesese cu grijă 
poziţia care îi asigura cel mai bun contact vizual cu şeful lui, 
generalul-locotenent Aleksandr  Marciuk, omul aflat la 
conducerea Comandamentului Operaţional de Nord al armatei. 
Maiorul, tânăr şi înalt, îşi verifică încă o dată mapa de sub braţ, 
asigurându-se că avea acolo orice raport şi orice proiect de ordin 
de care generalul ar fi putut să aibă nevoie în cursul acelei 
întruniri militare de urgenţă. Poliakov era pe deplin conştient că 
Marciuk era un oştean profesionist, sever şi pretenţios, unul care 
avea pretenţia ca principalul său colaborator militar subordonat 
să fie pregătit să răspundă instantaneu oricărei nevoi sau 
oricărui ordin. 

Marciuk, ofiţerii importanţi din statul său major şi şefii de 
brigadă şi de divizie din Comandamentul de Nord şedeau pe trei 
laturi ale unei mese mari, rectangulare, de conferinţă. O hartă 
detaliată a zonei lor de acţiune era atârnată pe un suport, la 
capătul respectivei mese. Fiecare ofiţer de rang înalt avea în faţă 
propria mapă cu documentele pentru întrunire, câte o scrumieră 
şi un pahar cu ceai fierbinte. Ţigările fumegau pe majoritatea 
scrumierelor. 

— Nu încape nici o îndoială că atât ruşii, cât şi belaruşii şi-au 
întărit drastic securitatea de-a lungul graniţelor comune cu noi, 
continuă vorbitorul, un colonel plin. Arătă cu băţul indicator mai 

multe locuri de pe hartă. Au blocat fiecare punct minor de 
trecere, de la Drobjanka, aici, în nord şi până la Harkov, în partea 
de est. Traficul este permis doar pe la punctele de control de pe 
marile autostrăzi principale - şi chiar şi pe-acolo numai în urma 
unor  minuţioase verificări. Mai mult, omologii mei din 
comandamentul vestic şi din cel sudic mi-au adus la cunoştinţă 
că şi în sectoarele lor situaţia se prezintă asemănător. 

— lar ruşii nu se mulţumesc numai cu atât, interveni îngrijorat 
unul dintre ofiţerii din partea cea mai îndepărtată a mesei. 
Acesta comanda o brigadă din Forţele de Acoperire, o nouă 
formaţiune militară multispecializată, alcătuită din trupe de 
recunoaştere, cu elicoptere de supraveghere şi de atac, precum 
şi din unităţi de infanterie înarmate cu rachete antitanc. Posturile 
mele avansate au remarcat forţe de recunoaştere de mărimea 
unor companii şi chiar a unor batalioane, operând în mai multe 
puncte de-a lungul frontierei. Acestea par să încerce să 
localizeze cu precizie staţiile de lucru ale detaşamentelor noastre 
pentru asigurarea securităţii graniţei. 

— Nu trebuie să neglijăm nici atenţionările primite din partea 
americanilor cu privire la zvonurile despre mişcările acelea 
masive de trupe, mai adăugă un alt colonel. Goarnele încrucişate 
de pe epoleţii lui îl identificau drept membru al Trupelor de 
Transmisiuni, dar asta nu era decât o acoperire; în realitate, 
respectivul era şeful departamentului de contrainformaţii militare 
al Comandamentului de Nord. 

Toţi cei aflaţi în jurul mesei dădură din cap. Ataşatul militar 
american de la Kiev le furnizase informaţii sugerând că unele 
dintre unităţile militare ruseşti de elită ale aviaţiei, blindatelor şi 
trupelor de infanterie mecanizată se volatilizaseră fără urmă de 
pe amplasamentele lor obişnuite din jurul Moscovei. N-au putut fi 
confirmate acele informaţii, totuşi ele se dovedeau extrem de 
neliniştitoare. 

— Şi care ar fi explicaţia oficială a ruşilor pentru toată această 
activitate neobişnuită? întrebă un masiv comandant al unei 
divizii de tancuri, aşezat chiar lângă şeful contrainformaţiilor. Se 
aplecase înainte şi luminile din tavan se reflectară din chelia lui 
lucioasă. 

— Kremlinul pretinde că mişcările astea sunt doar măsuri de 
precauţie împotriva terorismului, răspunse încet generalul- 
locotenent Marciuk, scuturând scrumul ţigării. Avea glasul 
răguşit, iar gulerul înalt al uniformei era pătat de sudoare. 

Maiorul Poliakov îşi ascunse o încruntare îngrijorată. Chiar şi la 

cincizeci de ani, generalul era de obicei un bărbat puternic şi 
sănătos, însă acum era bolnav - ba chiar foarte bolnav. Nu 
fusese în stare să mănânce nimic toată ziua. Insistase totuşi să 
convoace această întrunire de seară. 

— E doar o afurisită de gripă, Dmitri, hârâise Marciuk. O să fac 
abstracţie de ea. Acum însă, contextul militar îmi solicită 
întreaga atenţie. Imi cunoşti regula: datoria înainte de toate. 

Ca orice soldat disciplinat care primise un ordin, Poliakov 
dăduse din cap şi se supusese. Ce altceva ar fi putut să facă? ŞI 
totuşi acum, uitându-se la şeful său, începea să creadă că ar fi 
trebuit să încerce să insiste mai mult ca să-l convingă să se lase 
consultat de un medic. 

— Şi avem noi oare încredere în bunii noştri prieteni şi vecini, 
ruşii, Aleksandr? întrebă ipocrit comandantul diviziei de tancuri. 
Mă refer la aceste aşa-zise măsuri antiteroriste. 

Marciuk ridică din umeri. Până şi acest neînsemnat gest păru 
să-i solicite un efort. 

— Terorismul constituie o ameninţare serioasă. Cecenii şi nu 
numai ei, vor lovi Moscova şi interesele acesteia oricând şi 
oriunde vor putea. Ştim asta cu toţii. Omul tuşi hârâit, se opri o 
clipă să-şi tragă răsuflarea, apoi se forţă să continue, însă eu nu 
am văzut, nici de la guvernul nostru şi nici din partea ruşilor 
înşişi, nici o informaţie care să justifice o atât de febrilă activitate 
şi de o asemenea amploare. 

— Şi-atunci noi ce ar trebui să facem? murmură un alt ofiţer. 

— Atunci ne vom lua şi noi propriile precauţii, îi răspunse pe 
un ton funest Marciuk. Dacă nu pentru altceva, măcar pentru a 
ne arăta deschis atitudinea faţă de Ţarul Viktor şi faţă de acoliţii 
acestuia de la Moscova. O mică demonstraţie de forţă din partea 
noastră ar trebui să contribuie la descurajarea oricărei eventuale 
idioţenii din direcţia Kremlinului. Generalul se ridică şi se întoarse 
înspre hartă. Pe frunte i se rostogoleau stropi mari de sudoare. 
Se făcuse pământiu la faţă. Şi se clătină. 

Poliakov dădu să se repeadă, însă generalul îi făcu un gest să 
renunţe. 

— Nu-i nimic, Dmitri, murmură el. Am avut doar o mică 
ameţeală, asta-i tot. 

Subordonaţii lui schimbară priviri îngrijorate. 

Marciuk se sili să afişeze un surâs chinuit. 

— Ce s-a întâmplat, domnilor? N-aţi mai văzut niciodată până 
acum un om gripat? Tuşi încă o dată, dar acum prelung şi 
convulsiv, rămânând cu capul aplecat şi căutând să-şi recapete 

suflul. Bărbatul încercă din nou să schiţeze un zâmbet. Nu vă 
faceţi griji, am să încerc să nu răsuflu în direcţia voastră. 

Vorbele sale stârniră câteva râsete încordate. 

Revenindu-şi treptat, generalul se aplecă şi se sprijini în mâini. 

— Ascultaţi-mă acum cu atenţie, le spuse celor prezenţi, 
luptându-se din greu pentru fiecare cuvânt rostit. Incepând din 
această seară, ceva mai târziu, vreau ca toate diviziile şi 
brigăzile combatante să intre în stare de alertă şi mai 
accentuată. Toate permisiile şi învoirile de personal trebuie 
contramandate. Toţi ofiţerii plecaţi indiferent pe ce motiv din 
unităţile lor vor fi rechemaţi la datorie - imediat. lar până în zorii 
zilei de mâine vreau ca fiecărui tanc operativ, fiecărui vehicul de 
luptă al infanteriei şi fiecărei guri de foc autopropulsate a acestui 
comandament să i se facă plinul cu combustibil şi cu muniţie. La 
fel şi cu toate elicopterele de transport şi de luptă capabile să 
zboare. Odată ce aceste lucruri vor fi îndeplinite, unităţile 
voastre vor începe să se deplaseze de urgenţă în zonele lor de 
desfăşurare pe timp de război, pentru a lua parte la manevrele 
speciale de iarnă. 

— Va costa scump aducerea atâtor trupe în stare de pregătire 
completă de luptă, îi atrase liniştit atenţia şeful statului său 
major. Extrem de scump. Parlamentul ne va lua serios la 
întrebări. Bugetul de apărare din acest an este foarte restrâns. 

— La naiba cu bugetul! lătră Marciuk, încordându-se de iritare. 
Şi să-i ia dracu' şi pe toţi politicienii de la Kiev! Datoria noastră 
este aceea de a ne apăra patria şi nu de a ne gândi la bugete. 
Brusc, se învineţi şi mai mult la faţă şi se clătină din nou. 
Tremura vizibil, răvăşit de un val de groaznică durere, după care 
se frânse de mijloc, prăbuşindu-se cu faţa în jos pe masa de 
şedinţe. O scrumieră se făcu ţăndări pe pardoseală, împrăştiind 
scrumul şi mucurile de ţigară pe covorul uzat. 

Ofițerii uluiţi săriră în picioare, bulucindu-se cu toţii în jurul 
comandantului lor căzut. 

Poliakov se înghesui printre ei, nemailuând în seamă rangurile. 
Maiorul atinse uşor umărul lui Marciuk, punându-i după aceea o 
mână pe frunte şi retrăgându-şi-o instantaneu. Se holbă, uluit. 

— Sfântă Fecioară! şopti el. Generalul arde cumplit. 

— Intoarceţi-l cu faţa-n sus! sugeră cineva. Şi mai lărgiţi-i 
cravata şi gulerul. Lăsaţi-i spaţiu ca să poată respira. 

Mişcându-se iute, Poliakov şi un alt ajutor cu grad inferior se 
supuseră pe dată, în graba lor de a-l desface la gât sfâşiindu-i 
cămaşa şi nasturii de la tunică. Când apărură la iveală părţi din 

gâtul şi din pieptul lui Marciuk, se auziră de peste tot exclamaţii 
de stupefacţie. Pielea generalului era aproape în întregime 
acoperită de răni deschise şi sângerânde. 

Poliakov înghiţi spasmodic în sec, străduindu-se din răsputeri 
să nu vomite. Se întoarse, uitându-se în altă parte. 

— Chemaţi un doctor! urlă bărbatul, oripilat de ceea ce 
văzuse. Pentru numele lui Dumnezeu, să cheme cineva imediat 
un doctor! 


Câteva ore mai târziu, maiorul Dmitri Poliakov şedea aplecat 
în faţă, pe o banchetă din holul de lângă salonul de terapie 
intensivă al Spitalului Clinic din Oblast. Deprimat şi cu privirile 
împăienjenite, se holba la plăcile de gresie crăpate ale pardoselii 
holului, ignorând înfundatele şi ininteligibilele apeluri stridente 
de la staţia de amplificare, chemând periodic diverşi doctori şi 
asistente în diferite părţi ale clădirii. 

In câmpul vizual al lui Poliakov apăru la un moment dat o 
pereche de cizme impecabil lustruite. Oftând, maiorul îşi ridică 
privirea şi văzu un ofiţer cu o faţă îngustă şi aspră, uitându-se la 
el cu vădită dezaprobare. O fracțiune de secundă îşi ieşi din fire, 
apoi zări însă cele două stele de general locotenent pe epoleţii 
brodaţi cu alb şi roşu de pe umerii celuilalt şi sări deodată în 
poziţie de drepţi. Trase umerii înapoi şi îşi înălţă bărbia, 
rămânând în picioare, cu atenţia încordată. 

— Tu trebuie să fii Poliakov, principalul aghiotant al lui 
Marciuk, se răsti celălalt. Nu era o întrebare. 

Maiorul dădu din cap hotărât, atent în continuare. 

— Da, domnule. 

— Numele meu este Timoşenko, zise cu răceală ofiţerul cu 
faţa îngustă şi mult mai scund decât el. General-locotenent 
Eduard Timoşenko. Am fost trimis de la Kiev să preiau comanda 
aici, atât din ordinul ministrului Apărării, cât şi al preşedintelui 
însuşi. 

Poliakov se străduia să-şi mascheze disperarea. Timoşenko 
era cunoscut în tot corpul ofițeresc al armatei drept un activist 
politic, unul dintre sutele de activişti rămaşi încă dinainte ca 
Ucraina să-şi fi redobândit independenţa în urma dezintegrării 
Uniunii Sovietice. Reputația lui în calitate de comandant operativ 
era jalnică. Cei care îi înduraseră conducerea vorbeau cu 
amărăciune despre un bărbat preocupat mai degrabă de 
aspectele formale decât de pregătirea pentru o luptă adevărată. 
In ultima vreme, omul îşi petrecuse cea mai mare parte din timp 

în diverse posturi din Ministerul Apărării, mutându-şi energic 
hârtiile dintr-o parte în cealaltă a mesei sale, asigurându-se 
permanent că politicienii influenţi îl consideră indispensabil. 

— Care este starea actuală a generalului Marciuk? îl întrebă 
Timoşenko. 

— Generalul încă nu şi-a recăpătat cunoştinţa, domnule, 
raportă fără nici o tragere de inimă Poliakov. Şi după câte spun 
medicii, semnele sale vitale se deteriorează rapid. Până acum nu 
răspunde la nici un tratament. 

— Inţeleg, pufni Timoşenko, întorcând capul ca să contemple 
cu dispreţ priveliştea mohorâtă a holului. După o clipă, se uită 
din nou la bărbatul mai tânăr. Dar ce cauză are această 
nefericită boală? Chiar înainte de a pleca de la Kiev, mi-au ajuns 
la urechi tot felul de prostii, în legătură cu o posibilă iradiere. 

— Incă nu ştie nimeni, recunoscu Poliakov. Spitalul îi face o 
serie de analize, însă rezultatele acestora s-ar putea să mai 
întârzie câteva ore, poate chiar zile. 

Timoşenko ridică o singură sprânceană sură. 

— İn cazul acesta, domnule maior, îmi dai voie să-ţi sugerez 
că nu mai are nici un rost să bântui pe coridoarele astea precum 
un căţeluş de companie rătăcit? Generalul Marciuk o să 
supravieţuiască - sau o să moară. lar eu sunt cât se poate de 
sigur că va face acest lucru la fel de bine cu sau fără prezenţa 
dumitale aici. Bărbatul zâmbi subţire. Intre timp, se pare că aş 
avea şi eu nevoie de un aghiotant, cel puţin până ce am să 
descopăr un tânăr ofiţer mai eficient şi mai merituos. 

Poliakov se strădui să ignore ofensa. Dădu simplu din cap, fără 
nici o expresie şi spuse: 

— Da, domnule. O să încerc să fac tot posibilul să vă fiu de 
folos. 

— Bine. Timoşenko dădu din cap în direcţia ieşirii, adăugând: 
Maşina mea oficială mă aşteaptă afară. Ai putea veni chiar acum 
cu mine la sediul comandamentului. Şi odată ajunşi acolo, aş 
vrea să-mi aranjezi o încartiruire temporară. Am încredere că îmi 
vei găsi ceva confortabil. Poţi goli biroul lui Marciuk şi poţi face 
acolo o curăţenie-lună mâine de dimineaţă devreme, înainte dea 
veni eu. 

— Dar... începu Poliakov. 

Micuţul şi neînduplecatul general îl privi lung. 

— Da, mărâi el. Ce mai este, domnule maior? 

— Cum rămâne însă cu problema ruşilor? Şi cu situaţia de la 
frontieră? îl întrebă Poliakov, fără a mai încerca să-şi ascundă 

surprinderea. Generalul Marciuk intenţiona ca la prima oră mâine 
de dimineaţă toate unităţile de luptă ale Comandamentului să fie 
desfăşurate în zonele lor de manevră. 

Timoşenko se încruntă şi răspunse: 

— Da, aşa înţelesesem şi eu. Ridică din umerii săi înguşti. 
Bineînţeles că am anulat toate ordinele alea, de îndată ce am 
sosit aici. Omul dădu din cap în derâdere. Cine a mai auzit de 
manevre cu toate efectivele în toiul iernii? Şi cu tot consumul şi 
uzura unor echipamente costisitoare pe care le presupune o 
asemenea acţiune? lar totul numai din pricina câtorva şoapte 
paranoice? Nebunie curată. Nici nu-mi pot închipui ce era în 
capul lui Marciuk. Febra trebuie să-i fi afectat şi creierul. Numai 
la facturile pentru combustibil dacă ne-am gândi şi tot ar fi fost 
totalmente inacceptabilă respectiva acţiune. 

Acestea fiind zise, noul conducător al Comandamentului 
Operativ de Nord al armatei ucrainene se întoarse hotărât pe 
călcâie şi plecă ţanţoş, lăsându-l pe maiorul Dmitri Poliakov să se 
uite după el cu o spaimă crescândă. 


Pentagonul 


Caporalul Matthew Dempsey, din forţele de poliţie ale 
Pentagonului, fluiera în surdină în timp ce îşi făcea rondul de 
noapte de-a lungul labirinticelor şi liniştitelor culoare ale imensei 
clădiri. Era schimbul său preferat. Pentagonul nu se închidea 
niciodată cu adevărat, iar pe sub uşile multor birouri se mai 
vedea lumina aprinsă, dar larma din timpul zilei şi aglomeraţia şi 
agitația obişnuite aici dispăreau în orele de pe la miezul nopţii. 

Micul radioreceptor fixat la urechea sa cârâi deodată strident. 

— Dempsey, sunt Milliken. 

Dempsey răspunse vorbind în emițătorul pe care îi ţinea în 
mână. 

— Spune, sergent, te ascult. 

— Dispeceratul ne semnalează o urgenţă, dintr-un birou 
aparţinând direcţiei de sprijin JCS de la DIA. Cineva de-acolo a 
format numărul 911, după care a lăsat receptorul alături. 
Telefonistei i s-a părut că se aude respiraţia cuiva, însă nu i-a 
răspuns nimeni. Aş vrea să te duci la faţa locului şi să verifici 
situaţia. 

Dempsey se încruntă. Cele câteva încăperi de lucru ale 

Agenţiei de Informaţii a Ministerului Apărării (DIA) constituiau o 
zonă extrem de delicată - unde intrarea era de obicei interzisă 
celor care nu aveau autorizaţie specială cel puţin pentru acces în 
locuri Strict Secrete. El era autorizat să treacă peste respectivele 
restricţii în cazul în care acest lucru se impunea, însă a merge 
acolo însemna să stârneşti un cuib de viespi. Chiar dacă n-ar fi 
decât o alarmă falsă, el ar urma să-şi petreacă următoarele 
câteva ore completând formulare de angajament de păstrare a 
secretului şi suportând un lung interogatoriu. 

Bărbatul oftă şi o luă din loc. 

— Am pornit-o într-acolo. 

Dempsey se opri în faţa uşilor de intrare încuiate ale 
complexului de birouri ale DIA. Pe panoul instalaţiei electronice 
de securitate era aprins un semnalizator roşu strălucitor. Oricine 
ar fi încercat să intre cu forţa acolo ar fi declanşat automat 
alarma în toată masiva clădire. Incruntându-se încă o dată, omul 
scoase din buzunarul uniformei cartela specială de acces în 
calitate de poliţist şi o trecu prin aparatul de deblocare a uşii. 
Semnalizatorul îşi schimbă culoarea din roşu în galben, 
indicându-i că i se acordase permisiunea de intrare în caz de 
urgenţă. 

Bărbatul depăşi intrarea de siguranţă şi se trezi într-un alt 
coridor, acesta ducând şi mai adânc în clădire, coridor în care se 
deschideau mai multe uşi de sticlă antizgomot. Silenţios, 
polițistul se deplasă iute în direcţia biroului pe care sergentul său 
i-l identificase drept sursă a apelului de urgenţă, străduindu-se 
din răsputeri să nu se uite prea îndeaproape la nimic din 
camerele pe lângă care trecea. 

Pe uşa încăperii unde fusese trimis citi: DIRECŢIA PENTRU 
INFORMAŢII CURENTE - SECŢIUNEA RUSIA. Dempsey cunoştea 
destule despre diversele mecanisme ale spionajului că să-şi dea 
seama că bărbaţii şi femeile care lucrau acolo erau direct 
responsabili de informarea ministrului Apărării şi a celorlalţi şefi 
a statului său major cu privire la toate evoluţiile militare şi 
politice semnificative. Erau foarte buni analişti, însărcinaţi să 
alăture toate fragmentele de informaţii obţinute de la agenţii din 
teritoriu, din fotografiile luate prin satelit şi din transmisiile 
interceptate - radio, telefonice şi prin calculator. 

— Poliţia! strigă el când intră în birou. Este cineva aici? Alo!? 

Caporalul se uită cu luare-aminte de jur împrejur. Camera era 
o aglomerare de mese de lucru, scaune, dulapuri de dosare şi 
computere. 

Vocea îndepărtată a operatoarei de la urgenţe, care încerca 
încă să obţină un răspuns, îl ghidă către un birou din colţul opus 
al încăperii. 

Pe biroul acela şi în jurul lui, pe podeaua mochetată, erau 
risipite zeci de dosare cu documente şi copii de fotografii luate 
prin satelit. In ciuda eforturilor sale, caporalul nu putu să nu 
citească etichetele câtorva dintre ele: divizia a patra de TANCURI 
DE APĂRARE - CANTONAMENTUL DE LA NARO-FOMINSK, 
INTERCEPTĂRI DE SEMNALE - BRIGADA 45 SPEŢNAZ, ANALIZA 
TRAFICULUI FEROVIAR - DISTRICTUL MILITAR MOSCOVA. 
Ştampile roşii indicau că toate erau clasificate în categoria strict 
secret sau chiar mai mult. 

Dempsey se înfiora. Intrase în belea. 

Calculatorul de pe birou bolborosi ceva în surdină, iar un 
screen-saver ascunse conţinutul documentului pe care îl avea 
deschis cel care lucrase acolo. Polițistul avu mare grijă să nu 
atingă nimic din preajma computerului. Apoi se uită în jos. 

lar acolo zăcea un bărbat mai în vârstă, chircit lângă un scaun 
răsturnat. Pielea de pe faţa şi de pe gâtul lui era pătată ciudat. 
Omul gemu. Ochii îi licăriră când ridică puţin pleoapele, apoi le 
închise când îşi pierdu cunoştinţa şi îşi reveni iar şi iar. Mâna lui 
era încă încleştată pe receptorul telefonului. Din părul des şi sur 
căzuseră smocuri, dând la iveală groteşti porţiuni de chelie, 
acoperite cu o iritaţie de un roşu-aprins. 

Dempsey puse un genunchi pe podea, privindu-l mai 
îndeaproape pe bărbatul bolnav. Polițistul îi căută pulsul - bătea 
rapid şi neregulat sub degetele lui. Bărbatul înjură în gând şi îşi 
înşfacă staţia de radio. 

— Sergent, sunt Dempsey! Am nevoie aici de o echipă 
medicală, urgent! 


16 februarie 
Moscova 


Turnurile şi turnuleţele împodobite ale clădirii de locuinţe 
Kotelniceskaia se înălţau mult deasupra oraşului, oferind o 
neîntrecută privelişte spre vest, peste râul Moscova, către pereţii 
din cărămidă roşie şi cupolele aurii şi acoperişurile ţuguiate ale 
Kremlinului. Zeci de farfurii de satelit şi antene de radio şi de 
microunde răsăreau din toate spaţiile relativ libere ale complexei 

faţade. Kotelniceskaia era una dintre cele „Şapte Surori” masive 
ale lui Stalin - şapte blocuri enorme şi foarte înalte, construite în 
jurul Moscovei în anii '50, pentru a încheia ceea ce dictatorul tot 
mai avid de putere socotea a fi o umilire a zgârie-norilor din 
Statele Unite. 

Odinioară reşedinţă pentru oficialităţile partidului comunist şi 
pentru şefii industriei grele, imensa construcţie cu foarte multe 
etaje era locuită acum în cea mai mare parte de străinii bogaţi şi 
de membrii noii elite ruseşti guvernamentale şi de afaceri - adică 
de cei care îşi puteau permite să plătească enormele chirii ale 
apartamentelor de lux, chirii care se ridicau la mai multe mii de 
dolari americani lunar. La nivelurile cele mai de sus, imediat sub 
vârful turnului central, împodobit cu o strălucitoare stea aurie, 
preţurile erau doar la îndemâna celor mai bogaţi şi mai puternici 
oameni. Pentru a aduce şi mai mulţi bani, mai multe 
apartamente de la ultimul etaj fuseseră transformate în sedii ale 
reprezentanţelor unor corporaţii de mare prestigiu. 

Lângă o fereastră a unuia dintre aceste renovate apartamente 
cu birouri de lux de la ultimul etaj stătea un bărbat înalt şi bine 
clădit. Părul lui de un blond-deschis era străbătut de şuviţe 
cărunte, culoare care se potrivea foarte bine cu aceea a ochilor 
săi cenuşii ca gheaţa. Privea încruntat spre oraşul întunecat. 
Lunga noapte de iarnă ţinea încă Moscova în încleştarea ei 
geroasă, dar cerul devenea ceva mai alburiu. 

Un telefon cu linie securizată ţârâi deodată pe biroul alăturat. 
Un afişaj digital ataşat telefonului clipi şi se trezi la viaţă, 
identificându-l pe cel care suna. Bărbatul se întoarse şi ridică 
receptorul. 

— Aici Moscova Unu. Dă-i drumul! 

— Praga Unu la telefon, rosti înfundat o voce nazalizată. 
Petrenko e mort. 

Bărbatul blond zâmbi. 

— Bine. Şi materialele pe care le-a furat de la spital? Fişele 
cazurilor şi mostrele biologice? 

— S-au dus, raportă hotărât Praga Unu. Le avea într-o servietă 
care a căzut în râu odată cu Petrenko. 

— Atunci înseamnă că s-a încheiat întreaga poveste. 

— Nu chiar, zise rar celălalt. Inainte de a ajunge noi la el, 
Petrenko îşi aranjase deja o întrevedere cu un alt doctor, un 
american venit la aceeaşi conferinţă. Cei doi stăteau de vorbă 
când am sărit noi pe ei. 

— Şi? 

— Americanul a scăpat cu viaţă din ambuscada noastră, 
recunoscu cu părere de rău Praga Unu. El se află acum în 
custodia poliţiei cehe, care îi asigură protecţia. 

Blondul miji ochii. 

— Şi cât de mult a aflat? 

Bărbatul cunoscut drept Praga Unu înghiţi cu greu în sec. 

— Nu sunt foarte sigur. Credem că Petrenko a apucat să-i 
spună câte ceva despre decese până să sosim noi acolo. Suntem 
de asemenea foarte siguri că rusul avea de gând să-i dea 
americanului fişele medicale şi mostrele. 

Moscova Unu încleştă şi mai tare mâna pe receptor. 

— Şi cine mai e şi americanul ăsta băgat pe fir? se răsti el. 

— Il cheamă Jonathan Smith, răspunse celălalt. Potrivit datelor 
despre participanţii la conferinţă, este medic militar - cu gradul 
de locotenent-colonel - şi lucrează la unul dintre institutele lor ca 
specialist în boli infecțioase. 

Smith? Blondul se încruntă. Avu vag impresia că mai auzise 
acest nume, dar unde? Părea că transmite un semnal de alarmă 
undeva departe. Dădu impacientat din cap. Avea alte preocupări 
mai urgente. 

— Şi ce face acum poliţia cehă? 

— Draghează râul. 

— In căutarea servietei? 

— Nu, replică Praga Unu. Avem un informator în interiorul 
conducerii poliţiei cehe. Pentru moment, nu caută decât cadavrul 
lui Petrenko. Din nu se ştie ce motive, americanul îşi ţine gura în 
legătură cu ceea ce i-a relatat rusul. 

Bărbatul blond se zgâia din nou pe fereastră. 

— Şi vor găsi ceea ce caută? 

— Mai curând sau mai târziu, cadavrul tot va apărea, acceptă 
celălalt. Dar sunt absolut sigur că servieta a dispărut pentru 
totdeauna. Vltava este un râu larg, cu un curent extrem de rapid 
şi de puternic. 

— Pentru binele tău, sper sincer să ai dreptate, zise încet 
blondul. 

— Dar cu americanul acela, Smith, cum rămâne? întrebă Praga 
Unu după o clipă de linişte stânjenitoare. Ar putea deveni o mare 
problemă pentru noi. 

Blondul se încruntă din nou. Asta era cât se poate de 
adevărat. Medicul american s-ar putea să nu le fi spus el încă 
autorităţilor cehe despre ceea ce aflase de la Petrenko, însă nu 
încăpea nici o îndoială că până la urmă avea să raporteze totul 

serviciilor de informaţii ale ţării sale şi faptul că rusul fusese ucis. 
Şi atunci, CIA şi ceilalţi vor începe mai mult ca sigur să se 
intereseze îndeaproape de noi veşti despre alte victime ale 
acestei misterioase boli. Un risc pe care el şi oamenii lui nu şi-l 
puteau asuma. Sau cel puţin nu încă. 

Bărbatul cu numele de cod Moscova Unu hotărî în sinea lui. 
Aşa să fie! O acţiune pe faţă împotriva numitului Smith ar fi 
periculoasă. În cazul în care acesta dispărea sau murea, atunci 
poliţia din Praga ar începe cu siguranţă să-şi pună şi mai multe 
întrebări incomode în legătură cu asasinarea lui Petrenko, 
transmiţându-le după aceea mai departe, la Washington. Insă ar 
fi şi mai periculos pentru ei să-l lase în viaţă. 

— Faceţi tot posibilul pentru a-l elimina definitiv pe american, 
ordonă el sec. Dar aveţi grijă ca de data asta să nu mai lăsaţi în 
urmă nici un martor în viaţă. 


3 
Praga 


Mica încăpere de interogatorii aflată în spatele principalei 
secţii de poliţie din Praga de pe strada Konvikţka 14 era foarte 
sărac mobilată - doar două scaune uzate din plastic şi o veche 
masă de lemn, plină de crestături, de scobituri şi de semnele de 
arsură lăsate de nenumăratele ţigări neglijent stinse pe 
suprafaţa ei. Jon Smith, într-o pereche de pantaloni largi, 
împrumutaţi şi un tricou, şedea ţeapăn pe unul dintre cele două 
scaune. Până şi cea mai mică mişcare îl făcea să fie neplăcut 
conştient de rănile şi contuziile sale dureroase. 

Se încruntă. Cât timp aveau de gând autorităţile cehe să-l mai 
reţină aici? In cămăruţă nu exista nici un ceas, iar ceasul său de 
mână se deteriorase iremediabil în urma scufundării în apele 
îngheţate ale Vltavei. Ridică privirea. Meschina lumină care intra 
acum prin unica ferestruică din partea de sus a peretelui arăta că 
se iviseră deja zorile. 

Smith se luptă să-şi reprime un căscat. După ce îl salvaseră de 
pe malul râului, poliţiştii cehi îi luaseră declaraţia despre atacul 
mişelesc care se soldase cu moartea lui Petrenko, apoi 
aduseseră un doctor ca să-i panseze zgărietura lăsată de glonţ 
pe umăr. În cursul acestui proces, toate bunurile lui, inclusiv 

portofelul, paşaportul şi cheia camerei sale de la hotel, îi 
fuseseră luate şi duse pentru a-i fi „ţinute în siguranţă”. Între 
timp se făcuse aproape miezul nopţii şi, după ce îi fusese adusă 
drept cină târzie o farfurie de supă, i se „sugerase” să folosească 
patul dintr-una din celulele lor de detenţie, pustii acum. El zâmbi 
strâmb, amintindu-şi de lunga noapte rece şi aproape în 
totalitate lipsită de somn. 

Cel puţin însă îi lăsaseră uşa descuiată, ca să-i arate cât se 
putea de limpede că nu era chiar arestat, ci „doar ajuta 
autorităţile, dându-le informaţiile necesare”. Undeva în apropiere 
se auziră bătând nişte clopote, probabil, de la Biserica Sfânta 
Ursula, chemându-i pe credincioşi la slujba de dimineaţă şi pe 
copii la cursurile şcolii mănăstirii de maici, învecinată. Ca la un 
semn, în momentul acela se deschise uşa şi intră un ofiţer de 
poliţie subţirel, cu nişte ochi spălăciţi, impecabil în uniforma lui 
frumos călcată. Pantalonii gri deschis, cămaşa albastră, cravata 
neagră cu nodul îngrijit făcut, precum şi sacoul de o nuanţă de 
gri ceva mai închisă decât pantalonii, îl încadrau în categoria 
membrilor Poliţiei Municipale din Praga - cea mai puternică 
dintre cele două organizaţii rivale pentru aplicarea legilor în 
capitala Cehiei. Ecusonul de identificare prins la piept îl prezenta 
drept Inspectorul Tomas Karasek. Se aşeză degajat pe scaunul 
din faţa lui Smith. 

— Bună dimineaţa, colonele, i se adresă firesc ofiţerul de 
poliţie, într-o engleză curată şi inteligibilă. li întinse lui Smith 
peste masă două schiţe de portrete-robot, desenate de artistul 
plastic al poliţiei. Te rog să-mi spui ce părere ai despre aceste 
două desene. Au fost realizate pe baza descrierilor pe care le-ai 
dat aseară colegilor mei. Ţi se pare că se potrivesc cu ceea ce îţi 
mai aminteşti acum în legătură cu bărbatul despre care afirmi că 
l-a omorât pe dr. Petrenko? 

Smith luă cele două desene şi le examină cu atenţie. Primul 
înfăţişa figura unui bărbat cu părul lung şi încâlcit, cu ochi 
întunecaţi şi trişti şi cu un mic cercel în formă de craniu. Cel de-al 
doilea desen era identic cu primul, cu deosebirea că artistul 
aplicase un pansament peste ceea ce părea a fi un nas foarte rău 
zdrobit şi mai adăugase contuzii şi vânătăi împrejur. Americanul 
dădu apoi din cap. 

— El este, nu încape nici o îndoială. 

— Atunci este unul dintre romi, îi spuse liniştit Karasek. Bătu 
uşor cu degetul în cele două desene. Cred că în ţara ta i s-ar 
spune ţigan. 

Smith ridică privirea, surprins. 

— L-aţi şi identificat pe individ? i 

— Nu îi ştim numele, recunoscu ofiţerul. In evidenţele noastre 
nu apare nici unul care să se potrivească exact cu descrierea. 
Dar cercelul, părul, îmbrăcămintea... toate astea sunt indicii care 
spun că este unul din neamul lor. Omul făcu o grimasă. Prin 
însăşi natura lor, romii sunt nişte delincvenţi. Chiar şi copiii lor 
cei mai mici sunt crescuţi ca să ajungă tâlhari mărunți, hoţi de 
buzunare sau cerşetori. Nu sunt nimic decât nişte turbulenti, 
nişte gunoaie şi nişte paraziți. 

Smith făcu un efort şi îşi camuflă dezgustul faţă de acea 
nechibzuită intoleranţă. Cu toate greşelile lor cât se poate de 
reale, romii, un neam de nomazi dezrădăcinaţi şi loviți de 
sărăcie, au fost curent folosiţi ca ţapi ispăşitori de societăţile mai 
bogate şi mai aşezate prin care vagabondau. Era un joc vechi şi 
mult prea adesea unul letal. 

— Moartea doctorului Petrenko nu a survenit în urma unui act 
de tâlhărie măruntă, spuse el prudent, păstrându-şi cumpătul. A 
fost mai degrabă un asasinat săvârşit cu sânge rece. Dacă îţi 
reaminteşti cumva, cei trei indivizi îi cunoşteau numele. lar acest 
lucru mie unuia mi se pare prea al naibii de personal pentru o 
simplă bandă de hoţi. 

Karasek ridică din umeri. 

— S-ar putea ca ei să-l fi urmărit încă de la ieşirea din hotel 
până pe Podul Carol. Bandele astea de stradă alcătuite din romi îi 
tâlhăresc adeseori pe turişti, mai ales dacă întrevăd obţinerea 
unei prăzi bogate. 

Ceva din felul în care rostise cehul vorbele acelea îi sună fals 
lui Smith. El dădu din cap. 

— Nici dumneavoastră nu credeţi cu adevărat toate prostiile 
astea pe care le debitaţi, nu-i aşa? 

— Aşa vi se pare? Atunci ce ar trebui să cred? întrebă liniştit 
celălalt bărbat. Cehul îl examină cu mare atenţie. Aveţi o teorie 
proprie în această privinţă, colonele? Una pe care poate că v-ar 
plăcea să mi-o împărtăşiţi şi mie? 

Smith rămase tăcut. Se afla pe un teren minat. Existau nişte 
limite până la care putea vorbi cu acest bărbat fără nici un 
pericol. Era sigur că Petrenko fusese ucis pentru a fi oprit să 
transmită cuiva fişele medicale şi mostrele biologice pe care le 
şterpelise de la Moscova, dar nu exista nici o dovadă concretă 
care să susţină această afirmaţie. Atât rusul, cât şi servieta lui 
dispăruseră în apele învolburate ale Vltavei. In acelaşi timp, a 

susţine că omorârea lui Petrenko fusese un asasinat de natură 
politică l-ar fi angrenat pe Smith într-o investigaţie care ar putea 
dura săptămâni întregi, existând şi riscul de a dezvălui 
competenţe şi legături pe care el jurase să le ţină secrete pentru 
totdeauna. 

— V-am citit declaraţia cu multă luare-aminte, continuă 
Karasek. Să vă spun drept, mi se pare a fi bizar de incompletă în 
mai multe puncte importante. 

— Cum adică? 

— De exemplu, întâlnirea dumneavoastră cu dr. Petrenko, pe 
pod, zise inspectorul ceh. Mi se par neobişnuite atât locul, cât şi 
ora de întâlnire a unui ofiţer militar american cu un om de ştiinţă 
rus. Sper că înţelegeţi ce vreau să spun. 

— Munca mea în cadrul armatei Statelor Unite are un caracter 
exclusiv medical şi ştiinţific, îi aminti Smith îmbăţoşat. Eu sunt 
medic, nu combatant activ. 

— Bineînţeles că da. Zâmbetul abia schiţat din vârful buzelor 
subţiri ale lui Karasek licări o clipă şi în ochii de un albastru 
spălăcit. Insă nu pot să nu vă invidiez pregătirea fizică de medic 
american, colonele. Trebuie să fi fost extrem de temeinică. Am 
întâlnit în viaţa mea foarte puţini doctori care să poată 
supravieţui într-o luptă cu mâinile goale împotriva a trei bărbaţi 
înarmaţi. 

— Am avut şi noroc. 

— Noroc? Ofiţerul ceh lăsă cuvântul în suspensie vreme de 
câteva clipe jenante, mai înainte de a continua: Cu toate astea, 
aş prefera totuşi să aud o explicaţie ceva mai rezonabilă a 
prezenţei dumneavoastră şi a dr. Petrenko pe Podul Carol. 

— Nu este cine ştie ce mare secret, răspunse Smith, regretând 
că era nevoit să-l mintă. După două zile de prelegeri şi de discuţii 
medicale, am simţit nevoia unei întreruperi de la conferinţă. La 
fel şi Petrenko. Şi doream amândoi să vedem ceva mai mult din 
Praga. Podul ni s-a părut un excelent loc de pornire. 

Sceptic, Karasek ridică dintr-o sprânceană. 

— Voiaţi să faceţi un tur al oraşului? Pe o asemenea ceaţă? 

Americanul nu mai spuse nimic. 

Polițistul ceh se mai uită o vreme lung la el, după care oftă. 

— Foarte bine, adăugă el. N-am nici un motiv să vă mai rețin. 
Se ridică de pe scaun, se apropie de uşă şi o deschise. Apoi, 
brusc, se întoarse. Şi încă ceva, colonele. Trebuie să vă spun că 
ne-am permis să vă luăm bagajele de la hotelul conferinţei şi să 
vi le aducem aici. Vă aşteaptă la parter, în biroul de la recepţie. 

Presupun că veţi dori să vă bărbieriţi şi să vă îmbrăcaţi cu alte 
haine înainte de a pleca la aeroport. Următoarea cursă aeriană 
către Londra şi New York pleacă peste câteva ore. 

Smith îl privi, mijind ochii. 

— Oh? 

— In aceste circumstanţe nefericite, sunt sigur că veţi dori să 
vă scurtaţi durata şederii în ţara mea, îl lămuri Karasek. Este 
desigur regretabil, dar pe de-a-ntregul de înţeles. 

— Mă obligaţi să plec? îl întrebă Smith calm. 

— Oficial? Câtuşi de puţin, răspunse celălalt. Guvernele ţărilor 
noastre sunt aliaţi apropiaţi, nu-i aşa? Ridică din umeri. 
Consideraţi ceea ce v-am spus drept o insistentă sugestie cu 
caracter neoficial. Praga este un oraş liniştit, unul a cărui 
prosperitate depinde în mare măsură de turism. Incercăm pe cât 
posibil să nu încurajăm schimburile de focuri în stilul Vestului 
sălbatic pe străzile noastre împodobite cu panouri publicitare şi 
pe podurile noastre istorice. 

— Adică dumneavoastră sunteţi şeriful, iar eu sunt pistolarul 
pe care îl alungaţi din oraş, înainte de a apuca să provoace şi 
mai multe incidente? întrebă John cu un rânjet dezamăgit. 

Pentru întâia dată, pe faţa inspectorului de poliţie trecu 
fulgerător o expresie de sincer amuzament. 

— Cam aşa ceva, colonele. 

— Voi trebui să-mi contactez mai întâi superiorii, îl anunţă 
Smith răspicat. 

— Desigur. Karasek se întoarse în direcţia coridorului şi ridică 
uşor tonul: Antonin! Te rog să-i înapoiezi prietenului nostru 
american telefonul. 

Un sergent taciturn intră aducând cu el telefonul celular pe 
care i-l găsiseră prins într-un buzunar interior etanş al hainei sale 
de piele. 

Cu o înclinare scurtă din cap în semn de mulţumire, Smith luă 
telefonul, îl deschise şi apăsă pe butonul de pornire. Imediat se 
lumină un ecran miniatural în culori, pe care începură să 
clipească diverse semne, în timp ce aparatul rula un program 
rapid de verificare, asigurându-se că nu se stricase nimic şi că 
nimeni nu făcuse schimbări în subrutinele şi în codurile sale 
speciale. 

— Este un dispozitiv foarte interesant şi sofisticat, comentă 
liniştit din cadrul uşii Karasek. Experții noştri în electronică au 
fost derutaţi de multe dintre caracteristicile sale avansate. 

Smith avu grijă ca figura lui să nu trădeze nimic. 

— Chiar aşa? Păcat, îmi pare rău. Telefoanele de tipul ăsta 
sunt acum cele mai moderne de pe piaţă în Statele Unite. Data 
viitoare o să am grijă să aduc cu mine şi instrucţiunile de 
utilizare. 

Surâzând abia perceptibil, cehul ridică din umeri, 
recunoscându-şi înfrângerea. 

— Sper sincer că nu va mai exista nici un fel de dată viitoare, 
colonele Smith. Dar până una-alta, vă urez călătorie plăcută. 

Americanul aşteptă până ce se închise uşa, după care activă 
un cod prememorat şi îşi duse aparatul la ureche. După o mică 
întârziere, se auzi sunând la celălalt capăt. 

— Aşteptaţi o clipă, vă rog, spuse politicos o voce catifelată de 
femeie. Apoi, după ce se auzi de două ori un ton muzical, 
confirmând faptul că la ambele capete ale apelului transmisia 
fusese încriptată, femeia continuă: E-n regulă. Puteţi vorbi acum. 

— Sunt locotenent-colonelul Jonathan Smith şi sun de la Praga, 
spuse precaut Jon. Ascultaţi, îmi dau seama că acolo este foarte 
târziu, însă trebuie neapărat să vorbesc cu generalul Ferguson. 
Este extrem de important. Ba, chiar este cât se poate de urgent. 

Oricine ar fi interceptat convorbirea ar fi putut să confirme 
faptul că generalul de brigadă Daniel Ryder Ferguson era într- 
adevăr directorul Institutului Armatei Statelor Unite pentru 
Cercetări Medicale privind Bolile Contagioase. Şi totuşi, numărul 
prememorat pe care îl activase Smith nu avea nimic de-a face cu 
nici un birou al IASUCMBC. In schimb, apelul era deviat printr-un 
releu automat - unul special echipat pentru a detecta 
eventualele încercări de interceptare a semnalului - încă înainte 
de a ajunge la Washington, D.C., către cartierul general al lui 
Covert-One. 

Jon Smith ducea o dublă existenţă. Cea mai mare parte a 
activităţii sale se desfăşura la lumina zilei, în calitate de om de 
ştiinţă şi medic repartizat la IASUCMBC. Insă mai erau şi perioade 
în care el primea misiuni din partea lui Covert-One, o organizaţie 
ultrasecretă de informaţii, care răspundea direct şi nemijlocit de 
activitatea sa în faţa Preşedintelui Statelor Unite. Nimeni din 
Congres nu auzise nici măcar de existenţa unei asemenea 
organizaţii. Şi nimeni din tot cuprinsul armatei şi al celorlalte 
agenţii de spionaj nu ştia despre ea. Constituită în jurul unui mic 
grup de comandă, agenţia Covert-One se baza pe o reţea 
clandestină de agenţi, profesionişti specializaţi în diverse 
domenii de activitate, cu o largă paletă de competenţe şi de 
cunoştinţe tehnice. Şi, ca şi Smith, toţi erau liberi de obligaţii 

familiale sau de orice altă natură care le-ar fi putut stingheri 
munca secretă. 

— Generalul Ferguson şi-a terminat ziua de lucru şi a plecat 
deja acasă, domnule, îi răspunse pe nerăsuflate Maggie 
Templeton, adică femeia care asigura sistemul de comunicaţii 
pentru Covert-One. Expresia pe care o folosise el - „Cât se poate 
de urgent” - era un mesaj vocal codificat, o modalitate 
stenografică prin care un agent de teren anunţa că se află în 
bucluc. Dar pot să vă fac legătura cu ofiţerul de serviciu. 

— Cu ofiţerul de serviciu? repetă el cu glas tare, dând din cap. 
Da, cred că e bine şi-aşa. 

— Perfect. Aşteptaţi o clipă. 

Telefonul amuţi o fracțiune de secundă, apoi americanul auzi o 
voce familiară spunându-i: 

— Bună dimineaţa, Jon. 

Smith se îndreptă de spate. 

— Bună seara, domnule. 

Şeful lui Covert-One, Nathaniel Frederick Klein, chicoti sec. 

— De obicei, nu eşti chiar atât de oficial colonele. Presupun că 
în jurul tău până şi zidurile au urechi. Maggie mi-a adus la 
cunoştinţă că, într-un fel sau într-altul, ai intrat în încurcătură. 

Smith îşi ascunse un zâmbet. Era sigur că partea lui de 
conversaţie era înregistrată prin intermediul a cel puţin unui 
microfon ascuns. Inspectorul Karasek era evident suspicios în 
privinţa lui. 

— Sun de la o secţie de poliţie din Praga, zise el simplu. leri 
după-amiază, trei bărbaţi au încercat să mă ucidă. Au izbutit 
chiar să-l asasineze pe un coleg de-al meu, un cercetător rus pe 
nume Valentin Petrenko. 

La capătul celălalt al firului urmă o scurtă pauză. 

— Înţeleg, spuse Klein într-un târziu. Ai procedat foarte bine că 
m-ai sunat. Este un lucru grav. Ba chiar extrem de grav. Ar fi 
bine să mă pui la curent cu întreaga situaţie, Jon. 

Smith se supuse şi îi descrise atacul de pe pod. Pentru 
moment, se strădui să rămână strict în limitele povestirii pe care 
o debitase deja poliţiştilor. Dacă ascultau convorbirea, trebuia să 
nu le ofere nici un motiv de a-l interoga în plus. lar Fred Klein era 
suficient de isteţ încât să-şi completeze singur evidentele lipsuri 
din poveste. 

— Cei care v-au atacat erau profesionişti, zise hotărât Klein 
după ce termină Smith de povestit. Un grup de acţiune antrenat 
pentru lupta de aproape, cu arme mici. 

— Nu încape nici o îndoială, fu de acord Smith. 

— Erau ruşi? 

Smith se gândi retrospectiv, derulând în minte ceea ce îşi 
putea aminti despre vocea bărbatului cu păr lung. Odată ce 
agresorul principal renunţase la rolul de cerşetor şi începuse să 
vorbească în limba engleză, parcă se simţise la el un oarecare 
accent abia ghicit, dar Jon nu era sigur că l-ar fi putut identifica 
şi-atunci ridică din umeri. 

— Posibil, însă n-aş putea să jur. 

Klein tăcu alte câteva momente. 

— Şi unde lucra dr. Petrenko în Moscova? întrebă el. 

— Era specialist în bolile rare, la Spitalului Clinic Central din 
Moscova, îi spuse Smith. Un savant de vârf. Unul dintre cei mai 
buni în domeniul său. 

— La Spitalului Clinic Central din Moscova? Asta-i foarte 
interesant, murmură gânditor Klein. Cât se poate de interesant. 

Smith ridică dintr-o sprânceană. Din poziţia lui din umbră, 
Klein avea acces liber la o gamă incredibilă de informaţii şi de 
analize. Cercetau oare deja alte agenţii de informaţii din America 
sau din Europa Occidentală noua boală apărută la Moscova? 

— In orice caz, aş vrea să-ţi spun că ai fost nemaipomenit de 
norocos, continuă bărbatul mai în vârstă. La drept vorbind, ar 
trebui să fi rămas mort pe podul acela. 

— Da, domnule, încuviinţă Smith. Apropo, şi poliţia de aici şi-a 
exprimat o părere identică. 

Klein pufni. 

— Aşa că îmi închipui că autorităţile cehe ţi-au pus 
îngrozitoare şi incomode întrebări, referitor la felul în care ai 
izbutit să scapi cu viaţă din ambuscadă? 

— S-ar putea spune şi aşa, zise crispat Smith. Mai adăugaţi şi 
cuvintele non grata la persona mea şi o să aveţi o imagine cât se 
poate de limpede a statutului meu de moment. Mă expediază de- 
aici cu primul zbor disponibil spre Londra. 

— Ceea ce este stânjenitor, dar nu fatal, nici pentru cariera ta 
şi nici pentru siguranţa ta, ţinu să comenteze Klein. Sau mai 
precis: Mai eşti încă în pericol din partea acelor indivizi? 

Smith analiză atent întrebarea. Era o întrebare pe care şi-o tot 
pusese mai bine de jumătate din noaptea precedentă. Cât de 
departe ar fi fost dispuşi să meargă agenţii care îl asasinaseră pe 
Valentin Petrenko? Cu eliminarea omului de ştiinţă rus 
îndepliniseră ordinul sau se aştepta din partea lor să reducă la 
tăcere pe oricine intrase în contact cu el? 

— S-ar putea, admise el. Poate că nu-i probabil, dar, posibil. 

— Am înţeles, spuse încet Klein. Apoi pe linia telefonică nu se 
mai auzi nimic. Reveni în mai puţin de un minut. Am de gând să- 
ţi trimit ceva întăriri. Să nu te aştepţi la prea mult, ţinând cont de 
timpul foarte scurt, însă nici nu vreau să te las acolo de unul 
singur. Poţi să stai cu capul la cutie încă vreo oră? 

Smith dădu din cap. 

— Nu e nici o problemă. 

— Bine. Atunci să mă suni iar înainte să pleci de la secţia de 
poliţie. Klein avu apoi o scurtă ezitare, după care adăugă: Şi 
încearcă te rog din răsputeri să nu te laşi omorât, Jon. Ar fi un 
adevărat calvar pentru mine să completez toate formularele 
necesare. 

Smith rânji. 

— Numai la asta am să mă gândesc, făgădui el. 


Un bărbat între două vârste, într-un palton gros, maro, cu 
mănuşi, căciulă de blană şi ochelari de soare cu oglindă, se 
grăbea să iasă pe uşa din faţă a secţiei de poliţie Konvikţka. Fără 
să se mai uite înapoi, se îndepărtă repede-repede către sud-vest, 
în direcţia râului. 

Nu prea departe de-acolo, pe o străduţă îngustă, laterală, îl 
aştepta un sedan Mercedes negru, cu geamuri fumurii. In ciuda 
faptului că maşina era parcată neregulamentar, însemnele de 
corp diplomatic afişate la vedere pe parbriz îi ţinuseră până în 
momentul acela la respect pe binecunoscuţii agenţi de circulaţie 
superzeloşi din Praga. Deşi ziua era înnorată, parasolarele de la 
ferestrele din spate ale sedanului erau lăsate. 

Continuând să se mişte repede, bărbatul deschise portiera 
şoferului şi se strecură la volan. Işi scoase apoi căciula de blană 
şi ochelarii de soare care aterizară pe scaunul tapiţat cu piele de 
lângă el. Cu o mână înmănuşată, îşi netezi iritat smocurile 
ţepoase din părul castaniu proaspăt tuns scurt. 

— Ei bine? îl întrebă un glas aspru venit dinspre bancheta din 
spate. Ce ai aflat? 

— Poliţia municipală îl ţine încă pe american, răspunse şoferul, 
un român al cărui nume era Dragomir llionescu, privind în 
oglinda retrovizoare. De-abia distingea persoana aşezată pe 
bancheta din spatele lui. Dar nu pentru prea multă vreme de- 
acum încolo. Aşa după cum ai anticipat au aranjat să plece cu 
avionul astăzi, ceva mai târziu. Mai întâi, la Londra, apoi la New 
York. 

— Însoţit de ce forţe oficiale de securitate? 

— Se pare că de nimeni. Cehii îl lasă să se descurce până la 
aeroport. 

— Şi cât de multă încredere putem avea în informatorul 
nostru? mai întrebă acelaşi glas. 

llionescu dădu din umeri. 

— Până acum, a fost întotdeauna demn de încredere. N-am 
nici un motiv să mă îndoiesc de el nici de data asta. 

— Excelent. Două şiruri de dinţi sclipiră în interiorul umbrit al 
maşinii, când bărbatul de pe bancheta din spate zâmbi. 
inseamnă că vom fi în măsură să-i asigurăm colonelului Smith o 
călătorie cât se poate de palpitantă. Anunţă şi restul echipei. 
Vreau ca toţi să fie pregătiţi să intervină imediat. Ei ştiu ce au de 
făcut. 

Supus, llionescu întinse mâna după telefonul automobilului. 
Acţionă comutatorul care activa dispozitivul de bruiaj. Dar apoi 
ezită. 

— Este necesar acest risc suplimentar? întrebă llionescu. 
Vreau să spun că Petrenko este mort şi materialele furate de el 
s-au dus definitiv, înghiţite de apa râului. Noi ne-am îndeplinit 
misiunea iniţială. Şi în cazul ăsta, cât mai contează în realitate 
viaţa unui doctor american, într-un fel sau altul. 

Bărbatul din spate se aplecă, ieşind din umbră. Lumina care 
intra cu zgârcenie prin geamurile fumurii luci pe craniul lui 
proaspăt ras. Cu mare grijă, îşi atinse pansamentul gros care îi 
acoperea nasul zdrobit. Bandajele erau pătate cu urme cafenii de 
sânge uscat. 

— Crezi că bărbatul care a fost în stare să-mi facă mie una ca 
asta nu este decât un simplu doctor? întrebă el în şoaptă. Doar 
un medic şi nimic mai mult? 

Brusc, llionescu înghiţi în sec. 

— Spune, aşa crezi? insistă celălalt. 

Transpirând acum, românul clătină din cap. 

— Văd că ai mai început să judeci şi tu. Mă bucur. Aşadar, 
indiferent cine ar fi în realitate Smith ăsta, hai să-l terminăm 
odată, continuă celălalt. Vocea lui devenise acum periculos de 
profundă. lar în afară de asta, ordinele cele mai recente de la 
Moscova au fost cât se poate de clare, nu crezi? Fără martori. 
Nici unul. lţi aminteşti consecinţele în caz de eşec, nu? 

Un muşchi din jurul ochiului stâng al lui llionescu începu să 
zvâcnească la amintirea anumitor fotografii înspăimântătoare 
care îi fuseseră arătate. Dădu repede din cap. 

— Da, îmi amintesc. 

— Atunci urmează-mi instrucţiunile. Şi cu asta, Georg Liss, 
bărbatul care purta şi numele de cod Praga Unu, se sprijini din 
nou de spătarul banchetei din spate, ascunzându-şi iar faţa 
zdrobită în semiobscuritate. 

În Rusia, lângă Briansk 


Patru avioane cu coadă dublă, de vânătoare şi 
bombardament, tip Su-34, vuiau la mică înălţime, pe deasupra 
dealurilor împădurite de la vest de Briansk. Sistemele 
performante de radiolocaţie de la bord le permiteau acestor 
avioane să zboare razant cu vârfurile celor mai înalţi copaci şi cu 
stâlpii liniilor electrice de înaltă tensiune. Strălucitoarele dâre 
incandescente erau destinate să dezorienteze rachetele sol-aer 
ghidate după căldură, planând încet în jos, spre pământul 
acoperit de zăpadă. 

Deodată, cele patru avioane luară repede altitudine, în timp ce 
echipamentele de la bord luau în colimator ţinte multiple, 
transferau datele aferente către dispozitivele lor de tragere şi 
calculau momentele de eliberare a proiectilelor. Câteva secunde 
mai târziu, de sub aripile lor se desprindea un nor de bombe şi 
de rachete ghidate cu mare precizie, căzând în pădurea care se 
vedea în depărtare. Intr-o clipă, cele patru avioane cu reacţie 
începură să coboare simultan în picaj, până la altitudinea redusă 
care le făcea nedetectabile pe oricare radar inamic existent în 
zona respectivă, după care dispărură spre nord. 

In urma lor, pădurea începu să se umple de explozii, erupând 
în gigantice coloane de flăcări orbitoare, portocalii şi roşii. Copaci 
sfărâmaţi erau aruncaţi la mare înălţime în văzduh, răsucindu-se 
pe distanţe de sute de metri înainte de a recădea pe pământ. 
Valuri de fum şi resturi aprinse pluteau duse de vânt. 

Aproape o duzină de ofiţeri de rang înalt din armata Rusiei şi 
din aviația militară stăteau pe acoperişul unui vechi buncăr de 
beton, îngropat în panta anterioară a unei creste apropiate, 
urmărind atent prin binocluri. Peste o sută de unităţi de trupe 
aeropurtate de asalt, înarmate până-n dinţi şi purtând 
îmbrăcăminte de camuflaj pe zăpadă şi costume de protecţie, 

erau desfăşurate de-a lungul crestei, păzindu-i pe generali. În 
spatele buncărului erau aliniate furgonete de comandă şi de 
control electronic, bine ascunse printre copacii din interiorul 
reţelei de camuflaj, impenetrabilă la radiaţiile infraroşii. Cabluri 
cu fibre optice, recent întinse, şerpuiau prin pădure pentru a 
asigura funcţionarea reţelei de comunicaţii. Pentru a asigura 
completa păstrare a secretului operativ şi strategic al acestui set 
de manevre speciale, denumite COROANA IERNII, toate 
transmisiunile radio, celulare sau standard prin cabluri îngropate 
erau strict restricţionate. 

Un colonel în uniformă, ascultând atent la nişte căşti, se 
întoarse în direcţia bărbatului scund şi subţire de lângă el. 

Dintre toţi privitorii îngrămădiţi pe acoperişul buncărului, el 
era singurul îmbrăcat în civil. Era bine înfofolit într-un palton 
negru şi cu fular la gât. Vântul îi ciufulea părul castaniu şi rar. 

— Calculatoarele de supraveghere anunţă că toate bateriile 
inamice simulate şi toate radarele lor mobile de control al tirului 
au fost distruse, domnule, i se adresă liniştit colonelul. 

Preşedintele Rusiei, Viktor Dudarev, dădu calm din cap, 
privind în continuare prin binoclu. 

— Foarte bine, murmură el. 

Un alt val de avioane strălucitoare de atac asupra țintelor de 
la sol - ultramoderne aparate tip Su-39 - apărură la joasă 
altitudine, peste dealurile apropiate, cu puternicele lor motoare 
cu reacţie vuind asurzitor. Avioanele trecură fulgerător pe lângă 
buncăr, zburând de-a lungul văii largi de la poalele crestei. Sute 
de rachete neghidate se desprinseră din locaşurile de sub aripile 
lor, lăsând în urmă dâre de foc şi de fum. Intreaga margine 
răsăriteană a pădurii dispăru într-o serie de explozii tunătoare 
succesive. 

— Toate unităţile inamice au fost fie distruse, fie scoase 
definitiv din luptă, raportă colonelul. Ș 

Conducătorul rus dădu din nou din cap. Indreptă binoclul spre 
stânga, cercetând cu atenţie către est, în direcţia capătului 
îndepărtat al văii. Dintr-acolo, într-un huruit crescând de elice, se 
apropia un val de elicoptere tărcate în culori de camuflaj gri- 
negru-şi-alb, de tip Mi-17 pentru transportul trupelor, fiecare 
ducând câte o echipă de comando. Zburând cu peste două sute 
de kilometri pe oră, flota de elicoptere cu camuflaj de iarnă trecu 
rapid pe lângă buncăr şi dispăru în norii groşi de fum care se 
înălţau acum deasupra pădurii sfârtecate de bombe şi rachete. 

Dudarev se uită spre colonel. 

— Ei? întrebă el. 

— Forţele noastre speciale de asalt au spart liniile avansate 
ale inamicului şi sunt pe cale să ajungă la ţintele lor principale - 
unităţile de comandă, depozitele de combustibil, bateriile de 
rachete cu rază lungă de acţiune şi alte asemenea obiective, 
răspunse aghiotantul său militar, colonelul Piotr Kiricenko, după 
ce ascultase atent rapoartele pe care le primea în căşti. Ridică 
privirea. In momentul acesta, primele eşaloane ale forţelor 
noastre terestre de atac se desfăşoară deja în dispozitiv. 

— Excelent. Preşedintele Rusiei  focaliză  binoclul pe 
deschiderea îndepărtată a văii. Acolo apăreau mici pete care se 
deplasau repede şi se împrăştiau în teren pe măsură ce se 
apropiau de ţintele lor. Erau vehicule blindate uşoare de 
recunoaştere şi atac, pe şenile, de tip BRM-1, echipate cu tunuri 
de calibru 73 mm, cu rachete şi mitraliere. In spatele 
sprintenelor unităţi de cercetaşi, venea grosul blindatelor mai 
grele - tancurile T-90, dotate cu tunuri principale de calibru 125 
mm. Aceste tancuri erau învelite cu straturi de blindaj rezistent 
la rachete şi la proiectile explozive şi dispuneau de sisteme de 
bruiaj în infraroşu şi de dispozitive de apărare antilaser cu jeturi 
de gaze, pentru a evita aruncătoarele de grenade antitanc, 
constituind o considerabilă modernizare a mai vechilor tancuri de 
tip T-72. Destinat să reflecte învăţămintele din luptele aparent 
interminabile din Cecenia, tancul tip T-90 era cel mai modem 
blindat rusesc de luptă. Noile sisteme avansate de control 
computerizat al tragerii şi dispozitivele de ochire termică îi 
ofereau tunului principal al tancului T-90 o precizie la distanţă, o 
acuratețe şi o putere de foc aproape egale cu ale tancului 
american M1A1 Abrams. 

Dudarev zâmbi în sinea lui, urmărind formațiunile de tancuri 
care se deplasau cu mare viteză în vale. Spionii occidentali 
considerau că majoritatea diviziilor de tancuri de tip T-90 ale 
Rusiei erau desfăşurate în Orientul îndepărtat ca o ameninţare la 
adresa Republicii Populare Chineze. Insă mult-lăudatele agenţii 
vestice de informaţii se înşelau de data asta. 

De când câştigase controlul asupra Kremlinului, fostul ofiţer 
KGB lucrase din greu la reclădirea şi modernizarea învechitelor 
forţe armate ale naţiunii sale. Mii de ofiţeri corupți sau leneşi sau 
de neîncredere din punct de vedere politic fuseseră puşi pe liber. 
Zeci de divizii de tancuri neperformante şi slab echipate, precum 
şi trupe de luptă motorizate fuseseră desfiinţate fără nici o milă. 
Menţinuseră în activitate numai pe cele mai bune formaţiuni de 

luptă. Şi tot mai mulţi bani proveniţi din veniturile din ce în ce 
mai mari obţinute din vânzarea petrolului se cheltuiseră pentru 
ca aceste forţe mai reduse de divizii de elită să fie cu mult mai 
bine retribuite, mai bine echipate şi mai bine instruite decât 
armatele recrutate în masă ale fostei Uniuni Sovietice. 

Dudarev se uită la ceas, după care îl bătu uşor pe braţ pe 
colonel. 

— Piotr, e timpul să plecăm, murmură el. 

Kiricenko dădu din cap. 

— Am înţeles, domnule! 

Pe când se întorceau să plece, generalii din imediata lor 
apropiere salutară. 

Dudarev flutură mustrător un deget către ei. 

— De voie, domnilor, spuse el. Reţineţi, nici o formalitate 
oficială. In definitiv, eu nici nu mă aflu cu adevărat aici. Şi nici n- 
am fost vreodată. Conform biroului de presă al Kremlinului, eu 
sunt plecat acum într-o foarte scurtă vacanţă, petrecându-mi o zi 
sau două la casa mea de lângă Moscova. Pe buzele lui înflori un 
surâs lipsit de veselie. Apoi se întoarse şi făcu câţiva paşi în 
direcţia zecilor de tancuri şi de vehicule cu şenile BMP-3, 
transportoare de luptă ale infanteriei care rătăceau acum prin 
valea ce se întindea sub ei. Şi în realitate nu s-a întâmplat nimic 
din toate astea. Ceea ce vedeţi aici nu este nimic altceva decât o 
iluzie. COROANA IERNII este doar un simplu exerciţiu pe hârtie, 
simple manevre pe o hartă de la comandament. Corect? 

Ofițerii de rang înalt adunaţi la faţa locului chicotiră supuşi. 

Conform cu prevederile diverselor tratate internaţionale 
oficiale privind armele convenţionale, tratate pe care le semnase 
şi Rusia, toate manevrele sale militare de amploare trebuiau 
anunţate cu săptămâni de zile sau chiar cu câteva luni înainte de 
desfăşurarea efectivă. COROANA IERNII constituia o flagrantă 
violare a respectivelor înţelegeri. Nici unul dintre ataşaţii militari 
străini acreditaţi la Moscova nu fusese informat. lar timpul de 
desfăşurare al fiecărui element al exerciţiului fusese calculat cu 
foarte multă grijă, pentru a fi siguri că sateliții americani de 
spionaj nu se află deasupra miilor de soldaţi şi sutelor de aparate 
de luptă implicate în manevre, pe câmpiile şi în pădurile 
acoperite de zăpadă. 

Aceeaşi desăvârşită sincronizare şi aceleaşi măsuri complexe 
de securitate urmau să fie utilizate curând şi în cazul altor 
importante manevre programate să aibă loc într-o zonă 
periferică a Federaţiei Ruse, aproape de graniţa cu Gruzia, cu 

Azerbaidjan şi cu republicile din Asia Centrală desprinse din 
Uniunea Sovietică. Oricine ar fi pus întrebări incomode 
referitoare la aceste repetiţii intense pe câmpul de bătaie ar fi 
fost informat că Rusia desfăşura pur şi simplu nişte „pregătiri 
speciale de luptă contra terorismului”, pentru forţele sale de 
intervenţie rapidă. lar când minciuna avea să devină evidentă, 
va fi deja prea târziu. Mult prea târziu. 

Cu colonelul Kiricenko imediat în urma lui, Dudarev cobori iute 
treptele săpate în coasta colinei, în spatele buncărului. Stând la 
baza scărilor, îl aştepta răbdător un bărbat scund şi gras, cu 
părul cărunt. La fel ca şi Dudarev, el purta un palton cafeniu 
închis şi stătea cu capul descoperit în frigul muşcător. 

Preşedintele se întoarse către aghiotantul său militar: 

— Piotr, ia-o înainte şi ai grijă să fie totul pregătit în vederea 
plecării noastre. Vin şi eu imediat. 

Colonelul dădu din cap, după care se îndepărtă fără să se mai 
uite înapoi. O parte a îndatoririlor sale îi cerea să ştie cu precizie 
când anume trebuia să dispară - şi exact ceea ce nu trebuia să 
vadă sau să audă. 

Dudarev se întoarse din nou spre bărbatul cărunt. 

— Ei bine, Aleksei? întrebă el încet. Raportează! 

Aleksei Ivanov, un vechi şi de încredere camarad al său din 
KGB, era acum şeful unui foarte puţin cunoscut departament al 
urmaşului KGB-ului, adică al Serviciului Federal de Securitate, pe 
scurt FSB. In organigramele oficiale folosite de guvernul rus, 
secţia lui Ivanov purta titlul: „Biroul de Legătură pentru Proiecte 
Speciale”. Insă cei din interiorul organizaţiei porecliseră 
respectivul tainic departament „Al Treisprezecelea Directorat” şi 
se străduiau pe cât posibil să nu intre în colimatorul lui. 

— Amicii noştri ne-au semnalat că HYDRA s-a pus în mişcare - 
şi conform programului, i se adresă Ivanov preşedintelui rus. 
Primele variante funcţionale au avut efectul scontat. 

Dudarev dădu din cap. 

— Foarte bine. Ridică apoi privirea către bărbatul mai 
corpolent. Dar ce se mai aude cu scurgerile de informaţii pe care 
le consideră atât de îngrijorătoare? 

Ivanov se încruntă. 

— Au fost... stopate. Sau cel puţin aşa s-a pretins. 

— Nu eşti sigur? întrebă Dudarev, ridicând dintr-o sprânceană. 

Şeful celui de-Al Treisprezecelea Directorat dădu din umerii săi 
masivi. 

— N-am nici un motiv real să pun la îndoială aceste rapoarte. 

Dar recunosc că nu-mi place jocul ăsta de a lucra prin 
telecomandă. Este un procedeu imperfect. Ba chiar periculos, 
zise el, încruntându-se. 

Dudarev îl bătu pe umăr. 

— Curaj, Aleksei! îl îndemnă el. Vechile metode au murit şi 
trebuie să ne ţinem şi noi în pas cu vremurile. Descentralizarea şi 
distribuirea puterii sunt actualmente la mare modă, nu-i aşa? 
Ochii lui căpătară brusc un aspect îngheţat. lar în afară de asta, 
HYDRA este o armă ideal folosibilă de la o distanţă sigură şi uşor 
de negat. E-adevărat sau nu? 

Ivanov dădu cu obidă din cap. 

— E-adevărat. 

— Atunci vei continua conform planului, îi spuse Dudarev. 
Cunoşti orarul. La nevoie, să-i supraveghezi atent şi pe prietenii 
noştri. Insă nu interveni direct decât dacă nu mai ai de ales. E 
limpede? 

— Da, ordinele tale sunt limpezi, încuviinţă cam fără tragere 
de inimă bărbatul corpolent. Sper din tot sufletul ca şi credinţa ta 
să fie justificată. 

Amuzat, preşedintele rus ridică iar dintr-o sprânceană. 

— Credinţă? Buzele lui tresăriră, cu colţurile gurii în sus şi 
schiţă un zâmbet glacial. Dragul meu Aleksei, ar fi trebuit să mă 
cunoşti ceva mai bine. Eu nu sunt un credincios veritabil - în 
nimic şi în nimeni. Credinţa este apanajul nebunilor şi al 
prostănacilor. Oamenii înţelepţi ştiu că numai faptele şi forţa 
guvernează cu adevărat lumea. 


Tbilisi, Gruzia 


Capitala Gruziei este amplasată într-un amfiteatru natural, 
înconjurată din toate părţile de dealuri înalte, cu vechi fortărețe 
pe culmi, mănăstiri dărăpănate şi păduri dese. Intr-o zi senină ca 
asta, îndepărtatele vârfuri înzăpezite ale munţilor Caucaz se 
zăreau la orizont în partea de nord, parcă sculptate pe un cer de 
un albastru-deschis. 

Sarah Rousset, corespondentă a ziarului The New York Times, 
se sprijinea de balustrada balconului camerei sale de la ultimul 
etaj al hotelului de cinci stele Marriott, din Tbilisi. Femeia avea 
doar vreo treizeci şi cinci de ani, dar părul ei iniţial castaniu era 
acum mai degrabă cărunt. Arătând mai în vârstă decât în 

realitate, ea inspira încredere atât editorilor principali ai ziarului, 
cât şi potenţialelor ei surse de ştiri. Inchizând un ochi, se uită cu 
atenţie prin vizorul aparatului său digital de fotografiat şi începu 
să pozeze imensa mulţime de oameni care umplea până la refuz 
bulevardul larg şi mărginit de copaci de dedesubt. 

Focaliză imaginea pe o femeie scundă, cu părul alb, care ţinea 
ridicat un banner roz. Legate de suportul bannerului, fluturau 
mai multe panglici negre, de doliu. Pe faţa ridată a bătrânei se 
scurgeau încet lacrimi pe care ea le ignora. Apăsând uşor cu 
degetul pe butonul de declanşare, Sarah Rousset imortaliză 
puternica imagine şi o stocă în memoria aparatului. 

Fotografia asta ar merita să apară pe prima pagină, îşi zise în 
sinea ei. Chiar lângă articolul de fond, cu semnătura ei aplicată 
deasupra. 

— Magnific, murmură ea, fotografiind în continuare. 

— Pardon, zise bărbatul înalt şi cu bărbie pătrăţoasă care 
stătea lângă umărul ei. Era şeful misiunii diplomatice a 
ambasadei de aici a Statelor Unite. 

— Atât amar de lume adunată, îl lămuri Rousset, arătând cu 
capul spre gruzinii adunaţi dedesubtul lor. Sub o mare de 
steaguri şi pancarte, mulţimea tăcută se scurgea spre est, în 
direcţia clădirii parlamentului. Trebuie să fie acolo zeci de mii de 
oameni în frigul pătrunzător. Poate chiar mai mulţi. lar pe toţi îi 
uneşte durerea şi tristeţea. Doar pentru un bărbat bolnav. Dădu 
din cap. O să iasă o poveste minunată. 

— Mai curând o teribilă tragedie, spuse răspicat interlocutorul 
ei. Pentru Gruzia cu siguranţă şi poate că şi pentru întreaga 
regiune a Caucazului. 

Ea coborî aparatul de fotografiat şi se uită la bărbat cu coada 
ochiului, pe sub genele lungi. 

— Chiar aşa? Ai vrea să-mi explici şi mie de ce? Şi ai putea să 
o faci de o manieră în care să înţeleagă şi cititorii mei? 

— Dar cu caracter neoficial şi fără să mă citezi? întrebă el 
încet. 

Rousset încuviinţă, dând din cap. 

— Nu e nici o problemă. Surâse delicat. Să zicem că ai putea fi 
prezentat drept „un observator occidental, expert în politica 
Gruziei”. 

— Aşa ar fi bine, încuviinţă diplomatul. Oftă. Ascultă, 
domnişoară Rousset, trebuie să înţelegi că pentru aceşti oameni 
preşedintele laşvili este mai mult decât un simplu politician. El a 
devenit un simbol al Revoluţiei lor Roz, un simbol al păcii şi al 

prosperității Gruziei, poate chiar şi al continuității acestui stat. 
Bărbatul flutură o mână către dealurile şi munţii care se vedeau 
în depărtare şi continuă: De secole întregi, această regiune a fost 
sfâşiată între diversele imperii rivale - Persia, Bizanţ, arabii, 
turcii, mongolii şi în final ruşii. Chiar şi după destrămarea Uniunii 
Sovietice, Gruzia a rămas o ruină, răvăşită de lupte interetnice, 
de corupţie şi de un total haos politic. După ce Revoluţia Roz l-a 
aşezat în funcţie, Mihail laşvili a început să schimbe toate 
acestea. El le-a dat acestor oameni primul exemplu real de 
guvern democratic şi competent din ultimele opt sute de ani. 

— lar acum este pe moarte, interveni Rousset. Cancer? 

— Posibil. Diplomatul american dădu din umeri, trist, însă 
nimeni nu ştie precis. Sursele mele de informaţii din interiorul 
guvernului gruzin afirmă că medicii lui nu au fost în stare să 
identifice maladia care îl ucide. Ştiu doar că organele sale interne 
se deteriorează rapid, încetând să funcţioneze unul după altul. 

— Şi ce se va întâmpla în continuare? se întrebă cu voce tare 
reportera de la New York Times. Adică după ce va muri laşvili. 

— Nimic bun. 

Rousset insistă. 

— S-ar putea să se mai desprindă şi alte regiuni - la fel ca 
Osetia de Sud şi Abhazia? 

Luptele interne din aceste două autodeclarate „republici 
autonome” duraseră ani de zile şi în cursul lor muriseră mii de 
oameni. 

— Ori poate că totul va degenera într-un război civil, care va 
cuprinde întreaga ţară, continuă ea. 

A transmite reportaje dintr-o zonă de război era o activitate 
extrem de primejdioasă, dar în acelaşi timp calea sigură către 
celebritatea şi gloria jurnalistică. lar Sarah Rousset fusese 
dintotdeauna foarte ambițioasă. 

— Posibil, recunoscu bărbatul. laşvili nu are un succesor real, 
desemnat explicit, sau măcar nu unul care să fie recunoscut şi 
acceptat ca demn de încredere de către toate diversele 
formaţiuni politice, naţionalităţi şi grupuri etnice din Gruzia. 

— Dar ruşii? mai întrebă ea. Există încă foarte mulţi ruşi care 
locuiesc aici, la Tbilisi, e-adevărat? Dacă izbucnesc lupte în tot 
oraşul şi-ar trimite Kremlinul trupele, pentru a opri războiul civil? 

Diplomatul dădu iar din umeri. 

— Cât despre asta, domnişoară Rousset, presupunerea 
dumitale este la fel de corectă ca şi a mea. 

5 
Casa Albă, Washington, D.C. 


Preşedintele Samuel Adams Castilia îşi conduse musafirul în 
întunecatul Birou Oval şi aprinse luminile. Cu o mână, lărgi nodul 
îngrijit de la cravată, după care îşi descheie sacoul de seară. 

— la loc, te rog, Bill, spuse el liniştit, îndreptându-se către unul 
dintre cele două fotolii din faţa şemineului de marmură. Pot să-ţi 
ofer ceva de băut? 

Directorul Serviciilor Naţionale de Informaţii, William Wexler, 
clătină iute din cap. 

— Mulţumesc, nu, domnule preşedinte. Fercheşul şi 
telegenicul fost senator al Statelor Unite îi zâmbi cu gura până la 
urechi, evident sperând să îndulcească refuzul. Chelnerii care 
serveau vinul în pahare au fost foarte generoşi la dineul din 
seara asta. Cred că un singur pahar în plus din orice băutură ar fi 
prea mult pentru mine acum. 

Castilia dădu liniştit din cap. Unii membri ai personalului de la 
Casa Albă păreau să nutrească o convingere intimă potrivit 
căreia trebuia ca oaspeţii de la dineurile oficiale să primească 
suficient de multă frânghie încât să se poată spânzura cu ea - 
sau, în cazul de faţă, o cantitate de alcool îndestulătoare pentru 
a îmbăta criţă un întreg regiment de puşcaşi marini. Invitaţii care 
erau înţelepţi rezistau tentaţiei şi nu se mai atingeau de paharele 
de vin înainte de a fi prea târziu. Cei care nu aveau o asemenea 
înţelepciune arareori mai erau invitaţi, indiferent cât de influenţi, 
de populari sau de puternici puteau fi. 

Preşedintele se uită la ceasul ornat, datând din secolul al 
optsprezecelea, care ticăia în surdină pe unul dintre pereţii 
curbați ai încăperii. Era trecut bine de miezul nopţii. li făcu din 
nou semn lui Wexler cu mâna să se aşeze într-un fotoliu vizavi de 
el. 

— Mai întâi, aş vrea să-ţi mulţumesc pentru bunăvoința de a fi 
rămas în seara asta până atât de târziu. 

— Nu este nici un deranj, domnule preşedinte, zise Wexler pe 
un sonor ton baritonal de politician profesionist. Surâse din nou, 
de data asta dând la iveală dantura perfectă. Cu toate că trecuse 
deja de şaizeci de ani, faţa lui bine arsă de soare avea foarte 
puţine cute şi riduri. La urma urmei, sir, mă aflu oricând la 

dispoziţia dumneavoastră. 

Castilia se cam îndoia de treaba asta. Afectat de o serie de 
eşecuri păgubitoare şi foarte cunoscute, Congresul legiferase de 
curând prima reorganizare majoră a aparatului american de 
culegere de informaţii din ultimii peste cincizeci de ani. Legislaţia 
înființase un nou post la nivel guvernamental - anume funcţia de 
director al serviciilor naţionale de informaţii (DNI). Din punct de 
vedere teoretic, se dorea ca DNI să fie capabil să coordoneze 
întregul alai atât de complex al agenţiilor, departamentelor şi 
birourilor rivale pentru culegerea de informaţii. Practic însă, CIA, 
FBI, DIA, NSA şi altele asemenea lor încă desfăşurau în spatele 
uşilor închise un îndârjit război birocratic pentru a limita drastic 
puterile DNI. 

Infrângerea unei atât de aprige rezistenţe instituţionale ar fi 
necesitat în acest post un bărbat foarte şiret şi perseverent, iar 
Castilia începea să aibă serioase îndoieli cum că Wexler ar avea 
voinţa sau abilitatea mintală necesară. Nu era nici un secret că 
fostul senator n-ar fi fost niciodată prima sa opţiune pentru 
această poziţie, însă Congresul strânsese rândurile şi nu 
acceptase decât pe cineva provenit din corpul legislativ. Cu un 
control - fie şi teoretic - asupra unui buget anual total al 
serviciilor de informaţii de mai bine de patruzeci de miliarde de 
dolari, Senatul şi Camera Reprezentanţilor erau foarte interesate 
să se asigure că postul va fi ocupat doar de cineva cunoscut de 
ei şi de încredere. 

Wexler servise peste douăzeci de ani ca senator din partea 
unuia dintre statele cele mai mici din Noua Anglie, dând în acest 
răstimp dovezi de seriozitate, în ciuda rezultatelor relativ 
mediocre în activitatea legislativă şi câştigându-şi o reputaţie de 
membru modest şi harnic al diverselor comisii şi comitete ale 
Congresului care supra vegheau activitatea forţelor armate şi a 
serviciilor de spionaj. După ani de activitate, îşi făcuse mulţi 
prieteni şi foarte puţini duşmani importanţi. 

Astfel, o majoritate solidă a Senatului socotea că el era 
alegerea ideală ca şef al comunităţii informaţiilor americane. În 
forul său interior, Castilia era absolut convins că Bill Wexler era o 
penibil de politicoasă şi foarte bine intenţionată persoană, uşor 
de dus de nas. Ceea ce însemna că reformele prevăzute pentru 
raţionalizarea şi întărirea conducerii operaţiunilor spionajului 
american nu făcuseră decât să adauge întregului sistem încă un 
strat birocratic. 

— Cu ce anume vă pot fi de folos, domnule preşedinte? 

întrebă într-un târziu directorul serviciilor naţionale de informaţii, 
rupând mica tăcere care se lăsase. Dacă era cumva nedumerit 
de hotărârea lui Castilia de a-l lua deoparte la dineul oficial şi de 
a stabili această neobişnuită şi cu totul nereglementară 
întrevedere, tăinuia foarte abil acest lucru. 

— Vreau să redirecţionezi eforturile noastre de culegere şi de 
analizare a informaţiilor, îl anunţă sec preşedintele. De voie, de 
nevoie, îşi dădu seama că trebuia să lucreze prin intermediul 
acestui bărbat - cel puţin pentru moment. 

Wexler ridică o sprânceană, oarecum amuzat. 

— In ce sens anume? 

— Doresc să ne concentrăm asupra evoluţiilor politice şi 
militare din interiorul Rusiei, precum şi asupra evenimentelor din 
ţările mai mici din jurul graniţelor ei, spuse Castilia. Ceea ce va 
solicita perioade prelungite de alocare a timpilor de cercetare 
prin sateliți, stabilirea unor priorităţi în transmiterea informaţiilor 
şi desemnarea unor analişti în domeniu. 

— Rusia? întrebă uluit Wexler. 

— Exact. 

— Dar Războiul Rece a luat sfârşit, protestă directorul 
spionajului. 

— Aşa mi s-a spus şi mie, zise laconic Castilia. Ascultă, Bill, 
dintr-un anumit număr de considerente geopolitice 
precumpănitoare, în ultimii câţiva ani am slăbit vigilenţa în 
privinţa bunului nostru prieten Viktor Dudarev, nu crezi? Şi chiar 
dacă asta a însemnat să închidem ochii la câteva hotărâri 
ticăloase pe care le-a luat împotriva propriului său popor. 

Wexler dădu cam în silă din cap. 

— Vezi tu, necazul este acela că, în timp ce noi am fost 
ocupați în Afganistan, în Irak şi în alte zeci de astfel de puncte 
fierbinţi de pe glob, Dudarev şi-a clădit în voie la el în Rusia o 
nouă autocraţie şi s-a aşezat în fruntea tuturor, ca un stăpânitor 
absolut asupra ţării sale. lar mie personal nu-mi place asta. Nu- 
mi place câtuşi de puţin. 

— Ruşii ne-au fost nişte aliaţi extrem de utili împotriva 
organizaţiei al-Qaeda şi împotriva altor grupări teroriste, 
accentuă directorul spionajului. Atât CIA, cât şi Pentagonul 
raportează că am obţinut de la ruşi o cantitate substanţială de 
informaţii incriminatoare de pe urma interogării prizonierilor pe 
care i-au luat ei în Cecenia. 

Castilia ridică din umeri. 

— Bineînţeles. Şi cu asta ce-i? întrebă preşedintele, rânjind în 

direcţia celuilalt. Dar până şi un asasin de doi bani te va ajuta să 
omori un şarpe cu clopoței dacă este şi el în pericol să fie 
muşcat. Desigur însă că asta n-ar trebui să te facă să-i întorci 
spatele. 

— Vreţi să sugeraţi că Rusia devine iar un inamic activ al 
Statelor Unite? îl întrebă prudent Wexler. 

Castilia se strădui din răsputeri să-şi păstreze cumpătul. 

— Ceea ce vreau să sugerez este că nu-mi place să mă învârt 
orbeşte în jurul unui individ ca Viktor Dudarev. lar actualmente, 
analizele informative pe care le primesc de la CIA şi de la alte 
agenţii mi se par nişte colaje de articole decupate din ziare. 

Directorul spionajului zâmbi şters. 

— Le-am făcut şi eu aceleaşi reproşuri celor din echipa mea, 
recunoscu el. Ba chiar am supus aceste plângeri atenţiei 
diverselor comitete adecvate de coordonare a activităţii 
diferitelor agenţii. 

Castilia se încruntă. „Comitete adecvate de coordonare a 
activităţii diferitelor agenţii?” Conducere prin intermediul 
rapoartelor şi al comitetelor? Şi ăsta era individul de la care se 
aştepta să pună şaua pe CIA şi pe celelalte agenţii de informaţii? 
Incântător. Absolut încântător. Scrâşni din dinţi. 

— Şi? 

— Ei bine, există... probleme în unele sectoare de analiză, zise 
şovăind Wexler. Incă nu cunosc personal toate amănuntele, dar, 
mi s-a spus, câţiva dintre cei mai buni specialişti ai noştri în 
domeniul Rusiei s-au îmbolnăvit grav pe parcursul ultimelor două 
săptămâni. 

Castilia se holbă îndelung la el. 

— Bill, poate că ar trebui să mă ţii mai atent la curent, replică 
preşedintele nemulţumit. Incepând cu începutul şi chiar din 
momentul ăsta. 


Moscova 


Se făcuse lumină de-a binelea. Raze timide trimise de soarele 
palid de iarnă clipeau pe apele îngheţate ale Moscovei, reflectate 
ameţitor din parbrizele automobilelor şi camioanelor care rulau 
scrâşnind, în ambele direcţii, peste podurile care se vedeau de la 
ferestrele înaltei clădiri Kotelniceskaia. Chiar şi la douăzeci şi 

patru de etaje mai sus, claxoanele zgomotoase se mai auzeau 
uşor. Perioada de vânzoleală matinală din capitala Rusiei era în 
plină desfăşurare. 

Bărbatul blond şedea la biroul său, în faţa calculatorului, 
parcurgând din nou rapid setul de mesaje înalt încriptate pe care 
le primise prin e-mail în ultimele câteva ore. Cele mai multe 
dintre ele erau scurte, cuprinzând de regulă doar un nume şi un 
titlu, o locaţie şi un singur rând care raporta situaţia: 


MARCIUK, A., CINC, COMANDAMENTUL DE NORD, UCRAINA - 
INFECTAT. STADIU: TERMINAL. 

BRIGHTMAN, H., SPECIALIST SIGINT, GCHQ, CHELTENHAM, 
REGATUL UNIT - INFECTAT. STADIU: DECEDAT. 

LAŞVILI, M., PREŞEDINTE, REPUBLICA GEORGIA-INFECTAT. 
STADIU: TERMINAL. 

SUNDOQUIST, P., ANALIST POLITIC PRINCIPAL, CIA, LANGLEY, 
U.S.A. - INFECTAT. STADIU: DECEDAT. 

HAMILTON, J., MANAGER, A2 (GRUPUL RUSIA), NSA, FORT 
MEADE, U.S.A. - INFECTAT. STADIU: TERMINAL. 


Lista celor bolnavi acum şi pe moarte sau deja decedați 
continua în acelaşi fel, cuprinzând cu totul mai bine de treizeci 
de persoane, bărbaţi şi femei. O citi până la capăt cu o satisfacţie 
crescândă. Fuseseră necesari ani întregi de cercetări scrupuloase 
pentru a perfecționa arma biologică denumită HYDRA - ucigaşul 
absolut şi tăcut, precis de orientat. Trecuseră luni de zile de 
pregătiri în vederea selectării țintelor pentru primele variante ale 
HYDREI, apoi pentru a găsi modalităţile de a le folosi fără a fi 
detectată de victimele alese. Şi mai multe luni trebuiseră pentru 
achiziţionarea în secret a materialelor necesare confecţionării 
fiecărei variante specializate de armă. lar în final, toată această 
atât de complicată planificare şi atât de periculoasă muncă 
ajunsese acum să se materializeze cu succes. 

Privind retrospectiv, îşi spuse el nepăsător, aceste testări 
preliminare de la Moscova fuseseră în mare măsură inutile, 
constituind doar o risipă de resurse şi o ameninţare la adresa 
siguranţei operative, însă inventatorul HYDREI insistase să fie 
efectuate. Experimentele de control desfăşurate între limitele 
sterile ale unui laborator nu puteau înlocui experimentările din 
teren, efectuate pe oameni reali, susţinuse el. Numai lăsând 
HYDRA liberă să acţioneze asupra unor ţinte întâmplătoare 
puteau fi siguri că alţi doctori şi alte spitale, care nu cunoşteau 

acest secret, nu vor fi în stare să detecteze realizarea sau să-i 
vindece pe cei infectați. 

Bărbatul al cărui nume de cod era Moscova Unu dădu din cap. 
Wulf Renke avea o minte strălucită, era nemilos şi, la fel ca 
întotdeauna, absolut decis să-şi urmeze propria cale. Până la 
urmă, cei care finanţaseră Proiectul HYDRA se supuseseră voinţei 
lui, de-abia aşteptând să vadă dacă performanţele reale ale 
armei se potriveau cu cele trâmbiţate de inventator. Ei bine, 
acum se confirmase totul, dar numai cu preţul alertării doctorilor 
Kirianov şi Petrenko, precum şi a hotărârii acestora de a avertiza 
Occidentul. 

Blondul ridică din umeri. Ce mai conta acum? Kirianov şi 
Petrenko erau amândoi morţi. lar în scurtă vreme avea să li se 
alăture şi unicul occidental căruia apucaseră ei să-i 
împărtăşească temerile. 

intinse mâna spre telefon şi formă un număr local. 

Încă de la primul apel răspunse o voce clară şi stăpânită. 

— Ei bine? 

— Prima fază este aproape încheiată, zise încet blondul. 

— Pe Ivanov l-ai informat? A 

— l-am dat aseară un raport preliminar, încuviinţă el. Inainte 
de plecarea lui la întâlnirea cu Dudarev, la manevrele COROANA 
IERNII. O să-l informez mai pe larg când reveni la Moscova. 

— Pot să presupun că amicul nostru de la Al Treisprezecelea 
Directorat a fost mulţumit? întrebă glasul de la telefon. 

— Bănuiesc că Aleksei Ivanov ar fi mult mai mulţumit în cazul 
în care ar fi în papucii mei - sau într-ai tăi, replică sardonic 
bărbatul cunoscut drept Moscova Unu. 

— Nu încape nici o îndoială, aprobă vocea. Din fericire însă, 
stăpânul lui are mai mult scaun la cap şi este mai înţelegător. 
Spune-mi acum - cât de repede putem începe faza următoare? 
Prietenii noştri vor să ştie când vor putea începe pregătirile 
militare. 

Blondul verifică pe ecranul calculatorului ultimul raport asupra 
stadiului cercetărilor, acela transmis de însuşi Wulf Renke. Cel 
mai bine ar fi fost să discute chiar cu omul de ştiinţă înainte de a 
trimite viitoarele variante prin curier. 

— Voi avea nevoie de un avion pe aeroportul Şeremetievo-2 în 
seara asta, ceva mai târziu. 

— Aranjez eu. 

— Atunci ar trebui să ajung la laboratorul HYDREI mâine- 
dimineaţă la prima oră. 

6 
Praga 


Cu geanta cu lucrurile personale şi cu laptopul atârnate pe un 
umăr, Smith îşi croi drum prin grămada de poliţişti şi de agenţi 
de circulaţie care se întorceau la lucru după pauza de cafea 
dinainte de prânz. Prin uşile de intrare deschise ale secţiei de 
poliţie Konvikţka se simţea aerul rece de-afară, aducând şi 
dezgustătoarea duhoare de combustibili auto şi de gaze de 
eşapament din labirintul de străzi înguste care formau Oraşul 
Vechi. 

Jon ieşi pe trotuar şi se simţi imediat împresurat de frigurosul 
climat de iarnă al Pragăi. Se opri şi îşi suflă în palme, regretând 
deja pierderea hainei sale de piele, sfăşiată şi îmbibată cu apă, 
de nerecuperat. Inainte de a semna documentele necesare 
pentru a părăsi secţia de poliţie, se schimbase într-o pereche de 
jeanşi şi un pulover negru pe gât, însă firavul vindiac gri, pe care 
îl pusese peste pulover îi oferea prea puţină protecţie împotriva 
gerului pătrunzător. Pe deasupra mâinilor sale făcute căuş, ochii 
lui cercetau împrejurimile. 

Acolo, îşi zise Smith. 

Chiar peste drum de secţia de poliţie, un bărbat înalt, vânjos şi 
bărbos se sprijinea nonşalant de un taxi parcat lângă bordură, un 
automobil fabricat în Cehia, o Skoda. Sub crusta de funingine şi 
de noroi care acoperea caroseria maşinii, respectivul taxi avea 
atâtea zgârieturi şi adâncituri în urma unor accidente minore, 
încât era greu de spus care era vopseaua iniţială şi care stratul 
de grund. Şoferul îl măsură pe Smith din cap până-n picioare, 
tuşi o dată ca pentru a-şi drege glasul, scuipă într-o parte şi se 
îndreptă încet de spate. 

— Hei, domnule! strigă el, într-o engleză stâlcită. Aveţi nevoie 
de un taxi? 

— Poate, răspunse precaut Jon, traversând strada. Să fi fost 
acest munte de om persoana de contact promisă? Cât mi-ai cere 
pentru o cursă până la aeroport? 

Era o întrebare cât se putea de firească. Taximetriştilor 
particulari din Praga le mersese faima că dublau ori chiar triplau 
tariful obişnuit atunci când le încăpeau pe mână turişti 

imprudenţi sau naivi. Chiar pentru scurtul drum până la Ruzyne, 
unicul aeroport internaţional al oraşului, se puteau aduna astfel 
mulţi bani. 

Uriaşul bărbat rânji larg, dezvelind cu generozitate cele două 
şiruri de dinţi pătaţi de tutun. 

— Unui om de afaceri i-aş cere o mie de coroane. Apoi cobori 
vocea, continuând: Dar unui savant ca tine, unui biet profesor, 
cât să-i cer? Nimic. O să te duc pe gratis. 

Smith îşi îngădui să se mai destindă puţin. Savant era parola 
de recunoaştere pe care o alesese Klein pentru întâlnirea aceea. 
În ciuda oricăror aparenţe, asta însemna că necioplitul şi 
zgomotosul şofer de taxi era chiar nepreţuitul agent din Praga al 
organizaţiei Covert-One, agent activat anume pentru a-l ajuta pe 
el să scape viu şi nevătămat din Republica Cehă. Jon dădu 
repede din cap. 

— Perfect. Ţi-ai găsit clientul. Să mergem! 

După o ultimă privire împrejur, Jon se strecură pe bancheta 
din spate şi îl aşteptă pe şofer care se căzni să se aşeze la volan. 
Skoda se legănă sub greutatea omului. 

Inainte de a porni la drum, şoferul se întoarse ca să se uite 
drept în ochii americanului. 

— Mi s-a spus că doreşti să ajungi la aeroport în siguranţă şi 
cât se poate de discret, mormăi aşa-zisul taximetrist. 

— Exact. 

— Şi că există alţii care doresc să te împiedice. Corect? 

Smith dădu încă o dată din cap, dar de data asta cu buzele 
strâns lipite. 

Uriaşul îi zâmbi din nou cu gura până la urechi. i 

— Fii liniştit, Savantule. Totul va fi cât se poate de bine. In caz 
de bucluc, te poţi bizui pe Vaclav Masek şi pe micul lui prieten 
de-aici, spuse el făcându-i şmechereşte cu ochiul şi desfăcându- 
şi fermoarul de la scurta lui roşie de ski doar atât cât Jon să 
poată zări sub ea patul unui pistol într-un toc de umăr. 

Smith îşi reprimă intenţia de a se încrunta, îngrijorat. Şeful lui 
Covert-One îl prevenise să nu se aştepte la prea mult. „Jon, nu-ți 
pot pune la dispoziţie în timp util decât un singur om”, îi spusese 
Klein. Este doar un curier de legătură, nu un agent operativ de 
teren, însă este în bună măsură demn de toată încrederea. 

Smith îşi puse în gând să nu uite să-l avertizeze pe Klein să 
mai revizuiască dosarul lui Masek. Bărbosul i se părea prea 
lăudăros şi mult prea nerăbdător să-şi arate arma camuflată sub 
haină. O astfel de purtare era potenţial producătoare de 

necazuri. Însemna fie că taximetristul ceh era înspăimântat rău 
de tot şi trăncănea ca să-şi ascundă nervozitatea - fie că 
individul era prea agresiv, pierzând astfel ocazia de a se dovedi 
pregătit pentru misiuni mai  pretenţioase şi mai bine 
recompensate. 

Jon rămase tăcut în vreme ce şoferul conducea maşina pe 
străzile întortocheate ale Oraşului Vechi, după care traversă 
Vltava şi urcă pe drumul şerpuit de la răsărit de Cetăţuie, un 
masiv complex de biserici, de mănăstiri, turnuri şi clădiri 
guvernamentale datând de secole. lar în tot acest răstimp, cehul 
ciripea fără încetare, prezentându-i diversele obiective turistice, 
proferând cu grosolănie înjurături la adresa altor şoferi şi 
oferindu-i repetate asigurări că ei doi se vor descurca de minune. 

Sigur e nervos, decise Smith. Cu toată masivitatea şi bravada 
lui, Masek era în forul său interior doar un bărbat mic şi 
înfricoşat. Cehul ar fi putut fi un curier clandestin competent, 
însă Klein n-ar fi trebuit să-i ceară vreodată să se aventureze 
atât de departe din securitatea umbrelor. „Fii cinstit, Jon”, i se 
adresă o voce interioară. „Flăcăul ăsta ştie probabil că un grup 
de asasini profesionişti a încercat deja o dată să te ucidă şi că s- 
ar putea să încerce din nou.” 

Smith oftă. La naiba, până şi el se simţea destul de încordat. 
Omul se uită pe geam afară, străduindu-se să se liniştească 
admirând grădinile îngrijite de pe ambele părţi ale drumului. 
Acoperişul clădirii Belvedere, o încântătoare reşedinţă regală de 
vară construită pe vremea Renaşterii, se înălța deasupra 
arborilor înconjurători, protejat de un înveliş de cupru albastru- 
verzui. 

La câteva minute după ce începuseră să coboare, imediat în 
partea de nord a Cetăţuii, Skoda făcu un tur larg în jurul unui 
aglomerat viraj giratoriu şi porni spre vest, pe un bulevard larg. 
Smith se îndreptă de spate. Se aflau pe Evropska, o importantă şi 
modernă arteră, care ducea direct la aeroport. Pe partea lor 
stângă, americanul putea vedea un cartier pestrit cu case 
suburbane risipite alandala, şcoli şi mici parcuri industriale. In 
dreapta, un şir de trei coline încoronate cu o vegetaţie veşnic 
verde, cu stejari şi fagi, se înălța abrupt deasupra câtorva 
rânduri de case şi magazine răzlețe. Aceste înălţimi împădurite 
se întindeau departe către nord şi est, ajungând la râu în spatele 
maşinii lor. 

Masek  acceleră, forțând taxiul să atingă, apoi să şi 
depăşească limita de viteză. Indicatoarele suspendate pe care le 

lăsau în urmă arătau că până la aeroport mai erau de parcurs 
doar câţiva kilometri. 

Curând, printre crengile golaşe ale copacilor de pe latura de 
nord a bulevardului, Jon zări sclipirile unui lac artificial îngust. lar 
dincolo de lac, terenul era adâncit şi accidentat şi alcătuia un 
peisaj sălbatic de păduri întunecoase şi stânci cenuşii de calcar. 

— Aceea este Divoka a Ticha Sarka, adică Valea Sălbaticei şi 
Neînduplecatei Sarka, un loc de legendă şi de violenţă, explică 
emfatic şoferul, dând din cap, în direcţia defileului umbrit care se 
zărea pe celălalt țărm al întinderii de apă gri-verzuie. Se spune 
că acolo bărbaţii şi femeile au desfăşurat demult, încă înainte de 
primii zori ai istoriei, un război crud şi sângeros. Era un război 
purtat pentru putere absolută şi dominație. Potrivit legendelor, o 
tânără şi preafrumoasă domnişoară, pe nume Sarka, i-a sucit 
minţile şi l-a sedus pe comandantul bărbaţilor luptători din 
pădurea aceea. Acolo, fata a făcut dragoste cu el, l-a îmbiat şi cu 
băuturi tari, apoi l-a ucis în timpul somnului. 

Smith rânji, intervenind: 

— Presupun că nu este tocmai un loc vesel. 

Masek ridică din umerii. 

— Păi, de fapt, pe locurile alea se află acum o rezervaţie 
naturală. Multă lume din Praga se duce vara acolo cu cortul şi 
înoată când e caniculă. Noi, cehii, putem fi romantici, dar suntem 
şi foarte practici. 

Deodată, luminile roşii de frână ale maşinilor din faţă se 
aprinseră, pe măsură ce coloana încetinise. Un şir de conuri 
portocalii traversa bulevardul, blocând benzile rapide de 
circulaţie în direcţia vest. Alături de drum, pe dreapta, un 
semnalizator luminos electronic portabil afişa intermitent un 
mesaj de avertizare în limba cehă. 

— La dracu', murmură Masek, săltând piciorul de pe pedala de 
acceleraţie şi apăsând cu nădejde pedala de frână. Taxiul 
deceleră scurt. Incruntându-se şi bodogănind printre dinţi, cehul 
se apropie de banda din dreapta, brusc aglomerată, forţându-şi 
intrarea în îngustul spaţiu dintre un vechi Volvo şi un Audi nou- 
nouţ. Din urmă se auziră claxoane de protest. 

Smith se aplecă înainte. 

— Lucrări la drum? întrebă el încet. Sau un accident? 

— Nici una, nici alta, răspunse uriaşul, muşcându-şi neliniştit 
buza de jos. Semnalizatorul pe lângă care am trecut anunţa că 
poliţia a instituit un punct special de control al traficului rutier şi 
că trebuie să fim pregătiţi să oprim. 

— Ce-or căuta? se trezi Jon că întreabă. 

Masek dădu din cap iritat. 

— Nu ştiu. Poate şoferi băuţi la volan? Droguri? Bunuri furate? 
Ori poate doar pneuri uzate şi semnalizatoare defecte. 
Articulațiile i se albiră, pe măsură ce încleşta tot mai strâns 
mâinile pe volan. S-ar putea să fie oricare din astea. Autorităţile 
găsesc o mare plăcere în a înmâna tichete de contravenţie şi în a 
aduna amenzi după amenzi. 

Smith se uita prin parbriz în timp ce taxiul înainta încet. Mai 
erau sub o sută de metri până la ieşirea marcată Divoka Sarka. 
Aceasta dădea într-un drum lăturalnic mult mai îngust, care 
cotea şi se pierdea în pădure. Un singur poliţist purtând şapca cu 
cozoroc, scurta neagră de iarnă şi pantalonii albaştri pentru 
zăpadă ai poliţiei naţionale cehe stătea acolo şi legăna ritmic un 
baston de un portocaliu strălucitor pentru a menţine traficul în 
mişcare. Din când în când îndruma, cu mâna ridicată şi suflând 
într-un fluier, una sau mai multe maşini care se apropiau, 
făcându-le să o ia pe drumul lăturalnic din spatele lui, 
accentuând comenzile cu puternice lovituri de baston. 

Americanul se uită cu mare atenţie, căutând o regulă în felul 
cum erau selectate vehiculele. Se încruntă, incapabil să 
detecteze vreuna. Polițistul cu aspect plictisit părea să permită 
celor mai multe automobile şi camioane să-şi urmeze 
nestingherite drumul, doar din când în când deviind câte una sau 
câte două maşini de pe bulevard pe drumul lăturalnic. Asta 
însemna că totul se reducea la o verificare prin sondaj. 

Probabil. 

— La dracu’! murmură din nou Masek, când poliţaiul le făcu şi 
lor semn cu bastonul. Fuseseră scoşi din coloana principală. Cu 
un aer ursuz, şoferul trase brusc de volan spre dreapta. Viră spre 
ieşire, pe urmele celorlalte câteva maşini care ieşiseră deja de 
pe Evropska. 

Smith se uită în urmă prin luneta Skodei. Un Mercedes negru, 
ultimul răcnet, cu geamuri fumurii, coti şi el pe drumul de acces 
spre parc, destul de aproape în spatele lor. incruntându-se acum, 
americanul se întoarse privind înainte. 

Ajunseseră printre copaci. Lumina era filtrată prin ramurile 
desfrunzite de deasupra. Smith văzu două maşini fără însemne 
distinctive, tot Skode, parcate lateral, în afara părţii carosabile, 
lângă alt şir de conuri rutiere portocalii. Alţi doi poliţişti în 
uniformă se aflau acolo, aparent punând câteva întrebări 
şoferilor tuturor vehiculelor, înainte de a le face semn să plece 


58 


mai departe. 

Unul dintre cei doi poliţişti se apropie de taxi. Arăta cam în 
vârstă pentru gradul pe care îl avea, cu o faţă uscăţivă şi 
pământie. Sub cozorocul chipiului, ochii lui erau lipsiţi de 
expresie. Omul se aplecă şi bătu nervos în fereastra laterală a 
şoferului. 

Masek cobori iute geamul. 

Polițistul întinse o mână spre el. 

— Prezentaţi permisul de conducere. Şi licenţa de taximetrist, 
lătră el într-o cehă precipitată. 

Uriaşul se grăbi să se supună, întinzându-i celuilalt actele 
solicitate. Vizibil tulburat, aşteptă neliniştit ca polițistul să le 
răsfoiască. Evident satisfăcut, ofiţerul cu faţa pământie le azvârli 
arogant pe amândouă în poala şoferului. Apoi se uită pe 
bancheta din spate, ridicând dintr-o sprânceană. 

— Cine este individul acesta? Un străin? 

Smith ţinu gura închisă. 

— Nimeni deosebit. Cred că este un om de afaceri american. 
Un pasager pe care îl duc la aeroport, îndrugă Masek drept 
răspuns. Fruntea i se brobonase de sudoarea care începuse să 
picure. Smith intuia cum sporea teama în şoferul de taxi, 
distrugându-i încrederea în sine şi autocontrolul. Zice că trebuie 
să plece cu avionul în dimineaţa asta. 

— Nu te panica, îi spuse polițistul, ridicând nepăsător din 
umeri. Americanul ar trebui să ajungă la timp la avion. 

— Înseamnă că putem pleca? întrebă plin de speranţă şoferul 
de taxi. 

Polițistul dădu din cap. 

— Nu chiar imediat, prietene. Mi-e teamă că astăzi nu este 
ziua ta norocoasă. Guvernul a scos încă o reglementare asupra 
siguranţei vehiculelor şi în special a taxiurilor. Asta înseamnă o 
verificare completă. Omul se întoarse, strigându-şi colegul: Hei, 
Edvard! O să-l luăm pe ăsta. 

Smith miji ochii. Ceva din profilul figurii bărbatului acela îl 
rodea în subconştient, trăgând un semnal de alarmă slab, dar 
insistent. Privindu-l mai cu luare-aminte, americanul observă o 
mică perforare în lobul urechii, ca un fel de străpungere. Bizar, 
gândi el. Cât de mulţi poliţişti cehi trecuţi bine de prima tinereţe 
poartă oare bijuterii în viaţa particulară? 

Polițistul se uită din nou la Masek. 

— Parchează acolo, îi zise el, arătând către spaţiul dintre cele 
două maşini fără semne distinctive. Apoi aşteaptă liniştit. O să-ţi 

dăm liber cât mai curând posibil. 

— Da, da, bineînţeles. Cu un surâs tremurător, şoferul dădu 
din cap supus, coborând şi ridicând de mai multe ori respectabila 
lui ţeastă. Indreptă maşina pe marginea acoperită cu iarbă din 
afara drumului, parcând-o atent cu spatele între celelalte două 
maşini, după care luă încet o mână de pe volan şi opri motorul. 
Mâinile îi tremurau. 

— Nu opri motorul, îi ceru brusc Smith, încă uitându-se pe 
geam. Lasă-l deocamdată în funcţiune. Ambii poliţişti cehi se 
aplecaseră acum să stea de vorbă cu şoferul Mercedesului 
negru. In spatele acestuia nu mai aşteptau şi alte maşini să 
treacă pe la punctul de control. Drumul de acces mărginit de 
copaci din spatele lor era acum pustiu. 

Americanul dădu din cap, iritat în sinea lui. Ce îi scăpa? 
Clopoţelele de alarmă din mintea lui sunau din ce în ce mai 
insistent. Venise vremea să apeleze la o strategie de siguranţă, 
hotărî el. 

— Vaclav, dă-mi pistolul tău, zise el liniştit. Imediat! 

— Pistolul meu? Uriaşul se holbă, surprins. Se uită precaut 
peste umăr. De ce? 

— Să spunem doar că aş prefera să evităm orice accident 
nefericit, răspunse Jon, având grijă să vorbească liniştit. N-avea 
nici un rost să-l agite inutil pe celălalt - cel puţin nu încă. Nu 
până când nu şi-ar da seama de ce instinctele lui nu încetau să-i 
trimită avertismente. Creierul său lucra febril. Ai permis de 
portarmă? 

Fără tragere de inimă, Masek dădu din cap. 

— Incântător! Absolut încântător! Smith se încruntă. Ascultă, 
poliţiştii ăştia vor deja să ne găsească nod în papură. Este destul 
de neplăcut dacă te vor amenda pentru un bec ars la 
semnalizatoarele de frânare, de exemplu. Insă chiar vrei să te 
priponească pentru posesia ilegală a unei arme de foc? 

Şoferul se întoarse, pălind şi mai tare sub barba stufoasă şi 
încâlcită. Inghiţi în sec. 

— Nu, nu vreau, recunoscu el. Pentru astfel de infracţiuni 
pedepsele sunt... foarte severe. 

— Atunci dă-mi-l mie, repetă hotărât Smith. Lasă-mă să rezolv 
eu problema asta. 

Masek desfăcu în grabă fermoarul scurtei şi scoase pistolul din 
tocul atârnat de umăr. Mâinile lui mari îi tremurau acum şi mai 
tare. 

Jon întinse mâna peste spătarul scaunului şi apucă arma 

înainte să o scape celălalt. Pistolul era un CZ-52 semiautomat, cu 
cartuşe de calibrul 7,62 mm, fabricat în Cehia, la fel ca şi 
revolverul sovietic Tokarev, folosit în cel de-al Doilea Război 
Mondial. Cândva arme standard din dotarea Tratatului de la 
Varşovia, mii de astfel de pistoale, considerate „surplus”, 
fuseseră vândute cetăţenilor particulari - atât legal, cât şi ilegal. 
Americanul verifică dacă piedica este în poziţia „blocat”, de 
mijloc, apoi scoase încărcătorul. Era plin cu opt cartuşe, adică 
încărcătura standard pentru respectivul pistol. Smith introduse la 
loc încărcătorul, după care se uită din nou pe geam. 

Afară, cei doi poliţişti cehi se îndreptaseră încet de spate de 
lângă Mercedesul negru. După ce schimbară în şoaptă câteva 
cuvinte, se întoarseră simultan şi porniră către taxiul parcat. 

Smith se încordă. 

Figurile celor doi deveniseră nişte imobile măşti de nepătruns, 
fără nici o expresie desluşită. Era ca şi cum o forţă teribilă le 
ştersese de pe feţe orice urmă de simţ omenesc, lăsându-le 
neschimbate trăsăturile superficiale, dar anulându-le orice semn 
real de viaţă şi de personalitate. Unul dintre ei, anume cel mai în 
vârstă, care verificase actele lui Masek, lăsă mâna în jos ca din 
întâmplare şi scoase pistolul din toc. 

Brusc, Jon îşi aminti unde îl mai văzuse pe acest bărbat. 

Pe Podul Carol, îşi zise el, înverşunat. Dând înapoi din faţa 
loviturilor sălbatice şi disperate ale lui Valentin Petrenko, după ce 
îl înjunghiase în abdomen pe omul de ştiinţă rus. La fel ca şi 
ceilalţi doi tovarăşi ai săi, individul cu figura uscăţivă purtase 
atunci în ureche un mic cercel în formă de craniu argintiu, un cap 
de mort, atârnat de lobul urechii drepte. 

Acest aşa-zis „punct de control al poliţiei” nu era altceva decât 
o cursă ucigaşă. 

Un lung moment cumplit, timpul păru să se fi oprit în loc, însă 
imediat după aceea reflexele antrenate ale lui Smith intrară în 
acţiune. Simţul mişcării şi îndemânarea de a acţiona năvăliră în 
lumea îngheţată din jurul său. 

— Să fugim imediat de-aici! strigă el către Masek. E o 
capcană! Dă-i drumul! Dă-i drumul! 

Ingrozit, uriaşul băgă în viteză, apăsă pe accelerator şi dădu 
înapoi, încercând cu frenezie să-şi facă suficient loc de manevră 
pentru a reintra pe drumul îngust. Smith deblocă piedica 
pistolului şi îl armă, introducând un cartuş pe ţeavă. 

Apoi fu aruncat înainte în momentul în care taxiul se izbi de 
maşina goală parcată aproape în spatele lor şi se oprise, în 

scrâşnet de metal şi de sticlă spartă. Zdruncinat în urma 
coliziunii, motorul Skodei se cală şi se opri. 

Masek făcu eforturi disperate să repornească rabla lui. 

Era prea târziu, înţelese brusc Smith, uitându-se cum bărbatul 
cu faţa uscăţivă ţintea deja cu pistolul său rusesc Makarov, ca 
într-o mişcare filmată cu încetinitorul. Şi cel de-al doilea fals 
poliţist scosese pistolul. La naiba! 

Jon se şi lăsase într-o parte, către uşa pasagerului din dreapta, 
atunci când geamurile din stânga se făcuseră ţăndări. Interiorul 
maşinii se umplu de cioburi de sticlă securit, sfărâmate de mai 
multe împuşcături trase rapid şi de la mică distanţă. 

Un glonţ îl nimeri pe Masek imediat deasupra urechii stângi. 
Capul uriaşului explodă, sfărâmat de un glonţ îmbrăcat în cupru 
care îl lovise cu o viteză de peste trei sute de metri pe secundă. 
Bordul şi locurile din faţă ale Skodei fură împroşcate cu sânge şi 
cu fragmente de os sfărâmat. 

Un alt glonţ străpunse, la mică distanţă de Smith, canapeaua 
tapiţată şi sfâşie încâlceala de arcuri spiralate din interior. 
Glonţul ricoşă din caroseria de oţel a taxiului şi împrăştie în sus 
un norişor de scântei, bucățele fumegânde de fragmente textile 
şi sfărâmături fierbinţi şi albe de metal. Dumnezeule! înşfăcă 
mânerul portierei din spate, o deschise cu forţa şi se aruncă la 
pământ. 

Cu mişcări iuți, Jon se rostogoli spre dreapta şi se ascunse în 
spatele roții din dreapta spate a taxiului. Riscă o privire rapidă 
peste umăr. Nu departe în spatele lui, pământul se lăsa brusc 
într-o adâncitură, coborând apoi şi mai mult pe măsură ce se 
afunda în pădurea înconjurătoare. Cei mai mulţi copaci erau 
stejari şi fagi bătrâni, care se înălţau falnici şi desfrunziţi către 
cerul înnorat. Sub ei nu prea crescuse vegetaţie, în afară de 
câţiva mici arbuşti şi buruieni uscate. 

Nu oferă suficient camuflaj, gândi calm Jon. S-ar putea 
ascunde numai după trunchiurile copacilor. Oricine l-ar urmări, n- 
ar avea prea mari dificultăţi să-l împuşte. Dacă voia să fugă, 
trebuia să ia încă de la bun început un avans considerabil. 

In momentul acela răsunară alte câteva împuşcături şi Skoda 
se legănă, lovită de mai multe ori, la intervale foarte scurte de 
timp. Se mai sparseră şi alte geamuri. Se mai sfâşie şi mai mult 
metal. Gloanţele ricoşate din blocul motor şi din caroseria maşinii 
şuierau prin copaci, retezând crengi şi rămurele. 

Smith trase adânc aer în piept. Unu. Doi. Trei. Acum. 

Cu pistolul ţinut gata de tragere cu ambele mâini, se ridică 

peste partea din spate a taxiului. Cu ochii mijiţi, baleie rapid 
dintr-o parte în cealaltă, căutându-i pe cei care încercau să-l 
omoare. lată! Unul dintre falşii poliţişti, bărbatul mai în vârstă, 
stătea la doar câţiva metri depărtare, trăgând metodic cu pistolul 
în taxi, din faţă până-n spate. 

Smith se întoarse fulgerător în direcţia agresorului, ochind 
pieptul acestuia. Apăsă pe trăgaci şi pistolul lătră o dată, 
ridicându-se odată cu reculul, în timp ce pe ţeavă era introdus un 
al doilea cartuş. Jon ţinti repede pentru a doua oară şi trase din 
nou. 

Sângele ţâşni. Lovit de două ori, pistolarul cu faţa uscăţivă se 
răsuci în direcţia americanului care îl împuşcase. Gura lui se 
deschisese larg, în semn de stupefacţie. Apoi, încet, căzu în 
genunchi şi se întinse pe drum cu faţa în jos. Sângele lui începu 
să înroşească asfaltul negru. 

Colegul celui împuşcat, un bărbat mai tânăr şi mai solid, se 
aruncă pe burtă. Cu o expresie cruntă, el începu imediat să tragă 
în direcţia lui Smith, fără să se mai ostenească să vizeze atent. 
Trăgea la întâmplare vădit înverşunat, străduindu-se să-l facă pe 
american să se adăpostească din nou. 

Un glonţ pornit din pistolul Makarov şuieră prin aer foarte 
aproape de urechea lui Smith. Un altul perforă partea de sus a 
portbagajului taxiului, lăsând o dungă fierbinte prin metalul 
ruginit şi zgâriat, cu vopseaua jupuită. 

Jon le ignoră. Indreptă pistolul spre agresorul culcat cu faţa la 
pământ şi trase în direcţia acestuia alte două gloanţe. Primul 
dintre ele trecu foarte aproape de ţintă, împrăştiind bucățele de 
asfalt şi pietricele. Insă cel de-al doilea glonţ, de 7,62 mm, zdrobi 
partea de sus a ţestei agresorului mai tânăr. 

O liniştea sinistră se lăsă atunci peste micul luminiş. 

Smith răsuflă încet, de-abia venindu-i să creadă că e încă în 
viaţă. Îşi simţea inima bătând într-un ritm incredibil, care scădea 
puţin câte puţin pe măsură ce se mai liniştea pulsul. Şi acum? se 
întrebă el. A 

Deodată, auzi deschizându-se portierele unui automobil. Işi 
dădu seama că aveau să iasă acum şi cei din Mercedesul negru. 
Incă îngenuncheat în spatele taxiului ciuruit de gloanţe, se 
întoarse şi aruncă o privire rapidă în direcţia celor doi bărbaţi, 
îmbrăcaţi în paltoane groase, cafenii şi cu căciuli de blană. 
Coborâseră pe partea adăpostită a marelui şi luxosului sedan. 
Cei doi erau bine înarmaţi. Fiecare ducea în mâinile înmănuşate 
câte o puşcă-mitralieră tip MP5K Heckler & Koch. 

Smith făcu o grimasă. Unul dintre acei bărbaţi avea un 
pansament lipit pe faţa îngustă - acoperind fără îndoială resturile 
distruse ale nasului pe care americanul i-l zdrobise cu o zi 
înainte, pe Podul Carol. Aşa că se confrunta acum cu alţi doi 
inamici şi nu mai avea nici o posibilitate de a-i lua prin 
surprindere. 

Jon se uită la pistolul pe care îl ţinea cu ambele mâini. Patru 
cartuşe. Îi mai rămăseseră în încărcător numai patru cartuşe. 
Clătină din cap. Nu erau destule. Nu împotriva a două puternice 
arme automate care puteau să transforme lesne taxiul îndărătul 
căruia se ascunsese el într-un maldăr de fiare. 

A mai rămâne aici însemna să moară. Venise vremea să plece. 

Se lăsă în jos, în spatele Skodei ciuruite. Apoi, tot aplecat, se 
îndepărtă, lăsându-se să alunece pe panta abruptă, care ducea 
în Divoka Sarka, cea plină de umbre a Sălbaticei Sarka. 

Georg Liss se ridică încet de după Mercedes, ochind cu grijă 
de-a lungul ţevii scurte a puştii-mitraliere MP5, cu degetul 
încordat pe trăgaci. 

Nimic nu mişca pe îngusta întindere de drum sau în spatele 
taxiului distrus de gloanţe şi întors pe o parte. Se întunecă la 
faţă. Doi dintre cei mai buni agenţi ai săi de teren zăceau 
nemişcaţi la pământ. Amândoi erau morţi, împuşcaţi de 
blestematul ăla de american. Colţurile gurii lui Liss se lăsară în 
jos, trădând frustrarea. Mai întâi, fusese aproape o catastrofa pe 
Podul Carol, iar acum acest dezastru. Ambuscada pe care o 
plănuise trebuia să fie perfectă, doar anihilarea unui om 
neînarmat, ca o oaie condusă la casap. Se transformase în 
schimb într-un eşec însângerat. Cum izbutise acest diavol de 
Smith să pună mâna pe o armă? 

Continuând să privească ruina taxiului, Liss rămase nemişcat, 
aşteptând să se ivească ceva, indiferent ce, de împuşcat. 
Deodată însă, auzi zgomotul îndepărtat al frunzelor uscate care 
foşneau undeva prin pădurea de dincolo de drum. Americanul 
alerga deja, îndreptându-se direct către accidentata vale Sarka. 
Ce i-ar spune şefii lui de la Moscova dacă Smith i-ar scăpa din 
nou? Sau, mai precis, ce anume i-ar face? 

— Dragomir! se răsti Liss la şoferul său. la legătura cu Eugen 
şi spune-i să lase baltă şoseaua principală şi să vină imediat aici. 
Apoi Liss dădu din cap în direcţia celor două cadavre în uniforme 
de poliţie. Pune trupurile astea în portbagaj şi ia şi bagajele 
americanului. După aceea, spălaţi putina şi mergeţi amândoi la 
aeroport: Dacă îl vedeţi cumva pe Smith ivindu-se acolo, faceţi 
tot posibilul să-l omorâţi. Dacă nu daţi de el, întoarceţi-vă la casa 
conspirativă. O să vă sun eu acolo, ceva mai târziu. 

— Dar ce facem cu celelalte automobile? îl întrebă românul. 

— Lasă-le dracului aici, mârâi printre dinţi Liss. Nu sunt 
compromiţătoare pentru noi. Nu există nici o dovadă că ne-ar 
aparţine. 

— Am înţeles. llionescu dădu din cap. Apoi păru să şovăie. Dar 
tu ce-o să faci? 

Bărbatul cu numele de cod Praga Unu îl fulgeră cu privirea. 

— Eu? Omul făcu semn cu capul spre arma automată pe care 
o strângea în mâini. Eu o să merg acum la vânătoare, încă nu am 
terminat treaba cu inoportunul dr. Smith. 


Jon Smith o luă la fugă în josul pantei abrupte şi împădurite, 
alunecând şi poticnindu-se în pământul moale şi pe stâncile ude. 
Alerga acum cât putea de repede, lăsând gravitația să lucreze în 
avantajul lui, ferindu-se în ultimul moment de tulpinile arborilor 
şi de ramurile joase care îi apăreau brusc în faţă. Omul ştia că se 
deplasa prea repede, mult prea repede, dar pericolul pe care îl 
simţea undeva în urmă îl făcea să se îndepărteze cu viteză 
maximă. 

Şi atunci îi alunecă piciorul când alerga printr-o grămadă de 
frunze putrezite. Căzu rău şi începu să alunece la vale, acum 
total necontrolat. Injurând în gând, Smith se rostogoli în josul 
pantei, agăţându-se frenetic, înfigând zadarnic degetele în 
ţărână în efortul de a-şi mai încetini coborârea. In cele din urmă, 
intră cu umărul înainte în trunchiul unui stejar bătrân şi cioturos. 
O durere cumplită îl săgetă în toată partea stângă a corpului. 
Impactul îi golise plămânii de aer. 

Câteva clipe interminabile, zăcu acolo unde căzuse, încercând 
ameţit să-şi vină în fire. Ridică-te, îi porunci într-un târziu 
raţiunea. Dacă vrei să mai trăieşti, ridică-te imediat. 

Incă abia răsuflând, se ridică încet în şezut. Se crispă de 
durere, când muşchii lui greu încercaţi protestară dureros, 
trimițând de-a lungul nervilor până în creier fulgere cumplite. Cu 
un mare efort de voinţă, făcu abstracţie de suferinţă şi se ridică 

în picioare. Îşi mişcă degetele murdare şi zgâriate care îl dureau, 
după care se opri brusc. 

Pistolul! Unde era? 

Americanul se întoarse, cercetând atent panta abruptă pe care 
se rostogolise. Cu inima bubuind în piept, începu să se caţăre, 
examinând îndeaproape stratul de pământ răscolit şi grămada 
risipită de frunze. 

Acolo! Zări pistolul la rădăcina unui copac, un falnic fag care 
mai avea pe crengi câteva frunze roşii, portocalii şi cafenii. Se 
aplecă şi îl ridică, verificându-l şi curăţându-l de bulgării de 
pământ care se lipiseră de ţeavă şi de percutor. 

Apoi se auzi răpăitul scurt al unei rafale de puşcă-mitralieră, 
care trimise trei gloanţe de undeva din susul pantei. Gloanţele de 
9 mm şuierară pe lângă el şi se înfipseră în trunchiul copacului, 
cam pe la mijlocul înălţimii, împrăştiind aşchii de scoarță pe 
pământul pădurii. Reacţionând instantaneu, Smith se aruncă jos 
şi se rostogoli, adăpostindu-se în spatele trunchiului. 

O altă rafală răscoli pământul imediat în dreapta lui. 

Cu pistolul întins în faţă, Jon se rostogoli înapoi spre stânga, 
trăgând orbeşte un singur foc în susul pantei şi continuă să se 
rostogolească la vale. Apoi se opri ghemuit îndărătul unui alt 
copac. Puşca-mitralieră începu iar să clănţăne. Mai multe gloanţe 
şuierară pe lângă el, înfigându-se în trunchiurile arborilor. Multe 
crengi şi rămurele din copacii mai mici căzură retezate. Alte 
gloanţe zbârnâiră şi trecură mai departe, ricoşând din bolovanii 
aflaţi mai jos, pe povârniş şi muşcând din ei aşchii şi sfărâmături. 

Smith îndrăzni să arunce o privire rapidă pe după trunchiul 
copacului şi zări un bărbat îmbrăcat într-un palton maro şi o 
căciulă de blană pe cap deplasându-se precaut la vale, în direcţia 
lui. Omul avea un bandaj pe faţa lui îngustă. 

Americanul se adăposti din nou în spatele copacului. La naiba! 
Distanţa până la inamic era de circa o sută de metri, prea mare 
pentru un pistol - şi mai ales pentru unul care mai avea doar trei 
cartuşe în încărcător. Ar fi trebuit să fugă în continuare, 
încercând să rămână în afara tirului puştii-mitralieră sau să-şi 
găsească o poziţie mai avantajoasă de luptă. Incruntându-se, se 
uită înapoi peste umăr, analizând rapid opţiunile. Nici una nu îi 
era cât de cât favorabilă. 

Mai jos, pământul cobora deodată într-o pantă şi mai abruptă, 
ajungând la o înclinare de patruzeci şi cinci de grade până la 
fundul îndepărtat al defileului Sarka. Smith dădu din cap. 
Incercând să urmeze repede acest drum, însemna să rişte încă o 

cădere primejdioasă. Şi nu-şi putea permite aşa ceva, nu cu un 
duşman care îl urmărea cu atâta înverşunare. 

Ceea ce nu-i mai lăsa decât o singură variantă. 

Inspiră adânc, apoi ţâşni din spatele copacului în dosul căruia 
se  adăpostise, sprintând spre stânga, de-a curmezişul 
povârnişului. Luat prin surprindere de această mişcare bruscă, 
urmăritorul care coborâse pe pantă se opri şi înjură cu glas tare. 
Apoi deschise din nou focul, trăgând serii scurte de câte trei 
împuşcături către americanul care alerga prin faţa lui. 

Smith văzu înaintea lui pământul lovit şi răscolit de gloanţele 
de 9 mm. Viră din nou la stânga, evită impactul cu un alt copac şi 
sări peste un mic bolovan pe jumătate îngropat în pământ, 
continuând să fugă. 

Bărbatul care îl hăituia încetă să mai tragă. 

Jon alerga în zigzag prin pădure, schimbând disperat direcţia 
printre arbori şi ocolind pâlcurile de arbuşti pentru a nu-i oferi 
urmăritorului o ţintă fixă. In stânga, panta devenea tot mai 
abruptă şi curând, chiar aproape verticală, spre fundul văii care 
se vedea la peste patruzeci de metri mai jos. Copacii se mai 
răriseră, iar solul către muchia stâncii era din ce în ce mai 
pietros, ici şi colo străpuns de lespezi de calcar erodate. 

Gonea fără încetare, străduindu-se să tragă în plămâni cât mai 
mult aer. Se împiedică o dată, izbuti să se redreseze şi continuă 
alergarea. Simţea exact între umeri un fior la gândul unui 
eventual glonţ de 9 mm care l-ar fi putut nimeri de la mică 
distanţă. 

Deodată ajunse în faţa unui luminiş întins, a unei mari poiene 
deschise, acoperită cu iarbă cafenie de iarnă şi cu bălării mai 
înalte. In marginea cealaltă a poienii îl chema adăpostul altor 
pâlcuri de copaci, însă pădurea aceea începea la cel puţin trei 
sute de metri distanţă de el. În dreapta lui, luminişul se întindea 
până la marginea superioară îndepărtată a văii. In stânga, poiana 
se termina brusc cu stânca neregulată de calcar pe care o 
urmase şi care constituia marginea defileului. 

Se strâmbă nemulţumit. A încerca să traverseze spaţiul acela 
deschis ar fi constituit o eroare fatală. Cu mult înainte de a izbuti 
el să ajungă la adăpostul copacilor din cealaltă parte, urmăritorul 
său l-ar putea împuşca nestingherit. Americanul fugise acum 
direct într-o altă blestemată de zonă a morţii. Bună mişcare ai 
mai făcut, Jon, se ironiză el. li reuşise magistral dificila şmecherie 
de a nimeri din lac drept în put. 

Smith se întoarse în loc, privind înapoi la drumul pe care îl 

străbătuse până aici. Pădurea de-acolo, un amestec de vegetaţie 
veşnic verde răspândită peste tot şi de mărunți arbuşti 
desfrunziţi, era prea rară pentru a-i oferi un camuflaj eficient. Şi 
nici unul dintre bolovanii care ieşeau parţial din pământ nu era 
suficient de mare ca să-i asigure un adăpost mulţumitor. 

li mai rămânea doar malul stâncos al defileului. 

Cu inima bubuind în piept, Smith se întoarse din nou şi 
pătrunse în luminiş. Cu pistolul în mână, alergă pe marginea 
prăpastiei, încercând să zărească vreo potecă - ori măcar o 
succesiune de ieşituri de sprijin - de care s-ar fi putut agăța 
pentru a cobori în valea împădurită de dedesubt. Se aplecă peste 
muchia stâncii, uitându-se atent la suprafaţa crestată şi 
învălmăşită. In apropiere se vedeau nişte smocuri de tufe şi chiar 
câţiva copăcei care crescuseră direct pe stâncă, agăţându-se în 
îngustele fisuri şi ieşituri dintre straturile colţuroase de calcar 
cenuşiu. În alte locuri, pârâiaşe se prelingeau prin crăpături şi 
picurau pe peretele stâncii. 

Omul se opri, cântărindu-şi din nou şansele. Se micşorau 
îngrozitor de repede, de la afurisit de infime pe zidul acela de 
piatră până la total inexistente aici, în acest spaţiu deschis. 
Oftând, Jon puse piedica pistolului, înfigându-l apoi la brâu, sub 
curea. Se aplecă şi mai tare deasupra abisului, respirând adânc 
şi făcându-şi curaj pentru a cobori peste marginea râpei. Copacii 
şi pietroaiele acoperite de muşchi de la poalele peretelui de 
stâncă i se păreau acum atât de mici de parcă ar fi fost la 
kilometri depărtare. Gura i se uscă. Porneşte odată! îşi spuse el 
mânios. Nu ţi-a mai rămas prea multă vreme. 

lar apoi, brusc, nu mai avu timp deloc. 

O altă rafală sacadată şi stridentă răsună, sfărâmând 
pământul şi umplând aerul din jurul său cu o adevărată grindină 
de plumb. 


De la cincizeci de metri distanţă, Georg Liss auzi strigătul 
americanului şi îl văzu răsucindu-se şi rostogolindu-se peste buza 
stâncii. Îşi dezgoli dinţii într-un rânjet satisfăcut şi plin de răutate. 
Până aici i-a fost acestui doctor Smith, se gândi el nepăsător. 

Incet, foarte încet, bărbatul cu ochi întunecaţi cobori ţeava 
fumegândă a puştii sale automate şi se ridică din spatele micului 
bolovan de calcar îndărătul căruia se ascunsese, înaintă prudent, 
scoase încărcătorul aproape gol şi îl înlocui cu altul plin. Apoi 
ridică din nou puşca la ochi, întorcându-se încet de la stânga la 
dreapta şi scanând prin cătarea armei întreg spaţiul liber din faţa 

lui, cu degetul pregătit pe trăgaci. 

Era o linişte deplină - după care se auzi din depărtare sunetul 
unor sirene apropiindu-se. 

Liss se întoarse. Va trebui să plece cât mai repede, înainte ca 
poliţia cehă să sosească şi să înceapă să scotocească pădurea. 
Americanul trebuie că e mort, îşi zise. Nimeni n-ar supravieţui 
unei căderi de la o asemenea înălţime. Cu toate astea, însă, ar fi 
mai bine să se asigure de acest lucru. Măcar pentru că Moscova 
Unu avea să insiste ca el să confirme uciderea respectivului. 

Rânjind încă cu o satisfacţie plină de cruzime, bărbatul cu 
nume de cod Praga Unu se apropie de buza hăului. Se aplecă 
peste margine, uitându-se în josul peretelui colţuros de piatră, 
nerăbdător să vadă cadavrul lui Smith zăcând zdrobit la 
picioarele stâncii. 


Jon Smith zăcea lat pe o mică ieşitură, doar la câţiva metri mai 
jos de marginea falezei, cu spinarea sprijinită de trunchiul unui 
brăduţ de care se folosise pentru a-şi frâna rapida coborâre, 
aproape necontrolată. Cu ochii mijiţi, ochea în sus prin cătarea 
pistolului său pe care îl ţinea cu ambele mâini, ca un trăgător de 
elită, îndreptat către marginea râpei - şi aştepta, doar aştepta. 

Apoi văzu capul şi umerii bărbatului cu ochi negri ivindu-se 
peste muchia stâncii, atât de aproape încât putu să desluşească 
până şi palidele pete de sânge uscat de pe pansamentul care îi 
acoperea nasul zdrobit. 

la-ţi rămas-bun de la viaţă, gândi mânios Smith şi apăsă de 
două ori pe trăgaci, ţinând ferm pistolul după fiecare recul. 

Primul glonţ de 7,62 mm îl lovi pe celălalt drept în gât, 
secţionându-i şira spinării şi ieşind pe la ceafa. Cel de-al doilea îi 
produse o gaură perfectă chiar între ochi. 

Deja mort, omul căzu în genunchi, apoi se rostogoli cu capul 
înainte de pe buza prăpastiei. Trupul lui inert se lovi cu un 
zgomot înăbuşit de un colţ de stâncă, ricoşă, apoi se prăbuşi în 
abis, rotindu-se şi răsucindu-se în liniştea lugubră. 

Smith rămase câteva secunde nemişcat, cu ochii la cerul 
înnorat. Îl dureau toţi muşchii şi toate oasele, dar scăpase cu 
viaţă. Când răpăise în direcţia lui ultima rafală de puşcă- 
mitralieră, el profitase de cel mai mare noroc al vieţii sale de 
până atunci şi îndrăznise să se arunce pe spate, în direcţia micii 
platforme de piatră pe care şi-o alesese deja ca start relativ sigur 
pentru o coborâre în râpă. Ca printr-un adevărat miracol, uriaşul 
risc se terminase cu bine, beneficiind de fiecare fărâmă de noroc 

la care se putea aştepta rezonabil într-o viaţă întreagă. 

Cobori apoi încet pistolul, îi puse piedica şi îl strecură în 
buzunarul vindiacului. Mâinile îi tremurau încetişor pe măsură ce 
scădea şi efectul excesului de adrenalină din sângele lui. 

Simţindu-se încă slăbit şi cu nervii încordaţi, Jon se întoarse, se 
aşeză şi privi cu grijă peste marginea îngustei ieşituri a stâncii. 
Acolo jos, la patruzeci de metri dedesubt, trupul bărbatului pe 
care îl omorâse zăcea, contorsionat şi zdrobit, peste vârful unui 
bolovan. Petele de sânge dimprejur marcau punctul final al 
căderii. 

In depărtare, Jon auzi sunetul sirenelor, încă slab, dar în 
continuă creştere. Venise vremea să-şi cam ia tălpăşiţa de-acolo, 
gândi Smith, obosit. Oricât de apropiaţi aliaţi ar fi fost cu 
americanii, guvernanţii cehi nu l-ar fi putut privi cu îngăduinţă pe 
un ofiţer al armatei SUA implicat într-un schimb de împuşcături în 
stil banditesc, desfăşurat în împrejurimile capitalei ţării lor. Se 
mai uită încă o dată la bărbatul mort, prăbuşit la poalele stâncii. 

Smith se încruntă. Inainte de a se face nevăzut, trebuia să 
cerceteze cadavrul şi să vadă ce mai avea el prin buzunare. In 
clipa aceea, încă nu îşi putea da seama despre ce naiba era 
vorba. Un lucru însă era evident. Cineva dorea cu orice preţ să-l 
ştie mort. 

La început încet, apoi din ce în ce mai repede şi cu o sporită 
încredere în sine, Smith începu să coboare peretele colţuros de 
calcar, sărind de pe o ieşitură pe alta şi ţinându-se în acelaşi 
timp cu mâinile. Sări pe aproximativ ultimul metru, pe platoul de 
la baza defileului Sarka, după care se îndreptă hotărât în direcţia 
cadavrului zdrobit, proptit peste un pietroi din apropiere. 

PARTEA A DOUA 


8 
Bagdad, Irak 


Peste Bagdad căzuse întunericul. Înjumătăţea partea estică a 
oraşului, lumini strălucitoare se  aprinseseră de-a lungul 
bulevardelor largi şi moderne, se vedeau şi la ferestrele 
ministerelor baricadate ale guvernului şi făceau să sclipească şi 
bazarurile încă aglomerate. La vest de fluviul Tigru, strâmtele 
alei ale cartierului cu populaţie majoritară sunnită, Adhamiya, 
erau luminate doar de lămpile palide din vitrinele micilor 
dughene şi de la ceainăriile dărăpănate sau de la ferestrele şi 
uşile zăbrelite ale caselor mai vechi. Aerul nopţii era proaspăt şi 
răcoros, păstrând încă o boare de miros curat de ploaie, care mai 
zăbovea în urma unei scurte furtuni din seara aceea. Bărbaţi 
purtând tradiţionalele kaffiyehuri arăbeşti, piese cadrilate purtate 
pe cap, îşi pierdeau timpul adunaţi în mici grupuri în faţa 
ceainăriilor, fumând ţigări şi povestindu-şi pe un ton scăzut 
evenimentele şi bârfele zilei. 

Abdel Khalifa al Dulaimi, un fost colonel din cadrul cândva 
temutului Serviciu lrakian de Informaţii, adică al 
Moukhabaratului, trecea şovăitor pe una dintre îngustele alei. 
Acum era mult mai suplu decât în zilele în care deţinea puterea, 
iar părul şi mustaţa îi încărunţiseră. Mâinile îi tremurau. 

— Este o nebunie ceea ce facem noi acum, îi şopti el în 
arăbeşte femeii care îl urma cu umilinţă, ducând în braţe un coş 
plin de cumpărături. Locul ăsta este încă un bastion al 
mujahedinilor. Dacă suntem prinşi aici, moartea ni se va părea o 
binecuvântare - dar va fi una de care nu vom avea parte nici 
repede şi nici cu uşurinţă. 

Femeia subţirică, înfăşurată din cap până-n picioare într-o 
abaya neagră, fără formă, se apropie cu un pas de bărbat, 
micşorând spaţiul care îi despărţea. 

— Atunci, toată şmecheria constă în a nu ne lăsa prinşi, nu-i 
aşa, Abdel? îi şopti ea cu calm la ureche, în aceeaşi limbă. Acum 

taci şi concentrează-te asupra misiunii tale. Lasă-mă pe mine să- 
mi fac griji pentru restul. 

— Nici nu ştiu de ce fac asta, mormăi acru Khalifa. 

— Ooo, ba eu una cred că ştii cât se poate de bine, îl 
contrazise femeia cu un glas ca de gheaţă. Sau ai prefera să 
ajungi să te judece un tribunal pentru crime de război, variantele 
pentru tine fiind spânzurătoarea, plutonul de execuţie sau 
injecţia letală? Oamenii de rând, pe care tu şi cu criminalii tăi i- 
aţi terorizat atât amar de vreme, nu vor fi chiar iertători, nu 
crezi? 

Fostul ofiţer din Moukhabarat înjură cu obidă, apoi tăcu. 

Femeia se uită înainte peste umărul lui. Cei doi se apropiau de 
o casă mare cu două etaje, construită din cărămizi de lut, cu o 
curte interioară în stilul tradiţional irakian. Doi bărbaţi irakieni 
tineri şi cu feţe aspre stăteau lângă poarta deschisă a curţii, 
uitându-se cu luare-aminte la trecători. Fiecare dintre cei doi 
paznici ţinea pregătită în mâini câte o puşcă de atac AKM 
Kalaşnikov. 

— Pentru toate grupurile de acţiune, vă vorbeşte Raid Unu, 
murmură femeia în limba arabă, într-un laringofon camuflat sub 
abaya. Sursa Unu şi cu mine ne pregătim acum să intrăm în 
dispozitiv. Sunteţi gata? 

Drept răspuns, în radioreceptorul miniatural din urechea 
dreaptă a femeii se auziră mai multe voci: 

— Echipele de lunetişti sunt gata. Toate ţintele sunt luate în 
colimator. Echipele de asalt sunt gata. Echipa de extragere este 
gata. 

— Recepţionat, zise încet femeia. Ea şi cu Khalifa ajunseseră 
acum la numai câţiva metri depărtare de poartă. Rămâneţi în 
aşteptare. 

Unul dintre paznicii înarmaţi cu un AKM ieşi pe alee, blocându- 
le calea. Miji ochii, bănuitor. 

— Cine-i femeia asta, colonele? mârâi el. Generalul te-a 
convocat pe dumneata la această întrevedere. Numai pe 
dumneata. Pe nimeni altcineva. 

Khalifa se strâmbă. 

— Este o vară de-a soţiei mele, bolborosi el, neliniştit. l-a fost 
frică să se întoarcă singură acasă de la piaţă. A auzit că 
americanii şi căţeluşii lor irakieni, colaboraţioniştii şiiţi, le 
violează pe femeile pe care le prind singure, fără un bărbat lângă 
ele care să le apere. Dar eu am fost de acord să o aduc doar 
până aici. 

Femeia, modestă, lăsă în jos privirea ochilor negri. 

Paznicul se apropie, încă încruntat. 

— Ne-ai compromis securitatea, murmură el. Generalul va 
trebui să fie informat în legătură cu acest lucru. la-o cu tine 
înăuntru. 

— Raid Unu, sunt Lunetistul-Şef, auzi ea în radioreceptorul din 
ureche. Mai aşteptăm doar semnalul. 

Femeia ridică din nou privirea, cu un zâmbet stins pe buze. 

— Lunetist-Şef, când eşti gata, poţi începe să tragi, spuse ea 
încet. Toate echipele să pornească acum. Acum! 

Ochii paznicului se lărgiră, brusc alarmaţi văzând expresia de 
pe faţa ei. Incepu să înalțe Kalaşnikovul, ridicându-i piedica. 

In momentul acela, se auziră două bufnituri surde. Ambii 
paznici se prăbuşiră, împroşcând cu sânge în jurul lor, fiind 
împuşcaţi în cap cu gloanţe de mare putere, trase de pe un 
acoperiş aflat la peste o sută de metri distanţă de ei. Incă înainte 
de a fi apucat cei doi să atingă pământul, un grup de şase 
bărbaţi care sporovăiseră până atunci în faţa unei ceainării din 
apropiere porni fulgerător spre poarta deschisă. Scoaseră de sub 
haine  puşti-mitraliere tip MP5SD6, Heckler and Koch, cu 
amortizoare. Doi dintre puşcaşi târâră cadavrele ambilor paznici 
la întuneric, lângă un zid. Apoi se întoarseră şi le luară locul celor 
două santinele ucise. Nici un om care s-ar fi uitat din casă spre 
poartă n-ar fi remarcat nimic în neregulă. 

De sub alimentele din coşul ei de cumpărături, femeia îşi 
scoase şi ea arma, un pistol Beretta de 9 mm cu amortizor. 
Impreună cu Khalifa şi cu ceilalţi patru bărbaţi, femeia intră fără 
zgomot în curte, ţinându-se cu toţii la adăpostul umbrelor. Ea se 
uită repede la ceas. Nu trecuseră încă nici treizeci de secunde de 
la începutul atacului. Prin ferestrele sparte ale casei se auzeau 
sinistrele acorduri tânguitoare ale unei melodii populare cântate 
de un bărbat în arăbeşte, melodie transmisă la postul naţional 
sirian de radio. 

Mulțumită, femeia făcu un semn trupei de asalt să înainteze 
către uşa de la intrare a casei. 

Deplasându-se doi câte doi, cei patru bărbaţi urcară rapid 
treptele din faţă. Sub acoperirea celorlalţi, omul din avangardă 
încercă uşor uşa solidă de lemn, asigurându-se că e descuiată. 
Dădu o dată din cap în direcţia tovarăşilor săi şi ridică trei degete 
pentru a le semnala începutul numărătorii inverse a ultimelor trei 
secunde. 

Toţi se încordară. Unu. Doi. Trei. 

Brusc, bărbatul aflat cel mai în faţă deschise uşa cu o lovitură 
de picior şi năvăli înăuntru, urmat îndeaproape de ceilalţi. Se 
auziră câteva ţipete înăbuşite, imediat întrerupte însă de răpăitul 
sec al puştilor-mitralieră cu amortizor. 

Femeia se ghemui lângă uşa deschisă, ţinând pistolul pregătit 
de tragere. Tremurând acum vizibil, Khalifa aştepta lângă ea. 
Fostul colonel din Moukhabarat se ruga febril, în şoaptă. 
Ignorându-l, femeia ascultă cu atenţie în cască rapoartele 
concise ale grupurilor de asalt. 

— Holul e asigurat şi camerele din faţă sunt asigurate. Am 
doborât doi inamici. 

— Incăperile din spate sunt asigurate. 

O altă puşcă-mitralieră clămpăni scurt. 

— Scările sunt sigure. Un inamic doborât. 

De undeva, din interiorul casei, se auziră alte câteva strigăte, 
urmate de un scurt răpăit înfundat de armă cu amortizor. 

— Etajele sunt asigurate până sus, raportă prin radio o voce 
calmă şi încrezătoare. Au fost doborâţi încă doi duşmani. Am luat 
şi un prizonier. Raid Unu, sunt Asalt Unu. Casa e curățată. Dintre 
noi, nimeni nu-i rănit. 

Femeia se ridică în picioare. 

— Am înţeles, zise ea din nou în laringofonul ascuns sub 
abaya. Sursa Unu şi cu mine intrăm şi noi acum. Femeia îi făcu 
semn lui Khalifa cu pistolul s-o ia înainte. 

lnăuntru, pe pardoseala de gresie erau împrăştiate câteva 
trupuri, alături de mai multe tuburi goale de cartuşe. Cei mai 
mulţi inamici fuseseră împuşcaţi în timp ce întindeau mâinile 
după armele lor - un amestec de puşti şi de pistoale de fabricaţie 
sovietică. Mirosul vag metalic de sânge se amesteca cu alte izuri, 
cu cel înţepător de tutun nefiltrat, cu cel de aftershave ieftin şi 
cu cel de pui fiert. Undeva, radioul funcţiona încă, transmițând 
muzică. 

Cu Khalifa după ea, urcă treptele câte două, până la etajul al 
doilea şi intră într-o cameră din partea din spate a casei, plină cu 
mobilă scumpă. Podeaua era acoperită cu covoare groase. Erau 
acolo piese de mobilier de import, din lemn de tec, mese, scaune 
şi un birou pe care era un laptop care zumzăia în surdină şi părea 
intact. Femeia zâmbi. 

Un bărbat în halat şi papuci zăcea pe burtă pe o carpetă, cu 
mâinile legate la spate cu un şnur rezistent din plastic. Doi 
atacanţi stăteau alături, cu puştile-mitralieră îndreptate în 
direcţia unicului lor prizonier. 

La un semn al femeii, îl întoarseră cu faţa în sus. 

Ea îl privi atent comparând în minte figura cu nas coroiat şi cu 
barbă, de dinaintea ei, cu fotografiile din dosarul pe care îl 
studiase. De jos, îi întorceau privirea doi ochi inflamaţi şi 
mânioşi. Femeia dădu din cap cu satisfacţie. Il capturaseră pe 
generalul-maior Hussain Azziz al-Douri, cândva comandant al 
Celui de-al Optulea Directorat din Moukhabarat, departament 
direct răspunzător de dezvoltarea, testarea şi producerea 
armamentului biologic irakian. 

— Bună seara, generale, i se adresă politicos femeia, cu un 
surâs abia schiţat. 

Bărbatul se holbă la ea, fulgerând-o cu privirea. 

— Cine dracu' mai eşti şi tu? 

Femeia îşi dădu pe spate gluga de la abaya, scoțând la iveală 
părul scurt şi blond, nasul drept şi bărbia fermă. 

— Sunt o persoană care umblă de foarte multă vreme după 
tine, răspunse glacial ofiţerul CIA Randi Russel. 


Dresda, Germania 


Fulgi mari şi umezi de zăpadă cădeau din cerul acoperit de 
nori întunecaţi. Plutind alene prin aerul liniştit şi rece, se 
aşterneau încet peste piaţa care înconjura clădirea luminată de 
reflectoare a Operei Semper din Dresda. Un strat alb şi subţire 
rotunjea acum contururile viguroase ale statuii ecvestre a regelui 
Johann al Saxoniei, care se înălța falnic deasupra pieţei. 

Oameni înfofoliţi în paltoane se grăbeau să traverseze piaţa, 
cu umbrelele deschise, pentru a se apăra de ninsoare, 
alăturându-se mulţimii emoţionate care se aduna la intrarea 
feerică a Operei. Bannere, afişe şi panouri publicitare răspândite 
prin tot oraşul anunțau pentru seara aceea premiera unei noi şi 
ultramoderne puneri în scenă a operei Freischutz, de Carl Maria 
von Weber, prima operă germană adevărată. 

Jon Smith stătea în umbră, lângă statuia regelui saxon de mult 
decedat, uitându-se atent la afluxul de lume însetată de cultură 
din Dresda care străbătea piaţa. Nerăbdător, scutură fulgii de 
zăpadă umedă din părul lui negru. Bărbatul strânse din umeri, 
simțind muşcătura gerului prin vindiacul subţire şi prin jerseul 
negru cu guler pe gât. 

Sosise la periferia oraşului doar cu o oră în urmă, fiind adus 

acolo de un şofer de camion din Hamburg, tocmai de la Praga, 
peste graniţa ceho-germană. Două sute de euro bani-gheaţă 
fuseseră mai mult decât suficienţi pentru a potoli curiozitatea 
camionagiului asupra motivului care îl putea face pe un om de 
afaceri american să apeleze la un asemenea mijloc de transport 
în vederea unei călătorii atât de lungi. El îi permisese lui Smith să 
călătorească pe locul de dormit din spatele cabinei sale, ferit de 
orice posibile priviri iscoditoare ale oamenilor legii. Din fericire 
însă, trecerea frontierei dintre cele două state se dovedise lipsită 
de peripeții. Acum, când Republica Cehă devenise şi ea parte 
integrantă din Uniunea Europeană, punctele de control de la 
graniţa dintre cele două ţări erau mult mai puţin active. 

Dar pentru deplasarea prin Germania, ori îmbarcarea într-un 
avion pentru a se întoarce în Statele Unite sau oriunde altundeva 
necesita mult mai mult decât noroc. In ambuscada ucigaşă de pe 
drumul spre aeroportul din Praga pierduse atât laptopul său, cât 
şi geanta cu lucrurile personale. Hotelierii europeni, ca şi 
autorităţile de pe aeroporturi, nu-i priveau cu ochi buni pe cei 
care călătoreau fără bagaje. Incă şi mai important era că avea 
nevoie de o nouă identitate. Mai curând sau mai târziu, 
oficialităţile din Cehia aveau să declanşeze o anchetă mai 
amănunţită cu privire la ofiţerul-medic american care pierduse 
avionul spre Londra şi se volatilizase de o manieră atât de 
misterioasă. Autorităţile ceheşti l-ar putea asocia chiar şi cu 
cadavrele ciuruite de gloanţe care fuseseră descoperite în 
apropierea şoselei spre aeroport. 

La un moment dat, Smith zări un bărbat scund şi bărbos, 
îmbrăcat în haine de seară şi la gât cu un fular de un roşu 
strălucitor, bărbat care se îndrepta fără grabă în direcţia statuii. 
Purta ochelari cu lentile groase, din care se reflectau luminile 
orbitoare care scăldau clădirea Operei. Nou-venitul mai ducea 
sub un braţ, cât se poate de vizibil, un program viu colorat 
pentru opera Don Giovanni, de Mozart. 

Jon porni spre el şi îl întrebă în germană: 

— Sunteţi aici pentru spectacol? Se zice că maestrul este în 
mare formă. 

Observă că omuleţul se relaxă puţin. Maestrul era parola de 
recunoaştere pe care Fred Klein o stabilise pentru întâlnirea 
aceea atunci când îl sunase Jon Smith pentru a-i cere din nou 
ajutor de urgenţă. i 

— Aşa am auzit şi eu, replică bărbatul. Insă eu, unul, i-l prefer 
lui Weber pe Mozart, mai adăugă el, bătând uşor cu mâna în 


76 


programul pe care îl ţinea sub braţ. 

— Dar asta chiar că este o extraordinară coincidenţă. Şi eu la 
fel, accentuă Smith cu subînţeles. 

Omul îi zâmbi încordat. Ochii lui albaştri sticliră dindărătul 
lentilelor groase. 

— Toţi oamenii care îl adoră pe cel mai mare compozitor din 
Europa trebuie să-şi strângă rândurile, prietene. Aşa încât 
primeşte asta din partea mea, împreună cu cele mai bune 
complimente. li întinse celuilalt american programul operei Don 
Giovanni. Apoi, fără o vorbă în plus, se întoarse şi se îndepărtă, 
pierzându-se în mulţimea care se înghesuia la intrarea boltită în 
clădirea Operei Semper. 

Smith o luă în direcţia opusă. Din mers, deschise programul şi 
găsi în interior un plic gros de carton, prins cu o capsă deo 
pagină. lnăuntru găsi un alt paşaport american, de data asta pe 
numele unui oarecare John Martin, însă cu poza lui şi cu viza de 
intrare a vămii germane. Plicul mai conţinea un cârd de credit şi 
debit pe numele aceluiaşi ipotetic John Martin, un bilet de tren 
până la Berlin şi o fisă numerotată de la oficiul de bagaje al gării 
Neustadt din Dresda. 

Jon rânji în sinea lui, primind o dată în plus dovada înaltului 
nivel al profesionalismului şi gândirii lui Fred Klein. Vâri în 
buzunare noile documente, aruncă într-un coş de gunoi 
programul de operă şi se apropie sprinten de luminile aprinse ale 
celei mai apropiate staţii de tramvai. 


O jumătate de oră mai târziu, Smith sărea uşor jos pe la uşa 
din spate a unui tramvai electric galben. Se afla exact vizavi de 
gara Neustadt Bahnhof. O piramidă din sticlă şi traverse 
moderne de oţel se înălța foarte sus, deasupra iniţialului 
frontispiciu la staţiei de cale ferată, uzat şi pătat din cauza 
poluării. Bărbatul evită două taxiuri care se târau pe strada 
înzăpezită, în căutare de muşterii, apoi intră în gara aproape 
pustie. 

La oficiul de bagaje, un funcţionar de noapte cu o mutră acră 
luă fisa, cotrobăi o vreme prin încăperea din spate şi reveni 
bodogănind şi aducând cu el o geantă nouă de voiaj şi o trusă de 
laptop. Jon semnă de primire şi se trase într-o parte, pentru a-şi 
inspecta noile bunuri. Geanta conţinea un bogat sortiment de 
îmbrăcăminte pe măsura lui, inclusiv o haină neagră de lână, mai 
călduroasă. Plin de recunoştinţă, îşi scoase vindiacul boţit şi 
îmbrăcă haina groasă. Pe lângă un robust laptop de mare viteză, 

trusa mai cuprindea şi un scanner portabil. 

Smith se uită apoi în sus şi studie panoul cu orarul plecărilor. 
Mai avea de aşteptat încă aproape o oră până la următorul tren 
cu destinaţia Berlin care pleca din Dresda. li chiorăiau maţele, 
amintindu-i că trecuse mult prea mult timp de când mâncase 
ultima oară - câteva felii de pâine prăjită unse cu gem la secţia 
de poliţie din Praga. Inchise ambele bagaje şi le atârnă de umăr 
şi se îndreptă spre micul restaurant al gării, din apropierea 
peroanelor. Un afiş în germană, franceză şi engleză invita clienţii 
să utilizeze accesul la internetul fără fir al restaurantului, în timp 
ce savurau cafeaua, supa, ori sandvişurile. 

Avea timp berechet ca să împuşte doi iepuri dintr-un foc, îşi 
zise el bucuros. Se aşeză la o masă liberă dintr-un colţ al 
încăperii şi comandă o cafea neagră şi un bol de Kartoffe/suppe, 
adică de supă-cremă de cartofi, asezonată cu oregano şi feliuţe 
de cârnat de porc. 

Smith aşteptă să plece chelneriţa, apoi porni noul său 
calculator şi scanner. În timp ce sorbea din cafea, scoase cârdul 
de identitate pe care îl luase la Divoka Sarka din buzunarul 
cadavrului bărbatului cu nasul spart şi îl examină îndeaproape. 
Bănuia că numele trecut acolo nu avea nici o semnificaţie. Insă 
ajunsă acolo unde trebuia, fotografia individului ar putea furniza 
informaţii utile. 

Deschise telefonul mobil şi introduse codul prememorat al 
agenţiei Covert-One din Washington. 

— Spune, colonele, auzi vocea liniştită a lui Klein. 

— Totul a decurs fără nici un incident neprevăzut, raportă 
Smith. Acum sunt la gară şi îmi aştept trenul. 

— Bine, spuse şeful lui Covert-One. Ai reţinută o cameră la 
hotelul Askanischer Hof, chiar în Ku'damm. Te poţi odihni acolo 
nestingherit o zi sau două şi între timp ne vom gândi cum să 
procedăm în continuare. 

Smith dădu din cap. Kurfurstendamm, odinioară inima 
Berlinului de Vest, era încă un animat centru comercial şi turistic. 
Chiar şi pe timp de iarnă era destul de uşor să te pierzi discret 
printre ceilalţi vilegiaturişti care se buluceau pe străzile şi în 
restaurantele cartierului. 

— Care este acoperirea mea în rolul lui John Martin? îl întrebă 
Jon. 

— Eşti un agent de vânzări de produse farmaceutice şi îţi 
petreci câteva zile în Berlin după ce ai participat la o întâlnire 
comercială, răspunse Klein. Crezi că o să ai vreo problemă cu 

această acoperire? 

— Nu, răspunse încrezător Smith. Pentru moment, ar mai fi 
doar încă ceva. 

— Spune! 

— Am o imagine de scanat şi de trimis acolo la tine, zise 
Smith. Este fotografia celui care l-a omorât pe Valentin Petrenko 
şi care a încercat de două ori să mă ucidă şi pe mine. Acum este 
mort, însă poza lui ar putea merita să fie comparată cu cele din 
diverse baze de date. 

— Foarte probabil, colonele, replică sec Klein. Foarte bine. 
Transmite-o aici. O aşteptăm. 


În apropierea graniţei ruso-georgiene 


Izolatul oraş Alagir este amplasat la capătul dinspre nord al 
Văii Ardon, adânc între colinele accidentate de la poalele 
munţilor Caucaz. La mai bine de şaptezeci de kilometri spre sud, 
la o altitudine de aproape trei mii de metri, se află etern 
înzăpezita trecătoare Roki, pe unde se ajunge în disputatul ţinut 
georgian al Osetiei de Sud. Munţii înşişi, aglomerări zimţate de 
piatră, zăpadă şi gheaţă, strălucind stins în lumina răsăritului de 
lună, se înălţau ca un zid neîntrerupt de-a lungul întregului 
orizont sudic. 

Lumini strălucitoare de arc electric scăldau triajul din Alagir, 
transformând întunericul nopţii într-o sinistră imitație exagerată 
a zilei. Transpirând în ciuda gerului aspru, inginerii militari, 
îmbrăcaţi în uniforme de camuflaj pe timp de iarnă, roiau în jurul 
mărfarului care umplea triajul. Lucrau în echipe, eliberând 
repede siluetele învelite în pânză de cort ale tancurilor T-72, ale 
obuzierelor autopropulsate de 122 mm şi ale blindatelor BTR-90 
pe roţi şi tractând maşinile de luptă ale infanteriei, tip BMP-2, 
care fuseseră fixate pe vagoanele-platformă trase de trei 
locomotive de mare putere. 

Alte echipe munceau de zor să îndrepte vehiculele blindate 
de-abia descărcate din tren pe rampe de încărcare a unui lung şir 
de enorme autocamioane cu platformă. Erau transportoarele 
rutiere speciale pentru tancuri, care urmau să le ducă mai 
departe, prin valea dintre stânci. Câteva vehicule prevăzute cu 
pluguri pentru zăpadă şi cu dispozitive de împrăştiat sare şi nisip 
pe drum aşteptau în fruntea convoiului, pregătite să deschidă 

calea camioanelor cu încărcături grele pe serpentinele acoperite 
cu gheaţă din munţi. 

infăşurat în mantaua lui, generalul-colonel Vasili Sevalkin, 
comandant al Zonei Militare Ruseşti din Caucazul de Nord, stătea 
lângă maşina lui, urmărind cu o nedisimulată satisfacţie 
operaţiunile în curs de desfăşurare. Omul se uită la ceas, după 
care ridică o mână înmănuşată şi chemă un subordonat, un 
ofiţer-inginer. 

Maiorul-inginer se apropie în fugă, bătu din călcâie şi salută. 

— Ei? întrebă Sevalkin. 

— Isprăvim aici în mai puţin de o oră, raportă răspicat maiorul. 

— Foarte bine, murmură Sevalkin, mulţumit că se confirmau 
propriile estimări. Acest nou convoi de tancuri, de tunuri cu 
autopropulsie şi de transportoare blindate de trupe de infanterie 
avea să fie de mult plecat din Alagir atunci când va trece pe 
deasupra următorul satelit american. lar mărfarul însuşi, încărcat 
cu vehicule-capcană va fi perfect vizibil deplasându-se prin nodul 
de cale ferată de lângă Beslan - aparent doar încă un transport 
de rutină al unor echipamente militare pentru trupele ruseşti 
care se luptau cu rebelii ceceni mai la vest de locul acela. 

Generalul rus zâmbi subţire. In curând, el urma să aibă 
armamentul, muniţia şi luptătorii a două divizii motorizate de 
maximă forţă, a 27-a, de Gardă şi a 56-a, perfect camuflate în 
apropierea micii republici Georgia. Cu toate că ambele divizii 
erau în mare măsură dotate cu tancuri şi cu alte echipamente 
militare mai vechi, de mâna a doua, armamentul lor erau cu mult 
superior celui care putea fi adunat de către precarele forţe 
armate georgiene, aflate imediat dincolo de frontieră. 

Cu un gest degajat, Sevalkin îl lăsă pe maior să se întoarcă la 
îndatoririle lui şi se urcă în maşină. 

— Du-mă la cartierul general avansat de la Vladikavkaz, îi 
ordonă el şoferului. Apoi se rezemă de spătarul scaunului, 
meditând la probabilele evenimente din următoarele câteva zile 
şi săptămâni. Ordinele pe care le primise de la Moscova în 
legătură cu această ultrasecretă desfăşurare de forţe pretindeau 
că nu era vorba decât de „un exerciţiu special de mobilitate şi de 
promptitudine”. Generalul pufni încetişor. Numai un prost putea 
crede că mahării de la Kremlin ar ordona cu adevărat o atât de 
mare deplasare de trupe şi de armament - aproape patruzeci de 
mii de oameni şi peste o mie de autovehicule blindate de luptă - 
doar pentru nişte simple manevre de teren. Şi în nici un caz în 
toiul asprei şi bine cunoscutei ierni din munţii Caucaz, cu vânturi 

dezlănţuite, cu temperaturi sub zero grade şi cu orbitoarele 
furtuni de zăpadă. 

Nu, nu, îşi spunea Sevalkin, Dudarev şi ceilalţi trebuie să fi 
plănuit ei ceva de amploare, o acţiune decisivă care să uluiască 
iar întreaga lume. Măcar de va avea loc cât de curând, gândea el 
încordat. De prea multă vreme deja, el şi alţii asemenea lui 
urmăriseră într-o tăcere deznădăjduită cum influenţa şi puterea 
Rusiei scădeau, devenind din ce în ce mai nesemnificative pe 
măsura trecerii anilor. Insă poate că în curând toată această 
situaţie se va schimba radical. Atunci când vor veni ordinele de a 
începe repunerea ţării sale la locul care i se cuvenea pe scena 
lumii, el şi cu soldaţii de sub comanda lui vor fi gata să-şi facă 
datoria. 


9 
Casa Albă 


Sam Castilia şedea la masa mare în stil popular, făcută din 
lemn de pin din New Mexico - masă care îi servea drept birou de 
lucru cercetând de zor cele peste douăsprezece dosare groase 
de analiză politică şi legislativă cu menţiunea Urgent. Chiar 
trecute prin filtrul experţilor de înaltă calificare din echipa de la 
Casa Albă, cantitatea de documente care îi solicitau personal 
atenţia era ameţitoare. Măzgălea în grabă câteva comentarii pe 
câte un raport, după care trecea imediat la următorul. Îl dureau 
şi ochii şi ceafa şi umerii. 

Un colţ al gurii lui fugi în sus, într-un rânjet crispat. Era 
problema de veacuri a preşedinţiei. A transfera către alte 
persoane o prea mare putere şi responsabilitate prezenta riscul 
de a fi ironizat de presă drept „preşedinte interimar” sau de a fi 
implicat în vreun neplăcut scandal iscat de subordonați excesiv 
de zeloşi. Dar dacă ar încerca să exercite un control prea 
aprofundat, s-ar trezi înglodat într-un ocean de referate de 
neînțeles, care puteau fi rezolvate cu mult mai bine de un 
funcţionar tânăr - sau şi-ar irosi un timp preţios optimizând 
orarul zilnic al terenurilor de tenis ale Casei Albe, aşa cum făcuse 
bietul Jimmy Carter. Şmecheria consta în a descoperi echilibrul 
corect între cele două tendinţe. Dilema era însă aceea că 
echilibrul corect se afla într-o continuă schimbare. 

În momentul acela, se auzi un ciocănit discret în uşa deschisă 
a Biroului Oval. 

Castilia îşi scoase ochelarii de citit cu rame de titan, se frecă 
rapid la ochii obosiţi şi ridică privirea. 

— Da? 

In cadrul uşii stătea secretara sa administrativă. 

— Este aproape ora şase, domnule preşedinte. lar domnul 
Klein a sosit deja, spuse ea cu subiînţeles, fără a se mai osteni să- 
şi ascundă dezaprobarea iritată. L-am condus în cabinetul 
dumneavoastră privat, aşa cum mi-aţi cerut. 

Castilia îşi reprimă un zâmbet. Doamna Pike, mult-încercata lui 
asistentă personală, lua în serios, ba chiar extrem de serios rolul 
ei de cerber al programului său de lucru. Nu făcea nici un secret 
că socotea că el muncea prea mult, se relaxa prea puţin şi îşi 
îngăduia să-şi risipească puţinul timp liber pe care îl avea, cu 
mult prea mulţi amici politici, sub pretextul vechilor prietenii care 
îi legau. La fel ca şi restul personalului de la Casa Albă, femeia 
nu era la curent cu secretul agenţiei Covert-One. Povara asta o 
ducea el de unul singur. Aşa că, neştiind cum să-l categorisească 
pe Fred Klein, ea îl încadrase pe palidul spion-şef cu nas lung 
laolaltă cu toţi ceilalţi amici de pălăvrăgeală ai preşedintelui. 

— Mulţumesc, Estelle, zise el grav. 

— Prima Doamnă vă aşteaptă în seara asta la o cină intimă, îi 
reaminti ea prompt. La ora şapte fix. 

Castilia încuviinţă dând din cap, cu un uşor surâs întârziat pe 
buze. 

— li poţi comunica lui Cassie că voi fi acolo cu orice preţ. 

Estelle Pike pufni. 

— Sper din tot sufletul, domnule. 

Castilia aşteptă ca femeia să plece. Surâsul lui se stinse. Apoi 
se ridică iute de la masa de lucru şi traversă Biroul Oval, intrând 
în cabinetul privat de alături. Confortabil mobilat, era plin de 
etajere burduşite cu cărţi. Ca şi cabinetul său de lucru de la etaj, 
din apartamentul familial de la Casa Albă şi această mică 
încăpere era una dintre puţinele care oglindeau gusturile lui 
personale. Lângă şemineu stătea un bărbat chel, de înălţime 
mijlocie, într-un costum albastru, şifonat, contemplând una 
dintre cele câteva picturi din Old West care atârnau pe pereţii 
cabinetului. Omul ţinea într-o mână o servietă uzată de piele. 

Auzind că se deschide uşa, Nathaniel Frederick Klein încetă să 
se mai uite la tabloul original pictat de Remington, împrumutat 
de la Galeria Naţională. Tabloul înfăţişa o mică, zdrenţuroasă şi 

obosită patrulă din Cavaleria Statelor Unite, opunând o ultimă 
rezistenţă lângă un mic smârc secat din deşert, trăgând în 
disperare cu carabinele lor Springfield cu un singur glonţ şi praf 
de puşcă, din spatele unei impresionante baricade formate din 
cadavrele cailor lor ucişi. 

— Nu-i aşa că ţi se pare o situaţie cunoscută? întrebă încet 
Castilia. Prea mulţi inamici ostili şi prea puţin sprijin. 

— Poate că aşa este, replică şeful lui Covert-One şi dădu din 
umerii lui înguşti. Insă nici o fiinţă dotată cu rațiune n-a pretins 
vreodată că a fi unica superputere a lumii poate fi ceva la 
îndemâna oricui. Sau ceva care să stârnească o prea mare 
simpatie. 

Preşedintele făcu o grimasă. 

— E cât se poate de adevărat. Dar mai convenabil decât 
alternativa. Cred că prefer să fim cuviincioasele, dar neiubitele 
gorile de peste două sute de kilograme, în loc să fim bicisnicii 
nenorociţi demni de milă care cântăresc mai puţin de patruzeci şi 
cinci de kilograme fiecare. Făcu un semn din cap în direcţia unui 
fotoliu apropiat, tapiţat cu piele neagră. Indrăzneşte şi ia loc, 
Fred. Ne confruntăm cu o afurisită de problemă şi aş avea mare 
nevoie să te implici şi tu. Castilia aşteptă să se aşeze Klein, apoi 
se lăsă şi el încordat în fotoliul capitonat de cealaltă parte a 
măsuţei pentru cafea dintre ei. Ai văzut lista analiştilor politici şi 
a specialiştilor din domeniul informaţional care s-au îmbolnăvit? 
întrebă el. 

Klein dădu din cap cu un aer sumbru. În cursul ultimelor două 
săptămâni, mai mult de o duzină dintre experţii guvernamentali 
de vârf specializaţi în problemele politice şi economice ale 
blocului militar al Rusiei şi al fostei Uniuni Sovietice clacaseră, 
răpuşi de o boală mortală, fie acasă, fie la serviciu. 

— Ei bine, am primit în tot cursul zilei de azi completări la lista 
aceea, zise încruntat preşedintele. Trei dintre oamenii noştri au 
murit deja. Ceilalţi se află la terapie intensivă, dar se sting 
văzând cu ochii. Cumplit! Dar cel mai rău este că nimeni - nici 
din spitale, nici din Centrele pentru Controlul Maladiilor şi nici de 
la IASUCMBC - n-a fost în stare să identifice această boală şi cu 
atât mai puţin să o trateze cu succes. In prezent, doctorii 
încearcă toate combinaţiile de tratamente la care se pot gândi - 
antibiotice, agenţi antivirus, substanţe antitoxine, chimioterapie 
şi tratament cu radiaţii - totul încă fără nici un rezultat pozitiv. 
Orice ar fi ceea ce îi omoară pe oamenii noştri este complet în 
afara experienţei noastre medicale. 

— Urâtă treabă, murmură Klein. Îndărătul ochelarilor cu rame 
din metal, ochii lui erau îngroziţi. Sam, să ştii însă că nu este asta 
prima dată când misterioasa maladie şi-a făcut apariţia. 

Castilia ridică din sprâncene. 

— Nu? 

— In ultimele aproximativ patruzeci şi opt de ore am primit 
câteva rapoarte despre alţi câţiva oameni care au murit de o 
boală necunoscută până acum, o boală cu simptome identice 
celei de la noi, îl informă cu glas scăzut Klein. S-a întâmplat la 
Moscova cu mai bine de două luni în urmă. Spre Occident nu s-au 
putut scurge informaţii, deoarece Kremlinul a fost extrem de 
vigilent în privinţa asta, oprind orice ştire referitoare la 
izbucnirea bolii. 

Maxilarul puternic al preşedintelui se încleştă. 

— Continuă, te rog! 

— Doi dintre cei mai buni agenţi ai mei din Covert-One, Fiona 
Devin şi Jon Smith, au fost abordaţi separat de câte un medic rus 
care participase la tratarea victimelor. Din păcate, însă, ambii 
doctori ruşi cu pricina au fost reduşi la tăcere mai înainte de a ne 
fi putut furniza copii după fişe medicale relevante, precum şi alte 
dovezi. Primul a murit pe o stradă din Moscova, cu două seri în 
urmă, căzând victimă unui presupus atac de inimă. Cel de-al 
doilea a fost ucis ieri, la Praga. 

— l-au ucis ruşii? 

Klein se încruntă. 

— Probabil că da. 

Deschise servieta şi îi înmână lui Castilia o copie în alb-negru a 
fotografiei de pe cârdul de identitate a cărui imagine o 
transmisese ceva mai devreme Smith. Poza înfăţişa un bărbat cu 
faţa îngustă şi cu nişte ochi reci şi stinşi. 

— Individul a condus echipa de acţiune din Praga. Comparând 
fotografia lui cu informaţiile din computerele noastre, a reieşit că 
omul ăsta apărea în şase baze de date de spionaj şi de încălcare 
a legilor, de regulă, însoţit de atenţionarea: „Dat în urmărire 
generală / De abordat cu cea mai mare prudenţă”. 

Preşedintele citi numele scris sub fotografie. 

— Georg Dietrich Liss? Un neamt? întrebă el surprins. 

— Un est-german, îl corectă şeful de la Covert-One. Când a 
fost dărâmat Zidul Berlinului, tatăl lui era ofiţer de rang înalt în 
Ministerul Securităţii Statului, Stasi, din guvernul comunist. Liss 
cel bătrân ispăşeşte actualmente o condamnare la închisoare pe 
termen lung, pentru diverse crime împotriva poporului german. 

Castilia dădu din cap, bătând apoi uşor cu degetul în fotografia 
din mâna lui. 

— Dar ce se ştie despre fiu? 

— Se ştie că a fost şi el membru al poliţiei secrete, răspunse 
Klein. A servit ca tânăr ofiţer în regimentul „Feliks Dzeijinski”, din 
Stasi, un fel de gardă pretoriană de elită pentru protejarea 
guvernului est-german. Şi mai circulă zvonuri potrivit cărora a 
făcut parte dintr-un aşa-zis detaşament al morţii pentru 
„operaţiuni ultrasecrete”, detaşament folosit de regimul 
comunist pentru uciderea dizidenților politici şi chiar a unor 
ziarişti străini ale căror dezvăluiri se dovedeau prea 
stânjenitoare. 

— Incântător, rosti dezgustat preşedintele. 

Klein dădu din cap. 

— Liss este un mare ticălos. După toate datele, este un 
sociopat de primă mână, care acţionează cu mult sânge rece. La 
scurtă vreme după reunificarea celor două Germanii, Berlinul a 
emis un mandat de arestare pe numele lui, însă el a şters-o din 
ţară mai înainte ca poliţia locală să fi apucat să-l reţină. 

— Şi-atunci cine-l întreţine de cincisprezece ani încoace? 
întrebă Castilia. 

— Foarte de curând, am ajuns la concluzia că a fost probabil 
angajat de o organizaţie denumită Grupul Brandt, răspunse 
Klein. Este o tenebroasă firmă independentă de spionaj şi de 
protecţie, cu sediul la Moscova. 

— lar Moscova. Preşedintele zvârli fotografia pe măsuţa de 
cafea. Şi cam cine trage sforile în Grup Brandt ăsta? 

— Informaţiile noastre sunt foarte vagi în privinţa asta, se 
simţi nevoit Klein să recunoască. Nu ştim prea multe nici despre 
organizaţie şi nici despre realele ei surse de finanţare, cu toate 
că este evident că dispune de resurse considerabile. Dar se 
vorbeşte mult cum că agenţi de-ai Grupului Brandt ar lucra 
uneori şi pentru guvernul rus, pe bază de contract, executând 
misiuni, uşor de dezminţit, de supraveghere şi chiar de asasinare 
a unor refugiaţi ceceni, precum şi a altor recalcitranţi care nu ar 
fi la îndemâna Kremlinului. 

— La naiba, mormăi Castilia. 

— Şi mai e încă ceva, îi spuse Kein. Se aplecă şi cu o expresie 
gravă, continuă: Am efectuat nişte investigaţii discrete. Se pare 
că o boală care seamănă foarte mult cu aceea de la noi îi 
afectează şi pe mulţi experţi în domeniu din Rusia, din toate 
agenţiile occidentale importante de informaţii - MI6 din Marea 

Britanie, BND din Germania, DGSE din Franţa şi altele. 

— Ne-au orbit, înţelese brusc Castilia. Această maladie este 
folosită ca o armă. Omorându-ne cei mai buni analişti în 
informaţii, cineva speră că ne va fi din ce în ce mai greu să ne 
dăm seama exact de ceea ce se întâmplă cu adevărat în 
interiorul Rusiei. 

— E posibil, ba chiar probabil, încuviinţă Klein. Deschise din 
nou servieta şi scoase o singură foaie de hârtie, cu nume şi 
locuri. Am început, de asemenea, să scanăm noi servicii şi baze 
de date medicale din întreaga lume, urmărind să găsim alte 
cazuri semnalate, care prezintă aceleaşi simptome. Este o 
muncă anevoioasă, dar iată ce anume am descoperit până acum. 

Preşedintele luă noua listă şi o cercetă în tăcere. Fluieră 
încetişor. 

— Ucraina. Georgia. Armenia. Azerbaidjan. Kazahstan. Toate 
fostele republici sovietice care înconjoară Rusia. 

Klein dădu din nou din cap. 

— Şi în toate cazurile, bărbaţii şi femeile care se îmbolnăvesc 
sunt dintre conducătorii militari şi politici cheie din ţările acelea. 
Din ce am putut vedea, cei mai mulţi dintre înlocuitorii lor sunt 
mult mai puţin competenţi decât primii - sau mai apropiaţi de 
interesele Rusiei. 

— Nemernicul! se răsti Castilia, încruntându-se. Ticălosul ăsta 
viclean de Viktor Dudarev! Ruşii au încercat deja să se amestece 
în cele mai recente alegeri prezidenţiale din Ucraina - şi au dat 
greş. Trebuie să fi ticluit ceva diavolesc dacă au fost nevoiţi să 
bată public în retragere. Ei bine, poate Kremlinul a reînceput să 
joace acelaşi joc dintotdeauna, însă de astă dată la scară mai 
mare. 

— E sigur că scenariul asta sugerează, zise rar Klein. 

Preşedintele se uită la vechiul său prieten. O umbră de surâs 
trecu pe faţa lui. 

— Ceea ce înseamnă că ar fi bine să nu mă ambalez, fiindcă 
nu avem încă nici o probă concretă, corect? 

— Până la urmă, asta rămâne la latitudinea ta, accentuă Klein, 
după care îşi drese uşor glasul. Dar susţin că momentan ne 
aflăm prea mult pe tărâmul unor supoziţii şi prea puţin pe al unor 
fapte de netăgăduit. In actualele circumstanţe mondiale, nu ştiu 
cum ar fi întâmpinată o sugestie americană nedovedită cu privire 
la eventuale activităţi necurate ale ruşilor. 

— Ce vorbeşti? zise Castilia. Umerii săi largi se lăsară în jos, 
parcă apăsaţi de o imensă povară. Pe drept sau pe nedrept, 

suntem percepuți că am strigat de prea multe ori „Lupul!” în 
ultimii câţiva ani. Drept rezultat, vechii noştri prieteni şi aliaţi din 
NATO sunt gata să creadă că avem tendinţa de a exagera 
primejdiile - şi la fel de gata să nu ne mai sprijine la cel mai mic 
diferend. Am izbutit să ne mai refacem întrucâtva credibilitatea 
în urma crizei Lazarus, însă mai avem de luptat în direcţia asta. 
Incruntat, preşedintele continuă: Dar un lucru e cert. Nimeni la 
Londra, Paris, Berlin sau Varşovia nu ne va mulţumi, dacă riscăm 
să provocăm o nouă rundă a Războiului Rece. Privirea îi căzu pe 
un antic glob pământesc aflat într-un colţ al încăperii. lar în 
condiţiile în care trupele, navele şi avioanele noastre sunt 
blocate mai peste tot pe afurisita asta de planetă, nu suntem 
câtuşi de puţin în situaţia potrivită să stârnim acum un conflict 
pe faţă cu Rusia. In orice caz, nu singuri. Castilia tăcu câteva 
momente, cântărind situaţia. Apoi dădu hotărât din cap şi 
adăugă: Bine, fie. Nu mai putem schimba trecutul recent. Asta 
înseamnă că va trebui să găsim dovezile de care avem nevoie 
pentru a ne convinge aliaţii să acţioneze, dacă va fi necesar, 
alături de noi. Se îndreptă de spate. Prima izbucnire a maladiei la 
Moscova pare să fie cheia. 

— De acord, acceptă Klein, cu o privire îngheţată. Cineva este 
evident hotărât să elimine pe oricine ar încerca să ne vorbească 
despre acest subiect. 

— Mai este şi altceva la fel de limpede, îşi urmă Castilia firul 
ideii. Nu mă pot baza pe CIA pentru a conduce operaţiunea asta. 
Ei nu sunt pregătiţi să acţioneze efectiv la Moscova - sau cel 
puţin nu clandestin. Pufni. Şi noi care eram atât de atenţi să ne 
purtăm frumos cu ruşii zilele astea, încercând să-i tratăm ca pe 
nişte aliaţi în războiul contra terorismului. Conducerea CIA de la 
Langley şi-a pierdut mult timp şi energie înfiripând relaţii de 
colaborare cu serviciile de securitate ale ruşilor, în loc să 
recruteze reţele de agenţi bine camuflaţi în interiorul Kremlinului. 
Dacă i-aş solicita acum filialei CIA de la Moscova să schimbe atât 
de brusc macazul, există toate şansele ca ei să dea greş. lar 
după aceea, ne va fi atât de greu să ne spălăm ruşinea, încât 
nimeni nu va mai crede nici o vorbă de-a noastră. Ochii îi sticliră 
o clipă. Prin urmare, Fred, povestea asta rămâne în sarcina ta şi 
a oamenilor tăi. În întregime. Vreau urgent o investigaţie făcută 
de Covert-One. Dar trebuie să fie rapidă şi discretă. 

Klein dădu din cap. 

— Am deja pe poziţii la Moscova o mică, dar destoinică echipă, 
acceptă el. Meditând adânc, scoase din buzunarul hainei o 

batistă şi îşi şterse lentilele ochelarilor. După care îi puse la loc şi 
ridică privirea. In plus, mai am încă un agent operativ de cea mai 
înaltă clasă, aflat în aşteptare. Este tenace, descurcăreţ şi a mai 
lucrat şi cu alte ocazii în Rusia. lar cel mai bun lucru este că are 
pregătirea medicală şi calificarea ştiinţifică pentru a înţelege 
orice informaţie pe care o vor descoperi ei acolo. 

— La cine te gândeşti? îl întrebă curios Castilia. 

— La locotenent-colonelul Jonathan Smith, răspunse încet 
Klein. 


17 februarie 
Poltava, Ucraina 


Situată la jumătatea drumului între Harkov şi capitala Kiev, 
Poltava se întinde pe trei dealuri din mijlocul vastei şi aproape 
netedei stepe ucrainene. Străzile şi bulevardele centrale ale 
localităţii pornesc radial dintr-o piaţă circulară. Şi chiar în centrul 
acestui spaţiu deschis se află Columna de Fier a Gloriei, 
înconjurată de mici tunuri şi terminată cu un vultur auriu 
imperial. Ridicat în 1809, acest monument comemorează victoria 
decisivă a ţarului Petru cel Mare asupra invadatorilor suedezi şi a 
aliaţilor lor cazaci, de acum un secol, o victorie care a asigurat 
durabila dominație a Rusiei asupra acestui ţinut. 

Zona circulară este mărginită de jur împrejur de clădiri 
guvernamentale în stil neoclasic, construite în decursul secolului 
al nouăsprezecelea. Ferestrele de la etajele superioare ale 
acestor clădiri au vederea direct către Columna de Fier. 

Leonid Ahmetov, preşedintele grupului parlamentar al 
deputaţilor regiunii Poltava, stătea la fereastra din biroul său şi 
se uita afară. Politicianul voinic şi cărunt, mare om de afaceri, 
mai aruncă o privire încruntată în direcţia vulturului auriu, după 
care se întinse şi închise jaluzelele, mormăind o înjurătură. 

— Nu-ţi place priveliştea? îl întrebă sardonic musafirul său, un 
bărbat suplu cu obrajii supti, îmbrăcat într-un costum bej. Omul 
şedea într-un fotoliu din faţa biroului sculptat al lui Ahmetov. 

Ahmetov se încruntă. 

— Odinioară îmi făcea plăcere să mă uit la monument, mormăi 
el furios. Acum însă, acest monument nu este decât o dovadă a 
ruşinii noastre, a capitulării noastre în faţa Occidentului 
decadent. 

Ambii bărbaţi conversau în limba rusă - limba maternă a 
aproape jumătate din populaţia Ucrainei, populaţie din care o 
mare parte era concentrată în zonele industriale din partea de 
est a ţării. Două recente sesiuni de alegeri prezidenţiale, dintre 
care prima fusese anulată pe motiv de fraudă electorală, au 
separat populaţia în două tabere rivale, din care una avea un 
puternic aer autoritarist şi era tentată să reia legăturile cu 
Moscova. Cealaltă tabără era mai democratică şi mai înclinată 
spre Europa şi spre Occident. Ahmetov şi oamenii săi făceau 
parte dintre liderii locali ai taberei filoruse. Ei controlau cea mai 
mare parte a industriei şi a afacerilor din Poltava. 

— Mama Rusia nu-şi abandonează niciodată fiii loiali, vorbi 
încet bărbatul cu faţa suptă, încruntându-se. Dar nici nu-i iartă 
pe aceia care au trădat-o. 

Masivul oligarh roşi. i 

— Eu nu sunt un trădător! urlă el. Impreună cu oamenii mei, 
am fost pregătiţi să ne împotrivim Kievului acum câteva luni, 
până în clipa în care iubitul tău preşedinte Dudarev a căzut la 
pace cu noul guvern. lar când Kremlinul ne-a tras preşul de sub 
picioare atât de subit, crezi că mai aveam altceva de făcut decât 
să ne supunem noii conduceri? 

Celălalt bărbat ridică din umeri. 

— Pacea despre care vorbeşti şi pe care o condamni nu a fost 
decât o minoră retragere tactică. Am considerat că nu venise 
încă momentul să ne putem confrunta făţiş nici cu americanii, 
nici cu vest-europenii. 

Ahmetov miji ochii. 

— Şi acum crezi că a sosit momentul acela? 

— Curând, răspunse calm celălalt. Foarte curând. lar tu va 
trebui să-ţi joci rolul. 

— Şi ce trebuie să fac? 

— În primul rând, dorim să organizezi o demonstraţie populară 
în aceeaşi zi de 23 februarie în care se sărbătoreşte şi Ziua 
Apărătorilor Patriei, îi aduse la cunoştinţă bărbatul cu faţa suptă. 
Va trebui să fie un marş cu participare masivă prin care se vor 
cere legături mai strânse cu Mama Rusie şi o totală autonomie 
faţă de Kiev... 

Oligarhul ascultă atent şi cu o exaltare crescândă, în timp ce 
omul trimis de Moscova îi transmitea ordinele Kremlinului. 


După o oră, bărbatul trimis de Moscova ieşea din clădirea 
Prefecturii Poltava, îndreptându-se calm spre Columna de Fier a 


89 


Gloriei. Un bărbat mai înalt, cu o faţă lată şi prietenoasă, la gâtul 
căruia atârna un aparat de fotografiat se desprinsese de lângă 
un mic grup de elevi care se uitau atent la monument şi se 
apropiase de colegul său mai scund, de la Cel de-al 
Treisprezecelea Directorat al FSB-ului rusesc. 

— Care-i treaba? întrebă el. 

— Prietenul nostru Ahmetov a fost de acord. Peste şase zile îşi 
va aduna susţinătorii în această piaţă, chiar la poalele acestui 
monument, îl informă bărbatul cu faţa suptă. 

— Cât de mulţi? 

— Minimum douăzeci de mii de oameni. S-ar putea să fie chiar 
patruzeci de mii, însă asta depinde de câţi muncitori cu familiile 
lor vor asculta de ordinele lor. 

— Excelent, zise bărbatul cu faţă lată, zâmbind satisfăcut. lar 
în momentul acela noi le vom asigura o primire călduroasă, 
făcând dovada, în faţa unei lumi îngrozite, cât de departe poate 
merge Kievul ca să suprime un protest paşnic al unei minorităţi 
ruseşti supărătoare. 

— Ai toate datele necesare? 

Interlocutorul dădu din cap plin de el, mângâindu-şi aparatul 
digital de fotografiat. 

— Aici sunt stocate toate imaginile de care am nevoie pentru 
întocmirea unui plan detaliat de acţiune. Restul nu este decât o 
simplă chestiune de matematică. 

— Eşti convins? întrebă slăbănogul. Ivanov va pretinde o 
precizie şi o certitudine absolută. El vrea un masacru în toată 
regula, nu un eşec lamentabil. 

Celălalt îi rânji în faţă. 

— Linişteşte-te, Ghennadi Arkadievici. N-ai nici o grijă. 
Conducătorii noştri vor obţine pretextul de care au nevoie. Dă-mi 
suficient explozibil - şi mai ales RDX - şi pot trimite până pe lună 
această aşa-zisă Columnă de Fier. 

Lângă Orvieto, Italia 


Vechiul şi frumosul oraş Orvieto din Umbria este cocoţat pe un 
platou vulcanic care se înalţă deasupra largii văi Paglia, cam la 
jumătatea drumului dintre Roma şi Florenţa. Stâncile abrupte 

care împresoară oraşul i-au servit de mii de ani drept fortificaţie 
naturală. 

Mai jos de stânci, se desprinde un drum lăturalnic din şoseaua 
principală, autostrada, tăind spre vest flancurile unei creste care 
străjuieşte Orvieto. Câteva clădiri ultramoderne din oţel şi sticlă 
erau risipite de-a lungul crestei, înconjurate de un gard 
neîntrerupt, terminat cu un rulou dens de sârmă ghimpată. 

Panourile de la poarta principală identificau complexul drept 
sediu al Centrului European de Cercetări pentru Populaţie. 
Obiectivul Centrului era studierea migraţiilor istorice ale 
populaţiei europene şi a modificărilor genetice. Savanţii care 
lucrau în diversele laboratoare de-aici baleiau sistematic întreg 
continentul european şi America de Nord, recoltând mostre de 
ADN de la diferite comunităţi şi grupuri etnice în vederea 
desfăşurării unei vaste serii de proiecte de cercetare istorică, 
genetică şi medicală. 

Foarte devreme în dimineaţa aceea înnorată şi umedă, un 
autoturism Mercedes negru intră pe poartă şi se opri lângă o 
clădire mare, situată la o parte de celelalte. Din maşină coborâră 
doi bărbaţi cu căciuli de blană şi paltoane închise la culoare. 
Amândoi erau înalţi, cu umeri largi. Unul dintre ei, cu ochi 
albaştri şi pomeţi înalţi, tip de slav, rămase impasibil lângă 
automobil, în timp ce al doilea porni spre intrarea principală 
clădirii. 

— Numele? îl întrebă în engleză o voce cu un pronunţat accent 
italienesc, prin interfonul montat lângă solida uşă din oţel. 

— Brandt, rosti limpede bărbatul voinic, întorcându-se uşor 
spre camerele video care supravegheau intrarea şi permiţându- 
le să-i scaneze, mai întâi, faţa, apoi, profilul. 

Urmă o scurtă pauză, timp în care imaginile, captate de 
camerele video erau comparate cu cele din computerul 
sistemului de securitate, apoi brusc, interfonul prinse din nou 
viaţă. 

— Puteţi continua, domnule Brandt, rosti vocea din perete. Vă 
rog să introduceţi codul de identificare. 

Omul tastă un cod format din zece cifre pe claviatura de lângă 
uşă şi auzi deblocându-se una după alta multiplele încuietori. 
Odată înăuntru, se trezi pe un coridor foarte bine iluminat. De la 
locurile lor de pază alăturate, îl priveau atenţi doi bărbaţi cu feţe 
dure, înarmaţi cu puşti-mitraliere. Foarte politicos, unul dintre ei 
făcu un semn cu capul spre un cuier. 

— Vă puteţi lăsa acolo paltonul, căciula şi arma, domnule. 

Vizitatorul zâmbi uşor, vag mulţumit să descopere că 
riguroasele proceduri de securitate, pe care el însuşi le stabilise, 
erau acum aplicate până şi asupra lui, constituind un liniştitor 
contrast cu veştile rele pe care le primise ceva mai devreme, de 
la Praga. Işi scoase paltonul şi tocul de umăr cu pistolul Walther. 
Le atârnă pe un cârlig şi apoi îşi scoase căciula de blană, dând la 
iveală o coamă de păr blond-deschis. 

— L-am anunţat pe dr. Renke că aţi sosit, îi spuse unul dintre 
paznicii înarmaţi. Vă aşteaptă în laboratorul principal. 

Erich Brandt, adică bărbatul cu nume de cod Moscova Unu, 
dădu liniştit din cap. 

— Perfect! 

Laboratorul principal ocupa aproape o jumătate din clădire. 
Calculatoare, decodificatoare şi sintetizatoare de ADN ca nişte 
casete, celule cromatografice, aparate de electroportare de 
mărimea unor râşniţe de cafea şi recipiente etanşe cu reactivi, 
cu enzime şi cu alte substanţe chimice umpleau până la refuz un 
şir de standuri cu suprafeţe negre. Alte uşi dădeau în camere de 
izolare, utilizate pentru creşterea culturilor necesare de viruşi şi 
bacterii. Tehnicieni şi oameni de ştiinţă, în halate sterile, cu 
mănuşi, măşti chirurgicale şi ecrane transparente pentru faţă, 
mişunau printre echipamente, urmând cu grijă necesarele etape 
prescrise cu stricteţe în vederea producerii fiecărei variante 
unice a HYDREI. 

Brandt se opri lângă uşă şi rămase pe loc urmărind cu mult 
interes, dar fără să înţeleagă mare lucru, complicatul proces. Cu 
toate că Wulf Renke încercase de mai multe ori să-i explice 
complexităţile presupuse, Brandt se simţise mereu pierdut în 
oceanul jargonului ştiinţific. 

Ridică din umeri. Avea realmente importanţă? El avea 
priceperea necesară pentru a ucide cu precizie şi sânge rece, iar 
HYDRA era o armă ca oricare alta. Reducând totul la noţiunile 
neştiinţifice de bază, se putea spune că forţa de ucidere şi 
mecanismele de fabricare ale HYDREI erau cumplit de simple în 
teorie, deşi extrem de complicate în execuţie. 

Mai întâi, trebuia obţinută o mostră din ADN-ul potenţialei 
victime - dintr-un fir de păr, un fragment de piele, o fărâmă de 
mucilagiu sau chiar din grăsimea rămasă într-o amprentă. Urma 
apoi anevoiosul proces de selectare dintre secţiunile-cheie ale 
cromozomilor alcătuiți din gene, în căutarea porţiunilor specifice 
ale secvenţei genetice, porţiuni unice pentru fiecare individ şi 
asociate cu propria reproducere celulară. Odată acestea găsite, 

se puteau prepara secvenţe unice de aşa-numit ADNCc, adică ADN 
complementar, obținându-se imagini precise în oglindă ale 
porţiunilor-ţintă alese. 

Următorul pas solicita modificarea unui relativ mic virus uni- 
secvențial ADN existent activ în fiinţele umane. Utilizând diverse 
procese chimice, era posibil să fie eliminat totul, în afară de 
genele asociate cu învelişul proteic de protecţie al acestuia şi de 
acelea care i-ar permite virusului să pătrundă chiar în inima, în 
nucleul celulelor umane. Se adăugau porțiunile de ADNc obţinute 
din genomul victimei, tratate cu grijă, iar virusul modificat era 
intercalat într-o buclă inelară, obținându-se astfel protoplasmide 
autoregenerative. 

După aceea, acele protoplasmide virale puteau fi înserate într- 
un tip benign de bacterie E. coli, una care se găseşte curent în 
intestinele umane. Apoi nu mai rămânea de făcut decât să fie 
crescută şi concentrată o cultură de astfel de tipuri modificate de 
E. Coli, obținându-se o cantitate suficientă de material şi, astfel, 
varianta HYDREI era gata pentru a fi inoculată țintei alese. 

In esenţă, fiind invizibile, inodore şi insipide, aceste bacterii 
puteau fi lesne administrate, prin intermediul oricărei combinaţii 
de alimente sau băuturi, unicei persoane căreia îi erau destinate. 
Odată ingerate, bacteriile modificate poposeau în intestinele 
victimei şi începeau să se multiplice rapid. Pe măsura 
multiplicării lor, eliberau constant particule virale modificate 
genetic, pe care sângele le purta apoi prin tot organismul. 

Brandt ştia că aceste particule virale constituiau componenta- 
cheie ucigaşă a HYDREI. Prin însăşi natura lor, erau destinate să 
penetreze pereţii celulelor umane. Odată ajunsă în interiorul 
celulei, fiecare particulă injecta în nucleu porțiunile tratate de 
ADNCc. La oricine, în afară de ţinta aleasă, nu se întâmpla nimic 
altceva. Insă în interiorul victimei selectate începea să se 
desfăşoare un proces letal. De cum începea să se multiplice 
nucleul celular, acele fragmente de imagini în oglindă atacau 
automat porțiunile preselectate de ADN cromozomial, blocând 
orice altă multiplicare ulterioară, întregul proces complicat de 
diviziune şi reproducere celulară - absolut indispensabil vieţii - 
era silit să se oprească - asemenea unui fermoar care închide o 
haină până sus. 

Pe măsură ce tot mai multe celule erau infectate şi îşi încetau 
multiplicarea, victimele HYDREI începeau să aibă dureri, febră 
mare, erupții cutanate şi răni de piele. Degradarea celulelor cu 
cea mai rapidă multiplicare - din firele de păr şi din măduva 

oaselor - producea simptome asemănătoare epuizării şi anemiei 
caracteristice expunerii la iradiaţii. In cele din urmă, bineînţeles, 
distrugerea accelerată se extindea la toate organele şi sistemele 
vitale, ducând în mod inevitabil la o moarte lentă, dureroasă. 

Nu exista nici un tratament. lar HYDRA nu putea fi detectată 
prin nici un procedeu practic. Doctorii, încercând în disperare de 
cauză să izoleze cauza acestei maladii necunoscute, nu se vor 
gândi niciodată să cerceteze mai îndeaproape superbanala, în 
aparenţă inofensiva şi  neinfecţioasa bacterie ascunsă în 
măruntaiele tuturor victimelor. 

Brandt zâmbi cu plăcere acestui gând. Nedetectabilă, de 
neoprit şi incurabilă, HYDRA era arma perfectă pentru orice 
asasin. În multe sensuri, gândi el sardonic, Renke şi echipa lui 
migăleau versiuni microscopice ale bombelor şi rachetelor 
ghidate cu mare precizie, cu care americanii se făleau atât de 
mult, doar că HYDRA nu producea nici un fel de pagube 
colaterale jenante. 

Wulf Renke, un bărbat mult mai scund şi mai slab, se depărtă 
de lângă un aparat secvenţiator ADN şi se apropie de Brandt. Işi 
scoase mănuşile, ecranul de pe faţă şi masca chirurgicală, 
dezvăluind un cap cu păr alb, tuns scurt, precum şi o bărbuţă şi o 
mustăcioară îngrijite, în stil Vandyke. De la o oarecare distanţă, 
părea jovial şi poate chiar blând. Numai că, priviţi de la mică 
distanţă, ochii lui căprui dezvăluiau semnele unui fanatism 
împietrit şi neînduplecat. Acest aşa-zis om de ştiinţă împărțea 
întreaga omenire în două categorii extrem de inegale: cei care îi 
sponsorizau cercetările şi cei pe care îşi putea testa oribilele 
arme chimice şi biologice avansate care constituiau punctul său 
forte. 

Omul întinse mâna, zâmbind uşor, aşa cum numai el ştia. 

— Erich! Bine ai venit! Vrei să iei personal noul lot de jucărele? 
Bărbatul dădu din cap în direcţia unei genţi frigorifice izolate, 
plină cu mici fiole transparente, meticulos etichetate. De jur- 
împrejurul genţii se aflau înşirate pungi cu gheaţă uscată. Pentru 
a reduce riscul ca gazdele lor bacteriene să iasă din stratul 
nutritiv şi să înceapă să moară, variantele HYDRA se păstrau 
congelate cât mai mult timp posibil. lată-le, sunt toate ambalate 
şi pregătite pentru transport. 

— Herr profesor, am venit să preiau variantele pentru Faza U, 
încuviinţă încet Brandt, dând mâna cu gazda. Avem însă de 
discutat şi alte chestiuni ultraconfidenţiale, mai adăugă el cu 
subînţeles. 

Renke ridică doar dintr-o sprânceană subţire şi albă. 

— Da? Se uită înapoi peste umăr, către ceilalţi savanţi şi 
tehnicieni care trebăluiau în laborator, după care întoarse 
privirea către bărbatul masiv. Atunci poate că ar trebui să ne 
retragem la mine în birou. 

Brandt îl urmă într-o încăpere fără ferestre din capătul 
coridorului central. Acolo, un perete era plin cu rafturi ticsite de 
cărţi şi alte materiale documentare. Nu se arătă surprins să vadă 
într-un ungher al micii încăperi un pat îngust, cu un maldăr de 
pături boţite, lângă o masă de lucru pe care trona un computer. 
Era cunoscut faptul că pe Renke nu-l interesa confortul material, 
atât de important pentru alţii. El se dedicase aproape în 
întregime cercetării. 

După ce închise uşa în urma lui, Renke se întoarse către mai 
impunătorul său coleg. 

— Spune! Ce altceva te-a făcut să baţi atâta drum de la 
Moscova, în afară de a prelua următoarele variante ale HYDREI? 

— Două chestiuni, spuse Brandt. In primul rând, vreau să te 
informez că a apărut o importantă breşă în sistemul nostru de 
securitate. 

Renke înlemni pe loc. 

— Unde? 

— La Praga, ca o consecinţă a celor întâmplate la Moscova, 
spuse sec Brandt. Şi povesti de-a fir a păr ceea ce aflase în 
legătură cu izbutitul atac asupra lui Petrenko şi cu nereuşita 
încercare de asasinare a medicului american care se numea 
locotenent-colonel Jonathan Smith. Puţin după sosirea sa la 
Roma, cu o seară în urmă, primise frenetice semnale de urgenţă 
de la supraviețuitorii din echipa sa de la Praga. 

Ascultându-l cu toată atenţia, colţurile gurii lui Renke se 
lăsară, semn de mare nemulţumire. Dădu din cap dezgustat. 

— Liss a fost neglijent, spuse el. Nepermis de neglijent. 

— E-adevărat. A fost imprecis şi infatuat. Ochii cenuşii ai lui 
Brandt erau de gheaţă. Dar cel puţin faptul că americanul l-a 
omorât mă scuteşte de efortul de a-l elimina pentru a da astfel 
un exemplu atât lui llionescu, cât şi celorlalţi. 

— Şi aţi dat de urma acestui Smith? 

— Incă nu, se grăbi să răspundă Brandt, înălţând din umerii săi 
largi. Ştiu însă că a pierdut zborul programat către Londra, iar în 
momentul ăsta este căutat şi de autorităţile cehe. In cazul în 
care acestea îl vor descoperi, am la Praga informatorii mei care 
îmi vor da de ştire. 

— Au trecut aproape douăzeci şi patru de ore, îi atrase atenţia 
omul de ştiinţă. S-ar putea ca Smith să fi trecut deja frontiera 
cehă. Mai mult, ar putea fi acum oriunde în lume. 

Brandt dădu îmbufnat din cap. 

— Sunt perfect conştient de asta. 

Renke se încruntă din nou. işi mângâie bărbuţa albă şi 
îngrijită. 

— Şi ce altceva mai ştii despre acest american? întrebă el în 
cele din urmă. Lăsând la o parte grosolanele erori, Liss şi oamenii 
săi sunt totuşi nişte profesionişti. Cum a putut un simplu doctor 
să-şi bată joc de ei atât de uşor? g 

— Nu ştiu nici eu, admise liniştit celălalt. Insă este evident că 
Smith joacă un rol mult mai important decât pare. 

— Vrei să spui că ar putea să fie un agent? Al uneia dintre 
organizațiile militare americane de informații? 

Brandt dădu din umeri. 

— N-ar fi imposibil. Schiţă o strâmbătură. l-am pus pe oamenii 
mei să scotocească prin trecutul lui Smith, să verifice fişa 
eventualei lui activități militare din armată, precum şi toate 
calificările şi experiența lui medicală, încă de când mi-a raportat 
Liss prima oară că Smith s-a întâlnit cu Petrenko, dar din păcate 
treaba durează mult. In cazul în care are legături cu vreo agenţie 
americană de informații, n-aş vrea să risc să dezvălui interesul 
nostru pentru el. S-ar putea să fie o mişcare prematură. 

— Dacă este spion, precauţiile tale riscă să fie tardive. Poate 
că americanii scotocesc deja prin rezultatele testelor de 
laborator de la Moscova. 

Brandt nu-i răspunse, luptându-se să-şi reprime mânia. N-avea 
nici un rost să-i amintească savantului rolul pe care îl jucase el 
însuşi în presiunile pentru efectuarea acestor prime experimente. 

— Pe Aleksei Ivanov l-ai informat? întrebă Renke după o mică 
pauză. S-ar putea ca Cel de-al Treisprezecelea Directorat să 
deţină deja informaţii despre Smith. Şi mai trebuie neapărat 
atenţionaţi şi prietenii noştri din FSB, ca să-şi sporească vigilenţa 
în interiorul şi în afara Moscovei. 

Brandt dădu din cap. 

— Până acum nu i-am spus lui Ivanov nimic despre american, 
răspunse el calm. El nu ştie decât că Petrenko şi Kirianov sunt 
morţi. 

Savantul ridică dintr-o sprânceană. 

— Ascunzi anumite lucruri faţă de Ivanov? Crezi că este 
înţelept, Erich? Chiar tu ai spus că tot ce s-a întâmplat reprezintă 

o importantă breşă în sistemul de siguranţă al întregii operaţiuni. 
Sper că orice invidie profesională sau tracasare nu trece înaintea 
unei asemenea acţiuni. 

— lar ordinele directe din partea patronului nostru sunt 
precumpănitoare faţă de orice alte consideraţii, îi aminti cu 
răceală Brandt. Ivanov aşteaptă de la noi să ne reparăm greşelile 
fără a mai alerga toată ziua la Kremlin ca nişte copii 
înspăimântați. În această privinţă, eu ţin să-l ascult. Ruşii sunt 
mult prea neîndemânatici, iar intervenţia lor n-ar face decât să 
înrăutăţească situaţia. Oricum, eu am destui oameni care să 
rezolve situaţia dacă americanii încep să-şi bage nasul unde nu 
le fierbe oala. 

Renke strânse din buze. 

— Atunci ce mai vrei de la mine? 

— O listă completă a celor de la Moscova a căror cunoştinţă 
despre prima declanşare a HYDREI s-ar putea dovedi periculoasă 
pentru noi sau pentru întregul proiect. Dat fiind faptul că Smith 
se află încă în viaţă şi nu ştim pe unde umblă, nu putem porni de 
la premisa că Petrenko şi cu Kirianov au fost singurii tentaţi să nu 
se supună ordinelor de a-şi ţine gura. 

Renke dădu încet din cap. 

— Pot să-ţi dau o asemenea listă. 

— Foarte bine. Trimite-mi-o cât poţi mai repede. Brandt zâmbi 
încordat şi glacial, arătându-şi dantura perfectă. Trebuie să fim 
pregătiţi să nu lăsăm nici o treabă neterminată dacă va fi nevoie. 

— Da, aşa este, încuviinţă Renke, după care se uită la bărbatul 
mai înalt şi continuă: Şi ce mai voiai să discuţi cu mine? 

Brandt avu o ezitare. Intoarse încet capul şi privi bănuitor spre 
maldărele de cărţi de pe rafturi şi la mobila austeră din jur. Apoi 
se uită din nou în ochii savantului. 

— Eşti sigur că n-ai microfoane plantate pe-aici? 

— Echipa mea de securitate verifică în fiecare zi biroul ăsta, 
răspunse Renke calm. lar ei îmi sunt loiali doar mie. Aşa că poţi 
vorbi fără nici o reţinere. Zâmbi afectat. Din stinghereala ta, 
presupun că ai noutăţi cu privire la cea de-a doua tentativă a 
noastră. Adică în privinţa aşa-zisei „polite de asigurare” 
împotriva trădării pe care prietenii noştri ruşi o doresc cu atâta 
ardoare. 

Brandt dădu din cap. 

— Ai dreptate. In ciuda siguranţei pe care o manifestase 
savantul relativ la microfoane, blondul începu să vorbească mai 
încet. Zurichul a confirmat efectuarea primelor plăţi în conturile 

noastre. Însă am nevoie de acel material special pe care am 
promis că îl voi da personal, înainte ca Ivanov să aprobe cea de-a 
doua tranşă a transferului de bani. 

Renke ridică din umeri. 

— Nu-i nici o problemă. Am terminat de câteva săptămâni 
varianta solicitată. Traversă încăperea şi atinse un ornament de 
pe un dulap cu cărţi. Dulapul glisă silențios şi lăsă la vedere un 
seif-frigider din perete. Omul formă un cod şi apăsă buricul 
degetului mare de la mâna dreaptă pe un mic scaner pentru 
amprente de pe uşa seifului. Uşa se deschise, scoțând un pufăit 
cauzat de diferenţa de presiune dintre cele două părţi. Savantul 
îşi puse o mănuşă izolatoare şi băgă mâna înăuntru, scoțând o 
singură fiolă transparentă. lat-o! In drum spre ieşire, poţi să mai 
iei o geantă frigorifică şi alte câteva pungi de gheaţă solidă. 

Brandt remarcă în interiorul seifului un stativ cu mai multe 
alte fiole. Miji ochii. 

Renke remarcă privirea şi zâmbi. 

— Ei, hai, Erich. Doar ne cunoaştem de atâţia ani. Cu siguranţă 
că ţi-ai dat până acum seama că îmi iau întotdeauna precauţiile 
necesare pentru a-mi asigura propria securitate - indiferent de 
cel pentru care lucrez. 

Berlin 


Jon Smith goli şi ultima ceaşcă de cafea şi o puse la loc pe 
masa rotundă, acoperită cu faţă de masă. Din obişnuinţă, cercetă 
discret persoanele care şedeau în apropierea lui în liniştitul şi cu 
gust mobilatul salon pentru micul dejun de la hotelul Askanischer 
Hof din Berlin. De când ajunsese aici, târziu, în seara precedentă, 
era prima ocazie reală de a privi mai atent câţiva dintre ceilalţi 
oaspeţi ai hotelului. Cei mai mulţi erau persoane cu figuri sobre, 
în călătorii de afaceri, ocupate să citească ziarele de dimineaţă, 
ori să-şi facă însemnări utile între două îmbucături de pâine 
prăjită, mussli, ruladă pufoasă şi dulce sau alte gustări matinale. 
Se mai aflau acolo şi două perechi mai în vârstă care şedeau 
împreună la masă, turişti care profitau de preţurile de iarnă mai 
scăzute în capitala Germaniei. Nimeni din mica şi eleganta 
încăpere nu trezi în mintea lui vreo suspiciune. 

Liniştit pentru moment, lăsă pe masă câţiva euro drept bacşiş, 
se ridică şi porni spre uşă. De pe peretele dindărătul unui bar 
bine lustruit, îl priveau fotografiile unor faimoşi actori şi scriitorii 
care locuiseră cândva la Askanischer Hof în cursul îndelungatei 
sale existenţe - personalităţi printre care se numărau Arthur 
Miller şi Franz Kafka. 

leşind în hol, Jon fu oprit de funcţionarul de la recepţie. 

— Domnule Martin, murmură el politicos, a sosit un plic pentru 
dumneavoastră. Prin curier special. 

Smith semnă de primire pentru plicul sigilat şi urcă în cameră. 
Eticheta cu adresa expeditorului arăta că fusese trimis de la 
Bruxelles de firma Waldmann Investments, LLC, una dintre cele 
câteva companii de faţadă pe care le utiliza Covert-One pentru 
anumite transporturi clandestine în toată lumea. Bărbatul fluieră 
încet a mirare, văzând pe plic ştampila cu ora expedierii. Cu 
toate că îi fusese trimis cu mult înainte de ivirea zorilor, cineva 
tot trebuie să se fi grăbit grozav să-l aducă la Berlin atât de 
devreme, în cursul dimineţii. 

Jon se aşeză pe o canapea albastră comodă de lângă 
fereastră, desfăcu sigiliile de siguranţă şi împrăştie documentele 
pe suprafaţa unei măsuţe de cafea sculptate, stil 1920. Se afla 
acolo un paşaport canadian, tot pe numele lui John Martin şi cu 
fotografia lui Smith. Uzat, pătat de îndelungată folosinţă, 
paşaportul conţinea numeroase ştampile mânjite, de intrare şi de 
ieşire, care atestau faptul că Jon călătorise în ultimii câţiva ani 
printr-un important număr de state ale Europei - printre care 
Germania, Franţa, Italia, Polonia, Bulgaria şi România. Un teanc 
de cârduri şi legitimaţii îl identificau, în persoana lui Martin, drept 
un erudit membru al unei organizaţii denumite Institutul Bumett, 
drept un cap de specialist în politica publică, activând în sectorul 
privat şi având domiciliul la Vancouver, în Columbia Britanică. O 
unică foaie de hârtie pe care scria CITEŞTE-O, APOI DISTRUGE-O 
cuprindea o scurtă biografie a fictivului personaj John Martin. 

Plicul conţinea şi o viză valabilă de afaceri pentru Rusia, 
dovedind că fusese invitat la Moscova de o firmă particulară 
pentru „consultări asupra comparaţiilor dintre sistemele 
naţionale de sănătate şi de asigurări sociale”. Mai cuprindea un 
itinerar conform căruia avea reţinut un loc la zborul Lufthansa 
din dimineaţa aceea către capitala Rusiei. 

Smith rămase o vreme să se holbeze la mulţimea de 
documente contrafăcute împrăştiate în faţa lui. Moscova? ÎI 
trimiteau ei la Moscova? Ei bine, Daniel, prietene, îşi zise el 


99 


nemulţumit, cam cum ţi se pare ţie că te vei descurca în cuşca 
cu lei? Apoi deschise telefonul celular. 

Klein răspunse de la primul apel. 

— Bună dimineaţa, Jon, îl salută şeful lui Covert-One. Pot să 
presupun că ai primit legenda noii tale identităţii? g 

— Presupunerea este corectă, Şefu', replică sec Smith. Insă n- 
ai vrea să-mi spui şi mie exact ce naiba se întâmplă? 

— Bineînțeles! acceptă Klein. Vocea lui era acum cât se poate 
de serioasă. Consideră ceea ce o să-ți spun în continuare drept o 
informare asupra misiunii tale de-acolo. Dar mai înainte de a 
începe, ar fi bine să ştii că ordinele pentru tine vin direct de la cel 
mai înalt nivel. 

Ceea ce însemna preşedintele ţării în persoană, înţelese 
Smith. Printr-un gest reflex, se îndreptă de spate. 

— Zi mai departe! 

Ascultă cu o uluire crescândă cum Klein îi citea repede lista 
specialiştilor în informaţii acum pe moarte sau morţi deja, ca şi a 
conducătorilor militari şi a politicienilor din Statele Unite, din 
ţările aliate din Europa Occidentală, precum şi din statele mai 
mici din jurul Rusiei. 

— Dumnezeule! exclamă Smith după ce termină celălalt de 
citit. Atunci nu-i deloc de mirare că întâlnirea mea cu Petrenko a 
stârnit o asemenea tevatură. 

— Da, încuviinţă Klein. La fel ne-am gândit şi noi. 

— lar acum vrei ca eu să aflu tot ce pot despre primele cazuri 
- despre cele de care mi-a vorbit Petrenko, presupuse Jon cu glas 
tare. i 

— Exact. In măsura posibilităţilor, am avea nevoie de date 
precise referitor la originea bolii, la felul în care acţionează şi la 
modul de transmitere, spuse Klein. Şi cât mai repede. Incerc 
neplăcuta senzaţie că evenimentele se precipită în aceste 
momente. 

— Este un ordin extrem de dificil de adus la îndeplinire, Fred, 
spuse încet Smith. i 

— Imi dau seama. Insă n-ai să fii singur în misiunea asta, 
colonele, îl asigură Klein. Avem deja acolo o echipă pe poziţii - şi 
chiar una foarte bună. Ei aşteaptă să soseşti. 

— Şi cum o să iau legătura cu ei? 

— Ţi s-a rezervat o cameră la hotelul Budapesta, nu departe 
de Teatrul Balşoi, spuse şeful lui Covert-One. Instalează-te acolo 
şi du-te la barul hotelului pe la ora şapte, în seara asta. Vei fi 
abordat de cineva înainte de şapte şi jumătate. 

— Şi cum am să-mi recunosc interlocutorul? întrebă Smith. 

— Tu nu, replică liniştit Klein. Va fi o întâlnire abordată strict 
unidirecţional. Nu trebuie decât să stai acolo calm şi să aştepţi. 
Persoana de legătură va fi aceea care te va identifica. Parola de 
recunoaştere este cuvântul tangential. 

Jon simţi că i se usucă gura. O întâlnire unidirecţională 
însemna că va ajunge în Rusia fără să cunoască numele, 
acoperirile şi nici măcar descrierile fizice ale agenţilor Covert- 
One infiltraţi acolo. Klein nu voia să-şi asume nici un risc - chiar 
dacă Smith va utiliza identitatea de camuflaj a lui John Martin şi 
nu propriul său nume. In felul acesta, în cazul în care serviciile 
secrete ruseşti l-ar aresta la aeroport, nu avea cum să fie silit să 
trădeze un alt agent operativ, fiindcă nu cunoştea pe nici unul. In 
condiţiile date, procedura constituia o prudenţă justificată, însă 
asta îl deranjă întrucâtva pe Smith, ba chiar în mare măsură. 

— Şi cât de solidă este acoperirea asta cu Martin? întrebă el 
laconic. 

— Extrem de solidă în circumstanţele concrete, răspunse 
celălalt. Dacă lucrurile iau cumva o întorsătură nedorită, 
acoperirea asta s-ar putea să reziste aproximativ douăzeci şi 
patru de ore, cu puţin noroc. 

— In consecinţă, să bănuiesc că toată şmecheria este să evit 
să le dau băieţilor de la Kremlin vreun motiv de a cerceta atent 
biografia canadiană a falsului domn Martin? 

— Aşa ar fi cel mai bine, încuviinţă Klein pe un ton plat. Dar să 
nu uiţi nici o clipă că noi vom rămâne în aşteptare, pregătiţi ca în 
orice moment să-ţi acordăm cât mai mult ajutor vom putea. 

Smith dădu din cap. 

— Am înţeles. 

— Atunci, mult noroc, Jon, mai spuse Klein. Să mă suni de la 
Moscova, cât de curând posibil. 


Kiev, Ucraina 


Căpitanul Carlos Parilla, din armata Statelor Unite, se străduia 
să nu se poată citi nimic pe chipul lui pe când asculta, cu 
receptorul la ureche, ceea ce îi spunea vocea tulburată de la 
celălalt capăt. 

— Da, da, înţeleg, Vitali, zise el în momentul în care 
interlocutorul termină. Am să comunic imediat noutăţile 

superiorilor mei. Da, ai absolută dreptate, este ceva oribil. 

Inchise şi expiră prelung aerul din piept. 

— lisuse! 

Şeful său de la Biroul Ataşatului Militar de pe lângă Ambasada 
SUA, un colonel din trupele Marinei Militare a Statelor Unite, 
ridică surprins privirea de pe ecranul computerului la care lucra. 
Impecabilul Parilla era recunoscut, în întreaga Ambasadă 
americană de la Kiev, drept un om care nu drăcuia şi nu invoca 
sfinţii, nici chiar în cele mai stresante circumstanţe. 

— Ce s-a întâmplat, Carlos? 

— Acum am vorbit la telefon cu Vitali Chechilo, de la Ministerul 
Ucrainean al Apărării, raportă îngrozit Parilla. Mi-a spus că 
generalul Engler este în spitalul din Kemihiv - la secţia de terapie 
intensivă. Se pare că a contractat şi el aceeaşi necunoscută 
maladie care l-a omorât ieri pe generalul Marciuk. 

Colonelul de marină făcu ochii mari. Generalul de brigadă 
Bernard Engler era şeful Misiunii Militare Speciale a Statelor 
Unite, o echipă de ofiţeri americani având sarcina de a acorda 
Ucrainei asistenţă în modernizarea şi reformarea forţelor sale 
armate defensive. Încă neliniştit de rapoartele informative 
răzlețe pe care le primeau în legătură cu neobişnuitele manevre 
militare ruseşti din apropierea frontierei, Engler plecase cu o zi 
înainte la Kemihiv pentru a încerca să-l convingă pe mediocrul 
succesor al lui Marciuk, generalul-locotenent Eduard Timoşenko, 
să ia nişte însemnate măsuri de precauţie. 

Colonelul ridică receptorul şi formă un număr. 

— Fă-mi numaidecât legătura cu ambasadorul. Acoperi cu 
mâna microfonul şi se uită în direcţia lui Parilla: Telefonează 
imediat direct la spitalul din Kemihiv şi solicită să ţi se comunice 
starea generalului. Apoi anunţă-l pe ofiţerul de serviciu de la 
Washington. Vom avea nevoie de un înlocuitor cât mai repede. 

Parilla dădu din cap. 

Comandantul său fiind bolnav şi poate chiar muribund, 
Misiunea Militară Americană avea să fie în mare măsură 
paralizată. 

In calitatea sa de general de brigadă, Engler se bucura de o 
considerabilă atenţie şi de mult respect din partea guvernului 
ucrainean şi a conducătorilor forţelor armate. Subordonaţii săi, în 
cea mai mare parte ofiţeri tineri, nu aveau aceeaşi prestanţă faţă 
de interlocutorii lor, sensibili la ranguri. 

Cu potenţialele tulburări de-a lungul graniţei ruso-ucrainene, 
devenea imperativ ca Pentagonul să trimită urgent o altă 

persoană demnă să ocupe locul generalului. 

Căpitanul se încruntă, gândindu-se la ora de la Washington, D. 
C. Acolo noaptea era încă în toi. 

Chiar şi în cele mai favorabile condiţii posibile, birocraţiei de la 
Washington îi vor trebui câteva zile să aleagă dintre toţi 
candidaţii şi să numească un înlocuitor pentru Bernard Engler. Şi 
chiar un succesor de acelaşi rang şi la fel de priceput ca şi el va 
avea apoi nevoie de zile, poate chiar de săptămâni până când s- 
ar familiariza cu complicatele probleme militare şi civile ale 
acestei ţări. lar, între timp, munca de coordonare a politicilor de 
apărare ale SUA şi Ucrainei avea să fie mult mai dificilă. 


12 
Bagdad 


Ofiţer CIA Randi Russell şedea ostenită la capătul unei mese 
mari, în interiorul fortificatei Ambasade a Statelor Unite din Zona 
Verde a capitalei Irakului. Femeia îşi reprimă nevoia bruscă de a- 
şi freca ochii obosiţi. O videoconferinţă securizată, via satelit, cu 
Statul Major din Langley nu era chiar cel mai oportun moment de 
exteriorizare a unor banale slăbiciuni umane. Phil Andriessen, 
şeful secţiei din Bagdad a Agenţiei, şedea gârbovit pe scaunul cu 
spătar tare, alături de ea. Amândoi se uitau la un ecran de 
videoproiecţie. Urmăreau imaginea mai multor bărbaţi sobri, în 
costume elegante, cu cămăşi apretate şi cravate îngrijit 
înnodate, şezând în jurul unei mese asemănătoare, într-o sală de 
conferinţe situată la etajul şapte al sediului CIA de la Langley, 
Virginia. 

Asta-i încă unul dintre miracolele tehnologiei moderne, gândi 
înveninată Randi. Trimitem semnale prin sateliții care se rotesc 
la mare înălţime în jurul Pământului, anulând cu uşurinţă mii şi 
mii de kilometri şi multe ore - şi facem asta doar pentru a mai 
ţine încă o interminabilă şi neconcludentă şedinţă. 

La capătul din Virginia al conferinţei, Nicholas Kaye, director al 
Informaţiilor Centralizate, se aplecă încet de pe scaunul pe care 
şedea. Trecut deja de şaizeci de ani, Kaye era un bărbat fălcos şi 
corpolent. Cu zeci de ani în urmă lucrase pentru scurtă vreme în 
Agenţie, mai înainte de a se retrage în apele mai liniştite ale 
cercurilor academice şi ale creierelor bine mobilate. Destinat să 

fie mai curând un înlocuitor a lui David Hanson, predecesorul său 
superagresiv şi scandalagiu, pozele lui afectate erau uneori la fel 
de greoaie şi de neînțeles ca şi felul său de a lua decizii. 

— Să înţeleg că acest fost ofiţer al Moukhabaratului irakian pe 
care l-aţi capturat, generalul Hussain al-Douri, refuză încă să 
coopereze? 

Andriessen dădu plictisit din cap. 

— Aţi înţeles bine, domnule. Până acum, rezistă cu mare 
succes echipei noastre de interogare. 

Unul dintre ceilalţi bărbaţi din Langley, directorul adjunct 
pentru Operaţiuni, interveni în discuţie: 

— Pentru moment, cred că toţi suntem mult mai interesaţi de 
dosarele Celui de-al Optulea Directorat, pe care le-aţi capturat 
odată cu generalul al-Douri. Primele voastre rapoarte indicau că 
par să conţină informaţii de maximă importanţă referitor la un 
program ultrasecret de fabricare a armelor biologice. Unul 
despre care noi nu ştim încă nimic. Vă mai menţineţi această 
evaluare? 

— Da, domnule, răspunse Andriessen. Arătă în direcţia lui 
Randi. Domnişoara Russell, aflată lângă mine, vă poate informa 
mai amănunţit despre tot ce am aflat. Incă de când echipa ei de 
acţiune l-a prins pe al-Douri, ea se ocupă cu exploatarea 
informaţiilor pe care le-am luat din casa lui conspirativă. 

Şeful secţiunii din Bagdad se aplecă şi îi şopti femeii la ureche: 

— Acum să nu-ţi iei nasul la purtare, Randi! Nu-i scoate din 
sărite pe băieţii ăştia - şi mai ales nu acum, când vrei să obţii 
permisiunea de a pleca la vânătoare atât de departe în afara 
teatrului nostru de operaţiuni. 

Femeia dădu din cap încordată. 

— Fii liniştit, Phil. Făgăduiesc că am să fiu o fată cuminte. 

Andriessen rânji către ea. 

— Da, sigur. lar eu am să fiu ales papă la Roma. Bărbatul 
deschise apoi microfonul şi îi zise femeii: Dă-i-nainte! 

— Am reuşit să decriptăm şi să citim aproape toate fişierele 
din PC-ul lui al-Douri, le spuse Randi experimentaţilor 
conducători care o priveau şi o ascultau de la mii de kilometri 
distanţă. Bineînţeles că am şi transmis Corpului III de Armată şi 
Forţelor Speciale lrakiene materialele referitoare la operaţiunile 
zilnice ale insurgenților. lar de data asta, prietenii noştri în 
uniforme s-au arătat extrem de recunoscători. 

Spusele ei stârniră încuviinţări apreciative şi zâmbete 
satisfăcute. Al-Douri fusese mult mai mult decât un simplu 

demnitar rămas loial fugarului Saddam Hussein. El comandase şi 
o nemaipomenit de eficientă şi brutală celulă insurgență sunnită, 
una care organizase din umbră mai multe zeci de explozii de 
maşini-capcană, asasinate şi alte atrocități. Adunate laolaltă, 
listele de nume, de mituiri de poliţişti, de numere de telefon şi de 
depozite secrete de arme în memoria calculatorului său ar fi 
trebuit să le permită autorităţilor militare americane şi aliaţilor 
lor irakieni să distrugă respectiva organizaţie teroristă. 

— Dar fişierele care ne interesau pe noi în mod deosebit erau 
ascunse mult mai adânc, continuă Randi. Şi erau încriptate 
printr-un sistem mult mai sofisticat, bazat pe codificările de înalt 
nivel utilizate de KGB pe la sfârşitul anilor 1980. 

— Coduri pe care sovieticii le-au pasat apoi prietenilor lor din 
Moukhabarat, comentă directorul pentru Operaţiuni. 

Femeia dădu din cap. 

— Da, domnule. 

— Şi ce anume aţi descoperit până acum? 

— Am găsit referiri la un program ultrasecret de arme 
biologice, răspunse scurt Randi. Unul aparent atât de secret, 
încât a fost instalat în exteriorul structurilor obişnuite de 
comandă ale regimului aflat la putere. 

— In ce măsură în exterior? 

— Aproape în totalitate, răspunse Randi. Apoi lansă cu o calmă 
siguranţă următoarea bombă: Există indicii solide cum că aceste 
cercetări au fost ţinute secrete chiar şi faţă de Saddam Hussein 
însuşi. Generalul al-Douri avea grijă ca orice rapoarte referitoare 
la acest program să treacă numai prin mâinile lui... şi să rămână 
în mâinile lui. Rapoartele n-au mai fost trimise niciodată mai sus 
de el, pe scara ierarhică a Moukhabaratului. 

Informaţia asta iscă mai multe şuierături exprimând surpriză. 
Fostul dictator irakian fusese un adept al guvernării absolute de 
către un singur om, având în mână toate frâiele puterii 
semnificative. In cursul celor treizeci de ani de domnie a lui 
Saddam, toţi aceia care se împotriveau voinţei lui sau chiar care 
ar fi putut să reprezinte într-o bună zi o ameninţare la adresa 
siguranţei sale erau măcelăriți „accidental”. Ţinând ascunse de 
stăpânul său anumite secrete, fostul şef al Celui de-al Optulea 
Directorat jucase un joc extrem de periculos. 

— Şi acest program pentru un război biologic avea drept scop 
producerea unor arme de distrugere în masă? o întrebă unul 
dintre şefii cei mari ai CIA. 

Ea clătină din cap. 

— Se pare că nu. Al Optulea Directorat a fost conceput să 
dezvolte arme utilizabile la o scară mai redusă, cu toate că nu 
erau mai puţin mortale. Misiunea sa principală era aceea de a 
furniza regimului substanţe neurologice, biotoxine specializate şi 
alte otrăvuri în vederea asasinării oponenților acestuia, atât în 
Irak, cât şi în restul lumii. 

— Şi cam ce proporţii are acest program? întrebă acelaşi 
bărbat. Un mic laborator cu câţiva cercetători sau ceva de mai 
mare anvergură? 

Randi dădu din umeri. 

— Părerea mea este că acest program era de mici proporţii - 
cel puţin din punct de vedere al logisticii şi al dimensiunilor 
laboratorului. 

— Dar costul? 

— Substanţial, răspunse ea concis. Din cât ne putem da 
seama acum, probabil că undeva la câteva zeci de milioane de 
dolari, pe o perioadă de un an sau doi. 

In jurul mesei de consiliu din Virginia, toţi cei prezenţi ridicară 
din sprâncene. Până şi pentru un regim foarte obişnuit cu mari 
sume ilicite de bani-gheaţă, asta era o sumă impresionantă. 

— Şi de unde proveneau fondurile? întrebă furios şeful 
Operaţiunilor. Presupun că erau deturnate din cele alocate 
falimentarului program al Organizaţiei Naţiunilor Unite - petrol- 
contra-hrană. 

— Nu, domnule, răspunse încet Randi. Se pare că finanţarea 
acestui program a fost asigurată direct, prin sume virate din 
nenumărate conturi bancare anonime, din toată lumea. Un total 
de mai bine de un milion de dolari din aceşti bani a poposit 
definitiv în buzunarele prietenului nostru al-Douri, însă restul 
pare să fi fost folosit la achiziţionarea de echipamente ştiinţifice 
şi de materiale şi materii prime, precum şi la plata salariilor 
personalului aferent. 

Nicholas Kaye se încruntă. 

— Nu găsesc extraordinară nici una dintre aceste informaţii, 
bodogăni cu arţag masivul şef al CIA. Ce mare lucru să descoperi 
încă un proiect ştiinţific irakian ilegal? 

Randi schiţă un surâs diafan. 

— Domnule, extraordinar este doar faptul că acest proiect 
militar secret nu pare să fi fost câtuşi de puţin sponsorizat din 
fonduri irakiene. 

Urmă un moment de stupoare. 

— Cum adică? întrebă în cele din urmă Kaye. 

— Însemnările lui al-Douri sunt fragmentare şi incomplete, 
răspunse Randi. Totuşi, ele indică limpede că toţi cercetătorii 
implicaţi erau, citez, străini, închei citatul. 

— Şi-atunci, unde se află acum aceşti oameni de ştiinţă 
străini? întrebă directorul CIA. 

— Au plecat de mult, răspunse Randi. Câteva adnotări 
dovedesc că şi-au împachetat toate echipamentele şi au părăsit 
lrakul mai înainte ca trupele noastre să fi ajuns în Bagdad. 
Probabil că au plecat prin Siria. 

— Lasă-mă să mă asigur că am înţeles bine această teorie, 
domnişoară Russell, spuse cu grijă directorul pentru Operaţiuni al 
Agenţiei. Vrei să sugerezi că altcineva a folosit lrakul drept 
acoperire pentru propriul program ilegal de arme biologice? 

Randi dădu din cap. g 

— Da, asta sugerez. Femeia făcu o grimasă. In definitiv, unde 
altundeva poţi camufla mai bine murdăria, decât într-un coş de 
gunoi străin, deja plin cu murdării care nu-ți aparțin? 

— Şi ați găsit şi suspecți? 

— Adică, dacă într-unul din materialele pe care le-am găsit în 
calculatorul lui al-Douri? Ridică din umeri. Nu chiar. Dacă ştia 
cine îl plăteşte pentru a camufla acest laborator de arme 
biologice în propria sa organizaţie, al-Douri a fost extrem de 
precaut să nu lase nici o urmă. Insă impresia mea este că el nu 
ştia şi nici măcar nu-i păsa prea mult. 

— İn cazul ăsta, socotesc că am ajuns într-o fundătură, se jeli 
Kaye. 

— Nu chiar, domnule, zise Randi, impunându-şi să aibă 
răbdare. Fără ştirea lui, şeful CIA era poreclit de oamenii din 
Agenţie „dr. Nu”, atât pentru pesimismul lui în general, cât şi 
pentru tendinţa aproape instinctivă de a respinge orice 
propunere care presupunea un risc oarecare sau contravenea 
înţelepciunii obişnuite. 

— Continuă, domnişoară Russell, o îndemnă blând directorul 
pentru Operaţiuni, schiţând şi el un zâmbet. Nu ştiu de ce, dar 
am senzaţia că mai ai un as în mânecă. 

Aproape împotriva voinţei sale, Randi rânji în direcţia 
ecranului de proiecţie. 

— Nu doar un as, domnule, ci mai mult un joker - un atu cu 
adevărat important. Ridică o singură coală de hârtie, o copie 
scoasă după unul dintre fişierele ascunse în memoria 
calculatorului prizonierului lor şi reluă: După prima lui întâlnire cu 
savantul care conduce acel program secret, amicul nostru al- 

Douri a făcut următoarea însemnare destul de încifrată în 
jurnalul personal: „Acest bărbat pare a fi mai mult un şacal decât 
nobilul lup teuton, cum se autoproclamă cu atâta mândrie. Şi, 
precum şacalul, se înfruptă lacom din mortăciunile abandonate 
de cei care i-au fost cândva stăpâni.” 

Kaye pufni zgomotos. 

— Şi ce anume am putea să aflăm din acest nedesluşit soi de 
lamentare poetică arăbească? o luă el peste picior. 

— Nu-i nici o lamentare, replică Randi cu răceală. Este doar un 
stângaci calambur. El a intenţionat să facă un joc de cuvinte 
folosindu-se de numele savantului străin. Al savantului german. 
Al savantului german specializat în arme biologice al cărui nume 
sugerează cuvântul /up (wolf atât în engleză, cât şi în germană). 

Ea aşteptă. 

— Dumnezeule mare! exclamă brusc unul dintre ceilalţi oficiali 
de la CIA. Vorbeşti despre Wulf Renke. 

Randi încuviinţă dând din cap şi spuse: 

— Da, despre el vorbesc. 

— Asta-i imposibil, se răsti Kaye. Renke e mort. Mort de ani de 
zile. Probabil, la scurtă vreme după ce a dispărut din Berlin. 

— Aşa susţine acum guvernul german. Dar nimeni nu i-a văzut 
vreodată cadavrul, sublinie femeia. Şi dat fiind ceea ce am aflat 
de curând din aceste fişiere, consider că ar trebui să facem tot 
posibilul să descoperim adevărul în legătură cu Renke. 

La ambele mese - în contact prin intermediul videoconferinţei 
- se auziră murmure aprobatoare. Wulf Renke făcea parte dintre 
cei mai căutaţi criminali ai Războiului Rece din întreaga lume. 
Cândva membru al elitei ştiinţifice est-germane, Renke devenise 
faimos pentru cercetările sale strălucite, dar se dovedise 
abominabil prin nerăbdarea de a-şi testa mortalele realizări pe 
nişte cobai umani care nici măcar nu ştiau ceea ce li se întâmpla, 
de regulă pe dizidenţii politici şi pe infractorii de rând. Nu mult 
după căderea Zidului Berlinului, el dispăruse fără nici o urmă, 
volatilizându-se mai înainte de a apuca poliţia federală criminală 
germană să-l aresteze. 

Mulţi ani de-atunci, serviciile occidentale de informaţii îl 
urmăriseră, plecaseră urechea la zvonurile care îl plasau pe 
renegatul om de ştiinţă în mijlocul diverselor locuri fierbinţi de pe 
glob sau în slujba unui larg evantai de cauze şi regimuri, care 
mai de care mai dezgustătoare. Se vorbise despre el cum că ar fi 
lucrat pentru Coreea de Nord, pentru Libia, pentru Serbia şi 
pentru al-Qaeda, ca şi pentru alte reţele teroriste. Dar nici unul 

dintre toate aceste zvonuri înspăimântătoare şi dătătoare de 
speranţe nu s-a dovedit întemeiat. Un număr crescând de 
guverne erau deja dispuse să accepte controversata afirmaţie a 
Berlinului conform căreia el era deja mort - şi prin urmare nu mai 
constituia nici un pericol la adresa lumii civilizate. 

Cel puţin nu până acum. 

— Şi ce propui, domnişoară Russell? întrebă băţos într-un 
târziu directorul general al CIA. j 

— Să mă trimiteţi la vânătoare, răspunse Randi. Işi dezveli 
dinţii într-un rânjet amuzat şi adăugă: Să vânez lupul. 

Kaye oftă. 

— Şi de unde ţi-ai propune să înceapă investigația asta? Din 
Siria? De pe coclaurile din îndepărtatul Hindukush? Ori de prin 
sălbaticele meleaguri din Tombuctu? 

— Nu, domnule, răspunse ea calm. Cred că a sosit vremea să 
începem chiar cu începutul începutului. 

Moscova 


În ciuda frigului muşcător de-afară, Barul Irlandez de la etajul 
doi al hotelului Budapesta din Moscova era plin de lume. Clienţii 
stăteau înşiraţi doi câte doi, înghesuiți de-a lungul tejghelei 
lustruite din lemn de cireş, comandându-i ocupatului barman 
îmbrăcat în alb încă o bere sau încă un pahar cu vin ori cu 
whisky. Chelneriţe zâmbitoare circulau în restul încăperii, ducând 
tăvi cu băuturi. În jurul meselor mai mici şi în separeurile tapiţate 
şi cu perne de pluş, era un neîntrerupt zumzet de conversații 
animate, condimentat cu hohote sonore de râs ori de câte ori 
cineva spunea o glumă amuzantă. 

Jon Smith şedea singur într-un colţ mai liniştit al încăperii, 
sorbind dintr-o halbă cu bere neagră Baltika. Ascultând 
zgomotoasele şi veselele frânturi de rusă, engleză, franceză şi 
germană din jurul său, se simţea straniu de deconectat de cei din 
jur, aproape ca şi când i-ar fi auzit vorbind de la mii de kilometri 
depărtare. Se străduise să afişeze un surâs politicos, însă 
expresia lui părea vag falsă, de parcă s-ar fi putut împrăştia 
brusc în nenumărate bucățele. Şi atunci îşi dădu brusc seama că 
îl lăsau nervii, că erau încordaţi aproape până pe punctul de a 

claca. 

În fiecare etapă a călătoriei sale - zborul de la Berlin, controlul 
vamal de pe aeroportul Şeremetievo-2, cursa cu taxiul până la 
hotel şi chiar înregistrarea la recepţia hotelului - Jon se încordase 
ca pentru a face faţă unei primejdioase ridicări oficiale de 
sprânceană, ori unei mâini grele de poliţist pe umăr. Dar nu se 
întâmplase nimic ameninţător. Dimpotrivă, fusese condus la 
controlul paşaportului, apoi până în camera lui de la hotelul 
Budapesta, cu o politeţe liniştită şi rezervată. Pe străzi păreau să 
fie mai mulţi milițieni în uniforme decât îşi amintea din 
precedentele sale călătorii la Moscova de după Războiul Rece, 
altminteri nu era nici un semn vădit cum că ar fi fiert mocnit vreo 
tulburare latentă în capitala Federaţiei Ruse. 

Smith se strădui să mai ia o sorbitură prudentă din bere şi se 
uită pe furiş la ceasul său nou. Era trecut bine de şapte şi 
jumătate, aproape opt seara. Persoana lui de legătură din 
Covert-One întârzia să-şi facă apariţia. Să se fi întâmplat ceva 
rău? Fred Klein era convins că echipa lui de la Moscova acţiona 
încă în siguranţă, chiar sub nasul serviciilor ruseşti de securitate, 
dar dacă se înşela? O clipă, Jon se gândi să plece. Poate că n-ar fi 
rău să-şi găsească un loc mai ferit de unde să poată telefona în 
tihnă la Washington, D. C., pentru a raporta eşecul întâlnirii. 

Jon ridică privirea din halba de bere şi o remarcă din nou pe 
femeia mlădioasă şi atrăgătoare, cu păr negru şi ondulat, până la 
umeri şi cu ochii scânteietori care la lumina scăzută din bar 
păreau mai mult verzi decât albaştri. O zărise ceva mai devreme 
ţinând un pahar înalt cu vin spumos în vreme ce conversa 
însufleţit cu un grup de bărbaţi care îi admirau farmecele 
feminine rânjind cu gurile până la urechi. Acum, ea părea să se 
îndrepte încet, dar sigur cam spre locul unde şedea el, mai 
oprindu-se pe drum să ofere altor bărbaţi câte un zâmbet, un 
scurt pupic pe obraz sau o vorbă de simpatie. Purta o izbitoare 
rochie albastră de seară, fără mâneci; părea turnată pe suplele 
curbe ale siluetei sale. Pe un braţ ţinea o elegantă haină 
căptuşită cu blană. 

Probabil, escortă profesionistă, îşi zise el calm, uitându-se 
deliberat în altă parte, înainte de a li se întâlni privirile. Nu avea 
rost să atragă inutil atenţia asupra lui. Cele mai apreciate 
însoţitoare de elită se adunau în toate barurile şi restaurantele 
frecventate de cei mai mulţi oameni de afaceri străini şi bogaţi. 
Observase şi mai înainte câteva tinere femei, toate foarte 
frumoase, plecând discret, împreună cu nişte burtoşi directori 

nemți sau francezi sau americani, după cum presupunea el în 
vederea unor întrevederi intime sus, în camerele lor. Barul 
Irlandez al hotelului Budapesta părea să fie kilometrul-zero al 
prostituatelor de înaltă clasă din Moscova. 

— Pari foarte singur. Şi foarte trist, toarse catifelat o voce 
plăcută la urechea lui, adresându-i-se în ruseşte. Putem să bem 
ceva împreună? 

Smith ridică privirea. Femeia suplă şi cu părul negru stătea 
alături, surâzându-i fermecător. Dădu iute din cap. 

— Nu, mulţumesc, răspunse el. Crede-mă, în clipa asta n-am 
nevoie de nici o companie. De altfel, mă pregăteam să plec. 

Incă zâmbitoare, tânăra se aşeză fără grabă lângă Jon, care 
surprinse un discret parfum, o aromă delicată, proaspătă şi 
florală. Ea ridică dintr-o sprânceană, maimuţărind o surpriză 
ipocrită. 

— Chiar aşa? Atât de devreme? Dar e mare păcat, fiindcă 
noaptea încă nici nu a început. 

Smith se încruntă abia perceptibil. 

— Ascultă, domnişoară, spuse el răspicat. Cred că aici este o 
greşeală... 

— O greşeală? Da, e foarte posibil, replică femeia cu părul 
negru, vorbind acum englezeşte, cu un foarte vag accent cântat 
irlandez. Ochii ei verzi clipiră, evident amuzată. Dacă-i aşa, sunt 
convinsă de faptul că tu eşti acela care a greşit, domnule Martin. 
Dacă nu mă înşel, tu pari să urmăreşti ceva pe o tangentă 
greşită. 

Tangentă? lisuse! îşi zise Smith neliniştit. Era parola de 
recunoaştere pentru această întâlnire. Şi, în plus, femeia 
cunoştea numele lui de acoperire fără ca el să i-l fi spus, ceea ce 
însemna că ea trebuia să fie persoana lui de legătură din Covert- 
One, cea care conducea mica echipă de agenţi operativi a lui 
Klein, infiltrată în capitala Rusiei. Simţi că obrajii îi iau foc. 

— La naiba! mormăi el stânjenit. Am dat de bucluc. 

— Foarte probabil, încuviinţă în şoaptă femeia. Apoi lăsă 
gluma la o parte şi îi întinse mâna, continuând: Mă cheamă Fiona 
Devin. Sunt o ziaristă liber-profesionistă. Prietenul nostru comun, 
domnul Klein, a insistat să te întâmpin şi să-ţi urez bun venit la 
Moscova. 

— Mulţumesc, spuse el recunoscător. Apoi îşi drese glasul: 
Domnişoară Devin, îmi pare foarte rău pentru neînțelegere. 
începuseră însă să mă treacă toate sudorile. M-am gândit că n-a 
mers ceva. 

Femeia dădu din cap. 

— Şi eu am avut impresia asta. Apoi ridică din umeri, îmi cer 
scuze pentru lunga întârziere, dar m-am gândit că aşa este mai 
bine. In localul ăsta mă simt aproape ca la mine acasă şi am vrut 
să mă asigur că nu există nici un eventual oaspete nepoftit pe 
urmele tale. Eu îi cunosc cât se poate de bine pe cei mai mulţi 
dintre clienţii obişnuiţi, iar străinii care apar pe teritoriul meu îmi 
sar imediat în ochi. 

— Adică agenţii şi informatorii FSB? întrebă el, folosind 
acronimul denumirii Serviciului de Securitate al Federaţiei Ruse. 

Fiona Devin dădu din nou din cap. 

— Flăcăii grosolani din Piaţa Lubianka încă nu au redevenit la 
fel de activi şi de atotputernici ca atunci când serviciul lor se 
numea KGB, dar se comportă identic. 

— İn vreme ce acum preşedintele Dudarev face tot ce îi stă în 
putinţă pentru a restabili vechea şi nociva ordine, comentă 
Smith. 

— Şi asta-i cât se poate de adevărat, încuviinţă ea cu un aer 
sumbru. Ţarul Viktor s-a înconjurat de o clică dezgustătoare de 
prieteni. Ruşii i-au poreclit s;/oviki, adică oamenii puterii. Ca şi 
Dudarev însuşi, aceştia sunt cu toţii foşti KGB-işti, având 
înclinația către deținerea controlului absolut şi o reală pricepere 
de a-i înspăimânta ca pe vremea lui Stalin pe toţi aceia care sunt 
suficient de nechibzuiţi încât să li se pună de-a curmezişul. 

— Absolut real, spuse Smith încruntat, gândindu-se la podul 
din Praga şi la uciderea lui Valentin Petrenko. Şi mai folosesc şi 
surogate precum acest aşa-numit Grup Brandt, pentru anumite 
treburi dintre cele mai murdare. 

— Aşa s-ar părea, colonele, îi zise ea cu dezinvoltură. Dar să 
nu uiţi niciodată faptul că Grupul Brandt nu lucrează numai 
pentru Kremlin, ci pentru stăpânul care plăteşte cel mai bine. 

— Da? 

Ochii femeii deveniră dintr-odată mai reci. 

— M-am documentat puţin asupra Grupului. Trebuie să 
recunosc faptul că acesta se potriveşte cu Dudarev şi cu clica lui 
de si/oviki, precum tusea cu junghiul. Cei mai mulţi membri ai 
Grupului sunt foşti ofiţeri Stasi, la fel ca şi şeful lor, o creatură 
nesănătoasă, pe nume Erich Brandt - iar lor li se mai adaugă 
câţiva români din fosta Securitate şi câţiva asasini din poliţia 
secretă sârbă, pentru a-i da organizaţiei mai multă culoare. 
Nemernicii ăştia acceptă orice misiune, indiferent cât de odioasă 
ar fi aceasta, numai cu condiţia ca recompensa să fie în aceeaşi 

măsură de generoasă. Femeia strânse din buze. Circulă zvonul 
că Grupul Branat ar asigura protecţia câtorva dintre cei mai mari 
regi ai drogurilor şi a unora dintre şefii crimei organizate din 
Moscova. Un grup de paraziți care păzeşte un altul. Legăturile cu 
Kremlinul îi asigură Grupului pasivitatea din partea poliţiei, 
indiferent cât de mulţi nevinovaţi sunt ucişi de către şefii mafioţi 
pe care îi apără. 

Smith remarcă profunda mânie şi durere din vocea ei. 

— Se întâmplă să le fi căzut victimă şi cineva cunoscut? 
îndrăzni el să presupună. 

— Soţul meu, răspunse simplu Fiona. Serghei era rus. El a fost 
unul dintre optimiştii întreprinzători care au crezut că această 
ţară ar putea renaşte ca o democraţie prosperă. A muncit pe 
brânci şi-a clădit afacerea - iar după aceea au venit la el băieţii 
duri, solicitându-i partea leului din profitul firmei. Şi fiindcă i-a 
refuzat, ticăloşii mafioţi l-au împuşcat în plină stradă. 

Tăcu, dorind să nu mai spună mai mult pentru moment. 

Smith dădu din cap, recunoscând nişte limite pe care nu 
trebuie să le depăşească. Nu încă. Pentru a umple liniştea care 
se aşternuse între ei, opri o chelneriţă care trecea pe-acolo şi 
comandă pentru Fiona un pahar de şampanskoie, un vin dulce şi 
spumos din Moldova, iar pentru el încă o bere, după care se 
întoarse cu faţa la ea. Şovăi puţin, neştiind cum ar fi cel mai bine 
să continue. 

— Bănuiesc că Fred Klein ţi-a spus de ce mă aflu aici, doamnă 
Devin? întrebă el în cele din urmă, înfiorându-se brusc când auzi 
cât de pompos suna întrebarea lui. 

— Am fost perfect informată de domnul Klein, confirmă ea 
nonşalant, alegând să manifeste clemenţă faţă de această a 
doua gafa. In afară de asta, am avut şi eu propriile informaţii 
referitor la misterioasele decese. Cu trei seri în urmă, dr. Nikolai 
Kirianov era pe cale să se întâlnească cu mine, când a dispărut. 
Acum suspectez că încerca să-mi transmită acelaşi gen de 
informaţii pe care prietenul tău Petrenko ţi le adusese la Praga. 

— Să presupun că trupul neînsufleţit al bietului Kirianov a 
ajuns în dimineaţa următoare la morgă? întrebă el, revenindu-şi. 

Fiona se încruntă. 

— Nu chiar. Nu i-am văzut cadavrul. Sărmanul fusese deja 
incinerat. 

Smith ridică dintr-o sprânceană. 

— Atât de repede? 

Ea dădu din cap. 

— Deoarece cauza morţii trecută în actul de deces a fost „atac 
de inimă”, presupun că incinerarea trebuie să fi părut un mod 
convenabil de a se asigura că nimeni nu va mai putea verifica. 

— Şi de-atunci? 

— De-atunci tot zgândăr şi-mi bag nasul şi pun întrebări 
incomode oriunde şi oricând am ocazia, răspunse ea. 

— Pare destul de periculos - în circumstanţele actuale, mai 
comentă el. 

Unul dintre colţurile generoasei guri a Fionei Devin se arcui în 
sus, într-un surâs asimetric. 

— Autorităţilor de-aici s-ar putea să nu le placă asta prea mult, 
îi replică ea. Insă nu uita că a pune întrebări neplăcute este exact 
ceea ce se şi aşteaptă ei să facă un reporter occidental ca mine. 
lar ei ştiu că defunctul Kirianov s-ar putea să-mi fi dezvăluit 
măcar o părticică din ceea ce s-a întâmplat cu nefericitele 
persoane. Şi dacă aş fi mirosit un subiect de presă atât de 
suculent şi totuşi aş rămâne pur şi simplu cu mâinile în sân, m-ar 
suspecta şi mai mult. 

— Şi ai avut ceva noroc? întrebă Jon. 

Femeia dădu din cap dezgustată. 

— Câtuşi de puţin. Am bântuit pe coridoarele Spitalului Clinic 
Central până ce am început să simt în nări, chiar şi noaptea-n 
somn, mirosul dezinfectantului pe care îl folosesc ei şi totul a 
rămas fără nici un folos. M-am izbit de un zid solid de obstrucţii şi 
răspunsuri evazive. Bineînţeles că personalul spitalului neagă 
până şi faptul că s-ar fi constatat cândva acolo un astfel de caz 
de boală misterioasă. 

— Fireşte, comentă sec Smith. Şi ai încercat să arunci o privire 
şi prin fişele medicale? 

— Strict interzis, zise Fiona sec. Directorul spitalului insistă că 
absolut toate fişele medicale ale oricărui fost sau actual pacient 
sunt inaccesibile. Dacă aş încerca să trec peste capul lui şi să 
obţin de la Ministerul Sănătăţii autorizaţiile necesare, asta ar 
putea să dureze săptămâni întregi. 

— Sau s-ar putea să fie tot în zadar. 

Ea dădu din cap. 

— Mai mult ca sigur. Totuşi, un lucru este cât se poate de 
limpede: doctorii şi asistentele de-acolo sunt pe punctul de a 
claca. În ciuda tuturor dezinfectantelor, se simte teama care îi 
domină pe toţi. Crede-mă, n-are nimeni de gând să povestească 
ceea ce s-a întâmplat, nici unui străin şi nimănui altcuiva, 
indiferent cu ce anume ar fi momit să o facă. 

Smith medită asupra celor auzite. Dacă spitalul era un punct 
mort, însemna că el va fi nevoit să exploreze alte surse. Din ceea 
ce îi spusese Petrenko reieşea de parcă ordinele Kremlinului 
interzicând răspândirea veştii despre straniile decese veniseră 
mai târziu - adică de-abia după ce mini-epidemia îşi continuase 
cursul ei ucigător. Inainte de asta, medicii din spital încercaseră 
tot ce le stătuse în puteri pentru a diagnostica şi a trata pe 
pacienţii bolnavi. Chiar dacă rusul nu menţionase explicit că ar fi 
procedat aşa, Smith ar fi putut pune rămăşag că Petrenko şi 
colegii lui le împărtăşiseră informaţiile culese şi altor profesionişti 
din domeniu. Cel puţin până în clipa în care Kremlinul le 
impusese tuturor tăcerea. Pentru oricine se confruntă cu o 
maladie necunoscută, unul dintre primele principii este acela de 
a răspândi cât mai mult informaţia, în încercarea de a mobiliza 
cât mai multă competenţă şi lucrări de laborator pentru a rezolva 
letalele enigme. 

lar Smith cunoştea persoane din câteva dintre principalele 
instituţii medicale şi ştiinţifice ale Rusiei - savanţi de prim rang 
despre care era sigur că fuseseră consultaţi în legătură cu 
această boală. Desigur că şi ei primiseră de la cel mai înalt nivel 
aceleaşi ordine de a-şi pune lacăt la gură, totuşi, cu puţin noroc, 
poate că i-ar putea convinge pe unii dintre ei să-i dea acces la 
fişele cazurilor sau la rezultatele analizelor de laborator. 

După ce îi spuse şi Fionei Devin ideea care îi trecuse prin 
minte, femeia dădu încet din cap. 

— Ar putea fi riscant să-i abordezi, accentuă ea. Te dai acum 
drept John Martin, un mărunt şi inofensiv specialist canadian pe 
tărâm social. Dar nu vei putea să-ţi mai foloseşti identitatea de 
împrumut în momentul în care vei avea de-a face cu persoane 
care te cunosc deja din vedere, precum şi reputaţia. Dacă măcar 
unul dintre ei intră în panică şi dă în vileag unde trebuie faptul că 
a fost contactat de către colonelul Jonathan Smith, expertul 
militar american în domeniul bolilor, la Kremlin va suna foarte 
tare semnalul de alarmă. 

— E-adevărat, acceptă liniştit Smith. Cu toate astea, nu văd 
prea multe alte posibilităţi reale, doamnă Devin. Impinse 
deoparte cea de-a doua bere, încă neatinsă. Ai văzut şi tu lista 
celor care au fost loviți de această maladie. Realmente nu avem 
timpul necesar pentru o abordare subtilă sau indirectă. Intr-un fel 
sau într-altul trebuie neapărat să găsesc cât mai repede o cale 
de a intra în legătură cu experţii ruşi care pot deţine informaţiile 
de care avem nevoie. 

— Cel puţin, lasă-ne mai întâi pe noi să facem câteva verificări 
rapide asupra acestor potenţiale surse de informaţii, spuse ea. 
Echipa mea şi cu mine cunoaştem terenul mai bine decât îl 
cunoşti tu. Poate că vom izbuti să-i excludem pe cei care sunt 
prea apropiaţi de regimul Dudarev - ori prea pe faţă 
înspăimântați de acesta - ca să merite riscul de a fi contactaţi. 

— Şi de cât timp ai avea nevoie pentru acest proces de triere? 
întrebă Jon. 

— De câteva ore începând din momentul în care îmi comunici 
numele şi instituţiile la care lucrează cei pe care ai fi interesat 
să-i abordezi, îl asigură ferm Fiona. 

Smith înălţă dintr-o sprânceană a neîncredere. 

— Atât de puţin? 

Ziarista rânji în direcţia lui. 

— Realmente mă pricep la ceea ce fac, colonele. Şi am şi 
surse corespunzătoare de informaţii, atât în guvern, cât şi în 
afara lui. 

Aproape fără să vrea, Smith se trezi că îi rânjeşte şi el. Acum, 
când precedenta ei stare se spirit, de mânie şi de tristeţe, se mai 
estompase, aerul de optimistă încredere în sine al femeii ieşise 
din nou la suprafaţă şi era contagios. 

— Spune-mi, cum pot să mai dau de tine la nevoie? 

Fiona scoase din mica poşetă o carte de vizită şi notă repede 
pe dos un număr de telefon. 

— Mă poţi găsi negreşit sunând la acest număr securizat, la 
orice oră din zi sau din noapte. 

El strecură în buzunarul de la cămaşă cartea de vizită a Fionei. 

— lar până una-alta, o să menţin aceeaşi presiune ca şi până 
acum asupra birocraţiei medicale ruseşti, îl asigură ea. Mâine de 
dimineaţă am programat un interviu, în mare parte pe aceeaşi 
temă, cu Konstantin Malkovici. 

Smith şuieră încetişor, minunându-se. 

— Cu marele bancher? Cu tipul care a câştigat miliarde din 
vânzări şi din speculaţii valutare? 

Fiona dădu din cap. 

— Cu el în persoană. 

— Este american, nu-i aşa? 

— American naturalizat, încuviinţă ea. Ca şi mine, de exemplu. 
Numai că Malkovici s-a născut în Serbia şi a investit masiv, în 
ultimii câţiva ani, în industria rusească. De asemenea, donează 
mari sume de bani în scopuri caritabile, încercând să 
reconstruiască învechitele sisteme de îngrijire a sănătăţii din 

această ţară. lar toate aceste investiţii şi donaţii l-au adus în 
situaţia de a avea strânse legături cu noile puşlamale de la 
Kremlin. Deşi Dudarev şi ceilalţi „reprezentanţi ai puterii” tânjesc 
să reinstaureze vechile rânduieli, ei sunt doar nişte tâmpiţi. Se 
poartă cu mănuşi faţă de un asemenea om dispus să arunce în 
dreapta şi-n stânga cu banii. 

— Chiar speri că-l vei putea convinge pe Malkovici să pună el 
însuşi cui trebuie anumite întrebări incomode în legătură cu 
această maladie? întrebă Smith. 

— Chiar aşa sper, încuviinţă Fiona. | s-a dus vestea că ar fi un 
individ arţăgos, el fiind obişnuit să obţină întotdeauna ceea ce îşi 
doreşte. În ochii ei strălucitori, de un splendid albastru-verzui, 
începu să licărească o bucurie răutăcioasă. Aşa încât mi-ar 
displăcea profund dacă aş fi eu primul oficial rus în situaţia de a-i 
refuza solicitarea. 

În apropierea frontierei ruso-ucrainene 


Patru autobuze de pasageri rechiziţionate, pline-ochi cu soldaţi 
ruşi, înaintau greu de-a lungul unui drum îngust şi extrem de 
accidentat, de fapt, un vechi drum forestier, şerpuind drept prin 
inima pădurii întunecate ca smoala. Din loc în loc, crengile 
copacilor zgâriau cu zgomot laturile şi ferestrele vehiculelor 
întunecate. 

Chiar în primul autobuz, căpitanul Andrei ludenici stătea pe 
vine lângă şofer, sprijinindu-se de speteaza scaunului acestuia 
pentru a-şi păstra echilibrul. Căpitanul se uita prin parbrizul 
murdar şi crăpat, încercând zadarnic să-şi dea seama unde 
fuseseră trimişi, el şi compania lui de tancuri. Omul schiţă o 
strâmbătură, profund neliniştit de recentele evenimente. 

Până în momentul acela, călătoria de douăzeci şi patru de ore, 
pornită din cazarma lor de la periferia Moscovei, fusese un 
coşmar ca urmare a unor ordine contradictorii. Mai întâi, fuseseră 
trimişi cu trenul spre sud, până la Voronej, în ceea ce părea a fio 
primă etapă a unei desfăşurări de trupe în direcţia Ceceniei. 
Odată ajunşi acolo însă, fuseseră strămutați într-un alt tren, cu 
direcţia înapoi spre vest, către Briansk. De-acolo, ludenici 
împreună cu oamenii săi au fost înghesuiți în aceste autobuze 

antice şi trimişi să orbecăiască prin pădure, pe nişte drumuri de 
ţară proaspăt desfundate. 

Brusc, în faţa lor se ivi un soldat îmbrăcat într-un costum alb 
de camuflaj şi luminat de fascicule tremurătoare de faruri auto. 
Soldatul se urcase pe un morman de zăpadă adunată pe o latură 
a drumului forestier. Banderola de un roşu strălucitor de pe 
braţul lui şi bastonul reflectorizant îl identificau ca aparţinând 
Serviciului de Comandă - o unitate distinctă a armatei, care se 
ocupa de securitatea deplasării unităţilor de trupe în teren şi de 
controlul traficului. 

Soldatul în costum de camuflaj începu să le facă deodată 
semne cu bastonul reflectorizant, îndrumându-i imperativ să o ia 
la dreapta. Ascultând de indicaţia lui, autobuzele ieşiră unul după 
altul de pe drumul forestier şi se angajară pe un drumeag şi mai 
îngust, recent croit să iasă din pădure judecând după cioturile 
unor copaci proaspăt tăiaţi de pe ambele părţi ale drumeagului. 
Incruntat de-a binelea acum, ludenici se agăţă şi mai strâns de 
speteaza scaunului şoferului clătinându-se în sus şi-n jos după 
cum vehiculul de mare tonaj sălta pe drumeagul accidentat. 
După câteva minute ajunseră într-o poiană şi se opriră. 

Alţi soldaţi din trupele de securitate, cu banderole roşii pe 
braţe şi cu automate în poziţie de tragere se adunaseră în jurul 
autobuzelor, strigând: 

— Coborâţi toţi! Toată lumea! Mai repede! Mai repede! 

ludenici a coborât primul. Sări uşor pe pământul îngheţat, tare 
ca piatra al poienii, după care îl salută pe cel mai apropiat ofiţer 
- căpitan ca şi el. Compania lui cobori după el, grăbindu-se să se 
încoloneze în spatele sergenţilor şi locotenenţilor. 

— Ordinele de serviciu? se răsti celălalt căpitan. 

Fără un cuvânt, ludenici scoase din buzunarul de la piept un 
teanc gros de documente. 

Celălalt căpitan le despături şi le studie la lumina unei mici 
lanterne camuflate pe care o ţinea ordonanta lui. 

— Inţeleg că ţineţi de Divizia a Patra de Tancuri, de Gardă, 
comentă el, după care îi înapoie primului documentele şi se uită 
pe o listă de pe planşeta sa de acte. Corect. Tu şi cu compania ta 
sunteţi repartizaţi la Tabăra Cincisprezece, în Corturile-Dormitor 
Patru până la Opt. 

— Tabăra  Cincisprezece? întrebă  ludenici fără să se 
ostenească să-şi ascundă surprinderea. 

— In direcţia copacilor de colo, căpitane, îi zise celălalt 
plictisit, arătând cu capul spre pădurea de dincolo de poiană. O 

să fiţi îndrumați. 

Supus, ludenici se uită în direcţia indicată şi rămase cu gura 
căscată. Acum, că ochii i se mai obişnuiseră cu bezna, putu 
vedea că se aflau la marginea unei enorme tabere militare, 
înălţată chiar printre copaci. Deasupra lor erau nişte panouri 
gigantice de reţea de camuflaj cu radiaţii infraroşii şi radar 
absorbant, iar colacii de sârmă ghimpată se întindeau cât vedeai 
cu ochii, probabil înconjurând toată tabăra. Grupuri de paznici 
înarmaţi până-n dinţi - după uniforme, din trupele Ministerului de 
Interne - însoţite şi de câini care mârâiau, patrulau nervos 
perimetrul. 

— Ce naiba se petrece aici? murmură el. 

— Vei fi informat în clipa-n care va fi cazul să ştii, îi răspunse 
căpitanul, ridicând din umeri. Până atunci, vei comunica doar 
prin intermediul propriului vostru lanţ de comandă. Ai înţeles? 

ludenici dădu din cap. 

— Asta-i bine, rosti sever celălalt bărbat. Şi ai grijă ca băieţii 
tăi să nu umble de colo-colo. Oricine iese în afara perimetrului 
taberei fără autorizaţie va primi un glonţ în ceafa şi un mormânt 
superficial, săpat în zăpadă şi noroi îngheţat. Fără somaţie, fără 
Curte Marţială, fără apeluri, fără milă. Clar? 

ludenici dădu din nou din cap, începând să dârdâie 
instantaneu sub haina lui groasă de camuflaj. 


Moscova 


Erich Brandt ieşi de pe scara rulantă în vasta sală 
subpământeană a staţiei de metrou Novokuzneţkaia. Cohorte de 
muncitori cu aspect obosit, ieşiţi din schimbul doi şi îndreptându- 
se către casele lor, îl împresurară din toate părţile. Chiar atât de 
târziu în noapte, trenurile din măruntaiele pământului rătăceau 
cu zgomot prin tuneluri, sosind şi plecând în calde răbufniri de 
aer cu iz de ulei, la intervale de timp de două sau trei minute 
între ele. Sistemul de transport pe calea ferată din subsolul 
Moscovei era cel mai bun din întreaga lume, servind zilnic un 
număr de aproape nouă milioane de pasageri - mai mulţi decât 
cele din Londra şi din New York luate laolaltă. Şi în contrast cu 
mohorâtele staţii utilitare din Vest, multe dintre staţiile 
moscovite de metrou erau adevărate bijuterii de arhitectură şi 
artă. Ca un mijloc de a demonstra forţa crescândă şi cultura 

acum răposatei Uniuni Sovietice, fiecare dintre aceste staţii 
fusese placată cu marmură şi împodobită cu sculpturi, 
basoreliefuri, mozaicuri şi imense candelabre atârnând din tavan. 

O clipă, Brandt rămase nemişcat, contemplând basoreliefurile 
colorate în kaki de pe pereţi. Infăţişau soldaţi şi conducători 
militari de la vigurosul mareşal Kutuzov, cel care se luptase cu 
Napoleon la Austerlitz şi la Borodino şi până la panourile 
sculptate în onoarea infanteriştilor din flota navală sovietică din 
cel de-al Doilea Război Mondial, cei care părăsiseră bărcile lor de 
asalt pentru a se alătura bătăliei decisive de la Stalingrad. Pe 
înalt-boltitul tavan al sălii, mozaicuri răzlețe înfăţişau zâmbăreţi 
muncitori din fabrici şi uzine şi ţărani mulţumiţi de vieţile lor 
idilice şi fericite de servitori în slujba Statului Comunist. 

Bărbatul blond, voinic, pufni dezgustat. Staţia de metrou 
Novokuzneţkaia fusese construită în 1943, la apogeul brutalului 
război sovietic împotriva Germaniei naziste. Operele de artă din 
staţie omagiau o anumită victorie contra lui Hitler şi a dragilor săi 
fascişti. Aleksei Ivanov alesese intenţionat această staţie pentru 
întâlnirea cu nedoritul lui coleg est-german. Cu toată subtilitatea 
sa vestită de superspion, şeful Celui de-al Treisprezecelea 
Directorat avea un grosolan şi stângaci simţ al umorului. 

După o clipă, Brandt îl zări pe şeful spionajului rusesc şezând 
liniştit pe o bancă de marmură şi se îndreptă direct spre el, 
aşezându-se alături. Cei doi aveau cam aceeaşi înălţime. 

— Herr Brandt, spuse încet Ivanov. 

— Am la mine varianta specială de HYDRA pe care ai solicitat- 
o, spuse Brandt. 

— Arată-mi-o! 

Bărbatul blond deschise servieta şi dădu la iveală un mic 
termos de mărimea unei cutii de bere. Fără să-şi scoată mănuşile 
groase de piele, deschise capacul cilindrului metalic, de unde ieşi 
un nor mic de vapori, trase afară o mică fiolă plină cu un lichid 
limpede, îngheţat şi i-o întinse celuilalt. 

Ivanov ridică fiola în lumină. 

— O moarte lentă sub un aspect atât de nevinovat. Este cât se 
poate de remarcabil, murmură el, uitându-se din nou la 
interlocutorul său. Dar cum pot fi sigur că fiola conţine un lichid 
ceva mai letal decât obişnuita apă de la robinet? 

— Sincer, nu poţi. Nu poţi să te convingi decât prin utilizarea 
ei împotriva țintei căreia îi este destinată. Va trebui să ai 
încredere în mine. 

Şeful Celui de-al Treisprezecelea Directorat zâmbi crispat. 

— Încrederea nu este ceva ce acord cu uşurinţă oricui, Herr 
Brandt. Şi în special nu atunci când este vorba despre ceva care 
valorează mai bine de un milion de euro din banii statului. 

Fostul ofiţer Stasi îi întoarse acelaşi surâs subţire şi îngheţat. 

— Este de înţeles, însă n-ai încotro. Mi-ai solicitat un mijloc de 
asigurare a unei cooperări continue a angajatorului meu - sau 
unul de a te răzbuna pe el în cazul în care acest lucru s-ar 
impune. Renke şi cu mine ţi-am îndeplinit cererea. Este problema 
ta personală dacă ne crezi ori ba. Luând în considerare 
circumstanţele, preţul nostru este perfect rezonabil. 

Ivanov scoase un geamăt. 

— Foarte bine, o să vă dau banii, mârâi el. Diseară voi autoriza 
telefonic şi cel de-al doilea transfer de fonduri în Elveţia. Bărbatul 
ridică iar fiola în lumină, apoi se uită îndeaproape la Brandt. Şi 
dacă savanții noştri vor încerca să folosească materialul din 
această fiolă pentru a descifra tehnologia de fabricaţie a 
HYDREI? În caz de reuşită, nu am mai avea nevoie nici de tine, 
nici de profesorul Renke şi nici de stăpânul tău. 

— Presupun că ai putea să încerci, zise blondul, ridicând din 
umerii masivi. Dar, Renke m-a asigurat că o astfel de încercare 
ar fi sortită inevitabil eşecului. Cercetătorii voştri nu ar recupera 
decât câteva fragmente rupte de material genetic inutilizabil, 
plutind într-o mare de bacterii muribunde. 

Şeful Celui de-al Treisprezecelea Directorat dădu încet din cap. 

— Mare păcat. Introduse fiola la loc în termosul pe care îl 
strecură într-un buzunar de la palton. 

Brandt nu mai spuse nimic. 

— Şi încă ceva, Herr Brandt, adăugă brusc Ivanov. Aş vrea să 
mă asiguri personal cum că securitatea HYDREI este încă intactă. 
Acum, când demarăm fazele finale ale propriilor noastre pregătiri 
militare, secretul absolut este vital. Americanii şi aliaţii lor nu 
trebuie să descopere ceea ce urmează să se întâmple. 

— Şi Kirianov şi Petrenko sunt morţi, zise răspicat Branat, 
ascunzându-şi temerile referitoare la dispariţia colonelului Jon 
Smith. Nu mai există alte ameninţări importante la adresa 
HYDREI, minţi el fără să clipească. 

— Bine. Ivanov zâmbi, dar în ochii lui căprui-închis nu exista 
nici urmă de căldură sau veselie. Şi cred că înţelegi că dumneata 
vei purta întreaga responsabilitate pentru orice eşec. 

Brandt dădu din cap încordat, simțind pe frunte broboane de 
transpiraţie. 

— Da. 

— Atunci nu-mi mai rămâne decât să-ţi urez noapte bună, 
prietene. Căruntul şef al Celui de-al Treisprezecelea Directorat se 
ridică greoi în picioare. De-aici încolo, nu mai avem nimic de 
discutat. 

18 februarie 


Bine încălzită în mantoul ei lung, căptuşit cu blană, Fiona 
Devin ieşi din staţia de metrou Boroviţkaia şi se îndreptă spre 
sud. Călca cu grijă pe pavajul acoperit cu gheaţă, mişcându-se 
grațios laolaltă cu alţi pietoni aflaţi în drum spre locurile lor de 
muncă, în întunericul prelungit. Cu toate că după ceas era deja 
dimineaţa, lunga noapte de iarnă nu se grăbea să elibereze 
oraşul din ghearele ei. Nu prea departe în faţă, un conac mare se 
înălța deasupra străzii pe o masivă fundaţie de piatră. Fațada 
albă a construcţiei era împodobită cu coloane şi sculpturi 
decorative, iar acoperişul avea în vârf o rotondă perfect 
proporţionată. Către răsărit, străzile şi celelalte clădiri ale 
Moscovei scădeau treptat în înălţime, coborând în direcţia 
zidurilor şi turnurilor roşii ale Kremlinului. 

Femeia schiţă în sinea ei un zâmbet timid. Nu o surprindea că 
bogătaşul Konstantin Malkovici îşi alesese drept reşedinţă de 
afaceri una dintre cele mai frumoase şi mai ostentative case din 
capitala Rusiei. Miliardarul de origine sârbă era vestit atât pentru 
grandomanie, cât şi pentru risipa pe care o făcea. Conacul, 
denumit Casa Paşkov, fusese construit pe la sfârşitul secolului al 
optsprezecelea pentru un fabulos de bogat ofiţer rus, adică 
pentru căpitanul Piotr Paşkov, un bărbat hotărât să aibă cea mai 
grandioasă locuinţă privată din întreaga Moscovă, cocoţată pe o 
costişă de deal, cu vederea chiar către Kremlin. După revoluţia 
bolşevică din 1917, casa devenise o anexă a Bibliotecii de Stat a 
Rusiei din vecinătate, depozitară a peste patruzeci de milioane 
de inestimabile cărţi, periodice şi fotografii. 

La scurtă vreme după ce hotărâse să facă din Moscova unul 
dintre centrele imperiului său mondial de afaceri, Malkovici 
donase mai bine de douăzeci de milioane de dolari pentru 
restaurarea comorilor uzatelor şi anticelor arhive ruseşti. Una 
dintre condiţiile care însoțeau donația fusese aceea de a primi 

permisiunea să-şi deschidă o serie de birouri la etajul superior al 
Casei Paşkov. Protestele câtorva purişti în ale arhitecturii nu şi- 
au găsit ecou în urechile recent surzite ale autorităţilor 
îmbogăţite peste noapte. 

In momentul acela, începură să bată în apropiere clopotele 
Catedralei Mântuitorului lisus Hristos, de curând reconstruită 
după ce fusese distrusă de Stalin, sunetele reverberându-se în 
întreg cartierul. De-abia trecuse de ora nouă dimineaţa. Interviul 
ei cu miliardarul era programat să înceapă peste zece minute. 

Grăbind paşii, Fiona urcă treptele largi de piatră şi intră în 
holul principal. Acolo, o recepţioneră cu un aer plictisit îi verifică 
numele într-un registru, apoi o îndrumă în direcţia scării 
interioare principale. Doi paznici gravi care aşteptau la etaj 
examinară atent actul de identitate, aparatul de fotografiat şi 
reportofonul, după care o trecură printr-o serie întreagă de 
detectoare, controlând-o de arme sau materiale explozive. 

În continuare, o luară în primire alte două tinere angajate. 
Vorbind foarte politicos pe un ton scăzut, o conduseră repede 
prin aglomeratul semihaos al unui spaţios birou exterior, plin cu 
mese de lucru, calculatoare şi persoane care introduceau date 
sau emiteau ordine de vânzare, ori de cumpărare, pentru pieţele 
bursiere din toată Europa. Una dintre cele două tinere îi luă 
paltonul şi dispăru. Cealaltă o conduse într-o încăpere ceva mai 
mică şi decorată fără cusur - biroul privat al lui Konstantin 
Malkovici. 

Pe un perete, trei ferestre înalte ofereau o spectaculoasă 
privelişte panoramică asupra zidurilor, turnuleţelor şi cupolelor 
aurii, luminate de reflectoare, ale Kremlinului. Icoane ortodoxe 
ruseşti, vechi de secole, inestimabile originale, luminate indirect 
din tavanul înalt şi complicat zugrăvit erau adăpostite în nişe 
construite pe ceilalţi pereţi. Podeaua era acoperită de un 
splendid covor persan. Eleganta masă de lucru din secolul al 
optsprezecelea a lui Malkovici era aşezată în faţa ferestrelor. Un 
computer cu monitor plat şi un set de telefoane subţiri, 
ultramoderne, păreau unicele concesii din încăpere la adresa 
secolului al douăzeci şi unulea. 

Miliardarul în persoană se ridică, ieşi dindărătul mesei de lucru 
şi o întâmpină cu mâna întinsă. 

— Fii binevenită, doamnă Devin! Fii bine venită! zise el, 
zâmbind larg şi etalându-şi astfel dantura imaculată. Sunt un 
mare admirator al activităţii dumitale. Ultimul articol din 7he 
Economist - cel referitor la avantajele competitive ale sistemului 

rusesc moderat de impozitare - mi s-a părut impecabil. 

— Sunteţi mult prea amabil, domnule Malkovici, zise ea liniştit, 
dând mâna cu el şi întorcându-i zâmbetul. Femeia recunoscuse 
efuziunea lui ca pe una dintre tacticile obişnuite pe care le 
folosea faţă de persoanele pe care spera să le influenţeze. La 
urma urmei, eu am scris doar câteva mii de cuvinte de analiză a 
efectelor sale probabile. Dar mi s-a spus că dumneavoastră aţi 
dat o mână de ajutor chiar la întocmirea codului fiscal. 

Bărbatul ridică din umeri. 

— O mână de ajutor? N-am fost chiar atât de implicat. Ochii lui 
sticliră. Sau poate că într-adevăr am mai spus câte o vorbă pe 
ici, pe colo. Nimic exagerat, totuşi. Ca simplu om de afaceri, nu 
mă amestec niciodată prea mult în nici o politică internă a unei 
naţiuni. 

Fiona nu comentă politicoasa fabulaţie. Potrivit surselor ei, 
acest bărbat nu putea rezista fără să se amestece în problemele 
politice mai mult decât ar putea rezista un leu flămând fără să se 
atingă de mielul gras de lângă el. 

Malkovici era mai înalt decât se aşteptase ea, cu o coamă de 
păr alb şi des, ceva mai lung în creştet, în timp ce pe părţi şi la 
ceafă era tuns scurt. Pomeţii înalţi şi ochii de un albastru spălăcit 
indicau originea slavă. Tonul repezit şi vocalele uşor prelungite 
ale englezei lui reflectau anii pe care îi petrecuse în Marea 
Britanie şi în America, mai întâi, ca student la Oxford şi la 
Harvard, iar apoi ca om de afaceri de mare succes, investitor şi 
specialist în speculaţii bursiere cu mărfuri. 

— Te rog să iei loc, o invită el, arătându-i unul dintre cele două 
fotolii tapisate, aşezate în unghi în faţa mesei lui de lucru. 

După ce se aşeză Fiona, se aşeză şi Malkovici degajat în 
celălalt fotoliu. 

— Poate doreşti mai întâi un ceai? întrebă el. Este încă foarte 
frig afară - cel puţin aşa mi s-a spus. Am venit aici în dimineaţa 
asta foarte devreme - chiar cu mai multe ore în urmă, de fapt. 
Pieţele financiare ale lumii au din păcate un program imposibil, 
în epoca şi în zilele noastre. 

— Mulţumesc, da. Aş bea un ceai cu plăcere, răspunse ea, 
ascunzându-şi amuzamentul la auzul lăudăroşeniei abia voalate, 
în legătură cu multele ore de când lucra deja. 

Aproape imediat, o altă secretară aduse o tavă cu un samovar 
de argint masiv, două pahare înalte şi două mici boluri de cristal 
- unul cu feliuţe proaspăt tăiate de lămâie, celălalt cu gem 
pentru a îndulci ceaiul tare. Femeia le turnă ceai în pahare, apoi 

se retrase repede. 

— Acum să ne întoarcem la treburile noastre, doamnă Devin, 
spuse el amical, după ce sorbiseră amândoi de câteva ori din 
ceaiul aburind. Oamenii mei mi-au spus că vă interesează mai 
ales rolul pe care consider că îl am eu, împreună cu companiile 
mele, aici, în noua Rusie. 

Fiona dădu din nou din cap. 

— E-adevărat, domnule Malkovici, răspunse ea, intrând într-un 
rol care îi era familiar, acela al unei jurnaliste în căutarea unui 
subiect bun. Nu era greu. În cursul ultimilor câţiva ani, îşi clădise 
o binemeritată reputaţie de reporter de mare talent şi curaj. Se 
specializase în urmărirea şi explicarea adesea complicatelor 
interacțiuni dintre economia şi politica rusească. Articolele ei 
apăreau regulat în ziare de primă mărime şi în jurnale de afaceri 
din întreaga lume. Luându-i acum acest interviu unuia dintre cei 
mai mari şi mai influenţi investitori privaţi din industria Rusiei, ar 
fi fost ceva cât se poate de firesc pentru ea chiar fără interesul ei 
de a se folosi de acest miliardar ca de încă o modalitate de a 
penetra, în favoarea lui Covert-One, secretele birocraţiei 
medicale ruseşti de stat. 

Şi, cel puţin aparent, Malkovici era un om uşor de intervievat. 
Mereu încântător şi în aparenţă perfect relaxat, răspundea 
prompt la întrebările ziaristei despre proiectele şi relaţiile de 
afaceri, preferând să evite răspunsurile doar la câteva întrebări 
despre care până şi ea îşi dădu seama că erau prea intime sau 
că ar putea dezvălui informaţii utile pentru concurenţă. 

Cu toate astea, Fiona simţea că miliardarul rămânea în 
permanenţă stăpân pe el. Omul îşi alegea cuvintele cu precizie, 
ferm hotărât să influenţeze felul în care îl percepea ziarista şi 
felul în care le va apărea cititorilor dacă interviul avea să fie 
publicat. Fiona se resemnă, spunându-şi că ăsta era marele joc, 
eternul dans pentru oricare om de presă - în special pentru un 
liber-profesionist care lucra fără suportul unui ziar important sau 
al unei reviste cunoscute, ori reţele de televiziune. Dacă pui prea 
multe întrebări incomode, interlocutorii refuză să-ţi mai 
vorbească altădată. Dacă pui prea puţine, nu reuşeşti să scrii 
decât materiale pe care le-ar putea furniza orice firmă de relaţii 
publice de mâna a doua. 

Incet şi atent, ea aduse treptat conversaţia şi pe tărâmul 
politicii, _ concentrând-o delicat asupra  autoritarismului în 
continuă creştere al guvernului Dudarev. 

— Nu încape îndoială că te gândeşti la riscurile pe care le 

implică o conducere arbitrară pentru orice investitor şi cu atât 
mai mult pentru un investitor străin ca dumneavoastră, spuse 
într-un târziu Fiona. Aţi văzut doar ce s-a întâmplat cu 
proprietarii cartelului petrolier Yukos - unii au înfundat puşcăria, 
iar ceilalţi au căzut în dizgrație şi au fost nevoiţi să-şi vândă 
toate proprietăţile. Cât ai clipi din ochi, până şi ultimul dolar sau 
euro pe care îl investeşti aici s-ar putea să-ţi fie înhăţat de 
Kremlin prin cine ştie ce decret. lar în cazul în care legile sau 
reglementările pot fi adoptate şi anulate după bunul plac al 
câtorva oameni, prin ce modalitate îţi mai poţi planifica raţional 
viitorul? 

Malkovici ridică din umeri. 

— Intotdeauna există riscuri în orice afacere, doamnă Devin, 
replică el binevoitor. Credeţi-mă, ştiu foarte bine. Dar sunt un om 
care priveşte în perspectivă, pe termen lung, dincolo de 
schimbările de la o zi la alta şi de capriciile norocului. Cu toate 
greşelile ei nenumărate, Rusia rămâne în continuare o ţară a 
unor mari posibilităţi. După căderea comunismului însă, ţara asta 
a devenit victima exceselor capitaliste - a propriei sale Epoci de 
Aur, a erei lacomilor mari magnați ai afacerilor şi oligarhi 
financiari. Aşa că acum e cât se poate de normal să existe şi o 
reacţie inversă, de control mai sever al statului asupra vieţii şi 
politicii. Dar aceeaşi reacţie va bascula până la urmă spre o cale 
moderată. Şi aceia dintre noi care au avut înţelepciunea de a 
rămâne în aşteptare în Rusia acestor vremuri ceva mai dificile 
vor fi recompensaţi pe măsură când va veni ziua aceea. 

— Păreţi foarte încrezător, zise ea încet. 

— Chiar sunt încrezător, încuviinţă miliardarul. Nu uitaţi că îl 
cunosc personal pe preşedintele Dudarev. N-o fi el chiar un sfânt, 
însă sunt ferm convins că este un bărbat hotărât să instaureze 
aici legea şi ordinea după care tânjeşte întreaga ţară, să readucă 
simţul disciplinei şi al seriozităţii, să distrugă puterea mafiei şi să 
reîntroneze siguranţa pe străzile Moscovei şi ale celorlalte oraşe. 

Ridică întrebător dintr-o sprânceană. 

— M-aş fi aşteptat ca dumneavoastră, doamnă Devin, mai 
mult ca oricine să apreciaţi importanţa vitală a acestor lucruri. 
Moartea fulgerătoare şi prematură a soţului dumneavoastră a 
fost o mare tragedie, care nu ar fi putut avea loc într-o societate 
mai bine pregătită să apere vieţile şi proprietăţile cetăţenilor ei - 
tipul de societate pe care sunt sigur că noii conducători ai Rusiei 
speră sincer să o poată edifica aici. 

Pentru o clipă, Fiona se holbă la Malkovici în tăcere, conştientă 

de furia rece care se ridica îndărătul trăsăturilor ei strict 
controlate. Până şi acum, după doi ani, amintirea asasinării lui 
Serghei era o rană aproape sângerândă în sufletul ei. Auzind cât 
de nonşalant era abordat acest subiect şi mai ales ca un 
argument retoric pentru susţinerea tiraniei crescânde a lui 
Dudarev, i se părea un soi de sacrilegiu grotesc. 

— Eu însămi am ajutat la aducerea ucigaşilor soţului meu în 
faţa justiţiei, spuse ea într-un târziu, vorbind calm şi egal, cu o 
voce care masca adevăratele ei sentimente. 

Luni de zile îi hăituise Fiona pe cei care porunciseră omorârea 
soţului ei, adunând cu riscul pierderii propriei sale vieţi probele 
care să-i incrimineze. In final, protestele publice pe care le 
adusese prin articolele ei obligaseră autorităţile să acţioneze. lar 
acum, nemernicii care avuseseră cea mai mare vină în uciderea 
soţului ei îşi ispăşeau lungi pedepse în închisoare. 

— Ştiu că aşa aţi făcut, încuviinţă Malkovici. Şi v-am urmărit 
cu mare admiraţie îndrăzneață cruciadă contra mafiei. Insă chiar 
dumneavoastră trebuie să recunoaşteţi că această misiune v-ar 
fi fost mai uşoară dacă poliţia ar fi fost mai puţin coruptă, mai 
eficientă şi mai disciplinată. 

Fiona se abţinu să se încrunte. De ce îi arunca miliardarul 
acum atât de brusc în faţă asasinarea soţului ei? Acest om nu 
spunea niciodată nimic fără un scop bine determinat, aşa încât 
ce obiectiv urmărea el, încercând acum cu tot dinadinsul să o 
descumpănească? Era acesta un mod de a o avertiza şi de a o 
îndepărta de incomodul subiect al alunecării Rusiei înapoi, la 
starea de stat polițienesc? Incerca el să o abată de la dorinţa de 
a-i mai pune întrebări incomode sau stânjenitoare în legătură cu 
eventualele lui relaţii de afaceri cu regimul Dudarev? 

Dacă aşa stăteau lucrurile, trebuia să se grăbească înainte ca 
el să pună capăt interviului sub un pretext sau altul. 

— S-ar putea să existe şi lucruri mai grave decât corupţia şi 
incompetenţa poliției, replică ea. De exemplu, acest cult 
crescând al secretomaniei oficiale - secretomanie pe care eu, 
una, o consider a fi obsesivă, inutilă şi chiar primejdioasă. Şi cu 
atât mai mult în momentul în care este în discuţie o chestiune de 
sănătate şi de siguranţă publică. 

El ridică dintr-o sprânceană. 

— N-am înţeles la ce faceţi aluzie, doamnă Devin. La ce „cult 
al secretomaniei” vă referiţi? 

Fiona înălţă din umeri. 

— Cum altfel ai putea să denumeşti încercarea de a ascunde 

informaţiile referitoare la o boală incurabilă nou-apărută şi nu 
numai de a le ascunde faţă de populaţia rusă, ci şi de agenţiile 
de sănătate publică din întreaga lume? 

— O boală nouă? Malkovici se aplecă, dintr-odată foarte 
concentrat. În ochii lui se citea nelinişte. Continuaţi, o îndemnă el 
blând. 

Omul ascultă atent în timp ce ea îi prezenta esenţa celor ce 
aflaseră, ea şi Smith, separat de la Kirianov şi respectiv de la 
Petrenko, dar trecu sub tăcere faptul că ştia şi că cei doi medici 
fuseseră ucişi sau că misterioasa afecţiune letală se răspândea 
acum chiar şi în afara Rusiei. Când Fiona termină, Malkovici 
strânse îngrozit din buze. 

— Şi ai vreo dovadă care să confirme aceste zvonuri despre o 
nouă şi stranie maladie? 

— Dovadă? Incă nu. Nici unul dintre ceilalţi doctori implicaţi nu 
vrea să discute cu mine, iar toate fişele medicale importante 
aferente sunt inaccesibile, răspunse Fiona, dând din cap. Se 
încruntă din nou. Dar sper că vă daţi seama de pericol. Până la 
urmă, tot se va afla. In cazul în care Kremlinul - sau doar un 
singur reprezentant al Ministerului Sănătăţii - muşamalizează 
izbucnirea unei necunoscute boli epidemice într-o încercare 
prostească de a nu produce panică în rândurile populaţiei şi nici 
probleme în relaţiile internaţionale, consecinţele ar putea fi 
catastrofale. 

Malkovici schiţă o strâmbătură. 

— Ai dreptate. Asta ne-ar putea costa enorm din punct de 
vedere economic şi politic. Comunitatea internaţională şi pieţele 
financiare n-ar ierta cu uşurinţă o naţiune dovedită că ar ascunde 
ceva ce ar putea deveni o epidemie la fel de gravă ca SIDA - sau 
poate mai gravă. 

— Eu mă gândeam la consecinţele posibile în materie de 
pierderi de vieţi omeneşti, spuse încet Fiona. 

Bărbatul zâmbi glacial. 

— Drept la ţintă, doamnă Devin! spuse el. Este de neiertat. 
Acum o privea cu un respect sporit. Şi la urma urmei, ce aţi vrea 
să fac eu? Presupun că toate întrebările dumneavoastră n-au fost 
decât de formă, o modalitate de a aduce vorba despre această 
evidentă muşamalizare a unei chestiuni medicale. 

— Nu e chiar aşa, îl contrazise ea, roşind uşor. Dar într-adevăr 
sper să vă folosiţi de toată influenţa dumneavoastră, pentru ca 
ministerele implicate să facă ceva lumină în legătură cu 
misterioasa boală. 

— Aşadar, vă aşteptaţi ca eu să vă ajut să daţi lovitura, cu un 
reportaj de senzaţie? întrebă sec Malkovici. Din pură mărinimie? 

Fiona zâmbi intenţionat la fel ca interlocutorul său. 

— Dar vi s-a dus vestea pentru mărinimia dumneavoastră, 
domnule Malkovici, replică ea. Şi chiar dacă n-aţi fi deloc 
mărinimos, sunt sigură că sunteţi în stare să vă daţi seama de 
cât valorează o publicitate favorabilă. 

— In acelaşi timp, ştiu foarte bine cât valorează o publicitate 
nefavorabilă, ripostă el cu un scurt hohot de râs sardonic. Apoi 
dădu încet din capul lui mare, lăsând să se înţeleagă că se dă 
bătut. Bine, doamnă Devin, voi face tot ce-mi va sta în putinţă 
pentru a vă deschide câteva uşi la oficialități, chiar dacă nu o voi 
face decât în interesul meu. 

— Vă mulţumesc, spuse ea, după care închise agenda şi se 
ridică cu graţie de pe scaun. Ar fi foarte amabil din partea 
dumneavoastră să mă puteţi ajuta. Secretarele dumneavoastră 
ştiu cum să mă contacteze. 

— Nu aveţi pentru ce să-mi mulţumiţi, replică Malkovici, 
ridicându-se politicos în picioare. Acum avea o expresie dură. 
Dacă-i adevărat tot ce mi-aţi povestit în această dimineaţă, 
atunci s-ar putea ca amândoi să putem remedia la vreme o 
greşeală îngrozitoare şi aproape de neiertat. 


Jon Smith porni pe o alee care ducea tot mai adânc în liniştitul 
şi împăduritul parc denumit Heleşteul Patriarhului. Pantofii lui 
scârţâiau uşor pe zăpada îngheţată care mai acoperea potecile. 
Puţine alte sunete se mai auzeau. Atât de departe printre copaci, 
zgomotul traficului rutier de pe şoseaua de centură Sadovaia era 
mult estompat, redus la un murmur slab. In depărtare, copiii 
râdeau şi strigau, ocupați să construiască forturi şi să arunce unii 
în alţii cu bulgări de zăpadă printre formele ninse ale 
construcţiilor de pe terenul de joacă. Sculpturi bizare, imagini 
caricaturale ale unor creaturi frecvent prezente în fabulele 
ruseşti din secolul al nouăsprezecelea se zgâiau la el printre 
trunchiurile arborilor şi printre contorsionatele crengi dezgolite. 

Ajunse la marginea unui heleşteu întins, acoperit cu o pojghiţă 
subţire de gheaţă, aflat drept în mijlocul parcului şi se opri o 
clipă, rămânând cu mâinile în buzunare ca să se apere de 
temperatura sub zero grade. Pe timp de vară, acest mic petic de 
parc retras era unul dintre locurile preferate de picnic ale 
moscoviţilor, plin de feţe zâmbitoare, de cântece şi voie bună. În 
ziua aceea cenuşie şi noroasă de iarnă, parcul avea un aspect 


129 


mai trist şi mai dezolant. 

— Ştiţi că aici şi-a făcut odată apariţia chiar Satana, auzi în 
spatele lui un glas de femeie. 

Smith întoarse capul. 

Nu departe de el stătea Fiona Devin, încadrată de doi tei 
desfrunziţi. Avea obrajii îmbujoraţi de ger, iar peste părul ei 
negru purta o căciulă elegantă de blană. Se apropie de Jon. 

— Diavolul? întrebă Smith. La propriu sau la figurat? 

Ochii ei verzi-albaştri sclipiră ghiduşi. 

— E doar o poveste. Sau cel puţin aşa se speră. Făcu un semn 
cu capul spre heleşteu. Scriitorul Mihail Bulgakov şi-a ales acest 
loc pentru prima scenă din cartea lui Maestrul şi Margareta. 
Necuratul îşi face apariţia chiar aici, pregătit să dea o raită prin 
Moscova atee din epoca stalinistă. 

Pe Smith îl trecu un fior din cauza frigului care îl pătrunsese 
prin paltonul negru de lână sau cel puţin aşa spera el. 

— Grozav loc de întâlnire ai mai ales, n-am ce zice, spuse el, 
rânjind în direcţia Fionei. Ingheţat, pustiu şi blestemat. Intruneşte 
toate cele trei elemente specifice ruseşti. Nu ne mai lipseşte 
decât să mergem cu sania şi în urma noastră să urle o haită de 
lupi înfometați. 

Fiona chicoti. 

— Pesimism debordant dublat de un umor macabru, colonele? 
S-ar putea să te potriveşti în locul ăsta mai bine decât mi-aş fi 
putut închipui. Femeia înaintă apoi până ajunse lângă Jon, la 
marginea pavajului acoperit cu zăpadă. Capul ei ajungea la 
umărul lui. Oamenii mei au terminat de verificat lista de medici şi 
de oameni de ştiinţă pe care mi-ai dat-o, spuse ea brusc, 
coborând tonul. Acum sunt pregătită să te informez. 

Surprins, Smith fluieră uşor a mirare. 

— Şi? 

— Dr. Elena Vedenskaia constituie varianta cea mai sigură şi 
mai demnă de încredere, declară ea ferm. 

Smith dădu încet din cap. Ca şi cu Petrenko, se întâlnise şi cu 
Vedenskaia pe la diferitele conferinţe medicale din ultimii câţiva 
ani. Avea despre ea amintirea vagă a unei femei manierate şi 
mai degrabă modeste, undeva pe la cincizeci de ani - o femeie 
pe care talentul, pasiunea şi competenţa o ridicaseră direct în 
elita profesiei sale, dominată de bărbaţi. Acum, Vedenskaia 
ajunsese şefa departamentului de Citologie, Genetică şi Biologie 
Moleculară de la Institutul Central de Cercetări Epidemiologice. 
Cum acest institut era unul dintre centrele ruseşti de vârf în 

domeniul studierii bolilor infecțioase, era sigur că ea participase 
la încercarea de a identifica misterioasa maladie la originile 
căreia încercau ei să ajungă acum. 

— Există vreun motiv special care te-a făcut să crezi că pot 
avea încredere în ea? întrebă Jon. 

— Există, răspunse Fiona. Dr. Vedenskaia are o bună reputaţie 
de adeptă a democraţiei şi a reformelor politice, spuse ea încet. 
Şi asta încă din vremea studenţiei, atunci când la Kremlin tăiau şi 
spânzurau Brejnev şi alţi şefi ai partidului comunist. 

Smith se uită drept în ochii ei. 

— In cazul ăsta trebuie să aibă un dosar de securitate mare 
cât braţul meu. Cu un Kremlin care ţine socoteala tuturor 
savanților suspecți, ea trebuie să se afle în capul listei celor care 
nu sunt scăpaţi din ochi. 

— S-ar putea, încuviinţă Fiona, după care ridică din umeri. Din 
fericire însă, dosarul ei nu mai reflectă realitatea. După cât ştie la 
ora actuală FSB, Elena Vedenskaia este o persoană demnă de 
toată încrederea şi un lucrător apolitic de valoare în slujba 
statului. 

Smith ridică dintr-o sprânceană. 

— Cineva i-a curăţat dosarul? Te-ar deranja să-mi spui şi mie 
cum a avut loc acest mic miracol de extirpare? 

— Mi-e teamă că acest lucru nu ţi l-aş putea spune decât dacă 
ar fi absolut necesar să-l afli, colonele. lar dumneata nu ai nevoie 
să ştii din câteva motive cât se poate de evidente. 

Jon dădu din cap, acceptând blânda dojană. 

— Ai dreptate, spuse el. Şi cum anume eşti de părere că ar 
trebui s-o contactez? Prin institut? 

— In nici un caz, răspunse ea. Este foarte probabil ca liniile 
telefonice fixe ale spitalelor şi instituţiilor de cercetare din 
Moscova să fie permanent ascultate. Fiona îi pasă un bileţel pe 
care era notat, cu un scris de mână feminin şi îngrijit, un număr 
cu zece cifre, după care adăugă: Din fericire însă, Vedenskaia are 
un telefon celular neînregistrat. 

— O s-o sun chiar în după-amiaza asta, decise Smith. Şi o să 
încerc să o conving să cineze cu mine diseară la un restaurant 
cât mai îndepărtat de laboratorul ei. Cea mai sigură modalitate 
de a o aborda este aceea de a face în aşa fel încât totul să pară 
doar o întâlnire dintre doi vechi colegi de profesie. 

— Mi se pare cât se poate de raţional, aprobă Fiona. Dar să 
faci rezervarea pentru o masă de trei persoane. 

— Ai de gând să vii şi dumneata? 

— Da, răspunse femeia. Surâse poznaş. Doar dacă nu sperai 
să o vrăjeşti pe buna doctoriţă. 

Smith roşi uşor. 

— Nu chiar. 

Zâmbetul ei se lărgi. 

— Foarte înţelept din partea dumitale, colonele. 


La o sută de metri depărtare de ei, doi bărbaţi şedeau pe 
locurile din faţă ale unui BMW argintiu, parcat pe marginea unei 
străduţe înguste. Unul dintre ei, un neamt numit Wegner, se 
aplecă şi făcu câteva fotografii prin parbrizul fumuriu, cu un 
aparat digital echipat cu teleobiectiv de mare putere. Celălalt 
introduse o serie de comenzi în micul calculator portabil pe care 
îl ţinea în poală. 

— Am stabilit legătura, zise el. Numele lui era Cernov şi 
servise ca tânăr ofiţer în vechiul KGB. Imaginile pot fi transmise 
oricând eşti gata. 

— Bine, mormăi tovarăşul său. Mai făcu o serie de poze, după 
care lăsă aparatul în jos şi zise: Cred că sunt de-ajuns. 

— Ai vreo idee cine ar putea fi bărbatul? 

Cel care fotografiase dădu din umeri. 

___— Nu. Insă vom lăsa pe altcineva să lămurească enigma asta. 
Intre timp, noi ne vedem de treaba noastră - să o urmărim pe 
ziarista Devin şi să raportăm cu cine se întâlneşte. 

Cernov dădu posomorât din cap. 

— Ştiu, ştiu. Insă devine prea riscant. Azi-dimineaţă am crezut 
că i-ai pierdut definitiv urma la metrou. A trebuit să conduc 
nebuneşte ca să vă prind urma. Se încruntă. Nu-mi place felul în 
care se prezintă situaţia. Ea pune prea multe întrebări. Ar trebui 
s-o lichidăm pur şi simplu. 

— Să omorâm un gazetar? Un american? întrebă glacial omul 
cu aparatul. Domnul Brandt va trebui să ia el singur această 
decizie - când va veni vremea. 


La o distanţă nu prea mare, un bărbat înalt, cu pieptul 
bombat, stătea în intrândul unei uşi şi se balansa înainte şi 
înapoi. Işi ţinea braţele încolăcite în jurul corpului, înfăşurându-se 
mai strâns în haina ponosită ca să se încălzească. Pantalonii lui 
erau decoloraţi şi peticiţi. La prima vedere, omul nu părea nimic 
mai mult decât unul dintre bătrânii pensionari loviți de sărăcie 
care rătăceau adesea pe străzile Moscovei într-o perpetuă 
euforie de origine bahică, însă dedesubtul sprâncenelor stufoase 

şi cărunte, privirea lui era limpede şi chiar pătrunzătoare. Se 
încruntă şi memoră atent numărul de înmatriculare al BMW-ului. 
Situaţia se complica, devenind din ce în ce mai primejdioasă, 
într-un ritm ametitor, îşi spuse bărbatul îngrozit. 

Peste complicatele turnulețe ale clădirii Kotelniceskaia, pe 
cerul care se întuneca lent, alergau spre vest nori groşi. Prin aer 
pluteau câţiva fulgi proaspeţi de zăpadă, mângâind diafan 
ferestrele apartamentului de lux de la ultimul etaj în care se 
aflau birourile Grupului Brandt. Insuşi Erich Brandt stătea în faţa 
ferestrei şi se uita în jos, prin ninsoarea rară, la străzile 
aglomerate ale oraşului, mult dedesubt. 

Bărbatul simţea o tensiune crescândă în ceafa lată şi în umerii 
zdraveni. Dintotdeauna îi displăcuseră aceste perioade de 
leneveală silită - timpul pe care îl petrecea aşteptând ca 
subordonații lui să-i prezinte rapoartele sau ca superiorii să-i dea 
noi ordine. O parte din el tânjea mereu după descărcarea fizică şi 
emoţională pe care o simţea doar în acţiune, delectându-se cu 
brusca violenţă ca şi cu un drog. Insă anii petrecuţi pândind 
inamicul, mai întâi pentru Stasi, iar mai târziu pentru propria 
desfătare şi pentru umplerea propriului portofel, îl învăţaseră 
atât necesitatea, cât şi mijloacele prin care îşi putea ţine sub 
control chiar şi cele mai brutale instincte. 

Auzind o bătaie uşoară în uşa deschisă, se întoarse. 

— Da? se răsti el. Ce aste? 

Unul dintre oamenii săi, ca şi el un fost ofiţer Stasi, intră în 
încăpere aducând o mapă de documente. Pe faţa colţuroasă a 
bărbatului uscăţiv se citea îngrijorarea. 

— Cred că avem o nouă breşă în sistemul de securitate, 
răspunse el încordat. De data asta însă, una gravă. 

Brandt se încruntă uşor. leşirile nervoase nu erau ceva 
obişnuit la Gerhard Lange. 

— Cum anume? 

— Echipa de supraveghere a acelei jurnaliste americane ne-a 
transmis fotografiile astea, spuse Lange deschizând mapa şi 
etalându-i pe birou un set de imagini în alb-negru. Imaginile o 
înfăţişau stând de vorbă cu însufleţire cu un bărbat suplu cu 

părul negru. Aceste poze au fost făcute doar cu două ore în 
urmă, în cursul a ceea ce părea a fi o întâlnire clandestină la 
Heleşteul Patriarhului. 

— Şi? 

— Uită-te şi tu! Lange îi întinse pe deasupra mesei încă un 
document. Asta ne-a fost trimisă acum prin fax de către una 
dintre sursele noastre de informaţii. 

Coala de hârtie conţinea un rezumat al unei fişe de serviciu a 
armatei Statelor Unite - anume a locotenent-colonelului Jonathan 
Smith, doctor în medicină. Rezumatul cuprindea şi o fotografie 
cam neclară şi puţin defocalizată. 

Brandt se holbă la imagine şi o compară în tăcere cu imaginile 
luate de cei din echipa lui de supraveghere. Omul se încruntă. Nu 
încăpea nici o îndoială. Era vorba despre una şi aceeaşi 
persoană. Smith era la Moscova - şi luase legătura cu jurnalista 
aceea independentă ale cărei întrebări insistente le atrăseseră 
atenţia asupra ei. j 

Bărbatul blond se înfioră uşor. In ciuda solemnelor asigurări pe 
care i le dăduse lui Aleksei Ivanov, securitatea operațională a 
HYDREI continua să fie în mare primejdie. 

Ridică privirea de pe pozele blestemate. 

— Şi unde locuieşte Smith? 

Lange dădu din cap cu un aer ostenit. 

— Asta-i prima noastră problemă. Incă nu ştim. Am verificat 
deja listele de pasageri care au trecut prin toate aeroporturile şi 
gările de cale ferată din zona Moscovei. Numele lui nu apare pe 
nici una dintre aceste liste. 

Brandt se aşeză la masa de lucru. 

— Prin urmare, Smith a sosit aici sub o identitate fictivă, 
cugetă el cu glas tare. Şi se foloseşte şi de nişte documente 
suficient de bine contrafăcute încât să poată păcăli autorităţile 
ruseşti. 

— Aproape sigur, încuviinţă Lange, adăugând: lar acest lucru 
trădează faptul că este spion, fie pentru CIA, fie în slujba altei 
organizaţii americane de informaţii. 

Blondul dădu din cap mânios. 

— Aşa s-ar părea. 

— Ne-ar putea ajuta FSB-ul, îndrăzni să sugereze Lange. Dacă 
am avea acces la evidenţa paşapoartelor a Ministerului de 
Interne din ultimele câteva zile, am putea rula un program de 
căutare pentru a confrunta fotografia lui Smith cu... 

— Şi să le oferim pe tavă prietenilor noştri ruşi pretextul de 

care aveau nevoie pentru a prelua ei capătul de aici al 
operaţiunii HYDRA? Brandt dădu din cap. Nu, Gerhard. O să 
izbutim şi singuri să rezolvăm problema asta. Nu vreau ca FSB-ul 
şi, în special, Cel de-al Treisprezecelea Directorat al lui Ivanov, să 
se amestece în vreun fel, pe nici o cale şi sub nici o formă. Nu 
încă. E limpede? 

Lange dădu din cap fără prea mare tragere de inimă. 

— Cât se poate de limpede. 

— Bine. Brandt se mai uită o vreme la fotografii şi bătu uşor cu 
degetul într-una care îi înfăţişa pe cei doi cetăţeni americani 
adânciţi în conversaţie. Ziarista asta, doamna Devin, e cheia care 
ne va duce la Smith. El a contactat-o o dată. Cu siguranţă nu va 
ezita să o contacteze şi altă dată. Unde este ea în clipa de faţă? 

Celălalt bărbat ridică posomorât din umeri. 

— Asta-i cea de-a doua problemă. l-am pierdut urma. 

Brandt îl fulgeră cu privirea. 

— l-aţi pierdut urma? Cum asta? 

— După întâlnirea ei cu Smith, ziarista i-a purtat pe Wegner şi 
pe Cernov prin jumătate din Moscova, răspunse Lange. Mai întâi 
a schimbat de mai multe ori liniile de metrou, iar, în final, a dat o 
raită şi prin magazinele din Pasajul Petrovski. Oamenii noştri cred 
că s-ar putea să-şi fi schimbat căciula şi mantoul pentru a-şi lua o 
altă înfăţişare, apoi s-a strecurat neobservată prin mulţime. 

Brandt dădu ţeapăn din cap. Intr-un oraş de mărimea 
Moscovei existau destule posibilităţi să scapi de nişte urmăritori - 
în cazul în care ai şti că te urmăreşte cineva şi cum să procedezi. 

— Oamenii noştri au revenit după aceea la locuinţa ei, 
sperând să o regăsească acolo, continuă prudent Lange. Insă s- 
ar putea ca ea să se fi dat la fund. 

— Mai mult ca sigur, bodogăni Brandt, încruntându-se. Acum 
doi ani a reuşit să scape de mai multe echipe de asasini ale 
mafiei, văzându-şi de treburile ei de una singură. Poate că 
femeia asta e o amatoare, dar e cert că nu este proastă. Probabil 
că i-a zărit pe Wegner şi Cernov pe urmele ei. De-acum nu mai 
încape îndoială că şi-a luat o cameră într-un hotel pe undeva sau 
stă pe la nişte prieteni. 

Lange oftă. 

— Dacă aşa stau lucrurile, am rămas fără nici un mijloc efectiv 
de a-l localiza pe Smith. Vrând-nevrând, tot va trebui să cerem 
până la urmă ajutorul Celui de-al Treisprezecelea Directorat, 
indiferent dacă-ţi place sau nu. 

— Nu fi chiar aşa de sigur de asta, replică Brandt, 

concentrându-se. Dispunem de o alternativă. 

Celălalt se arătă derutat. 

— Smith a venit aici cu un scop bine determinat, îi reaminti 
Brandt. lar noi ştim care trebuie să fie acel scop, nu-i aşa? 

Lange dădu încet din cap. 

— EI încearcă să afle ce voia să-i spună Petrenko la Praga. Sau 
şi mai grav, încearcă să adune probe care să confirme ceea ce i- 
a spus deja Petrenko. 

— Exact. Brandt îşi dezgoli dinţii. Spune-mi, Gerhard, care este 
cea mai bună modalitate de a vâna un animal sălbatic, în special 
un prădător periculos? 

Subordonatul său nu-i răspunse nimic. 

— Apa este cheia, îl lămuri Brandt. Toate animalele trebuie să 
se adape. In consecinţă, afli locul de unde se adapă şi după 
aceea aştepţi acolo cu puşca pregătită, să vină creatura la tine. 

Impinse deoparte fotografiile şi fişa de serviciu a lui Smith, 
după care începu să răsfoiască dosarele aranjate cu grijă pe 
biroul lui, căutând copia după cel mai recent mesaj pe care îl 
primise de la Wulf Renke. Savantul îi trimisese lista pe care i-o 
ceruse cu ocazia ultimei lor întrevederi - numele celorlalţi doctori 
şi oameni de ştiinţă moscoviți a căror cunoştinţă despre prima 
izbucnire a HYDREI s-ar fi putut dovedi primejdioasă. 

Cu un zâmbet fluturând pe buzele sale subţiri, Brandt îi 
înmână lui Lange lista lui Renke şi spuse: 

— Undeva pe-aici prin lista asta se află şi locul din care va 
încerca să se adape americanul. Concentrează-te mai întâi 
asupra persoanelor care au participat la conferințe 
internaţionale, acolo unde s-ar putea ca ele să fi făcut cunoştinţă 
cu colonelul Smith. Mai curând sau mai târziu, acesta va fi nevoit 
să contacteze pe cineva dintre bărbaţii şi femeile de pe lista de 
faţă. lar în momentul în care o va face, noi vom fi acolo înaintea 
lui, aşteptând să doborâm vânatul. 


Situată la graniţa dintre cartierele Noul Arbat şi Tverskaia, 
cafeneaua Karetniîi Dvor ocupa o veche şi încântătoare clădire, o 
rară supraviețuitoare a posomorâtelor excese de beton ale 
redezvoltării urbane din era sovietică. In apropiere se aflau 
Grădina Zoologică din Moscova şi un alt mamut dintre cele 
„Şapte  Surori” construite de Stalin - blocul de locuinţe 
Kudrinskaia, imediat de partea cealaltă a largii şosele de centură 
Sadovaia. In serile fierbinţi de vară, clienţii restaurantului şedeau 
în aer liber, în umbra curţii interioare, mâncând salate şi bând 

vin, votcă sau bere. Când vremea era mai rece, muşteriii savurau 
condimentata bucătărie azerbaidjană, servită în saloane vesele, 
calde şi intime, pline de plante agăţătoare. 

Aşezat într-un separeu din colţul cel mai îndepărtat al sălii 
principale, Smith o văzu pe Fiona Devin intrând pe uşa din faţă. 
Rămase pe loc câteva clipe, scuturându-şi zăpada de pe palton, 
întorcând în acelaşi timp capul dintr-o parte în cealaltă, 
căutându-l pe el. Uşurat, Smith se ridică. Dând degajat din cap, 
ea porni spre el, traversând sprintenă restaurantul aglomerat şi 
plin de fum de ţigară. 

— Presupun că dânsa este partenera mult-aşteptată, zise calm 
Elena Vedenskaia, uitându-se la atrăgătoarea femeie elegantă, 
care se apropia, privindu-i cu nişte ochi negri şi lipsiţi de 
expresie. Vedenskaia îşi stinse ţigara în scrumieră şi se ridică şi 
ea să o întâmpine pe Fiona. 

Ca înfăţişare, cercetătoarea rusoaică era la fel de urâţică 
precum şi-o amintea Smith. Faţa ei îngustă şi ridată, tenul palid, 
ca şi părul sur şi aspru, prins cu agrafe într-un coc strâns, o 
făceau să pară cu cel puţin zece ani mai în vârstă decât era în 
realitate. Fusta şi bluza ei erau terne, alese evident din raţiuni de 
comoditate nu pentru stil. Totuşi, mintea ei rămăsese la fel de 
ageră şi de pătrunzătoare cum şi-o amintea el, iar aici, în oraşul 
în care locuia, stăruiau puţine urme din timiditatea rezervată pe 
care o remarcase Jon cu ocazia ultimei lor întâlniri - la o 
conferinţă de biologie moleculară, de la Madrid. 

— Doamnă Devin, ţi-o prezint pe dr. Elena Borisovna 
Vedenskaia, spuse Smith, având grijă ca vorbele lui să sune cât 
mai oficial. 

Cele două femei dădură din cap una către cealaltă, rece, dar şi 
politicos, după care se aşezară în cele două capete diametral 
opuse ale separeului semicircular. După o scurtă ezitare, Smith 
se aşeză şi el mai aproape de Vedenskaia. Fără a obiecta, ea se 
trase mai spre mijlocul separeului, făcându-i loc. 

— Imi pare rău că am întârziat, Jon, spuse încet Fiona. S-au ivit 
câteva... complicaţii. La un moment dat, mi-au sunat la uşă doi 
oaspeţi nepoftiţi - doi comis-voiajori cred - pe care am vrut să-i 
evit. 

Smith ridică dintr-o sprânceană. În limbajul codificat al 
membrilor Covert-One, termenul „comis-voiajor” era utilizat 
pentru a desemna o operaţiune ostilă de supraveghere 
îndreptată asupra agentului respectiv. 

— Indivizii nu vindeau nimic din ceea ce te-ar fi putut 

interesa? o întrebă el, alegându-şi cu grijă vorbele, în aşa fel 
încât să nu o sperie pe doctoriţa de lângă el. 

— Nu, sau cel puţin nu cred, răspunse Fiona. Glasul ei trăda 
doar o slabă impresie de incertitudine. E posibil să-mi fi făcut 
doar o vizită de rutină. Acum, există la Moscova o mulţime de 
vânzători ambulanți pisălogi. 

John dădu din cap, înțelegând ce voia ea să-i transmită. Pe 
măsură ce Dudarev şi amicii lui înăspreau tot mai tare controlul 
asupra Rusiei, ziariştii şi mai ales ziariştii străini, făceau obiectul 
din ce în ce mai multor supravegheri - adesea ostentative - din 
partea poliţiei şi a FSB-ului. Era un procedeu folosit de autorităţi 
pentru a hărţui şi intimida presa fără a impune restricţii făţişe 
care ar fi putut atrage protestele străinătăţii. 

Tăcură apoi toţi trei, în timp ce de masa lor se apropiară doi 
tineri chelneri zâmbăreţi, aducând fiecare câte o tavă plină cu 
farfurii şi boluri cu mâncare. Mişcându-se cu o eficacitate bine 
antrenată, lăsară totul pe masă şi plecară. Un al treilea chelner, 
mai în vârstă decât ceilalţi, veni imediat după ei, aducând 
băuturile: o sticlă de Moskovskaia Vodka uşor frapată şi o altă 
sticlă cu suc de mere îndulcit. 

— Pentru a mai economisi din timp, am făcut comanda înainte 
să ajungi aici, îi spuse dr. Vedenskaia Fionei. Femeia cu părul 
cărunt ridică interogativ dintr-o sprânceană. Sper că nu te superi, 
nu? 

— E perfect, răspunse Fiona, zâmbind. Nu ştiu cum vă e vouă, 
dar eu mor de foame. 

De pe masă se înălţau nişte arome delicioase. Toţi trei se 
năpustiră cu mare poftă asupra bogatului sortiment de 
specialităţi culinare azere: felii aburinde de satsiv;, adică piept de 
pui marinat în sos de usturoi cu smântână, ardei graşi umpluţi cu 
un amestec de carne tocată de miel, mentă şi chimen dulce. In 
bolurile mici era dgovgra, o supă deasă şi fierbinte, făcută din 
iaurt, orez şi spanac. In timp ce terminau antreurile, li se aduseră 
alte farfurii cu diverse şaş!/ik-uri, adică frigărui de miel, vițel şi 
pui, într-un sos de ceapă cu oţet şi suc de rodii şi fripte la jăratic, 
servite cu felii subţiri de /avash, un fel de pâine nedospită. 

Odată sătui, Elena Vedenskaia ridică un pahar de votcă. 

— Za vaşe zdarovie! |n sănătatea voastră! le spuse ea şi goli 
băutura limpede şi rece dintr-o singură înghiţitură, urmată 
imediat de un pahar de suc de mere. 

Smith şi Fiona îi urmară exemplul, delectându-se cu 
combinaţia de arome profund contrastante care completau la 

perfecţie mâncarea picantă. 

— Şi acum să trecem la treabă, zise erudita rusoaică. O privi 
atent pe Fiona. Prietenul nostru comun aici de faţă, dădu femeia 
din cap în direcţia lui Jon, mi-a spus că eşti ziaristă. 

— Aşa este. 

— Atunci, hai să stabilim noi două un lucru, doamnă Devin, 
spuse ferm Vedenskaia. Nu vreau ca numele meu să apară cu 
litere de-o şchioapă pe prima pagină a cine ştie căror publicaţii 
de scandal. Zâmbi apoi subţire, adăugând: Şi nici măcar într-un 
ziar respectabil. 

Fiona încuviinţă dând din cap. 

— Este perfect rezonabil. 

— Cu toate că nu agreez guvernul care mă plăteşte, mă 
descurc de minune la serviciu şi sunt foarte apreciată, continuă 
doctoriţa. Şi depun o muncă importantă. Care salvează vieţi 
omeneşti. Aşa încât n-am o dorinţă arzătoare să-mi pierd inutil 
poziţia. 

Fiona se uită peste masă la interlocutoarea ei. 

— Atunci îţi dau cuvântul meu că nu-ţi voi aminti numele în 
nici un articol pe care îl voi scrie, o asigură ea cu toată 
seriozitatea. Crede-mă, dr. Vedenskaia, sunt mult mai interesată 
să aflu adevărul despre această misterioasă boală decât să-mi 
vând articolul unui ziar sau unei reviste. 

— İn cazul acesta avem cel puţin un lucru în comun, replică 
sec rusoaica, după care se întoarse în direcţia lui Smith. După 
cum mi-ai spus la telefon, crezi că aceeaşi maladie se 
răspândeşte acum în afara Rusiei. 

Smith dădu trist din cap. 

— Fără mai multe informaţii în legătură cu prima manifestare 
a bolii aici, nu pot fi absolut sigur, dar simptomele par să fie 
identice. lar dacă este aceeaşi maladie neidentificată, stoparea 
difuzării oricăror informații ordonată de Kremlin este 
eminamente mortală pentru foarte multă lume. 

— Proștii! Neisprăviţii! exclamă mânioasă Vedenskaia, după 
care dădu la o parte farfuria golită doar pe jumătate şi îşi aprinse 
încă o ţigară, încercând evident să-şi păstreze cumpătul. 
Muşamalizarea este un act criminal iresponsabil. Eu am avertizat 
guvernul în legătură cu pericolele deciziei de a face un secret din 
atât de straniile decese. Şi aşa au făcut şi alţi colegi de-ai mei. 
Se încruntă. Ar fi trebuit să ni se permită să ne consultăm şi cu 
alte autorităţi medicale internaţionale de îndată ce au apărut 
primele patru cazuri. Umerii ei înguşti se lăsară în jos. lar eu ar fi 

trebuit să fi spus ceva sau să fi făcut ceva pentru a stârni mai 
multă vâlvă. Dar după aceea, pe măsură ce treceau săptămânile 
fără să se mai fi îmbolnăvit şi altcineva, mi-am îngăduit să sper 
că temerile mele iniţiale referitor la o epidemie de mai mari 
proporţii au fost exagerate. 

— Aici, la Moscova, n-a mai apărut de atunci nici un nou caz 
de îmbolnăvire? o întrebă Fiona. 

Savanta rusoaică dădu hotărât din cap. 

— Nici unul. 

— Eşti sigură? o întrebă surprins Smith. 

— Absolut sigură, Jonathan, răspunse Vedenskaia. Este 
adevărat că guvernul ne-a interzis să dezvăluim dincolo de 
graniţele Rusiei datele concrete în legătură cu izbucnirea acelor 
cazuri, dar avem instrucţiuni explicite să continuăm cercetările 
pe cont propriu. Kremlinul încă este profund interesat să afle mai 
multe despre această maladie, cauzele şi modul de transmitere, 
despre mecanismele prin care ucide şi despre vreo cale de a 
încetini sau de a inversa evoluţia inexorabilă. 

— Totuşi, Valentin Petrenko mi-a spus că i s-a ordonat să 
renunţe la cercetările cu privire la primele patru decese, spuse 
Smith, încruntându-se. 

— Da,  e-adevărat,  încuviinţă  Vedenskaia. Echipele de 
investigare de la spital au fost oprite, probabil, pentru a ţine sub 
control scurgerile posibile de informaţii. In schimb, toate 
cercetările referitoare la această boală au loc acum în alte 
amplasamente, de un nivel mai înalt, printre care şi secţia mea 
de Biologie, Citologie şi Genetică Moleculară de la institut. 

— Amplasamentele alea cuprind cumva şi laboratoarele din 
Bioaparat? întrebă încet Smith, făcând referire la o serie de 
complexe ştiinţifice superpăzite, despre care se zicea că sunt 
centrul cercetării ultrasecrete ruseşti în domeniul armelor 
biologice. În cazul în care, aşa după cum bănuiau Klein şi 
preşedintele Castilia, ruşii chiar utilizau această ciudată boală 
drept o armă, atunci nu se putea ca oamenii de ştiinţă şi 
tehnicienii care lucrau în Bioaparat să nu fie implicaţi. 

Doctoriţa negă dând din cap. 

— Eu n-am cum să ştiu ce se petrece dincolo de gardurile de 
sârmă ghimpată de la Ekaterinburg, Kirov, Sergiev Posad sau 
Strizhi. Strânse din buze. Nivelul meu de acces nu este chiar atât 
de ridicat. 

Smith dădu din cap în semn că înţelesese. Apoi se încruntă, 
încercând zadarnic să potrivească noile informaţii printre 

celelalte. Dacă această nouă boală era o armă de-a ruşilor şi era 
deja folosită împotriva unor oameni importanţi din Occident şi 
din alte ţări, atunci de ce era Kremlinul atât de dornic ca oamenii 
săi de ştiinţă, civili de vârf, să continue cercetarea în domeniu? 

Se lăsă o tăcere stânjenitoare. 

— Ţi-am adus copii după însemnările mele asupra acelor 
cazuri, aşa cum mi-ai cerut, spuse în cele din urmă Vedenskaia. 
Arătă spre haina grea de iarnă, îngrămădită pe bancheta 
separeului. Sunt toate acolo, ascunse printre vechi publicaţii 
medicale. O să ţi le dau după ce plecăm. Acum sunt prea mulţi 
ochi aici. 

— iți mulţumesc, Elena, spuse grav Smith, cu sinceră 
recunoştinţă. O privi apoi pieziş. Dar ce se aude cu mostrele de 
sânge şi de ţesut prelevate de la victime? Există vreo posibilitate 
să faci rost şi de aşa ceva? 

— Mi-ar fi absolut imposibil, îi răspunse ea concis. Prietenii 
voştri, Petrenko şi Kirianov, s-au ocupat de asta. Toate 
specimenele biologice sunt ţinute acum strict sub cheie. Nimeni 
nu le poate obţine fără să semneze pentru ele şi fără aprobare 
de la minister să efectueze cu ele anumite experimente sau 
teste specifice. 

— Altceva ce ne mai poţi spune? întrebă şi Fiona în final. 
Vreun amănunt cât de mic? 

Vedenskaia şovăi o clipă, se uită să vadă dacă nu mai trage 
cineva cu urechea, apoi răspunse cu glas scăzut, de-abia auzibil, 
din cauza zgomotului veselei şi a murmurului din restaurant. 

— Am mai auzit ceva, ceva ce m-a tulburat mult... 

Cei doi americani rămaseră tăcuţi, aşteptând să continue. 

Femeia oftă. 

— Unul dintre infirmierii de la spital, un bărbat care şi-a 
petrecut mulţi ani ca deţinut politic într-un lagăr de muncă a 
pretins că l-a văzut pe ţicnitul de Wulf Renke examinându-l pe 
unul dintre pacienţii muribunzi. 

Uluit, Smith se îndreptă de spate. 

— Pe Renke? murmură el neîncrezător. 

— Wulf Renke? Cine este Wulf Renke? întrebă Fiona. 

— Un om de ştiinţă est-german. In două cuvinte, un expert în 
materie de arme biologice cu mizerabila reputaţie de a fi 
născocit noi şi înspăimântătoare modalităţi de a ucide oameni, 
răspunse Smith, după care dădu din cap. Nu se poate să fi fost 
el. In nici un caz. Nemernicul a murit de ani mulţi. 

— Aşa se zice, şopti Vedenskaia. Insă din nefericire infirmierul 

îl cunoştea bine pe acest neamţ... dureros de bine. Pe când era 
deţinut, a fost silit să fie martor la o serie de macabre 
experimente pe care le-a efectuat Renke pe alţi deţinuţi din 
lagăr. 

— Şi unde se află acum infirmierul cu pricina? se repezi Fiona. 
Am putea sta cu el de vorbă? 

— Doar dacă aţi putea invoca spiritele morţilor, răspunse 
lapidar Elena. Din păcate, a căzut între timp sub roţile unui 
tramvai - la scurtă vreme după ce se apucase să povestească 
ceea ce văzuse la spital. 

— A căzut? Sau i-a dat cineva brânci? întrebă îngrozit Smith. 

Vedenskaia ridică din umeri. 

— Se spune că era beat când s-a întâmplat nenorocirea. Şi din 
câte ştiu eu, s-ar putea să fie chiar adevărat. Aproape toţi ruşii se 
îmbată din când în când. Rusoaica zâmbi amar prin fumul care se 
ridica de la ţigara ei şi bătu uşor cu un deget pătat de tutun în 
paharul de votcă pe care îl golise. 


Afară, ninsoarea se mai înteţise, începând să acopere 
mormanele mai vechi de zăpadă şi de gheaţă înnegrite de 
funingine. Fulgi proaspeţi şi imaculaţi cădeau acum pe străzi şi 
pe maşinile parcate, acumulându-se constant într-un strat de 
pudră albă care sclipea în lumina felinarelor şi a farurilor 
maşinilor care treceau. 

Strângându-şi încă cu cordonul scurta groasă, un bărbat cu 
aspect juvenil şi cu un nas uşor coroiat ieşi din cafeneaua 
Karetniîi Dvor. Se opri câteva clipe, aşteptând un moment de 
acalmie în trafic, apoi traversă strada în diagonală. Odată ajuns 
pe trotuarul de vizavi, omul o luă repede spre est, de-a lungul 
străzii Povarskaia, printre pietonii care se grăbeau sub umbrelele 
lor deschise. Mulţi duceau sacoşe pline cu cumpărăturile din 
seara aceea de la buticurile şi galeriile ultramoderne din cartierul 
Arbat. Tânărul însă ducea şi el umbrela strânsă, ţinând-o cu 
degajare sub braţ. 

La câteva sute de metri mai în susul străzii, se opri ca să-şi 
aprindă o ţigară chiar lângă un sedan mare şi luxos care staţiona 
lângă bordură. Imediat, geamul lateral de la portiera din spate 
cobori fără zgomot, dezvăluind prea puţin din interiorul 
întunecat. 

— Vedenskaia este încă în restaurant, murmură tânărul. 

— Şi e împreună cu cei doi americani? întrebă încet o voce 
venită din maşină. 

— Da. L-am lăsat pe unul dintre oamenii mei să-i ţină sub 
supraveghere. El ne va anunţa în momentul în care cei trei se vor 
ridica să plece. După cum mi s-a părut mie, aş zice că nu va mai 
dura mult. 

— Echipa ta este pregătită? 

Tânărul dădu din cap, trăgând apoi adânc din ţigară. Jarul din 
capătul acesteia străluci. 

— Perfect pregătită. 

Erich Brandt se aplecă uşor, doar atât cât o slabă rază de 
lumină de la felinarul de pe stradă să cadă pe trăsăturile lui 
aspre. 

— Bine. Ochii săi îngheţaţi şi cenuşii sticliră o clipă. Atunci să 
sperăm că dragul nostru colonel Smith şi cu cele două prietene 
ale sale au mâncat pe săturate şi le-a plăcut mâncarea. In 
definitiv, va fi ultima lor masă. 

Smith tinu uşa deschisă pentru Fiona Devin şi Elena 
Vedenskaia şi le urmă afară din cafeneaua Karetniîi Dvor. După 
căldura din restaurantul azer, aerul îngheţat al nopţii muşca 
adânc, trecând prin toate straturile hainelor. incleştă dinţii ca să 
nu mai clănţăne şi strânse din umeri, recunoscător pentru haina 
sa groasă de lână. 

Parcurseră toţi trei împreună o mică distanţă în susul străzii 
Povarskaia, după care se opriră într-un mic grup de oameni de 
pe trotuar pentru a-şi lua rămas-bun. Ceilalţi pietoni treceau pe 
lângă ei, grăbindu-se să ajungă pe la casele lor sau pe unde mai 
aveau treabă. Din când în când treceau şi maşini pe stradă, într- 
o procesiune de faruri aprinse, de rare claxoane mânioase şi de 
slabe scrâşnete de pneuri antiderapante, rostogolindu-se pe 
stratul proaspăt de nea. 

— Asta este pentru tine, Jonathan, murmură Vedenskaia, 
băgând mâna în străfundurile paltonului ei şi scoțând de-acolo un 
pachet gros din material plastic. Foloseşte cu înţelepciune 
conţinutul acestui pachet. 

Smith luă în tăcere pachetul şi îl desfăcu, văzând că era plin 
de jurnale medicale jerpelite, scrise unele în limba engleză, iar 
altele în ruseşte şi în nemţeşte. Deschise coperta unui exemplar 

vechi de câteva luni din The Lancet. Înăuntru se aflau, împăturite 
îngrijit, mai multe pagini acoperite cu un scris cu caractere 
chirilice, constituind evident câteva dintre însemnările savantei 
rusoaice asupra cazurilor cu pricina. Bărbatul ridică privirea şi 
dădu repede şi recunoscător din cap, ştiind cât risca ea făcând 
acest lucru. 

— Mulţumesc. O să am grijă ca aceste informaţii să ajungă 
acolo unde trebuie. 

— E foarte bine. Cu puţin noroc, mai pot fi încă salvate multe 
vieţi. Apoi Vedenskaia se uită aprig la Fiona Devin şi o întrebă: Ai 
să respecţi înţelegerea noastră? 

— Fără îndoială! Fii liniştită! răspunse încet Fiona. Nu se va 
folosi nici un nume, în nici un articol pe care îl voi scrie pe 
această temă, dr. Vedenskaia. Poţi să fii sigură de asta. 

Cealaltă femeie dădu şi ea din cap, de data asta cu un surâs 
amar pe buze. 

— In cazul acesta aş vrea să vă urez... 

Deodată, Vedenskaia se clătină în faţă, cât pe ce să cadă, 
izbită de un bărbat care dădu peste ea venind din spate. Omul 
mergea prea repede, uitându-se în jos şi cu fularul înfăşurat 
peste faţă ca să se apere de ninsoare. Femeia reuşi să evite 
căderea doar prinzându-se de braţul lui Smith. Infuriată, se 
întoarse şi îl apostrofa: 

— Hei! Ai grijă pe unde mergi! 

Ruşinat, bărbatul - un tânăr cu nasul uşor coroiat - se dădu 
iute înapoi. 

— Izvinite! lertaţi-mă! murmură el. Rânjind prosteşte, îşi 
recuperă umbrela pe care o scăpase în momentul impactului şi 
plecă mai departe, acum exagerat de atent. 

Vedenskaia pufni dezgustată. 

— Era deja beat, spuse ea. lar seara e abia la început. La 
dracu’. Alcoolul e blestemul naţiei noastre. Până şi tinerii se 
intoxică. 

— N-ai păţit nimic? o întrebă Smith. 

Ea dădu din cap, strângând încă din buze, supărată. 

— Nu. Şi totuşi cred că mârlanul trebuie să mă fi zgâriat la 
picior cu umbrela aia afurisită, zise ea, frecându-se pe dosul 
coapsei stângi. Apoi dădu din umeri. Dar nu e nimic grav. 

— Eu cred însă că a venit vremea să ne despărţim şi să o 
pornim mai departe fiecare pe alt drum, zise Fiona îngrijorată, 
urmărindu-l cu ochii mijiţi pe aşa-zisul beţiv. Am obţinut ceea ce 
doream. Nu mai are rost să pierdem vremea pe-aici în văzul 

lumii, riscând să atragem şi mai mult atenţia. 

Smith dădu din cap. 

— Ai dreptate. Se întoarse apoi spre Vedenskaia, mângâind 
uşor pachetul pe care i-l dăduse. Ascultă, o să te ţin la curent 
prin e-mailul tău privat cu privire la ceea ce vom mai descoperi 
în... 

Jon se întrerupse la mijlocul propoziției. Rusoaica se holba la el 
cu o expresie îngrozită. 

— Elena? Ce ţi s-a întâmplat? întrebă el repede. Te doare 
ceva? 

Ea inspiră adânc, o singură dată, tremurând, după care horcăi, 
sufocându-se şi căutând în disperare aerul. Jon îi văzu muşchii 
gâtului încordându-se când femeia se străduia din răsputeri să 
vorbească. Ochii îi erau larg deschişi, aproape ieşiţi din orbite, iar 
pupilele se micşoraseră, ajungând doar cât nişte vârfuri de ac 
mici şi negre. O lăsară genunchii. 

Şocat, Smith întinse mâinile către ea, dar înainte să apuce să 
o prindă, Elena Vedenskaia îşi pierdu cunoştinţa şi se prăbuşi 
ghemuită pe trotuarul acoperit de zăpadă ca o păpuşă din cârpe. 
Braţele şi picioarele ei tresăriră violent, cuprinse de spasme tot 
mai mici pe măsură ce ea se chircea, cuprinsă de un şir de 
sinistre convulsii. 

— Cheamă numaidecât o ambulanţă! Repede! zbieră Smith la 
Fiona. 

— Asta fac! Dădu din cap, scoase telefonul celular şi formă 03, 
adică numărul serviciului medical de urgenţă din Moscova. 

Jon se lăsă în genunchi lângă femeia muribundă. Freneticele 
spasme sălbatice scădeau în intensitate, lăsând-o contorsionată 
pe spate. El lăsă pe jos pachetul din material plastic, îşi scoase o 
mănuşă şi îi puse doctoriţei două degete pe gât, căutându-i 
pulsul. Era foarte rapid şi foarte slab, zbătându-se sub pielea ei 
ca o pasăre cu aripile frânte. Nu era deloc bine. Jon se aplecă şi 
puse urechea ia nasul şi la gura femeii. Nu mai respira. 

Dumnezeule! îşi zise Smith disperat. Ce naiba a păţit ea? Să fi 
suferit un atac de cord? Improbabil, după simptomele pe care le 
văzuse. Un accident vascular cerebral sau un atac de apoplexie? 
Poate. O altă posibilitate, mult mai înfricoşătoare, îi fulgeră vag 
prin subconştient, însă el dădu din cap, ştiind că nu avea nici 
timpul şi nici informaţiile necesare pentru a se limpezi. Un 
diagnostic ferm avea să se stabilească de-abia mai târziu. Intre 
timp, el trebuia să facă tot posibilul pentru a o menţine în viaţă 
până la sosirea ambulanţei. 

— Unul dintre spitale trimite imediat o ambulanţă cu un 
echipaj de urgenţă, colonele, o auzi el pe Fiona Devin spunându-i 
peste murmurul glasurilor unui cerc de privitori care se adunau 
repede. Insă s-ar putea să facă cinci minute până aici sau poate 
chiar mai mult. 

Smith dădu din cap, încruntat. Cinci minute. Pentru cele mai 
multe dintre situaţiile medicale de urgenţă, era un timp bun de 
reacţie - ba chiar foarte bun. insă în circumstanţele de faţă cele 
cinci minute păreau o eternitate. Mişcându-se iute, îşi scoase 
haina, o împături de mai multe ori şi i-o puse sub umeri femeii, 
lăsând-o cu capul dat pe spate pentru a-i uşura pe cât posibil 
respiraţia. Apoi îi trase mandibula înainte şi îi dădu limba la o 
parte, ascultând din nou. Femeia tot nu răsufla. Cu blândeţe, îi 
întoarse capul într-o parte şi îi palpă cu degetele fundul gâtului, 
căutând mucozităţi sau o bucată de aliment care ar fi putut s-o 
sufoce. Nu găsi nimic. 

Cu o expresie cruntă, Smith luă în braţe capul Elenei 
Vedenskaia, o strânse uşor de nări cu degetele şi începu să-i facă 
respiraţie artificială gură-la-gură, suflând suficient de tare încât 
să-i vadă pieptul umflându-se. Din când în când se oprea şi 
apropia urechea de gura şi de nasul ei pentru a verifica dacă nu 
începuse să respire din nou singură. Insă ea zăcea tot ca 
paralizată, holbându-se la cer cu ochi care nu mai clipeau. 

El continuă eforturile, suflându-i femeii aer în plămâni. 
Respiră! o ruga în gând Jon. Hai, Elena, respiră! După două sau 
trei minute de febril efort, din depărtare se auzi ţipătul unei 
sirene apropiindu-se. 

Simţi sub degetele cum pulsul Elenei Vedenskaia devenea tot 
mai slab, după care se poticni preţ de câteva bătăi neregulate, 
apoi se opri pentru totdeauna. La naiba! Smith încercă atunci să-i 
facă resuscitare cardio-pulmonară, alternând respiraţia artificială 
gură-la-gură cu scurte şi puternice comprimări ale pieptului, într- 
un efort frenetic. Totul se dovedi însă zadarnic. 

Fiona îngenunche lângă el. 

— Ai reuşit ceva? întrebă ea cu un aer întunecat, având grijă 
să vorbească în ruseşte. 

Smith dădu din cap, frustrat. 

— Cred că s-a dus deja. 

Câţiva dintre cei prezenţi care se uitau la Vedenskaia îi auziră 
şi îşi făcură repede cruce. Unul sau doi dintre ei îşi scoaseră 
căciulile în semn de respect faţă de femeia decedată. Alţii se 
întoarseră să plece. Spectacolul se încheiase. 

— Dacă aşa stau lucrurile, ar cam trebui să ne vedem şi noi de 
drum, colonele, îi sugeră cu blândeţe Fiona. Sub nici un motiv nu 
ne putem permite să riscăm vreo complicaţie cu autorităţile. 
Femeia ridică de pe pavaj pachetul conţinând însemnările Elenei 
Vedenskaia. Şi cu atât mai puţin acum, mai adăugă ea. 

Smith dădu iar din cap, continuând încă resuscitarea cardio- 
pulmonară. Din punct de vedere raţional, el ştia că Devin avea 
dreptate. Era deja aproape sigur că nici un om de pe lume nu o 
mai putea ajuta pe Elena. lar a se lăsa târâţi în ancheta miliției 
cu privire la moartea ei ar fi o mare primejdie atât pentru el, cât 
şi pentru Fiona, în primul rând, din cauză că identitatea falsă a 
lui John Martin nu ar rezista unei cercetări amănunțite. Cu toate 
astea, el era mai întâi medic, înainte de a fi spion. Avea 
îndatorirea morală de a o ajuta pe femeia în pericol de moarte. 
Câtă vreme îi pompa oxigen în plămâni şi făcea tot posibilul să-i 
repornească inima, ea tot mai putea avea o şansă de scăpare, 
oricât de mică. 

Apoi, dintr-odată, era deja prea târziu pentru a se mai face 
nevăzuţi. 

Cu sirena încă urlând, o ambulanţă vopsită în alb şi roşu se 
oprise lângă bordură. Când sirena tăcu, uşile din spate ale 
ambulanţei se deschiseră şi din vehicul sări jos un bărbat sfrijit şi 
palid, într-un halat alb mototolit, strângând sub braţ o trusă 
medicală. In urma lui ieşiră din maşină şi doi brancardieri solizi. 

Doctorul îi făcu un semn autoritar lui Smith să se dea lao 
parte şi se lăsă pe vine lângă trupul căzut pentru a-l examina 
scurt şi aproape de mântuială. 

Cu un aer ostenit, Jon se ridică în picioare, scuturându-şi 
zăpada de pe genunchi. işi luă privirea de la cadavrul 
contorsionat al Elenei, luptându-se cu un sentiment de eşec şi de 
profundă tristeţe. Pacienţii mai şi mureau. Aşa se întâmpla. Dar 
întotdeauna îi era la fel de greu. În astfel de cazuri, se simţea 
întotdeauna înfrânt. 

Medicul rus încercă să găsească pulsul femeii. Apoi se lăsă 
înapoi pe călcâie şi dădu din umeri. 

— Biata de ea. E prea târziu. Nu mai am ce-i face. Dădu din 
cap în direcţia brancardierilor care stăteau alături în picioare, cu 
o targă pe care o scoseseră din vehicul. Hai, băieţi, urcaţi-o în 
ambulanţă. Măcar s-o îndepărtăm cât mai repede de ochii 
curioşilor. 

Cei doi zdrahoni dădură din cap fără o vorbă şi se aplecară 
stângaci să ridice trupul. 

Dând însă din cap, doctorul se ridică în picioare. Se întoarse 
încet, uitându-se arogant la martorii care se îndepărtau pe rând. 
Privirea lui ajunse şi la cei doi americani. 

— Cine îmi poate spune ce i s-a întâmplat bietei femei? 
Presupun că avut un atac de inimă? 

— Nu cred, răspunse Smith categoric. 

— De ce? 

— A căzut aproape brusc, prezentând convulsii şi spasme 
musculare - la o secundă sau două după ce păruse că se sufocă, 
îi răspunse iute Smith, enumerând simptomele pe care le 
remarcase. Până şi muşchii pupilelor prezentau semne ale unor 
contracturi severe. Am încercat să-i fac respiraţie gură-la-gură, 
apoi resuscitare cardio-respiratorie când i s-a oprit şi inima, dar 
totul a fost în zadar. 

Doctorul de pe ambulanţă ridică dintr-o sprânceană. 

— A fost un rezumat extrem de convingător. Presupun că aveţi 
o pregătire medicală, domnule...? 

— Martin. John Martin, răspunse băţos Smith, mustrându-se în 
gând pentru utilizarea atât de firească şi de inconştientă a unui 
jargon medical care nu se prea potrivea cu identitatea lui de 
împrumut. Moartea înfiorătoare a Elenei Vedenskaia îl zguduise 
evident mai mult decât îşi dădea el seama. Ridică din umeri. Nu, 
nu am pregătire medicală. Insă am urmat nişte cursuri pentru 
acordarea primului ajutor. 

— Numai nişte cursuri pentru acordarea primului ajutor? Ce 
vorbeşti, domnule? Dovedeşti remarcabile aptitudini. Doctorul îi 
zâmbi cu un aer de politicoasă neîncredere. Şi am avut mare 
noroc să te afli aici. 

— Da? In ce sens? îl întrebă prudent Smith. 

— Cunoştinţele şi observaţiile tale îmi vor fi de mare ajutor la 
întocmirea raportului asupra acestui tragic eveniment, zise 
liniştit celălalt, dând din cap către Fiona Devin. Şi tocmai de- 
aceea mă sunt nevoit să vă rog, pe tine şi pe încântătoarea ta 
însoţitoare, să veniţi cu noi până la spital. 

Fiona se încruntă. 

— Nu fiți îngrijoraţi, este o simplă chestiune de rutină, 
continuă doctorul, ridicând o mână pentru a respinge orice 
împotrivire. Vă pot asigura că acest neajuns nu va dura prea 
mult. 

Cei doi brancardieri o săltaseră şi o legau pe decedată pe 
targă. 

— Fii atent la piciorul stâng, îl auzi Smith pe unul dintre ei 

murmurând grăbit printre dinţi către celălalt. Doar nu vrei să iei 
pe mâini un strop din substanţa aia! j 

Substanţă? Jon simţi că îi îngheaţă sângele în vene. Işi aminti 
de tânărul „beţiv” care se ciocnise cu Vedenskaia, zgâriind-o „din 
greşeală” pe piciorul stâng cu vârful umbrelei. Şi, brusc, toate 
blestematele simptome pe care le remarcase la ea se potriveau 
perfect: colapsul respirator, convulsiile, pupilele contractate şi, în 
final, stopul cardiac. 

Dumnezeule! îşi spuse îngrozit bărbatul. Femeii trebuie să i se 
fi injectat atunci cine ştie ce agent neurologic letal cu acţiune 
rapidă, probabil vreo variantă de Sarin, ori VX. Şi o singură 
picătură din oricare dintre aceşti compuşi toxici, direct pe piele, 
putea omori. Injectând VX sau Sarin direct în fluxul sanguin, 
efectul mortal era şi mai rapid. Ridică repede privirea şi îl văzu 
pe doctor uitându-se la el cu o expresie rece şi calculată. 

Smith făcu un pas înapoi. 

Schiţând un surâs vag, bărbatul în alb scoase din buzunarul 
halatului un pistol miniatural - un Makarov PSM, o variantă 
rusească a pistolului Walther PPK. Ţinând arma jos, pe lângă corp 
şi ţintind cu ea drept către inima americanului, aşa-zisul doctor 
de pe ambulanţă clătină din cap şi spuse: 

— Sper din toată inima că îţi vei reprima tentaţia de a acţiona 
fără să te gândeşti, colonele Smith. In caz contrar, vom fi siliţi să 
te omorâm şi pe tine şi pe încântătoarea doamnă Devin. Şi ar fi 
mare păcat, nu-i aşa? 

Furios că ignorase avertismentele cu privire la această 
ambuscadă, Smith făcu o grimasă. Celălalt era la o distanţă de el 
la care nu-l putea atinge nici cu mâna întinsă. Cu coada ochiului, 
văzu că şoferul ambulanţei, un zdrahon la fel de voinic şi de 
încruntat ca şi brancardierii, coborâse din cabină şi se afla acum 
chiar în spatele Fionei Devin, împungând-o în spinare cu gura 
ţevii pistolului său. 

Chipul femeii se făcuse pământiu, fie de furie, fie de teamă, fie 
şi de una şi de alta. 

Smith se strădui să stea liniştit. Cu grijă, îşi arătă mâinile 
goale. 

— Nu sunt înarmat, zise încordat. 

— O decizie înţeleaptă, colonele, aprobă doctorul. Nimănui nu 
i-ar fi de nici un folos un act inutil de bravură. 

Cei doi brancardieri se opintiră şi urcară în ambulanţă 
cadavrul înfăşurat într-o pătură al Elenei Vedenskaia. Apoi se 
dădură la o parte şi rămaseră în picioare, în aşteptarea 

următoarelor ordine. 

— Vă rog să urcați în vehicul, mai spuse liniştit bărbatul în alb. 
Mai întâi, doamna Devin. 

Stupefiată, Fiona se sui în ambulanţă. Targa ocupa partea 
centrală, lăsând pe fiecare latură câte o banchetă îngustă. Ea se 
grăbi către bancheta din stânga, înaintând până în capăt. Unul 
dintre brancardieri se îngrămădi în urma ei, aşezându-se greoi pe 
partea cealaltă. Odată aşezat acolo, îndreptă propriul pistol în 
direcţia Fionei pentru a o ţine la respect. 

— Şi acum tu, colonele, dădu din cap indicând interiorul 
maşinii bărbatul îmbrăcat în alb. Aşază-te lângă doamna Devin. 
Dar ţine mâinile la vedere. Altminteri mi-e tare teamă că Dmitri 
cel de colo ar putea deveni nervos şi, din păcate, ai sfârşi 
imediat ca biata dr. Vedenskaia. 

Incă furibund, Jon se supuse. Bărbatul se strecură pe banchetă 
în direcţia Fionei. Ea se uită la el cu o expresie indescifrabilă în 
ochii albaştri-verzui. Ţinea încă în mână pachetul cuprinzând 
însemnările savantei rusoaice. 

— Să nu vorbiţi între voi, bodogăni brancardierul în direcţia 
lor, într-o engleză stricată, subliniind comanda cu o mişcare din 
țeava pistolului. 

Fiona ridică abia perceptibil din umeri, apoi întoarse capul fără 
să scoată o vorbă. 

Smith simţi un fior. Situaţia lor era în cea mai mare măsură 
din vina lui. Dacă n-ar fi întârziat atât de mult încercând inutil s-o 
salveze pe Elena Vedenskaia, ar fi izbutit să evite capcana. 

Doctorul se urcă şi îşi făcu şi el loc în maşina deja aglomerată, 
aşezându-se faţă în faţă cu cei doi americani, îngrămădit lângă 
subordonatul lui mult mai voinic. Şi cu un uşor zâmbet cinic pe 
buze, îndreptă ţeava pistolului în direcţia pieptului lui Jon. 

Cel de-al doilea brancardier, împreună cu şoferul, trântiră uşile 
din spate ale ambulanţei. 

La scurtă vreme după aceea, maşina se puse în mişcare. Fură 
puse apoi din nou în funcţiune sirena şi semnalizatorul cu lumină 
albastră intermitentă, pentru ca ambulanţa să-şi croiască mai 
uşor drum prin traficul de seară şi-aşa nu prea aglomerat. Maşina 
întoarse încet, printr-o mişcare amplă, fiind evident că o luase 
înapoi spre mult mai aglomerata şosea de centură Sadovaia. 

Smith simţea cum i se prelingeau pe spinare picăturile reci de 
sudoare. Trebuia neapărat să găsească o soluţie. Şi cât mai 
repede. Bineînţeles că nu-şi făcea nici o iluzie asupra sorții lor 
dacă dădea greş. Odată ajunşi cine ştie unde îi duceau, el şi 

Fiona ar fi morţi. 

Nu departe mai jos, pe strada Povarskaia, un bărbat înalt şi 
cărunt care şedea chircit la volanul unui autoturism rusesc de 
teren, o Lada Niva bleumarin, înjură în surdină, văzându-i pe cei 
doi americani urcați cu forţa în spatele ambulanţei. Maxilarul lui 
se încleştă. 

Oftând, verifică dacă centura de siguranţă era bine strânsă, 
după care porni motorul. Se spunea că proştii şi nebunii îşi au 
îngerii lor păzitori. lar dacă asta era adevărat, spera din tot 
sufletul să nu-i scape din vedere şi să-i ajute, fiindcă e sigur că 
nu mai rămăsese timp pentru a întreprinde ceva inteligent sau 
măcar raţional. 

Puternicul motor al Nivei se trezi la viaţă, mugind. Fără a mai 
zăbovi nici o clipă, bărbatul folosi schimbătorul de viteză, apăsă 
până la podea pedala de acceleraţie şi ţâşni de lângă bordură, 
îndreptându-se direct către ambulanţă, chiar când aceasta cotea 
pe strada Povarskaia. 


În ambulanţă, Smith şedea încremenit, uitându-se atent la 
pistolul îndreptat spre el. Mintea lui lucra febril, născocind şi 
abandonând rapid o serie de planuri disperate. Din nefericire, 
toate planurile care îi veneau în minte păreau să le grăbească şi 
mai tare moartea în loc să o întârzie. 

Deodată, şoferul ambulanţei strigă ceva, alarmat. Jon o simţi 
lângă el pe Fiona încordându-se. 

Un motor vui în apropiere, crescând brusc în intensitate. 
Frânele scrâşniră strident. Claxoanele maşinilor şi camioanelor 
de pe drum trâmbiţară panicate. Apoi Smith simţi o izbitură 
zdravănă când un alt vehicul se ciocni în viteză de ambulanţă. 
Impactul îl îmbrânci de pe banchetă, aruncându-l peste cadavrul 
Elenei Vedenskaia. Ceilalţi trei scoteau strigăte de spaimă. 

Lovită în plin din lateral, ambulanţa pierdu direcţia şi fu 
aruncată de-a curmezişul străzii, învârtindu-se necontrolat, într- 
un zgomot asurzitor de metal şi sticlă spartă. Trusele de prim 
ajutor şi celelalte materiale medicale se rostogoliră afară din 
compartimentele lor. Un puternic iz înţepător de benzină şi o 

duhoare iritantă de cauciuc ars se împrăştie în interiorul 
înghesuit şi răvăşit. 

Răsucindu-se însă, ambulanţa lovi dintr-o parte o Volgă veche 
şi ruginită, parcată pe marginea drumului, după care se clătină şi 
se opri, înclinată într-un unghi bizar, cu roţile din faţă distruse şi 
proptite sus, pe bordură. Zgomotul asurzitor încetă. 

Smith ridică privirea. 

Prima izbitură neaşteptată îl aruncase pe „doctor” pe spate, 
dându-l cu capul de peretele interior din metal. Omul părea 
ameţit. Firişoare de sânge se scurgeau pe obrazul lui supt şi 
palid, dar pistolul Makarov PSM nu-i scăpase din mână. 

Reacţionând rapid, Jon se ridică în genunchi. 

„Doctorul” făcu ochii mari. Mârâind, ridică pistolul. Cu degetul 
încordat pe trăgaci, se pregătea să apese. 

In momentul acela, Smith se repezi asupra lui, lovind în jos cu 
muchia mâinii drepte pentru a schimba direcţia ţevii pistolului 
exact în clipa în care porni împuşcătura. Într-un spaţiu atât de 
mic, zgomotul fu îngrozitor. Intr-o străfulgerare de foc, micul 
glonţ de 5,45 mm găuri podeaua ambulanţei şi lovi cu un sunet 
înfundat în caldarâmul de dedesubt, ricoşând la întâmplare. 

In acelaşi moment, Jon îl izbi cu pumnul stâng în faţă. 

Lovitura directă îl dădu din nou pe „doctor” cu capul de perete 
cu o forţă cumplită. Mai mult sânge se împrăştie pe metalul 
ambulanţei. Bărbatul în halat alb gemu. Dădu ochii peste cap şi 
se prăbuşi înainte, gata să-şi piardă cunoştinţa. Pistolul căzu pe 
banchetă, lângă el. 

Smith întinse mâna după pistol, după care încremeni. 

Cu o lovitură cu dosul palmei, namila de brancardier de-alături 
o doborâse deja pe Fiona Devin, care zăcea acum chircită la 
picioarele lui, cu o urmă roşie vizibilă pe obraz. lar brancardierul 
tintea acum cu pistolul său, un Makarov mai mare, de 9 mm, faţa 
lui Smith. 

Dar Fiona îşi reveni şi intră iute în acţiune. Ridicându-se în 
genunchi, scoase dintr-un toc ascuns într-o cizmă de piele un 
cuţit rabatabil. Apăsând pe un buton de pe mâner, Fiona dădu la 
iveală o lamă de oţel de zece centimetri, care străluci 
ameninţător în lumină. Acţionând cu o hotărâre rece, îl înjunghie 
pe uriaş drept în gât. Lama lungă şi îngustă pătrunse adânc, 
secţionând dintr-o singură împunsătură traheea bărbatului şi 
artera carotidă. 

Ingrozit, brancardierul scăpă pistolul din mână, pipăindu-şi 
frenetic cu mâinile rana din care sângele ţâşni zvâcnind la 

început cu fiecare bătaie de inimă, după care scăzu în intensitate 
pe măsură ce viaţa îl părăsea. Cu mâinile încă încleştate în 
disperare pe gaura căscată în gâtul său, muribundul alunecă 
încet pe-o parte şi se prăbuşi pe podeaua ambulanţei, lângă 
cadavrul învelit în pătură al Elenei Vedenskaia. Bărbatul mai 
tresări o dată, apoi rămase nemişcat. 

Albă şi ea la faţă, Fiona îşi şterse cuțitul de sânge pe haina 
bărbatului ucis. Mâinile îi tremurau uşor când închise lama 
cuţitului şi îl puse la loc. 

— Până acum n-ai mai omorât pe nimeni? o întrebă încet 
Smith. 

Ea dădu din cap. 

— Nu, răspunse şi schiţă un biet zâmbet. Dar am să mă 
gândesc la asta mai târziu... bineînţeles presupunând că vom 
supravieţui şi următoarelor câteva minute. 

El dădu din cap. „Doctorul” şi unul dintre cei doi brancardieri 
erau scoşi din luptă, dar mai aveau de înfruntat cel puţin încă alţi 
doi duşmani. 

— Ştii să tragi cu pistolul? 

— Ştiu. 

Smith culese ambele pistoale şi i-l dădu Fionei pe cel mai mic. 
Controlă iute pistolul de 9 mm, asigurându-se că are glonţ pe 
ţeavă şi piedica deblocată. Fiona procedă la fel cu arma ei. 

In momentul acela, în uşa din spate a ambulanţei se auzi un 
ciocănit puternic. 

— Fiona? tună un glas profund. Sunt eu, Oleg. Sunteţi teferi, tu 
şi cu dr. Smith? 

Jon se şi întoarse în direcţia uşii, cu Makarovul ridicat şi 
pregătit să deschidă focul la nevoie. Dar Fiona puse uşor o mână 
pe mâna lui, împingând arma în jos. 

— Să nu tragi, zise ea încet. Este un prieten. Apoi Fiona ridică 
tonul şi răspunse: Da, suntem teferi. Şi liberi. 

— Dar ceilalţi? 

— Sunt scoşi din circulaţie, răspunse laconic Fiona. Unul 
pentru totdeauna. Celălalt e încă în viaţă, dar mai târziu va avea 
o cumplită durere de cap. A 

— Asta-i bine. Uşile se deschiseră. In faţa lor stătea un bărbat 
înalt şi spătos, cu o chică deasă de păr argintiu. Ţinea într-o 
mână un pistol cu amortizor, cu cealaltă le făcu semn celor doi 
să se grăbească. Veniţi! Repede! Mai avem foarte puţin timp 
până o să ajungă aici şi miliția. 

Uluit, Smith se uită lung la celălalt bărbat. Nu putea fi 

confundat acest profil semeţ, cu nas proeminent, un profil care 
ar fi putut să apară chiar şi pe o monedă antică romană. 

— Kirov, să fiu al naibii dacă nu eşti chiar tu! General-maior 
Oleg Kirov din Serviciul de Securitate al Federaţiei Ruse. 

— Nu mai lucrez acolo, doctore. Kirov ridică din umeri. Am fost 
trecut în rezervă sau scos la pensie şi trimis cu oile la păşune, 
cum spuneţi voi, americanii, răspunse el. Şefii de la Kremlin au 
hotărât că nu sunt destul de loial faţă de visurile lor de 
reîntronare a vechii ordini. 

Jon dădu scurt din cap. Cu câţiva ani în urmă, colaborase 
îndeaproape cu înaltul ofiţer FSB cu piept de taur, într-o 
încercare disperată de a da de urma unui container plin cu 
germeni virulenţi de vărsat de vânt, container care fusese furat 
dintr-o fabrică rusească de arme biologice. Incă de pe-atunci, se 
întrebase adesea cum de Kirov, atât de strâns legat de 
reformatorii politici ai ţării, se resemna să muncească sub 
conducerea preşedintelui Dudarev şi a amicilor lui. 

Acum ştia. 

— Sporovăială şi noutăţile despre carieră trebuie să mai 
aştepte, interveni Fiona. Acum e musai să plecăm de-aici, zise ea 
şi flutură o mână în direcţia străzii. După cum vedeţi, se adună 
lumea ca la urs. 

— Adevărat, încuviinţă Kirov, aruncând o scurtă privire peste 
umăr. Maşinile care frânaseră brusc pentru a evita accidentul pe 
care îl provocase el, erau răspândite pe stradă. Câţiva şoferi 
coborâseră şi se uitau la vehiculele tamponate. Alţii, care doar 
auziseră zgomotul accidentului, ieşeau de-abia acum din clădirile 
din vecinătate, din restaurante şi din cafenele. Mai mulţi privitori 
vorbeau cu aprindere la telefoanele celulare, probabil alertând 
miliția şi serviciul medical de urgenţă. Kirov se uită din nou la cei 
doi americani şi întrebă: Aţi obţinut ce-aţi vrut? Însemnările pe 
care vi le-a adus Vedenskaia? 

— Sunt chiar aici, răspunse Fiona, recuperând precaut 
pachetul de plastic, acum pătat de sânge. 

Smith se întoarse furios către bărbatul în alb care căzuse 
ghemuit într-un colţ al ambulanţei. „Doctorul” gemea acum 
încetişor, pe cale să-şi revină. 

— Să-l luăm cu noi şi pe nenorocitul ăsta. Aş avea câteva 
întrebări să-i pun. Şi, în primul rând, aş vrea să aflu de unde 
naiba îmi cunoaşte el numele şi gradul militar. 

Fostul ofiţer FSB dădu din cap. 

— Este o întrebare excelentă. Ar fi util să aflăm şi de la cine 

primeşte ordinele şi unde avea de gând să vă ducă pe voi. 

El şi Smith se opintiră şi îl traseră din ambulanţă în stradă. 
Sângele i se scursese în părul rar de la ceafa şi se închegase. 
Ochii lui pe jumătate închişi erau evident incapabili să focalizeze 
imaginile. Sprijinindu-l între ei, Smith şi Kirov îl duseră când pe 
sus, când târâş, dând ocol ambulanţei. Fiona mergea pe-alături, 
aruncând priviri prevăzătoare în direcţia micii, dar din ce în ce 
mai numeroasei mulţimi de curioşi. 

Jon fluieră în surdină. Coliziunea lovise partea frontală a 
ambulanţei, transformând-o într-o masă de oţel contorsionat şi 
sticlă spartă. Incă blocaţi în centurile de siguranţă, cei doi bărbaţi 
din cabină erau prăbuşiţi pe scaunele lor. Ambii aveau armele în 
mâini şi fuseseră împuşcaţi mortal de gloanţe cu traiectorii 
orizontale. 

Americanul se uită la Kirov. 

— Presupun că tu i-ai aranjat atât de frumuşel. 

Celălalt dădu din cap trist. 

— Regretabil, dar absolut necesar. N-am mai avut vreme 
pentru jumătăţi de măsură. Arătă către Niva răsucită de-a latul 
străzii, lângă ambulanta strivită. Veniţi! Caleaşca ne aşteaptă. 

Smith se holbă la micul automobil de teren 4x4, remarcând 
masca frontală strivită, capota şifonată şi farurile sparte. El arcui 
o sprânceană şi îl întrebă pe rus: 

— Şi tu chiar crezi că rabla asta se mai poate urni singură de- 
aici? 

— Să sperăm, Jon, răspunse Kirov, zâmbind posomorât. 
Altminteri ne-ar aştepta un drum foarte lung pe jos, în văzul 
tuturor şi în frig. 

Rusul îl propti pe prizonierul lor ameţit de partea laterală a 
Nivei şi deschise portiera din spate. 

— Să-l băgăm înăuntru. Doamna Devin o să şadă în faţă, lângă 
mine. Tu, Jon, urcă în spate, cu pistolul îndreptat spre musafirul 
nostru. Şi ai grijă să stea întins pe podea ca să nu poată fi văzut. 

Smith dădu din cap, întorcându-se către „medicul” de pe 
ambulanţă, cu privirea acum împăienjenită. 

— Hai, copăcel! mormăi el, folosindu-se de ţeava pistolului, 
pentru a-l îmboldi pe bărbatul care se clătina să urce în maşină. 

Trosc! 

Capul prizonierului lor explodă, lovit de un glonţ de mare 
viteză pornit dintr-o carabină. Pe tapiţeria Nivei se împrăştiară 
sânge şi bucăţi de os zdrobit. Cadavrul bărbatului alunecă încet 
în jos, lângă automobil. 

— La pământ! Adăpostiţi-vă! urlă Smith. El plonjă pe asfaltul 
acoperit de zăpadă exact în clipa în care un alt glonţ lovi geamul 
maşinii, chiar deasupra capului său. Pe ceafa îi căzură aşchii şi 
cioburi de sticlă spartă. 

Kirov şi Fiona Devin se grăbiră să se adăpostească, lungindu- 
se în spatele solidei maşini de fabricaţie rusească. 

Infricoşaţi de neaşteptatul foc de armă, trecătorii care se 
simţiseră atraşi de scena accidentului o luară acum la sănătoasa, 
răspândindu-se în toate direcţiile ca un cârd de gâşte speriate. 
Unii se ascunseră în spatele maşinilor parcate pe carosabil, în 
timp ce alţii se retrăseseră în clădirile din preajmă. Prins la 
vedere pe latura expusă a vehiculului lui Kirov, Smith se rostogoli 
spre dreapta, încercând să apuce să se adăpostească îndărătul 
ambulanţei tamponate. Un al treilea glonţ de 7,62 mm lovi 
pavajul la doar câţiva centimetri de Jon. Glonţul muşcă din 
caldarâm şi aruncă în văzduh fragmente de asfalt, ricoşând şi 
şuierând apoi pe lângă urechea americanului ca o agresivă şi 
mortală viespe. 

Gâfâind de teamă şi de efort, bărbatul se aruncă într-o parte, 
rostogolindu-se acum cu o şi mai mare iuţeală. Izbuti să ajungă 
la adăpostul ambulanţei contorsionate şi acolo se opri. Cel de-al 
patrulea glonţ lovi metalul maşinii şi ricoşă din caroseria de oţel, 
împroşcându-l pe Jon cu scântei şi cu mici fragmente metalice 
zimţate şi aproape topite. Tresărind, Jon le îndepărtă iute de pe 
piele. 

Smith gândea febril, cântărind posibilităţile de care dispunea. 
Ce aveau de făcut? Atâta vreme cât stăteau ascunşi în spatele 
unor paravane solide, se aflau relativ la adăpost de lunetistul 
nevăzut, dar erau nevoiţi să stea la pământ, fără putinţa de a se 
deplasa sau de a riposta eficient, iar sirenele se auzeau acum 
apropiindu-se din mai multe direcţii diferite. 

Omul dădu din cap. A rămâne acolo să se predea miliției din 
Moscova nu era o opţiune şi cu atât mai puţin în situaţia în care 
aveau asupra lor însemnările răposatei Elena Vedenskaia, iar în 
preajmă zăceau morţi patru agenţi inamici. Mută pistolul în mâna 
cealaltă, făcându-şi curaj să se năpustească spre locul în care se 
adăpostiseră Kirov şi Fiona Devin. 


La o sută cincizeci de metri depărtare pe strada Povarskaia, 
Erich Brandt îngenunchea lângă portiera deschisă a sedanului 
său Mercedes. Un alt bărbat stătea întins pe burtă pe drum, 
alături de el, ochind concentrat prin luneta telescopică a puştii 

sale cu ţeavă lungă de tip Dragunov SVD. 
_ — Acum Sunt toţi perfect camuflaţi, raportă calm lunetistul. 
Insă cel puţin am izbutit să-l nimeresc pe Sorokin. 

Brandt îl privi încruntat. Aşa-zisul „doctor”, un fost ofiţer din 
vechiul KGB pe nume Mihail Sorokin, fusese unul dintre cei mai 
destoinici şi de încredere agenţi ai săi, un ucigaş profesionist cu 
sânge rece, unul care nu ratase niciodată vreo însărcinare. Adică 
niciodată până atunci. Apoi Brandt dădu din umeri, reprimându-şi 
regretul de moment. Cu toate că îi fusese extrem de greu să 
ordone eliminarea lui Sorokin, nu avusese încotro. Nu putea risca 
să lase nici un agent să cadă viu în mâinile duşmanului. 

— Şi nu poţi să-i faci cumva pe americani să iasă la vedere? 

Celălalt dădu uşor din cap. 

— Nu suficient de repede. Ridică din umeri. Dacă se vor mişca 
în orice direcţie pe stradă, îi voi omori, dar nu pot să lovesc o 
ţintă pe care nu o văd. 

Brandt dădu din cap încordat. 

Lunetistul renunţă să mai ochească şi se uită la şeful său, 
continuând: 

— Aşteptăm să-i aresteze miliția? Primele maşini de patrulare 
vor ajunge aici în câteva minute. 

Brandt cântări mintal situaţia. Datorită lui Aleksei Ivanov, el 
deţinea împuternicirea oficială de a superviza acţiunile poliţiei 
locale. În cazul în care milițienii ar reţine pe cineva, el îi putea 
ţine la respect, cerând să-i fie încredinţaţi prizonierii. Indiferent 
de succesul imediat, nu încăpea însă îndoială că bănuitorul şef al 
Celui de-al Treisprezecelea Directorat va descoperi atunci că 
fusese minţit şi că cel puţin un ofiţer american de spionaj explora 
deja breşa apărută în sistemul de securitate operaţional de la 
Moscova al HYDREI. 

Neamţul făcu o strâmbătură. Dacă aşa stăteau lucrurile, ar fi 
mult mai bine să-i prezinte şefului contraspionajului rusesc un 
fapt împlinit, adică grupul format din Smith, Fiona Devin şi 
complicele lor necunoscut - la nevoie chiar şi morţi, iar dacă ar fi 
posibil - vii şi în curs de interogare. Se uită în jos la lunetistul 
care aştepta răbdător ordinele lui. 

— Le vom tăia prima cale de retragere, decise Brandt. Scoate- 
le din circulaţie vehiculul cu care ar putea să fugă. 

Celălalt bărbat dădu calm din cap. 

— Asta-i uşor, domnule Brandt. 

Şi omul ţinti iar prin lunetă, schimbă uşor obiectivul şi apăsă 
lin pe trăgaci. lar carabina SDV cu lunetă trase, de-abia săltând 

puţin în sus ţeava lungă şi perfect echilibrată. 


Smith se ridică repede în picioare şi traversă într-o goană 
disperată micul spaţiu liber dintre ambulanţă şi automobilul de 
teren cu tracţiune integrală al lui Kirov. In momentul acela, 
răsună încă o împuşcătură. Scăpând neatins, el se aruncă 
înainte, se rostogoli pe un umăr şi se ghemui în spatele botului 
tamponat al Nivei, ţinând pistolul cu ambele mâini, în poziţie de 
tragere, gata să riposteze de îndată ce ar fi apărut o ţintă. 

— Foarte acrobatică evoluţie, doctore, îi strigă în glumă Kirov, 
rânjind. El şi Fiona Devin stăteau întinşi cu faţa-n jos pe pavaj, la 
câţiva metri depărtare de Smith. |ţi invidiez agilitatea juvenilă, 
mai adăugă Kirov. 

Jon se strădui să rânjească şi el drept răspuns, în timp ce în 
urechi îi bubuiau bătăile propriei inimi. Lunetistul care îi vâna era 
al dracului de priceput. Şi destul de aproape ca să expedieze 
gloanţele cu maximă precizie aproape oriunde dorea. 

Maşina se clătină deodată, lovită de încă un glonţ de 7,62 mm 
care pătrunsese în compartimentul motorului, ricoşase în sus din 
blocul motor şi ieşise prin capota strâmbată. Imediat după aceea, 
lunetistul schimbă din nou ţinta şi trase iar, de data asta lovind 
rezervorul de combustibil al Nivei. Benzina începu să se scurgă 
din ce în ce mai repede în stradă prin metalul găurit. Următorul 
glonţ lovi drept în tabloul de bord, spărgând instrumentele 
indicatoare şi sfâşiind firele electrice. 

Smith înţelese brusc că puşcaşul se apucase să le distrugă 
metodic maşina - trăgând pe rând în toate sistemele şi 
componentele-cheie. 

— Nemernicii încearcă să se asigure că nu vom mai putea s-o 
ştergem de-aici, le spuse el cu îngrijorare celorlalţi. Ne blochează 
aici, ca să ne prindă milițienii. 

Fiona dădu din cap şi îşi muşcă uşor buzele. 

— Are cineva o altă idee genială? 

— Să plecăm de-aici, zise simplu Kirov. Chiar acum. 

Fiona îl privi neîncrezătoare. 

— Şi cum propui să facem asta? întrebă ea. Peste un minut 
sau două, strada asta va colcăi de milițieni. Mergând pe jos, n-o 
să ajungem prea departe. lar staţia de metrou cea mai apropiată 
este la mai bine de un kilometru. 

— Propun să punem mâna pe o maşină, replică rusul, aproape 
îngâmfat. Arătă peste umăr cu degetul mare: Uită-te şi tu! Avem 
de unde alege. 

Smith şi Fiona se întoarseră. Rusul avea dreptate. Cel puţin 
şase maşini rămăseseră împrăştiate pe drum, părăsite de 
proprietarii lor speriaţi de Împuşcături. Cele mai multe fuseseră 
abandonate atât de în grabă, încât mai aveau cheile în contact. 
Ba câteva rămăseseră chiar şi cu motoarele pornite. 

Jon dădu iute din cap. N 

— Bună idee! Se uită în urmă, la Kirov. Insă vom avea nevoie 
de o diversiune. Şi încă de una mare. Altfel, lunetistul o să ne 
doboare rând pe rând mai înainte de a apuca noi să parcurgem 
măcar zece metri. 

In clipa aceea, Niva se zgudui din nou, lovită de un alt glonţ în 
rezervorul de combustibil. Izul de benzină deveni şi mai puternic. 
Combustibilul scurs ieşea acum de sub autovehicul, şerpuind 
încet prin zăpada murdară adunată în jurul roţilor. 

— E cât se poate de adevărat, încuviinţă Kirov, după care 
scoase tacticos din buzunar o cutie de chibrituri şi îşi dezgoli 
rapid dinţii într-un rânjet ca de animal de pradă, continuând: Dar, 
din fericire, mijloacele pentru o asemenea distracţie ne sunt 
foarte la îndemână. 

Scăpără un chibrit şi aprinse cu el toată cutia, care deveni 
imediat o vâlvătaie. După aceea, fără ezitare, fostul înalt ofiţer 
FSB zvârli sub Niva cutia de chibrituri în flăcări, direct în cea mai 
întinsă baltă de benzină. Flăcările albe şi strălucitoare se ridicară, 
aprinzând şi benzina care se scurgea încă din rezervorul ciuruit 
de gloanţe. În câteva clipe, toată partea din spate a maşinii fu 
înghițită de flăcări. 


Din locul în care se găsea în susul străzii, Brandt văzu flăcările 
ieşind brusc de sub Niva, întinzându-se rapid până ce întregul 
vehicul deveni o uriaşă torţă. Colaci groşi de fum negru ieşeau 
acum din rugul aprins. 

— Bună treabă, Fadeev, îşi lăudă el lunetistul. 

Smith şi ceilalţi erau acum prinşi în cursă. Cu puţin noroc, 
incendiul acela avea să-i gonească de la adăpost drept în bătaia 
puştii lunetistului nerăbdător. Dacă nu, atunci pierderea maşinii 
cu care voiau să fugă le răpise oricum americanilor orice 
posibilitate de a scăpa de miliția care se grăbea să ajungă la faţa 
locului. 

Dar pe măsură ce norul de fum se răspândea tot mai repede, 
zâmbetul lui Brandt se estompa. Clădirile şi toate benzile de 
circulaţie  dindărătul maşinii cuprinse de flăcări dispăreau 
înghiţite de vălul de fum. Vălul creat de foc acţiona ca un ecran, 

ascunzându-i vederii pe fugari. 

— A apărut deja vreo ţintă? îl întrebă el pe lunetist. 

— Nici una. Fumul e prea gros, răspunse lunetistul întins pe 
jos, după care îşi luă privirea de la maşina incendiată şi se uită în 
sus. Ce ordonaţi? 

Brandt ascultă sirenele care se auzeau din ce în ce mai 
aproape. Se întunecă la faţă. Ruşii vor sosi dintr-o clipă-ntr-alta. 
In final, răcni: 

— O să-i lăsăm acum în seama miliției şi o să-i ridicăm după 
ce vor fi prinşi. Smith şi prietenii lui nu vor ajunge prea departe 
mergând pe jos. 


Smith stătea culcat în spatele automobilului cuprins de flăcări. 
Atât de aproape de foc, simţea fierbinţeala arzându-i faţa. Fumul 
infernal îi înţepa ochii. Nu răsufla prea adânc, încercând să 
inhaleze cât mai puţin din gazele iritante. Vizibilitatea în jurul lor 
scăzu la doar câţiva metri pe măsură ce norul de fum se îngroşă 
pe stradă. Omul se uită la Kirov şi la Fiona. Rusul dădu mulţumit 
din cap. 

— Acum putem pleca. 

Fără să mai zăbovească, se întoarseră şi se îndepărtară iute. 
Kirov îi conduse la o maşinuţă cu două uşi, un prăfuit Moskvici 
foarte deschis la culoare, care cunoscuse sigur la viaţa lui şi 
momente mai bune. Motorul uzat de mărimea unei maşini de 
tuns iarba tuşea şi huruia, lăsat inutil în funcţiune când şoferul o 
rupsese la fugă. 

John aprobă în gând alegerea făcută de celălalt bărbat. Dintre 
toate automobilele abandonate pe strada aceea, Moskviciul avea 
preţul cel mai mic şi coloritul cel mai puţin vizibil. Pe străzile 
Moscovei umblau zeci de mii de maşini asemănătoare. Chiar 
dacă îi zărea cineva luând-o, miliția ar avea mult de furcă până 
ce ar depista-o printre toate celelalte. 

Fiona se urcă pe locul îngust din spate, în timp ce Smith şi 
Kirov se aşezară în faţă, ultimul la volan. Rusul băgă în marşarier 
şi dădu repede înapoi, întorcând cu greu volanul. Moskviciul 
descrise un arc de cerc şi sfârşi prin a ajunge cu faţa în direcţia 
din care venise. 

Kirov îndreptă apoi maşinuţa spre est cu viteză moderată, 
rămânând intenţionat sub limita maximă permisă. 

— Oleg, îl avertiză pe neaşteptate Fiona, aplecându-se peste 
umărul rusului. Arătă cu degetul întins prin parbrizul murdar. La 
orizont apăruseră lumini intermitente, albastre, care se apropiau 

cu mare viteză, venind din faţă către ei. Ne ies în întâmpinare. 

Primele echipaje de miliţie se apropiau de locul unde 
avuseseră loc împuşcăturile şi accidentul reclamat. 

Kirov dădu liniştit din cap. 

— Îi văd. El răsuci iar volanul şi coti pe o străduţă laterală mai 
îngustă. Merse încă puţin şi trase apoi maşinuţa lângă bordură, 
oprind-o chiar în dreptul ambasadei mongole. Vizavi se înălța o 
elegantă vilă datând din secolul al nouăsprezecelea, care 
găzduia actualmente ambasada Lituaniei. Fostul ofiţer FSB 
întinse mâna şi stinse farurile, lăsând motorul în funcţiune. Smith 
se întoarse pe scaunul înghesuit şi întinse gâtul ca să poată 
vedea prin luneta. 

După câteva secunde, maşina primului echipaj de miliţie trecu 
fulgerător de străduţa lor laterală, fără să încetinească, grăbindu- 
se către vest, spre strada Povarskaia. Celelalte maşini ale miliției 
îi urmară exemplul, gonind una după alta cu sirenele urlând. 

Cei trei răsuflară uşuraţi. Apoi, încet, Kirov lăsă mâna în jos, 
băgă din nou în viteză şi porni, îndreptându-se spre sud, din ce în 
ce mai adânc în cartierul Arbat. 

— Care-i următoarea noastră mişcare? întrebă încet Smith. 

Bărbatul mai în vârstă dădu din umeri. 

— În primul rând, vom căuta un loc în care să abandonăm 
discret, dacă este posibil, maşina asta. Apoi vom găsi o locuinţă 
sigură pentru tine şi pentru doamna Devin. 

— Şi după aceea? 

— După aceea voi încerca să mă gândesc la o cale dea vă 
scoate pe amândoi din Rusia cât mai curând, zise hotărât Kirov. 
După ceea ce s-a întâmplat în seara asta, Kremlinul îşi va 
mobiliza tot aparatul de securitate ca să pună mâna pe voi. 

— Nu plecăm, Oleg, îl contrazise ferm Fiona Devin. În nici un 
caz acum. 

— Fiona! protestă Kirov. Nu fi naivă! Ce speri că ai mai putea 
face rămânând în Moscova? 

— Incă nu ştiu, răspunse ea, îndărătnică. Dar ştiu sigur că mai 
avem o treabă aici. Şi câtă vreme aşa stau lucrurile, n-am 
intenţia să fug cu coada-ntre picioare. 

Fiona ridică pachetul de plastic pătat cu sânge. 

— Nenorociţii ăia au ucis-o pe Elena Vedenskaia ca să o 
împiedice să ne dea aceste fişe medicale, nu? 

Ambii bărbaţi dădură încet din cap. 

— Păi atunci, continuă ea cu înverşunare, după cum văd eu 
lucrurile, asta înseamnă că noi doi, colonelul Smith şi cu mine, 

suntem obligaţi să ne dăm toată silinţa să descifrăm tainele pe 
care le conţin. 

PARTEA A TREIA 


19 


Berlin 


Bundeskriminalamt (BKA) - Poliția Criminală Federală - era 
echivalentul german al Biroului Federal de Investigații din 
America. Ca şi în cazul FBl-ului, cele câteva mii de ofițeri BKA 
pentru apărarea legii şi de experți criminalişti BKA asigurau 
asistența şi coordonarea diverselor forţe separate de poliție ale 
celor şaisprezece landuri care alcătuiesc Germania. Şi tot ca FBI- 
ul, BKA se ocupa cu anchetarea unei largi palete de infracţiuni de 
înalt nivel, printre care traficul internaţional de arme şi de 
droguri, spălarea de bani şi terorismul. 

Agenţia era în toiul unei reorganizări de mare anvergură. 
Grosul personalului şi al sediilor era în curs de mutare treptată la 
Berlin, cu previzibilul rezultat al unei anumite doze de haos şi de 
confuzie pe măsură ce unităţile BKA se instalau în locaţii noi. 

Divizia pentru Securitatea Statului - însărcinată cu 
investigarea infracțiunilor politice de înalt nivel care amenințau 
Republica Federală - nu făcea nici ea excepţie de la regulă. 
Ofițerii şi personalul ei funcționăresc din Berlin ocupa acum o 
clădire cu cinci etaje, situată în Nikolaiviertel - Cartierul Sf. 
Nicolae, un adevărat labirint de străzi aglomerate, alei, 
restaurante şi mici muzee înşirate de-a lungul malurilor de 
cărămidă ale râului Spree. Clădirea în sine era o modernă 
reconstrucție a unei structuri vechi de secole care îi adăpostise 
odinioară pe negustorii şi pe artizanii medievali. 

In holul clădirii, Otto Fromm şedea în spatele unei lungi 
tejghele, aranjându-şi pupitrul principal la începutul lungului şi 
plictisitorului schimb de noapte. Căscă, deja plictisit de ziarul de 
scandal pe care şi-l cumpărase pentru a avea cu ce îşi omori 
timpul. Ca un tânăr de-abia ieşit de pe băncile şcolii tehnice, se 
angajase la BKA ca umil agent de pază în uniformă, visând ca 
într-o bună zi să fie promovat detectiv principal pe baza unor 
reale merite personale. Douăzeci de ani după aceea, se găsea 

încă în aceeaşi modestă ultimă poziţie din schemă, deşi acum cu 
un salariu substanţial mărit şi cu un concediu de odihnă plătit, de 
şase săptămâni pe an. 

La un moment dat, uşa exterioară se deschise, lăsând să 
pătrundă un val de aer curat şi rece. 

Se uită pe deasupra ziarului pe care îl citea. O tânără înaltă şi 
cu picioare interminabile, cu părul castaniu-roşcat, tuns scurt 
după ultima modă, aproape perie, nasul drept, bărbia bine 
conturată şi ochi strălucitori de un albastru-închis, traversă holul, 
apropiindu-se de pupitru. Din mers, îşi descheie paltonul lung, 
dezvăluind o siluetă suplă, cu sâni mici, dar fermi, care îi 
accelerară pulsul lui Otto. 

Ochii lui Fromm scânteiară la vederea femeii atât de 
atrăgătoare, mai ales una fără verighetă pe inelarul stâng. 
Ultima prietenă cu care trăise îl dăduse afară din apartamentul ei 
exact cu şase luni în urmă, iar acum amicii lui de băutură îl 
îndemnau să „pornească din nou la vânătoare”. Fără să 
conştientizeze ceea ce făcea, bărbatul se îndreptă de spate şi îşi 
netezi peste cap părul rebel, în curs de rărire accentuată. 

— Da, domnişoară? zise el politicos. Vă pot fi de folos cu ceva? 

Aruncându-i un zâmbet răpitor, femeia îi întinse legitimaţia 
BKA şi răspunse: 

— Sunt sigură că puteţi. Mă cheamă Vogel. Petra Vogel. 
Lucrez la Divizia de Tehnologie a Informaţiilor din Wiesbaden. 
Apoi ridică pe tejghea servieta de piele, o desfăcu şi îi arătă o 
mulţime de CD-ROM-uri, fiecare într-un compartiment separat. 
Mă aflu acum aici pentru a instala noi programe, mai 
performante, pentru reţeaua locală de calculatoare. 

Fromm se uită în sus la ea, incapabil să-şi ascundă 
consternarea. 

— La ora asta? Dar e noapte şi aproape toată lumea de aici a 
plecat deja acasă. 

— Păi tocmai asta este ideea, explică ea amabilă, surâzând în 
continuare. Vedeţi, pentru a instala programele noi, s-ar putea să 
fiu nevoită să opresc o oră sau două anumite părţi din sistemul 
vostru. Dar în felul acesta nimeni nu va fi deranjat şi nu va mai 
pierde nimic din preţiosul timp de lucru. 

— Aveţi totuşi nevoie de o autorizaţie specială pentru aşa 
ceva, murmură Fromm, răsfoind repede prin hârtiile aşezate 
teanc pe pupitru şi uitându-se apoi nedumerit la ea. Nu găsesc 
nici o aprobare pentru această îmbunătăţire de software. Nu 
scrie nimic în acest sens. In plus, domnul Zentner, specialistul 

nostru în IT, este plecat în concediu pentru următoarele trei 
săptămâni, cred că pe undeva pe plajele din Thailanda. 

— Norocul lui, zise femeia cu părul castaniu-roşcat. Mi-ar 
plăcea şi mie să pot pleca undeva pe nisip la soare. Oftă. Uite ce 
este, nu ştiu de ce nu ai hârtia cu pricina. Cineva, cândva, 
trebuie să fi încurcat lucrurile. Trebuia să primiţi încă de ieri, prin 
fax, de la Wiesbaden, toată documentaţia. 

Femeia se apucă să scotocească printr-unul dintre 
compartimentele servietei şi scoase de acolo o foaie de hârtie 
împăturită. Uite, am aici copia mea. Vezi? 

Muşcându-şi neliniştit buza inferioară, agentul de pază se 
ridică de pe scaun. Citi repede copia pe care i-o înmânase ea. 
Scrisă pe o hârtie cu antet oficial şi semnată de însuşi directorul 
Diviziei de Tehnologie a Informaţiilor, adresa o împuternicea pe 
specialista în calculatoare Petra Vogel să instaleze un set de 
programe mai performante la sediul BKA din Nikolaiviertel. 

Lui Fromm îi sticliră ochii când descoperi o nepotrivire. 

— Am găsit buba! îi spuse el tinerei, arătând un număr de 
telefon înscris în partea de sus a documentului. Hârtia a fost 
transmisă în altă parte. Numărul nostru de fax de-aici se termină 
cu 4646. Insă biroul vostru din Wiesbaden a trimis documentul la 
acelaşi număr, doar cu terminația 4647. Asta poate fi numărul de 
fax al cine ştie cărei brutării sau al cine ştie cărei florării de pe- 
aici. 

Tânăra femeie se aplecă să se uite şi ea, apropiindu-şi foarte 
mult faţa de a lui. Bărbatul înghiţi în sec, simțind deodată că îl 
sufocă gulerul cămăşii şi cravata. Aroma proaspătă cu miros de 
flori a parfumului ei îi intră în nările dilatate. 

— De necrezut, murmură ea. Au încurcat-o rău. lar acum, 
biroul din Wiesbaden este închis până mâine de dimineaţă. Oftă. 
Şi eu ce să fac? Să mă întorc la hotel şi să stau cu ochii pe pereţi, 
aşteptând ca secretara grea de cap a directorului meu să facă 
bine şi să repare pocinogul? 

Fromm ridică neajutorat din umeri. 

— Îmi pare rău, spuse el. Dar nu văd ce altceva aţi putea face. 

Roşcata suspină cu regret. 

— Ce păcat! Uşor îmbufnată, începu să-şi strângă servieta. 
Vedeţi, doream să-mi termin toată treaba în seara asta şi să-mi 
rămână ziua de mâine liberă, ca să pot vizita Berlinul. 

Fromm socoti că s-ar fi putut să existe în vorbele ei o anume 
nuanţă subtilă. El îşi drese glasul şi o întrebă: 

— Aveţi şi nişte prieteni de vizitat aici? Sau poate nişte 

rubedenii? N 

— La drept vorbind, nu. Il privi semnificativ pe sub genele 
lungi şi pe jumătate coborâte. Sperasem să-mi găsesc un nou 
prieten. Pe cineva care să cunoască bine Berlinul şi care să mă 
însoțească... poate să mă invite chiar la cele mai deosebite 
discoteci. Apoi oftă din nou. Dar probabil că voi fi prinsă aici 
toată ziua, străduindu-mă să termin treaba înainte de plecarea 
trenului... 

— Nu, nu, domnişoară, zise Fromm cu vocea gâtuită de 
emoție. Nu trebuie să se întâmple aşa ceva. Luă scrisoarea ei de 
autorizare. Uite, e simplu: fac încă o copie după acest document, 
copie care o să rămână la noi. Apoi vom pretinde că respectivul 
exemplar a ajuns aici prin fax, aşa precum ar fi trebuit. lar 
dumneata poţi rezolva totul în seara asta, după cum ţi-ai propus. 

— Ai putea să faci asta pentru mine? Adică să încâlci astfel 
regulile de dragul meu? întrebă tânăra. 

— Ooo, da, bineînţeles, rosti Fromm expansiv, umflându-se în 
pene. Eu sunt agentul principal de pază acum de serviciu. Aşa că 
nu va fi nici o problemă. Absolut nici o problemă. 

— Ar fi minunat, exclamă ea încântată şi zâmbindu-i 
bărbatului direct, într-o manieră care îl făcu să-şi simtă gura 
uscată. 


Douăzeci de minute mai târziu, ajungând la etajul cinci al 
clădirii, pustie acum, femeia care se dădea drept Petra Vogel 
stătea şi se uita în urma lui Fromm care tropăia greoi în jos pe 
scara principală a clădirii şi alergă până la parter. De îndată ce 
nu se mai află în raza vizuală a bărbatului, ofiţerul CIA Randi 
Russell strâmbă din nas dezgustată. 

— Ce noroc pe mine să dau peste un asemenea idiot, 
murmură ea. 

Apoi răsuflă adânc, pregătindu-se mental pentru riscanta 
muncă pe care o avea în faţă. Acum, că îşi croise deja drum prin 
porţile castelului, venise vremea să ia cu asalt şi fortăreaţa 
interioară. Băgă mâna în buzunarul paltonului şi scoase o 
pereche de mănuşi chirurgicale. 

Işi trase mănuşile pe mâini, după care se întoarse şi intră în 
încăperea pe care i-o descuiase acelaşi săritor Otto Fromm. Avea 
la ea un set de şperacle cu care ar fi rezolvat oricum problema, 
însă era bine că nu avusese nevoie de ele. Chiar şi cele mai 
sofisticate chei false lăsau mici zgârieturi în interiorul 
încuietorilor, zgârieturi care puteau fi descoperite la o cercetare 

mai minuțioasă. Succesul operaţiunii depindea de talentul ei de a 
intra şi de a ieşi din clădirea din Nikolaiviertel fără a lăsa nici o 
dovadă care ar fi putut să trădeze legătura între CIA şi straniile 
acţiuni de neînțeles ale falsei Petra Vogel. 

Randi închise bine uşa după ea şi examină atent 
echipamentele din încăpere. Zumzăind, clincănind şi păcănind 
încetişor, diverse aparate miniaturizate - servere sofisticate, o 
unitate centrală modulară şi mai multe repartizoare - se înşirau 
pe lângă pereţi, interconectate printr-un labirint de cabluri. Asta 
era inima reţelei locale de calculatoare a Diviziei pentru 
Securitatea Statului. Fiecare staţie de lucru, imprimantă şi 
calculator personal din clădire avea legătură cu celelalte prin 
intermediul echipamentelor din această unică încăpere. Şi tot de 
aici porneau legăturile de mare viteză şi de înaltă securitate care 
conectau fiecare birou cu sistemele, bazele de date şi arhivele 
computerului principal de la sediul BKA din Wiesbaden. 

Femeia dădu din cap mulţumită. Era exact locul în care avea 
nevoie să fie. Karl Zentner, specialistul IT al diviziei, fiind încă 
plecat în lunga lui vacanţă în Thailanda, era puţin probabil ca 
oricine altcineva de-aici, din Berlin, să-şi piardă prea multă 
vreme cercetând interiorul reţelei de calculatoare de întreţinerea 
căreia răspundea Zentner. lar până una-alta, datorită legitimaţiei 
sale false, a ordinului de serviciu inventat şi a superinfatuatului 
ego al lui Fromm, ea avea acum cale liberă să încerce să 
cerceteze adânc, pe cont propriu. 

Randi se uită la ceas. In cazul cel mai fericit, avea să dispună 
de un interval de timp de circa o oră până ce chelbosul agent de 
pază de la BKA şi-ar lua următoarea pauză de cafea şi ar urca 
tropăind scările ca să o deranjeze. Venise vremea să treacă la 
treabă. Se apropie repede de o staţie de lucru dintr-un colţ al 
camerei. Câteva şiruri de manuale de software şi hardware 
îndelung studiate, pline de însemnări pe nişte bileţele galbene 
lipite pe ele indicau că acesta trebuia să fie locul în care îşi 
petrecea Zentner cea mai mare parte din timp. Randi trase cel 
mai apropiat scaun rotativ, se aşeză în faţa staţiei de lucru şi 
deschise servieta. 

Pe trei dintre cele şase CD-ROM-uri erau stocate variante 
standard ale aceloraşi programe de acces, management al 
informaţiilor şi regăsire a datelor pe care le folosea şi BKA. Alte 
două discuri erau goale. Al şaselea disc însă conţinea într-adevăr 
ceva cu totul deosebit, un extrem de avansat software de înaltă 
specializare, pregătit de către Biroul de Cercetare şi Dezvoltare 

al CIA. 

Fredonând uşurel o melodie, Randi apăsă tasta „space”, 
scoțând din regimul de adormire ecranul plat al monitorului. 
Apăru o pagină cu emblema BKA - un stilizat vultur heraldic 
german cu aripile întinse - pagină care îi ura bun venit în reţeaua 
locală de calculatoare a Diviziei pentru Securitatea Statului. 
Introduse apoi în locaşul potrivit CD-ROM-ul special. Computerul 
se tângui în surdină, transferând rapid o copie după informaţiile 
de pe CD în propria lui memorie permanentă. Imaginea iniţială 
dispăru de pe ecran. 

Timp de aproape un minut, Randy îşi ţinu respiraţia, 
aşteptând. Brusc, pe ecranul gol apăru un mesaj: DESCARCARE 
COMPLETA. SISTEMUL ESTE PREGATIT. 

Muşchii umerilor i se încordară. Miji ochii. Acum urma să afle 
dacă programatorii Agenţiei care concepuseră acest software 
meritau mai mult decât modestele lor salarii şi pensii din partea 
guvernului. In caz contrar, ceea ce se pregătea ea să facă avea 
să declanşeze semnale computerizate de alarmă la înalt nivel, de 
la Berlin la Wiesbaden şi înapoi. 

Incruntându-se pe măsură ce se concentra, Randi se aplecă în 
faţă şi tastă cu grijă o comandă proprie: ACTIVARE JANUS. 

JANUS, codificat după numele zeului roman al porţilor, al uşilor 
şi al începuturilor, era un program ultrasecret conceput de 
experţii tehnici ai CIA pentru a evita sau a trece peste sistemele 
de protecţie şi de alarmare ale unei reţele-ţintă de calculatoare. 
Odată aceste sisteme de apărare contra intruşilor depăşite, 
programul era destinat identificării, descoperirii şi decriptării 
tuturor identităţilor şi parolelor stocate în sistem. Apoi, 
îngăduindu-i ei să se dea drept orice utilizator din personalul BKA 
- de la cel mai umil funcţionar şi până la însuşi directorul agenţiei 
- softwareul JANUS trebuia să-i permită lui Randi să pătrundă în 
orice program şi fişier din cea mai secretă arhivă a BKA. 

Asta cel puţin teoretic. 

Insă din câte ştia ea, acesta era primul test operaţional al 
programului. lar dacă ar exista un virus în codul JANUS, Randi 
Russell ştia că ar risca extrem de mult la descoperirea acestuia. 

O perioadă pe care o aprecie ca interminabilă, echipamentul 
nu păru decât să păcăne şi să ţiuie încet ca pentru sine. JANUS 
era în plină desfăşurare prin întregul sistem informatic al BKA, 
scormonind mai întâi prin şervetele şi prin staţiile de lucru din 
clădirea asta, întinzându-se apoi în toate celelalte din Berlin, 
până la Bonn şi până la sediul din Wiesbaden. 

Randi se străduia din răsputeri să reziste tentaţiei de a se 
ridica şi a se fâţâi de colo-colo, pentru a-şi mai degaja din 
energia ei nervoasă pe care o simţea crescând. Deşi în situaţia 
asta ştia că trebuie să se bazeze pe competenţa tehnicienilor din 
CIA, nu-i prea plăcea să depindă de alţii. Dintotdeauna ţinuse să- 
şi controleze destinul, o trăsătură de caracter pe care nu reuşea 
să şi-o mascheze. Astfel că în fişa ei de cadre de la Agenţie 
existau câteva rapoarte din care reieşea o explicabilă îngrijorare 
birocratică atât pentru tendinţele de comportament autoritar ale 
unui „lup singuratic”, cât şi pentru dispoziţia ei de a încălca 
regulamentele ori de câte ori socotea că era necesar. 

In momentul acela pe ecran apăru o nouă casetă cu următorul 
text: PENETRAREA SISTEMULUI DE SECURITATE REALIZATA. 
TOATE FIŞIERELE ACCESIBILE. NICI UN SISTEM DE ALARMA 
DETECTAT. 

Randi se rezemă de spătarul scaunului, răsuflând uşurată şi 
simțind că i se relaxează ceafa şi umerii. Intrase fără probleme în 
sistemul BKA. Apoi se aplecă din nou, preocupată de următoarea 
etapă a operaţiunii. Degetele ei alergară pe tastatură, trimițând 
turnătoarele comenzi către JANUS. Ceru programului să adune 
toate rapoartele, dosarele şi întreaga corespondenţă în care era 
menţionat numele lui Wulf Renke. 

Şi se văzu iar nevoită să-l aştepte pe JANUS să efectueze 
magia lui neagră, răspunzând parolelor cerute la fiecare nivel de 
secretizare şi trecând apoi prin sute de mii de fişiere arhivate, 
unele dintre ele fiind exemplare digitizate ale unor documente 
datând până la treizeci de ani în urmă. Pe ecran apăreau 
rezumate de câte un rând ale documentelor în speţă, derulându- 
se într-un ritm din ce în ce mai rapid. Cele mai multe aparţineau 
chiar BKA, altele păreau însă nişte documente guvernamentale 
est-germane clasificate, obţinute după reunificarea celor două 
Germanii. 

Randi aşteptă să se termine enorma listă, după care tastă o 
nouă comandă: COPIERE INTEGRALA PE CD. Controlat de 
cerinţele pretinse de JANUS, sistemul informatic al BKA se 
conforma, copiind ascultător toate fişierele solicitate referitoare 
la Renke, respectiv pe cele două CD-ROM-uri goale pe care ea le 
introduse pe rând. După efectuarea operaţiunii, Randi mai dădu 
o ultimă comandă - ştergerea din sistem a programului intrus al 
CIA, eliminând astfel orice urmă a operaţiunilor pe care le 
efectuase ea. 

De cum apăru din nou pe monitorul lui Zentner imaginea 

iniţială a emblemei BKA, femeia se ridică, vâr CD-urile în 
servietă şi ieşi. Părăsind clădirea, putu să meargă la o casă 
conspirativă deţinută de agenţie pentru a scăpa de deghizare. 
Astfel, experta în computere şi în acelaşi timp vânătoarea de 
bărbaţi Petra Vogel avea să dispară pentru totdeauna, spre 
profunda dezamăgire a nefericitului Otto Fromm. 

lar Randi avea să ducă discurile la sediul CIA din Berlin, acolo 
unde analiştii de contraspionaj vor începe să caute diverse 
anomalii sau alte indicii prin care s-ar putea explica misterioasa 
capacitate a lui Wulf Renke de a se sustrage arestării de către 
autorităţile germane. 


O oră mai târziu, o mică subrutină ascunsă adânc între 
programele care supravegheau funcţionarea sistemelor de 
calculatoare ale BKA începu obişnuita scanare zilnică prin 
anumite fişiere anexe, încercând să descopere orice urmă a unui 
eventual acces forţat sau neautorizat în sistemul informatic. 
Aproape imediat, respectiva scanare detectă nişte anomalii 
semnificative şi începu să le înregistreze. Datele culese cu 
această ocazie activară apoi şi nişte secţiuni încă neutilizate de 
program ale subrutinei cu pricina, declanşând o alarmă de 
urgenţă, conectată prin e-mail la un calculator personal din afara 
reţelei oficiale a BKA. 

De acolo, mesajul încriptat fu rapid direcționat spre est şi 
trecu printr-o întreagă succesiune de servere ale Internetului, 
până ce ajunse la destinaţia finală - birourile din Moscova ale 
Grupului Brandt. 


Gerhard Lange parcurse într-o tăcere îngrijorată raportul 
autogenerat. Strânse din buzele lui subţiri, gândindu-se la 
implicaţiile presupuse de informaţiile cuprinse în mesaj. Sosită 
imediat după totalul eşec al capturării lui Smith şi a Fionei Devin, 
această complicaţie suplimentară era profund supărătoare. 

Fostul ofiţer Stasi ridică imediat receptorul şi formă numărul 
direct al celularului lui Brandt. 

— Da? răcni Brandt, răspunzând încă de la primul apel. Ce s-a 
mai întâmplat acum? 

— Cineva îşi bagă nasul prin fişierele referitoare la Renke, îl 
anunţă abia auzit Lange. 

— Cine anume? 

Lange oftă. 

— Tocmai asta este partea dificilă. Potrivit subrutinei - 


170 


santinelă pe care am strecurat-o în sistemul de calculatoare al 
BKA, mai multe sute de fişiere diferite referitoare la domnul 
profesor Renke au fost recent accesate de către mai bine de 
douăzeci de utilizatori distincţi, printre care chiar şi directorul 
însuşi, totul petrecându-se în acelaşi interval de zece minute. Ba 
mai mult, toate aceste solicitări de fişiere au fost făcute de la 
una şi aceeaşi staţie de lucru, anume de la cea repartizată 
administratorului de sistem pentru reţeaua locală de calculatoare 
din Berlin. 

Câteva clipe, pe linia telefonică se aşternu tăcerea. Apoi 
Brandt mărâi: 

— Nu e cu putinţă aşa ceva. 

— Nici mie nu-mi vine să cred, zise încet Lange. 

— Şi crezi că aici este mâna americanilor, spuse Branat. 

— Pare răspunsul cel mai plauzibil, încuviinţă Lange. Cu 
siguranţă că atât CIA, cât şi Agenţia pentru Siguranţa Naţională 
dispun de mijloacele tehnologice pentru a desfăşura o 
pătrundere de o atât de mare amploare în arhivele BKA. 

— lar americanii au şi motivaţia, îşi dădu seama Brandt, 
vorbind rar şi fără tragere de inimă. 

Lange dădu din cap. 

— Da. lar dacă aşa se prezintă situaţia, ar trebui să admitem 
probabilitatea ca sistemul nostru de securitate pentru HYDRA să 
fi fost compromis într-o proporţie mult mai mare decât am 
presupus noi iniţial. 

— Aşa s-ar părea, zise Brandt printre dinţi. Atunci nu putem 
decât să sperăm că această informaţie de ultimă oră nu va 
ajunge şi la urechile ruşilor. 

In continuare, Lange îşi alese cu multă grijă vorbele. 

— In cazul în care americanii investighează cu adevărat 
trecutul lui Renke, ei ar putea începe să depisteze sursele 
noastre de informaţii şi oamenii pe care i-am infiltrat în guvernul 
german... 

— Sunt foarte conştient de tot ce ar putea să afle americanii, îl 
întrerupse Brandt. Ascultă-mă cu atenţie, Gerhard. Vreau să 
organizezi o echipă de urmărire şi nimicire şi să zbori cu ea la 
Berlin. Chiar din seara asta dacă este posibil. 

— Şi care sunt ordinele? 

— Tu şi cu oamenii tăi veţi descoperi şi veţi bloca această 
nouă breşă din sistemul nostru de securitate, îi răspunse glacial 
Brandt. Cu orice preţ. 

20 
Washington, D. C. 


Amplasat în Piaţa Lafayette, vizavi de Casa Albă, hotelul Hay- 
Adams era un însemnat punct de reper în Washington. De 
aproape optzeci de ani, călători şi importanţi oameni americani 
de toate felurile - printre care politicieni influenţi, funcţionari 
federali, înalţi membri ai personalului de la Casa Albă, vestiți 
actori şi bogaţi directori de mari corporaţii - au fost atraşi de 
camerele frumos decorate şi de holurile splendide. 

Principalul restaurant al hotelului, Salonul Lafayette, era 
faimos pentru bucătăria lui, premiată în repetate rânduri, ca şi 
pentru impresionanta listă de vinuri. De aproape un an de zile 
devenise şi refugiul preferat al unui grup de personalităţi 
marcante de la Casa Albă, din Senat şi din comitetele forţelor 
armate. O dată pe săptămână, acest grup se întrunea în Salonul 
Lafayette la un „prânz de lucru” cu diverşi analişti şi consilieri de 
rang înalt de la Pentagon, CIA şi Ministerul de Externe. Aceste 
întâlniri regulate erau considerate ocazii de a face schimb de 
informaţii, de a comenta diversele dispute politice şi de a îndulci 
anumite divergențe şi conflicte dintre diferiţii politicieni, de o 
manieră mai amicală şi mai colegială de abordare, cu totul altfel 
decât atitudinea politică obişnuită de pe Colina Capitoliului. 

In imaculata bucătărie a restaurantului, unul dintre cei mai noi 
bucătari secunzi ai Salonului Lafayette, un imigrant român, pe 
nume Dragoş Brătianu, lucra îndemânatic, combinând rapid, într- 
un castron larg, puţin adânc, mazăre, sparanghel şi păstăi de 
fasole verde, cu câteva linguri de arpagic proaspăt tocat mărunt 
şi tarhon. Era pe punctul de a termina salata special comandată 
de unul dintre cei mai bine apreciaţi experţi în politica 
internaţională a Rusiei de la Ministerul Afacerilor Externe. 

Brătianu îndrăzni să arunce o privire precaută peste umăr. 
Ceilalţi bărbaţi şi celelalte femei în alb din bucătărie aveau toţi 
treabă să pregătească alte feluri de mâncare pentru cei care 
luau masa de prânz acolo în ziua aceea lucrătoare. Nimeni nu era 
atent la ceea ce făcea el. Era ocazia de care avea nevoie. 

Cu gura uscată acum, scundul şi îndesatul bărbat băgă mâna 
dreaptă în buzunarul de la şorţ şi scoase o sticluţă transparentă. 
Cu o mişcare iute şi hotărâtă, o desfăcu şi turnă lichidul limpede 

şi incolor în salata pe care o preparase. Apoi stropi uşor 
conţinutul cu puţin sos din ulei proaspăt de nuci şi amestecă 
ingredientele pentru a se combina toate aromele, după care 
sună dintr-un clopoțel. 

O chelneriţă se ivi imediat. 

— Da, şefule? 

— Salata de primăvară pentru Masa Cinci, zise liniştit Brătianu. 

Fără ezitare, femeia puse pe tava de argint castronul cu salata 
şi ieşi prin uşile batante, înaintând în eleganta sufragerie. 
Ajutorul de bucătar născut în România răsuflă uşurat când 
chelneriţa dispăru. Câştigase încă douăzeci de mii de dolari 
neimpozabili, sumă care avea să-i întregească frumuşel contul 
de la banca din Panama de îndată ce îi va raporta celui care îi 
dădea ordine şi acest cel mai recent succes al său. Intre timp, 
încă o doză mortală de HYDRA se îndrepta spre proiectata 
victimă. 


Moscova 


Canalul Vodootvnodnii făcea un cot larg, descriind un uriaş arc 
de cerc dinspre est spre vest, la aproximativ un kilometru sud de 
Kremlin, înainte de a se reîntâlni cu râul Moscova. Canalul 
constituia şi graniţa de nord a cartierului Zamoskvorecie, locul 
unde îşi găsise adăpost o populaţie de străini, din ce în ce mai 
mulţi, dintre care majoritatea erau oameni de afaceri europeni şi 
americani cu familiile lor. De-a lungul malului dinspre sud al 
canalului îngheţat se înălța un lung şir de clădiri de un galben 
spălăcit, cu câte trei şi patru etaje fiecare. Construite iniţial ca 
nişte luxoase şi spaţioase locuinţe urbane, fuseseră deja de mult 
împărţite în apartamente mai mici. 

In camera de zi a unuia dintre aceste apartamente, 
locotenent-colonelul Jonathan Smith se retrase puţin de la 
fereastră. Era foarte târziu, aproape de miezul nopţii şi afară 
străzile întunecate erau aproape complet pustii. O maşină alb- 
albastră de miliţie trecuse încet, după care cotise la stânga pe un 
pod care ducea în final drept la Kremlin. Luminile roşii din spate 
se pierdură în bezna adâncă a iernii. Bărbatul lăsă draperiile 
groase să cadă în urma lui, se uită cu mare atenţie la Kirov şi îl 
întrebă: 

— Eşti convins că locul acesta e sigur? 

Rusul ridică din umeri. 

— Absolut sigur? Nu. Nu-ţi pot garanta aşa ceva. Dar 
incontestabil este cel mai sigur adăpost pe care l-am putut găsi 
eu într-un timp atât de scurt. Omul zâmbi şi continuă: 
Proprietarul apartamentului este un vechi prieten de-al meu, 
care îmi este profund îndatorat - care îmi datorează, printre 
altele, libertatea şi chiar viaţa. lar cel mai bun lucru este că toţi 
ceilalţi chiriaşi ai amicului meu sunt conducători de corporaţii în 
trecere prin Moscova, pentru misiuni de scurtă durată, aşa că cel 
puţin tu şi cu Fiona nu veţi fi altfel decât restul locatarilor. 

Smith dădu din cap. Kirov avea dreptate. Intr-un oraş atât de 
aglomerat ca Moscova, vecinii care vedeau ceva sau pe cineva 
ieşit din nota obişnuită deveneau lesne suspicioşi şi era foarte 
probabil ca ei să raporteze autorităţilor apariţia unor străini. Dar 
dacă toţi ceilalţi locatari erau şi ei tot nişte nou-veniţi, atunci era 
mult mai puţin probabil ca el şi Fiona să atragă atenţia. 

— Şi cât timp putem rămâne aici fără să provocăm prea mult 
deranj nici pentru tine, nici pentru prietenul tău, proprietarul 
clădirii? 

— Două sau trei zile sigur, îi răspunse rusul. Poate chiar şi mai 
mult. După aceea însă, s-ar putea să fie mai înţelept să vă mut 
într-o altă casă şi mai sigură - posibil una situată în afara 
oraşului. 

— Dar tu cum te vei descurca? îl întrebă Fiona. 

Palidă şi trasă la faţă după sângeroasa încăierare din 
ambulanţă, aceasta şedea pe o canapea, uitându-se îndeaproape 
la cei doi bărbaţi. lInsemnările Elenei Vedenskaia erau 
împrăştiate în faţa Fionei, pe o măsuţă pentru cafea, împreună 
cu un blocnotes în care ea şi Smith schiţaseră traduceri brute ale 
obscurei terminologii medicale din jargonul folosit de savanta 
rusoaică. Intrerupseseră treaba în momentul în care rusul se 
întorsese din scurta lui plimbare după ceva alimente, după alte 
câteva diverse produse, printre care unele de igienă. Noi obiecte 
de îmbrăcăminte mai aveau de aşteptat până a doua zi 
dimineaţă. 

— Cine, eu? dădu Kirov din cap. Dar pe mine nu mă ameninţă 
nici un pericol imediat. Sunt cât se poate de sigur că oamenii 
care vă hăituiau pe tine şi pe Jon n-au apucat să se uite cu luare- 
aminte la mutra mea. Ochii lui erau trişti. Oricum, nu cei care 
mai sunt încă în viaţă. 

— Însă ce zici despre maşina pe care ai abandonat-o la locul 
accidentului? Nu s-ar putea să te depisteze pe calea asta? 

— Nu, răspunse încrezător Kirov. Am cumpărat Niva cu bani- 
gheaţă printr-un întreg şir de intermediari; înregistrarea oficială a 
maşinii nu va putea conduce în nici un caz la mine. 

— Mai este o problemă, interveni şi Smith. 

Kirov ridică dintr-o sprânceană. 

— Oh? 

— Tu şi cu mine am lucrat cândva împreună, atât aici, cât şi la 
Washington, în timpul crizei din cazul Cassandra, acela cu 
vărsatul de vânt, îi reaminti Jon. lar aceşti indivizi, oricine ar fi ei, 
ştiu cum mă cheamă şi cunosc cel puţin o parte din activitatea 
mea. S-ar putea ca ei să înceapă să pună unele întrebări 
periculoase despre Oleg Kirov, fost general în Serviciul Federal 
de Securitate. 

— Asta-i foarte improbabil, răspunse simplu rusul. Dinţii i se 
dezgoliră într-un scurt rânjet. Vezi tu, mai înainte ca eu să fi 
părăsit FSB-ul, am avut grijă ca anumite fişiere ultrasecrete să 
fie... şterse. Te pot asigura că nici o persoană care ar scotoci prin 
fişierele rămase la sediul din Lubianka nu va găsi măcar o 
singură informaţie care să mă poată lega, în vreun fel, de 
notoriul colonel Jonathan Smith. Ridică din nou din umeri. Dacă-ţi 
mai aduci aminte, chiar şi atunci, amănuntele asocierii noastre 
temporare nu erau cunoscute decât de foarte puţini oameni. 

Amintindu-şi de acel detaliu, Smith dădu din cap. 

Deodată extrem de obosit, Jon traversă încăperea şi se prăvăli 
greoi într-un fotoliu vechi şi uzat din faţa Fionei. Excesul de 
adrenalină din timpul fugii lor se risipise deja, lăsându-l ostenit şi 
slăbit. Era acum o adevărată binefacere să nu mai stea în 
picioare chiar şi numai câteva clipe. Apoi el se uită iar la celălalt. 

— E-n regulă, m-am lămurit acum, situaţia ta este cât se poate 
de sigură. Este o uşurare şi încă una enormă. Insă mi-ar plăcea 
să cunosc exact ce rol joci tu în balamucul ăsta. Rânji extenuat. 
Şi nu că m-aş plânge de ceva, îţi dai seama - nu după ce ne-ai 
salvat amândurora vieţile. Doar că aş fi oarecum curios să aflu 
cum de s-a întâmplat să apari chiar la momentul oportun şi 
înarmat adecvat şi la volanul unei maşini neidentificabile. 

— M-a rugat Fiona să-i asigur o discretă supraveghere de la 
distanţă în timpul întrevederii voastre cu dr. Vedenskaia, spuse 
încet rusul. lar eu am fost bucuros să-i fac pe plac. 

— Oleg conduce o firmă particulară de consultanţă în 
domeniul securităţii, firmă care în cea mai mare parte sfătuieşte 
diversele companii interesate să afle cum să procedeze pentru a 
face diferite afaceri aici, la Moscova, explică Fiona Devin. Pentru 

prima oară de la „aventura” lor, în ochii ei mari licări o veselie 
moderată. Însă el are o gamă destul de extinsă de clienţi. 

— Printre care şi misteriosul vostru domn Klein, interveni 
liniştit Kirov. li aruncă lui Jon un zâmbet larg, adăugând: Aşa că, 
suntem iar colegi. 

Incet, Smith dădu din cap pe măsură ce în mintea lui lucrurile 
începeau să se aşeze. Ofiţerul rus pensionar constituia unul 
dintre atuurile Fionei Devin la Moscova, un membru ales cu grijă 
de grupul ei Covert-One. Pensionat, ori ba, puteai pune pariu că 
rusul mai avea încă prieteni demni de încredere la toate 
nivelurile guvernului rus. Nu era de mirare că ea fusese atât de 
încrezătoare în faptul că putea verifica atât de repede lista lui de 
surse potenţiale. Şi nici că fusese atât de sigură că dosarul Elenei 
Vedenskaia de la FSB fusese curăţat de orice informaţie 
dăunătoare. Oare cât de multe alte dosare mai cosmetizase 
Kirov înainte de a se lăsa trecut pe linie moartă de regimul 
Dudarev? 

Jon îl cercetă în tăcere, câteva momente, pe celălalt, 
întrebându-se cum de acceptase el să lucreze pentru o 
organizaţie americană de spionaj după ce servise o viaţă 
întreagă ca fidel înalt ofiţer în armata şi în serviciile de securitate 
ale Rusiei. Cazurile de dublă loialitate se terminaseră rău mult 
prea adesea. Bărbaţii, chiar cei mai buni, clacaseră de multe ori 
sub tensiunea alegerii între nişte idealuri abstracte şi mai 
strânsele legături de sânge şi de naţionalitate. Fără să se 
gândească cum puteau suna vorbele sale, îşi exprimă gândurile 
şi cu voce tare. 

— Incă sunt un patriot rus, doctore, răspunse Kirov, cu 
maxilarele vizibil încleştate. Dar nu sunt un patriot orb sau care 
nu gândeşte. Dudarev şi susţinătorii săi duc patria înapoi în 
întuneric, urmând o cale veche şi tiranică, ceea ce nu ne va duce 
decât spre dezastru. Aşa că atâta vreme cât acest lucru nu se va 
schimba şi atâta vreme cât nu sunt afectate adevăratele interese 
ale ţării mele, nu văd nimic rău în a face tot ce pot pentru a te 
ajuta în această chestiune. Se uită fix la american, iar când vorbi 
din nou, în glasul său era o evidentă înflăcărare. În trecut, noi doi 
am luptat umăr la umăr şi ne-am vărsat împreună sângele, Jon. 
lar acum îţi cer să-mi acorzi încă o dată încrederea. Ar fi prea 
mult să mă aştept la asta după cât am riscat deja pentru tine - 
ca şi pentru doamna Devin? 

— Nu, nici vorbă, recunoscu Smith, dându-şi brusc seama că 
întinsese prea mult coarda. Se ridică, aşa ca să-l poată privi pe 


176 


Kirov drept în ochi şi îi spuse încet: Îmi pare rău, Oleg, te rog să 
mă ierţi. Apoi îi întinse mâna. Am greşit îndoindu-mă de onoarea 
sau de cinstea ta. 

— Şi eu, dacă aş fi fost în locul tău, mi-aş fi pus aceeaşi 
întrebare, ţinu rusul să-l asigure. Suspiciunea şi îndoiala sunt 
primejdii inerente în jocul pe care îl jucăm noi - jocul de-a spionii. 

Stânjeniţi, cei doi bărbaţi îşi strânseră îndelung mâinile. 

— Acum, că tu şi Oleg aţi hotărât că sunteţi amândoi loiali, 
nobili, demni de încredere şi pilde vii pentru toate celelalte virtuţi 
existente pe lume, nu crezi că ai putea continua să mă ajuţi la 
descifrarea însemnărilor Elenei Vedenskaia? îl întrebă Fiona pe 
Smith, incapabilă să-şi reprime un mic zâmbet. Arătă apoi spre 
hârtiile împrăştiate pe măsuţa de cafea. Ştiu foarte bine limba 
rusă, însă cunoştinţele mele în materie de temeni medicali de 
înaltă tehnologie sunt aproape nule. Aşa că, dacă nu-mi vei 
explica semnificaţia tuturor acestor expresii, nu voi putea ajunge 
prea departe cu traducerea acestui material într-o engleză 
inteligibilă. 

Drept răspuns, Smith rânji jalnic, recunoscând că avea 
dreptate să se plângă. Uşor îmbujorat de jenă, se sprijini de 
spătarul fotoliului şi trecu la următorul set de notițe. 

— Când eşti gata, putem începe, doamnă Devin, spuse 
bărbatul. Creierul meu este la dispoziţia dumitale. 

Abia stăpânindu-şi un chicotit, Kirov se duse în bucătărioara 
apartamentului pentru a aranja proviziile cumpărate. Vâri apoi 
capul înapoi în camera de zi, doar atât cât să întrebe dacă vrea 
cineva să le facă un ceai, ca să-i ţină treji. Amândoi se declarară 
de acord. Când fu gata ceaiul, el li se alătură şi împreună se 
aplecară asupra coloanelor de caractere chirilice, străduindu-se 
să înţeleagă diversele abrevieri şi scurtele note de mână pe care 
le utilizaseră Vedenskaia şi ceilalţi doctori din echipa ei. 

Plicticoasa şi dureros de dificila muncă dură ore întregi, până 
spre ivirea zorilor. Deşi greu de citit şi uneori chiar încriptate, 
însemnările Elenei Vedenskaia erau remarcabil de minuţioase. 
Femeia listase orice detaliu imaginabil în legătură cu cele patru 
prime victime - numele, vârsta, sexul, statutul socio-economic şi 
caracteristicile lor psihice şi mentale semnificative. Adăugase 
observaţii detaliate asupra evoluţiei misterioasei boli la fiecare 
persoană în parte, începând din primul moment în care fuseseră 
aduse victimele la spital şi până în clipa în care muriseră. Se 
aflau acolo toate rezultatele analizelor şi toate rapoartele de 
autopsiere, cu toate datele relevante fărâmiţate şi studiate în 

zeci de feluri diferite. 

In final, Smith se lăsă pe spate în fotoliu şi oftă descurajat. 
Ochii lui înroşiţi îl usturau de parcă şi i-ar fi frecat cu şmirghel, iar 
ceafa şi umerii erau atât de înţepeniţi, încât îl dureau la cea mai 
mică mişcare. 

— Ce părere ai? îl întrebă încet Fiona. 

— Că nu suntem câtuşi de puţin mai aproape de rezolvarea 
acestei enigme decât eram atunci când ne-am apucat de lucru, 
declară el sincer. Adnotările astea confirmă tot ce mi-a povestit 
Petrenko înainte să moară. Victimele nu se cunoşteau între ele. 
Locuiau în cartiere diferite din Moscova sau de la periferie. Nu 
aveau nici prieteni, ori cunoştinţe comune. La naiba! Se pare că 
nu aveau nici acelaşi fel de viaţă sau de experienţă profesională. 
Nu se află nici cel mai mic indiciu în legătură cu cel mai obişnuit 
agent patogen care ar putea fi responsabil pentru declanşarea 
acestei boli. 

— Agent patogen? 

— Un agent patogen este reprezentat de orice persoană, 
animal sau microorganism care poate transmite o anumită boală, 
explică Smith. 

Kirov se uită la el cu atenţie. 

— Şi crezi că asta este relevant? 

Smith dădu din cap. 

— S-ar putea să fie extrem de relevant, dat fiind că de aici 
putem înţelege că boala nu-şi are originea în natură. Ceea ce 
înseamnă că orice a provocat moartea acestor oameni ar putea fi 
ceva obţinut într-un laborator, fie accidental, fie intenţionat... 

Bărbatul tăcu brusc, îngândurat. 

— Ce-i, colonele? întrebă Fiona. 

— Mi-a trecut prin minte ceva îngrozitor, zise încet Smith, 
după care se încruntă. Nu se putea ca cele patru victime să fie 
mai diferite decât oricare alţi patru oameni, nu credeţi? Ceilalţi 
doi încuviinţară şi ei uluiţi, dând din cap. E ca şi cum ar fi fost 
alese dinadins pentru a fi supuse unui experiment, adică pentru 
testarea acţiunii unui organism sau unui procedeu letal pe fiinţe 
umane diferite ca vârstă, sex şi metabolism. 

— Asta este într-adevăr un gând îngrozitor, spuse Fiona, 
ridicând din sprâncene. Te gândeşti la zvonul acela despre care 
ne-a vorbit Vedenskaia referitor la savantul est-german? 

— Da, răspunse Smith. În cazul în care Wulf Renke ar mai fi 
încă în viaţă, maladia asta ar fi exact genul de armă biologică 
sinistră pe care i-ar fi plăcut ticălosului să o pună în aplicare. 


178 


Umerii lui Jon se încovoiară. Continuă: Cu toate astea, mare lucru 
n-am descoperit încă. Tot n-am izbutit să descifrez notițele astea. 
Oricum, ele nu conţin nici o informaţie cu privire la proveniența 
bolii, cum ucide victimele şi nici măcar cum se transmite. 

— Ceea ce ne aduce în faţa unui paradox tulburător, încercă 
să explice Kirov. Ochii lui deveniseră ca de gheaţă. Dacă aceste 
notițe nu folosesc la nimic, la ce bun au trebuit să moară atâţia 
oameni doar ca să te împiedice pe tine să le cercetezi? 

19 februarie 
Berlin 


La optsprezece kilometri sud de centrul oraşului, Aeroportul 
Internaţional Brandenburg din Berlin era încă învăluit în prima 
ceaţă a dimineţii, când un mic avion particular cu reacţie ateriză 
pe Pista Douăzeci-Cinci-R. Motoarele gemene ale aparatului 
vuiau încă asurzitor în vreme ce aeronava decelera lin, rulând 
între două şiruri de lumini verzi şi roşii care mărgineau lunga 
panglică de beton. La jumătatea drumului până la clădirile 
puternic luminate ale terminalului, avionul părăsi pista de 
aterizare, fiind condus către o platformă de descărcat mărfuri din 
apropierea unui uriaş hangar de întreţinere al companiei 
Lufthansa, apoi se opri. 

In apropiere se afla un sedan BMW negru, parcat pe pista 
umedă şi strălucitoare. 

Din avion debarcară patru bărbaţi supli şi atletici, în paltoane 
groase şi cu căciuli de blană, şi se îndreptară iute spre 
automobilul care îi aştepta. Fiecare ducea câte o geantă uşoară 
de voiaj, dar nici un bagaj. Ochii lor reci şi hotărâți se roteau 
întruna în toate direcţiile, verificând neobosit împrejurimile, 
pentru a descoperi potenţiale ameninţări sau alte semne de 
îngrijorare. 

Un al cincilea bărbat, de data asta mai scund, mai îndesat şi 
ceva mai în vârstă decât ceilalţi, le ieşi în întâmpinare din BMW. 
Dădu scurt din cap, cu o politeţe sobră şi reţinută, în direcţia 
şefului din grupul celor patru. 

— Fii binevenit în Germania, domnul meu. Cum mai e pe la 

Moscova zilele astea? 

— Frig şi întuneric, răspunse sec Gerhard Lange. Ca şi aici. El 
se uită în jos la bărbatul mai în vârstă. Sunt îndeplinite 
formalităţile vamale şi de imigrare? 

— Totul este rezolvat. Autorităţile nu ne vor face nici o 
dificultate, ţinu să-l asigure celălalt bărbat. 

— Excelent. Fostul ofiţer Stasi dădu satisfăcut din cap. Dar ce 
se aude cu echipamentul special de care vom avea nevoie? |I ai? 

— Este în portbagajul maşinii, răspunse bărbatul îndesat. 

— Arată-mi-l! 

Bărbatul mai în vârstă îi conduse pe Lange şi pe ceilalţi trei 
membri ai grupului în spatele BMW-ului. Descuie cu un gest larg 
încăpătorul portbagaj, apoi se dădu la o parte, permițându-le 
celorlalţi să examineze conţinutul celor cinci lădiţe metalice 
aflate acolo. 

Lange trecu în revistă cu un zâmbet sinistru mortala cantitate 
de arme din patru lădiţe: puşti-mitralieră Heckler & Koch, 
pistoale H&K şi Walther, muniţie de rezervă din belşug, pachete 
de exploziv plastic, detonatoare şi dispozitive de temporizare şi 
sincronizare. A cincea lădiţă conţinea veste antiglonţ, sisteme de 
comunicaţii, combinezoane negre, haine de atac şi berete de un 
verde închis, foarte asemănătoare celor purtate de 
detaşamentele germane de elită GSG-9, de luptă antitero. 
Evident, Brandt nu voia să rişte nimic. Echipa lui de urmărire şi 
nimicire avea să fie dotată pentru aproape orice eventualitate 
imaginabilă. 

— Aveţi deja şi o ţintă? întrebă curios bărbatul îndesat. 

Lange strânse din buzele lui subţiri. 

— Incă nu. Incruntându-se, închise capota portbagajului şi făcu 
un pas înapoi. Insă aştept să primim cât de curând de la Moscova 
următorul set de ordine, adăugă el. 


În apropierea frontierei dintre Kazahstan şi 
Rusia 


La nord de râul Derkul se înălța un şir de coline joase şi sterpe. 
Câteva pâlcuri răzlețe de arbori piperniciţi încoronau înălțimile, 
dar cea mai mare parte dintre pantele molcome erau pustii, 
acoperite doar de un covor de ierburi înalte şi uscate. Dincolo de 
râu, terenul se aplatiza, întinzându-se către sud şi est până 

dincolo de zarea îndepărtată. Era capătul nord-vestic al vastelor 
stepe care formau cea mai mare parte a Kazahstanului. 

Locotenentul luri Timofeiev se lungise la adăpostul ierbii înalte 
şi uscate, imediat sub creasta uneia dintre colinele acelea joase. 
Desenul decolorat al pelerinei şi glugii sale de camuflaj se 
confunda aproape perfect cu ascunzişul natural, făcându-l pe 
bărbat totalmente invizibil pentru oricine s-ar fi aflat la mai mult 
de douăzeci de metri depărtare. Omul se uita prin binoclu, 
baleind din nou şoseaua şi calea ferată care treceau mai jos de 
el, paralel cu râul. 

După un minut, locotenentul lăsă jos binoclul şi aruncă o 
scurtă privire către bărbatul aflat lângă el, spunându-i: 

— Ora: 07.00. Văd două camioane de câte zece tone fiecare, 
ambele civile, precum şi un autobuz aproape plin. Mai este şi un 
automobil negru, o Volgă, probabil, un vehicul oficial. Toate 
vehiculele astea se îndreaptă către est, spre Uralsk, cam cu 
optzeci de kilometri pe oră. Momentan, dinspre vest nu vine nici 
o maşină. 

Colegul său, subofiţerul Pausin, notă docil într-un carneţel ceia 
ce îi spusese, adăugând noile date la o lungă listă care detalia 
vehiculele şi traficul de cale ferată pe care le observaseră cei doi 
în ultimele patruzeci şi opt de ore. 

— Am notat, domnule, spuse subofiţerul. 

— Cât o mai trebui să ne tăbăcim fundurile pe-aici ca să 
numărăm nenorocitele astea de camioane şi de locomotive, 
bombăni un al treilea oştean care stătea camuflat la câţiva metri 
depărtare de primii doi. Omul ţinea un pistol automat cu ţeavă 
scurtă, tip AKSU-74, o variantă miniaturizată a armei ruseşti 
standard de asalt. 

— Vom rămâne aici atâta timp cât o să hotărăsc eu, Ivan, i-o 
reteză Timofeiev, după care înălţă din umeri. Asta înseamnă că 
vom sta până ce vom primi noi ordine de la centru prin 
intermediul acestui micuţ aparat, mai adăugă el, mângâind uşor 
aparatul portabil de radioemisie-recepţie cu rază lungă de 
acţiune, aşezat în iarbă, alături de el. 

Cei trei ruşi din grupul de cercetaşi, toţi trei fiind veterani 
hârşiţi în nesfârşitele bătălii din Cecenia, făceau parte dintr-o 
echipă specială de recunoaştere pe spaţii largi. Trecuseră cu 
două nopţi în urmă graniţa cu Kazahstanul şi se postaseră în 
locul acela ascuns de observare din care puteau fi văzute: 
intersecţia a două importante şosele şi unicul nod important de 
cale ferată de lângă frontiera de nord a statului kazah. Primiseră 

ordinul de a monitoriza toată circulaţia de pe aceste căi de 
comunicaţie, cu un interes deosebit faţă de eventualele unităţi 
de patrulare militare şi de frontieră. Până în momentul acela, 
văzuseră foarte puţine. Cea mai mare parte a micii şi prost 
echipatei armate a Kazahstanului staţiona departe în estul ţării, 
de-a lungul graniţei comune cu Republica Populară Chineză. 

— Este o pierdere de vreme inutilă, se căină cel de-al treilea 
oştean, sergentul Belukov, evident plictisit şi nemulţumit. 

— Ai fi preferat să alergi după mujahedini? întrebă Pausin, 
zâmbind sarcastic şi referindu-se la nemiloşii luptători ceceni de 
gherilă. 

— Doamne-fereşte! se văzu nevoit Belukov să recunoască, 
simțind un fior pe şira spinării. Ultimul lor stagiu de luptă în 
Cecenia fusese un nesfârşit coşmar, cu nenumărate şi cumplite 
ambuscade surprinzătoare, ca şi cu mai multe raiduri de asalt, cu 
victime din ambele părţi. Insă nu văd ce rost are recunoaşterea 
asta. Unicul scop al acestei mizerabile acţiuni ar fi putut fi doar 
acela de a invada acest teritoriu, dar ce rost ar avea să ocupăm 
o asemenea hazna? întrebă el, arătând cu mâna spre trista şi 
pustia stepă care se întindea până hăt, departe, în semiîntuneric. 

— Rostul e acela că odinioară Kazahstanul a fost al nostru. 
Aproape jumătate din cei care locuiesc în Kazahstan sunt de 
origine rusă, au acelaşi sânge ca şi noi, explică liniştit Timofeiev. 
Şi fiindcă ţara asta este aşezată deasupra unor zăcăminte de 
petrol, gaze naturale, bauxită, aur, crom şi uraniu - lucruri la 
care visează preşedintele Dudarev... 

Bărbatul tăcu brusc, auzind în spatele lor un nechezat. 
Locotenentul şi cei doi subalterni întoarseră miraţi capetele şi 
văzură un băiat care se holba la ei din vârful dealului. 

Băiatul, nu mai mare de doisprezece sau treisprezece ani, era 
îmbrăcat în haina de lână, lungă, cu cămaşă cândva albă şi largă 
şi cu pantaloni cafenii legaţi la brâu cu o frânghie, specifice 
ciobanului cazah. Băiatul ţinea de hăţuri un prăpădit de ponei de 
stepă care acum amuşina prin ierburile uscate; în spate, pe şa, 
erau aşezate: un ţol de dormit făcut sul, un cort şi ceva provizii 
de alimente. 

Timofeiev se ridică grijuliu, împreună cu cei doi subalterni ai 
săi. 

— Ce cauţi aici, se răsti rusul la băiat, ducându-şi mâna încet, 
abia perceptibil la tocul armei de la brâu. Răspunde! 

— lmpreună cu tata, am plecat în recunoaştere prin 
împrejurimi ca să ne pregătim de primăvară, răspunse repede 

băiatul, continuând să se holbeze la cei trei bărbaţi în haine de 
camuflaj. Mai înainte de a urni turmele din adăposturile lor de 
peste iarnă, din jurul Ural'sk-ului, trebuie să vedem unde sunt 
cele mai bune păşuni şi cea mai bună apă pentru ele. 

— Este şi tatăl tău acum prin apropiere? 

— Aaa, nu. Băiatul dădu mândru din cap. El cercetează acum 
păşunile dinspre vest. Eu mă ocup de zona asta deluroasă. 

— Eşti un băiat bun, îl lăudă locotenentul, distrat. Incet, îşi 
scoase pistolul din toc, un Makarov P6 cu amortizor, îl armă, ţinti 
şi apăsă pe trăgaci. 

Lovit în piept, băiatul se arcui pe spate sub impact. Ochii lui se 
holbară şi mai tare, acum plini de groază la vederea sângelui 
care şiroia pe cămaşa lui albă. Apoi băiatul căzu încet în 
genunchi. Timofeiev mai ochi încă o dată şi trase din nou în 
băiat, de data asta în cap. Tânărul kazah se chirci şi căzu la 
pământ fără suflare, ca o moviliţă inertă printre smocurile înalte 
de iarbă uscată. 

Poneiul sforăi speriat. lritat de mirosul cald de cupru al 
sângelui proaspăt, micul şi vânjosul animal de povară se ridică 
pe picioarele de dinapoi, după care o zbughi în galop peste deal, 
până ce dispăru din raza vizuală. Sergentul Belukov pufai şi o luă 
la fugă spre vârful dealului, urmat îndeaproape de camarazii săi. 

Ajuns pe creastă, rezemă puşca-mitralieră de umăr şi ochi 
micuțul ponei care alerga în josul pantei. Sergentul pregăti arma 
pentru foc automat. 

— Nu! Timofeiev îi împinse în jos ţeava armei mai înainte ca 
sergentul să fi apucat să tragă. Dacă tragi acum în animalul 
acela, o să faci prea mult zgomot. Mai bine lasă-l în plata 
Domnului. Cu cât mai departe va ajunge el, cu atât mai bine o să 
fie pentru noi, fiindcă în felul ăsta, atunci când vor veni să-l caute 
pe băiat, kazahii nu vor şti de unde să înceapă căutarea. Belukov 
dădu morocănos din cap, acceptând dojana. Tu cu Pausin săpaţi-i 
amândoi o groapă băiatului, spuse în continuare locotenentul, 
arătând în direcţia celui mai apropiat pâlc de copaci. lar cât timp 
voi veţi fi ocupati să îngropaţi cadavrul, eu o să anunţ la centru 
că ne schimbăm amplasamentul postului de observaţie. 

— N-ar fi mai bine să trecem înapoi graniţa? întrebă mirat 
Belukov. Şi asta mai înainte de a ne trezi cu kazahii pe cap 
căutându-şi copilul. 

— Ne vom conforma ordinelor, îi reaminti cu răceală 
Timofeiev, după care ridică din umeri. Pentru misiunea noastră 
n-are nici o importanţă o regretabilă moarte. Până la urmă, 

atunci când se va inflama situaţia, vor mai muri şi alţi oameni 
nevinovaţi. Aşa-i la război. 

Berlin 


Randi Russell urcă scările până la etajul trei al ambasadei, 
câte două trepte o dată. Se opri pe palier pentru a-şi prinde 
legitimaţia CIA cu fotografie de buzunarul de la piept al sacoului 
bleumarin. Apoi deschise o uşă ignifugă şi coti la stânga, 
pornind-o rapid de-a lungul unui coridor larg. Funcţionari cu 
aspect obosit, cărând de la un birou aglomerat la altul braţe pline 
de cereri de viză şi teancuri de corespondenţă oficială, o vedeau 
venind şi se dădeau la o parte din calea ei. 

Caporalul de marină, un bărbat înalt care asigura paza la 
intrarea în sala de conferinţe securizată, păşi înainte pentru a-i 
ieşi în întâmpinare. Cu o mână sprijinită pe tocul armei, se uită 
atent la legitimaţia ei agăţată ca ecuson, după care dădu din 
cap. 

— Puteţi intra, domnişoară Russell. Domnul Bennett vă 
aşteaptă. 

Inăuntrul sălii de conferinţe, Curt Bennett, şef al echipei 
tehnice trimise de la sediul din Langley al CIA, de-abia catadicsi 
să ridice privirea la intrarea ei. Cu ochii înroşiţi de oboseală, 
neras şi ciufulit, şedea aplecat în faţa a două calculatoare 
personale interconectate, la unul dintre capetele unei mese 
lungi. El şi echipa lui petrecuseră toată noaptea precedentă şi 
toată dimineaţa până acum disecând materialul pe care îl 
copiase ea din arhivele BKA. Prin încăpere erau împrăştiate ceşti 
de cafea răcită şi pahare cu apă carbogazoasă, parţial golite, 
unele pe masă, altele direct pe pardoseală, iar câteva lăsate 
chiar pe scaune. Până şi aerul mirosea a stătut. 

Randi îşi trase un scaun şi se aşeză lângă Bennett. 

— Am primit apelul tău, Curt, îi zise ea analistului-şef - un 
bărbat scund şi neliniştit, cu foarte puţin păr pe cap şi cu o 
pereche de ochelari cu lentile groase şi rame de sârmă. Ce-mi 
poţi spune? 

— Te pot anunţa că presupunerea ta, în aparenţă hazardată, a 
nimerit drept la ţintă, în plin, răspunse el, dezgolindu-şi dinţii 

într-un rânjet fugar. Cineva din interiorul BKA a fost un băieţel 
rău, rău de tot - cel puţin în privinţa domnului profesor Wulf 
Renke. 

Randi răsuflă prelung, ca şi cum i s-ar fi luat o povară enormă 
de pe umeri. Cu cât studiase mai mult trecutul lui Renke, cu atât 
se convinsese mai mult că o persoană sus-pusă din sistemul 
german de control al respectării legilor îl proteja pe omul de 
ştiinţă. Cum ar fi izbutit altfel savantul specializat în arme 
biologice să evite atâta de uşor să fie prins după dărâmarea 
Zidului Berlinului? Şi cum ar fi fost posibil ca el să călătorească, 
după cum se pare fără nici o oprelişte, oriunde dorea, în multe 
dintre cele mai diverse ţări periculoase ale lumii - printre care 
lrak, Coreea de Nord, Siria şi Libia? 

Bineînţeles că una era să fie convinsă că presimţirea ei era 
întemeiată şi cu totul alta să-şi rişte cariera şi să pună în pericol 
relaţiile Agenţiei cu aliaţii ei germani, pătrunzând prin efracţie în 
arhivele BKA. A auzi acum că mizase pe varianta corectă era o 
imensă uşurare. Dacă această operaţiune avea să eşueze, 
conducătorii CIA de la Langley încă o puteau arunca drept hrană 
lupilor, dar cel puţin nu o mai puteau face pretinzând că ea se 
înşelase asupra faptelor. 

Randi se aplecă. 

— Arată-mi şi mie! 

— Cele mai multe dintre fişierele pe care le-a cules JANUS s-au 
dovedit inofensive, începu Bennett. În timp ce omul vorbea, 
degetele lui dansau pe claviatura unuia dintre cele două 
calculatoare interconectate, afişând rapid pe ecran tot felul de 
documente. Ele conţin doar informaţii standard, asemănătoare 
cu cele pe care le aveam şi noi despre Renke în bazele noastre 
de date - adică rapoarte referitoare la zvonuri auzite de către 
agenţii din teritoriu în legătură cu Renke, menţiuni despre 
diverse posibile reperări, care nu s-au confirmat, anchete de 
rutină conduse de importante persoane oficiale... şi încă multe 
alte poveşti. 

— Dar ce a apărut acum diferit? întrebă ea. 

— Diferit, Randi, este că sistemul informatic al BKA este plin 
de fantome, răspunse Bennett, rânjind din nou. 

— De fantome? insistă Randi. 

— De fişiere şi de e-mailuri şterse, explică expertul în 
informatică de la CIA. Vezi tu, cele mai multe programe de 
editare de texte, de prelucrare a cuvintelor şi de exploatare a 
bazelor de date au aceeaşi hibă comună, cel puţin din punctul de 

vedere al celor care încearcă să şteargă documente, ori 
înregistrări compromiţătoare. 

— Hibă care constă în ce anume? 

Bennett ridică din umeri. 

— Poţi să apeşi tasta de ştergere şi atunci vezi cum fişierul 
dispare ca prin farmec. Insă asta nu înseamnă că a dispărut 
realmente pentru totdeauna, ca o coală de hârtie mărunţită în 
bucățele irecuperabile. De fapt, documentul a fost făcut doar 
neinteligibil, pregătit pentru a se putea scrie în el altceva atunci 
când sistemul va avea nevoie de spaţiu. Dar cum e-mail-urile şi 
cele mai multe fişiere nu ocupă chiar atât de mult loc - mai ales 
în sistemele gigantice şi interconectate - ele sunt încă acolo, 
aşteptând să fie recuperate prin intermediul unui software 
adecvat. 

— Curt, lasă-mă să ghicesc! zise Randi sec. E ceva ce aţi 
inclus în JANUS. 

— Da. Chiar asta am făcut. 

— Şi totuşi nu există şi programe destinate să şteargă definitiv 
fişierele? întrebă ea după o clipă de gândire. 

Bennett dădu din cap. 

— Ba bine că nu! Sigur că există. lar o mulţime de companii 
private şi de agenţii guvernamentale le folosesc acum curent. 
Însă aproape nimeni nu se mai osteneşte să facă o curăţenie 
generală prin sisteme şi să ia pe rând la şters toate materialele 
vechi şi presupuse şterse care s-au acumulat în diversele 
unghere şi ascunzişuri din memoria computerelor. 

— Cum ar fi şi aceste fişiere-fantomă pe care le-aţi descoperit 
voi, înţelese Randi. 

— Exact, confirmă expertul tehnic CIA. Şi aşa am aflat cum 
cineva din BKA îi asigură protecţia lui Wulf Renke. Uită-te la 
câteva dintre manevrele trecute ale respectivului protector. Prin 
câteva comenzi rapide, Bennett afişă pe unul dintre monitoare 
un anumit document. 

Câteva clipe Randi studie în tăcere documentul deschis pe 
ecran, urmărindu-l în timp ce Bennett trecea de la o pagină la 
alta. Era o versiune digitizată a variantei oficiale guvernamentale 
est-germane a dosarului personal al lui Renke, completată cu o 
fotografie în alb-negru a omului de ştiinţă, cu amprentele lui 
digitale, cu o descriere fizică amănunţită şi cu date personale 
concise referitoare la origine, educaţie şi munca lui de cercetare. 
Imaginea înfăţişa un bărbat fălcos, guşat şi cu faţa rotundă, cu 
un păr negru vâlvoi şi sprâncene groase şi stufoase. 

— Acesta este fişierul pe care îl deţine BKA-ul în arhivele sale 
curente, spuse fără nici o ezitare Bennett. Conţine informaţiile pe 
care le furnizează BKA ori de câte ori o agenţie de informaţii - să 
zicem noi, sau FBl-ul, sau MI6 - se arată interesată să-i ia urma 
lui Renke şi solicită date din partea guvernului german. 

— Insă mai există şi o altă versiune a acestui dosar? ghici 
Randi. Un exemplar mai vechi al originalului pe care acel cineva 
l-a şters la un moment dat? 

Bennett dădu din cap a încuviinţare. 

— Uită-te şi la asta! Şi din nou degetele lui alergară pe 
tastatură, iar pe ecranul celuilalt computer se ivi un alt set de 
imagini digitizate ale dosarului personal est-german al lui Renke. 

Randi se uită de la un monitor la celălalt, comparând cele 
două fişiere. Ridică din sprâncene consternat. 

— Dumnezeule, murmură ea. 

Versiunea iniţială a fişierului înfăţişa o fotografie diferită, a 
unul bărbat arătând cu totul altfel decât celălalt, mult mai suplu, 
cu părul scurt şi alb şi cu o mustață şi o barbă tunse foarte 
îngrijit. Descrierea fizică tipărită se potrivea cu această fotografie 
şi era limpede, chiar şi la o cercetare rapidă, că amprentele 
digitale din cele două variante de dosar erau diferite. 

— Nu-i deloc de mirare că nimeni n-a pus încă mâna pe Renke, 
zise cu amărăciune Randi. Datorită acestui dosar falsificat am 
căutat mereu pe cine nu trebuia, probabil, pe cineva mort cel 
puţin din 1989. lar între timp, adevăratul Wulf Renke a putut 
bântui cam prin orice ţară a vrut el, ştiind că nici amprentele şi 
nici figura sa nu vor trezi suspiciuni. 

— Aşa-i! se declară de acord Bennett. Mângâie delicat carcasa 
unui calculator şi continuă: lar cu cât săpăm mai adânc în 
materialele pe care le-ai subtilizat tu, cu atât mai bine desluşim 
un permanent sistem de protejare a domnului profesor Renke. În 
cea mai mare parte a ultimilor cincisprezece ani, orice reperare 
reală ale lui Renke a fost sistematic deformată de aceeaşi sursă 
din BKA. lar toţi cei care au încercat să se ia după aceste 
rapoarte falsificate trebuie să se fi trezit că aleargă după cai 
verzi pe pereţi. 

O clipă, Randi se uită atent la bărbatul de lângă ea. Apoi rânji. 

— Foarte bine, Curt. Ştiu că arzi de dorinţa să-mi împui capul 
cu toate cunoştinţele de care dispui. Aşa că mai scurteaz-o. 
Spune-mi cine este trădătorul din interiorul BKA. Cine i-a acoperit 
urmele lui Renke în toţi aceşti ani? N 

— Individul se numeşte Ulrich Kessler, zise liniştit Bennett. In 

esenţă, amprenta lui electronică - adică numele de identificare 
ca utilizator de reţea şi parolele sale - se află peste tot în 
fişierele şterse. In plus, în momentul dărâmării Zidului, omul se 
afla într-o poziţie foarte avantajoasă pentru a-l ajuta pe Renke să 
evite arestarea. 

— Cum aşa? 

— Kessler a fost ofiţerul de rang înalt din BKA însărcinat cu 
supravegherea anchetei iniţiale, spuse el direct. Cazul Renke a 
fost aproape în întregime opera lui, încă de la promiţătorul start 
şi până la finalul frustrant şi lipsit de glorie. 

— Perfect! Absolut încântător, n-am ce zice! Minunat! Randi se 
mai uită câteva momente la fişierul „fantomă”, după care dădu 
din cap dezgustată. Şi unde se află acum nemernicul? 

— Chiar aici, în Berlin, răspunse Bennett. Insă a fost promovat 
rapid pe scara ierarhică. Bărbatul zâmbi cinic. Probabil ca o 
răsplată pentru primul său mare eşec răsunător, cel puţin în 
cazul în care şi la nemți se lucrează la fel ca la noi. 

Randi pufni. 

— Hai! Dă-mi acum şi vestea cea rea! 

— Ulrich Kessler este în prezent unul dintre cei mai importanţi 
şefi din BKA, spuse calm Bennett, dând apoi din umeri. La drept 
vorbind, a ajuns unul dintre cei mai apropiaţi colaboratori ai 
ministrului de Interne al Germaniei. 

Comandamentul Forţei de Şoc, Regimentul 
164 de Avioane de Vânătoare şi 
Bombardament 


Avionul cu coadă dublă Su-34 de vânătoare şi bombardier 
zbura la mică altitudine, deasupra paşnicelor peisaje campestre, 
mugind spre sud-est prin noaptea neagră ca smoala, cu o viteză 
de aproape opt sute de kilometri pe oră. 

Aeronava vibra şi se cutremura din când în când, lovită de 
curenţii turbulenţi de aer mai cald şi mai rece. 

Cei doi bărbaţi care formau echipajul avionului Su-34 şedeau 
unul lângă altul în cabina încăpătoare, pilotul comandant în 

stânga, iar navigatorul ofiţer însărcinat şi cu armamentul în 
partea dreaptă. Ambii membri ai echipajului asudau acum în 
costumele lor G, intens concentrați asupra misiunii lor. 
Instrumentele de afişare multifuncţională care licăreau stins pe 
panoul de bord permiteau fiecăruia dintre ei să monitorizeze 
sistemele esenţiale care-i erau repartizate. Dar pilotul, un robust 
maior rus între două vârste din Forţele Aeriene Militare ale 
armatei ruse, îşi petrecea aproape fiecare clipă uitându-se atent 
prin dispozitivul de vedere în infraroşu sau la afişajul 
indicatorului direcţiei de zbor, supraveghind concentrat cerul şi 
pământul din faţă. 

Pentru a evita să fie detectaţi de către radiolocatoarele 
inamice, zburau la o altitudine de mai puţin de două sute de 
metri - iar la viteza cu care se deplasau nu era loc de nici o 
eroare de pilotaj sau de scăderea atenţiei. Mici porţiuni de 
lumină albă, semne ale satelor izolate şi ale complexelor de 
ferme agricole, le ieşeau înainte apropiindu-se de ei din 
întunecimea verzuie, după care dispăreau, lăsate rapid în urmă. 

— Douăzeci de kilometri până la ţinta principală, anunţă calm 
în cele din urmă navigatorul, un căpitan ceva mai tânăr decât 
pilotul. Apăsă un buton de pe afişajul de lângă genunchiul său 
drept şi adăugă: Am activat indicatorul. 

— Am înţeles, murmură maiorul, clipind iritat pentru a 
îndepărta o mică picătură de transpiraţie care ameninţa să-i intre 
în ochiul drept. Pe afişajul direcţiei de zbor apăru o minusculă 
casetă, deasupra şi doar cu câteva grade mai la stânga faţă de 
traiectoria curentă de zbor a avionului Su-34. Caseta era un 
indicator de navigaţie asigurat de computerul lor de bord - un 
îndrumător vizual către principala lor ţintă de atac de la sol. 
Bărbatul trase de manşă înapoi, urcând brusc până la 
aproximativ două mii de metri şi cotind uşor până ce caseta 
țintei se centră pe afişajul său. 

In faţă se ivi strălucirea mai intensă a luminilor unui oraş, 
împrăştiindu-se pe linia orizontului pe măsură ce se apropiau. O 
reţea de şosele şi de căi ferate convergea spre luminile care se 
înmulţeau,  despicând priveliştea întunecată. Panglica mai 
întunecată a unui fluviu lat, Niprul, apăru şi ea mai la est. Zilele 
şi săptămânile de studiu intensiv al hărţii îşi arătau acum roadele 
pe măsură ce omul recunoştea suburbiile estice de la marginea 
Kievului, capitala Ucrainei. 

— Cincisprezece kilometri, raportă navigatorul de pe Su-34, 
apoi atinse un alt grup de butoane. Am activat sistemele de 

ghidare a armamentului. Coordonatele sunt introduse. 

Deodată, în căştile maiorului răsună un ton de avertizare. 

— Caută vârful radarului! îi strigă navigatorul, baleind în 
disperare cu privirea display-urile defensive. Alarmă de 
detectare! Cvadrantul din dreapta spate! 

— Bruiază-l! urlă maiorul. 

Fuseseră localizaţi de radarul ucrainean, probabil, de acela 
situat în marele complex de apărare antiaeriană de lângă 
Konotop. Pufni încet, dezgustat. Potrivit planului de asalt, trupele 
de comando infiltrate ar fi trebuit să fi distrus respectivele 
radiolocatoare acum un sfert de oră. Insă asta ar fi fost prea mult 
pentru arogantele şi peste măsură de lăudatele comandouri ale 
armatei, îşi spuse în sinea lui. 

Apoi ridică din umeri. Chiar în aceste zile ale luptei înalt- 
tehnologizate, ale sateliților şi ale armamentului ghidat cu 
extremă precizie, adagiul potrivit căruia nici un plan nu reuşeşte 
vreodată perfect în contact cu inamicul se confirma încă. 
Războiul fusese dintotdeauna tărâmul norocului întâmplător, al 
incertitudinii şi al erorilor umane şi de echipament. 

Lângă el, navigatorul era ocupat cu comenzile de pe consola 
lui, străduindu-se să bruieze puternicul radar ucrainean de 
căutare cu sistemele electronice de contracarare încorporate la 
bordul lui Su-34. Ar fi fost un adevărat miracol dacă ar fi izbutit, 
dar fiecare secundă în plus pe care o obținea era foarte 
valoroasă. Indicatorul distanţei până la ţintă de pe afişajul de 
direcţie a zborului indica acum valoarea de doisprezece 
kilometri. Caseta reprezentând ţinta clipi în culoarea roşie. 
Aproape că aveau deja în raza de acţiune a armamentului ţinta 
principală - comandamentul pe timp de război al Consiliului 
Ucrainean de Apărare. 

Un nou ton strident răsună în căştile maiorului. 

— Radarul armamentului inamic ne-a prins în colimator, îl 
avertiză colegul său de echipaj. Am detectat lansarea de rachete 
sol-aer. Două rachete sunt pe urmele noastre. Forma lor arată că 
sunt de tipul S-300. Pornesc în acest moment măsurile active şi 
pasive de apărare! 

— La naiba, mormăi printre dinţi maiorul. S-300 era una dintre 
cele mai moderne rachete sol-aer cu rază lungă de acţiune din 
dotarea arsenalului ucrainean de luptă, echivalentă cu racheta 
americană Patriot. 

Su-34 se zdruncină scurt în momentul în care fură lansate 
proiectilele de împrăştiat fragmente de camuflare de la bord. 

Cartuşele ieşiră şi fură detonate în urma avionului, într-o 
secundă, în aer înfloriră nori formaţi din mii şi mii de minuscule 
fâşiuţe de material Mylar. Fiecare dintre aceste fragmente 
extrem de subţiri avea dimensiunea precisă pentru a se potrivi 
cu lungimea de undă utilizată de radarul care îi prinsese în 
obiectiv. Cu puţin noroc, norul acesta care se împrăştia rapid 
avea să atragă şi să devieze rachetele departe de ei. 

— Haide, haide! se auzi maiorul murmurând printre dinţi, 
menţinând îndârjit cursul de zbor al avionului, în ciuda tentaţiei 
de a începe imediat urgentele manevre de retragere, în 
momentul acela caseta țintei deveni verde. 

Aveau acum ţinta în raza de acţiune a armamentului. 

— Trag spre obiectiv! se răsti el, apăsând pe butonul de 
declanşare de pe manşă. Imediat după aceea, Su-34 se săltă în 
sus cu câteva mii de kilograme mai uşor decât înainte, în timp ce 
de sub aripile sale erau eliberate patru bombe ghidate cu 
maximă precizie. Fără să mai aştepte nici o clipă, maiorul smunci 
tare de manşă spre stânga, răsturnă avionul cu susul în jos şi 
plonjă către pământ într-o spirală strânsă şi periculoasă. 

leşi din picaj de-abia la o sută de metri altitudine - atât de 
aproape de pământ încât copacii, hambarele, casele şi stâlpii de 
energie electrică se iviră din beznă şi dispărură aproape înainte 
de a-i fi înregistrat ca obiecte solide. Tonul de avertisment din 
căşti dispăruse. 

— Radarul ne-a scăpat din colimator, îi confirmă navigatorul 
său, răsuflând cu uşurare. Ne aflăm sub înălţimea minimă de 
detectare. 

Maiorul întoarse brusc capul, întinzând gâtul ca să privească 
prin spaţiul transparent din spatele lor. La marginea zării, o 
succesiune de explozii de un alb orbitor transformaseră 
întunericul nopţii într-o strălucire ca de zi. 

— Impactul bombelor, zise liniştit navigatorul. Computerul 
estimează că toate bombele au lovit ţinta prestabilită. 

Deodată, totul în jurul cabinei avionului Su-34 se cufundă în 
beznă. 

O altă voce se auzi în căştile lor: 

— Simularea atacului terminată. Rămâneţi în aşteptare. Cu un 
ascuţit vaiet hidraulic, acoperişul cabinei se ridică, dezvăluind un 
hangar cavernos umplut cu încă alte câteva mari simulatoare de 
zbor pe Su-34. Celelalte simulatoare se mai aflau încă în mişcare, 
răsucindu-se şi balansându-se rapid, în vreme ce ecranele 
comandate prin calculator asigurau echipajelor imaginile reale 

ale cerului şi ale pământului de la exteriorul avioanelor 
manevrate energic. 

Maiorul se încruntă, trecând mintal în revistă evenimentele din 
ultima oră. 

— Să reluăm misiunea, şefule, spuse el, vorbind în laringofon. 
De data asta aş vrea să încerc un culoar de zbor uşor diferit, ca 
să văd dacă putem evita detectarea de la Konotop atunci când 
ne ridicăm pentru a lansa bombele. 

Navigatorul său se uită la el de-a curmezişul cabinei cu un 
rânjet ostenit. 

— Am repetat de cinci ori deja acest atac astăzi, Serghei 
Nikolaievici. De trei zile stăm prin simulatoarele astea, câte 
douăsprezece ore în fiecare zi, încercând orice posibilă 
permutare sau chichiţă. N-am putea să mai luăm şi câte o mică 
pauză, doar cât să ne mai întindem şi să ne mai dezmorţim puţin 
picioarele? 

Maiorul dădu din cap. 

— Incă nu, Vladimir, răspunse el ferm, după care dădu din 
umeri. Ai văzut şi tu ordinele de avertizare venite de la Moscova. 
Mai avem doar două zile de antrenamente aici înainte de a ne 
deplasa, împreună cu întregul regiment, la Briansk. Şi eu nu cred 
prostia aia cum că am merge acolo numai în vederea unui aşa- 
numit exerciţiu urgent în caz de alertă. Comandantul 
escadronului de avioane Su-34 se uită cu toată seriozitatea la 
subordonatul său, adăugând: Aminteşte-ţi că, în cazul în care 
vom desfăşura în realitate acest raid aerian asupra Kievului, nu 
va mai fi loc pentru greşeli serioase sau calcule eronate. Nu vom 
mai avea o a doua ocazie dacă vom da greş în misiunea reală. 
Mai bine să fim pregătiţi, căci altminteri pe-acolo ne vor rămâne 
oasele. 

Kremlin 


Preşedintele rus Viktor Dudarev continua să-şi păstreze biroul 
personal din secţiunea centrală a triunghiularei clădiri alb- 
galbene a Senatului. Într-un contrast izbitor cu încăperile de 
ceremonie peste măsură de înzorzonate, de prin toate celelalte 
palate ale Kremlinului, această odăiţă rectangulară era mobilată 

simplu şi practic, doar cu câteva accente de sobră eleganţă 
clasică. 

Pe peretele din spatele mesei de lucru cu blat de malahit a lui 
Dudarev atârna complicata stemă a Federaţiei Ruse. Masa era 
încadrată de două steaguri - în stânga - drapelul naţional alb- 
albastru-roşu al Rusiei, iar în dreapta - mult mai complicatul şi 
mai viu - coloratul Stindard Prezidenţial. Aceste flamuri erau 
unicele pete de culoare din tot biroul, care în rest se distingea 
prin lambriurile de stejar de culoare închisă, tavan cu mulaje, 
zugrăvit în nuanţe stinse de galben şi alb, ca şi prin formele 
geometrice, colorate palid în vernil, roşu şi ocru, ale unui covor 
de Astrahan vechi de sute de ani. De-a lungul pereţilor interiori 
erau înşirate vitrine de cărţi pline cu volume rare şi cu lucrări 
moderne de referinţă. Intre cele două ferestre ale camerei se afla 
o masă lungă de stejar, înconjurată de scaune cu spătarul drept. 

Pe unul dintre aceste scaune şedea Konstantin Malkovici. Se 
uita peste masă la Dudarev, apoi iute la bărbatul scurt şi gras, cu 
părul cărunt, care şedea alături de preşedintele rus. Miliardarul 
originar din Serbia îşi reprimă intenţia de a se încrunta. Il deranja 
neaşteptata prezenţă a lui Aleksei Ivanov, neînduplecatul şef al 
Celui de-al Treisprezecelea Directorat din FSB, la această 
importantă întâlnire. 

Intui aceeaşi nelinişte la bărbatul care şedea în dreapta sa, pe 
nume Erich Brandt. Inainte de a fi ajuns ei doi la Kremlin, fostul 
ofiţer Stasi îl anunţase că era probabil ca Ivanov să le facă 
necazuri din pricina problemelor apărute în sistemul de 
securitate al HYDREI. Studiind acum sumbra figură impasibilă a 
şefului spionajului rus, Malkovici îşi spuse că Brandt avea 
probabil dreptate. Ceva din privirea furişată a lui Ivanov îi sugera 
o felină mare - un tigru sau un leopard - care îi fixa lenevos pe 
cei pe care îi considera o potenţială pradă. 

Era o imagine pe care o găsea extrem de neliniştitoare. 

Atunci când deschisese prima oară negocierile cu partenerii 
ruşi, neamţul îl avertizase în privinţa potenţialelor primejdii care 
îi păşteau, amintindu-i faptul că: „In momentul în care încerci să 
călăreşti un tigru, câteodată fiara te poate înfuleca”. 

Pe atunci, Malkovici respinsese grijile pe care şi le făcea 
Brandt, considerându-le exagerat de pesimiste. Acum, aşezat la 
masa aceea vizavi de periculosul şef al Celui de-al 
Treisprezecelea Directorat, miliardarul începuse să înţeleagă 
avertismentele subordonatului său. 

Cu un mare efort, Malkovici izbuti să-şi alunge din minte 

gândurile neplăcute. Poate că de vină erau doar nervii săi 
suprasolicitaţi. Acesta era un moment al unui iminent triumf, 
răsplată pentru anii de costisitoare şi riscante cercetări, precum 
şi de minuţioase proiecte. Nu era vreme de supărare; îşi 
concentră atenţia din nou asupra marelui ecran de la capătul 
mesei. Acolo stătea colonelul Piotr Kiricenko, consilierul militar al 
lui Dudarev şi manevra o telecomandă pentru a afişa diversele 
hărţi şi diagrame care alcătuiau această informare ultrasecretă. 

— Unităţile de luptă ale aviaţiei, ale trupelor de comando, de 
tancuri şi de artilerie motorizată, desemnate pentru a participa la 
Operaţiunea JUKOV, continuă să se desfăşoare din bazele lor de 
pe timp de pace spre zonele de concentrare care le-au fost 
repartizate, spunea Kiricenko, folosind telecomanda pentru a 
evidenția punctele-cheie aflate de-a lungul frontierelor comune 
ale Rusiei cu Ucraina, cu Georgia, cu Azerbaidjanul şi cu 
Kazahstanul. Până acum nu există semne care să indice cum că 
Statele Unite sau aliaţii lor ar fi detectat ordinul de mărime al 
acestor deplasări de trupe. Şi nici că ar fi înţeles adevărata lor 
semnificaţie. 

— Ignoranţa Occidentului în această privinţă este cauzată în 
cea mai mare parte de HYDRA, arma specială pe care v-am 
furnizat-o eu, interveni Malkovici. Indiferent de scopul prezenţei 
lui Ivanov în ziua aceea şi în locul acela, întotdeauna era bine să 
le reamintească acestor ruşi cât de mult îi datorau. Omorând 
atât de mulţi dintre cei mai valoroşi analişti ai lor din domeniul 
informaţiilor, agenţii mei au făcut aproape imposibil pentru CIA, 
MI6 sau oricare altă agenţie asemănătoare să destrame 
convenţionalul văl de secret cu care aţi înconjurat toate aceste 
mişcări. Zâmbi curtenitor şi continuă: Fireşte, acelaşi lucru se 
poate spune şi în legătură cu ţările care constituie victimele 
voastre preconizate. Odată ce HYDRA îşi va continua cursa, prea 
puţini dintre comandanții lor militari şi politici, oameni-cheie, vor 
mai rămâne în viaţă pentru a coordona contracararea eficientă a 
operaţiunilor voastre. 

— Da, este cât se poate de limpede că această armă virală de 
asasinare şi-a dovedit valoarea... până acum, încuviinţă rece 
Dudarev. 

Ivanov ridică doar din umeri. Faţa lui lătăreaţă nu trăda nici o 
emoție reală. 

Preşedintele Rusiei dădu din cap în direcţia lui Kiricenko, 
spunând: 

— Continuă, Piotr. 

— Am înţeles. Colonelul se supuse. Când Operaţiunea JUKOV 
se va declanşa, regimentele noastre de aviaţie cu rază mare de 
acţiune vor da lovituri simultane asupra unei largi palete de 
obiective - puncte de comandă şi control, unităţi de apărare 
antiaeriană, aeroporturi şi zone de concentrare de trupe inamice. 

Bărbatul apăsă un buton de pe telecomandă. Zeci de steluțe 
roşii apărură imediat pe harta de pe ecran, indicând ţintele 
răspândite peste tot în fostele republici sovietice alese pentru a fi 
recucerite. 

— In acelaşi timp, tancurile şi unităţile noastre de infanterie 
motorizată vor avansa, mişcându-se rapid în teritoriul inamic 
pentru a asigura obiectivele desemnate. Şi Kiricenko continuă cu 
patos. Pe hartă începură să clipească multe săgeți, pătrunzând 
pe distanţe de sute de kilometri în interiorul teritoriului ostil, 
pentru a pune stăpânire pe importante oraşe, poduri, noduri de 
transport rutier şi pe calea ferată, precum şi pe zonele 
industriale vitale. Porţiuni întregi de pe hartă se înroşiră, indicând 
zonele planificate pentru a fi ocupate şi întoarse sub controlul 
rusesc - în întregime Kazahstanul, Gruzia, Azerbaidjanul şi 
Armenia, precum şi toată jumătatea de est a Ucrainei. 

Malkovici dădu din cap, din ce în ce mai puţin atent pe măsură 
ce aghiotantul lui Dudarev începea enumerarea precisă a 
unităţilor participante, efectivele, dotările şi sarcinile specifice. 
După cum gândea el, acestea erau detalii tactice importante 
doar pentru generali şi pentru ceilalţi militari participanţi la 
această amplă acţiune. Pe el îl interesa mai mult imaginea de 
ansamblu, felul în care operaţiunea avea să modifice raportul de 
forţe pe plan global. 

Planul JUKOV avea o excelentă semnificaţie strategică, politică 
şi economică. Pentru Rusia, el însemna întărirea unor graniţe mai 
uşor de apărat, recuperarea unor întinse regiuni bogate în 
resurse naturale şi industrie grea, precum şi readucerea sub 
autoritatea şi sub protecţia Kremlinului a zeci de milioane de 
etnici ruşi. Pe termen lung, avea să marcheze începutul unui 
imens efort al Rusiei de a-şi redobândi locul cuvenit ca una dintre 
marile puteri ale lumii, de naţiune imperială a cărei forţă avea să 
rivalizeze din nou într-o bună zi cu aceea a Statelor Unite. Pe 
termen scurt, zdrobirea celor mai de succes dintre proaspetele 
democraţii care înconjurau Rusia era vitală pentru propria 
supravieţuire politică a lui Dudarev. Până în prezent, majoritatea 
cetăţenilor Rusiei suporta conducerea sa autoritară, însă existau 
semnele creşterii unei nemulțumiri generale pentru care el găsea 

vinovate exemplele democratice date de nişte popoare cândva 
supuse Rusiei. 

Pentru Malkovici însuşi, JUKOV reprezenta ocazia de a deveni 
unul dintre cei mai bogaţi şi mai puternici bărbaţi din întreaga 
istorie a umanităţii. Era un vis pe care îl nutrise încă din frageda 
pruncie, ca refugiat disprețuit şi sărac-lipit pământului, rătăcitor 
prin Europa. Inaintând în vârstă şi începând să conştientizeze 
dimensiunea talentelor sale - şi mai ales tulburătoarea lui 
abilitate de a prevedea mişcările ulterioare ale pieţelor financiare 
şi de mărfuri - visul s-a transformat într-o dorinţă arzătoare, într- 
o pasiune care îl mistuia mai mult decât oricare alta. 

Deja fantastic de bogat, bărbatul îşi impunea în măsură 
considerabilă voinţa multor guverne din Europa, Africa şi Asia - 
atât indirect, prin influenţa lui economică covârşitoare, cât şi 
direct, prin mita oferită politicienilor şi funcţionarilor susceptibili. 
Averea lui nemăsurată îi permitea, de asemenea, să manipuleze 
subtil, prin companiile sale, operaţiunile bancare, casele de 
brokeraj, firmele de investiții, laboratoarele farmaceutice, 
companiile petroliere, fabricanţii de arme şi alte industrii pe plan 
mondial. Prin Grupul Brandt, el comanda o forţă de asasini plătiţi 
şi spioni, ceea ce îi permitea să acţioneze la nevoie clandestin şi 
violent, împotriva duşmanilor săi personali şi a rivalilor în afaceri. 
Dar în ultima vreme descoperise că puterea lui avea încă limite. 
Spre disperarea şi consternarea lui, existau şi politicieni pe care 
nu-i putea nici mitui şi nici intimida prin ameninţări, existau şi 
companii pe care nu le putea cumpăra, existau şi legi şi 
reglementări pe care încă nu le putea modifica sau ignora fără 
urmare. 

Astfel, Malkovici începuse să se gândească la o cale de a-şi 
mări averea şi puterea personală de zece ori cel puţin. Cu mult 
timp în urmă, imediat după terminarea Războiului Rece, el îşi 
asigurase serviciile mai multor oameni de ştiinţă din industria de 
armament a fostului bloc sovietic - oameni de ştiinţă printre care 
se număra şi Wulf Renke. Pe vremea aceea nu se gândea doar să 
dezvolte o discretă iniţiativă colaterală pentru una dintre 
companiile sale producătoare de muniţie care să asigure 
armamente neconvenţionale celor mai bogate ţări teroriste din 
lume în schimbul unor sume gigantice de bani lichizi murdari. 

Insă când Wulf Renke venise la el cu ideea epocală a HYDREI - 
arma absolută, ghidată cu maximă precizie, pe care şi-ar dori-o 
oricare ucigaş - miliardarul de origine sârbă întrezărise într-o 
clipă potenţialul uriaş al unei asemenea arme. Controlul asupra 

acestei arme nedetectabile, incurabile şi de neoprit i-ar oferi 
acea putere după care tânjise de atâta timp. Cu ea, Malkovici ar 
fi putut nimici naţiunile ai căror lideri i se opuneau şi le-ar fi putut 
recompensa pe acelea care se aliaseră cu scopurile sale. 

Sub conducerea lui Viktor Dudarev, Rusia alesese calea 
înţelepciunii. 

Drept răsplată pentru utilizarea HYDREI ca armă de îmblânzit 
duşmanii lor occidentali şi din fostele republici sovietice, Dudarev 
şi aliaţii acestuia de la Kremlin semnaseră cu Malkovici nişte 
tainice înţelegeri solemne, pecetluind un acord de afaceri din 
care urmau să profite ambele părţi. Văduvind serviciile 
occidentale de informaţii de cei mai valoroşi analişti, HYDRA îi 
permitea Rusiei să plănuiască, să organizeze şi să declanşeze 
campania militară fără ştirea şi fără amestecul americanilor şi al 
aliaţilor acestora. De îndată ce vor începe să se audă 
împuşcăturile, europenii şi americanii vor protesta energic, dar 
dacă erau luaţi prin surprindere, era extrem de puţin probabil să 
rişte un război şi mai mare prin intervenţia lor. Cu trupele ruseşti 
deţinând controlul peste tot la faţa locului, americanii vor înghiţi 
găluşca şi vor fi nevoiţi să accepte realitatea. 

In schimb, când cuceririle ruseşti vor fi complete, miliardarul 
avea să ia partea leului din petrolul, gazele naturale, zăcămintele 
minerale, armamentele şi celelalte industrii capturate. lar la 
scurtă vreme după aceea, profiturile de pe urma acestor noi 
proprietăţi l-ar face cel mai bogat om din lume, eclipsând de 
departe orice eventual rival posibil. 

Malkovici era foarte mândru de această perspectivă din ce în 
ce mai apropiată. Proştii susțineau că bogăţia constituia rădăcina 
tuturor relelor. Inţelepţii ştiau însă mai bine: banii nu constituie 
decât un instrument, o unealtă care poate fi folosită pentru a 
reclădi o lume aşa cum s-ar cuveni. 

— Şi când veţi porni la atac? îl auzi el pe Branat întrebând. 

Kiricenko se uită întrebător la Dudarev, primi scurta 
încuviinţare a acestuia şi răspunse la întrebare: 

— JUKOV va fi declanşat în mai puţin de cinci zile. Primele 
raiduri ale comandourilor şi primele lovituri aeriene vor începe la 
câteva minute după miezul nopţii, pe data de douăzeci şi patru 
februarie. Tancurile noastre şi celelalte trupe vor trece 
frontierele la puţin timp după aceea. 

— Fără provocare preliminară? zise cinic Brandt. Te rog să mă 
ierţi, colonele, dar acest lucru mie mi se pare oarecum... lipsit de 
eleganţă. 

Ivanov se aplecă cu un surâs abia schiţat pe buze. 

— Vor avea loc ample provocări la adresa noastră, domnule 
Brandt. Ochii bărbatului erau ca de gheaţă. De exemplu, în 
Ucraina, spionii noştri speciali sugerează intens că în curând s-ar 
putea să aibă loc un regretabil incident terorist, prilej cu care vor 
muri foarte mulţi etnici ruşi nevinovaţi. 

Brandt dădu glacial din cap. 

— Înţeleg. Asta-i convenabil, desigur. Şi bineînţeles că atacul 
terorist va presupune un răspuns militar imediat al forţelor 
ruseşti. j 

— Fireşte, încuviinţă laconic Ivanov. În cazul în care guvernul 
de la Kiev nu se arată în stare să ne protejeze oamenii de propriii 
lui ucraineni ultranaţionalişti, ne vom vedea siliţi să facem noi 
înşine acest lucru. 

Ascultându-l, Malkovici pufni, după care se întoarse către 
Dudarev: 

— Şi ce pretexte veţi găsi pentru a vă justifica intervenţiile în 
Georgia şi în celelalte ţări? 

Preşedintele Rusiei ridică din umeri. 

— În Georgia şi în restul fostelor republici unionale există deja 
semnele unei crescânde instabilităţi politice. Omul înclină din cap 
în direcţia miliardarului cu un zâmbet ironic. Mulțumită, desigur, 
deceselor conducătorilor militari şi civili, decese provocate de 
virusul vostru HYDRA. 

Malkovici dădu din cap. 

Insă Ivanov izbucni: 

— Din nefericire, domnule Malkovici, actualmente însăşi 
HYDRA ar putea să constituie cea mai mare ameninţare la adresa 
succesului nostru. Şeful Celui de-al Treisprezecelea Directorat se 
uită cu răceală peste masă, în direcţia lui Brandt. Eşecul 
încercării domnului Branat de a-l elimina pe dr. Petrenko mai 
înainte ca acesta să apuce să vorbească a fost o greşeală 
monumentală. lar continuarea eşecului de a-i prinde sau ucide 
pe colonelul Smith şi pe colaboratorii săi este un potenţial 
dezastru. Cu cât Smith va rămâne mai multă vreme liber aici, la 
Moscova, cu atât mai mare va fi riscul ca el să afle secretul 
HYDREI. Şi ca să vorbim fără ocolişuri, acesta este un risc pe 
care nu ne putem permite să ni-l asumăm. 

— Cât se poate de adevărat, Aleksei, se declară de acord 
Dudarev. Preşedintele Rusiei arătă înspre ecranul care înfăţişa 
forţele blindate de avangardă penetrând adânc în teritoriul 
ucrainean, georgian şi al celorlalte state vizate. Succesul 

operaţiunii JUKOV depinde integral de reuşita noastră de a-i lua 
pe adversari cât mai pe neaşteptate. Dar dacă americanii află de 
amestecul nostru în decesele produse de arma voastră virală, 
atunci va fi pus în primejdie tot ce sperăm noi să realizăm. 

— Şi ce propuneţi? întrebă înţepat Malkovici. 

— În primul rând, propun ca directoratul meu să preia integral 
conducerea operaţiunilor de căutare a lui Smith şi a ziaristei 
americane, doamna Devin, răspunse Ivanov întorcându-se apoi 
în direcţia lui Brandt. Insă de data asta doresc să avem o 
cooperare deplină. Trebuie să nu mi se mai ascundă nimic. 
Nimic. Ne-am înţeles? 

O clipă, fostul ofiţer Stasi rămase tăcut. Strânse din dinţi, 
încercând să-şi ascundă mânia. Apoi omul dădu din umeri cu un 
gest studiat, simulând o indiferenţă totală. 

— Cum vreţi. 

Malkovici nu-l slăbea din ochi pe Dudarev. Cu toată îndârjirea 
lui, Ivanov nu era decât un simplu executant, ca şi Brandt. 
Preşedintele rus era acela care trăgea toate sforile. Miliardarul 
ridică dintr-o sprânceană. 

— Ei bine, Viktor, asta-i tot? 

Dudarev dădu din cap. 

— Nu chiar, prietene. Bătea uşor cu degetele în tăblia mesei. 
Aceste strădanii ale spionajului american mă cam îngrijorează. În 
ciuda realului ei succes, până acum cel puţin este evident că 
HYDRA nu i-a orbit îndeajuns pe americani. Mai sunt îngrijorat şi 
de faptul că preşedintele Castilia s-ar putea dovedi mai 
încăpățânat decât înţelept. Dacă până la urmă tot nu va fi dispus 
să se resemneze şi să accepte cuceririle noastre, riscul unei 
nedorite confruntări directe între noi şi Statele Unite va creşte 
exponențial. Date fiind avantajele strategice pe care le avem în 
Ucraina şi în Asia Centrală, ar trebui să rămânem încă în avantaj, 
dar costurile, în trupe, echipament şi bani, s-ar putea să fie 
exorbitante. Toţi ceilalţi bărbaţi din încăpere dădură încet din 
cap. Din acest motiv, continuă Dudarev, am hotărât să mă asigur 
că acest preşedinte american anume nu va mai fi multă vreme o 
ameninţare la adresa noastră. Omul îl privi intens pe Malkovici. 
In consecinţă, vei da ordin oamenilor tăi să pună cât mai curând 
posibil la dispoziţia unuia dintre curierii lui Ivanov varianta de 
HYDRA adecvată acestui scop. 

Surpriza îl înlemni pe Malkovici. 

— Insă riscurile omorării lui Castilia sunt... 

— Suportabile, îl întrerupse calm conducătorul rus. Se uită 

apoi la Ivanov, întrebându-l: Am dreptate? 

Şeful Celui de-al Treisprezecelea Directorat dădu cu răceală 
din cap. 

— Avem un om de-al nostru infiltrat acolo, chiar la Casa Albă, 
confirmă el. Administrarea cu succes a HYDREI nu ar trebui să 
prezinte nici o problemă. 

Malkovici simţi că-l ia cu frig. 

— Dar va fi o întreagă dandana în cazul în care Statele Unite 
măcar vor bănui vreodată ce-am făcut noi, replică el, încordat. 

Dudarev ridică din umeri. 

— Lasă-i pe americani să bănuiască ce vor atâta vreme cât n- 
or să poată dovedi nimic. Zâmbi subţire, continuând: Ceea ce îmi 
furnizează o altă preocupare. In circumstanţele actuale, cu 
agenţii americani dând târcoale, ai analizat posibilele pericole 
care ameninţă laboratorul în care se fabrică HYDRA? 

— Laboratorul este în deplină siguranţă, replică Malkovici 
hotărât. Americanii n-au cum să-l descopere. 

Lângă el, Brandt dădu din cap a încuviinţare. 

Dudarev se uită la ei cu un cinism amuzat. 

— Asta-i o veste bună, spuse el după un moment, întârziind 
suficient încât să fie evident că nu-i crede. Şi totuşi, s-ar putea să 
fie mai sigur pentru noi toţi dacă dr. Renke şi echipa lui ar fi 
transferați aici - de exemplu, într-unul dintre complexele noastre 
speciale de maximă securitate din Bioaparat. Nu eşti de aceeaşi 
părere? N 

Malkovici făcu © strâmbătură. Ințelegea acum jocul 
preşedintelui rus. Controlul absolut asupra HYDREI şi secretul 
fabricării acesteia constituiau tocmai atuurile sale pentru miza 
atât de ridicată a jocului. Arma virală unică pe care o realizase 
Renke făcea din miliardar un aliat de neînlocuit, un om pe care 
Dudarev trebuia să-l trateze pe picior de egalitate. Insă în cazul 
în care el şi-ar pierde monopolul asupra tehnologiei letale, cei de 
la Kremlin ar fi liberi să acţioneze după bunul lor plac. Din acest 
motiv, miliardarul ţinuse în cel mai mare secret şi asta mai ales 
faţă de ruşi, informaţia cu privire la locul în care îşi desfăşura 
Renke activitatea. t 

— Laboratorul se află în deplină siguranță, repetă el glacial. In 
privința asta aveți cuvântul meu cel mai solemn. 

Dudarev dădu încet din cap. 

— Foarte bine, sunt dispus să-ți accept chezăşia. Apoi, dintr-o 
dată, expresia lui aparent blândă şi parţial amuzată se înăspri. Și 
totuşi, un lucru trebuie să fie lămurit cât se poate de limpede, 

domnule Malkovici: întrucât nu ne dai voie să ne ocupăm noi de 
protejarea secretului acestei arme, te vom face direct 
răspunzător pentru orice erori ulterioare. Au mai rămas doar 
cinci zile până ce vom putea declanşa operaţiunea JUKOV. Cinci 
zile scurte. Dar până ce soldaţii şi avioanele noastre de luptă nu 
vor fi intrat în acţiune, americanii nu trebuie să afle absolut nimic 
despre existenţa HYDREI. In cazul contrar, viaţa ta nu va mai 
valora nici cât o ceapă degerată. Reţine asta. 


Ceva mai târziu, pe scurtul drum de înapoiere până la birourile 
sale din Casa Paşkov, Malkovici se gândi abătut la ameninţarea 
preşedintelui rus. Prin urmare, tigrul mi-a arătat în cele din urmă 
colții şi ghearele, îşi zise el înfuriat. Se încruntă. Un motiv în plus 
de a ţine tigrul şi mai strâns de beregată. 

Se uită apoi în direcţia lui Brandt. Neamţul şedea cu spatele 
către direcţia de mers, privind absent pe fereastră. 

— Va izbuti Ivanov să-i prindă sau să-i ucidă pe americani? îl 
întrebă încet Malkovici. 

Brandt pufni. 

— Mă îndoiesc. 

— De ce? 

— Fiindcă miliția şi serviciile de securitate sunt fundamental 
incapabile, explică pe îndelete neamţul printre dinţii încleştaţi. 
Cu toate epurările cu care se împăunează atâta Dudarev, ambele 
instituţii cuprind încă prea mulţi ofiţeri care sunt fie corupți şi 
dornici să vândă informaţii sau să asigure protecţie fugarilor 
contra unor sume substanţiale, fie molipsiţi de aşa-numitele 
idealuri „reformatoare”. Sunt prea multe şanse ca Smith şi Devin 
să găsească persoane oficiale dispuse să-i ajute sau măcar să 
închidă un ochi, prefăcându-se că nu i-au văzut fugind. Dacă 
Ivanov crede altfel, atunci e un prost. 

Malkovici cântări amarele argumente cinice ale subordonatului 
său. Simţindu-se grav ameninţat, părerea defavorabilă a lui 
Brandt la adresa miliției şi a FSB-ului era profund îngrijorătoare 
pentru el. 

Miliardarul se hotărî. 

— Atunci vei continua şi propria ta acţiune pentru găsirea lui 
Smith şi a doamnei Devin, îi ordonă Malkovici. Vreau să fie prinşi 
şi asta cât mai repede. Aş prefera să-i găsească oamenii tăi, nu 
ruşii. 

— Dar ce ne facem cu Cel de-al Treisprezecelea Directorat? se 
întrebă cu voce tare celălalt bărbat. Doar ai auzit ce-a spus 

Ivanov. El va dori să-i comunicăm orice informaţie vom afla. Va fi 
şi aşa destul de greu să le luăm urma americanilor fără să dăm la 
tot pasul peste agenţii FSB. 

Malkovici dădu din cap. 

— Înţeleg. Apoi ridică din umeri. Comunică-le şi ruşilor 
suficiente date din cele pe care le-ai dobândit despre acest 
individ, Smith, atâtea cât să fie şi ei mulţumiţi. lar între timp, 
grăbeşte cât poţi propria ta investigaţie. 

— Va fi dificil să-i prindem pe cei doi americani chiar de sub 
nasul lui Ivanov, îl preveni Brandt. Dar îţi promit că eu şi oamenii 
mei vom face tot posibilul. 

— Nu te plătesc ca să încerci, domnule Brandt, replică glacial 
miliardarul. Ci ca să reuşeşti. Ţi-aş sugera să nu scapi nici o clipă 
din vedere deosebirea. 

— Şi dacă eu îi voi prinde vii pe Smith şi pe doamna Devin? 
întrebă foarte calm neamţul, ignorând ameninţarea subînţeleasă. 
Adică fără să ştie şi Ivanov de treaba asta. Care sunt ordinele în 
cazul ăsta? 

— Stoarce tot de la ei, răspunse brutal Malkovici. Află pentru 
cine lucrează şi cât de multe au aflat despre HYDRA şi au 
transmis în Statele Unite... 

— lar după aceea? 

— După aceea omoară-i, se răsti Malkovici. Repede, la nevoie. 
Dar încet dacă este posibil. Colonelul Smith şi doamna Devin mi- 
au făcut multe necazuri şi mi-ar plăcea grozav ca ei să regrete 
acest lucru. 

Moscova 


Jon Smith reacţionă pe loc la zgomotul unei uşoare bătăi în 
uşa de la intrarea în apartament. Ridicându-se de pe sofaua pe 
care încercase să aţipească, înşfacă de pe măsuţa pentru cafea 
pistolul Makarov de 9 mm, deblocă piedica şi introduse un cartuş 
pe ţeavă. Apoi se întoarse, ţinând pistolul cu ambele mâini, gata 
de tragere. Răsuflă adânc, liniştindu-se în timp ce ochea. 
Bărbatul ţinti drept în mijlocul uşii, rămânând apoi nemişcat. 

Cu propria ei armă pregătită de tragere, Fiona Devin veni şi ea 
tiptil din dormitor, în picioarele goale pe pardoseala de lemn 

tare, mişcându-se ca o pisică. 

— Cine este? strigă ea în ruseşte, schimbându-şi glasul pentru 
a imita tremurai din vocea unei femei în vârstă. 

De-afară îi răspunse un bărbat, al cărui ton era înfundat de 
uşa grea din lemn. 

— Sunt eu, Oleg. 

Smith se relaxă puţin. Recunoscuse glasul lui Kirov. Şi, mai 
important, folosind doar numele de botez, îi anunţa că totul e în 
regulă. Dacă s-ar fi prezentat şi cu numele de familie, i-ar fi 
avertizat că acţionează constrâns, ca prizonier fie al miliției, fie al 
altcuiva care îi urmărea pe ei. 

Incet, Smith coborî Makarovul şi îi puse piedica. Fiona procedă 
la fel, după care se apropie de uşă şi o descuie, trăgând şi 
zăvoarele. 

Rusul înalt şi cu pieptul ca de taur intră iute, aducând două 
valize grele. Omul ridică din sprâncene când văzu pistoalele. 

— Sunteţi îngrijoraţi? întrebă el. Apoi dădu din cap. Ei bine, 
aşa se şi cuvine. 

— Ce s-a întâmplat? 

Kirov lăsă valizele jos şi se îndreptă spre cea mai apropiată 
fereastră, trăgând colţul draperiei. 

— Veniţi să vedeţi cu ochii voştri, le zise el, dând din cap în 
direcţia străzii de dedesubt. 

Smith şi Fiona i se alăturară degrabă. 

Automobilele şi camioanele de mărfuri erau oprite de-a lungul 
podului peste Canalul Vodootvodnii. Miliţieni în pelerine cenuşii şi 
cu şepci cu cozoroc treceau doi câte doi de la vehicul la vehicul, 
aplecându-se ca să examineze actele şi să schimbe câteva vorbe 
cu fiecare şofer. O trapă de soldaţi înarmaţi cu carabine de atac 
şi în uniforme de camuflaj de iarnă stăteau de pază la cea mai 
apropiată intersecţie. 

— Sunt trupe ale Ministerului de Interne, le spuse liniştit Kirov. 
Din ceea ce am văzut eu, există puncte de control în cele mai 
multe intersecţii importante şi lângă cele mai mari staţii de 
metrou. 

— La naiba! murmură Smith, după care se uită la celălalt şi îl 
întrebă: Care este motivul oficial invocat de ei? 

Kirov ridică din umeri. 

— Potrivit ştirilor care circulă, astea nu sunt decât o parte din 
măsurile obişnuite de securitate luate pentru găsirea celor 
bănuiţi a fi terorişti ceceni. Insă eu am reuşit să mă apropii 
suficient de unul dintre punctele de control încât să pot vedea ce 

utilizează ei pentru a căuta în mulţime. Omul se uită din nou la 
cei doi americani. Miliția are copii după fotografiile de pe 
paşapoartele voastre. 

Fiona oftă. 

— Presupun că era doar o chestiune de timp. 

— Da, îi răspunse grav Kirov. lar acum trebuie să facem faţă 
situaţiei. Nu mai putem amâna. Amândoi aveţi urgentă nevoie de 
acte noi - cu feţe noi şi cu nume noi. 

Smith îl privi şi el pe Kirov, izbit de ceva din ceea ce spusese. 
O vagă posibilitate se strecură în subconştientul lui, mai mult o 
presimţire decât ceva concret. Insă după aceea, pe măsură ce 
alte mici fragmente de dovezi începeau să-i revină în memorie, 
noua ipoteză începu să prindă contur şi greutate, ca un tăciune 
aprins brusc de vânt. 

Făcu ochii mari. 

— Numele, zise el brusc. Asta trebuie să fie legătura care ne 
lipsea. Ne tot întrebăm de ce au fost ucişi atâţia oameni doar ca 
să ne împiedice pe noi să punem mâna pe însemnările Elenei. Ei 
bine, poate că răspunsul a fost tot timpul sub nasul nostru. 

— Despre ce anume vorbeşti, colonele? întrebă în şoaptă 
Fiona, la fel de nedumerită ca şi Kirov. 

Inflăcărat de noua lui teorie, Jon îi conduse pe ceilalţi doi lângă 
măsuţa pentru cafea. 

— Numele, repetă bărbatul, răsfoind vraful de hârtii bătute la 
maşină şi traducerea lor. Cu un creion roşu, înconjură anumite 
porţiuni. Uitaţi-vă şi voi. Asta conţin notițele Elenei... numele 
victimelor primei izbucniri a bolii. Şi numele lor de familie. Şi 
adresele lor. Da? 

Ceilalţi doi dădură încet din cap, încă neînţelegând ce voia el 
să spună. 

— Priviţi, le explică Smith. Cumva, undeva trebuie să existe o 
conexiune între cei care au murit şi familiile lor. Una care ne-ar 
putea face să înţelegem mai bine cum acţionează această nouă 
maladie şi locul de unde provine. 

Fiona se încruntă. 

— Eu, una, nu văd nici o astfel de conexiune. Femeia clătină 
din cap. Ai subliniat deja că nu există nici o legătură evidentă 
între aceşti bieţi oameni - nici prietenie, nici relaţii de familie, 
nimic care ar putea explica de ce s-au îmbolnăvit şi au murit într- 
un fel atât de îngrozitor. 

Smith dădu din cap. 

— E-adevărat. Elena, Valentin Petrenko şi ceilalţi oameni de 


204 


ştiinţă ruşi care au studiat declanşarea bolii n-au izbutit să 
identifice nici o legătură obişnuită între cele patru victime. Bătu 
din nou uşor cu degetele în teancul de notițe. Dar dacă legătura 
dintre ei este cumva de o natură mai subtilă, constând poate din 
unele asemănări genetice sau din alte trăsături biochimice 
comune - din vreo slăbiciune sau condiţie preexistentă care să-i 
facă vulnerabili la această nouă boală? 

— Şi chiar crezi că ar fi posibil să descoperi această trăsătură 
comună? întrebă Kirov. Chiar acum? 

Smith dădu din nou din cap. : 

— Da, cred că da. Se uită la celălalt bărbat. Insă nu va fi uşor. 
Mai întâi, va trebui să găsim o cale de a intervieva familiile 
victimelor. Dacă le-am putea convinge pe rudele victimelor să ne 
permită să prelevăm mostre de sânge, de ţesut şi de ADN, o 
serie de analize ulterioare de laborator s-ar putea să reuşească 
să evidenţieze orice eventuale zone de asemănare. 

— Şi ai de gând să faci toate astea în timp ce tu şi doamna 
Devin sunteţi pe lista neagră a Kremlinului? obiectă sec Kirov. 

— Da, cam aşa ceva. Smith se sili să afişeze un surâs. Cum 
suna vorba aceea din bătrâni? Ceva de genul: „Dacă nu poţi 
suporta nici o batjocură, atunci n-ar fi trebuit să accepţi să devii 
soldat”. Ei bine, noi toţi am acceptat acest lucru, aşa că e 
momentul să ne merităm solda. 


Berlin 


Construit în interiorul şi în jurul unei păduri presărate cu mai 
multe mici, dar pitoreşti lacuri, cartierul Grunewald era una 
dintre cele mai costisitoare suburbii de elită ale Berlinului. Casele 
mai vechi fuseseră construite la distanţă unele de altele, 
înconjurate de grădini minunate, de ziduri de piatră, garduri vii şi 
pâlcuri de copaci. 

O camionetă utilitară, vopsită în alb şi roşu - culorile 
tradiţionale ale companiei germane de telefonie Deutsche 
Telecom - era parcată pe Hagenstrasse, una dintre cele mai largi 
străzi rezidenţiale din Grunewald. Era într-o după-amiază foarte 
târzie, iar palidul soare al iernii coborâse deja spre linia 
orizontului, aruncând umbre de-a curmezişul drumului. Frigul era 
muşcător, iar afară, în aerul îngheţat, se vedea foarte puţină 
lume. Un alergător pântecos, învăluit în ritmurile muzicii pe care 

o asculta prin căşti, gâfâia traversând strada prin faţa camionului 
şi continua să fugă, executând efortul fizic pe care i-l 
recomandase medicul. Omul dispăru rapid în întunecimea 
crescândă dintre copaci. Două persoane în vârstă, ieşite la o 
mică hoinăreală de după-amiază, treceau clătinându-se şi 
trăgând cu forţa după ele nefericitul lor terier care dârdâia de 
frig. Apoi şi grupul acela o luă pe după un colţ şi se făcu nevăzut. 

În cabina camionetei, Randi Russell şedea lăsată în jos, în 
spatele volanului. Purta mănuşi subţiri din piele, o şăpcuţă 
simplă de baseball, care ascundea părul scurt şi blond, precum şi 
o mohorâtă salopetă cenuşie de lucru. Femeia se uită 
nerăbdătoare la ceas. Cât va mai trebui să aştepte acolo? 

Gura lui Randi se strâmbă într-un rânjet, când îşi privi 
mănuşile. Dacă va mai zăbovi multă vreme fără rost, nu era 
imposibil să înceapă să-şi roadă unghiile chiar prin pielea subţire. 

— Servitorii se pregătesc să plece, raportă deodată în căşti 
vocea unei tinere femei. Par să fi terminat, în cele din urmă, ziua 
de muncă. 

Randi se îndreptă de spate, urmărind cu privirea un vechi şi 
rablagit Audi care dădea încet înapoi de pe alee, nu departe în 
faţa ei. Cei doi imigranţi ilegali slovaci pe care îi plătea Ulrich 
Kessler ca să-i întreţină curăţenia casei, să-i gătească şi să aibă 
grijă de grădină plecau acum acasă, în apartamentul lor 
sărăcăcios din extremitatea opusă a Berlinului. Automobilul Audi 
viră la stânga pe Hagenstrasse şi trecu pe lângă camionul lui 
Randi. Ochii ei urmăriră prin oglinda retrovizoare laterală 
luminile din spate până ce dispărură. 

— Dar ce se mai aude cu băieţelul Kessler însuşi? se interesă 
femeia, vorbind încet în microfonul prins de salopeta ei. 

— E încă la serviciu, în biroul lui, răspunse un alt glas, de data 
asta de bărbat ceva mai în vârstă. Glasul îi aparţinea ofițerului 
CIA însărcinat cu supravegherea clădirii BKA în care lucra 
Kessler. Insă ştim sigur că va participa ca oaspete la o mare 
petrecere pe care o dă Cancelarul în seara asta la Biblioteca de 
Stat. După câte ştim, Kessler nu scapă nici un prilej de a se 
gudura pe lângă politicieni. Nu va rata nici ocazia asta de a se 
pune bine cu personalităţile importante din conducerea ţării, aşa 
încât poţi intra nestingherită în casă. 

— Am pornit, zise calm Randi. Acum, când era gata să 
acţioneze, nervii ei erau mult mai liniştiţi. Intru în parcul casei. 

Fără a mai zăbovi, puse în mişcare camioneta utilitară şi coti 
pe aleea care şerpuia printre copacii care înconjurau vila lui 

Kessler. Casa în sine, construită în primii ani de după 1900, era o 
replică fidelă a unui conac englezesc de ţară, din perioada 
regelui Edward, de la pereţii de un alb strălucitor, înveşmântaţi în 
iederă şi până la veranda largă care se întindea pe toată 
lungimea etajului doi al clădirii. 

Randi dădu ocol casei şi parcă lângă un garaj imens, care 
trebuie să fi servit odinioară atât pentru a adăposti trăsura, cât şi 
ca grajd. Coborî din camionetă şi rămase nemişcată o clipă, 
iscodind cu privirea împrejurimile şi trăgând cu urechea. Nimic 
nu părea să se mişte, nici în interiorul casei, nici afară, printre 
copaci. 

Liniştită, îşi prinse iute peste salopeta gri o vestă de asalt 
model SAS, în buzunarele şi locaşurile speciale ale căreia se 
găseau tot felul de mici unelte şi dispozitive electronice în locul 
obişnuitului sortiment de arme şi muniții de rezervă. Astfel 
echipată, Randi ocoli din nou vila şi se duse direct spre uşa 
principală de intrare. Era singura cale de acces la care putea fi 
sigură că nu dădea peste cine ştie ce încuietoare de siguranţă 
sau sistem de alarmă. 

Se opri în faţa uşii şi îngenunche pentru a examina broasca, 
după care scoase din buzunarele vestei sculele adecvate pentru 
a o descuia. Se pregăti să le introducă uşor în mica deschizătură, 
dar se opri şi murmură la microfonul staţiei sale de radioemisie- 
recepţie, adresându-i-se celei care supraveghea bunul mers al 
întregii operaţiuni: 

— Am ajuns la uşa de la intrarea principală, Carla. Când am 
să-ţi spun eu, aş vrea să aud cronometrul pornind o numărătoare 
inversă de treizeci de secunde. Ai înţeles? 

— Am înţeles, răspunse femeia mai tânără. La semnalul tău o 
să pornesc cele treizeci de secunde. Cronometrul e pregătit. 

— Mă auzi şi tu, Mike? întrebă Randi, adresându-i-se de data 
asta specialistului în electronică din echipa ei. 

— Sunt pe recepţie, Randi, o asigură liniştit tehnicianul. 

— Bine. Riscă o privire rapidă peste umăr. Oricine ar fi trecut 
pe stradă, ar fi putut s-o zărească, deşi doar dacă s-ar fi uitat cu 
atenţie. Un motiv în plus să nu mai piardă vremea. Răsuflă 
adânc, simţi oxigenul proaspăt şi rece pătrunzându-i în organism, 
după care expiră tot aerul şi zise: l-am dat drumul! 

Folosindu-şi ambele mâini, Randi manevră cu delicateţe cele 
două şperacle în mecanismul încuietorii. După câteva clipe de 
atentă migălire, simţi broasca cedând şi descuie. Cu un abia 
auzit suspin de satisfacţie, puse la loc în vestă instrumentele şi 

se ridică. 

— Fiţi foarte atenţi, dragii mei, zise ea în şoaptă. Intrarea mea 
forţată începe... acum! 

Fără să mai ezite, deschise uşa şi intră în locuinţa lui Kessler, 
apoi închise imediat uşa în urma ei. Se afla acum într-un larg hol 
de intrare, luminat de un candelabru atârnat deasupra capului. 
Pe fiecare dintre cele două laturi ale holului erau uşi care dădeau 
către alte încăperi - o zonă pentru luat masa sau un salon pe 
partea stângă, iar pe dreapta în ceea ce părea o cameră de zi 
convenţională. O scară lată şi curbată urca până la etajul doi al 
casei. 

— Treizeci de secunde, răsună în căşti vocea 
supraveghetoarei, repetând distinct şi hotărât numerele care se 
succedau pe afişajul digital al cronometrului. 

Randy mătură cu privirea întregul hol, căutând un panou de 
control al sistemului antifurt al casei pe care îl găsi. Zărise o 
carcasă mică din material plastic gri, montată pe perete chiar la 
înălţimea ochilor, în dreapta uşii. Pe partea frontală clipea o 
luminiţă roşie, imediat deasupra unei tastaturi cu zece butoane, 
indicând că sistemul fusese activat în clipa în care intrase ea pe 
uşă. Randi miji ochii. In cel mai bun caz mai avea treizeci de 
secunde, perioadă în care sistemul îi oferea locatarului timp 
suficient pentru a introduce codul. După aceea, alarma avea să 
se declanşeze, alertând cea mai apropiată secţie berlineză de 
poliţie cum că este în curs o spargere. 

Instantaneu, scoase dintr-un alt buzunar al vestei o mică 
şurubelniţă electrică. Apăsând pe un buton lateral al şurubelniţei, 
aceasta intră în funcţiune, deşurubând rapid primul dintre cele 
două şuruburi care fixau capacul frontal din material plastic. 

— Douăzeci şi cinci de secunde. 

Primul şurub căzu în mâna înmănuşată a lui Randi, care trecu 
imediat şi la cel de-al doilea şurub. Cedă la fel de uşor ca primul. 
Scoase capacul şi se uită înăuntru, peste o încâlceală de fire 
colorate conectate la o placă de circuit, în căutarea micii 
inscripţii care identifica sistemul de alarmă. 

— Douăzeci de secunde. 

Randi simţi deodată că i se usucă gura. Unde naiba era scris 
blestematul ăla de cod? Risca să expire timpul. In sfârşit, zări şi 
eticheta lipită pe peretele posterior al cutiei de comandă. 

— Mike! Sistemul este TURING 3000. 

— Am înţeles, Randi, confirmă tehnicianul CIA. Foloseşte 
Cartela Cinci. Scoate firul verde pe care-l vezi şi conectează-l la 

noua cartelă, la Poziţia Unu. Apoi procedează la fel cu firul de 
culoare neagră, la Poziţia Doi. Ai înţeles? 

— Am înţeles, încuviinţă ea, scoțând din vestă o cartelă de 
sistem special preconfigurată. 

— Zece secunde. 

Mişcându-se iute şi precis, Randi urmă întocmai instrucţiunile 
primite prin radio, schimbând firele de la vechea placă de circuit 
la cea nouă pe care o adusese cu ea. Pulsul îi crescuse şi acum 
îşi auzea bătăile inimii bubuind asurzitor în urechi. O voce 
interioară înfricoşată o acuza că nu lucrase suficient de rapid şi 
că alarma era gata să se declanşeze, indiferent ce ar face ea. Se 
străduia din răsputeri să ignore vocea aceea, concentrându-se 
asupra a ceea ce avea de făcut. 

— Cinci secunde. Patru. Trei... 

Cel de-al doilea fir fu şi el conectat la cartela din mâna ei 
înmănuşată. Imediat, de la noua cartelă către cutia de control a 
sistemului de alarmă porniră alte comenzi, identice cu 
instrucţiunile care ar fi fost trimise de la distanţă de către 
compania de securitate la care era înscris Kessler, pentru 
resetarea sistemului după o eventuală alarmă falsă. Luminiţa 
roşie deveni verde. 

Randi răsuflă uşurată. Acum, după ce va termina ceea ce avea 
de făcut în casă, va trebui să inverseze procesul, să monteze la 
loc capacul cutiei şi să iasă tot pe unde intrase, fără să lase nici o 
urmă cum că s-ar fi atins cineva de sistemul de alarmă. 

— Am rezolvat cu alarma, anunţă ea cu glas scăzut, încep 
acum cercetarea casei. 

Mişcându-se în continuare cu toată îndrăzneala, Randi începu 
să scotocească amănunţit vila lui Kessler - mai întâi, odăile de la 
parter, apoi sus, până la etajul doi. Chiar de la bun început, o izbi 
faptul că Ulrich Kessler era un colecţionar de artă şi încă unul 
serios, cu gust pentru lucrările originale, extrem de scumpe, de 
artă modernă. Dacă nu se înşela, recunoscu acolo piese ale 
Diebenkom, Kandinsky, Klee, Pollock, Mondrian, Picasso şi aţi 
câţiva pictori faimoşi din secolul douăzeci, atârnate la loc de 
cinste pe pereţii diverselor încăperi. 

Se opri în faţa tuturor tablourilor, făcându-i fiecăruia câte o 
fotografie digitală. 

— Nu-i deloc rău pentru un simplu funcţionar public, Herr 
Kessler, murmură Randi, înregistrând imaginea a ceea ce părea 
să fie un original de Kooning. Cu toate că era dificil de estimat cu 
precizie cât valorau acele picturi, ea ar fi fost dispusă să pună 

rămăşag că valoarea lor totală trecea bine peste suma de zece 
milioane de dolari. Nu era deci de mirare că omului îi mersese 
vestea că nu era niciodată dispus să-şi invite colegii de muncă 
acasă la el. 

Randi clătină din cap dezgustată. După toate aparențele, 
funcţionarul BKA fusese remarcabil de bine retribuit pentru a-l 
proteja pe profesorul Wulf Renke. O atentă examinare a 
imaginilor pe care le fotografia pentru experţii de artă din CIA 
trebuia să ofere un aspect interesant al detaliilor financiare ale 
lui Kessler. Detalii despre care ea ştia că individul ar fi nespus de 
nefericit dacă ar ajunge de notorietate publică. 

Punând la loc în vestă aparatul de fotografiat, Randi trecu mai 
departe, cotrobăind atent mai întâi prin dormitorul neamţului, 
după care deschise o uşă ce dădea în ceea ce părea să fie biroul 
lui personal. Situată chiar în partea din spate a vilei, încăperea 
era spațioasă şi mobilată somptuos, ferestrele ei având vederea 
către copacii din jur, în direcţia strălucitoarelor lumini ale 
aglomeratului centru citadin al Berlinului. Din uşă, Randi se uită 
cu ochii mijiţi, remarcând imediat computerul şi telefonul de pe 
un pupitru antic, artistic sculptat, remarcând apoi pereţii de-a 
lungul cărora erau înşiruite vitrine cu cărţi, precum şi o altă 
pictură scumpă - una despre care era sigură că ascunde uşa 
unui mic seif. Rezistă tentaţiei de a începe să răscolească prin 
sertarele pupitrului sau să încerce să deschidă seiful. 

Funcţionarul BKA era corupt, dar nu idiot. Era greu de 
imaginat că ar putea găsi acolo un document, etichetat 
convenabil sub titlul: „Viaţa mea secretă şi Wulf Renke”. Randi 
mai era sigură şi că Ulrich Kessler şi-a instalat în încăperea aceea 
dispozitive de semnalizare foarte bine camuflate şi poate chiar 
încă un sistem de alarmă care să protejeze informaţiile sale atât 
de preţioase. Dacă ar umbla pe-acolo, n-ar face decât să-l pună 
imediat în gardă pe Kessler. 

Aşa că Randi începu să-şi deschidă diverse buzunare ale 
vestei şi să scoată din ele o gamă întreagă de dispozitive 
miniaturizate de ascultare. Femeia zâmbi sfidător. Bănuitor sau 
nu, domnul Ulrich Kessler va afla că există şi alte modalităţi de a 
afla secretele cele mai adânc ascunse. 

26 


Moscova 


Era ora de vârf a serii şi mii de moscoviți istoviţi după o lungă 
zi de muncă umpleau până la refuz scările rulante ale staţiei de 
metrou Smolenskaia. Printre ei se afla şi un mic grup de trei 
persoane, dintre care se evidenția un bărbat înalt şi solid, de 
vreo cincizeci şi cinci de ani. Ducea pe umăr o geantă grea, din 
pânză groasă, plină-ochi, cu o expresie de martir, însoţindu-şi 
răbdător mama bătrână şi senilă şi tatăl la fel de bătrân, 
ajutându-i să iasă de pe scara rulantă. 

— Am ajuns aproape afară, mămico, îi spuse el blând. Mai 
avem puţin de mers acum. Se uită înapoi, peste umăr, la 
bărbatul în vârstă. Vino, tăticule. Incearcă să ţii pasul cu noi. 

Sus, tot mai mulţi călători împingeau în barierele care duceau 
spre stradă, aşteptând nerăbdători să le vină rândul să introducă 
în aparate cartelele magnetice de acces şi să treacă mai 
departe. Dar cele mai multe aparate erau blocate, silind 
mulţimea să folosească doar trei bariere. Murmure de 
exasperare se ridicau din mulţimea care stătea la coadă când 
oamenii văzură motivul întârzierii. La fiecare intrare şi ieşire erau 
postate echipe de milițieni în uniforme cenuşii. Se uitau atent la 
feţele tuturor celor care intrau sau ieşeau din staţia Smolenskaia. 
Din când în când, milițienii trăgeau afară din rând câte una sau 
două persoane pentru interogări mai amănunțite - adeseori, dar 
nu mereu, bărbaţi supli şi bruneţi sau femei subţirele şi 
atrăgătoare, cu părul negru. 

După ce examină actele de identitate ale perechii care îi 
trecuse cel mai recent prin faţă, locotenentul de miliţie Grigor 
Pronin le înapoie celor doi şi făcu semn cu mâna bărbatului şi 
femeii care arătau îngrijoraţi. 

— E-n regulă, mormăi el. Totul este în ordine. Acum luaţi-o din 
loc! 

Omul se strâmbă. El cu întreaga sa unitate fuseseră blocaţi 
ore întregi în ridicola vânătoare de oameni, postați aici pentru o 
nobilă şi inutilă misiune de santinelă ordonată de Kremlin. Nici un 
terorist cecen nu semănase vreodată cu persoanele din 
fotografiile care le fuseseră arătate. lar în tot acest timp, îşi zise 
el cu amărăciune, adevărații infractori din Moscova trebuie să fi 
avut o zi foarte spornică - jefuind nestingheriţi de nimeni, furând 
de prin magazine şi spărgând maşini după pofta inimilor lor. 

Pronin se întoarse iritat la auzul neaşteptatei izbucniri a unor 
sonore drăcuieli şi înjurături care veneau din direcţia barierei. 
Oamenii se împingeau şi se îmbrânceau unii pe alţii lângă unul 
dintre aparatele pentru bilete. Se uită încruntat. Ce naiba se mai 
întâmplase acolo? Ofiţerul de miliţie se apropie, sprijinind o 
mână pe tocul lateral al armei. 

Mulțimea de lângă barieră îl văzu venind şi brusc se făcu 
tăcere. Cei mai mulţi se dădură înapoi un pas sau doi, lăsând trei 
persoane încă adunate în jurul aparatului. Una dintre cele trei 
persoane, un bărbat înalt cu părul argintiu, părea să o îndemne 
blând să treacă prin îngusta deschizătură pe o femeie rotofeie 
mult mai în vârstă decât el. Sprijinit într-un baston, un bărbat 
bătrân, cu favoriţi lungi şi cu un păr alb murdar şi încâlcit, se 
apleca cu greu din cealaltă parte peste barieră, împingând-o uşor 
pe femeia bătrână să înainteze. Două medalii prinse la pieptul 
hainei murdare a bătrânului atestau calitatea lui de veteran al 
Marelui Război pentru Apărarea Patriei împotriva Fascismului. 

— Ce se petrece aici? întrebă fioros Pronin. 

— Mama mea, domnule, zise pe un ton de scuză bărbatul cu 
părul argintiu. Are probleme cu biletul ei. II bagă mereu invers. 
Omul se întoarse iar spre bătrână. Vezi ce ai făcut acum, 
măicuţă? A venit până şi miliția să vadă tevatura. 

— N-are importanţă, se răsti Pronin. Intinse braţul peste 
barieră, luă din mâna tremurătoare a femeii cartela magnetică şi 
o introduse corect în aparat. Bariera cedă, permițându-i femeii să 
şontâcăie până în partea cealaltă, urmată de fiul ei. Aproape 
imediat, un miros cumplit luă cu asalt nările locotenentului de 
miliţie, o duhoare puternică şi înţepătoare care îl amuţi. Se dădu 
înapoi, stupefiat. Doamne-Dumnezeule! murmură şocat bărbatul. 
Ce-i izul ăsta? 

Celălalt bărbat ridică trist din umeri. 

— Mi-e teamă că este vezica ei. In ultima vreme se cam scapă 
pe ea. Eu încerc s-o conving să-şi schimbe mai des scutecul 
absorbant, însă este foarte încăpăţânată, ştiţi - a ajuns chiar ca 
un copil mic. 

Ingreţoşat, Pronin le făcu semn celor trei să treacă printre 
oamenii săi cât mai repede. Prin urmare, aşa putea arăta 
bătrâneţea, gândi el mohorât. Apoi se întoarse să supravegheze 
din nou mulţimea în mişcare, alungând deja din minte 
deprimantul incident. 


Odată ieşiţi în siguranţă toţi trei din staţia de metrou, bătrâna 

se apropie mergând greoi de o bancă şi se aşeză. Cei doi bărbaţi 
o urmară. 

— Pentru Dumnezeu, Oleg! murmură Fiona Devin cu arţag în 
direcţia bărbatului care juca rolul fiului ei. O să-mi vină să-mi 
vărs şi maţele dacă n-o să scap de hainele astea împuţite... şi cât 
mai repede! N 

— Imi pare rău, spuse liniştit Kirov. Insă a fost absolut necesar. 
Ridică dintr-o sprânceană stufoasă, amuzat şi adăugă: Pe de altă 
parte, draga mea, trebuie să recunoşti că puţină vomă n-ar face 
decât să mai adauge ceva autenticitate deghizării tale. 

Aplecându-se gârbovit deasupra toiagului său, Jon Smith făcea 
eforturi să nu râdă. Peruca lipită şi favoriţii săi de recuzită 
teatrală pe care îi purta îi dădeau acum nişte mâncărimi 
îngrozitoare, dar cel puţin haina şi pantalonii lui ponosiţi erau 
pătaţi doar cu ulei de maşină şi cu noroi întărit. Fiona, 
încotoşmănată cu multe straturi pe dedesubt ca să pară grasă, 
apoi îmbrăcată cu nişte haine oribil îmbibate, avea de îndurat 
mult mai multe. 

Smith observa cum ceilalţi trecători plecaţi la cumpărături îi 
ocoleau pe departe, grăbindu-se să se îndepărteze, strâmbând 
din nas şi aruncându-le priviri semnificative. Chiar în aer liber, 
mirosurile pe care le emanau erau pătrunzătoare. Jon dădu din 
cap. Aceste costumaţii, inconfortabile şi înjositoare cum erau, se 
dovediseră remarcabil de eficiente. 

— Vino, Fiona, o îndemnă Kirov. Aproape că am ajuns. Mai 
avem doar o sută şi ceva de metri până la următoarea străduţă 
laterală. 

Continuând să bombăne printre dinţii încleştaţi, Fiona se ridică 
greoi în picioarele încălţate cu nişte ghete cu cel puţin un număr 
mai mici decât măsura ei şi porni târşâit în direcţia indicată de 
Kirov. Inaintară şchiopătând şi poticnindu-se de-a lungul Căii 
Arbat şi cotiră pe o alee mărginită de mici magazine care 
vindeau cărţi, haine noi şi la mâna a doua, cosmetice şi 
antichităţi. 

Răbdător, rusul îi conduse spre o uşă îngustă de pe la mijlocul 
aleii. Alături, într-o vitrină murdară şi prost luminată erau expuse 
samovare vechi, păpuşi matrioşka, casete lăcuite şi boluri, 
cristaluri, porţelanuri din era sovietică şi vechi veioze. Deasupra 
ferestrei, cu litere aurii şi foarte decolorate, scria: ATIKVAZ- 
AVIABARI. 

În orice caz, magazinaşul dindărătul uşii era încă şi mai 
învălmăşit, plin de obiecte îngrămădite pe rafturi şi pe tejghele 

prăfuite, fără nici o noimă sau scop evident. Existau acolo copii 
după icoane vestite, catarame de curea şi căşti căptuşite de 
tanchist, rămase de la Armata Roşie, sfeşnice aurite, servicii 
ciobite de porțelan pentru ceai, accesorii pentru îmbrăcăminte, 
precum şi postere sovietice de propagandă, înrămate şi 
decolorate. 

La intrarea lor, proprietarul, un bărbat trupeş care mai avea 
pe cap doar o urmă de păr creţ în jurul ţestei chelite, ridică 
privirea de la ceaşca spartă de ceai pe care o lipea. Ochii lui 
întunecaţi sclipiră la vederea lui Kirov şi bărbatul, mişcându-se 
cu greu, ieşi de după tejghea în întâmpinarea acestuia. 

— Oleg, tună el cu un glas baritonal care mai păstra o urmă de 
accent georgian. Presupun că aceştia sunt prietenii despre care 
mi-ai vorbit la telefon, nu? 

Kirov dădu liniştit din cap. 

— Ei sunt. Bărbatul se întoarse apoi către Fiona şi Smith şi le 
spuse: lar acest pungaş supraponderal este Lado laşvili, care se 
autointitulează drept năpasta comercianților autentici de 
antichităţi din Moscova. 

— E foarte adevărat ce zice generalul aici de faţă, recunoscu 
laşvili, ridicând îngăduitor din umeri. Afişă un rânjet larg, 
dezvăluind două şiruri de dinţi tociţi şi pătaţi de tutun. Dar şi eu 
am de câştigat biata mea existenţă, aşa cum o au şi ei pe-a lor. 
Prosperă fiecare cum poate. 

— Tot aşa auzisem şi eu, acceptă Kirov. 

— Dar să trecem acum la afaceri, da? vorbi expansiv laşvili. 
Nu-ţi face griji, Oleg. Cred că tu şi cu prietenii tăi veţi fi foarte 
încântați de marfa mea. 

— Aşa să fie? îl întrebă prudent Fiona, uitându-se cu un dispreţ 
de-abia disimulat la toată harababura din jurul lor. 

laşvili chicoti. 

— Vai, bunicuţo, dacă vorbeşti în felul ăsta, înseamnă că 
înţelegi greşit natura afacerii mele. Flutură nepăsător o mână în 
direcţia vechiturilor împrăştiate prin întreaga dugheană. Toate 
fleacurile astea sunt în mare măsură doar de faţadă. Ele 
constituie numai un hobby de-al meu, ceva care să-i descurajeze 
pe poliţiştii prea curioşi sau pe ocazional băgăciosul perceptor. 
Vino! Am să-ţi arăt şi adevărata mea pasiune! 

Şi cu asta, omul se întoarse şi îi conduse printr-o altă uşă în 
partea din spate a magazinului său - o altă încăpere, plină până 
sus cu acelaşi amestec de antichităţi veritabile şi de vechituri 
inutile. În ungherul cel mai îndepărtat al depozitului, un şir 

abrupt de trepte cobora la subsol. Scara se termina în faţa unei 
uşi de oţel, încuiată. 

laşvili o descuie şi o deschise cu un larg gest teatral. 

— Uitaţi-vă şi voi, îi îndemnă el pompos. Aici este atelierul 
meu, micul templu al artei mele. 

Smith şi Fiona se uitară uimiţi în jur. Se aflau într-o încăpere 
mare şi puternic luminată, plină cu costisitoare echipamente 
fotografice, calculatoare, mai multe tipuri diferite de imprimante 
laser color, fotocopiatoare, maşini de gravat şi rafturi peste 
rafturi cuprinzând ceea ce părea să fie aproape toate felurile 
imaginabile de hârtie, tuşuri, cerneluri şi chimicale utilizate la 
îmbătrânirea artificială a documentelor. O întreagă latură a 
camerei era aranjată ca un studio fotografic, completat cu 
diferite fundalurii, o cadă de baie cu săpun, şampoane şi 
prosoape, precum şi cu un paravan. 

Rânjind încă o dată cu gura până la urechi, georgianul se bătu 
uşor cu pumnul în piept şi continuă: 

— Vorbind desigur cu toată modestia cuvenită, trebuie să 
afirm că eu, Lado laşvili, sunt cel mai bun în această aleasă 
meserie artistică - cu siguranţă cel mai bun din Moscova, însă 
poate chiar şi din întreaga Rusie. Generalul prezent aici înţelege 
asta şi tocmai de-aceea v-a adus la mine. 

— Eşti incontestabil un  falsificator cu mari aptitudini, 
încuviinţă laconic Kirov. Aruncă o privire spre Smith şi Fiona. Pe 
vremuri, KGB-ul deţinea monopolul asupra serviciilor destul de 
nemaiîntâlnite ale lui laşvili. lar acum, când omul a trecut şi el în 
sectorul privat, s-a dovedit cel mai bun întreprinzător din acest 
gingaş domeniu. 

Georgianul dădu din cap constatativ. 

— Am într-adevăr o paletă extrem de largă de clienţi, acceptă 
el. Cei care se gândesc să-şi lase trecutul în urmă, indiferent din 
ce motive, s-au învăţat că se pot bizui pe ajutorul meu. 

— Inclusiv membri ai mafiei? presupuse Fiona, fără să se vadă 
nimic pe faţa ei, dar Smith sesiză mânie în vocea ei. Femeia nu 
putea avea nici o simpatie pentru cineva care i-ar ajuta pe orice 
membru ai crimei organizate din Moscova. 

laşvili dădu din umeri. 

— Da’ cine mai poate şti? Poate că au fost şi din ăştia, însă eu 
nu pun niciodată întrebări stânjenitoare celor care mă plătesc ca 
să-şi asigure serviciile mele. Omul zâmbi sec. lar pentru asta, 
cred că şi voi ar trebui să-mi fiţi recunoscători, nu-i aşa? 

Fiona se uită în spate, la Kirov. 

— Cât de multă încredere putem avea în omul ăsta? întrebă 
ea de-a dreptul. 

Rusul îi zâmbi glacial. 

— Deplină, la drept vorbind. Mai întâi, pentru că este un 
bărbat a cărui existenţă depinde în totalitate de reputaţia lui în 
privinţa unei absolute discreţii. lar în al doilea rând, pentru că 
ştie exact cât îi poate pielea. Se întoarse spre laşyvili şi îl întrebă: 
Ştii ce se va întâmpla, dacă s-ar afla ceea ce ai făcut pentru 
prietenii mei? 

Pentru prima oară, exuberantul georgian păru să nu-şi mai 
găsească vorbele. Faţa lui rotofeie deveni pământie. 

— Atunci o să mă omori, Oleg. 

— Aşa voi face, Lado, spuse încet Kirov. Sau, dacă nu o voi 
putea face chiar eu, există alţii care o vor face în locul meu. În 
orice caz, moartea ta nu va fi rapidă. Mă înţelegi? 

Nervos, laşvili îşi umezi buzele cu limba. Dădu iute din cap. 

— Da, înţeleg foarte bine. 

Satisfăcut, Kirov lăsă pe o masă din apropiere geanta de 
pânză şi începu să scoată repede lucruri din ea. In câteva clipe, 
masa se umpluse cu pantofi şi haine noi, curate şi elegante, cu 
măsuri potrivite pentru cei doi americani, cu peruci şi meşe de 
păr de diverse culori, cu vopsele şi farduri şi cu o trusă conţinând 
alte elemente care serveau la schimbarea fizionomiei în diverse 
feluri. 

— Şi mai doreşti toate documentele despre care am vorbit mai 
devreme? îl întrebă laşvili cu titlu de încercare, uitându-se cu 
ochii mijiţi la grămada crescândă de haine şi de alte obiecte. 

Kirov dădu din cap. 

— Prietenii mei vor avea nevoie de noi paşapoarte străine... 
cred că suedeze ar fi cel mai bine. Şi, de asemenea, de fotocopii 
ale vizelor adecvate pentru afaceri, ca şi de permise de imigrare 
- unele emise la St. Petersburg ar fi cele mai bune. In plus, vor 
mai avea nevoie şi de nişte acte care să confirme că sunt 
angajaţi ai Organizaţiei Mondiale a Sănătăţii. Apoi de un set de 
acte locale de identitate, ca o continuare firească, documente 
având pe ele nume neaoşe ruseşti. Ai vreo problemă cu unul 
dintre actele astea? 

Georgianul dădu repede din cap. 

— Nici cea mai mică problemă, răspunse el. 

— Şi cât timp îţi va lua să le confecţionezi? 

laşvili ridică din umeri. 

— Trei ore. Poate cel mult patru. 

— Şi preţul? 

— Un milion de ruble, răspunse scurt celălalt. Bani-gheaţă. 

Smith fluieră încetişor. La actualul curs de schimb, suma 
reprezenta mai bine de treizeci de mii de dolari americani. Şi 
totuşi, era probabil un preţ rezonabil pentru nişte acte false de 
identitate perfect contrafăcute, de care el şi Fiona vor avea 
nevoie când vor fi opriţi la un punct de control al miliției. 

Kirov ridică din umeri. 

— Foarte bine. Jumătate acum. Bărbatul scoase din geantă un 
teanc gros de bancnote ruseşti şi i-l întinse lui laşvili. lar cealaltă 
jumătate mai târziu, când vei fi terminat treaba spre mulţumirea 
prietenilor mei. 

In vreme ce brusc înveselitul falsificator îşi ducea banii la etaj, 
ca să-i pună bine, Kirov le spuse în şoaptă lui Smith şi Fionei: 

— Ne întâlnim după ce laşvili termină treaba. Restul de bani 
se află în geantă. O să vă aştept în barul hotelului Belgrad, tot pe 
partea asta a podului Borodinski. Rânji spre ei. Dacă avem noroc, 
bineînţeles, nu vă voi mai recunoaşte pe nici unul dintre voi. 

— Cum, nu rămâi şi tu aici cu noi? întrebă surprinsă Fiona. 

Kirov clătină cu regret din cap. 

— Am o întâlnire de la care nu pot lipsi, explică el. Mă văd cu 
un alt vechi prieten de-al meu care ne-ar putea oferi câteva 
răspunsuri de care avem atâta nevoie. 

— Un vechi prieten în uniformă? presupuse cu voce tare 
Smith. 

— Poate doar din când în când, Jon, încuviinţă celălalt, 
zâmbind abia perceptibil. Deşi ofiţerii de rang înalt din Serviciul 
Federal de Securitate preferă adesea un simplu costum civil 
pentru ocaziile în care apar în public. 

Trecuse bine de ora zece seara când Smith şi cu Fiona Devin 
intrau în Barul din Hol al hotelului Belgrad şi totuşi localul era 
încă foarte animat. Bărbaţi şi femei în haine de zi, în majoritate 
ruşi, deşi cu mulţi străini împrăştiaţi printre ei, ocupau cele mai 
multe dintre separeurile şi mesele din bar, sau stăteau înghesuiți 
lângă tejghea. In fundal se auzea în surdină o muzică de jazz, 
însă aproape complet acoperită de larma conversaţiilor aprinse şi 

zgomotoase. Deşi Belgrad era un hotel mare şi paralelipipedic, 
fără prea mult farmec arhitectural, amplasamentul său, aproape 
de metrou şi de cartierul Arbat, precum şi preţurile rezonabile 
practicate aici făceau ca gradul de ocupare să fie ridicat şi în 
lunile de iarnă. 

Oleg Kirov şedea de unul singur într-un colţ al zgomotoasei 
săli, fumând în tăcere o ţigară. Pe masă, în faţa lui, avea două 
pahare şi o sticlă de votcă pe jumătate goală. Bărbatul părea 
îngândurat. 

Smith şi Fiona îşi croiră drum către el prin aglomerata 
încăpere. 

— Ne permiteţi să ne aşezăm şi noi la masa dumneavoastră? îl 
întrebă Jon într-o rusească stricată. 

Kirov se uită în sus la ei, dând grav din cap în semn de salut. 

— Bineînţeles că da. Cu mare plăcere. Se ridică, îi ţinu Fionei 
scaunul, apoi îi ceru unei chelneriţe să aducă pahare curate. Să 
vă întreb şi cum vă cheamă? Sau ar fi prea nepoliticos din partea 
mea după ce ne-am cunoscut de atât de puţină vreme? 

— Ba deloc, răspunse molcom Smith. Se aşeză şi el şi împinse 
de-a curmezişul mesei noul său paşaport suedez. Arătându-se 
demn de toate laudele cu care se împăuna, laşvili se întrecuse 
pe sine. Paşaportul contrafăcut părea de parcă americanul l-ar fi 
utilizat de ani de zile şi cuprindea vize de intrare şi de ieşire ale 
mai multor ţări. Să mă prezint: sunt dr. Kalle Ştrand, epidemiolog 
acreditat pe lângă Organizaţia Mondială a Sănătăţii. 

— lar pe mine mă cheamă Berit Lindkvist, zise Fiona zâmbind 
poznaş. Şi sunt asistenta personală a doctorului Ştrand. 

Kirov îşi arcui întrebător o sprânceană. 

— Cu accentul pus pe „personală”? 

Femeia îi flutură pe sub nas un deget ameninţător. 

— Nu toţi suedezii sunt înnebuniţi după sex, domnule Kirov. 
Relaţia mea cu dr. Ştrand este strict profesională. 

— Accept precizarea, doamnă Lindkvist, replică rusul cu un 
zâmbet. Tăcu o vreme, cercetând aspectul lor schimbat, după 
care dădu din cap. Bună treabă! Cred că va fi de-ajuns. 

— Să sperăm, spuse Smith. El rezista cu stoicism nevoii de a-şi 
freca sprâncenele. O perucă blondă îi acoperea acum părul 
negru, însă fusese nevoit să-şi decoloreze sprâncenele pentru a 
se potrivi cu peruca şi acum îl mâncau înnebunitor. O pereche de 
obraji falşi îi mai lăţeau acum faţa, în timp ce un bandaj din 
material de umplutură în jurul pieptului mai adăuga greutăţii sale 
reale încă vreo zece kilograme. lar o pereche de ochelari cu 

ramă groasă şi neagră, cu lentile fără dioptrii, trebuiau să le 
distragă celorlalţi atenţia de la ochii lui albaştri. Nici unul dintre 
aceste accesorii de recuzită nu era prea plăcut de suportat şi 
totuşi toate laolaltă îi modificau fizionomia suficient încât să 
treacă uşor prin orice filtru al miliției fără să fie recunoscut. 

Fiona Devin suferise o transformare asemănătoare. Părul ei 
negru şi lung până la umeri era acum tuns mai scurt şi vopsit 
într-un roşcat închis. Tocurile mai adăugau câţiva centimetri 
înălţimii ei, în vreme ce rufăria groasă de corp îi schimba subtil 
silueta, dar destul ca să o facă să pară o femeie cu totul diferită. 

Jon tăcu când chelneriţa înlocui paharele de votcă de pe masă 
cu altele curate. Apoi îl întrebă pe Kirov: 

— Prietenul tău din FSB ţi-a furnizat vreo informaţie pe care să 
merite să ne-o împărtăşeşti şi nouă? _ 

— Da, răspunse Kirov abătut. Ochii lui exprimau tulburare. În 
primul rând, mi-a confirmat că raziile pentru prinderea voastră 
au fost ordonate de la cele mai înalte niveluri ale Kremlinului. 
Miliția şi Ministerul de Interne au instrucţiuni să-i raporteze direct 
lui Aleksei Ivanov. 

— Direct lui Aleksei Ivanov? repetă Fiona, încruntându-se. Asta 
nu-i bine. 

Smith se aplecă şi întrebă: 

— Cine-i acest Ivanov? 

— Şeful Celui de-al Treisprezecelea Directorat din FSB, 
răspunse Kirov. Nu primeşte ordine de la nimeni altcineva decât 
de la însuşi preşedintele Dudarev. Din raţiuni practice, 
departamentul lui funcționează absolut independent de 
obişnuitele structuri de comandă ale FSB-ului. Se spune că 
oamenii săi încalcă legile ţării şi constituţia fără a fi traşi la 
răspundere de nimeni. lar eu sunt convins că aceste zvonuri sunt 
perfect adevărate. 

Fiona dădu din cap. 

— Bărbatul ăsta este nemilos şi total lipsit de moralitate. Şi pe 
deasupra este şi extraordinar de competent. Faţa femeii se 
întunecă. Asta mă face să mă întreb cum de am izbutit noi să 
scăpăm din prima cursă care ne-a fost întinsă. De ce s-o fi 
omorât ei pe Vedenskaia în plină stradă şi apoi să fi încercat să 
ne răpească pe noi folosindu-se de un echipaj fals de ambulanţă? 
De ce nu a trimis pur şi simplu miliția să ne prindă? 

— Fiindcă aceea nu a fost acţiunea lui Ivanov, o lămuri liniştit 
Kirov. Sau cel puţin nu în întregime. Fostul meu coleg a reuşit să 
arunce o privire pe primele rapoarte ale miliției cu privire la 

incidentul acela - mai înainte ca oficialităţile de la Kremlin să 
comande sistarea oricăror eventuale investigaţii ulterioare. 

— Şi? întrebă Smith. 

— Miliția a izbutit să identifice doi dintre cei morţi, răspunse 
Kirov. Amândoi erau foşti KGB-işti, oameni folosiţi îndeosebi 
pentru „munca umedă” împotriva dizidenţilor şi a celor 
suspectaţi de trădare. 

Smith dădu încruntat din cap. Expresia „muncă umedă” 
reprezenta un eufemism pentru orice omucidere autorizată de 
stat. 

— Ai spus „foşti” KGB-işti? 

— Corect, încuviinţă Kirov. În ultimii câţiva ani au fost angajaţi 
de Grupul Brandt. Bărbatul ridică din umeri. Sunt aceiaşi oameni 
care au încercat să te elimine şi la Praga. 

— Insă Brandt şi bandiții lui lucrează pentru un angajator de 
mai de sus, nu de capul lor, accentuă Fiona. Aşa că mă întreb 
cine anume a plătit cheltuielile pentru răpirea noastră? 
Kremlinul, prin intermediul lui Ivanov? Sau poate altcineva? 

— Asta este încă ceva neclar, recunoscu Kirov. Dar colegul 
meu a aflat totuşi că ambulanţa era înregistrată ca aparţinând 
Centrului Medical Sfântul Chiril. 

Fiona remarcă privirea nedumerită a lui Smith şi îi explică: 

— Centrul este un fel de spital mixt ruso-occidental, înfiinţat 
pentru pregătirea profesională a cadrelor medicale, menit să 
Kirov: Şi ambulanţa a fost furată de-acolo? 

— İn cazul în care a fost furată, furtul nu pare să fi fost 
reclamat la autorităţi, declară rusul. 

— Foarte ciudat, spuse Smith sec. Şi cine finanţează această 
clinică medicală? 

— Un consorţiu mixt, cu fonduri publice şi private, răspunse 
Fiona. De-abia o treime din bugetul lui provine de la Ministerul 
Sănătăţii. Restul banilor este obţinut prin intermediul unei reţele 
de fundaţii de caritate şi din ajutoare umanitare din străinătate... 
Se opri brusc, aparent adâncită în gânduri. Apoi strânse din dinţi, 
ridică privirea şi adăugă îngrozită: Inclusiv un procent foarte 
substanţial, din partea unei fundaţii controlate de Konstantin 
Malkovici. 

— Bizarerii peste bizarerii, spuse Smith, privind acum dintr-o 
cu totul altă perspectivă înlănţuirea de evenimente din ultimele 
două zile. O posibilitate foarte urâtă îşi făcu loc în momentul 
acela în subconştient, una pe care nu îşi puteau permite să o 

ignore. Făcu un gest cu mâna în direcţia Fionei, continuând: la să 
analizăm următoarea variantă posibilă: Tu îi vorbeşti lui Malkovici 
despre declanşarea bolii şi muşamalizarea oficială a cazurilor. El 
îţi spune ţie că este îngrozit şi îţi promite că va face tot ce poate 
pentru a te ajuta să afli întreg adevărul. Insă iată că, brusc, după 
doar câteva ore, eşti sub stricta supraveghere a unei echipe 
profesioniste de urmărire şi acţiune. Ai fost atentă până aici? 

Ea dădu din cap. 

— Perfect, Smith merse mai departe cu raţionamentul: Tu 
reuşeşti să scapi de urmăritori, însă probabil nu înainte ca ei să 
ne fi zărit pe noi doi împreună la Heleşteul Patriarhului. lar în 
momentul acela, în diverse locuri au şi început să sune tot felul 
de semnale de alarmă. Ceva mai târziu, în aceeaşi seară, Grupul 
Brandt se năpusteşte asupra noastră, ca să ne înhaţe pe 
amândoi. Pentru ca acum să reiasă şi faptul că ambulanţa 
utilizată în această acţiune se întâmplă să aparţină unui spital 
care primeşte bani grei din partea aceluiaşi bun şi drag domn 
Konstantin Malkovici. 

— Crezi că el ar putea fi implicat în această conspirație, 
laolaltă cu Dudarev? întrebă Kirov, încruntându-se. 

— Fără umbră de îndoială? întrebă la rândul său Smith, după 
care dădu din cap şi răspunse: Nu. Toată povestea asta ar putea 
să fie doar o coincidenţă. Dar e sigur că pare să iasă al naibii de 
mult fum din preajma domnului Malkovici ca să nu existe şi foc 
pe-acolo, nu credeţi? lar coincidenţa pare cam prea mare. 

— Chiar aşa pare, acceptă cu amărăciune şi Fiona. Există 
suficient fum încât să-ţi poţi imagina că s-ar putea ca sub el să 
danseze nişte flăcări ale dracului de strălucitoare. Se îmbujora 
tot mai tare de furie, pe măsură ce îşi amintea detalii din 
interviul pe care i-l luase lui Malkovici, detalii care puneau într-o 
altă lumină ceea ce îi spusese el. Scrâşni din dinţi frustrată şi 
adăugă: Şi nu că am avea prea mari şanse să-i punem chiar 
acum ceva în cârcă miliardarului. 

— Aşa este, aveţi dreptate, aprobă Kirov, la fel de înverşunat. 
Dacă miliardarul a intrat în cârdăşie cu Kremlinul, el îşi va lua 
toate precauţiile, atâta vreme cât tu şi colonelul Smith sunteţi în 
viaţă. Nu va accepta pe nimeni necunoscut în preajma sa, care 
ar putea avea vreo dovadă care să-l incrimineze. Aşa că a-l 
urmări acum direct pe Malkovici ar însemna să ne legăm la cap 
fără să ne doară. 

Smith dădu din cap. 

— Ai dreptate. Insă are sigur rost să luăm legătura cu familiile 

victimelor, când vom putea. Prioritatea noastră este aceea de a 
obţine cât mai multe informaţii despre noua boală. Cu toate 
astea, ar fi bine ca, înainte de a face pasul următor, să-l 
informăm pe Fred Klein în legătură cu bănuielile noastre. 

— Şi mai există încă ceva despre care cred că ar trebui să afle 
domnul Klein, articulă rar Kirov. Potrivit colegului meu din 
serviciul de securitate, au apărut semne ale unui pericol şi mai 
mare care se apropie în ţara noastră, un pericol care poate avea 
legătură, într-un fel sau într-altul şi cu această misterioasă 
maladie, însă care o eclipsează atât ca dimensiune, cât şi ca 
importanţă. 

In timp ce Kirov vorbea, Smith şi Fiona nu scoteau o vorbă, 
ascultând cu îngrijorare crescândă cum povestea rusul despre 
zvonurile despre nişte intense pregătiri militare, zvonuri care 
începuseră să circule la nivelurile superioare din comandamentul 
FSB din Piaţa Lubianka. Acolo se şoptea despre deplasări secrete 
de trupe şi despre manevre militare, despre transportul unor 
uriaşe cantităţi de muniţie, hrană şi combustibil la depozite de 
alimentare camuflate lângă graniţele Rusiei şi despre măsurile 
de securitate mai severe ca oricând din jurul Kremlinului şi al 
Ministerului Apărării. Şi toate zvonurile păreau să conveargă spre 
acelaşi punct de neconceput - o campanie de cucerire îndreptată 
contra fostelor republici sovietice. 


28 
Casa Albă 


— Domnul Klein, domnule, zise înţepată Estelle Pike, 
conducându-l în Biroul Oval pe bărbatul palid cu nas lung. Insistă 
să vă vadă. 

Cu un zâmbet nu prea amabil, preşedintele Sam Castilia ridică 
privirea din maldărul de dosare informative care umpleau masa 
lui de lucru. Avea cearcăne sub ochi, efectul multelor zile prea 
lungi de muncă şi al la fel de multelor nopţi nedormite. 
Preşedintele dădu din cap în direcţia unuia dintre scaunele din 
faţa mesei. 

— la loc, Fred. Vorbim într-o clipă. 

Klein se supuse, urmărind în tăcere cum vechiul său prieten 
termina de răsfoit un raport. Literele mari şi groase ştampilate 
deasupra indicau că acesta cuprindea informaţii ultrasecrete, 

obţinute prin sateliții de spionaj ai Statelor Unite. Castilia se opri, 
pufni dezgustat şi reintroduse documentul într-un dosar. 

— Alte necazuri? întrebă precaut şeful lui Covert-One. 

— Nenumărate! Castilia îşi trecu absent mâinile mari prin păr, 
apoi arătă în direcţia dosarelor stivuite în faţa lui. Sateliții noştri 
de spionaj şi staţiile de interceptare a semnalelor par să capteze 
semnele unor mişcări militare ruseşti şi pregătiri în mai multe 
sectoare de frontieră - anume în cele învecinate cu Ucraina, 
Georgia, Azerbaidjan şi Kazahstan. Insă informaţiile culese de noi 
sunt vagi şi fragmentate şi nimeni de la Pentagon sau de la CIA 
nu pare dispus să rişte un verdict în legătură cu ceea ce s-ar 
putea întâmpla cu adevărat acolo. 

— Asta din cauza problemelor referitoare la datele disponibile? 
întrebă Klein. Sau fiindcă au greutăţi să analizeze faptele 
constatate? 

— Din ambele motive, mormăi Castilia. Căută prin mulţimea 
de dosare, alese unul şi i-l împinse peste masă celuilalt. lată aici 
un exemplu de ceea ce primesc. Uită-te şi tu! 

Dosarul cuprindea un raport al Agenţiei de Informaţii pentru 
Apărare în legătură cu posibila acumulare de divizii ruseşti 
dislocate în Cecenia şi de-a lungul munţilor Caucaz. Bazându-se 
în cea mai mare parte pe fotografiile făcute din satelit care 
înfăţişau mari cantităţi de echipamente militare transportate pe 
calea ferată spre anumite zone din jurul oraşului Groznîi, unii 
analişti făceau speculaţii cum că ruşii s-ar pregăti pentru încă o 
ofensivă totală asupra regiunilor controlate de rebelii islamişti. 
Alţii însă  contraziceau această concluzie, pretinzând că 
transporturile feroviare făceau parte doar din rotația obişnuită a 
trupelor. Foarte puţini specialişti susțineau că formațiunile de 
tancuri şi de trupe motorizate de puşcaşi transportate în 
aparenţă în Cecenia erau de fapt redirecţionate în alte zone, deşi 
nimeni nu putea afirma cu exactitate unde anume. 

Klein răsfoi în grabă dosarul, citindu-l cu o dezaprobare 
crescândă. Prin însăşi natura ei, analiza informaţiilor era într- 
adevăr o operaţiune imperfectă şi imprecisă însă raportul era 
mai dezlânat şi mai vag decât oricare altul. Teoriile contrare erau 
formulate în termeni neclari şi prezentate cu atâtea rezerve, 
încât le lipsea orice putere de convingere, fiind aruncate de-a 
valma, într-un stil confuz, fără nici o încercare de a le ordona în 
funcţie de probabilitate. Din punctul de vedere al unui factor 
decizional în materie de politică, mai ales al unuia de nivelul 
preşedintelui, analiza era fundamental inutilă. 

Bărbatul ridică privirea descurajat. 

— Asta-i un material de mâna a doua, Sam. 

— Zi-i mai bine de mâna a treia, replică indignat Castilia. Cei 
mai buni analişti ai noştri specializaţi în problemele Rusiei sunt 
fie morţi, fie înspăimântați că le va veni rândul. lar cei ce le 
urmează nu deţin aceeaşi experienţă în domeniu... şi asta se 
vede. 

Klein dădu din cap. A şti să alegi grâul de neghină în materie 
de informaţii - adică în privinţa fragmentelor ciuntite din nişte 
comunicaţii interceptate, a fotografiilor din satelit greu de 
interpretat, a zvonurilor răzlețe comunicate de agenţi şi de 
personalul ambasadelor şi toate celelalte asemenea - era o 
îndemânare care necesita mulţi ani de pregătire şi practică. 

Încă încruntat, preşedintele îşi scoase ochelarii şi îi aruncă pe 
birou, după care se uită la Klein şi spuse: 

— Şi asta ne aduce la însărcinarea primită de Covert-One să 
descoperim cauza acestei maladii. Ce aţi aflat până acum? 

— Mult mai puţin decât mi-aş fi dorit, recunoscu celălalt. Dar 
acum am primit un semnal urgent de la colonelul Smith şi de la 
doamna Devin. 

— Şi? 

— E sigur că au dat peste ceva foarte urât care se petrece la 
Moscova, spuse încet Klein. Omul se strâmbă, rezistând tentaţiei 
de a frământa în mână pipa lui uzată din lemn de iarbă neagră, 
ascunsă în interiorul sacoului. Unele noutăţi de la ei se leagă 
foarte bine cu cele din rapoartele pe care mi le-ai arătat. Dar, din 
păcate, mie unuia încă nu îmi este limpede ce poate însemna 
toată povestea asta. 

Castilia ascultă cu mare atenţie rezumatul informaţiilor 
furnizate de la Moscova de echipa lui Klein, inclusiv bănuielile 
privind posibilul amestec al lui Konstantin Malkovici şi zvonurile 
despre iminenta declanşare a unei acţiuni militare aflate de la 
persoana de legătură a lui Kirov din serviciul rusesc de 
securitate. 

Preşedintele american se încruntă şi mai tare. 

— Nu-mi place asta, Fred. Nu-mi place deloc. Se sprijini de 
spătarul scaunului. Prin urmare, nu mai există nici un dubiu că 
boala care i-a omorât pe oamenii aceia la Moscova acum două 
luni este aceeaşi cu cea cu care ne confruntăm noi acum? 

— Nu mai încape nici o îndoială asupra acestui lucru, îl asigură 
trist Klein. Smith a confirmat că toate simptomele şi rezultatele 
analizelor de laborator pe care le-a văzut se corelează perfect cu 

cele raportate de CDC şi alte instituţii de cercetare. Însă... Vocea 
lui se stinse. 

— Insă ce? 

— In lipsa unor probe incontestabile asupra implicării oficiale 
ruseşti în răspândirea acestei maladii ca o armă, nu ne putem 
aştepta ca oricine altcineva - nici din NATO şi nici din celelalte 
state din jurul Rusiei - să fie de acord să se ia măsuri serioase de 
contracarare, continuă Klein, după care dădu din umeri în semn 
de scuză. Eforturile disperate ale Kremlinului de a muşamaliza o 
epidemie pot fi privite ca o prostie criminală, dar aliaţii noştri 
europeni nu vor vedea în asta o justificare pentru posibile 
sancţiuni economice sau pentru ridicarea nivelului de alertă 
NATO. 

— Ce vorbeşti?! îl apostrofa sec Castilia. Îmi şi imaginez 
urletele de durere de la Paris, sau de la Berlin, sau de la Kiev, în 
cazul în care le-aş cere să ia o atitudine fermă împotriva lui 
Dudarev şi a regimului lui, doar pe baza însemnărilor unei 
doctoriţe decedate. Şi sigur că nu îi vor convinge nici nişte 
îndoielnice poze din satelit sau nişte zvonuri la mâna a doua 
despre o posibilă mobilizare militară rusească. Bărbatul oftă. La 
dracu', Fred! Ne trebuie fapte concrete! Deocamdată, nu facem 
decât să ne batem cu morile de vânt. 

Klein dădu din cap. 

— Am de gând ca mâine să convoc o întrunire de urgenţă a 
Consiliului Naţional de Securitate, când vom fi cu toţii aici, hotărî 
în cele din urmă preşedintele. Trebuie să întărim supravegherea 
forţelor armate ruseşti. Cel puţin am putea să reprogramăm 
sateliții de spionaj şi să trimitem mai multe misiuni de 
recunoaştere de-a lungul zonelor de graniţă. 

Incapabil să mai stea locului, Castilia se ridică şi traversă 
încăperea, apropiindu-se de fereastra înaltă care dădea spre 
Peluza de Sud. Ora de vârf a serii era în plină desfăşurare în 
capitală. Prin întunericul învăluitor, maşinile care se deplasau ca 
melcul pe îndepărtatul Bulevard al Constituţiei păreau nişte mici 
mărgele mobile de lumini colorate strălucitor. Se uită înapoi 
peste umăr. 

— L-ai întâlnit vreodată pe Konstantin Malkovici? 

— Nu, nu l-am întâlnit niciodată, recunoscu Fred Klein, 
zâmbind uşor. A mă bate pe burtă cu miliardarii este mult peste 
nivelul meu financiar, domnule preşedinte. 

— Eu l-am cunoscut, zise calm Castilia. Este un om puternic. 
Un om influent. Ambiţios. 

— Cât de ambițios? 

Castilia afişă un zâmbet subţire. 

— Suficient de ambițios încât n-ar fi ezitat să şadă în locul 
meu la biroul acesta în cazul în care s-ar fi născut în Statele 
Unite, nu în Serbia. 

Klein dădu din cap cu toată seriozitatea. 

— O să încercăm să aflăm cât mai multe despre Malkovici şi 
despre imperiul afacerilor lui. Dacă lucrează în taină mână-n 
mână cu Kremlinul, poate că vom izbuti să găsim legăturile 
dintre ei, acelea care ne-ar ajuta să ne dăm seama ce pun la 
cale. 

— Aşa să faci, Fred, încuviinţă preşedintele. Apoi clătină din 
cap, continuând: Dar nu cred să poţi afla cine ştie ce. Din câte 
îmi amintesc, fiscul american a încercat acum câţiva ani să-l 
cerceteze pentru o presupusă evaziune, dar s-a izbit de un zid şi 
a fost nevoit să se lase păgubaş. Se pare că omul ăsta şi-a 
rânduit finanţele ca pe un incredibil labirint de companii anonime 
din afara graniţelor şi de fundaţii private. Departamentul de 
Comerţ şi cel al Trezoreriei Statului îl suspectează şi că ar mai 
controla pe ascuns şi un mare număr de alte firme de afaceri 
prin intermediul unor terţi fictivi, pentru a evita orice legături 
făţişe care s-ar putea dovedi stânjenitoare sau ilegale. Necazul 
este însă că nimeni nu pare în stare să probeze nimic. 

Klein se încruntă. 

— Pare o înscenare perfectă pentru derularea unor operaţiuni 
clandestine. 

— Şi nu-i deloc corect acest lucru, încuviinţă Castilia cu 
amărăciune. Apoi se întoarse de la fereastră şi se uită drept în 
ochii vechiului său prieten. Să vorbim acum despre echipa ta de 
la Moscova. 

— Da, domnule. 

— Presupun că acum, când camuflarea lor a fost descoperită, 
i-ai rechemat din Rusia pe colonelul Smith şi pe doamna Devin, 
nu? 

Klein îşi alese cu mare grijă cuvintele. 

— Eu, unul, le-am sugerat insistent să părăsească Rusia cât 
mai curând posibil. 

Castilia înălţă surprins dintr-o sprânceană. 

— Le-ai sugerat doar? La naiba, Fred, dar din câte mi-ai spus, 
toată poliţia din Moscova e pe urmele lor. Ce Dumnezeu speră ei 
să mai facă în condiţiile astea? 

Şeful lui Covert-One făcu o grimasă. 

— Sam, tu pe Jon Smith l-ai cunoscut. Încă n-o ştii pe Fiona 
Devin, dar te pot asigura că sunt amândoi grozav de 
încăpăţânaţi. Dădu încet din cap. De fapt, amândoi sunt aproape 
la fel de încăpăţânaţi cum eşti şi tu câteodată. lar în momentul 
de faţă, nici unul dintre ei nu este dispus să recunoască cum că a 
fost înfrânt. 

— Admir curajul şi perseverenţa, zise încet Castilia. Dar ştiu 
cei doi, doamna Devin şi cu Smith, că, în cazul în care vor fi 
arestaţi, îi vom lăsa lupilor? Faţa lui era acum cât se poate de 
serioasă. Ştiu că vom nega cu îndârjire că am ştiut ceva despre 
ei şi că ne vom spăla pe mâini de orice responsabilitate pentru 
faptele lor? 

— Da, o ştiu foarte bine, domnule preşedinte, spuse cu un aer 
sumbru Klein. Este o condiţie a muncii pentru Covert-One şi 
ambii cunoşteau toate riscurile atunci când au acceptat. În cazul 
în care se va dovedi necesar, sunt absolut convins că vor face tot 
ce aşteptăm de la ei. 

20 februarie 
Berlin 


Smuls fără voia sa din braţele buimace ale unui somn 
neodihnitor de peste noapte, Ulrich Kessler încercă mai întâi să 
ignore telefonul care suna pe noptiera de lângă patul lui. Apoi 
întredeschise un ochi. Cifrele luminoase ale ceasului deşteptător 
îl anunțau că de-abia trecuse de şase dimineaţa. Inspăimântat, 
gemu, se rostogoli într-o parte şi încercă să scape de 
înnebunitorul zgomot al telefonului, trăgându-şi perna pe cap. Să 
răspundă blestematul de robot telefonic, îşi zise el somnoros. Va 
fi timp suficient şi la o oră mai rezonabilă pentru a se ocupa de 
orice criză care i-ar solicita atenţia. 

Criză. Deschise iar ochii. Numai gândindu-se, cuvântul acela 
era suficient ca să-l dezmeticească. Poziţia pe care o ocupa în 
cele mai înalte cercuri ale Ministerului de Interne depindea de 
condiţia în care şefii săi îl percepeau ca pe un om indispensabil, 
harnic şi mereu de încredere - importantul şef din BKA în care 
puteau avea încredere şi în cele mai primejdioase situaţii. 

Gemând iar de efort, Kessler se împinse şi se ridică în şezut. 
Tresări fulgerat de o durere în tâmple şi de oribilul gust în gură. 
Băuse prea mult în seara precedentă, la recepţia Cancelarului, 
apoi înrăutăţise situaţia dând pe gât una după alta mai multe 
cafele turceşti tari, într-o zadarnică încercare de a-şi reveni mai 
înainte de a pleca acasă la volanul maşinii sale. Până ce 
stomacul său încărcat şi plin de aciditate se mai potolise, trebuie 
să fi trecut bine de ora trei dimineaţa. 

Bărbatul bâjbâi prin întuneric după receptorul telefonului. 

— Da? Kessler la telefon. 

— Bună dimineaţa, domnule Kessler, auzi un glas de femeie, 
într-o limbă germană limpede, aproape obscen de veselă la ora 
aceea matinală. Numele meu este Isabelle Stahn. Sunt procuror 
special la Ministerul Justiţiei, unde lucrez la departamentul care 
instrumentează cazurile de corupţie a funcţionarilor publici. 
Acum v-am sunat ca să vă solicit o întrevedere urgentă pentru a 
discuta cu dumneavoastră despre un caz deosebit... 

Durerea de cap a lui Kessler spori brusc. Il trezise din somn 
încă înainte de a se lumina de ziuă cine ştie ce superzeloasă 
subalternă de la Ministerul Justiţiei? Incleştă mâna pe receptor, 
iritat. 

— Ascultă, cum dracu' îndrăzneşti să mă suni aşa acasă? 
Cunoşti procedura normală. Dacă ministerul vostru doreşte 
asistenţă BKA în orice anchetă, trebuie parcurse mai întâi 
etapele stabilite prin lege, acţionând pe canalele bine cunoscute! 
Trimite prin fax orice document ai la biroul nostru de relaţii, iar 
ofiţerul însărcinat cu aşa ceva te va contacta la momentul 
potrivit. 

— M-aţi înţeles greşit, domnule Kessler, spuse femeia, de data 
asta uşor amuzată. Vedeţi, chiar dumneavoastră sunteţi cel vizat 
de investigația noastră oficială de corupţie de care v-am amintit. 

— Ce? urlă Kessler, deodată treaz de-a binelea. 

— S-au făcut unele afirmaţii extrem de grave la adresa 
dumneavoastră cu privire la comportamentul dumneavoastră, 
domnule Kessler, continuă femeia. Afirmaţii în legătură cu fuga 
profesorului Wulf Renke, acum şaisprezece ani... 

— Asta-i o absurditate! strigă mânios Kessler. 

— Aşa să fie? îl întrebă femeia. Glasul ei deveni mai rece, 
căpătând un ton dispreţuitor. In acest caz, de-abia aştept să aud 
explicaţiile dumneavoastră pentru următoarele achiziţionări de 
opere de artă plastică, extrem de costisitoare - achiziţionări 
făcute, pe cât se pare, numai cu bani lichizi - şi pe care am 

izbutit cu oarecare dificultate să le asociem cu numele 
dumneavoastră. Mai întâi, în 1990, o pictură de-a lui Kandinsky, 
cumpărată dintr-o galerie de artă din Anvers contra sumei de 
250 000 euro, la cursul de schimb de astăzi. Apoi, în 1991, un 
colaj de Matisse... 

Ascultând din ce în ce mai îngrozit, Kessler era scăldat într-o 
transpiraţie rece, pe când interlocutoarea citea o listă dureros de 
precisă a tablourilor atât de dragi inimii lui, tablouri cumpărate 
cu banii pe care îi primise în schimbul asigurării libertăţii lui 
Renke vreme atât de îndelungată, înghiţi cu greu, străduindu-se 
cu disperare să nu vomite. Cum naiba putea şti anchetatoarea 
asta de la Ministerul Justiţiei atât de multe despre el? Fusese atât 
de grijuliu, cumpărând întotdeauna printr-un alt agent şi folosind 
de fiecare dată alt nume şi altă adresă. Ar fi trebuit să fie 
imposibil să-i ia cineva urma unei bucăţi de hârtie de la atâţia 
comercianţi de artă diferiţi şi atâtea galerii, până la el. 

Mintea lui lucra febril. Ar putea să exercite el anumite presiuni 
pentru blocarea anchetei? Propriul său şef direct, ministrul de 
Interne, îi era îndatorat pentru multe favoruri. Instantaneu, 
Kessler îşi alungă din minte această posibilitate. 

Ministrul nu se va compromite vreodată ca să muşamalizeze 
un scandal de o asemenea amploare. 

Intr-adevăr, nu, înţelese disperat bărbatul. Va fi nevoit să fugă, 
abandonându-şi toate valorile pentru care renunţase la 
integritatea şi la onoarea lui. Insă pentru a face acest lucru în 
deplină siguranţă, trebuia să primească asistenţă dintr-o altă 
sursă. 


înăuntrul unei dubiţe Ford de culoare verde-închis, parcată la 
câteva străzi depărtare de vila lui Kessler, Randi Russell încheie 
convorbirea telefonică şi închise. 

— Asta ar trebui să-l umple de fiori pe şira spinării pe 
nemernic, spuse ea rânjind cu satisfacţie. Aş pune rămăşag pe 
orice că în momentul ăsta ţipă după ajutor. 

Unul dintre cei doi tehnicieni de la CIA specializaţi în 
operaţiunile de interceptare audio, tehnicieni care şedeau lângă 
ea în înghesuita dubiţă plină cu echipamente, dădu din cap. 

— Nu ţin rămăşagul ăsta. Arătă cu capul către un display care 
afişa semnele încordării pe care o înregistraseră în vocea lui 
Kessler în timpul convorbirii. De cum ai început să vorbeşti 
despre tablourile lui, pe ticălos l-a apucat brusc panica. 

— Aşteptaţi, spuse deodată cea de-a doua tehniciană, ridicând 

o mână şi ascultând atent sunetele venite prin căşti. Manevră o 
serie de comutatoare de pe consola din faţa ei, oprindu-se doar 
cât să asculte scurt semnalele transmise de fiecare dispozitiv de 
ascultare plantat de Randi în locuinţa lui Kessler. Apoi ridică 
privirea şi zise: Subiectul se mişcă. A ieşit din dormitor şi cred că 
se duce în birou. 

— O să folosească telefonul de-acolo, opină Randi. Cel din 
dormitor era fără fir şi el nu va dori să rişte să fie ascultat. 

Ambii ei colegi dădură din cap. Toate telefoanele fără fir 
acționau ca nişte mici emițătoare radio, permiţând o comodă 
interceptare a convorbirilor telefonice prin intermediul lor. Nici 
un om în toate minţile n-ar utiliza vreodată un telefon fără fir 
pentru a discuta ceva confidenţial. 

Primul tehnician de la CIA introduse în calculator o serie de 
comenzi, folosind tastatura din faţa lui. 

— M-am conectat la reţeaua companiei de telefonie Deutsche 
Telecom, rosti el calm. Sunt pregătit să iniţiez o primă 
identificare. 


Încă asudând, Kessler se aşeză încet la frumosul pupitru antic 
din camera lui de lucru. In tăcere, se uită o clipă la telefon. Să 
îndrăznească să stabilească legătura? Numărul de telefon care îi 
fusese dat era numai pentru cazuri de urgenţă. Apoi bărbatul 
râse aspru. O urgenţă! gândi el posomorât. Păi asta ce era? 

Cu o mână tremurătoare, ridică receptorul şi formă atent 
lungul număr telefonic internaţional. In ciuda orei matinale, 
telefonul apelat sună doar de trei ori înainte de a veni răspunsul. 

— Da? spuse brusc o voce glacială. Era chiar vocea de la care 
primise ocazional ordine în ultimii aproape douăzeci de ani. 

Inaltul funcţionar BKA înghiţi în sec şi doar după aceea zise: 

— Kessler la telefon. 

— Ştiu foarte bine cine m-a sunat, Ulrich, replică profesorul 
Wulf Renke. Nu-mi mai irosi timpul cu politeţuri inutile. Ce vrei de 
la mine? 

— Am nevoie să fiu scos de-aici şi să primesc o nouă 
identitate. 

— Explică-mi de ce. 

Făcând tot ce putea ca să pară calm, Kessler îi relată iute 
conţinutul convorbirii telefonice anterioare. 

— Aşa că îţi dai seama că trebuie să ies din Germania cât mai 
curând posibil, concluzionă el. Am câştigat câteva ore acceptând 
să mă întâlnesc ceva mai târziu cu procuroarea aceea de la 

Ministerul Justiţiei, însă ea ştie deja mult prea multe despre 
problemele mele financiare. Nu pot risca să mă prezint în faţa ei. 

— Eşti convins că femeia, Stahn este cu adevărat ceea ce se 
pretinde a fi? întrebă glacial Renke. 

Kessler rămase buimăcit de întrebare. 

— Păi ce altceva ar putea să fie? 

— Eşti un prost, Ulrich, replică dur celălalt. Ţi-a trecut măcar 
prin minte că ai putea să-i verifici povestea mai înainte de a 
apela într-un suflet la mine? 

— Şi cu ce ar schimba asta situaţia? întrebă Kessler. Oricine ar 
fi ea, tot ştie prea multe despre mine. Nu mai sunt în siguranţă 
aici. II străbătu o tresărire de indignare. Imi eşti dator cu asta, 
domnule profesor. 

— Nu-ţi datorez nimic, răspunse cu răceală Renke. Ai fost 
răsplătit cu vârf şi îndesat pentru serviciile pe care le-ai făcut. 
Este într-adevăr regretabil că au mai aflat şi alţii că ai încălcat 
legea, însă asta nu te îndreptăţeşte să ai vreo pretenţie de la 
mine. 

— Prin urmare, n-ai de gând să faci chiar nimic? întrebă 
Kessler înspăimântat. 

— N-am spus una ca asta, ripostă Renke. La fel ca 
întotdeauna, am să-ţi onorez solicitarea, însă numai pentru că 
aşa vreau eu. Acum ascultă-mă cu atenţie şi urmează cu toată 
stricteţea instrucţiunile. Rămâi acolo unde eşti. Nu mai da nici un 
telefon - sub nici un motiv. După ce vor fi făcute aranjamentele 
pentru fuga ta, te voi suna ca să-ţi dau instrucţiuni suplimentare. 
E limpede? 

Kessler dădu iute din cap şi răspunse: 

— Da, da, este cât se poate de limpede. 

— Bine. Eşti singur? 

— Deocamdată da, zise Kessler şi aruncă o privire la ceasul de 
pe birou. Dar îngrijitorul casei şi bucătăreasa mea vor veni peste 
aproximativ o oră şi ceva. 

— Scapă iute de ei, dă-le liber, îl îndemnă Renke. Spune-le că 
nu te simţi bine. Trebuie să nu existe nici un martor la plecarea 
ta. 

— O să am grijă de asta, îl asigură repede Kessler. 

— Mă bucur să aud asta din gura ta, Ulrich, zise Renke, părând 
sincer încântat. In felul acesta se va petrece totul mai uşor şi fără 
probleme. 


În interiorul dubiţei de supraveghere a CIA, primul tehnician se 

întoarse în direcţia lui Randi cu o expresie dezamăgită. Îşi scoase 
căştile şi i le întinse femeii, spunându-i: 

— Asta-i tot ce am înregistrat, conectându-ne pe linia 
telefonică, în timpul convorbirii lui Kessler. 

Randi îşi puse căştile şi ascultă atent, în vreme ce tehnicianul 
acţiona redarea semnalelor interceptate pe care le 
înregistraseră. Nu auzi însă decât un ţiuit de frecvenţe piţigăiate, 
întrerupt de pauze şi de paraziți. Femeia ridică dintr-o 
sprânceană. 

— Convorbire încriptată? 

— Încriptată rău, încuviinţă tehnicianul. La o primă impresie, 
orice soft de încriptare ar utiliza băieţii ăştia mi se pare mult mai 
sofisticat decât am întâlnit eu până acum - poate cu excepţia 
celui pe care îl folosim noi. 

— Interesant, comentă Randi. 

Tehnicianul rânji. 

— Foarte interesant totuşi, nu-i aşa? Presupun că Agenţia 
Naţională de Securitate ar putea fi în stare să înlăture bruiajul şi 
să separe convorbirea, însă asta ar putea dura săptămâni. 

— Dar ai izbutit barem să depistezi numărul de telefon la care 
a sunat Kessler? întrebă Randi. 

Tehnicianul dădu din cap. 

— Nici asta din păcate. Oricine ar fi conceput reţeaua de 
comunicaţii pe care a accesat-o Kessler, acela îşi cunoştea 
perfect meseria. De fiecare dată când începeam să ne apropiem, 
semnalul era comutat pe un alt număr, resetând automat urma 
pe care o găsisem noi. 

Randi se încruntă. 

— Ai putea concepe şi tu un asemenea sistem? 

_ — Eu? Bineînţeles, dădu el din cap, după care înălţă din umeri. 
Insă mi-ar trebui câteva săptămâni, o grămadă de bani şi acces 
aproape nelimitat la controlul asupra software-ului exclusiv de 
comutare al mai multor corporaţii diferite de telecomunicaţii. 

— Ceea ce înseamnă că profesorul Renke mai are şi alţi câţiva 
prieteni foarte influenţi care îi asigură spatele, zise rar Randi. 

Cea de-a doua tehniciană de la CIA o privi pe Randi zâmbind 
ca numai pentru sine şi spuse: 

— Presupun că ai ştiut ce faci atunci când i-ai plantat lui 
Kessler în birou toate celelalte dispozitive de ascultare. 

Randi dădu voios din cap. 

— Hai să spunem doar că am avut o bănuială că e util să 
existe şi nişte echipamente de rezervă atunci când ai de-a face 

cu astfel de indivizi. 

— In cazul ăsta, află că transmisiile audio au funcţionat 
impecabil, ţinu s-o informeze cealaltă tehniciană. Am înregistrat 
toată partea de discuţie a lui Kessler. lar după ce voi elimina şi o 
bună parte din zgomotul de fond şi voi amplifica nivelul sonor 
util, vom putea să auzim şi ce a spus şi interlocutorul lui, o 
asigură ea pe Randi. 

— Poţi să separi şi să redai sunetele pe care le-ai înregistrat 
atunci când a format Kessler numărul de telefon? întrebă colegul 
ei. 

— Nici o problemă. A 

— Perfect! El se întoarse din nou în direcţia lui Randi. În cazul 
ăsta, mai avem încă o şansă. Vezi tu? De flecare dată când 
apasă Kessler pe un buton al claviaturii telefonului său 
generează un ton unic. Şi după ce vom alătura toate aceste 
tonuri în ordinea în care s-au succedat ele, vom cunoaşte acel 
prim număr la care a sunat el. 

Randi înţelese şi dădu din cap. 

— lar asta înseamnă că vom obţine o primă părticică pe care o 
putem urma pe traseul întortocheat pe care l-au conceput băieţii 
aceia, continuă serios tehnicianul. Ne va lua ceva timp, dar 
utilizând acel prim număr putem începe să reconstituim traseul 
prin reţelele de telecomunicaţii. lar până la urmă vom reuşi 
poate să depistăm tot drumul până la adevăratul număr ascuns 
la celălalt capăt. 

— Număr care trebuie să aparţină unui post telefonic în 
directă legătură cu Wulf Renke, comentă rece Randi, cu o voce 
severă. lar atunci, profesorul şi cu mine vom avea o scurtă 
conversaţie particulară despre acei oameni puternici care îi 
asigură spatele, chiar cu puţin înainte de a-l azvârli într-o celulă 
pentru tot restul zilelor mizerabilei sale vieţi. 

— Şi cu Kessler cum rămâne? întrebă cealaltă tehniciană de la 
CIA. 

Randi schiţă un zâmbet. 

— Domnul Kessler poate să mai stea să fiarbă o vreme. El a 
apăsat deja pe butonul de panică. Acum vom aştepta să vedem 
cine se va arăta la uşa lui pentru a-l lua de-acolo. 


Moscova 

Nerăbdător, Erich Brandt se fâţâia încoace şi-ncolo prin biroul 
său. Vorbea cu Berlinul pe o linie telefonică securizată. 

— Ai primit ordinele, Lange, se răsti el. Acum du-le la 
îndeplinire! 

— Cu tot respectul, replică celălalt, oamenii mei şi cu mine n- 
am venit aici ca să ne sinucidem. 

— Lămureşte-mă! 

— Cu siguranţă că americanii supraveghează casa lui Kessler, 
explică Lange. Şi de cum vom face noi vreo mişcare, vor şi pune 
mâna pe noi. 

— Eşti convins că este o operaţiune a CIA? întrebă Brandt, 
străduindu-se să-şi ţină în frâu furia. 

— Sunt mai mult decât sigur, răspunse Lange. De îndată ce 
am primit semnalul tău de alarmă, am început să verific cu 
ajutorul unora dintre celelalte surse ale noastre din guvern. 

— ŞI? 

— Există într-adevăr o anume Isabelle Stahn, procuroare 
specială la Ministerul Justiţiei, zise Lange. Insă doamna Stahn se 
află actualmente într-un concediu de maternitate şi este 
aşteptată să se întoarcă la serviciu de-abia în luna următoare. Şi 
nici nu există o investigaţie internă care să-l aibă pe Kessler în 
colimator. 

— Aşadar, consideri că americanii l-au păcălit aşa încât el să 
ne solicite nouă ajutorul? îl întrebă furios Brandt. 

— Da, încuviinţă Lange. Şi încearcă deja, probabil, să meargă 
pe urmele apelului său telefonic către Renke, pentru a depista 
numărul de la celălalt capăt. 

Brandt se opri brusc din mers. Dacă americanii îl găseau pe 
Renke, vor descoperi şi laboratorul de fabricare a HYDREI. lar 
dacă se întâmpla aşa ceva, restul vieţii lui Brandt se va măsura, 
în cel mai bun caz, în ore. 

— Şi crezi că vor reuşi să-l depisteze? 

— Nu ştiu, răspunse Lange rar şi răspicat. Brandt parcă-l şi 
vedea ridicând din umeri. Insă acest soi de lucruri este tocmai 
domeniul în care excelează NSA şi CIA. 

Brandt dădu din cap a lehamite, ştiind că evaluarea 
subordonatului său era corectă. De regulă, agenţii de teren ai 
americanilor erau deplorabili, însă aveau un aproape neîntrecut 
talent în privinţa maşinăriilor şi echipamentelor electronice. Ochii 
lui cenuşii deveniră reci ca gheaţa. 

— In cazul ăsta, trebuie să distrugi unitatea de supraveghere 
CIA mai înainte de a fi prea târziu. 

— Nu putem distruge ceea ce nu putem găsi, replică Lange pe 
şleau. S-ar putea ca americanii să lucreze într-un vehicul sau 
într-o clădire de pe o rază de peste un kilometru şi jumătate în 
jurul vilei lui Kessler. Echipa mea şi cu mine n-avem timpul 
necesar să orbecăim prin Grunewald în speranţa de a da peste 
ei. Pentru a ne concentra asupra unei ţinte concrete, am avea 
nevoie de mai multe informaţii despre operaţiunile CIA de-aici, 
din Berlin şi ar trebui să primim aceste informaţii cât mai repede. 

Brandt dădu din cap. lar avea dreptate Lange. 

— Foarte bine, zise el glacial. O să iau imediat legătura cu 
Malkovici. Patronul nostru are la Koln o persoană de contact 
deosebită, un om care ne poate fi extrem de util în treaba asta. 

Şoseaua de centură din jurul Moscovei era însoţită de imense 
cartiere de locuinţe care înconjurau oraşul cu rânduri dese de 
blocuri anoste şi cenuşii - furnicare lipsite de personalitate 
construite de autoritățile comuniste ca locuinţe pentru 
adăpostirea maselor anonime atrase către capitală în căutare de 
lucru. La aproape douăzeci de ani după căderea sistemului care 
le-a conceput, aceste blocuri de locuinţe continuau să fie 
căminele a sute de mii dintre cei mai săraci cetăţeni moscoviți. 

Jon Smith şi Fiona Devin urcau prudent scara uneia dintre 
aceste clădiri. Câteva beciuri simple şi răzlețe, atârnate de firele 
electrice, asigurau porțiuni de lumină chioară care mai 
întrerupeau din loc în loc bezna. Treptele de beton erau crăpate 
şi ciobite şi îngrozitor de murdare. Ici şi colo, de-a lungul scării, 
secţiuni întregi de balustrada de fier ruginit erau retezate din 
suporturi. 

Aerul era saturat de mirosuri neplăcute -  damful 
dezinfectantului ieftin care înţepa ochii, izul de varză fiartă care 
ieşea din bucătăriile apartamentelor, precum şi duhoarea de 
urină şi de scutece murdare de prin colţurile întunecate, pline de 
grămezi înalte de pungi necolectate cu gunoi menajer. Peste tot 
puţea acru de la mult prea mulţi oameni siliţi să trăiască nas în 
nas, fără suficientă apă caldă pentru a păstra curăţenia. 

Micul apartament de două camere pe care îl căutau ei era la 
etajul patru, în capătul cel mai îndepărtat al construcţiei, după ce 

treceai de şirurile de uşi identice, murdare şi coşcovite. Smith şi 
Fiona se aflau aici pentru a-i vizita pe părinţii lui Mihail Voronov, 
băiatul de şapte ani care contractase primul teribila boală pe 
urmele căreia umblau ei acum. 

La prima vedere, lui Jon i se păru greu de crezut că respectiva 
femeie tăcută şi retrasă care le deschise uşa putea fi cu adevărat 
mama acelui băieţel. Părea mult prea bătrână, mai curând ca o 
bunică decât ca femeia comparativ mai tânără care s-ar fi 
cuvenit să fie. Părul ei era cărunt. Faţa, probabil deja uscată, era 
acum oribil de scofâlcită şi cu riduri adânc săpate. Apoi Jon îi 
văzu şi ochii, plini de o tristeţe continuu realimentată, mereu 
umeziţi şi iremediabil înroşiţi de-atâta plâns. Erau ochii unei 
femei dintotdeauna sărace căreia acum îi fusese smulsă şi ultima 
comoară adevărată - unicul ei copil. Chiar şi la două luni după 
aceea, era îmbrăcată tot în negru, tot plânsă. 

— Da? răspunse femeia, surprinsă să vadă în pragul uşii sale 
doi străini bine îmbrăcaţi. Cu ce vă pot fi de folos? 

— Vă rog să primiţi condoleanţele noastre cele mai sincere 
pentru tragica pierdere, doamnă Voronova. Şi vă mai rog să ne 
scuzaţi că am venit la dumneavoastră într-un moment atât de 
dificil, spuse încet Smith. Dacă n-ar fi fost absolut necesar, n-am 
fi îndrăznit să vă deranjăm. li arătă femeii legitimaţia lui falsă şi 
continuă: Numele meu este Ştrand, sunt doctorul Kalle Ştrand de 
la Organizaţia Mondială a Sănătăţii. lar dânsa este doamna 
Lindkvist. Bărbatul arătă spre Fiona, adăugând: Este asistenta 
mea. 

— Nu înţeleg, zise femeia, încă nedumerită. Ce v-a adus aici? 

— Studiem boala care l-a omorât pe fiul dumneavoastră, 
explică Fiona blând. Incercăm să aflăm exact ceea ce s-a 
întâmplat cu Mihail, astfel încât alţii să poată fi salvaţi cândva. 

Incet, expresia de pe faţa răvăşită de durere a femeii arătă că 
începuse să înţeleagă. 

— Oo, bineînţeles! Intraţi! Intraţi! Poftiţi. Făcu un pas înapoi, 
invitându-i şi printr-un gest înăuntru. 

Afară era o dimineaţă strălucitoare de iarnă, dar camera 
exterioară în care îi condusese ea era slab luminată de un singur 
bec din tavan. Draperii groase blocau unica fereastră a încăperii. 
Un reşou electric cu un singur ochi şi un lighenaş ocupau unul 
dintre colţurile odăiţei, în timp ce o canapea jerpelită, două 
scaune de lemn uzate şi o măsuţă joasă luau cea mai mare parte 
din restul suprafeţei camerei. 

— Vă rog să luaţi loc, le spuse femeia, arătând spre canapea. 

Să-l chem şi pe soţul meu, luri. Roşi, adăugând: încearcă să 
doarmă acum. Trebuie să-l iertaţi. Nu mai este acelaşi om de 
când fiul nostru... 

Evident incapabilă să mai spună vreun cuvânt fără să 
izbucnească în plâns, ea se întoarse şi se grăbi să treacă în cea 
de-a doua şi ultima cameră a apartamentului. 

Fiona îl înghionti pe Smith, arătându-i pe măsuţa joasă 
fotografia înrămată a unui băieţel zâmbitor. Un colţ al ramei era 
acoperit cu o panglică neagră. Două mici lumânări ardeau de-o 
parte şi de alta a fotografiei. 

Bărbatul dădu din cap încordat, regretând nevoia de a-i minţi 
pe cei doi părinţi îndureraţi - fie şi pentru o cauză nobilă. Insă era 
necesar. Din ceea ce le spusese cu o seară înainte Fred Klein, era 
mai urgent ca oricând ca ei să obţină dovezi evidente asupra 
originilor crudei boli. Una câte una, bazele de sprijin ale 
serviciilor occidentale de informaţii fuseseră distruse, tocmai 
într-o perioadă în care se simţea cea mai mare nevoie de ele. Şi 
tot una câte una, noile republici din jurul Rusiei erau slăbite, prin 
pierderea celor mai valoroşi conducători politici şi militari. 

Mama băieţelului decedat reveni în încăpere, însoţită acum de 
soţul ei. Ca şi nevasta lui, luri Voronov părea mai mult o umbră 
îndurerată decât o fiinţă vie. Ochii lui iritaţi erau adânciţi în 
orbite, iar mâinile îi tremurau în permanenţă. Hainele de pe el, 
mirosind a sudoare stătută şi a alcool, păreau că atârnă pe un 
inutil suport gârbovit şi umil. 

Dând cu ochii de Fiona şi de Smith care îi aşteptau, Voronov 
se îndreptă încet de spate. Zâmbindu-le jenat, îşi netezi părul 
aspru şi ciufulit şi făcu un dureros de corect şi de politicos efort 
de a-i întâmpina cu căldură pe cei doi străini care călcaseră 
pragul casei sale, oferindu-se să le servească un ceai, în lipsa 
oricărei băuturi tari. In vreme ce soţia lui pusese să încălzească 
apă într-un ibric, el se aşeză în faţa musafirilor. 

— Tatiana mi-a spus că sunteţi oameni de ştiinţă, articulă rar 
Voronov. De la Organizaţia Naţiunilor Unite? Şi că studiaţi 
maladia care ni l-a răpit pe băieţelul nostru? 

Smith dădu din cap. 

— Aşa este, domnule. Dacă se poate, am vrea să vă punem 
amândurora câteva întrebări despre viaţa fiului vostru şi despre 
sănătatea lui în general. Răspunsurile pe care ni le veţi da s-ar 
putea să ne ajute să aflăm cum am putea lupta cu această boală 
înainte să mai omoare şi alţi copii, din alte părţi ale lumii. 

— Da, zise simplu celălalt bărbat. Vom face orice ca să vă 

ajutăm. Îşi reprimă lacrimile şi continuă: Nimeni n-ar mai trebui 
să sufere aşa cum a suferit Mişka. 

— Vă mulţumim, spuse încet Smith. 

Apoi, în timp ce Fiona îşi făcea însemnări detaliate, Jon îi 
supuse pe cei doi unui tir de întrebări despre trecutul medical al 
lor şi al fiului lor, străduindu-se să găsească ceva care să le fi 
scăpat din vedere lui Petrenko, Elenei Vedenskaia şi celorlalţi 
cercetători. La rândul lor, părinţii băiatului răspunseră cu 
răbdare, până şi atunci când cele mai multe dintre întrebările lui 
Smith păreau să le repete pe cele care le mai fuseseră puse de 
zeci de ori. 

Da, Mihail suferise de obişnuitele boli ale copilăriei din Rusia - 
pojar, oreion şi întâmplătoare gripe banale. Cu toate astea, în 
general, el fusese un copil sănătos şi destul de fericit. Nici unul 
dintre părinţii lui nu consumaseră vreodată droguri ilegale, deşi 
tatăl său recunoştea oarecum ruşinat că, „din când în când”, 
obişnuia să bea prea mult. Şi nu, nimeni dintre rudele apropiate 
sau îndepărtate ale familiei Voronov nu suferise niciodată de 
vreo boală cronică - nici de cancere stranii, nici de defecte 
congenitale şi nici de alte invalidităţi, de orice natură. Unul dintre 
bunici murise relativ tânăr într-un accident de tractor, la o fermă 
agricolă colectivă. Insă toţi ceilalţi bunici trăiseră fără probleme 
până aproape de vârsta de optzeci de ani, murind în cele din 
urmă din diverse motive proprii vârstei - un atac de inimă, un 
atac cerebral şi un caz grav de pneumonie. 

Intr-un târziu, Smith se sprijini de spătarul canapelei, frustrat. 
Până în momentul acela nu putea întrezări nimic care ar fi putut 
explica cum sau de ce contractase Mihail Voronov maladia 
anterior necunoscută şi care îl omorâse. Ce îl unea pe acest 
băieţel cu celelalte persoane din Moscova care se îmbolnăviseră 
de aceeaşi afecţiune letală? 

Jon se încruntă. El avea puternica bănuială că răspunsul, în 
cazul în care ar exista unul, era adânc îngropat în moştenirea 
genetică sau în biochimia moleculară a victimelor. Pentru a-şi 
verifica teoria, era necesar să obţină mostre de ADN, sânge şi 
ţesut, de la rudele lor supraviețuitoare. Mai trebuia, de 
asemenea, să obţină acces nelimitat la cele mai sofisticate 
laboratoare ştiinţifice capabile să deruleze analizele solicitate. 
Deşi Oleg Kirov era sigur că putea să transmită în perfectă 
siguranţă în Statele Unite toate probele prelevate, acest lucru 
necesita timp. lar efectuarea acelor analize de laborator ar dura 
şi mai mult timp - timp de care s-ar putea ca ei să nu mai 

dispună. 

Smith oftă, spunându-şi în sinea lui că, în cazul în care 
posibilităţile erau într-atât de restrictive, trebuia să se 
conformeze şi să facă tot ce putea în condiţiile date, sperând că 
va fi de-ajuns. 

Spre uşurarea lui, ambii părinţi ai lui Mihail Voronov se arătară 
nerăbdători să-i ofere toate mostrele, atât de sânge, cât şi de 
orice altceva. El se temuse că va întâmpina mai multă rezistenţă 
la ideea de a fi înţepaţi şi străpunşi de ace. 

— Ce altceva mai pot face aceşti bieţi oameni pentru a da mai 
mult sens vieţii lor? murmură abia auzit Fiona în timp ce îl ajuta 
pe Smith să aranjeze seringile şi toate celelalte dispozitive de 
recoltare şi de prelevare din trusele pe care le procurase unul 
dintre oamenii de legătură ai lui Kirov de pe piaţa neagră. Ea 
ridică privirea către Smith şi se uită la el cu o expresie serioasă. 
Tu le oferi acum încă o nesperată şansă de a lupta împotriva bolii 
care le-a răpus copilul. Cei mai mulţi părinţi pe care îi cunosc s-ar 
arunca şi-n foc pentru a nu scăpa o asemenea ocazie. N-ai face şi 
tu la fel? 

Smith dădu încet din cap. Se întoarse cu umilinţă către soţii 
Voronov şi le spuse: 

— Să începem cu recoltarea mostrelor de ADN. Le dădu celor 
doi câte o periuţă cu coadă lungă. Acum aş vrea să vă rog să... 

Spre surprinderea lui, mai înainte de a apuca să le dea orice 
altă instrucţiune, amândoi soţii începuseră să-şi frece cu 
periuţele interiorul gurii, colectând celulele din țesutul moale, 
cele mai folositoare pentru efectuarea testelor ADN. Jon se holbă 
la ei stupefiat. 

— Aţi mai făcut vreodată aşa ceva? întrebă el încet. 

Ambii soţi dădură din cap. 

— Oh, da, răspunse tatăl copilului, după care înălţă din umeri. 
Pentru studiul cel mare. 

— Şi a făcut asta şi micuțul Mişka, îi aminti cu blândeţe soţia. 
Ochii i se umplură de lacrimi. Era atât de mândru în ziua aceea! 
Femeia se uită la bărbatul ei. iți aminteşti, luri, cât de mândru 
era? 

— Imi amintesc. Voronov îşi şterse ochii. Băiatul nostru a fost 
un omuleţ extrem de curajos în ziua aceea. 

— lertaţi-mă, vă rog, dar despre ce studiu este vorba? întrebă 
precaut Fiona. 

— Am să vă arăt. Voronov se ridică şi se duse din nou în 
dormitorul din spate. 

Câteva momente, îl auziră cotrobăind printre nişte hârtii, după 
care bărbatul se întoarse aducând un mare certificat de atestare, 
frumos tipărit în relief, certificat pe care i-l întinse lui Smith. 

Cu Fiona care citea şi ea peste umărul lui, Jon parcurse 
înscrisul cu înflorituri. In două cuvinte, certificatul le mulțumea 
celor din familia Voronov pentru „participarea lor vitală la studiul 
Originilor Slavilor, studiu desfăşurat de Centrul European de 
Cercetări în domeniul Populaţiei”. Certificatul data din anul 
precedent. 

Smith schimbă cu Fiona o privire consternată. Ea dădu încet 
din cap, începând să înţeleagă. Prin urmare, cineva colectase 
ADN de la aceşti oameni, iar colectarea avusese loc doar cu 
câteva luni înainte ca fiul de numai şapte ani al soţilor Voronov 
să fi contractat o boală necunoscută până atunci - o maladie 
mortală, care distrugea organele şi sistemele vitale din tot 
corpul. 

Incă o clipă, Smith rămase nemişcat, continuând să se holbeze 
la certificatul din mâinile sale. Omul miji ochii. Acum, în sfârşit, 
ştia ce ar trebui să caute ei. 


Aeroportul din Zurich 


Nikolai Nimerovski se opri puţin lângă uşa barului Alpenblick, 
uitându-se după persoana cu care urma să se întâlnească. li 
cercetă pe cei care păreau să călătorească singuri în interes de 
afaceri, cei mai mulţi şezând la mese diverse şi se opri la un 
bărbat palid, cu părul cărunt în faţa căruia era deschis la vedere 
un exemplar din numărul din ziua precedentă a ziarului 
Internaţional Herald Tribune. Se apropie de acesta, remarcând 
servieta din piele neagră - practic identică cu cea din mâna sa - 
precum şi micul ac dublu spiralat de la reverul hainei lui sport, de 
un albastru intens. 

Rusul se apropie şi mai mult, conştient că pulsul i-o luase 
razna. Anii săi de serviciu în calitate de agent clandestin pentru 
Cel de-al Treisprezecelea Directorat al lui Ivanov îl învăţaseră să 
fie prudent. Se opri în faţa bărbatului cărunt şi arătă către 
scaunul liber. 

— Imi permiteţi? întrebă el într-o engleză cu accent american. 

Celălalt ridică privirea din ziar. Ochii lui îl cântăreau. 

— Cu plăcere, răspunse el tărăgănat. Zborul meu este 

aproape gata de plecare. Sunt aici doar în tranzit. 

Era parola de recunoaştere, gândi Nimerovski, auzind uşorul 
accent pus pe ultimul cuvânt. Bărbatul se aşeză şi îşi lăsă 
servieta pe pardoseală, lângă cealaltă servietă identică şi zise: 

— Ca şi mine. Zborul meu are doar o întrerupere aici, la 
Zurich. Lumea este din ce în ce mai conectată, nu credeţi? 

Contraparola. 

Bărbatul cărunt zâmbi uşor. 

— Aşa este, prietene. Apoi împături ziarul, se ridică, luă o 
servietă şi plecă, dând din cap cu o politeţe reţinută, în semn de 
rămas-bun. 

Nimerovski mai aşteptă alte câteva momente, după care 
scoase de sub masă servieta pe care o lăsase celălalt bărbat şi o 
deschise repede. lnăuntru se aflau un teanc de hârtii, câteva 
reviste financiare şi o cutiuţă din material plastic gri pe care scria 
„SC-1”. In interiorul cutiei superetanşate, rusul ştia că este un 
mic tub de sticlă. Inchise servieta la loc. 

„Doamnelor şi domnilor, răsună politicos o voce feminină prin 
difuzoarele din sală, vorbind mai întâi în nemţeşte, apoi în 
franţuzeşte, în italieneşte şi în englezeşte. Compania SwissAir vă 
anunţă că zborul 3000, fără escală până pe Aeroportul 
Internaţional John F. Kennedy din New York, este pregătit pentru 
îmbarcarea pasagerilor”. 

Rusul se ridică şi părăsi barul, ducând cu el varianta unică de 
HYDRA destinată preşedintelui Samuel Adams Castilia. 

Koln, Germania 


Era pe la mijlocul dimineții. Rafale dese de ploaie înghețată 
împroşcau turnurile gemene ale masivei catedrale gotice, 
ascunzându-le privirilor celor care se grăbeau pe străzile de 
dedesubt. In interiorul catedralei, câţiva turişti temerari se 
preumblau prin enorma navă, admirând cu sfială şi venerație 
nenumăratele comori neprețuite - printre care frumoasele 
vitralii, statuile fin sculptate în piatră şi în marmură şi un antic 
crucifix din lemn cioplit, Crucea lui Gero, veche de mai bine de o 
mie de ani. Ici şi colo, credincioşi singuratici, fie îngenuncheau şi 
se rugau, fie se opreau scurt la plecare ca să aprindă mici 

lumânări, înainte de a porni pe drumul lor spre obişnuitele poveri 
zilnice ale lumii laice de-afară. In rest, vastul spaţiu plin de 
umbre era aproape pustiu, îngheţat într-o eterică linişte 
nepământeană. 

Pământiu de frică şi purtând o manta gri de ploaie, Bernhard 
Heichler îngenunche o clipă în faţa altarului. Omul îşi făcu cruce, 
se aşeză pe o bancă apropiată şi îngenunche cu evlavie. Rămase 
cu capul plecat, parcă cufundat în meditaţie profundă. 

Pe pardoseala de piatră reverberă zgomotul unor paşi, 
apropiindu-se din ce în ce mai mult. Heichler închise ochii, 
simțind cum îi bubuie inima în piept de teamă. Te rog, Doamne, 
spuse el în gând, disperat, ia de la mine acest pahar. Apoi îşi 
muşcă buzele, brusc îngrozit de grotesca blasfemie care-i trecea 
prin cap. Dintre toţi oamenii din acest loc sacru, el avea cel mai 
puţin dreptul de a invoca disperata rugăciune a lui Hristos în 
Grădină. El era un luda, un trădător. 

lar Bernhard Heichler ştia că avea multe de trădat. Era un înalt 
ofiţer din Bundesamtes fur Verfassunsschutz (BfV), adică din 
Biroul Federal pentru Apărarea Constituţiei. BfV-ul era principala 
agenţie nemţească de contrainformaţii, echivalenta germană a 
agenţiei britanice MI5. Autorizările lui de securitate îi permiteau 
un acces nelimitat la câteva dintre cele mai bine ascunse taine 
ale guvernului. 

Cineva se strecură în strana din spatele lui. 

Heichler dădu să ridice capul. 

— Nu te întoarce, domnule Heichler, auzi o voce de bărbat în 
surdină. Eşti prompt. Te felicit. 

— N-am avut de ales, replică înţepat Heichler. 

— Asta-i adevărat, încuviinţă celălalt. Din momentul în care ai 
acceptat bani de la noi, ai devenit omul nostru. Şi vei rămâne 
omul nostru până-n ziua-n care vei muri. 

Heichler tresări. De şase ani aştepta înspăimântat ca 
binefăcătorii săi să-şi ia înapoi ceea ce le datora el. Şi tot de şase 
ani spera ca această oribilă zi să nu vină niciodată. 

Dar, acum venise. 

— Ce doriţi de la mine? murmură Heichler. 

— Un cadou, răspunse celălalt bărbat, uşor amuzat. Racla 
Magilor este imediat în spatele acestui altar, nu? 

Oficialul BfV dădu neliniştit din cap. Se spunea că racla, o 
cutie de aur incrustată cu pietre preţioase, ar conţine moaştele 
celor trei Magi de la Răsărit, înţelepţii bătrâni care veniseră 
aducând daruri pentru copilul lisus. Adus de la Milano în secolul 

al doisprezecelea, relicvariul era cea mai mare comoară a 
catedralei şi însăşi raţiunea pentru care fusese construită. 

— Nu te nelinişti, îi zise celălalt. Nu trebuie să-mi aduci aur, 
tămâie sau mir - ci numai ceva care este cu mult mai la 
îndemână. Informaţii vrem, domnule Heichler. De la dumneata 
aşteptăm să ne dai informaţii. 

Pe bancă, lângă Heichler, bufni înăbuşit o cărticică de 
rugăciuni, făcându-l să tresară. 

— Deschide-o! A 

Tremurând, el se supuse. In Cartea de rugăciuni era o unică 
bucată de hârtie pe care era notat un număr de telefon cu 
douăsprezece cifre. 

— Ne vei transmite prin fax, la numărul acela, informaţia 
solicitată. Şi vei face acest lucru în cursul următoarelor două ore. 
Este clar? 

Heichler dădu din cap. Luă în silă bucata de hârtie şi o puse în 
buzunarul interior al hainei sale de ploaie. 

— Insă de ce informaţie aveţi nevoie? 

— De numerele de înmatriculare şi de tipurile tuturor 
vehiculelor utilizate curent de către americanii de la secţia CIA 
din Berlin. 

Heichler simţi că îi fuge sângele din obraji. 

— Dar este imposibil! se bâlbâi el. 

— Dimpotrivă, replică bărbatul din spatele său. Este cât se 
poate de posibil - pentru un ofiţer de rang înalt din Secţia V. De 
fapt, pentru cineva ca tine, domnule Heichler. Cu o precizie 
implacabilă, bărbatul continuă: Secţia V supervizează toate 
sucursalele agenţiilor străine de informaţii care acţionează pe 
teritoriu german, inclusiv pe ale ţărilor aliate cu Germania, 
precum Statele Unite. Ofițerii de legătură din aceste organizaţii 
vă oferă regulat date reactualizate despre echipamentele pe 
care le folosesc, numele agenţilor lor de teren şi alte aspecte ale 
muncii lor clandestine dinăuntrul graniţelor Germaniei. Am 
dreptate sau nu? 

Incet, înaltul ofiţer BfV dădu din cap. 

— Prin urmare, poţi obţine uşor datele de care avem nevoie şi 
vei urma instrucţiunile noastre. 

— E un risc prea mare! se tângui Heichler. Omului i se făcu 
ruşine când sesiză nota de panică din propriul glas şi se strădui 
din răsputeri să-şi recapete o brumă de autocontrol. A accesa 
atât de rapid informaţiile pe care mi le cereţi ar însemna să las 
inevitabil câteva urme care m-ar putea incrimina ulterior. lar 

dacă americanii vor descoperi vreodată ce am făcut eu... 

— Ar fi cazul să te hotărăşti de cine te temi mai mult, se răţoi 
celălalt, dur. De noi sau de americani? Un om cu scaun la cap şi- 
ar cântări atent şansele. 

Heichler se foi, frământat de oribila convingere că nu avea de 
ales. Era silit să se supună acestor ordine, altminteri ar trebui să 
plătească cumplitul preţ al crimelor şi al trădărilor sale 
anterioare. Umerii lui se prăbuşiră în semn de capitulare şi dădu 
trist din cap. 

— Foarte bine. Am să fac ce pot. 

— Ai făcut cea mai înţeleaptă alegere, lăudă sarcastic 
interlocutorul său. Nu uita că ai doar două ore. lar eşecul este 
inadmisibil. 


Lângă Orvieto, Italia 


Profesorul Wulf Renke trecu încet cu o lupă peste foaia tipărită 
cu rezultatele celei mai recente secvenţierii ADN executate. 
Studie cu grijă formele complicate pe care le evidenţiau 
diagramele, căutând să descopere porțiunile unice ale secvenţei 
genetice - polimorfismele mono-nucleotidice rare, cele de care 
avea nevoie pentru a continua următoarea variantă HYDRA. 
Atunci auzi soneria ceasului său, amintindu-i că în curând va fi 
vremea să inspecteze următorul lot de culturi bacteriene de E£. 
coli. Mai avea doar câteva minute ca să termine o analiză care 
altfel i-ar lua încă o oră. 

Omul de ştiinţă german specializat în arme se încruntă, 
plictisit de cea mai recentă dovadă de grabă excesivă. Solicitările 
constante din partea Moscovei pentru a grăbi producţia îl sileau 
să conducă activitatea laboratorului, a personalului său şi a 
echipamentelor acestora, într-un ritm ameţitor, extrem de 
primejdios. Fiecare variantă unică de HYDRA era o operă de artă 
miniaturală, solicitând un timp îndelungat pentru concepţie şi 
analizare migăloasă, cu o precizie drăgăstoasă. Dar Malkovici şi 
Viktor Dudarev aşteptau din partea lui să fabrice de-acum pe 
bandă rulantă noile spirale mortale, de parcă laboratorul ar fi fost 
o fabrică demodată de armament care producea în serie 
proiectile de artilerie de mare putere. 

Renke îşi zise în sinea lui că ar fi fost mai înţelept să fi 
aşteptat mai mult înainte de a-şi fi trimis creaţia în lume. Cu 

numai câteva luni de pregătire în plus, n-ar mai fi fost nevoie de 
o asemenea grabă. Ar fi putut să aibă toate variantele necesare 
de HYDRA, stocate şi gata de utilizare la comandă. Din nefericire, 
angajatorii săi erau nişte bărbaţi impetuoşi şi mai mereu 
supăraţi. Ba mai rău chiar, din punctul său de vedere, cei de la 
Moscova erau încă devotați unei încrederi exagerate şi de mult 
depăşite, în forţa concentrărilor de blindate, infanterie şi 
bombardiere. Ca rezultat, orarul operaţiunii JUKOV se concentra 
asupra considerentelor meteorologice, asupra îndemânării ruşilor 
de a desfăşura forţe militare pe şosele şi pe căi ferate, precum şi 
a duratei necesare trupelor ruseşti să cucerească obiectivele 
stabilite după începutul ostilităţilor. 

Pufni dispreţuitor. Nici Malkovici, nici preşedintele Rusiei nu 
apreciau la justa valoare puterea mai subtilă şi mai durabilă 
conferită de controlul asupra unei arme precum HYDRA. Creaţiile 
sale ar fi putut fi folosite pentru înspăimântarea eventualilor 
oponenți, făcându-i să se teamă să calce pe degete partea rusă, 
fără a mai recurge la inutile violenţe extinse. In schimb însă, 
patronii săi nu vedeau în HYDRA decât încă un mijloc de a ucide. 
Lucru tipic pentru slavi, gândi Renke în derâdere. Ei înțelegeau 
exercitarea puterii numai sub înfăţişarea ei cea mai evidentă şi 
mai brutală. 

Renke ridică din umeri. Eroarea naşte eroare. Prostia se 
hrăneşte din prostie. Era o poveste veche în cariera lui - 
indiferent dacă se afla în Germania de Est, în Uniunea Sovietică 
sau în Irak. Nu puteai avea niciodată încredere într-un profan să 
gândească şi să acţioneze clar. Lăcomia şi ignoranţa esenţială 
interferau întotdeauna cu procesul raţional de luare a deciziilor. 
Din fericire însă, el era imun la astfel de slăbiciuni. 

— Professore? strigă unul dintre asistenții săi, arătându-i un 
telefon. Signor Brandt vă caută pe linia securizată. 

Nerăbdător, Renke îşi scoase ecranul pentru faţă, masca 
chirurgicală şi mănuşile. Le aruncă într-un coş de gunoi şi luă 
receptorul. 

— Da? strigă omul de ştiinţă. Ce s-a întâmplat, Erich? 

— Vreau să-ți comunic o actualizare adusă celor mai 
deranjante două probleme ale noastre în materie de securitate, 
răspunse concis Brandt. Este vorba despre cele cu care ne-am 
confruntat la Berlin şi aici, la Moscova. 

Renke încuviinţă în sinea lui. În cazul acesta, celălalt bărbat 
avusese dreptate să-l întrerupă. 

— Dă-i-nainte! 

Ascultă atent, în vreme ce Brandt îl punea la curent cu 
evenimentele recent petrecute. Veştile venite de la Berlin îl mai 
liniştiră. Dacă Lange şi echipa lui de şoc dobândiseră informaţiile 
de care aveau nevoie, succesul lor părea asigurat. 

Noutăţile de la Moscova erau însă mult mai puţin plăcute. 

— Incă nu li s-a dat de urmă americanilor ălora? întrebă el, 
parcă nevenindu-i să creadă. 

— Nu, răspunse Brandt. Nici unul dintre mult-lăudatele de 
către Aleksei Ivanov puncte de control ale miliției n-a descoperit 
măcar un indiciu asupra locului unde s-ar putea afla ei acum. 
Omul crede că Smith şi Devin s-ar putea să se fi dat la fund, 
ascunzându-se în cine ştie ce casă sigură din afara oraşului - sau 
poate că ei deja au şi fugit din Rusia. 

— Dar tu ce crezi? 

— Eu, unul, sunt convins că Ivanov este un prea optimist, 
replică Branat. Poate că doamna Devin o fi doar o amatoare în 
ale spionajului, însă colonelul Smith este mai mult ca sigur un 
profesionist hârşit. El nu e omul să abandoneze aşa de uşor o 
misiune. 

Renke cântări cele auzite. Evaluarea făcută de fostul ofiţer 
Stasi oponentului său părea corectă. 

— Şi-atunci, care este următoarea ta mişcare? întrebă el 
glacial. 

Brandt avu o ezitare. 

— Nu prea ştiu. 

Omul de ştiinţă înălţă dintr-o sprânceană, dezamăgit. 

— Ei, hai, Erich, ridică el tonul. Smith şi Devin nu sunt proşti. 
Ştii cu siguranţă ce vor găsi în însemnările Elenei Vedenskaia, 
nu-i aşa? 

— Domnule profesor, mârâi celălalt printre dinţii încleştaţi, ai 
uitat probabil că eu nu sunt un savant. Talentele mele se 
manifestă în cu totul alte domenii. 

— Numele, rosti exasperat Renke. Americanii vor afla numele 
acelora pe care i-am utilizat noi drept primi subiecţi pentru 
testarea HYDREI. Indiferent de ceea ce mai este colonelul Smith, 
el este în acelaşi timp şi un om de ştiinţă, un cercetător în 
domeniul medicinei. Confruntat cu o boală atât de stranie, va 
încerca să determine agentul patogen prin intermediul căruia se 
propagă aceasta. In consecinţă, nu trebuie decât să le întinzi o 
cursă potrivită, după care să aştepţi ca ei să nimerească direct în 
ea. 


246 


32 


Berlin 


Adânc în interiorul unui garaj public multietajat la câţiva 
kilometri depărtare de cartierul Grunewald, Gerhard Lange auzi 
prin radio sunetul ascuţit şi bruiat al unei voci. Printre 
interferenţe şi din cauza văditei surescitări a bărbatului căruia îi 
aparţinea vocea, era imposibil de desluşit ce încerca el să-i 
raporteze. IÎncruntându-se, Lange se îndreptă de spate şi îşi 
împinse mai bine în ureche micuța cască de recepţie. 

— Ce ai spus, Muller? întrebă el. N-am înţeles. Te rog să 
repeţi! 

De data asta, Muller, bărbatul gras care îi întâmpinase echipa 
la aeroport cu o zi înainte, vorbi mai rar şi mai limpede: 

— Ţintele voastre mi-au fost confirmate, spuse el. Repet: 
Ţintele voastre mi-au fost confirmate. 

Lange răsuflă adânc. Jocul aşteptării se încheiase. Omul se 
aplecă prin geamul lateral lăsat al BMW-ului lor negru şi luă din 
maşină copia listei trimise prin fax pe care o primiseră cu două 
ore în urmă. 

— Citeşte-mi-le încă o dată! 

În timp ce Muller îi citea numerele de înmatriculare şi mărcile 
vehiculelor pe care le zărise în timpul acţiunii sale de 
recunoaştere, fostul ofiţer Stasi confrunta datele cu cele din lista 
automobilelor şi a celorlalte vehicule înregistrate în Berlin pe 
numele CIA. Se potriveau perfect. Impături faxul şi îl strecură în 
buzunarul interior al hainei lui. Apoi desfăcu o hartă amănunţită 
a străzilor din partea locului. 

— Ai făcut o treabă nemaipomenită. Spune-mi şi unde anume 
sunt desfăşuraţi americanii ăştia! 

Lange ascultă cu atenţie, folosind un creion roşu pentru a 
încercui poziţiile pe care i le furniza celălalt. Le studie apoi rapid, 
notându-şi distanţele relative şi posibilele trasee de abordare şi 
de retragere. În mintea lui începea să prindă contur un plan. 
Fulgerător şi josnic, îşi zise omul. Şi cu cât mai iute, cu atât mai 
bine pentru noi. 

Bărbatul se întoarse către tovarăşii săi şi li se adresă în 
sârbeşte: 

— Pregătiţi-vă! Avem o ţintă! 


247 


La comanda lui, cei trei bărbaţi cu feţe dure, toţi veterani ai 
Securităţii de Stat din Serbia şi ai brutalelor campanii de 
purificare etnică din Bosnia şi Kosovo, îşi aruncară ţigările şi se 
ridicară. Lange descuie portbagajul BMW-ului şi scoase şi împărţi 
echipamentele şi muniţia. După ce termină, fostul ofiţer Stasi şi 
membrii aleşi pe sprânceană ai echipei sale de exterminatori 
începură să se echipeze şi să-şi verifice armele. 


Deşi după-amiaza era încă în toi, afară se întuneca repede. 
Cerul era acoperit de nori groşi. Spulberate de un vânt puternic 
dinspre răsărit, rafale de zăpadă proaspătă dansau pe străzile şi 
trotuarele aproape pustii ale cartierului Grunewald. Vântul stârnit 
şuiera prin copacii din apropiere şi aducea tot mai multă zăpadă, 
care aluneca de pe acoperişurile abrupte de ardezie ale caselor 
adăpostite printre arbori. 

Pentru a se încălzi, Randi Russell se plimba acum în pas 
sprinten, îndreptându-se spre sud, pe Clayallee. Acest larg 
bulevard, însoţind aici marginea estică a parcului natural 
împădurit al oraşului, fusese astfel botezat după numele 
generalului american Lucius Clay, cel care ordonase instituirea 
Podului Aerian pentru salvarea oraşului de la înfometare în 
vremea Războiului Rece. Purtând o elegantă scurtă de schi, un 
jerseu negru cu guler înalt şi nişte jeanşi, femeia tocmai se 
întorcea la dubiţa CIA de supraveghere, după ce dăduse precaut 
târcoale prin liniştitele împrejurimi ale vilei lui Ulrich Kessler. 

Până în momentul acela nu se întâmplase nimic deosebit. În 
cercetarea ei în jurul vilei nu descoperise decât o circulaţie 
normală. Oficialul BKA însuşi se afla încă în casă. Dar cum ziua se 
apropia de sfârşit fără nici un alt contact ca Wulf Renke, Kessler 
devenea tot mai neliniştit. Dispozitivele de ascultare pe care i le 
plantase ea mai devreme în locuinţă captau sunete ale unei 
permanente fâţâieli, înjurături ocazionale şi frecvente clinchete 
de sticle şi de pahare venind din apropierea barului bine garnisit 
cu băuturi. 

Randi se gândi iar la această bizară tăcere din partea lui 
Renke. Să se fi hotărât renegatul om de ştiinţă să nu se mai 
complice şi să-l lase pe Kessler în plata Domnului? Cu cât trecea 
mai multă vreme fără nici o mişcare, nici în interiorul, nici în 
exteriorul casei, cu atât mai probabilă părea această din urmă 
variantă. Mai mult decât orice altceva, Renke era un 
supravieţuitor. El nu demonstrase niciodată o loialitate reală faţă 
de o persoană, ţară sau ideologie. Savantul nu l-ar fi salvat pe 

Kessler decât în cazul în care ar fi obţinut anumite avantaje 
pentru el însuşi. lar până în momentul acela, probabil că Renke 
suspecta deja că protectorul lui de atâta amar de vreme din BKA 
era sub o atentă supraveghere. In acest caz, Randi se întreba 
dacă meritase să se ocupe atât de mult de Kessler. Putea ea să 
obţină o informaţie utilă de la acest individ mai înainte ca cei din 
Langley să-şi piardă răbdarea şi să-i ordone să-l lase pe mâna 
compatrioţilor lui? 

Femeia rânji, închipuindu-şi reacţia probabilă a birocraţilor din 
conducerea CIA, ostili riscurilor, dacă unul dintre agenţii lor de 
teren ar răpi un înalt funcţionar al poliţiei criminale federale 
germane. Nu, hotărî Randi dezgustată, a-l înşfăca pe Kessler nu 
putea fi o opţiune raţională. In schimb, cea mai bună variantă în 
ceea ce o privea era de a da puţin înapoi deocamdată. Mai 
târziu, putea căuta o modalitate discretă de a aduce la 
cunoştinţa superiorilor lui Kessler comportamentul lui criminal şi 
intolerabilele fapte comise de el. Bineînţeles, însă, că va trebui 
să facă acest lucru fără a le dezvălui că intrase ilegal în una 
dintre cele mai înalt securizate reţele ale lor de calculatoare. 

În timpul ăsta, tehnicienii ei audio-operatori erau ocupați cu 
încercarea de a găsi traseul acelui prim număr de urgenţă pe 
care îl formase Kessler. Până acum izbutiseră să asocieze 
numărul cu un telefon celular înregistrat în Elveţia. Unde putea 
duce traseul de acolo rămânea încă o enigmă. 

Un autobuz mare, galben, de transport în comun trecu în urlet 
de motor pe lângă ea, cu doar câţiva pasageri la bord. Randi 
ridică privirea ca să vadă unde ajunsese. In dreapta ei, spre vest, 
era pădurea înveşmântată în zăpadă. In stânga, peste drum - un 
şir de case şi câteva mici magazine. Mai multe maşini se 
deplasau pe porţiunea aceea a bulevardului - câteva particulare 
şi vreo două camioane de marfa care îşi făceau rondurile de 
aprovizionare, în ciuda vremii care se înrăutăţea puţin câte puţin. 
La o stradă distanţă de-acolo, putea vedea dubiţa Ford a echipei 
sale, parcată între un Audi mai vechi şi un Opel break nou-nouţ. 

Ea apăsă pe un buton de pe ceea ce părea un ornament 
argintiu agăţat de centura ei. Destinat pentru operaţiuni sub 
acoperire, acesta era de fapt o sofisticată staţie miniaturală de 
radioemisie-recepţie, cu mai multe canale securizate. 

— Baza, aici Şefa. Mă întorc. 

— Am înţeles, Şefa, răspunse tehnicianul care lucra în dubiţă. 
Deodată, vocea lui deveni stridentă. Stai puţin, Randi. Am 
interceptat un apel către locuinţa lui Kessler. Cineva îi spune să 

fie gata de plecare pentru că o echipă care o să-l scoată este 
deja în drum spre el! 

Excelent! Cu pumnul drept încleştat, Randi izbi cu entuziasm 
în podul palmei mâinii sale stângi. Era şi timpul. 

— Bine, Baza. Pregătiţi-vă de plecare. Când băieţii aceia se vor 
năpusti şi îl vor ridica pe Kessler, noi ne vom lua după ei ca să 
vedem unde îl duc. 

— Am înţeles, răspunse tehnicianul de la CIA. Prin legătura 
radio, ea îl putea auzi acum mutându-se anevoie prin locul 
strâmt din partea din spate, fără geamuri, a dubiţei, în cabina din 
faţă, pe scaunul şoferului. 

Mergând în continuare tot în direcţia Fordului, Randi comută 
frecvențele pentru a vorbi direct cu tânăra agentă de teren de la 
sucursala CIA din Berlin, postată la pândă pe strada lui Kessler, 
ceva mai departe de vila acestuia. 

— Observatorule, aici Şefa. Ai fost pe fază? 

Nu răspunse nimeni. 

Femeia se încruntă. 

— Carla, aici Randi. Răspunde! 

Dar nu veni nici un răspuns. Se auzea doar fâşâitul slab din 
căşti. Randi se întoarse alarmată, simțind un fior rece coborându- 
i pe şira spinării. Se întâmplase ceva rău. Ceva foarte rău. şi 
desfăcu fermoarul scurtei doar atâta cât să-şi poată scoate 
pistolul Beretta de 9 mm din tocul de umăr, fără să se încurce în 
haine - în cazul în care ar fi brusc necesar să folosească o armă. 

În clipa aceea, văzu un sedan BMW negru mergând în mare 
viteză pe Clayallee, cu motorul turat la maximum pe când făcea 
slalom printre maşinile şi camioanele care mergeau mai încet, 
depăşindu-le. Instinctiv, băgă mâna în interiorul scurtei pentru a 
scoate pistolul. Dar grăbitul automobil trecu de dubiţa ei de 
supraveghere. Randi răsuflă uşurată. 

Apoi, pe neaşteptate, BMW-ul puse o frână bruscă. Sedanul 
negru se învârti 180 de grade în şuierat de cauciucuri, oprind 
doar la câţiva metri distanţă de Fordul parcat la bordură. 

Trei dintre cele patru uşi ale BMW-ului se deschiseră brusc şi 
din maşină săriră în stradă trei bărbaţi supli, cu priviri de gheaţă. 
Se mişcară repede în direcţia dubiţei CIA, formând în jurul ei un 
arc de cerc. Toţi trei aveau în mâini puşti-mitraliere - Heckler & 
Koch tip MP5SD dotate cu amortizoare integrale - proptite la 
umăr în poziţie de tragere. Randi făcu ochii mari când recunoscu 
combinezoanele negre şi beretele de un verde-închis, cu un 
vultur în frunte, purtate de unitatea de luptă antiteroristă de elită 

a Germaniei, GSG-9, adică Grenzschutzgruppe-9. 

— La naiba! murmură ea. Probabil că unul dintre cei care 
locuiau prin împrejurimi sau unul dintre patronii de magazine de 
prin partea locului remarcase echipa ei de supraveghere, 
devenise bănuitor şi alertase autorităţile. După dezastrul din 11 
septembrie şi după ororile masacrelor din trenurile de navetişti 
de la Madrid, Germania, Franţa, Spania şi alte state ţineau acum 
unităţi de reacţie rapidă în permanentă stare de alertă. Randi luă 
iute mâna de pe patul pistolului ei Beretta. N-avea rost să 
întărâte astfel de comandouri înarmate până-n dinţi. Dacă ei 
credeau că porniseră acum contra unor terorişti, nervii şi 
reflexele lor erau cu siguranţă într-o stare de maximă încordare. 

Işi scoase în schimb din buzunarul hainei legitimaţia ei CIA şi 
porni într-un ritm şi mai accelerat în direcţia unităţii GSG-9. Poate 
că apuca să intervină mai înainte ca aceşti supernerăbdători 
soldaţi germani să-i spulbere întreaga ei operaţiune clandestină. 
După ce oamenii ei ar fi scoşi din dubiţă şi aliniaţi pe trotuar, în 
văzul tuturor curioşilor, n-ar mai exista nici o şansă ca povestea 
să nu ajungă de notorietate publică. lar mass-media locală ar 
alerga într-un suflet să prezinte ştiri proaspete despre obraznicii 
agenţi americani prinşi în timp ce îi spionau pe paşnicii cetăţeni 
germani. 

— Şefa, aici Baza, îi spuse prin radio unul dintre cei doi 
tehnicieni din dubiţă, părând speriat. Ce ar trebui să facem? 
Randi comută înapoi pe canalul anterior şi răspunse: 

— Voi doar staţi acolo liniştiţi. Vin şi eu imediat. Lăsaţi-mă pe 
mine să lămuresc toată treaba. 

Era încă la mai bine de cincizeci de metri depărtare când cei 
trei puşcaşi îmbrăcaţi în negru deschiseră pe neaşteptate focul 
asupra dubiţei, trăgând în ea fără nici o somaţie prealabilă şi fără 
să fi fost provocaţi. 

Puştile lor mitralieră clămpăneau pe foc automat şi ciuruiau 
dubita dintr-o parte în cealaltă, trăgând asupra ei la orizontală, 
de la mică distanţă. In aer se împrăştiau nori de scântei, în timp 
ce zeci de gloanţe de 9 mm străpungeau caroseria vehiculului, 
găurind metalul, distrugând fragilele echipamente electronice şi 
sfârtecând trupurile oamenilor dinăuntru. Cele mai multe gloanţe 
treceau prin dubiţă şi ieşeau pe partea cealaltă cu o viteză încă 
apropiată de aceea a sunetului. Dar destule lovituri transformau 
interiorul Fordului într-un veritabil abator împroşcat cu sânge. În 
căştile ei, Randi auzea gemetele care se stingeau rapid din 
fericire, în vreme ce rafalele gloanţelor puştilor-mitralieră nu se 

mai terminau. 

Oamenii ăştia trebuie să fie trimişii lui Renke, îşi dădu ea 
seama, îngrozită. Nu veniseră să-i salveze pe Kessler, ci să-i 
ucidă pe cei care îl urmăreau. 

Urlând de furie, Randi îşi scoase pistolul Beretta, îl ţinti repede 
pe cel mai apropiat agresor şi apăsă de două ori pe trăgaci. Un 
glonţ îşi rată ţinta, însă celălalt îl nimeri pe bărbat în partea de 
sus a pieptului. Şi totuşi, în loc să-l doboare, impactul glonţului îl 
aruncă doar câţiva paşi înapoi. Omul gâfâi, se îndoi o clipă de 
mijloc, după care se îndreptă din nou de spate. Randi putu vedea 
gaura sfâşiată din îmbrăcămintea lui, dar remarcă faptul că nu se 
zărea nici urmă de sânge. 

Dumnezeule! îşi zise ea, ticăloşii ăştia poartă veste antiglonţ. 
instinctul ei de conservare se dovedi precumpănitor, făcând-o să 
se arunce într-o parte şi să se adăpostească îndărătul unui Volvo 
parcat pe marginea bulevardului Clayallee. 

Bărbatul se întoarse fulgerător către ea, ridicând în acelaşi 
timp puşca-mitralieră. Trase o rafală lungă în direcţia ei, ciuntind 
Volvo-ul. 

întinsă pe burtă în spatele maşinii parcate, Randi îşi acoperi 
capul cu mâinile, în timp ce maşina care o ascundea se legăna şi 
vibra, lovită repetat de la mică distanţă. Fragmente şi aşchii de 
metal sfârtecat, sticlă şi material plastic săreau pe stradă. 
Gloanţele ricoşate şi cele care greşeau cu puţin ţinta îi treceau 
aproape deasupra capului. Se înfigeau apoi în alte vehicule 
parcate sau izbeau caldarâmul, smulgând şi împrăştiind în toate 
direcţiile fărâme de beton. Asurzitoarele sisteme de alarmă ale 
maşinilor lovite începură să ţipe de-a lungul bulevardului, 
declanşate de impactul ploii de gloanţe abătute asupra lor. 

Impuşcăturile încetară brusc. 

Respirând cu greu, Randi se rostogoli pe trotuar cu pistolul 
gata de tragere în faţă. Văzu pe doi dintre trăgătorii îmbrăcaţi în 
negru sărind înapoi în BMW. Cel de-al treilea îşi atârnase de 
umăr puşca-mitralieră şi se aplecase, făcându-şi de lucru cu ceea 
ce părea să fie o mică geantă din pânză verde. 

De data asta, ea ochi atent, întinzând pistolul ţinut bine cu 
ambele mâini. Aşteptă până ce îl luă bine în cătarea pistolului pe 
cel de-al treilea puşcaş, după care apăsă pe trăgaci. Pistolul lătră 
o dată, reculul fiind întâmpinat de priza fermă a lui Randi. Și 
nimic. Ratase din nou. Ţinti iar şi mai trase încă o dată. 

Acest din urmă glonţ nimeri în partea de sus a piciorului drept 
al bărbatului, îi zdrobi acestuia femurul şi ieşi prin partea opusă, 

împrăştiind sânge şi fragmente de os. Omul căzu brusc în şezut, 
holbându-se neîncrezător la piciorul său sfârtecat. Gentuţa de 
pânză îi scăpă din mâini şi se rostogoli pe stradă. 

Pe chipul bărbatului rănit fulgeră o expresie de disperare. 
Omul lovi cu piciorul stâng bocceaua, încercând s-o îndepărteze 
cât mai mult de el. Aceasta se rostogoli pe pavaj şi ajunse în cele 
din urmă sub dubiţa CIA de supraveghere. 

Randi îl auzi pe trăgătorul schilodit strigând înspăimântat un 
avertisment în ceea ce părea a fi o guturală limbă slavă. Imediat, 
unul dintre tovarăşii lui se aplecă din BMW, îl înşfacă de sub 
braţe şi îl ridică în maşină, lăsând în urma lor, pe asfalt, o baltă 
de sânge de un roşu-aprins. 

Fără să mai aştepte nici o clipă, şoferul sedanului apăsă vârtos 
pedala de acceleraţie şi o luă din loc pe Clayallee, în direcţia din 
care venise. Cu pistolul în mână, Randi se ridică iute în picioare. 
Descrise repede cu mâna o curbă largă şi înălţă pistolul, ochind 
către BMW, când acesta trecu în goana mare prin dreptul ei, la o 
viteză cu mult peste optzeci de kilometri la oră. Apăsă repetat pe 
trăgaci, încercând să trimită cât mai multe gloanţe în ţinta rapid 
mişcătoare. 

Unul dintre gloanţele ei nimeri şi făcu ţăndări luneta. Un altul 
lăsă o gaură în portbagaj. Însă celelalte ratară ţinta. Injurând 
printre dinţi, încetă să mai tragă pentru a nu risca să lovească 
vreun martor nevinovat al scenei. 

BMW-ul îşi continuă drumul, îndreptându-se spre nord de-a 
lungul bulevardului, până ce dispăru în crepusculul tot mai 
accentuat. 

Vreme de încă o clipă, Randi rămase perplexă în picioare, 
holbându-se în zare, parcă tot nevrând să-şi creadă ochilor. O 
stupefiase amploarea şi forţa acestui asalt deschis şi ucigaş 
asupra echipei sale de supraveghere. Cum Dumnezeu de li se 
putuse întâmpla una ca asta? se întrebă ea amărâtă. Cum de 
reuşiseră oamenii aceia ai lui Renke să le ia atât de repede urma 
şi cu o asemenea precizie? 

Incet, lăsă pistolul în jos şi se strădui să-i pună piedica. Nu era 
uşor. Mâinile începuseră să-i tremure pe când tensiunea recentei 
lupte se retrăgea, lăsând în loc doar tristeţe şi o furie profundă. 
Apoi se uită înapoi peste umăr, la Fordul sfâşiat de gloanţe. 

Mica sacoşă de pânză abia se vedea lângă una dintre roţile din 
spate. 

O sacoşă, îi spuse mintea ei. Apoi, după câteva fracțiuni de 
secundă, mintea ei se corectă. Nu, gândi ea. E o bombă - o 

geantă cu încărcătură explozivă. 

Fugi, îşi zise Randi. Fugi imediat! Cu mintea brusc 
suprasolicitată, se întoarse şi o rupse la fugă, îndepărtându-se 
cât putea de rapid. Cu pistolul în mână, alerga pe lângă maşinile 
oprite, ai căror şoferi se uitau şocaţi în direcţia dubiţei distruse. 

— Fugiţi! Fugiţi! zbieră femeia la ei în nemţeşte, făcându-le 
semne cu arma din mână. Acolo este o bombă! 

Şi-atunci, încărcătura din geantă explodă. 

In întunecimea din spatele lui Randi izbucni deodată un fulger 
orbitor de lumină albă. Din alergare, se aruncă la pământ, 
ghemuindu-se pentru a se feri, tocmai în momentul în care unda 
de şoc, pornită vuind din chiar centrul puternicei explozii, se 
rostogolea asupra ei. Masivul perete de aer supraîncălzit o săltă 
de pe pavaj şi o rostogoli de câteva ori. In acelaşi timp, ceva ca 
un pumn gigantic - de fapt suprapresiunea provocată de explozie 
- păru să-i scoată şi ultimul strop de aer din plămâni. 

Încetul cu încetul, incandescenta lumină albă scăzu în 
intensitate. Totul deveni întunecat ca smoala. Lumea din jurul ei 
se estompa când ea îşi pierdu cunoştinţa. 

Randi îşi reveni în simţiri doar câteva secunde mai târziu, 
atunci când zăcea chircită, sprijinindu-se de partea laterală a 
unui automobil aruncat de suflul exploziei de-a curmezişul, peste 
stradă. Pe jumătate asurzită, cu urechile încă ţiuindu-i, se strădui 
să se ridice mai întâi în şezut, apoi în picioare, tresărind 
involuntar din cauza durerilor din muşchii loviți şi din porțiunile 
de piele zgâriate şi sângerânde. 

De jur împrejurul ei pe stradă, mulţi oameni năuciţi şi răniţi se 
târau afară din maşinile lor care fuseseră izbite de unda de şoc a 
exploziei şi împroşcate cu rămăşiţe de sfărâmături aruncate de 
suflu. Alţii, plini de sânge şi oblojindu-şi membrele rupte, se 
poticneau orbecăind să iasă din magazinele şi din locuinţele lor 
afectate de explozia bombei. Uriaşa deflagraţie smulsese 
acoperişuri de pe case, dărâmase hornuri şi spărsese toate 
geamurile care dădeau spre stradă, umplând cu o ploaie de 
cioburi camerele de zi, bucătăriile, dormitoarele şi vitrinele 
magazinelor. 

Incet, Randi se întoarse şi se uită la locul în care se aflase 
dubiţa lor. 

Fordul se volatilizase la propriu, rămas acum doar o urâtă 
îngrămădeală de resturi contorsionate şi arzânde. 

Toate celelalte maşini care fuseseră parcate la mai puţin de 
cincizeci de metri de dubiţa sfărâmată erau acum răsturnate şi 

aruncate pretutindeni pe Clayallee - turtite, lovite şi învăluite în 
flăcări portocalii. Un fum gros şi negru se împrăştia pe drum. 

Randi îşi reprimă lacrimile. Nu era vreme pentru tristeţe, 
hotărî ea. Dacă va trăi destul, va veni şi rândul tristeţii. 

Străduindu-se să se concentreze, verifică rapid echipamentul. 
Staţia ei de radio era moartă acum, probabil stricată definitiv în 
momentul în care explozia o aruncase pe Randi la pământ şi o 
rostogolise pe pavaj. Dar, momentan, asta nu mai conta, gândi 
ea tristă. In definitiv, nici măcar nu mai avea cu cine să ia 
legătura. Apoi îşi zări pistolul Beretta căzut pe trotuar, la câţiva 
metri depărtare şi şchiopătă până acolo ca să-l recupereze. 

Incruntându-se şi concentrându-se, Randi îşi examină atent 
arma. Cu toate că patul şi ţeava pistolului erau zgâriate şi lovite, 
percutorul, arcul trăgaciului, mecanismul închizătorului şi acul 
declanşator păreau neafectate. Un colţ al gurii ei se arcui în sus, 
într-un rânjet autopersiflant. După cum arăta la prima vedere, 
pistolul de 9 mm părea într-o formă mai bună decât ea însăşi. 

Deblocă încărcătorul pe jumătate golit, îl scoase şi îl băgă într- 
unul din buzunarele scurtei sale. Apoi înfipse în pistol un alt 
încărcător plin cu cincisprezece cartuşe, trase de închizător 
introducând un glonţ pe ţeavă şi cobori încet percutorul. Acum 
era pregătită. 

Repuse pistolul în tocul de umăr şi mai aruncă o ultimă privire 
în direcţia epavelor arzânde care erau risipite pe Clayallee. Se 
auzeau deja sirenele poliţiei, ale pompierilor şi ale ambulanţelor, 
urlând din ce în ce mai tare - autorităţile nemţeşti începeau să 
reacționeze la dezastru. 

Venise vremea să plece de-acolo. 

Ea se întoarse şi plecă spre vest, adâncindu-se tot mai mult 
între copacii din rezervaţia naturală a parcului Grunewald, până 
ce nu mai putea fi zărită de pe drum. Odată ajunsă acolo, coti 
către nord şi începu o alergare aplecată şi dureroasă, mişcându- 
se din ce în ce mai repede printre umbre şi printre arborii 
înveşmântaţi în alb. 

Centrul Spatial Suprem de Comandă din 
apropierea Moscovei 

Generalul-colonel Leonid Averkovici Nesterenko, înaltul şi 
spilcuitul comandant suprem al forţelor militare spaţiale din 
Federaţia Rusă, păşea sprinten pe coridorul care lega cartierul 
său general cu Centrul de Control Operaţional. Strălucitoarea 
iluminare fluorescentă din tavan şi o neîntreruptă adiere de aer 
răcoros şi proaspăt-mirositor din conductele de ventilaţie făceau 
să nu te gândeşti că această masivă instalaţie era îngropată la 
sute de metri sub pământ, ecranată şi protejată împotriva 
atacurilor prin intermediul unor plăci groase de beton armat cu 
oţel. Intrarea foarte bine apărată şi tunelurile de ieşire erau 
camuflate în pădurile dese de mesteceni de la nord de Moscova. 

Cele două santinele înarmate care stăteau de pază în 
exteriorul Centrului de Operaţiuni încremeniră în poziţie de 
drepţi, cu atenţia încordată, la apropierea generalului. 

Nesterenko le ignoră. Deşi pedant de obicei şi atent la 
fineţurile oficialei politeţi militare, acum se simţea prea presat de 


timp. 
Nesterenko împinse repede uşa şi se precipită în gigantica 
sală din spatele ei. Pe măsură ce ochii i se obişnuiau cu 


iluminarea mai scăzută din imensa încăpere, putu să vadă mai 
bine şirurile succesive de console de control. Ofițerii de la fiecare 
consolă erau ocupați fie cu monitorizarea sistemelor de sateliți şi 
de avertizare timpurie prin radiolocaţie, fie cu discuţii liniştite 
prin intermediul echipamentelor de telecomunicaţii securizate cu 
colegii lor din bazele de lansare a rachetelor, din staţiile de la 
suprafaţă şi din posturile locale de comandă, împrăştiate pe 
întreg teritoriul Rusiei. 

In capătul cel mai îndepărtat al Centrului, un enorm ecran cât 
tot peretele înfăţişa planiglobul, precum şi navele spaţiale 
strategice şi sateliții care se învârteau în jurul Terrei. Nişte linii 
punctate de un galben strălucitor descriau traiectoriile orbitale 
estimate ale tuturor obiectelor care se mişcau în spaţiul cosmic 
din jurul Pământului, în vreme ce mici săgeți vectoriale verzi 
indicau poziţiile lor curente. 

Ofiţerul de serviciu, un bărbat scund cu bărbie pătrată, pe 
nume Baranov, i se alătură lui Nesterenko, raportându-i: 

— Domnule, americanii îşi remanevrează unul dintre sateliții 
lor de recunoaştere, tip Lacrosse, cu captare de imagini prin 
radar. 

Nesterenko se încruntă. 

— Arată-mi şi mie. 

Bărbatul se întoarse şi răcni un ordin către unul dintre 
subordonații săi de la cea mai apropiată consolă de con trol: 

— Afişează datele lui Lacrosse-Cinci. 

Una dintre săgețile care clipeau intermitent pe giganticul 
ecran îşi schimbă imediat culoarea din verde în roşie. 
Concomitent, începu să apară încet o nouă linie punctată care se 
abătea de la traiectoria orbitală anterior înregistrată a satelitului. 

— Am detectat modificarea orbitei acum aproximativ cinci 
minute, adăugă Baranov. 

Nesterenko dădu din cap încruntat, urmărind atent noul curs 
estimat al lui Lacrosse-Cinci. 

— Ce au de gând prietenii noştri americani? murmură el, după 
care se întoarse spre Baranov. Arată-mi acum o imagine 
detaliată a locului în care traiectoria nou-estimată traversează 
frontierele noastre. Şi mai pune şi câteva semne care să indice 
locurile în care ne putem aştepta ca americanii să câştige o mai 
bună posibilitate de recunoaştere de pe acest nou traseu orbital. 

Imaginea din ecranul de pe perete tremură şi se extinse rapid, 
mărind anumite porţiuni şi focalizându-se pe o arie cu mult mai 
restrânsă - Ucraina, Belarus şi partea de vest a Rusiei. Casete 
strălucitoare marcau imense fâşii de teritoriu situate de-a lungul 
unei diagonale mergând spre nord-est, de la Kiev la Moscova şi 
dincolo de Moscova. Zonele de concentrare pentru diviziile de 
tancuri şi pentru trupele motorizate de puşcaşi, desemnate să 
invadeze Ucraina, se aflau exact în mijlocul uneia dintre aceste 
casete intens luminate. 

— La dracu’, murmură Nesterenko. Satelitul Lacrosse era 
echipat cu un extrem de puternic sistem de captare a imaginilor 
prin radar, cu o mare deschidere şi o mare forţă de sinteză a 
datelor culese, un sistem capabil să „vadă” prin stratul de nori şi 
de praf, ca şi prin întuneric. Zonele de reunire pentru 
operaţiunea JUKOV erau ele ascunse sub mai multe straturi de 
reţele de camuflaj care absorbeau undele radar, însă nimeni nu 
putea fi sigur că materialul acela experimental va izbuti să 
devieze cu succes o atât de atentă cercetare. 

— Avem un Păianjen pe poziţie, îi reaminti Baranov liniştit, 
arătând către o altă săgeată vectorială care clipea pe ecran. 
Calculatoarele noastre pentru urmărirea țintelor au previzionat 
că el va fi eficient încă treizeci de minute. 

Nesterenko dădu încordat din cap. Păianjenul era unul dintre 
cele mai secrete sisteme de arme spaţiale pe care le deţinea 
Rusia. Deghizat sub forma unor comuni sateliți civili de 

telecomunicaţii, meteorologici sau pentru navigaţie, fiecare 
Păianjen cuprindea şi arme antisatelit care puteau fi folosite 
contra platformelor spaţiale inamice pe orbite circumterestre 
joase. In teorie, orice astfel de atac putea fi desfăşurat pe 
ascuns. Dar în practică? In cazul în care ar fi detectată, orice 
încercare rusească de a distruge un satelit american de spionaj 
ar putea fi lesne interpretată drept un act de război. 

Apoi generalul ridică din umeri. Această decizie depăşea 
autoritatea lui. Bărbatul înaintă până la cea mai apropiată 
consolă şi ridică receptorul unui telefon roşu securizat. 

— Sunt  generalul-colonel Nesterenko. Fă-mi legătura cu 
Kremlinul, ceru el apăsat operatorului de la celălalt capăt al 
firului. Trebuie să vorbesc imediat cu preşedintele. Informează-l 
că este o convorbire cu prioritate de război. 


Pe orbită 


La patru sute de kilometri deasupra mărilor însorite ale Terrei 
şi a întinderilor cafenii, verzi şi albe de pământ, un satelit 
meteorologic rusesc, înregistrat oficial drept COSMOS-8B, se 
deplasa pe orbita lui eliptică obişnuită, mişcându-se cu o viteză 
de douăzeci şi şapte de mii de kilometri pe oră. In realitate, falsul 
satelit meteorologic era un purtător de arme, cu numele de cod 
Păianjenul Doisprezece. Acum, pe când satelitul zbura foarte sus 
pe deasupra coastei africane, antena de înaltă frecvenţă pentru 
recepţionare de date a acestui vehicul spaţial începu să 
primească transmisii încriptate, conţinând o nouă programare 
pentru computerele de la bord. 

In cursul celor şaizeci de secunde după primirea ultimei 
transmisii, Păianjenul Doisprezece a devenit activ, lansând 
rachetele sale de mică altitudine care scuipau în urma lor în 
spaţiu mici nori de vapori. Incet, satelitul lung, de formă 
cilindrică, s-a întors pe un arc de cerc până ce botul lui bont s-a 
îndreptat spre un anumit punct din spaţiu, deasupra orizontului 
curb al Terrei. În momentul în care Păianjenul Doisprezece a 
atins unghiul dorit, a lansat alte rachete, începând să se 
rotească. A fost comutat atunci un releu şi au fost deschise 
trapele de la baza botului. 

Şase vehicule spaţiale mai mici - de formă conică, cu 
încărcături explozive antisatelit - au ieşit prin trape şi şi-au 

încetinit uşor deplasarea, frânate fiind de nişte ciorchini de 
minuscule servomecanisme de manevrare care funcționau într-o 
secvenţă programată anterior. Pe măsură ce erau frânate, 
trapele începură să cadă spre pământ, descriind în jos o largă 
curbă care urma să le aducă, cu o remarcabilă precizie, către 
acel îndepărtat punct precis calculat. 

In momentul în care cele şase trape ajunseseră la câţiva 
kilometri depărtare de el, Păianjenul Doisprezece trecu la 
efectuarea ultimei secvenţe programate.  Incărcăturile 
autodistructive amplasate în punctele esenţiale din satelitul de 
zece tone explodară cu scurte, dar intense fulgerări orbitoare, 
suficient de strălucitoare încât să fie remarcate atât de senzorii 
americani, cât şi de cei ruseşti care orbitau la mare înălţime în 
jurul globului pământesc. Detonările focoaselor rupseră în bucăţi 
Păianjenul Doisprezece, sfărâmându-i antenele şi panourile 
solare şi găurind şi rezervoarele de combustibil ale acestuia. 

Imprăştiind în toate direcţiile vapori de apă şi combustibil, 
epava distrusă începu să se deplaseze în derivă prin spaţiul 
cosmic, lepădând fragmente tot mai mici în timp ce cobora încet 
către marginile superioare ale atmosferei terestre. Camuflate de 
exploziile mai luminoase din spatele lor, cele şase trape 
antisatelit fură şi ele detonate. Fiecare dintre aceste şase 
explozii eliberă în spaţiu câte o grindină de mii de minuscule 
bucăţi de titan cu marginile extrem de ascuţite. impreună, 
formară un gigantic nor de schije, un letal nor zburând înainte cu 
o viteză de peste şapte kilometri pe secundă. 

La patruzeci şi cinci de secunde după aceea şi la mai mult de 
trei sute de kilometri mai jos, norul de schije intersectă traseul 
orbital al lui Lacrosse-Cinci, unul dintre singurii doi sateliți 
americani dotați cu sistem de captare a imaginilor prin radar, 
sateliți care se roteau pe orbite circumterestre. 


Centrul Spatial Suprem de Comandă 


— Radarul nostru de urmărire confirmă multiple lovituri de 
schije asupra lui Lacrosse-Cinci, zise Baranov, jubilând, în vreme 
ce asculta atent raportul transmis de unul dintre ofiţerii săi de 
supraveghere. Baranov întoarse capul în direcţia lui Nesterenko. 
Evaluările preliminare ale stricăciunilor produse arată că satelitul 

american de spionaj a fost total distrus. 

Generalul-colonel Nesterenko dădu liniştit din cap. Ridică din 
nou receptorul telefonului roşu. 

— Nesterenko la telefon, spuse el calm. Fă-mi urgent legătura 
cu Comandamentul Spaţial al Statelor Unite. 

Omul se uită în direcţia lui Baranov cu un zâmbet uşor pe 
buze, aşteptând să se stabilească legătura directă şi îi spuse 
acestuia: 

— Va trebui să-mi exprim cele mai sincere regrete şi cele mai 
serioase scuze pentru  îngrozitoarele distrugeri provocate 
accidental de catastrofala explozie care a avut loc la bordul 
unuia dintre sateliții noştri meteorologici din clasa COSMOS. 

— Şi socotiți că americanii vă vor crede? 

Nesterenko înălţă din umeri. 

— Poate că da, poate că nu. Mai important este că nu mai au 
posibilitatea de a lansa în timp util un înlocuitor pentru satelitul 
lor de spionaj prin radar. lar curând, foarte curând, noi nu vom 
mai fi obligaţi să ne sinchisim prea tare de ceea ce cred sau nu 
cred americanii. Şi nici măcar de ceea ce ar fi ei în stare să facă. 


Casa Albă 


Era încă devreme de dimineaţă când un agent în uniformă de 
la Serviciul Secret îl conduse pe Fred Klein în biroul particular al 
preşedintelui de la etaj, în Aripa de Est. Incăperea, plină cu cărţi 
vechi, cu copii după lucrările lui Fredric Remington şi Georgia 
O'Keefe, precum şi cu fotografii ale peisajului accidentat din New 
Mexico, era numai şi numai a lui Castilia - refugiul lui personal, 
unde putea să scape de frenezia obişnuită din spaţiile mai 
populate ale Casei Albe. 

Preşedintele şedea într-unul dintre cele două fotolii mari din 
odaie, răsfoind abătut informarea din dimineaţa aceea a 
serviciilor de spionaj. Lângă el, pe o tavă, era neatins micul 
dejun. Castilia făcu un semn în direcţia celuilalt fotoliu şi îl 
îndemnă pe Klein: 

— la loc, Fred. 

Musafirul se supuse. 

Cu un gest ostenit, Castilia împinse la o parte maldărul de 
hârtii şi se întoarse spre vechiul său prieten. 

— Au mai sosit veşti proaspete de la Smith sau de la ceilalţi 

din Moscova? 

— Incă nu, însă mă aştept să primesc următorul lor raport cel 
mai târziu peste câteva ore, răspunse Klein. 

Preşedintele dădu din cap cu un aer sumbru. 

— Asta-i bine, deoarece o să am nevoie de cât mai multe 
informaţii - şi asta cât de curând. Cu siguranţă în următoarele 
patruzeci şi opt de ore. 

Klein ridică dintr-o sprânceană. 

— Sunt din ce în ce mai convins că orice or plănui ruşii se va 
întâmpla în foarte scurt timp, explică Sam Castilia. Ceea ce 
înseamnă că noi avem şi mai puţină vreme pentru a-i contracara. 

— Da, domnule, încuviinţă şeful lui Covert-One. 

In cazul în care zvonurile auzite de Smith şi Fiona Devin cu 
privire la ritmul accelerat al pregătirilor militare ruseşti se 
dovedeau întemeiate, atunci Statele Unite şi aliaţii lor ar fi deja 
în situaţia de a se grăbi foarte tare pentru a putea reacţiona în 
timp util. 

— Convoc o întâlnire secretă cu reprezentanţii la nivel înalt ai 
unora dintre cei mai apropiaţi aliaţi ai noştri, îl informă Castilia. 
Ai acelora care au încă o respectabilă forţă militară - Marea 
Britanie, Franţa, Germania şi Japonia, pentru început. Vreau să 
concepem un răspuns comun către Kremlin, o serie de măsuri 
concrete care îl vor sili pe Dudarev să renunţe încă înainte de a 
declanşa indiferent ce operaţiune ar avea el în pregătire acum. 

— Când? întrebă liniştit Klein. 

— În dimineaţa zilei de 22 februarie, răspunse preşedintele. 
Nu văd cum ne-am putea permite să aşteptăm mai mult decât 
atât. 

Klein se încruntă. 

— Este un termen foarte strâns, zise el într-un târziu. Nu ştiu 
dacă mă pot angaja să obţin rezultate concrete până atunci. 

Castilia dădu din cap. 

— Inţeleg, Fred. Dar ăsta este tot răgazul care ne-a mai 
rămas. Crede-mă, aceleaşi imposibile solicitări le-am transmis şi 
celorlalţi. La întrunirea de aseară a Consiliului de Securitate 
Naţională am ordonat redirecţionarea parţială a fiecărei 
componente a capacităţilor noastre de culegere de informaţii - 
sateliți de spionaj, staţii de interceptare a semnalelor şi orice 
reţele de agenţi mai avem - către aceeaşi misiune comună. 
Atunci când aliaţii noştri îşi vor face apariţia în Biroul Oval, voi 
avea nevoie de probe solide şi convingătoare în legătură cu 
intenţiile agresive ale Rusiei. 

— Şi dacă nu putem să ţi le furnizăm în timp util? 

Preşedintele oftă. 

— Întâlnirea va avea oricum loc, însă nu-mi fac prea mari 
iluzii. Fără nimic mai mult decât propriile mele temeri şi vagi 
bănuieli referitor la posibile tulburări, este foarte puţin probabil 
cu altcineva să fie dispus să ni se alăture pentru a ţine piept 
Moscovei. 

Klein dădu încordat din cap. 

— Am să-i comunic şi colonelului Smith, cât mai repede 
posibil, intervalul critic de timp. 

— Aşa să faci, răspunse liniştit Castilia. Nu-mi place câtuşi de 
puţin să-ţi cer să-ţi expui oamenii unui pericol şi mai mare, dar n- 
am încotro. Preşedintele tăcu, auzind apelul telefonic de pe linia 
securizată. Răspunse imediat. Da? 

In timp ce Klein îl urmărea, faţa largă şi adânc brăzdată a 
preşedintelui se lungi. Brusc, arătă cu mulţi ani mai bătrân. 

— Când? întrebă Castilia, încleştând mâna pe receptor până 
ce i se albiră articulațiile degetelor. Ascultă răspunsul, după care 
dădu din cap ferm. Înţeleg, amirale, zise el încet. 

Castilia întrerupse convorbirea, după care formă un număr de 
interior de la Casa Albă. 

— Charlie, la telefon, Sam Castilia, i se adresă el şefului său de 
cabinet. Convoacă imediat Consiliul Naţional de Securitate. Avem 
o situaţie de urgenţă. 

Când termină convorbirea, preşedintele se întoarse spre Klein 
cu o privire ostenită şi descurajată şi îi spuse: 

— La telefon a fost amiralul Brose. A primit adineaori o 
comunicare de urgenţă de la Sediul Comandamentului Spaţial 
din Colorado. In spaţiul cosmic a avut loc o explozie şi noi am 
pierdut unul dintre cei mai sofisticaţi sateliți de spionaj - 
Lacrosse-Cinci. 

în nordul Moscovei 


Se făcuse întuneric beznă când Jon Smith şi Fiona Devin 
ajunseră la următoarea lor destinaţie, o mare proprietate 
deţinută cândva de Aleksandr Zakarov, bătrânul care fusese cea 
de-a doua victimă a suspectei izbucniri a bolii pe care o 
investigau. Inainte de a se pensiona, Zakarov fusese atât un 

influent membru al Partidului Comunist, aflat la putere, cât şi 
director al unui combinat din industria grea. In decursul primilor 
ani sălbatici ai capitalismului de cumetrie care a urmat 
dezmembrării Uniunii Sovietice, el a câştigat o avere substanţială 
din vânzarea de aşa-zise „acţiuni” la fabricile pe care le controla. 

Luxoasa proprietate pe care şi-o cumpărase cu o parte din 
banii pe care îi jefuise din avutul obştesc era amplasată la 
distanţă de o oră bună cu maşina spre nord, dincolo de şoseaua 
exterioară de centură. In timp ce trecea încet pe drumeaguri de 
ţară înguste şi acoperite de zăpadă, printre sumbre porţiuni 
împădurite şi pe lângă sate micuţe şi biserici părăsite, Smith se 
întreba de ce bogata văduvă a lui Zakarov optase să locuiască 
atât de departe în afara Moscovei - şi mai ales în lunile lungi, reci 
şi întunecoase de iarnă. Pentru cea mai mare parte a elitei 
bogate a oraşului, reşedinţele de la ţară erau în principal locuri 
rustice de refugiu pe timp de vară, locuri de evadare şi de 
relaxare în zilele şi nopţile caniculare atât de obişnuite în iulie şi 
august. Puţini dintre ei se mai gândeau să abandoneze confortul 
capitalei după căderea primilor fulgi de zăpadă, poate doar cu 
excepţia unor sporadice weekenduri sau vacanțe dedicate 
schiului pe coclauri sau practicării altor sporturi de iarnă. 

In primele cinci minute după ce au fost conduşi în elegant 
mobilată ei cameră de zi, nici Jon şi nici Fiona nu se mai întrebau 
de ce văduva fostului personaj de marcă din partid locuia într-o 
astfel de izolare. Gazda lor, o persoană distantă, nici nu îşi dorea 
şi nici nu se bucura de compania altora. Prefera o viaţă de 
singurătate, însoţită doar de o mână de servitori plătiţi să 
gătească, să curețe şi să-i satisfacă orice mărunt şi excentric 
capriciu. 

Doamna Irina Zakarova era o femeie mărunţică, cu un nas 
ascuţit, ca un obleţ şi ochi mici, negri şi lacomi, care păreau tot 
timpul în mişcare - observând, judecând şi apoi ignorând cu 
dispreţ. Faţa ei îngustă şi brăzdată de cute adânci purta amara şi 
caustica încruntare a cuiva care nu aşteaptă niciodată prea mult 
de la nimeni şi care descoperă că aproape întotdeauna 
neînsemnatele aşteptări din partea celorlalţi oameni au fost pe 
de-a-ntregul justificate. Cu o căutătură pizmaşă, termină de 
examinat împuternicirile contrafăcute ale lui Smith din partea 
Organizaţiei Mondiale a Sănătăţii, după care îi înapoie 
documentele şi ridică nepăsătoare din umeri. 

— Foarte bine. Poţi începe să mă întrebi, doctore Strand. Nu-ţi 
promit prea multe răspunsuri utile. Ca să-ţi spun drept, găsesc 

că toată povestea cu ultima boală a soţului meu a fost foarte 
plictisitoare. Colţurile gurii ei se coborâră parcă şi mai jos. Toţi 
doctorii aceia ridicoli şi asistentele şi funcţionarii de la Ministerul 
Sănătăţii, care îmi puneau aceleaşi exasperante întrebări: Ce a 
mâncat ultima oară? A fost expus vreodată la radiaţii? Ce 
tratamente urma? Şi apoi iar şi iar, într-un interogatoriu fără de 
sfârşit. Totul era atât de absurd. 

— In ce sens era absurd? întrebă Smith prudent. 

— Pentru simplul motiv că Aleksandr era o enciclopedie 
ambulantă de boli şi de vicii, răspunse glacial doamna Zakarova. 
A fumat, a băut şi a mâncat prea mult toată viaţa lui. Ar fi putut 
să-l răpună orice - un atac de inimă, un accident vascular 
cerebral, un cancer... absolut orice maladie. Aşa încât faptul că 
trupul lui a cedat în final nu era o surpriză prea mare sau de 
vreun interes real pentru mine. Chiar nu înţeleg toată tevatura 
pe care au stârnit-o doctorii în legătură cu moartea lui. 

— Au mai fost răpuşi şi alţi oameni de aceeaşi stranie maladie, 
aminti lapidar Fiona. Printre ei se numără şi un băieţel nevinovat, 
care n-avea nici unul dintre năravurile soţului dumneavoastră. 

— Chiar aşa? o întrebă calm cealaltă femeie. Un copil 
altminteri sănătos? 

Smith dădu din cap, străduindu-se să-şi ascundă propria 
antipatie la adresa acelei femei reci, remarcabil de egoistă. 

— Ce bizar! comentă doamna Zakarova, dând încă o dată din 
umeri cu aceeaşi detaşare emoţională. Oftă plictisită. Păi, 
presupun că trebuie să vă ajut fără să ţin seama de faptul că nu- 
mi face plăcere. 

Răbdător, mult mai răbdător decât ar fi presupus că se poate, 
Smith îi puse acelaşi set de întrebări referitoare la sănătate pe 
care îl pusese şi soţilor Voronov. Ca şi mai înainte, Fiona îşi notă 
cu grijă răspunsurile înnebunitor de incomplete cum erau. 

În cele din urmă, când femeia bătrână începu să dea 
indubitabile semne că ajunsese aproape la capătul propriei sale 
răbdări, Jon hotărî că venise vremea să deplaseze întrebările 
spre aria lor de interes maxim - Centrul European de Cercetări în 
Domeniul Populaţiei şi prelevarea de mostre de ADN din jurul 
Moscovei. 

— Vă mulţumim pentru timpul pe care ni l-aţi acordat, doamnă 
Zakarova. Ne-aţi fost de un real folos, minţi Smith, sprijinindu-se 
de spătarul scaunului şi începând să-şi strângă hârtiile. Apoi se 
opri însă şi continuă: A, era să uit! Ar mai fi o singură chestiune 
mică. 

— Da? 

— Din datele pe care le avem rezultă că dumneavoastră şi 
soţul dumneavoastră aţi fi participat anul trecut la un studiu 
asupra ADN-ului, spuse detaşat Smith, făcându-şi cruce cu limba 
în gură. Corect? 

— Vorbiţi despre marele studiu genetic? Femeia pufai. Oh, da. 
Ne-am frecat cu nişte periuţe în gură, la cererea unor oameni cu 
totul străini, în numele ştiinţei. A fost un ritual dezgustător, dacă 
vreţi părerea mea. Insă Aleksandr s-a arătat foarte entuziasmat 
de întregul proces grotesc. Dădu dispreţuitor din cap. Soţul meu 
era un prost. El chiar credea că acest aşa-numit proiect al 
Originilor Slavilor va dovedi una dintre prosteştile lui teorii 
preferate - cum că noi, ruşii, constituim apogeul dezvoltării pe 
plan european evoluționist, rasial şi etnic. 

jon se strădui să afişeze un zâmbet cât mai evaziv, 
ascunzându-şi propria exaltare. Acum era absolut sigur că 
descoperiseră o parte importantă a originilor acelei boli letale. 

După ce el şi Fiona Devin terminaseră de discutat cu soţii 
Voronov, în dimineaţa aceea, se întorseseră amândoi în 
siguranţă la casa lor conspirativă din cartierul Zamoskvorecie. 
Apoi, în timp ce el revăzuse însemnările şi dăduse telefoanele 
necesare pentru a stabili această întrevedere, Fiona îşi petrecuse 
mai multe ore on-line, încercând să afle cât mai multe despre 
Centrul European de Cercetări în Domeniul Populaţiei (CECDP) şi 
despre proiectul acestuia privind Originile Slavilor. Deoarece era 
prea riscant să apeleze acum la sursele ei obişnuite de 
informaţii, datele amănunțite de care aveau nevoie erau dificil de 
găsit. Cu toate astea însă, două puncte importante ale enigmei 
deveniseră clare. 

In primul rând, deşi Originile Slavilor constituia o foarte 
extinsă, costisitoare şi ambițioasă iniţiativă ştiinţifică, cercetătorii 
nu colectaseră ADN decât de la o mie dintre cele peste nouă 
milioane de oameni care locuiau în regiunea Moscovei. Pentru 
evaluarea deplasărilor istorice ale populațiilor slave, eşantionul 
era suficient - mai ales combinat cu miile de alte eşantioane 
colectate din alte ţări din Europa de Est şi din fostele republici 
sovietice. Dar asta însemna şi că această legătură între băiatul 
de şapte ani Mihail Voronov şi bătrânul de şaptezeci şi cinci de 
ani Aleksandr Zakarov era mai mult decât o operaţiune oarbă de 
alegere la întâmplare. Probabilitatea de a nu avea loc o 
asemenea coincidenţă era de ordinul a optzeci şi unu de 
milioane la unu. 

În al doilea rând, numele lui Konstantin Malkovici apăruse şi 
aici. Corporaţii şi fundaţii controlate de el asigurau o substanţială 
proporţie din fondurile de finanţare ale CECDP. Puţine detalieri şi 
precizări asupra bugetului Centrului erau de domeniul public, 
însă Fiona era absolut sigură că banii miliardarului subvenţionau 
direct proiectul Originile Slavilor. 

Smith făcu o grimasă. O potenţială legătură între Konstantin 
Malkovici şi ambulanţa de la Centrul Medical Sfântul Chiril putea 
fi considerată întâmplătoare şi scoasă din discuţie. Dar nu două 
coincidenţe. Malkovici era incontestabil amestecat în această 
conspirație, împreună cu amicul său de la Kremlin, Viktor 
Dudarev. 


În pădurea care înconjura proprietatea, Oleg Kirov se lungise 
rezemat îndărătul unui buştean pe jumătate îngropat în zăpadă, 
supraveghind cu mare atenţie poteca desfundată, cu făgaşe 
adânci, care se desprindea din cel mai apropiat drumeag de ţară. 
Dispozitivul militar suplimentar de vedere pe timp de noapte 
transforma întunericul învăluitor într-o zi monocromatică de o 
nuanţă verde. La circa douăzeci de metri în spatele lui, acoperită 
cu crengi şi rămurele pentru a-i camufla silueta, se afla joasa 
structură a maşinii sale GAZ Hunter, în mare parte echivalentul 
rusesc al Jeep-ului american Wrangler. 

Kirov venise la ferma lui Zakarov înaintea lui Smith şi a Fionei 
Devin. Prima lui sarcină fusese să cerceteze rapid zona pentru a 
descoperi eventuale semne de primejdie. A doua fusese aceea 
de a-şi găsi acest post ascuns de observaţie, camuflându-se într- 
un loc de unde putea ţine sub supraveghere cea mai probabilă 
cale de acces spre casă cât timp Jon şi Fiona desfăşurau ancheta. 
Colţurile gurii i se lăsară în jos. Spera ca ei să se grăbească. 

Rusul cu umeri laţi dârdâia, frigul intrându-i în oase în ciuda 
protecţiei oferite de haina groasă de iarnă, de căciulă şi mănuşi. 
Temperatura, deja sub zero grade Celsius, scădea rapid pe 
măsură ce se înnopta. 

Inţelesese nevoia prietenilor săi de a confirma informaţia pe 
care le-o furnizaseră soţii Voronov, însă avea grave presimţiri în 
legătură cu o deplasare la o atât de mare distanţă de Moscova. 
Aici, în acest aspru şi ameninţător peisaj, toţi trei erau foarte 
expuşi. Nu existau aglomerări umane în mijlocul cărora să se 
poată pierde. Nici staţii de metrou sau magazine universale în 
care puteai să intri ca să scapi şi să fugi. Aici nu erau decât 
copaci şi zăpadă şi câteva drumuri care rămâneau total pustii la 

lăsarea întunericului. 

Oftând, rusul se concentră asupra maşinii parcate lângă uşa 
de la intrare. Doamna Zakarova îşi ţinea Mercedesul într-un garaj 
încălzit, de lângă casă. Rarii ei oaspeţi trebuiau să se descurce 
cu parcarea pe o mică porţiune acoperită cu pietriş îngheţat. 
Nimic nu părea să se mişte pe lângă sedanul Volga, albastru- 
închis, de care făcuse el rost pentru cei doi americani. 

Apoi, brusc, Kirov înlemni. Auzi zgomotul unor motoare 
puternice venind printre arbori. Zgomotele se auzeau încă de la 
o distanţă apreciabilă, dar e sigur că se apropiau. Bărbatul se 
săltă ca să vadă mai bine, după care se întinse iar pe pământ, 
băgând mâna în buzunar cu o grabă înfricoşată. 

Telefonul celular al lui Smith începu să sune brusc. 

— Scuzaţi-mă, vă rog, îi spuse el văduvei, după care deschise 
telefonul şi răspunse: Da? 

La telefon era Kirov. 

— Trebuie să plecaţi de-acolo, Jon. Imediat! spuse rusul 
apăsat. Două maşini fără însemne distinctive s-au abătut de pe 
drumul principal şi se îndreaptă spre dacea. leşiţi chiar acum! 
Luaţi-o prin spate! 

— Am pornit, răspunse Smith înspăimântat, după care închise 
telefonul şi se ridică, înşfăcându-şi concomitent haina de iarnă. 
Simţi patul pistolului Makarov de 9 mm ascuns într-un buzunar al 
hainei. O clipă, Jon se simţi tentat să opună rezistenţă de-acolo, 
din casă, luptând de la adăpost în loc să iasă în câmp deschis. 
Dar imediat respinse ideea. Văduva şi servitorii fiind în casă, nu 
putea risca să provoace acolo un schimb de focuri. Dacă ar fi 
început să zboare gloanţe care încotro, prea mulţi oameni 
nevinovaţi ar fi putut fi răniţi sau omorâţi. 

— Necazuri? îl întrebă iute Fiona în engleză. Se ridicase în 
acelaşi timp, adunându-şi haina şi mănuşile. 

— Avem musafiri nepoftiţi, îi răspunse el tot în engleză. Lăsăm 
aici maşina şi ieşim prin spate. Oleg ne aşteaptă afară. 

Palidă şi încordată, ea dădu din cap. 

Bătrâna rusoaică se uita nedumerită la ei. 

— Asta a fost tot ce aţi vrut să mă întrebaţi? Acum plecaţi? 

Smith dădu din cap. 

— Da, doamnă Zakarova, plecăm. Chiar acum. Ignorând 
protestele văduvei uluite, o conduse pe Fiona afară din camera 
de zi, în holul central de trecere al casei. Acolo dădură peste o 
menajeră corpolentă, între două vârste, care aducea o tavă cu 
ceaiul şi fursecurile pe care le promisese stăpâna casei nu prea 
încântată oaspeţilor încă de la sosirea lor. Unde este uşa din 
spate? o întrebă Jon. 

Perplexă, menajera arătă cu capul în lungul culoarului, spre 
stânga, în direcţia din care venise ea. 

— Pe-acolo, răspunse femeia, evident buimăcită de întrebare. 
Prin bucătărie. i 

Cei doi americani o ocoliră şi porniră iute pe culoar. In spatele 
lor, cineva începuse să bată tare în uşa solidă de la intrare. 

— Miliția! tună un glas puternic. Deschideţi! 

Jon şi Fiona grăbiră şi mai mult pasul. 

Bucătăria era spațioasă şi dotată cu toate utilităţile practice - 
aragaz, frigider, congelator, cuptor cu microunde şi toate 
celelalte. in atmosfera încălzită se ridicau cele mai îmbietoare 
arome. Într-un colţ, un alt servitor, un bărbat tânăr şi bine făcut, 
şedea la o masă şi îşi termina de mâncat cina, adică un castron 
cu pelmeni - perişoare de came înăbuşite cu smântână şi cu unt. 
Tânărul ridică uimit privirea când cei doi treceau grăbiţi pe lângă 
el. 

— Hei, unde...? 

Smith îi făcu semn cu mâna să stea pe loc. 

— Doamnei acesteia i s-a făcut rău, explică el. Are nevoie de 
puţin aer proaspăt. 

Fără să şovăie, Jon deschise uşa grea de lemn. Lumina şi 
căldura ieşiră în bezna îngheţată, lăsând să se vadă o fâşie 
îngustă de zăpadă albă groasă. Ferma ocupa un mic luminiş din 
pădure, iar copacii cei mai apropiaţi erau la numai câţiva metri 
distanţă. O potecă făcută de paşi prin zăpadă ducea la lăzile de 
gunoi, înşirate în spatele casei. 

— Grăbeşte-te, îi şopti Smith Fionei. De îndată ce ajungem 
printre copaci, aleargă cât poţi de repede. Coteşte la stânga şi 
nu te opri pentru nimic în lume până ce nu-l întâlnim pe Kirov. Ai 
înţeles? 

Incruntată, ea dădu din cap. 

impreună, cei doi americani o luară spre pădure, afundându- 
se până la jumătatea gambelor în stratul de zăpadă îngheţată. 
Smith trase repede o gură de aer, simțind până adânc în plămâni 

muşcătura gerului. Câteva secunde încă, gândi el. Doar atât ne 
mai trebuie ca să scăpăm. 

Deodată, dintre copaci ieşiră trei bărbaţi înarmaţi. Toţi trei 
purtau camuflaj de iarnă şi aveau puşti-mitraliere de fabricaţie 
rusească, tip AKSU. Doi dintre ei erau ceva mai scunzi decât 
Smith, însă bine clădiţi, mişcându-se cu liniştita siguranţă a unor 
soldaţi instruiți. Cel de-al treilea era cu câţiva centimetri mai 
înalt ca Smith, cu ochi reci, de un cenuşiu ca ardezia. In părul 
blond-deschis avea şuviţe cărunte. 

Smith şi cu Fiona încremeniră. 

— Mâinile sus, vă rog, spuse încet, în engleză, bărbatul înalt. 
Altfel, oamenii mei şi cu mine vom fi obligaţi să vă împuşcăm aici 
şi acum, ceea ce ar fi regretabil de neplăcut, nu credeţi? 

Smith se conformă fără grabă şi ridică braţele, cu palmele 
întoarse în afară pentru a arăta că nu e înarmat. Cu coada 
ochiului, o zări pe Fiona făcând acelaşi lucru. Femeii îi pierise 
culoarea din obraji. 

— Aţi luat o decizie înţeleaptă, încuviinţă blondul, după care 
zâmbi glacial. Eu sunt Erich Brandt. lar voi sunteţi faimosul 
colonel Jonathan Smith şi încântătoarea, dar nu mai puţin 
faimoasa doamnă Devin. 

— Smith? Devin? Nu ştiu despre ce vorbeşti, zise Jon înţepat. 
Numele meu este Ştrand, sunt doctorul Kalle Ştrand. lar dânsa 
este doamna Lindkvist. Suntem oameni de ştiinţă şi lucrăm 
pentru Naţiunile Unite. Ştia că încercarea lui era inutilă, însă nu 
era dispus să recunoască cu uşurinţă în faţa celuilalt. Cel puţin, 
nu încă. Dar voi cine sunteţi? Criminali? Hoţi? Răpitori? 

Incă zâmbind, Brandt dădu din cap. 

— Ei, hai, colonele! Să lăsăm jocurile astea! Nu eşti mai 
suedez decât mine. Bărbatul făcu un pas înainte. Dar te felicit 
sincer. Foarte puţini oameni mi-au scăpat atât de multă vreme. 

Smith nu spuse nimic, luptându-se să-şi stăpânească furia de 
a fi căzut atât de uşor în această capcană. Maşinile care veniseră 
în faţa casei fuseseră doar o diversiune, înţelese el amărât - doar 
un mijloc de a-l face să iasă în câmp deschis. 

Brandt ridică din umeri. i 

— Şi stoicismul este o trăsătură pe care o admir. Insă numai 
până la un punct. Făcu un semn cu ţeava puştii-mitralieră către 
casă. Intraţi înapoi! Mişcaţi-vă! 

Incet, Smith şi Fiona se întoarseră. i 

Acum mai erau încă trei bărbaţi înarmaţi în casă. li adunaseră 
în camera de zi pe doamna Zakarova şi pe cei trei servitori - 

menajera corpolentă, tânărul din bucătărie şi un bărbat mai în 
vârstă, care mai avea doar câteva şuviţe de păr lipite de ţeasta 
lui cheală - ţinându-i acum prizonieri. 

Incă aşezată regeşte în fotoliul ei cu spătar înalt, bătrâna 
doamnă se zgâia acum, revoltată la Branat. 

— Ce-i toată aiureala asta? întrebă ea mânioasă. Cum 
îndrăzniţi să daţi buzna în casa mea? 

Fostul ofiţer din poliţia secretă est-germană dădu din umeri. 

— Un regretabil caz de forţă majoră, doamna mea, răspunse el 
molcom. Din nefericire, aceste două persoane, continuă bărbatul 
arătând spre Smith şi Fiona, se ocupă cu spionajul. Sunt duşmani 
ai statului. 

— Ridicol, zise batjocoritor Zakarova. 

Brandt zâmbi din nou. 

— Aşa credeţi? Se întoarse către oamenii săi şi le ordonă: 
Legaţi-le mâinile! Apoi percheziţionaţi-i! Amănunţit. 

Conştient că mai multe arme erau îndreptate direct asupra lui, 
Smith nu făcu nici o mişcare, acceptând cu părere de rău să i se 
lege strâns mâinile la spate cu o bucată de cablu din material 
plastic - cătuşe flexibile, la fel cu cele folosite pentru insurgenți 
şi terorişti capturați în Irak de către trupele Statelor Unite. O auzi 
pe Fiona sâsâind de durere printre dinţii încleştaţi în timp ce era 
supusă aceluiaşi tratament. 

Odată cei doi legaţi şi imobilizaţi, oamenii lui Brandt îi 
percheziţionară minuţios, cu multă pricepere, controlând orice 
loc în care ar fi putut fi ascunsă o armă sau altceva folositor. 
Smith era din ce în ce mai furios - pe ei şi pe sine - pe măsură ce 
percheziţia continua tot mai obraznică. li scoaseră peruca 
blondă, lăsând la vedere părul lui negru, apoi fu nevoit să scuipe 
inserţiile din obraji care îi modificau forma feţei. Se gândea însă 
că pentru Fiona probabil că percheziţia asta era mult mai 
umilitoare. 

Brandt stătea şi urmărea fără vreo reacţie vizibilă cum 
oamenii săi găsiră mai întâi pistolul de 9 mm al lui Smith, apoi 
pistolul Makarov PSM de 5,45 mm al Fionei, după care 
descoperiră şi toate elementele de deghizare, paşapoartele 
contrafăcute şi celelalte documente falsificate şi în final 
telefoanele lor celulare de înaltă tehnologie care le asigurau 
contactele cu Covert-One. Puseseră armele şi toate celelalte 
obiecte pe o măsuţă de cafea, în faţa lui Brandt. Insă el nu 
manifestă un semn de mare interes până când unul dintre 
oamenii lui nu descoperi cuțitul rabatabil camuflat în gheata 

dreaptă a Fionei. 

Brandt luă cuțitul în mână, apăsă uşor pe butonul de pe 
mânerul negru şi văzu ieşind lama mortală. lnălţă surprins dintr-o 
sprânceană spălăcită şi se întoarse în direcţia Fionei cu un surâs 
neutru pe buze: 

— Am văzut înspăimântătoarea rană pe care jucărioara asta a 
ta i-a făcut-o unuia dintre oamenii mei, doamnă Devin. Şi Dmitri 
era un asasin bine antrenat. Mi se pare evident că nu eşti doar o 
simplă ziaristă. 

Fiona ridică sfidător din umeri. 

— Crezi ce vrei, Herr Brandt. N-am nici o vină pentru 
imaginaţia dumitale debordantă. 

Brandt chicoti. N 

— Îndrăzneţe vorbe, doamnă Devin. Însă cred că sunt doar 
vorbe goale. Se întoarse către doamna Zakarova care şedea 
încruntată şi urmărea scena. Vedeţi acum? o întrebă el, încă 
zâmbind. Arme. Deghizări. Paşapoarte false. Şi dispozitive 
sofisticate de telecomunicaţii. Spuneţi-mi, vi se par toate acestea 
articole care trebuie să se afle în dotarea oricărui cercetător 
suedez în domeniul medicinei? Sau s-ar potrivi poate mai bine 
unor spioni străini? 

— Cred că sunt spioni, admise încet femeia mai în vârstă, 
pălind şi mai tare. 

— Aşa ziceam şi eu, încuviinţă liniştit Brandt. Băgă mâna într- 
un buzunar interior al hainei sale de camuflaj, scoase de-acolo o 
pereche de mănuşi subţiri, din latex şi se apucă să şi le pună, 
încet şi metodic. Toţi cei aflaţi în încăpere îl urmăreau în tăcere, 
neputând să-şi ia ochii de la el. Soţul dumneavoastră recent 
decedat a fost odinioară un membru important în conducerea 
Partidului, doamnă. Nu sunteţi o simplă membră a gloatei 
neştiutoare. Spuneţi-mi! Care era pedeapsa pentru spionaj şi 
pentru trădare? 

— Moartea, şopti ea. Pedeapsa cu moartea. 

— Cât se poate de corect răspunsul, zise neamţul. Termină să- 
şi tragă mănuşile pe mâini, apoi se uită la servitorii vizibil 
înfricoşaţi care şedeau aliniaţi pe o canapea cu o piesă din 
secolul al nouăsprezecelea, cu picioarele subţiri şi cu tapiţeria 
bogat lucrată în strălucitoare nuanţe de albastru şi de auriu. Care 
dintre voi este Petr Klimuk? 

Bărbatul mai în vârstă şi cu chelie ridică şovăitor o mână. 

— Eu, domnule, murmură el. 

Brandt surâse vag. 

— Deci tu ne-ai contactat când ai auzit că stăpâna ta va avea 
o întâlnire cu aceşti străini? 

Klimuk dădu din cap cu mai multă înflăcărare acum. 

— Da, răspunse el. Aşa cum mi-aţi cerut astăzi să fac. Mi-aţi 
promis că dacă anunţ că cineva îşi bagă nasul pe-aici şi pune 
întrebări despre soţul ei, voi primi o recompensă. 

— Aşa ţi-am promis, recunoscu glacial Brandt. Şi îţi vei primi 
imediat recompensa. 

Apoi, fără nici o ezitare, bărbatul cu ochi cenuşii luă de pe 
măsuţa de cafea din faţa lui pistolul Makarov al lui Smith, îi ridică 
piedica, ţinti şi îl împuşcă pe Klimuk drept în frunte. Sângele 
ţâşni pe spătarul canapelei, pătând cu un roşu urât tapiseria. 

In vreme ce servitorii ceilalţi se holbau îngroziţi la colegul lor 
ucis, Brandt schimbă puţin direcţia pistolului şi mai trase de două 
ori. Menajera şi bărbatul mai tânăr se prăbuşiră şi ei pe canapea, 
răpuşi fiecare de câte un singur glonţ. 

Fostul ofiţer Stasi se întoarse apoi în altă direcţie. Faţa lui era 
lipsită de orice expresie. 

De o paloare cadaverică acum, doamna Zakarova rămase 
nemişcată în fotoliul său cu spătar înalt, uitându-se la servitorii 
asasinați. 

— De ce? strigă ea furioasă. De ce să-i omori? Ei nu erau 
spioni. Da, Klimuk şi ceilalţi or fi fost ei ignoranți şi proşti, însă n- 
au făcut nimic ca să merite să moară. 

Brandt dădu din umeri. 

— Foarte puţini oameni merită vreodată să moară. Ridică din 
nou pistolul şi trase încă o dată. 

Impuşcată drept în inimă, femeia căzu pe spate în fotoliu. Cu 
ochii holbaţi acum în tavan, îngheţaţi pentru totdeauna într-o 
expresie în care se amestecaseră mânia, disprețul şi întâia 
înţelegere a faptului că şi ea va muri imediat. 

Cu grijă, Brandt lăsă pistolul jos pe podea şi îl trimise cu o 
lovitură de picior până sub canapea, uitându-se apoi la Smith. 

— Când va ajunge aici miliția, ar trebui să ia amprentele de pe 
arma aceea de mare interes, nu crezi? lar amprentele sunt ale 
tale, fireşte. Bărbatul dădu din cap cu o veselie mimată. Voi, 
americanii, sunteţi atât de violenţi şi atât de bucuroşi şi de 
grăbiţi să apăsaţi pe trăgaci. Nu-i de mirare că sunteţi atât de 
dezagreabili pe întreg globul pământesc. 

— Nu eşti decât un ticălos de ucigaş nemernic, cu inima 
împietrită! îl categorisi înverşunată Fiona, vorbind printre dinţii 
încleştaţi. 

— Da, presupun că este o caracterizare cât se poate de 
exactă, spuse Brandt calm. Apoi el o privi cu ochii lui reci şi 
cenuşii. lar acum eşti prizoniera mea, doamnă Devin. Gândeşte- 
te la asta! 

Bărbatul se întoarse către oamenii săi. 

— Luaţi-i! răcni el. Şi să plecăm de-aici! 

Cu unii îmboldindu-i de la spate şi cu alţii deschizându-le 
drumul, Smith şi Fiona fură îmbrânciţi pe uşă afară şi urcați cu 
forţa pe bancheta din spate a unuia dintre cele trei vehicule 
parcate în faţa casei - un Ford Explorer cu tracţiune integrală. În 
faţă se suiră Brandt şi unul dintre oamenii lui. Alt bărbat dintre 
cei rămaşi se strecură la volanul Volgăi cu care veniseră 
americanii, iar ceilalţi se urcară în cea de-a treia maşină, alt Ford 
mare, tot cu tracţiune integrală. 

Unul după altul, Explorerul în care se aflau Brandt şi ambii 
americani în faţă, cele trei vehicule întoarseră pe porţiunea de 
pietriş din faţa casei şi se îndepărtară hurducăind pe poteca 
brăzdată de făgaşe care ducea spre drumeagul de ţară. Odată 
ajunse acolo, în loc să o ia la stânga, vehiculele cotiră în partea 
opusă, adică spre dreapta şi accelerară. 

Ignorând durerea de la încheieturile strânse, Smith se îndreptă 
puţin de spate. Mergeau acum, prin întuneric, către vest. La 
lumina farurilor apăreau pentru scurtă vreme copaci, grămezi 
înalte de zăpadă troienită şi ramificații năpădite de tufişuri către 
vechi drumuri de exploatare, după care dispăreau în noapte, în 
urma lor. 

Jon îi aruncă o privire Fionei, ca să vadă dacă remarcase şi ea. 
Femeia dădu abia perceptibil din cap. Brandt şi oamenii lui nu îi 
duceau înapoi la Moscova. 

De ce oare? se întreba Smith. Dacă fostul ofiţer Stasi lucra 
pentru Malkovici, iar miliardarul era în cârdăşie cu Kremlinul, de 
ce nu i-ar duce direct ruşilor pentru interogatoriu? Jucau Brandt 
şi bogatul său patron un joc dublu? 


Vladik Fadaiev stătea lungit perfect nemişcat printre pâlcurile 
de mesteceni care mărgineau drumul. Datorită costumului său 
de camuflaj şi reţelei din rămurele împletite, oricui s-ar fi uitat de 
la mai mult de câţiva metri la suplul trăgător de elită cu obraji 
scofâlciţi, i s-ar fi părut că zăreşte încă o moviliţă de zăpadă 
printre atâtea altele răspândite prin pădure. 

În ciuda gerului aspru, Fadaiev era mulţumit. Când fusese mai 
tânăr, petrecuse doi ani luptând în munţii stâncoşi şi pe colinele 

subalpine din Afganistan, omorând de la mare distanţă 
nenumărați războinici mujahedini cu mult-iubita lui carabină SVD 
cu lunetă. Experienţa îl învățase să se bucure de periculosul şi 
dificilul joc de a vâna alţi oameni. După ce Armata Roşie 
renunţase la îndelungatul ei război contra afganilor, pacea venise 
pentru el ca o înspăimântătoare dezamăgire. In concluzie, 
gândea bărbatul, el fusese norocos că îl angajase un om ca Erich 
Brandt - un om care îi aprecia la justa valoare talentele 
deosebite şi găsea multe modalităţi diferite de a-l folosi. 

Rând pe rând, luminile de poziţie din spate ale celor trei 
vehicule din convoiul lui Brandt dispărură după o cotitură a 
drumului. Zgomotul motoarelor se stinse în noapte. 

Fadaiev rămase nemişcat la postul său, aşteptând în 
continuare. 

Şi răbdarea îi fu răsplătită. 

In faţa lui, se ivi din pădure hurducându-se un GAZ Hunter 
mare şi pătrăţos. Mergând zgomotos, jeepul de fabricaţie 
rusească se legăna violent, mergând către vest pe drumul îngust 
şi accelera. De pe capota şi de pe acoperişul maşinii alunecau 
rămurele, crengi rupte şi zăpadă, căzând în urma ei pe 
drumeagul de ţară. 

Zâmbind, lunetistul comunică în surdină prin radio: 

— Sunt Fadaiev. Ai avut dreptate. Americanii au escortă. lar 
acum sunteţi urmăriţi. 


Smith se strădui din răsputeri să-şi controleze expresia, în 
momentul în care auzi raportul hârâit în staţia tactică de 
radioemisie-recepţie fixată pe tabloul de bord al Explorerului. 
Lângă el, bărbatul auzi o răsuflare înăbuşită din direcţia Fionei. 
Amândoi înţeleseseră că Oleg Kirov fusese reperat. lar acum nu 
mai aveau cum să-l prevină pe rus că se află în mare primejdie. 

Brandt se aplecă şi luă microfonul staţiei. 

— Am înţeles, Fadaiev. Mai departe, ne ocupăm noi. Terminat. 
Bărbatul se uită peste umăr la cei doi americani, îmi închipui că 
trebuie să fie vorba despre colegul vostru. 

Nici unul nu se clinti. 

Brandt surâse la vederea expresiei lor impasibile. 

— Nu mă prostiţi voi pe mine, spuse el liniştit. Sunteţi amândoi 
profesionişti. Mi-am închipuit eu că nu v-aţi fi aventurat niciodată 
într-o zonă periculoasă fără sprijin. 

Pentru a-şi ascunde sentimentul de disperare care îl 
cuprinsese brusc, Smith aruncă o privire pe geam. Prin întuneric 

era greu de distins mare lucru, dar colonelul se gândea că vor 
ajunge la un mic urcuş, urmând drumul care şerpuia pe dealul 
puţin înalt şi foarte dens împădurit. In stânga lor, pământul 
cobora în pantă lină şi acoperită de copaci, întreruptă ici şi colo 
de râpe ceva mai abrupte şi care fuseseră invadate de bolovani, 
tufe şi arbuşti. 

De pe scaunul din faţa lui îl auzi pe Brandt vorbind din nou la 
staţia radio. 

— Toate vehiculele stop! comandă autoritar bărbatul. 
Desfăşuraţi-vă pentru acţiune în spatele nostru. 

Imediat, maşina în care se aflau încetini mersul, trase spre 
marginea din dreapta a drumului după ce trecuseră de o curbă 
lipsită de vizibilitate, apoi se opri. Volga şi cel de-al doilea Ford 
Explorer îi urmară exemplul, oprindu-se în spatele lor. Portierele 
se deschiseră, oamenii lui Brandt se risipiră pe drumul îngust, 
împrăştiindu-se în evantai printre copaci, cu armele automate 
gata de tragere. 

In liniştea aşternută, Jon şi Fiona auziră zgomotul unui alt 
vehicul care urca dealul în urma lor. Stângaci, se răsuciră pe 
banchetă, ca să se uite prin lunetă. 

Smith simţi că i se încleştează fălcile. Ce putea face el? se 
gândea încrâncenat la posibilităţile de a acţiona. Dar cu mâinile 
strâns legate la spate nu vedea ce mare lucru ar putea face. 
Bineînţeles, ar fi izbutit poate să se arunce peste locurile din faţă 
asupra lui Brandt şi a şoferului, dar asta nu ar fi creat 
diversiunea de care avea nevoie Kirov pentru a li se opune cu 
succes adversarilor. Totuşi nu renunţă la această variantă. Cu 
toate că acţiunea părea absolut inutilă, era unica opţiune reală. 
Jon îndoi pe furiş braţele şi picioarele, încercând să-şi relaxeze 
muşchii mai înainte de a trece la acţiunea propriu-zisă. 

— Stai liniştit, colonele, îl avertiză sec Brandt. Altminteri am 
să-ţi trimit un glonţ drept în creier. 

Smith se uită precaut, peste umărul lui. 

Bărbatul cu ochi cenuşii şedea fără să-l slăbească din ochi, cu 
pistoletul îndreptat direct spre capul lui. 

Deodată, mai curând decât se aşteptase oricare dintre ei, 
jeepul copiat de uzinele GAZ apăru în viteză de după cotitură. Se 
mişca rapid, cu farurile aprinse orbitor. 

Oamenii lui Brandt deschiseră imediat foc automat. Pocnetele 
împuşcăturilor făcură ţăndări tăcerea îngheţată a nopţii geroase 
de iarnă. Gloanţele ciuruiră mult prea grăbitul jeep, lăsând 
enorme găuri în şasiul şi în caroseria acestuia şi smulgând din el 

fragmente de metal. Parbrizul maşinii se sfărâmă spre interiorul 
cabinei, zdrobit în milioane de cioburi de gloanţele de 9 mm 
trase pe direcţie orizontală. 

Fără a încetini cât de puţin mersul, jeepul sfâşiat de gloanţe 
viră brusc în derivă către marginea şoselei şi se prăbuşi pe 
povârnişul împădurit. Din derapajul la vale în plină viteză, 
Hunterul se izbi cu un zgomot asurzitor de un mesteacăn, se 
răsuci aruncat în aer, apoi se răsturnă pe-o parte, rămânând 
suspendat pe muchia unei prăpăstii. Fasciculul slab de lumină al 
unui singur far mai lumină câteva clipe copacii aplecaţi peste 
marginea văgăunii, după care clipi şi se stinse, lăsând în beznă 
coasta colinei. 

După ce dispăru şi ultima licărire, Jon şi Fiona schimbară între 
ei priviri cutremurate. Nici unul dintre ei nu mai spera că Oleg 
Kirov ar fi supravieţuit ucigaşei ambuscade şi izbiturii cumplite la 
care fuseseră amândoi martori. 

Brandt aşteptă până ce americanii se întoarseră la loc, 
amărâţi. Apoi, cu pistolul încă îndreptat în direcţia lui Smith, luă 
din nou microfonul staţiei radio. 

— Fadaiev? Brandt sunt. Noi am terminat aici. Ascultă, du-te 
înapoi la maşina ta şi urcă dealul după noi. Vreau să controlezi 
epava acelui jeep şi să recuperezi eventualele documente aflate 
la bord sau asupra şoferului. Vezi dacă poţi afla numele 
bărbatului pe care l-am ucis. Ai înţeles? 

De dincolo se auzi răspunzând o voce calmă şi lipsită de 
intonaţie: 

— Am înţeles. 

Brandt dădu din cap. 

— Foarte bine. lar după ce termini treaba, raportează la sediul 
central al Grupului din Moscova. Noi continuăm drumul către 
mănăstire. 

După ce ascultă încuviințarea franctirorului, întrerupse 
convorbirea. 

Bărbatul cu ochi cenuşii se uită la Smith şi la Fiona, după care 
înălţă din umeri. 

— Până aici i-a fost amicului vostru, spuse el zâmbindu-le 
detaşat celor doi. lar în curând ne vom putea începe durerosul 
proces prin care vom încerca să scoatem la lumină de la cine 
primiţi voi ordinele şi cât de multe aţi izbutit să le transmiteţi... 

PARIEA A PAIRA 


36 


Baku, Azerbaidjan 


Bulevardele largi şi aleile înguste din Baku, cel mai mare şi 
mai sofisticat oraş din regiunea Caucazului, se întindeau pe mulţi 
kilometri de-a lungul țărmului Mării Caspice. Pe măsură ce în ţară 
intrau tot mai multe miliarde de euro şi de dolari pentru a finanța 
noile companii petroliere şi de exploatare a gazelor naturale, 
Baku devenea mai mult ca oricând un oraş al unor izbitoare 
contraste. Era în acelaşi timp fremătătorul şi prosperul oraş de 
viitor al secolului al douăzeci şi unulea, cu zgârie-nori sclipitori, 
din oţel şi din sticlă, dar şi o antică metropolă a moscheilor, a 
palatelor regale şi a bazarurilor din labirintul străzilor umbroase, 
pavate cu piatră. 

Pe o colină înălţată imediat în afara zidurilor Vechii Cetăți se 
vedea dizgraţioasa clădire de beton care adăpostea preşedinţia 
Azerbaidjanului. Pe străzile din împrejurimi patrulau mereu 
încruntaţi soldați azeri, asigurându-se că reprezentanții 
companiilor petroliere veniți în vizită şi turiştii curioşi căutând 
Filarmonica din Baku din apropiere sau Muzeul naţional de artă 
nu se opreau prea mult să caşte gura. 

Adânc în interiorul clădirii Administraţiei Prezidenţiale, unul 
dintre membrii personalului de servire ieşea dintr-un ascensor 
central. Omul împingea un cărucior greu, plin cu farfurii 
acoperite. Îngrijorat de ceea ce părea să fie o amenințătoare 
acumulare de trupe ruseşti în învecinatul Daghestan, Consiliul 
Republican de Apărare se întrunise într-o sesiune de urgenţă. 
Aproape de ivirea zorilor, generalii şi miniştrii din guvern 
comandaseră să li se aducă mâncare de la bucătărie. 

Doi bărbaţi cu priviri aspre, îmbrăcaţi în costume întunecate, 
ieşiră în întâmpinarea omului cu căruciorul. 

— Securitatea, spuse unul dintre ei, arătându-i o legitimaţie. 
De-aici încolo preluăm noi căruciorul. Mai departe are acces doar 
personalul autorizat. 

Chelnerul ridică plictisit din umeri. 

— Doar să aveţi grijă să primească fiecare persoană ceea cea 
comandat, le spuse el, întinzându-le o foaie de hârtie pe care 
erau notate solicitările. Căscând, omul se întoarse în ascensor. 

După ce uşile liftului se închiseră, unul dintre ofiţerii serviciului 
de securitate ridică iute capacele farfuriilor de pe cărucior, 
comparând conţinutul din farfurii cu lista. Bărbatul se opri de 
îndată ce găsi castronaşul cu piti, o tocană de berbec cu năut, 
grăsime şi şofran şi se întoarse către colegul său. 

— Asta este, spuse el încet. 

— Pare delicioasă, replică celălalt, afişând un rânjet cinic. 

— Aşa arată, încuviinţă şi primul. Apoi se uită repede într-o 
parte şi-n alta a coridorului ca să se asigure că nu se uită nimeni 
la ei. Mulţumit, scoase din buzunar o fiolă şi amestecă în tocană 
lichidul din ea, după care reintroduse fiola în buzunarul hainei, în 
timp ce tovarăşul său împingea căruciorul pe culoar. Încă o 
variantă de HYDRA se îndrepta spre ţinta aleasă. 


Casa Albă 


Priveliştea celor aşezaţi în jurul mesei de consiliu din 
aglomerata Sală de conferinţe de urgenţă de la Casa Albă era 
deprimantă, constată preşedintele Sam Castilia, cercetând 
imobilele figuri încruntate ale membrilor Comitetului de 
Securitate Naţională. Cei mai mulţi dintre ei erau profund 
îngrijoraţi de faptul că Statele Unite s-ar putea confrunta în 
curând cu o ciocnire de mari proporţii cu Rusia, dar nimeni nu se 
simţea suficient de încrezător în informaţiile disponibile încât să 
poată oferi sugestii întemeiate cu privire la felul în care putea fi 
dezamorsată terifianta criză diplomatică şi militară de care se 
temeau că s-ar apropia de ei. 

In esenţă, era absolut sigur preşedintele, se cam săturaseră cu 
toţii până peste cap să orbecăie prin beznă. Pentru moment nu 
aveau decât fragmente de informaţii disparate - valul accelerat 
de misterioase decese, atât în Statele Unite, cât şi în străinătate, 
zvonurile referitoare la pregătirile militare tot mai intense ale 
ruşilor şi neobosita trompetă a propagandei ruseşti care 
condamna necontenit „primejdioasa instabilitate” din ţările din 
jurul frontierelor Rusiei. Din păcate, însă tuturor le lipseau 
dovezile decisive, precum şi forţa de analiză necesară pentru a 

uni toate fragmentele de informaţii într-un model coerent, în 
ceva care ar fi putut revela convingător ce anume puneau la cale 
în realitate Dudarev şi generalii lui. In lipsa unei astfel de imagini 
clare de ansamblu, nimeni din Europa sau din afara acesteia n-ar 
fi dispus să intre în conflict cu Moscova. 

Castilia se întoarse spre William Wexler, noul director naţional 
al serviciilor de spionaj: 

— Am putea să reprogramăm orbita satelitului nostru Lacrosse 
care a supravieţuit în aşa fel încât să obţinem o supraveghere 
mulţumitoare asupra zonelor ruseşti de frontieră care ne 
preocupă cel mai mult? 

— Mi-e tare teamă că nu, domnule preşedinte, recunoscu fără 
tragere de inimă frumosul şi fercheşul fost senator. Lacrosse- 
Cinci era cel mai nou dintre cei doi sateliți. Lacrosse-Patru este 
de prea multă vreme în spaţiu. Nu i-a mai rămas combustibil 
suficient pentru a ajunge pe traiectoria dorită. 

— Şi de cât timp am avea nevoie pentru a lansa un înlocuitor 
al lui Lacrosse-Cinci? întrebă Castilia. 

— De prea mult, domnule, interveni hotărât Emily Powell-Hill, 
consiliera preşedintelui pe probleme de siguranţă naţională. CIA 
vorbeşte de şase săptămâni minimum. Dar dacă ar fi să fac o 
apreciere mai realistă, aş zice că putem conta pe un interval de 
trei până la cinci luni. 

— Doamne-Dumnezeule! murmură preşedintele. Păi în vremea 
asta ruşii ar putea să ajungă până în Siberia şi înapoi cu toate 
trupele şi cu toate tancurile de care dispun. Se uită peste masă 
la amiralul Stevens Brose, şeful statelor-majore reunite ale 
armatei. Cum evaluezi distrugerile suferite de satelitul nostru, 
amirale? A fost un accident - ori un atac deliberat al ruşilor 
pentru a ne orbi? 

— Nu ştiu, domnule, răspunse prudent ofiţerul de marină. 
Comandamentul spaţial nu a apucat să facă decât o analiză 
preliminară a imaginilor pe care le-au captat sateliții noştri de 
alertare în timp util. Cu toate astea, generalul Collins şi echipa lui 
au raportat că exploziile pe care le-au observat la bordul 
satelitului rusesc COSMOS-8B au fost extrem de puternice. 

— Suficient de puternice încât să lovească decisiv un alt satelit 
situat la sute de kilometri depărtare? 

— Sincer să fiu, mă cam îndoiesc de acest lucru, domnule 
preşedinte. Date fiind orbitele lor diferite, probabilitatea ca atât 
de multe fragmente din satelitul COSMOS-8B să-l lovească pe 
Lacrosse-Cinci mi se pare, ca să zic aşa, de-a dreptul 

astronomică, zise Brose. Apoi dădu din umeri. Însă asta este 
numai o presupunere de-a mea. Până în acest moment nu 
deţinem încă datele necesare pentru a dovedi ceva, într-un sens 
sau în celălalt. 

Castilia dădu încruntat din cap, clocotind în sinea lui. Fără a 
avea vreo probă concretă că ruşii acţionaseră intenţionat, Statele 
Unite nu aveau altă soluţie practică decât să treacă cu buretele 
peste suspecta pierdere a unui satelit de spionaj, care costase 
multe miliarde de dolari. Preşedintele strânse din buze. 

— Dar ce-i cu sateliții noştri de recunoaştere şi fotografiere din 
seria KH? întrebă el. 

— Efectuăm deja un mare număr de treceri orbitale pe 
deasupra zonelor-ţintă, răspunse Emily Powell-Hill. insă plafonul 
gros de nori este marea problemă. Momentan, condiţiile 
atmosferice sunt inimaginabil de nefavorabile deasupra celei mai 
mari părţi a Ucrainei şi a Caucazului. In ciuda faptului că 
dispunem de senzori termici, nu reuşim să obţinem prea multe 
detalii prin stratul dens de nori care acoperă aceste regiuni. 

Dar în toată povestea asta, îşi zise în sinea lui preşedintele, 
partea proastă era aceea că până şi cele mai reuşite fotografii 
luate din satelit solicitau o interpretare de calitate şi o analiză 
profesionistă pentru a stoarce toate informaţiile utile, în vreme 
ce specialiştii americani cei mai pricepuţi în domeniu erau fie 
bolnavi pe moarte, fie deja morţi. 

Charles Ouray, şeful de stat-major de la Casa Albă, interveni 
din cealaltă parte a mesei: 

— Dar de ce n-am încerca o recunoaştere aeriană clasică? 
Avem aeronave echipate cu radare. N-am putea să le trimitem să 
zboare pe lângă graniţele Rusiei? 

— Fizic se poate, răspunse brusc secretarul de stat Padgett. 
Diplomatic, însă, nu. Cu atâţia conducători de-ai lor, politici şi 
militari, morţi sau pe moarte, guvernele din Ucraina, Gruzia, 
Azerbaidjan şi din alte foste republici sovietice sunt tot mai 
fragile. In condiţiile actuale, nici una dintre ele n-ar risca să 
provoace Kremlinul, permiţându-ne să folosim spaţiul lor aerian 
pentru zboruri de recunoaştere. Până acum, toate cererile în 
acest sens, pe orice cale, ne-au fost refuzate. 

Castilia dădu din nou din cap. Scenariul de coşmar, cel care în 
ultimele câteva zile îi îngrijorase atât de mult, atât pe el, cât şi 
pe Fred Klein, părea să devină realitate. Dacă ruşii se aflau în 
spatele acestei noi boli, aşa cum părea din ce în ce mai probabil, 
ei o foloseau cât se poate de eficient, pentru a semăna confuzie 

şi haos. Marea întrebare era însă următoarea: Cât de departe era 
dispus Dudarev să împingă avantajul actual? S-ar mulţumi el 
doar cu slăbirea fragedelor democraţii din jurul Rusiei sau are în 
minte scopuri mult mai ambiţioase? 

Uşa sălii întrunirilor de urgenţă se deschise şi înăuntru se 
grăbi să pătrundă o aghiotantă, o femeie tânără, serioasă, cu 
ochelari cu rame de baga, care se apropie repede de William 
Wexler, care nota ceva. Tânăra se aplecă şi îi şopti ceva la 
ureche. Faţa lui bronzată păli brusc. 

— Este ceva despre care ar trebui să ştiu şi eu, Bill? întrebă 
aspru Castilia. 

Wexler îşi drese glasul, părând stingherit. 

— Foarte posibil, domnule preşedinte. Mă tem că CIA a pierdut 
una dintre echipele ei clandestine de acţiune, un grup de ofiţeri, 
agenţi de teren care opera la Berlin. Primele rapoarte sunt foarte 
sumare, dar se pare că terorişti înarmaţi cu puşti automate şi cu 
explozivi i-au prins în cursă pe oamenii noştri pe o stradă 
publică. Şeful sucursalei CIA din Berlin se află chiar în acest 
moment pe drum către locul faptei, însă lucrurile se prezintă 
foarte rău. Ba chiar cât se poate mai rău. Se pare că nu există 
nici un supravieţuitor. 

— Doamne-Dumnezeule! şopti Charles Ouray. 

— Amin, Charlie, zise blând Castilia. Umerii lui se arcuiră uşor 
sub povara altor decese, a altor stele de aur pe peretele 
memorial de marmură de la sediul CIA. Apoi se încruntă. Mai 
întâi, fusese satelitul Lacrosse, iar acum masacrarea sălbatică a 
unor ofiţeri americani de spionaj. Aveau vreo legătură cele două 
evenimente? Preşedintele se întoarse către Wexler. Şi care era 
misiunea acelei echipe? 

Directorul spionajului american la nivel naţional părea năucit. 

— Misiunea lor, domnule preşedinte? repetă el nesigur, după 
care începu să răsfoiască hârtiile din faţa lui, evident încercând 
să câştige timp. 

Urmă o tăcere stânjenitoare. Nimeni dintre cei prezenţi lui nu 
avea prea mult respect faţă de fostul senator. In cel mai hun caz 
era considerat o nulitate absolută, iar în cel mai rău caz drept un 
balast, încă un obstacol birocratic ce trebuia depăşit de către 
comunitatea americană, deja supusă unor constrângeri, a celor 
ce lucrau în domeniul culegerii de informaţii. 

— Nu cred că am la mine detaliile misiunii lor, recunoscu într- 
un târziu Wexler, roşind jenat. Se întoarse apoi în direcţia 
aghiotantei sale, femeia care îi adusese ştirea şi o întrebă: 

Caroline, cei din Langley ne-au comunicat vreodată această 
informaţie? 

— Agenţii aceia încercau să ia urma unui fost om de ştiinţă 
est-german specializat în domeniul armelor biologice, spuse ea 
încet. A unui bărbat pe nume Wulf Renke. 

Sam Castilia se rezemă de spătarul scaunului, simțindu-se 
înfrânt. Renke! Dumnezeule mare! gândi el perplex. Renke era 
renegatul acela nenorocit pe care cei din grupul Covert-One de la 
Moscova al lui Fred Klein îl bănuia cum că ar fi creat strania 
maladie pe care o investigau ei. 

Preşedintele se scuză repede, îl lăsă pe şeful său de stat-major 
să prezideze întrunirea şi părăsi încăperea. Pe când se închidea 
uşa după el, auzi câteva izbucniri arţăgoase. Se încruntă însă nu 
se opri. In ansamblu, echipa sa care se ocupa de securitatea 
naţională era remarcabil de competentă, dar temperamentele şi 
răbdarea lor începuseră să se uzeze de când se confruntau cu 
coşmarul de a fi siliţi să orbecăie, în lipsa unor analişti de 
informaţii experimentați. Şi tocmai acum, el nu-şi mai putea 
permite să piardă nici o clipă. 

La etaj, în Biroul Oval, Castilia ridică receptorul unuia dintre 
telefoanele de pe masa lui de lucru şi formă un număr numai de 
el ştiut. 

— Klein, zise sumbru şeful lui Covert-One, răspunzând încă de 
la primul apel. 

— Ai auzit veştile de la Berlin? 

— Le-am auzit, răspunse furios Klein. Tocmai scanez primele 
declaraţii şi rapoarte CIA şi ale poliţiei locale. 

— Şi? 

— Legătura cu Wulf Renke este cât se poate de semnificativă, 
admise Klein, rostind rar cuvintele. La fel ca şi reacţia de o 
violenţă extremă la adresa investigaţiei CIA. 

— Ceea ce ar putea însemna că ruşilor le este frică de ceea ce 
am putea afla noi despre el? întrebă Castilia. 

— Despre el sau chiar din gura lui, preciză Klein. Dacă Renke 
ar fi lucrat încuiat într-unul dintre propriile lor laboratoare din 
Bioaparat, ruşii ar fi avut mult mai puţine motive să se teamă că 
am aflat şi noi că omul a scăpat şi este şi astăzi în viaţă. 

— Crezi că lucrează pe cont propriu într-un laborator din afara 
Rusiei? 

— Să spunem doar că eu consider acest lucru ca pe o serioasă 
probabilitate, răspunse Klein. Studiez acum dosarul lui Renke şi 
omul ăsta mi se pare că nu s-ar lăsa niciodată pus de bunăvoie 


282 


într-o situaţie în care alţii să deţină prea multă putere asupra lui. 
În cazul în care ela creat într-adevăr o armă pentru ruşi, cred că 
lucrează pentru ei de la o distanţă sigură. 

— Şi i-ai comunicat şi lui Smith teoria asta? mai întrebă 
Castilia. 1 

— Nu, domnule, răspunse încet Klein. Imi pare rău să-ți spun 
că am şi eu nişte veşti rele să-ți dau. In ultimele ore am pierdut 
complet contactul cu echipa noastră de la Moscova. Nu se ştie 
din ce cauze, Jon Smith, doamna Devin şi Oleg Kirov par să fi 
dispărut de pe fața pământului. 

Berlin 


Strada din fața vilei lui Ulrich Kessler era pustie. La distanțe 
egale, felinare din fier forjat împrăştiau pete de lumină blândă pe 
trotuarele acoperite de zăpadă şi scoteau la iveală câteva tăcute 
maşini parcate pe marginea străzii goale. Risipind întunericul din 
ambele părţi de pe Hagenstrasse, lumini şi mai numeroase 
licăreau printre pini, stejari şi mesteceni, marcând poziţiile altor 
case mult retrase de la drum. 

La circa o sută de metri depărtare de aleea care ducea la casa 
lui Kessler, mai în josul străzii, ofiţerul CIA Randi Russell stătea 
nemişcată, într-o zonă de umbră adâncă dintre doi stejari 
bătrâni. Răsufla încet, uşor, aşteptând ca inima să se liniştească 
după sprintul îndelungat şi dureros prin pădurea Grunewald. 
Pupilele ei se adaptau acum semiobscurităţii, mărindu-se pe 
măsură ce ea baleia împrejurimile, căutând semne ale unor 
eventuali pândari postați să supravegheze zona apropiată. Nimic 
nu se mişca. Nimic nu se clintea. Nu se zăreau nici siluete 
suspecte sau umbre strecurându-se cu fereală printre maşinile 
parcate sau printre copacii şi tufişurile care mărgineau liniştita 
stradă. 

E destul de bine, îşi zise ea. Uneori, până şi băieţii răi fac 
greşeli. 

Randi îşi strecură la loc în tocul de umăr pistolul Beretta. De 
data asta lăsă fermoarul scurtei aproape complet desfăcut. Apoi 
ieşi din umbră şi porni pe trotuar, mergând repede şi nefăcând 
nici un efort să nu fie văzută, ori auzită. Cu puţin noroc, oricine ar 

fi zărit-o ar fi crezut că nu era decât o altă localnică întorcându- 
se acasă de la lucru, de la mărunte cumpărături sau de la o mică 
plimbare. 

Nu departe pe stradă trecu pe lângă un Audi argintiu, parcat 
lângă bordură, într-un loc de unde se putea vedea bine intrarea 
pe proprietatea lui Kessler. De la o anumită depărtare, 
automobilul părea intact. Doar atunci când se mai apropie, Randi 
observă micul orificiu rotund şi curat din lunetă. In trecere, se 
uită cu coada ochiului în interiorul cabinei vehiculului. Acolo, 
căzută peste volan şi fără să mişte, şedea o femeie tânără cu 
părul castaniu. Pe tabloul de bord şi pe interiorul parbrizului erau 
împrăştiate pete întunecate de sânge închegat şi uscat. 

Randi se uită precaut în altă parte, reprimându-şi sentimentele 
de tristeţe şi de regret. Tânăra femeie moartă de la volan era 
pândarul din echipa ei, o strălucită şi înfiptă, de curând 
absolventă a cursurilor de instruire ale CIA, pe nume Carla Voss. 
După cum se arătau lucrurile, tânăra murise probabil fără ca 
măcar să-şi fi zărit agresorul. 

Randi simţi furnicături la ceafă, imaginându-şi impactul unui 
glonţ. Incepură să-i zvâcnească uşor muşchii din jurul ochiului 
drept. Păstrează-ţi cumpătul, îşi zise ea hotărâtă, silindu-se să 
meargă ca şi când n-ar fi remarcat nimic neobişnuit. Dacă 
vreunul dintre bandiții care îi uciseseră tot restul echipei s-ar fi 
uitat chiar în clipa aceea la ea, o reacţie din partea ei ar fi trădat- 
o şi ar fi putut să-i fie fatală. Cu siguranţă fatală, accentuă ea 
sumbru în sinea ei. 

La patruzeci de metri distanţă de aleea casei lui Kessler, Randi 
coti într-o parte, spre gardul unei case, băgând concomitent 
mâna în buzunarul jeanşilor, de parcă şi-ar fi căutat cheile. Apoi 
împinse şi deschise o portiţă dintr-un perete înalt de piatră şi 
intră în întinsa grădină din faţa vilei vecină cu a lui Kessler. 
Acolo, poteci largi acoperite cu pietriş şerpuiau printre straturi 
pustii de flori, acum troienite. Privind spre casă, văzu o singură 
lumină aprinsă deasupra uşii de la intrare, în vreme ce tot restul 
construcţiei - clădită în aşa fel încât să semene cu un palat 
italienesc renascentist - era cufundat în beznă. Avea noroc. 
Locatarii nu erau încă acasă. 

Acum, când nu mai era la vedere, venise vremea să se mişte 
mai rapid. O rupse la fugă prin grădină, evitând zonele cu pietriş, 
pentru a nu face prea mult zgomot. Alergă direct spre porţiunea 
de zid care marca marginea proprietăţii lui Kessler. Incetinind 
puţin, se săltă, se prinse cu mâinile înmănuşate de marginea 

superioară a peretelui de piatră şi se trase în sus, căţărându-se 
pe culmea zidului. O clipă, rămase nemişcată, făcându-se una cu 
aspra suprafaţă a pietrelor legate cu mortar. Işi simţea pulsul 
bubuind în urechi, dar îl ignoră, concentrându-se asupra oricăror 
zgomote, cât de slabe, care ar fi putut veni din grădina de 
alături. 

La început, nu auzi nimic în afară de vântul care se jeluia 
printre crengile desfrunzite de deasupra capului ei. Insă apoi 
începu să perceapă şi diverse alte sunete, mai întâi potolitul 
scrâşnet produs de paşii cuiva care se tot fâţâia încoace şi-ncolo, 
călcând pe beton şi pe pietriş, iar după aceea înfundatul fâşâit 
parazitat al unei scurte transmisii prin radio. Randi estimă că 
zgomotele acelea veneau de la circa douăzeci sau treizeci de 
metri depărtare. 

Incet, cobori de pe culmea peretelui în grădină la Kessler, 
sărind uşor pe pământ şi întorcându-se cu faţa în direcţia din 
care auzise sunetele, după care se aplecă mult, scoțând 
concomitent arma din toc, cu o graţie iute, fluidă şi letală. 

Miji ochii. Era bine camuflată printre arborii înalţi şi printre 
tufele dese care fuseseră plantate de jur-împrejurul vilei lui 
Kessler în stil edwardian. Deşi la mai multe ferestre de la etajul 
doi al casei se vedea lumină, aruncând alungite dreptunghiuri pe 
pajiştea liberă de lângă casă, îngusta lizieră de copaci unde se 
adăpostise Randi era învăluită într-un întuneric aproape total. 
Ghemuită, se strecură precaut spre dreapta, pe după trunchiurile 
groase şi prin spatele arbuştilor şi ale tufişurilor acoperite de 
zăpadă, foarte atentă unde pune piciorul pentru a evita ramuri 
sau crenguţe căzute. 

Deodată îngheţă şi se ghemui şi mai tare, în umbrele care o 
ascundeau privirilor. Nu departe de-acolo, doar la câţiva metri 
distanţă, văzuse ceva mişcând ca o scurtă licărire a conturului 
unei siluete apărută în lumina slabă venită dinspre casa lui 
Kessler. 

Privi atentă printre tufe şi printre ramurile lăsate, dându-şi 
seama că acolo se află un bărbat scund şi îndesat, îmbrăcat în 
costum şi cu palton gros de lână. Omul păşea încet dintr-o parte 
în cealaltă a aleii şi înapoi. Într-o mână mare şi groasă, ţinea o 
mică staţie radio. In cealaltă avea un pistol cu amortizor. Părea 
nervos. |n ciuda frigului de afară, fruntea lui era plină de 
sudoare. 

Randi se uită dincolo de el. Acolo erau două maşini parcate în 
spaţiul dintre vilă şi garaj. Una era un sedan Mercedes de un 

roşu-închis. Cealaltă, BMW-ul negru după care trăsese ea în 
cursul scurtei acţiuni brutale de pe Clayallee. Un alt bărbat, 
îmbrăcat în negru şi cu vestă antiglonţ, zăcea răstignit pe jos, 
sprijinindu-se de o latură a BMW-ului. In jurul piciorului său drept 
întins erau înfăşurate strâns nişte bandaje care se îmbibaseră Cu 
sânge. Individul îşi pierduse cunoştinţa sau era mort. 

Randi dădu din cap, constatând acum că presupunerea ei 
fusese corectă. Ucigaşii trimişi de Renke se năpustiseră probabil 
aici după ce spulberaseră echipa ei de supraveghere. Ceilalţi 
asasini echipați în negru se aflau probabil, încă înăuntru, 
ocupându-se de Ulrich Kessler. 

Bărbatul pe care îl lăsaseră de pază se întoarse iar şi se 
îndreptă către cele două maşini. Omul se uită la ceas, înjură 
furios, apoi ridică radioemiţătorul la gură. 

— Lange, aici e Muller, rosti el încordat. Mai durează mult? 

Un glas aspru hârâi în difuzor. 

— Cinci minute. Acum stai liniştit şi lasă în pace staţia radio. 
Terminat. 

Ascultând concisa discuţie, Randi se hotărî. Va fi nevoită să-i 
înfrunte de una singură pe aceşti nemernici. Nu mai avea timp să 
cheme întăriri. Insă a aştepta să se lupte acolo cu oamenii lui 
Renke când ei aveau să iasă din casă nu era de neluat în 
considerare. Cu puţin noroc, ar putea să doboare pe unul sau doi 
dintre ei, înainte de a fi răpusă, fiindcă puştile lor mitralieră cu 
amortizoare le ofereau o forţă de atac mult prea mare pentru a 
putea fi contracarată acolo, în câmp deschis. Pe când înăuntru, 
într-o luptă desfăşurată în spaţii închise, ea ar avea şanse ceva 
mai mari de supravieţuire. 

Un rânjet rapid, parţial involuntar, trecu fulgerător pe chipul ei 
îngust şi tensionat. „Ceva mai mari” însemna probabil, în cazul 
de faţă, doar deosebirea dintre „nici un fel de şanse” şi „o şansă 
dintr-o mie”. Apoi rânjetul ei se stinse. Orice şansă, cât de mică, 
tot era mai mult decât avuseseră ceilalţi membri ai echipei sale. 

Randi îl studie intens pe bărbatul numit Muller pe când el 
umbla nervos într-un neîntrerupt du-te-vino. Să încerce să-l ia 
prizonier? Nu, în nici un caz, decise ea. Ar fi prea primejdios. 
Dacă el ar izbuti să strige, ori să trimită un avertisment prin radio 
către tovarăşii săi înarmaţi până-n dinţi din casa lui Kessler, 
atunci ea ar fi ca şi moartă. 

Continuând să-l privească pe Muller defilând înainte şi înapoi 
într-o stare de agitaţie crescândă, Randi scoase dintr-un buzunar 
al scurtei un amortizor, pe care îl înşurubă strâns la gura ţevii 

pistolului Beretta. Pregătită acum, ochi atent în lungul ţevii, 
luându-şi ţinta în colimator. Paf, Paf. Pistolul tuşi de două ori. 
Zgomotul metalic al pocniturii gloanţelor păru să reverbereze de- 
a pururi în aerul tăcut al serii. În realitate, ştia ea, ambele sunete 
erau aproape de neauzit pentru oricine s-ar fi aflat la mai mult de 
zece metri depărtare. 

Un glonţ îl nimeri pe Muller în piept. Cel de-al doilea îi lăsă o 
gaură drept în beregată. Bărbatul căzu grămadă în faţă şi 
rămase întins acolo, tresărind, horcăind şi sângerând pe betonul 
rece până ce muri, după doar câteva clipe. 

Randi se întoarse repede, îndreptând arma în direcţia 
bărbatului pe care îl rănise mai devreme. Degetul ei se încordă 
pe trăgaci, gata să tragă din nou imediat, după care se relaxă 
treptat. Omul nu se clintise din loc. Grăbindu-se acum foarte tare 
şi rămânând aplecată, ieşi dintre copaci şi traversă în fugă aleea, 
având grijă ca maşinile să rămână între ea şi casă. Ajunse la 
BMW şi puse un genunchi jos, lângă bărbatul încremenit. Şedea 
ca şi mai înainte, cu spatele rezemat de o latură a maşinii negre 
şi cu piciorul zdrobit întins în faţă. 

Cu o mână ţinu pistolul îndreptat în continuare spre capul 
bărbatului, iar cu cealaltă Randi îi căută pulsul. Zadarnic. Şi 
pielea lui începuse să se răcească. lar acolo, pe beton lângă el, 
văzu o seringă goală. Strânse din gură dezgustată. Seringa 
conţinuse fără îndoială o supradoză de morfină sau un alt drog 
fatal. Probabil că oamenii lui Renke aveau ordine stricte să nu 
lase în urmă nici un rănit - nici măcar de-al lor. 

Apoi mai văzu şi altceva, o formă colţuroasă şi neagră, căzută 
pe pavaj, chiar lângă cadavrul acelui bărbat. Era puşca lui 
mitralieră. Probabil că tovarăşii săi au lăsat-o lângă el până ce 
drogul mortal pe care i-l injectaseră să-şi facă efectul. 

De-abia îndrăznind să creadă într-un asemenea noroc, Randi 
deşurubă amortizorul de la pistolul Beretta şi băgă arma la loc în 
tocul de umăr. Apoi întinse mâna peste cadavru şi înşfăcă puşca- 
mitralieră abandonată. Examină arma cu mişcări rapide şi sigure, 
un Heckler & Koch MP5SD de 9 mm, găsi montat un încărcător 
de treizeci de cartuşe aproape plin, băgă un cartuş pe ţeavă şi 
fixă selectorul de tragere pe poziţia corespunzătoare unor scurte 
rafale de câte trei Împuşcături. 

Mulțumită acum, Randi bătu uşor cu palma în armă. Cel puţin 
avea şi ea acum o armă ca cele ale adversarilor. Bineînţeles, mai 
rămânea raportul numeric, de cel puţin trei la unu, îşi reaminti ea 
- contra unor ucigaşi antrenați, iar asasinii profesionişti purtau 

veste antiglonţ. 

Apoi ridică din umeri. Oricât ar mai aştepta, misiunea ei nu 
devenea mai uşoară. Randi răsuflă adânc, începând mintal o 
numărătoare inversă. Trei. Doi. Unu. Acum! 

Sări în picioare şi se năpusti spre o latură a vilei lui Kessler, 
aşteptându-se parcă să fie întâmpinată de o ploaie de gloanţe 
trase de la una din ferestrele luminate de la etajul doi al casei. 
Dar n-o întâmpină decât o linişte mormântală. Ajunse lângă casă 
şi îşi lipi spatele de zid, ascultând atentă strigătele care i-ar 
spune că fusese zărită. 

Dar tot nimic. 

Cu puşca-mitralieră proptită ferm în umăr, Randi se strecură 
din nou înainte, luând-o pe după colţ până ce ajunse să vadă uşa 
din faţă, după care continuă să înainteze, străbătută de un val de 
adrenalină care o făcea să-şi simtă intens fiecare terminaţie 
nervoasă şi să sesizeze şi cele mai neînsemnate mişcări din jurul 
ei. Toate simţurile păreau că i se ascuţiseră. Toată durerea de la 
tăieturile, zgărieturile şi contuziile cu care se alesese mai 
devreme părea să fi dispărut. Putea auzi acum chiar şi cele mai 
slabe sunete - scârţâitul paşilor ei pe zăpadă, aproape 
imperceptibilul ticăit al motorului în curs de răcire al uneia dintre 
maşini, motor care se contracta încet în aerul geros, precum şi 
îndepărtatul vaiet al sirenelor ambulanţelor şi vehiculelor poliţiei 
şi pompierilor care se grăbeau să ajungă la locul masacrului de 
pe Clayallee. 

Ajunse în partea din faţă a casei. 

Uşa de la intrarea principală a vilei începuse să se deschidă. 
Prin spaţiul ce se mărea rapid se vedea lumina strălucitoare 
dinăuntru. Pentru o fracțiune de secundă, timpul părea să se fi 
oprit în loc. Ce trebuia să facă? Apoi, la fel de brusc, întreaga 
lume se puse din nou în mişcare. Nu mai avea timp decât să 
acţioneze, nu să se gândească. 

Furioasă, Randi se aruncă înainte şi izbi cu forţă uşa cu umărul 
drept, deschizând-o complet. Uşa grea reveni către ea când se 
izbi de cineva de pe partea cealaltă. Şi se auzi deodată un 
geamăt de durere scos de cineva aflat în holul spaţios de la 
intrare şi care suferise puternicul impact. Femeii îi amorţi umărul 
vreme de câteva momente, după care durerea deveni cumplită. 
Prea grăbită acum ca să se mai oprească uşor, Randi alunecă pe 
pardoseala de gresie, se lipi iar cu spatele de perete şi se 
întoarse ca să scruteze coridorul. 

Unul dintre oamenii lui Renke - un bărbat suplu, cu ochi negri 

şi cu părul de un blond-închis - era prăvălit în hol, la vreo doi 
metri distanţă de uşă. Incă ameţit de neaşteptata lovitură pe 
care o încasase, bărbatul se chinuia să se ridice în genunchi. 
Puşca lui mitralieră era alături, pe podea. Ridicând privirea 
împăienjenită, o zări pe Randi uitându-se la el şi rămase cu gura 
căscată de uimire, după care îşi înşfacă de jos arma, încercând 
frenetic să ţintească în direcţia femeii. 

Randi însă apucă să tragă mai repede ca el, slobozind pe 
orizontală o rafală de trei gloanţe. Două dintre ele îl izbiră în 
piept. Neputând să străpungă vesta antiglonţ, plumbii îmbrăcaţi 
în cupru se turtiră şi rămaseră în voluminosul surtuc, lovindu-l pe 
bărbatul cu ochi negri cu o forţă care îl proiectă în cel mai 
apropiat zid. Al treilea glonţ îl nimeri drept în faţă şi îi sfărâmă 
ţeasta. 

— Karici? se auzi de deasupra o voce surprinsă. 

Surprinsă şi ea, Randi se întoarse şi privi în susul scării care 
urca la etaj. Acolo se ivise încă un bărbat înarmat şi înveşmântat 
în negru, uitându-se peste balustradă. Omul apucă să ridice 
primul arma şi să ochească rapid. 

Ea se aruncă înapoi exact în clipa în care puşca lui mitralieră 
începuse să clămpăne în surdină. Gloanţele zburau prin aer în 
jurul ei, muşcând din plăcile de gresie din pardoseală. Bucăţi 
săreau în toate direcţiile. Pe coridor se încrucişau periculos 
gloanţele ricoşate. 

In disperare de cauză, Randi se rostogoli de-a curmezişul 
coridorului, străduindu-se să se ferească din calea gloanţelor, 
fără să fie lovită. Un ciob ascuţit de gresie îi crestă obrazul, 
făcând să-i ţâşnească sângele. O altă rafală din susul scărilor lovi 
două scaune antice care încadrau o oglindă cu ramă aurie, 
transformându-le în două maldăre de surcele, rumeguş şi stofa 
sfâşiată. Şi oglinda se făcuse ţăndări, împrăştiind prin văzduh 
nenumărate cioburi de sticlă. Mai multe împuşcături nimeriră 
unul dintre tablourile dubios dobândite de Kessler, o pictură de 
Diebenkom, pe care focurile de armă o dădură jos de pe perete 
şi o transformară într-o zdreanţă zăcând pe pardoseala holului. 

— La naiba! murmură îngrozită Randi. In vreme ce trăgătorul 
de deasupra continua să tragă, uşa larg-deschisă de la intrarea 
în locuinţa lui Kessler devenea rapid o capcană mortală pentru 
ea. Trebuia să facă ceva pentru a schimba situaţia şi trebuia să o 
facă repede. 

Brusc, Randi se opri din rostogolire. Nemailuând în scamă 
gloanţele care zburau în toate părţile în jurul ei, ţinti drept în 

candelabrul imens care atârna deasupra holului. Concentrându- 
se şi încruntându-se, apăsă pe trăgaci, simțind iar în umăr 
reculul puştii-mitralieră MP5SD. 

Candelabrul explodă, sfărâmat în mii de cioburi strălucitoare. 
Pardoseala de gresie a holului se umplu de fragmentele de sticlă 
şi de cristal care zburau prin aer. Imediat, luminile se stinseră, 
holul cufundându-se în întuneric. 

Bărbatul din capul scărilor încetă şi el să mai tragă pentru a 
evita să-şi trădeze poziţia. 

Randi se strâmbă nemulțumită. Individul era prea bun. Ea 
sperase să poată ochi, prin beznă, licărirea ţevii de la arma lui. 
Banditul se mulţumise însă să rămână tăcut în poziţia în care se 
afla, aşteptând ca ea să facă eroarea fatală încercând să urce 
scările. 

Era un impas de tip mexican, îşi zise Randi cu sânge rece. Ea 
nu putea să urce pe scară fără să fie ucisă, iar ucigaşii plătiţi ai 
lui Renke nu puteau cobori fără să îi amenințe aceeaşi soartă 
fatală. Ei bine, poate că ea îi va putea reţine acolo suficient timp 
încât să ajungă şi poliţia germană la faţa locului. 

Apoi dădu din cap, furioasă pe sine pentru că se arătase mult 
prea încrezătoare. Cel puţin doi bandiți rămăseseră în viaţă. Şi în 
vreme ce unul dintre ei ar bloca-o acolo, celălalt ar putea să se 
strecoare bine în spatele ei. În definitiv şi somptuoasa scară nu 
constituia nici pe departe unica modalitate de a cobori de la etaj. 

Se ridică prudent în şezut, meditând profund. 

Atunci când intrase cu o zi înainte în locuinţa lui Kessler, 
petrecuse mai mult de o oră cercetând casa cu de-amănuntul de 
sus până jos, explorând fiecare încăpere şi coridor în căutarea 
dovezilor incriminatoare împotriva coruptului funcţionar BKA şi 
plantase o întreagă reţea de dispozitive ascunse de ascultare. Cu 
această ocazie dăduse şi peste altă scară, situată în partea din 
spate a vilei, una mult mai mică şi mai modestă. 

Această scară, camuflată îndărătul unei uşi mascate de lângă 
bucătărie, fusese iniţial concepută pentru uzul servitorilor folosiţi 
în orice familie înstărită în primii ani de după 1900. Pe-atunci, se 
presupunea că personalul de întreţinere trebuie să-şi desfăşoare 
discret activităţile zilnice, evitând, oricând era posibil, spaţiile 
elegante rezervate stăpânilor lor şi musafirilor acestora. 

In beznă, Randi rânji brusc. Era extrem de probabil ca oamenii 
lui Renke să nu fi găsit încă scara aceea de serviciu din spatele 
casei. Toată atenţia lor avea să se concentreze aici, în partea din 
faţă a vilei. 

Randi puse piedica la puşca-mitralieră şi şi-o atârnă la spate. 
Apoi se rostogoli din nou pe burtă şi se târî fără zgomot prin 
coridorul cufundat în beznă, care ducea în spatele casei. În timp 
ce se ţâra pe pardoseală, dădea la o parte cu grijă tuburile goale 
de cartuşe, bucăţile sparte de gresie şi cioburile de sticlă. Pentru 
reuşita planului ei, era esenţial ca ea să evite să facă vreun 
zgomot cât de mic, care ar fi putut să-i trădeze mişcările şi să le 
comunice puşcaşului nevăzut care pândea în capul scării. 

La etajul doi, în biroul lui Ulrich Kessler, Gerhard Lange se 
încruntă. 

— Muller, şuieră el în microfonul staţiei radio. Răspunde! Dar 
în cască se auzeau numai paraziți. Muller! repetă el scurt, dornic 
să ia legătura cu omul pe care îl lăsase de pază afară. Răspunde! 

Nici un răspuns. 

Inciudat, Lange renunţă la efortul inutil. Muller era fie mort, fie 
prizonier, fie fugise deja de-acolo cât îl ţinuseră picioarele lui 
dolofane. In orice caz, el şi cu Stepanovici trebuiau să se 
descurce în mare măsură singuri. 

Omul se uită în cealaltă parte a încăperii, acolo unde trupul lui 
Kessler zăcea, răsucit şi contorsionat, pe un covoraş de lângă un 
pupitru artistic sculptat. Buzele lui Lange se strâmbară cu 
dispreţ. Împotriva oricărei logici elementare, prostul acela 
bicisnic şi laş chiar îşi imaginase că ei veniseră acolo ca să-l 
salveze pe el. 

Totuşi, ce era de făcut acum? Lange îşi analiză abătut 
opţiunile. Ordinele lui Brandt fuseseră explicite. Trebuia să 
distrugă echipa CIA care îl spiona pe Kessler. Trebuia să-l omoare 
pe Kessler însuşi şi după aceea să distrugă şi casa acestuia. Să 
lase poliţiei germane doar cenuşa de cercetat, îi spusese Brandt. 
Să distrugă orice probă care ar fi putut să stabilească legătura 
între bărbatul decedat şi Wulf Renke. Totul păruse să se 
desfăşoare conform planului, cel puţin până în clipa în care 
năvălise prin uşa din faţă descreieratul acela, omorându-l pe 
Karici şi izbutind să supravieţuiască focurilor de armă cu care îi 
ripostase apoi Stepanovici. 

Fostul ofiţer Stasi sudui printre dinţi. Probabil că lui Muller îi 

scăpase neobservat unul dintre agenții americani care 
supravegheau perimetrul proprietăţii lui Kessler. lar acum acest 
american necunoscut îi prinsese aici, împreună cu un cadavru şi 
o încăpere plină de dovezi incriminatoare. Nu era însă o opţiune 
acceptabilă să aştepte supuşi să vină poliţia şi să-i aresteze. 
Erich Brandt avea un braţ extrem de lung şi de răzbunător şi nici 
un om de-al lui care îl dezamăgise aşa de crunt nu mai apuca să 
trăiască suficient încât să aibă când să regrete acest lucru, nici 
măcar în presupusa siguranţă a unei celule de închisoare din 
Berlin. 

Nu, nu puteau să nu acţioneze, decise Lange. El şi cu 
Stepanovici vor trebui să-l înfrângă pe acest american singuratic, 
sperând că armele şi vestele lor antiglonţ îi vor ajuta să 
supravieţuiască atunci când vor cobori scara. Dar, mai întâi, va 
avea el grijă să îndeplinească toate ordinele lui Brandt. 
Incendierea vilei lui Kessler le-ar putea asigura măcar o 
diversiune folositoare în momentul fugii. Dând din umeri, ridică 
din nou bidonul greu cu benzină şi continuă să îmbibe cu lichidul 
inflamabil covoraşul, draperiile şi pupitrul, retrăgându-se cu 
spatele, ieşind prin uşa deschisă şi pătrunzând pe coridorul de la 
ultimul etaj al casei. Udase deja bine de tot cadavrul lui Kessler. 
Un sigur chibrit aprins putea transforma încăperea într-o imensă 
vâlvătaie. 


Urcând prin întuneric tiptil ca o pisică, Randi Russell ajunse în 
capul scării de serviciu. Se întinse cu faţa-n jos pe micul palier şi 
privi atent în lungul ţevii puştii-mitralieră, echilibrată şi gata în 
orice moment să deschidă focul. Uşa care dădea pe coridorul 
principal de la etajul doi al vilei era chiar în faţa ei, închisă, dar 
prin spaţiul îngust de dedesubt se vedea licărind o lumină. 

Se încruntă. Câteva din luminile de la etaj erau încă aprinse. 
Nu era bine. Insemna că, odată ce ar trece de acea uşă, ar fi 
expusă la vedere, în lumină şi fără nici o acoperire reală - o ţintă 
imobilă pentru oricine s-ar fi uitat în direcţia ei. 

Un miros slab venea pe sub uşă, din ce în ce mai intens cu 
fiecare clipă care trecea. Mişcă din nas la apariţia familiarul iz 
neplăcut. Benzină? In interiorul casei? Holbă ochii pe măsură ce 
îşi dădu seama ce se întâmplă. Oamenii lui Renke aveau de gând 
probabil să ardă din temelii casa lui Kessler pentru a-şi acoperi 
urmele! 

Încruntându-se, Randi sări iar în picioare. Orice trebuia să facă 
era bine să facă imediat. Unica ei şansă era să se mişte iute şi să 

nu se mai oprească. Cu mâna dreaptă încleştată pe arma 
automată, întinse stânga şi apăsă pe clanţa uşii. Se mişcă lesne. 
Broasca cedă şi uşa începu să se deschidă încet, scârţâind tare 
din balamalele de prea multă vreme neunse. 

Porneşte acum! Femeia inspiră scurt şi puternic, deschise 
complet uşa cu o lovitură de picior şi se avântă imediat pe 
coridor. Se rostogoli pe un umăr pentru a se îndepărta de uşa 
deschisă şi se ridică sprijinită într-un genunchi, cercetând cu 
privirea culoarul lung care ducea în direcţia scării principale. 

Acolo, în lumina slabă ieşind pe coridor din câteva camere 
adiacente cu uşile deschise, ea zări mişcare - o siluetă scundă şi 
neagră profilându-se pe fundalul şi mai întunecat al holului 
neluminat al casei. Era silueta unui bărbat cu părul negru, 
părând voluminos în vesta lui antiglont şi care se întorsese deja 
ca să se uite spre Randi. Avea în mâini o armă. 

Prea târziu, nenorocitule, gândi rece femeia, apăsând pe 
trăgaci şi slobozind o serie de rafale rapide de câte trei gloanţe. 
Arma MP5SD trepida, zvâcnindu-i puternic în mâini. 

Unele gloanţe care îşi greşeau ţinta smulgeau bucăţi şi aşchii 
din balustrada din spatele lui, făcând să sară scântei 
strălucitoare atunci când loveau bronzul şi marmura sfărâmată. 
Altele izbeau în rămăşiţele atârnate ale candelabrului distrus. Şi 
mai multe cioburi de sticlă şi de cristal se zdrobeau şi cădeau pe 
pardoseala de gresie de departe, dedesubt. 

Lovit cu o forţă capabilă să rupă chiar şi oasele de 
nenumărate gloanţe care plesneau cu zgomot în vesta lui, 
bărbatul se dădu înapoi împleticindu-se, apoi se chirci rănit. Se 
lovi de o porţiune deja slăbită a balustradei, după care zbieră 
înspăimântat brusc când aceasta se înclină şi cedă sub greutatea 
lui. 

Randi continuă să tragă, ţinând cu îndârjire arma îndreptată 
asupra țintei pe care o lovea tot mai sus cu fiecare rafală. 

Incercând zadarnic să-şi recapete echilibrul dând din mâini, 
bărbatul rănit se rostogoli şi se prăbuşi în gol, împins de izbiturile 
altor gloanţe. Încă urlând asurzitor, el dispăru în întuneric. 
Vaietul lui sinistru şi îngrozit se încheie brusc cu o bufnitură 
surdă. 

Expirând uşurată, Randi eliberă trăgaciul. Puşca-mitralieră 
amuţi. 

— La dracu’? grohăi în spatele ei un glas în nemţeşte. 

Ooo, la naiba! 

Se întoarse pe loc, încercând să rotească grabnic arma spre 

suplul bărbat cu buze subţiri pe care îl zărise profilat în cadrul 
uşii deschise de la biroul lui Kessler. Ca şi ceilalţi, purta tot straie 
negre şi o vestă din Kevlar. Totuşi, puşca lui mitralieră era 
spânzurată la spate, lăsându-i mâinile libere pentru a căra o 
canistră mare de benzină. Cei doi se aflau la mai puţin de zece 
metri depărtare unul de altul. 

Mârâind, bărbatul dădu drumul canistrei. Combustibilul se 
împrăştie la picioarele sale şi începu să se scurgă pe mocheta de 
pe coridor. Omul îşi smulse pistolul semiautomat Walther din 
tocul lateral. 

De la o distanţă atât de mică, pistolul acela părea enorm. 
Flăcărui albe ţâşniră din gura ţevii când banditul începu să tragă. 

Randi simţi glonţul trecând razant pe lângă capul ei, atât de 
aproape încât gazele fierbinţi din urma lui o plesniră tare peste 
faţă. Urechile îi ţiuiau. Gustul dulce-sărat al sângelui proaspăt îi 
năvăli în gură. In disperare de cauză, începu să tragă şi ea, fără 
să ochească, încercând doar să trimită suficiente gloanţe în 
direcţia corectă încât să-l facă pe noul adversar să se 
adăpostească. 

Un glonţ nimeri canistra de benzină. 

Recipientul se clătină sub impactul puternic şi se întoarse. Şi 
mai mult combustibil se împrăştie atunci prin aer. O scânteie sări 
din metalul sfâşiat. 

Cu un vuiet potolit, benzina se aprinse. Pârâiaşe de flăcări se 
risipiră rapid în toate direcţiile, alimentate de fiecare picătură de 
combustibil scurs şi aprinzând totul în calea lor. 

Bărbatul cu buze subţiri se uită în jos cu groază, pe când 
pantalonii săi stropiţi cu benzină luară foc. Faţa lui se schimonosi 
de spaimă. Lăsă Walther-ul să-i cadă din mână şi începu să 
lovească sălbatic vâlvătaia. Insă din gâtlejul său izbucni un 
inuman urlet înnebunit când flăcările îi arseră mâinile îmbibate 
de combustibil şi îi aprinseră braţele, înaintând fulgerător în sus 
şi apropiindu-se iute de faţă. In mai puţin de o secundă, omul se 
transformă într-o torţă umană, înfăşurat din cap până-n picioare 
de o intensă pălălaie. Gemând şi ţipând în chinuri groaznice, 
muribundul o porni, clătinându-se şi poticnindu-se, în direcţia 
femeii. Vâlvătaia îl omora de viu. 

Simţind că-i vine greață, Randi ţinti cu grijă şi îl împuşcă drept 
în cap, scurtându-i suferinţele. Omul arzând se prăbuşi pe podea 
şi rămase nemişcat. Flăcările vuiau din ce în ce mai tare, 
întinzându-se pe pereţi şi de-a lungul mochetei. Peste tot începu 
să clocotească şi să se ridice un fum gros şi sufocant. 

Prin uşa deschisă, Randi putea vedea că biroul lui Kessler era 
deja cuprins de foc. Printre flăcările învârtejite şi printre colacii 
de fum, zări încă un cadavru arzând - acesta din urmă chircit 
lângă un pupitru antic. Nu încape nici o îndoială că respectivul 
cadavru este al lui Kessler, îşi zise ea posomorâtă, luptându-se 
cu greaţa. lar odată cu moartea lui se duceau pe apa sâmbetei şi 
toate bietele ei indicii care o făcuseră să spere că ar putea săo 
conducă până în actualul bârlog al profesorului Wulf Renke. 

Brusc, Randi aruncă într-o parte puşca-mitralieră şi se ridică 
anevoie în picioare. Trebuia să se uite mai îndeaproape la 
individul pe care îl împuşcase. Se întoarse şi sprintă pe coridor. 
Fără a încetini alergarea, dădu buzna într-una dintre camerele de 
oaspeţi, înşfacă de pe pat o pătură groasă de lână şi se năpusti 
înapoi pe acelaşi drum pe care venise. 

Flăcările şi fumul erau acum şi mai dense. 

Din alergare, femeia îşi puse pătura în cap, închise ochii şi sări 
drept prin cortina de foc. Pentru o fracțiune de secundă, simţi un 
val de fierbinţeală intensă şi arzătoare. Apoi ateriză greu pe 
podea şi se ghemui lângă bărbatul ucis. Rămânând în continuare 
mult aplecată pentru a evita valul de fum înecăcios care se 
întindea pe culoar, Randi îşi luă de pe cap pătura şi înăbuşi cu ea 
flăcările care îi carbonizau bărbatului îmbrăcămintea şi trupul. 

Crispându-se de durere, îşi trecu mâinile peste cadavrul încă 
încins de flăcări, percheziţionându-i într-o grabă disperată 
buzunarele şi despărţiturile ascunse ale hainelor. Găsi ceea ce 
părea să fie un telefon mobil, straniu răsucit şi înnegrit de foc şi îl 
băgă într-un buzunar al propriei scurte. Apoi făcu acelaşi lucru şi 
cu câteva hârtii pârlite, un paşaport şi un portofel. 

Flăcările vuiau tot mai tare. Fulgi mari de vopsea aprinsă se 
desprindeau din tavan şi pluteau în jos în jurul ei, purtaţi dintr-o 
parte în alta de curenţii de aer supraîncălzit. Mocheta, pereţii şi 
tavanul deveniseră suprafeţe neîntrerupte de foc. 

Era timpul să plece de-acolo. 

Repede, îşi înfăşură din nou pătura de lână, acum înnegrită de 
foc, în jurul capului, umerilor şi mâinilor. Tuşind din ce în ce mai 
rău pe măsură ce fumul înţepător îi pătrundea tot mai adânc în 
plămâni, se ridică bălăbănindu-se în picioare şi se aruncă iar prin 
perdeaua de foc, alergând apoi iute spre seara principală. 

Şi din nou simţi valul acela de fierbinţeală intensă şi arzătoare. 
De data asta însă mirosi şi a lână cuprinsă de flăcări. Dar 
deodată se văzu trecută de zidul de foc şi lepădă cât colo pătura 
care ardea mocnit. Se aruncă apoi pe podea, după care se 

rostogoli iar şi iar pe culoar, stingând între timp cu palmele 
flăcăruile care mai ardeau pe jeanşi şi pe scurtă. 

De îndată ce le înăbuşi pe toate, Randi sări din nou în picioare 
şi o luă iar la fugă, coborând treptele în cea mai mare viteză, 
sărind şi câte două sau trei deodată. In urma ei, focul se întindea 
repede, înteţindu-se pe măsură ce cuprindea costisitoarele 
mobile antice ale lui Kessler, preţioasele lui cărţi şi toate 
nepreţuitele sale opere de artă plastică. 

Tuşind tare acum, ajunse la parterul vilei, găsi pe bâjbâite uşa 
de la intrare şi ieşi împleticindu-se în aerul proaspăt, rece şi bine- 
venit. Intoarse capul şi privi trist spre casă. Etajul doi al locuinţei 
lui Kessler ardea acum în întregime. Limbi de foc roşii, portocalii 
şi albe se zbăteau şi dansau nebuneşte şi izbucneau prin 
geamurile sparte, înălțându-se către cer şi prin găurile apărute în 
acoperişul abrupt din plăci de ardezie. 

Fascinată, Randi mai privi câteva clipe infernul. Tremura din 
ce în ce mai tare, zguduită de gândul că scăpase cu viaţă. Brusc 
îşi dădu seama că fusese cât pe ce să moară acolo. Strânse încet 
în mâna dreaptă telefonul celular şi documentele pe care le 
recuperase. Se îndoia că bucăţelele de hârtie pârlită ar putea 
conţine informaţii care să merite pericolul pe care îl înfruntase 
sau vieților a trei bărbaţi şi femei, membri marcanţi ai echipei 
sale de supraveghere. 

Randi oftă. Trebuia să afle adevărul. Le datora măcar atâta 
lucru defuncţilor ei colaboratori. 

Incet şi cu inima frântă, îşi luă privirea de la casa cuprinsă de 
flăcări şi se făcu nevăzută în bezna nopţii. 

În apropierea Moscovei 


Vladik Fadaiev urmă şoseaua până în vârful micului deal şi 
acolo trase maşina de pe carosabil. Stinse farurile şi opri motorul 
Lădei sale, ascultând atent cum tuşea şi scuipa până să se 
oprească. Câştigase destui bani de când lucra pentru Grupul 
Brandt încât să-şi poată permite o maşină mai bună, totuşi, 
slăbănogul lunetist cu obraji scofâlciţi nu putea să renunţe la 
maşinuţa lui ruginită şi adesea zgâriată, în ciuda multelor ei 
defecte. Vehiculele mai noi erau prea vizibile, mai ales 

costisitoarele mărci occidentale, în timp ce lui Fadaiev îi plăcea 
să fie în stare să se amestece neştiut printre cei din jurul său. 

Scoase din compartimentul pentru mănuşi o lanternă lungă şi 
grea, deschise portiera şi călcă uşor pe ţărâna bine bătătorită şi 
îngheţată. Un minut, rămase pe loc, luminând cu fasciculul 
lanternei drumul, vecinătatea şi pădurea de pe fiecare parte. 
Pentru ochii săi antrenați era destul de uşor să-şi dea seama de 
ceea ce se întâmplase acolo. Urmele pneurilor arătau unde se 
opriseră brusc vehiculele mari ale lui Brandt. Tuburile goale de 
cartuşe licăreau în lumina puternică, pe jumătate îngropate în 
zăpada călcată în picioare pe sub copaci, acolo unde puşcaşii 
Grupului se ascunseseră şi deschiseseră focul în ambuscadă. 

Fadaiev pufni dezgustat. A lăsa în urmă tuburile alea ca să le 
poată găsi oricine era o neglijenţă. Adevăraţii profesionişti se 
mândreau să dea o lovitură şi să plece fără să lase probe care îi 
putea lega de ceea ce făcuseră. Insă el presupunea că Brandt şi 
ceilalţi fuseseră prea grăbiţi ca să mai curețe zona aşa cum s-ar 
fi cuvenit. 

Lunetistul clătină încet din cap. Nu-i păsa prea mult de acest 
nou contract pe care îl acceptase Brandt. Mânat de misteriosul 
lor angajator, neamţul voinic şi cu ochi cenușii era mereu grăbit 
şi risca vieţile oamenilor săi pentru a obţine rezultate cât mai 
rapide. Fadaiev se încruntă. Acest continuu zor era primejdios. 
Nesănătos. In ceea ce îl privea, ar fi preferat vremurile de 
odinioară, când Grupul Brandt îşi făcea discret şi fără multă 
zarvă munca sa bine plătită, eliminând câte un disident politic ici, 
răpind şi ucigând câte un concurent de afaceri colo. 

Omul se întoarse în direcţia opusă, remarcând șanțurile adânci 
lăsate în zăpadă şi în ţărână şi care duceau în josul povârnişului. 
Era locul în care jeepul GAZ pe care îl zărise mai devreme se 
prăbuşise ca să-şi găsească pieirea. Crengile rupte şi 
fragmentele de metal sfâşiat şi de sticlă spartă risipite pe pantă 
zugrăveau un traseu al distrugerii care se încheiase pe buza 
albiei cu margini abrupte a unui torent. 

Fadaiev se urcă înapoi în maşina lui şi înşfacă de pe scaunul 
din dreapta pistolul, un Tokarev solid, greu şi vechi de 7,62 mm. 
Cu toate că lunetistul prefera să omoare de la distanţă, pistolul 
constituia o mai bună alegere pentru valea aceea. De la mică 
distanţă era mai uşor de mânuit decât carabina sa SVD şi mai 
potrivit pentru uciderea unui rănit - ceea ce era de aşteptat să 
aibă de făcut în circumstanţele acelea. Işi îndesă Tokarevul în 
buzunarul hanoracului său de camuflaj pe zăpadă. 

La început mai încet, apoi cu încredere sporită, Fadaiev cobori 
panta printre copaci până ce ajunse aproape de marginea râpei. 
Acolo făcu o scurtă pauză, scoase din buzunar pistolul şi înaintă 
cu lanterna într-o mână şi cu Tokarevul pregătit în cealaltă. 

Precaut, se uită în vale. 

Epava jeepului zăcea aplecată pe-o parte la aproximativ zece 
metri mai jos, trântită într-un unghi straniu în mijlocul unei 
grămezi de bolovani mari. Lăstarii frânţi şi tufişurile strivite 
arătau pe unde se rostogolise maşina până pe marginea râpei, 
înainte de a se izbi şi de a se propti în pietroaiele alea 
colţuroase. Fasciculul de lumină al lanternei lui Fadaiev scoase la 
iveală mai bine de douăsprezece găuri de gloanţe de-a lungul 
şasiului contorsionat şi boţit al jeepului. Numai câteva cioburi se 
mai ţineau pe marginea geamurilor, în rest - doar nişte 
deschideri întunecoase către interiorul devastat. 

Lunetistul oftă. 

A cobori pe întuneric în râpă nu era ceva ce îi surâdea. Ar fi 
fost mai indicat să aştepte lumina zilei. In definitiv, mortul 
dinăuntrul  jeepului, oricum, nu mai pleca nicăieri, nici 
documentele de identitate sau alte hârtii pe care ar fi putut să le 
aibă în maşină. Şi totuşi, ordinele erau ordine, iar Branat nu era 
deloc răbdător sau îngăduitor în zilele acelea. Nu, mai bine să-şi 
îndeplinească misiunea cât mai repede, îşi zise Fadaiev. Cel 
puţin după aceea se putea întoarce liniştit în confortul 
apartamentului său din Moscova. 

li luă câteva minute bune să coboare până la epavă. 

Verificând la lumina lanternei terenul accidentat din faţa lui, 
trăgătorul înaintă cu încredere către jeepul avariat, se căţără pe 
doi bolovani alăturaţi, sări apoi într-o mică adâncitură, după care 
se aplecă prudent peste marginea autovehiculului, întinzând 
gâtul ca să poată vedea bine înăuntru. 

Omul făcu ochii mari. 

In maşină nu se afla nimeni. O centură de siguranţă atârna 
stingheră pe locul şoferului. Ceea ce însemna că... 

Fadaiev încremeni brusc, simțind în ceafa împunsătura 
îngheţată a ţevii unui pistol. 

— Aruncă arma! îi porunci un glas neînduplecat. 

Rămas perplex, bărbatul se supuse. Pistolul zurui pe stânci. 

— Foarte bine, comentă sec vocea. Acum descotoroseşte-te şi 
de lanternă. 

Fadaiev făcu iar ceea ce i se ceruse, încă nedumerit de eşecul 
său. Nici un inamic nu reuşise până atunci să-l ia prin 

surprindere. El era mereu vânătorul şi niciodată cel hăituit. 
Lanterna căzu şi ea pe pământ la picioarele lui şi se rostogoli mai 
încolo. Se opri, luminând într-o încâlcire de pietre şi tufişuri din 
faţa lui. Inghiţi cu greu. Gura i se uscase complet. 

— Excelent, se auzi din nou vocea, cu o undă de umor trist în 
ea. In definitiv, s-ar putea să şi supravieţuieşti acestei seri. 

— Ce vrei de la mine? bolborosi Fadaiev. 

— Mai multe lucruri, răspunse hotărât bărbatul din spatele lui. 
Vom începe cu câteva întrebări elementare la care se poate 
răspunde cu uşurinţă. Totuşi aminteşte-ţi că ăsta este un joc cu 
două reguli simple. Regula Numărul Unu: Dacă-mi spui adevărul, 
n-o să te ucid. Regula Numărul Doi: Dacă mă minţi, am să-ți 
spulber şira spinării şi am să ţi-o scot prin gât. E limpede? 

Fadaiev dădu temător din cap. 

— Da, e cât se poate de limpede, se bâlbâi el. 

— Perfect! spuse celălalt. Ţeava pistolului apăsă mai tare 
ceafa lunetistului. Păi atunci să începem... 


Cartierul General de Comandă a Forţelor 
de Apărare Antiaeriană, Kiev 


Adânc într-un buncăr de comandă de sub clădirea Ministerului 
Apărării, ofiţerii superiori răspunzători de apărarea Ucrainei 
împotriva atacurilor aeriene şi cu rachete şedeau în jurul unei 
mese în formă de potcoavă, ascultând atent în timp ce un 
colonel între două vârste îi informa cu privire la cele mai recente 
evenimente. |Impreună, cei de faţă comandau o serie de 
regimente de MIG-29 şi Su-27 de luptă, de baterii de rachete sol- 
aer cu rază lungă de acţiune şi baze de staţii de radiolocaţie 
pentru alertare timpurie. 

— Avem dovezi ale unei activităţi din ce în ce mai intense în 
bazele ruseşti de avioane de vânătoare şi de bombardament din 
imediata apropiere a ţării noastre, spunea cu un aer sumbru 
vorbitorul. Am interceptat alte recente transmisii aer-sol şi 
răspunsuri ale controlorilor tereştri, din acelea care ar putea fi 
interpretate drept semne ale unor desfăşurări de noi regimente 
pe aerodromurile militare de lângă Briansk, Kursk, Rostov şi alte 
localităţi. 

Unul dintre ofiţeri se aplecă spre vorbitor. 

— Insă transmisiile acelea nu sunt concludente? întrebă el 

sever. 

— Nu, domnule, nu sunt, recunoscu vorbitorul. Dar în mai 
multe cazuri a fost vorba despre piloţi care s-au identificat ca 
aparţinând unor alte unităţi aeriene şi au cerut instrucţiuni de 
aterizare în bazele de aeronave militare de-aici. De fiecare dată, 
controlorii de zbor le-au reamintit să menţină o strictă muţenie 
radio şi să urmeze reperele indicaţiilor vizuale pe care le-au 
primit anterior, încă înainte de a fi părăsit bazele lor de origine. 

— Lucrul ăsta este cu siguranţă sugestiv şi elocvent, spuse 
încruntat un alt general-maior din Forţele de Apărare 
Antiaeriană. El comanda unul dintre regimentele de avioane MIG- 
29 staționate în apropierea Kievului. Nici un comandant raţional 
nu le cere piloților săi să zboare până la o bază necunoscută în 
condiţii de muţenie radio în scop de antrenament. Şi în nici un 
caz iarna! Şi nu în situaţia în care nu este dispus să piardă piloţi 
şi aparate de zbor în accidente de altminteri uşor evitabile. De ce 
ar face asta ruşii dacă nu pentru a încerca să îşi ascundă faţă de 
noi mişcările şi intenţiile? 

Colonelul care susţinea informarea dădu din cap. 

— Aşa e, domnule. Şi, de fapt, toate transmisiunile militare 
ruseşti s-au împuţinat drastic în ultimele douăzeci şi patru de 
ore. Mă refer la cele cu privire la forţele aeriene, terestre şi la 
rachete... în marea lor majoritate. 

Cei din jurul mesei se încruntară. Trecerea la o tăcere absolută 
radio era o măsură de securitate utilizată uneori pentru a 
camufla o concentrare de forţe pentru luptă, adică pe timp de 
război, în vreme ce pe timp de pace era mai rapid, mai comod şi 
mai sigur pentru unităţile de aviaţie, tancuri, artilerie şi infanterie 
să comunice între ele şi cu comandamentele lor folosind 
transmisii prin semnale radio. 

— Şi au mai fost descoperite şi alte indicii ale unei posibile 
acţiuni iminente? îl întrebă liniştit unul dintre comandanții 
complexelor de rachete. 

— Ruşii fac în ultima vreme sensibil mai multe raiduri aeriene 
foarte aproape şi chiar de-a lungul frontierei noastre comune, 
răspunse colonelul. De câteva ori ei ne-au violat, chipurile „din 
greşeală”, spaţiul aerian - câteodată chiar cu douăzeci sau 
treizeci de kilometri. 

— Ne testează, rosti tăios un general. Bărbatul de-abia trecut 
de cincizeci de ani, cu gât gros, comanda un amplasament-cheie 
de staţii de radiolocaţie de lângă esticul oraş ucrainean Konotop. 
Sondează forţele noastre defensive pentru a ne evalua 

capacitatea de detectare şi a descoperi cât de repede putem 
reacţiona la o pătrundere aeriană ostilă în spaţiul nostru aerian. 
După toate probabilitățile, în timpul acestor intrări aşa-zis 
„accidentale”, ei zboară asistați şi de avioane de spionaj 
electronic, care ne monitorizează frecvențele radar, 
comunicațiile prin radio şi modelele de interceptare. Omul se 
întoarse către capul mesei, acolo unde şedea cu capul aplecat 
căruntul comandant suprem al Forţelor Ucrainene de Apărare 
Antiaeriană, generalul-locotenent Rustem  Lissenko, aparent 
ascultând discuţiile lor în timp ce examina concentrat 
însemnările pregătite de către oamenii săi. Care este impresia 
dumneavoastră în această privinţă, generale? Lissenko nu 
răspunse nimic. Generale? 

Unul dintre ofiţerii care şedeau lângă el întinse mâna şi atinse 
uşor umărul lui Lissenko. Bărbatul cărunt căzu cu fruntea pe 
hârtiile de dinaintea lui. De pe capul lui se desprinseră câteva 
smocuri de păr, dezvăluind o erupție cutanată virulentă pe întreg 
scalpul. Generalul începu să tremure, evident pradă febrei care 
creştea galopant. 

In toată încăperea se auziră suspine de uimire. 

Colonelul care îl atinsese pe Lissenko îşi privea mâna oripilat. 
Apoi înşfacă receptorul celui mai apropiat telefon şi îi spuse 
operatoarei: 

— Fă-mi legătura cu centrul medical! Este o urgenţă! 


La o oră după aceea, un căpitan scund şi cu o figură ştearsă, 
care făcea parte din Forţele de Apărare Antiaeriană stătea la 
fereastra micului său birou. Se uita în jos în curtea interioară a 
ministerului, urmărind cu o nedisimulată satisfacţie activitatea 
furibundă de dedesubt. Doctori şi tehnicieni medicali în costume 
de izolare împotriva pericolului biologic se ocupau cu escortarea 
unui lung şir de generali cu aspect îngrijorat, urcându-i în 
ambulanţele care aşteptau. Atât de mulţi militari de rang înalt şi 
conducători politici se îmbolnăviseră în ultima săptămână, încât 
nimeni dintre cei aflaţi încă la conducere la Kiev nu mai credea 
că are şanse să scape teafăr. Toţi cei care fuseseră prezenţi la 
întrunirea comandamentului intraseră obligatoriu într-o carantină 
strictă. 

El zâmbi. Cu trei zile în urmă, omul turnase conţinutul unei 
mici fiole în micul dejun pe care îl lua de obicei Lissenko, un 
castronaş cu kaşa - o fiertură cu multe ingrediente. lar acum, 
rezultatele acestui gest unic şi simplu depăşeau toate aşteptările 

lui. În consecinţă, acum fusese decapitat Comandamentul 
Forţelor de Apărare Antiaeriană a Ucrainei, acesta fiind văduvit 
de cel mai experimentat şi mai vechi ofiţer al lor, în momentul 
cel mai prost posibil. 

Căpitanul, cetăţean ucrainean, dar de etnie şi loialitate ruse, 
plecă de lângă fereastră şi ridică receptorul unui telefon. Formă 
numărul secret care îi fusese comunicat cu câteva săptămâni în 
urmă. 

— Da? răspunse o voce calmă. 

— Rîbakov la telefon, se prezentă la fel de calm căpitanul. Am 
să vă raportez o veste bună. 


La Kremlin 


Preşedintele rus Viktor Dudarev privea peste masa lui de lucru 
la bărbatul solid şi cărunt care stătea în faţa lui. Se încruntă. 

— Şi zici că Sam Castilia a convocat o întrunire a aliaţilor săi 
pentru a discuta cum să se confrunte cu noi? O întrunire secretă? 
Eşti absolut sigur de asta? 

Alexei Ivanov dădu din cap. 

— Am primit un raport destul de amănunţit din partea omului 
nostru de la Casa Albă, raport confirmat şi de alte surse demne 
de toată încrederea din interiorul celorlalte guverne invitate. 

— Şi când va avea loc respectiva întrunire? 

— In cursul următoarelor două zile, răspunse şeful Celui de-al 
Treisprezecelea Directorat. 

Dudarev se ridică de la masa lui de lucru şi se apropie deo 
fereastră. Rămase acolo o clipă şi se uită în jos, în curtea 
puternic luminată. Apoi întoarse din nou privirea către Ivanov. 

— Cât de multe au aflat americanii? i 

— Nu destul de multe, îl asigură Ivanov. În cel mai bun caz au 
auzit doar nişte zvonuri şi speculaţii. Bărbatul ridică din umeri. 
Dar suntem siguri că fac investigaţii din ce în ce mai disperate în 
căutarea răspunsurilor care le lipsesc. 

Preşedintele Rusiei dădu scurt din cap. Radia de bucurie. 

— Curierul tău a ajuns în Statele Unite cu mostra de HYDRA? 

— Da, răspunse Ivanov. Acum este la New York, de unde va 
pleca cât de repede la Washington, D. C. 

— Foarte bine. Dudarev îşi aruncă din nou privirea pe 
fereastră. Pe sticla geamului putea vedea oglindirea deformată a 

propriei sale imagini. Preşedintele privi cu şi mai mare atenţie 
afară. la legătura cu omul nostru de la Casa Albă. Vreau ca Sam 
Castilia să fie eliminat cât mai curând posibil, îl vreau mort sau 
pe moarte înainte de a apuca să conducă întrunirea asta secretă 
cu aliaţii Statelor Unite. Se întoarse spre Ivanov: Ţi-e clar? 

— Da, îl asigură calm celălalt. Ordinul va fi dus la îndeplinire. 


40 


21 februarie 
Ambasada Statelor Unite din Berlin 


Randi Russell se încordă brusc, simțind un val de durere 
trecându-i prin tot corpul. Câteva secunde îngrozitoare, durerea 
ei fusese atât de acută încât i se păruse că sala de consiliu de la 
etajul trei al ambasadei devenea roşie. Fruntea păru că-i arde şi 
îi îngheaţă simultan. Răsuflă încet, printre dinţii încleştaţi, 
străduindu-se să se relaxeze. Durerea slăbi treptat. 

— Te-nţeapă un pic, nu-i aşa? o întrebă voios doctorul 
ambasadei, uitându-se cu atenţie la tăietura pe care abia o 
terminase de cusut. 

— Dacă pentru dumneavoastră „un pic” înseamnă „al dracului 
de tare”, atunci răspunsul meu este că da, simt o înţepătură, 
replică ea ironic. 

Doctorul ridică din umeri, întorcându-se să-şi strângă trusa 
medicală. 

— Dacă ar fi fost după mine, noi doi ar fi trebuit să purtăm 
această conversaţie în camera de gardă a unui spital de urgenţă, 
domnişoară Russell, replică el calm. Te-ai pricopsit cu atât de 
multe crestături, julituri şi arsuri minore cât să ajungă pentru trei 
oameni, nu pentru o tânără ca dumneavoastră. 

Randi se uită la el. 

— Sunt şi unele mutilante? întrebă ea sarcastic. 

— Fiecare dintre ele? Nu, recunoscu doctorul fără prea mare 
entuziasm, după care dădu din nou din umeri. Dar dacă veţi sta 
locului suficient încât să vă lăsaţi trupul să-şi dea seama cât de 
rău a fost afectat, atunci vă veţi dori să vă întindeţi liniştită într- 
un frumuşel şi moale pat de spital, cu o perfuzie intravenoasă cu 
cele mai bune analgezice de pe piaţă. 

— Presupun că asta înseamnă că şmecheria constă în aceea 
că trebuie să mă mişc într-una, îi zise Randi uitându-se chiorâş la 
el. Ei bine, doctore, cred că aş fi în stare să mă descurc cu aşa 
ceva. Niciodată nu m-am simţit cu adevărat bine doar stând 
liniştită. 

Doctorul pufni pe nas, apoi dădu din cap, recunoscându-se 
învins. Puse pe masă în faţa lui Randi un mic flacon etanş cu 
medicamente. R 

— Uitaţi cum stă treaba, domnişoară Russell. În cazul în care 
durerea care vă încearcă va depăşi pragul de suportabilitate, 
măcar promiteţi-mi că veţi înghiţi două pilule din astea. Ele vă 
vor ajuta să faceţi faţă mai uşor. 

Tânăra femeie privi flaconaşul, după care se uită din nou la el. 

— Şi ce efecte secundare au aceste pilule? 

— Minime, răspunse medicul, zâmbind vag. Nimic mai mult 
decât o uşoară somnolenţă. Drept încheiere, omul adăugă: însă 
ar trebui, probabil, să fiţi mai precaută cu manevrarea 
dispozitivelor grele - ceea ce include tirul cu arme automate, 
vânătoarea băieţilor răi şi incendierea vilelor de lux. 

— O să ţin minte, îi replică glacial Randi. 

După ce plecă doctorul, azvârli imediat flaconaşul cu pilule 
contra durerii în cel mai apropiat coş de hârtii. Apoi se ridică de 
pe scaun şi se îndreptă şchiopătând spre locul unde Curt 
Bennett, şeful echipei tehnice speciale trimise de la sediul 
central din Langley al CIA, era ocupat să-şi vâre tot mai adânc 
nasul în reţeaua securizată de telecomunicaţii a lui Wulf Renke. 
Bărbatul scund şi fără astâmpăr folosea o combinaţie dintre 
primul număr de telefon pe care îl descoperise echipa ei de 
supraveghere - adică cel înregistrat în Elveţia - şi alte numere, 
acestea luate din memoria telefonului celular cu suprafaţa arsă şi 
înnegrită, pe care pusese mâna în casa lui Kessler cu câteva ore 
mai devreme. 

Randi se aplecă peste umărul lui. Ecranul monitorului de 
calculator din faţa lui Bennett era plin cu ceea ce părea a fi, 
pentru ochii ei novici, un talmeş-balmeş de succesiuni aleatoare 
de numere şi simboluri. Unele dintre acestea erau legate prin linii 
continue. Altele erau unite prin linii întrerupte, în sfârşit, existau 
şi multe rămase într-o splendidă izolare. 

— Cum merge treaba? întrebă ea încet. 

Analistul CIA se uită în sus la ea. Omul avea ochii injectaţi, dar 
încă strălucitori îndărătul lentilelor groase ale ochelarilor lui cu 
rame de metal. 

— Progresează, o asigură el. Însă acela care a conceput 
reţeaua cu pricina a fost foarte bun. Este un păienjeniş 
remarcabil de complicat de diverse numere de telefon, cu 
puzderie de bucle şi de trasee înfundate intercalate. Cu toate 
astea, încep să fiu în stare să identific anumite tipare specifice. 

— Şi? 

— Până acum am izolat numere aparţinând unor posturi 
telefonice înregistrate în diferite ţări, pentru început Elveţia, 
Rusia, Germania şi Italia, spuse Bennett. 

Randi se încruntă. 

— Şi poţi să asociezi vreunul dintre aceste numere cu Renke? 

— Incă nu, zise expertul CIA. Cele mai multe dintre aceste 
posturi mi se par fictive. Pe scurt, bănuiesc că sunt echivalentele 
electronice ale unei căsuțe poştale închiriate de cineva care a 
utilizat un nume fals şi acte de identitate contrafăcute. 

— La dracu'! 

— Dar nu e chiar totul pierdut, o linişti Bennett, ridicând dintr- 
o sprânceană. Să presupunem că ai descoperit realmente acea 
căsuţă poştală. Ce ai face în continuare? 

— l-aş urmări pe toţi cei care vin să ridice corespondenţa, 
răspunse Randi. Şi aş urmări şi toată corespondenţa trimisă de 
acolo. 

— Exact. Specialistul CIA rânji cu toţi dinţii. Ei bine, putem face 
acelaşi lucru şi electronic. Pe măsură ce apelurile trec prin aceste 
diverse numere, le putem depista, urmărindu-le până la 
următorul grup de posturi telefonice şi aşa mai departe. 

— Şi câtă vreme estimezi că va dura până ce vei putea 
identifica toate numerele esenţiale? întrebă încet Randi. Adică pe 
acelea aparţinând unor posturi telefonice autentice? 

— Greu de zis, răspunse Bennett ridicând din umeri. Poate 
doar câteva ore încă. Poate câteva zile. În cea mai mare măsură, 
asta depinde de traficul prin această reţea securizată. Acum, 
când am intrat de-abia în stratul ei exterior, cu cât efectuează 
băieţii răi mai multe apeluri, cu atât mai multe informaţii 
adunăm şi noi. 

Randi dădu din cap. 

— Atunci, ţine-o aşa, Curt, zise ea cu înverşunare. Am mare 
nevoie să aflu unde se ascunde Renke. Şi cât mai curând posibil. 

Se întoarse când văzu o altă angajată a CIA intrând grăbită în 
sala de consiliu. 

— Da? 

— Cei din Langley cred că s-ar putea să se fi aflat şi un nume 

pentru bărbatul pe care l-ai omorât la urmă, în vila lui Kessler, 
spuse repede femeia. Paşaportul cu coperte arse pe care l-ai 
recuperat este cu siguranţă fals, însă au putut să compare ceea 
ce a rămas din fotografia omului cu ceea ce avem în arhive. 

— Arată-mi ce s-a descoperit! o zori Randi. 
_ Luă mesajul STRICT-SECRET trimis de la sediul central al CIA. 
In partea de sus era imaginea scanată după o veche fotografie 
alb-negru care înfăţişa un bărbat cu faţa îngustă şi cu părul 
închis la culoare. Omul purta o uniformă militară, o tunică de 
ofiţer est-german, pe epoleţi cu cele patru diamante 
reprezentând însemnele gradului de căpitan. Compară imaginea 
cu cea din memoria ei în legătură cu bărbatul înarmat şi 
îmbrăcat în negru care încercase cu atâta înverşunare s-o 
omoare doar cu puţine ore în urmă. Dădu încordată din cap. 

— Da, era vorba despre unul şi acelaşi bărbat. 

Randi cobori privirea mai jos de fotografie la textul mesajului. 

— „Gerhard Lange, citi ea cu voce tare. Fost căpitan în 
Ministerul Est-German al Securităţii Statului. După dispariţia 
RDG-ului, luat iniţial în custodie de guvernul de la Bonn în 
legătură cu mai multe asasinate politice comise în Leipzig, 
Dresda şi Berlinul de Est. Eliberat la scurtă vreme după aceea din 
lipsă de probe. Se crede că ar fi emigrat, o lună mai târziu, în 
Serbia. Circulă zvonuri cum că ar fi activat, în calitate de 
consultant intern de securitate, pentru regimul Miloşevici, din 
1990 şi până în 1994, înainte de a emigra din nou, de data asta 
în Rusia. Nu mai există alte date în dosar”. Măi, măi, măi, 
murmură Randi. Mi se pare evident că preabunul doctor Renke 
preferă să lucreze cu compatrioți de-ai lui. Mă întreb de cât de 
mulţi alţi foşti criminali din Stasi mai dispune el. 


Koln 


Bernhard Heichler şedea nemişcat la biroul său din sediul BfV. 
Omul studia rapoartele urgente sosite de la Berlin, rapoarte care 
ar putea constitui cu uşurinţă un dezastru absolut pentru el. 
Scoase un geamăt sonor, după care se opri brusc, înspăimântat 
la gândul că sunetul emis de el ar putea fi auzit până departe, în 
clădirea ciudat de liniştită. 

La ora trei dimineaţa, încăperile BfV-ului erau aproape 
complet pustii, nefiind populate decât de un firav schimb de 

ofiţeri de contrainformaţii şi de personal funcţionăresc. Prezenţa 
lui continuă la serviciu ar stârni fără îndoială mirare şi ar provoca 
comentarii sarcastice, mai ales din partea propriilor săi 
subordonați din Secţia V. Heichler era bine cunoscut drept un 
bărbat cu o acută nevoie de rutină şi care dispreţuia de obicei 
spectaculosul. Privită din acest unghi, decizia sa de a rămâne 
până atât de târziu la lucru pentru a urmări noile evoluţii ale 
cercetărilor cu privire la masacrarea în după-amiaza precedentă 
la Berlin a trei ofiţeri americani de informaţii, i-ar fi făcut pe mulţi 
dintre colegii lui să considere că aceasta era o dovadă că 
urmărea să obţină o nouă promovare. 

Nimeni n-ar fi putut ghici motivul real al lui Heichler de a citi 
primul acele rapoarte secrete ale poliţiei din Berlin, înaintea 
oricui altcuiva din serviciul german de contrainformaţii. 

Bărbatul le citi încă o dată, parcă tot nevenindu-i să creadă. 
Echipele de criminalişti şi de medici legişti ale poliţiei reuşiseră 
să facă legătura între armele utilizate la uciderea agenţilor CIA şi 
cele găsite - împreună cu alte şase cadavre - în interiorul şi în 
jurul casei incendiate a unuia dintre înalții demnitari din BKA 
(Bundeskriminalamt). Heichler înghiţi în sec, luptând să alunge 
gustul acid de fiere. In ce conspirație diabolică fusese el 
amestecat? 

Telefonul său sună brusc, înspăimântător de tare în tăcerea 
nefirească din birou. Tresărind speriat, Heichler înşfacă 
receptorul. 

— Da? Ce este? 

— Aţi primit un apel din America, domnule Heichler, spuse 
centralista. De la domnul Andrew Coates, unul dintre adjuncţii 
directorului CIA. Dânsul doreşte să stea de vorbă cu un ofiţer de 
rang înalt din Secţia V. 

— Fă-mi legătura, zise aspru Heichler. Mâinile îi tremurau. Alo? 

— Bernhard? auzi el la ureche un glas familiar. Coates asigura 
legătura dintre CIA şi încurcata serie de organizaţii de informaţii 
interne şi externe din Germania. El şi Heichler se întâlneau destul 
de des, ca să facă schimb de informaţii. Ce mă bucur că eşti încă 
acolo! Uite, te-am sunat ca să-ţi dau datele actualizate asupra 
investigaţiei noastre şi să te anunţ că am primit şi nişte veşti 
bune. O agentă de-a noastră a supravieţuit acelei blestemate 
ambuscade. Mai mult, suntem aproape siguri că a izbutit să pună 
mâna pe nişte dovezi indubitabile care ne vor conduce la 
descoperirea nemernicilor care au ordonat atacul... 

Heichler asculta cu o spaimă crescândă, în vreme ce omologul 

său din CIA îi spulbera până şi ultimele speranţe în legătură cu 
posibilitatea de a scăpa de laţul lipsei de loialitate şi al trădării, 
laţ care se strângea atât de tare în jurul gâtului său. Omul izbuti, 
nici el nu ştia cum, să ducă la bun sfârşit şi restul convorbirii fără 
să înceapă să urle. După ce americanul închise în cele din urmă, 
neamţul rămase o vreme uitându-se în gol. 

Apoi, încet şi parcă fără voia lui, cu mâinile tremurându-i mai 
tare ca oricând, Heichler ridică încă o dată receptorul. Dacă 
americanii îi prindeau pe cei răspunzători pentru măcelărirea 
agenţilor lor de teren, nu încăpea nici o îndoială că vor găsi şi 
probe care i-ar conduce direct la BKV - direct la el. Incă o dată, 
îşi spuse omul disperat, nu avea de ales. Deloc. 

Moscova 


Konstantin Malkovici şedea liniştit la masă şi îşi lua micul 
dejun în luxosul său apartament care ocupa ultimul etaj al unei 
clădiri care domina prin înălţime cartierul financiar Kitay Gorod. 
Bău şi ultima înghiţitură de ceai din dimineaţa aceea, parcurgând 
lista tranzacţiilor de peste noapte efectuate de către brokerii săi 
pentru mărfuri din Statele Unite şi din Asia. Pentru prima oară în 
ultimele câteva zile, miliardarul se simţi în stare să se 
concentreze asupra operaţiunilor de rutină ale întinsului său 
imperiu de afaceri. Brandt îi prinsese pe cei doi americani - 
Smith şi Devin - care nu-i mai puteau scăpa acum, în vreme ce 
veştile târzii venite de la Berlin în seara precedentă erau, de 
asemenea, extrem de satisfăcătoare. 

Securitatea HYDREI era încă o dată complet asigurată. 

Unul dintre servitorii săi îşi făcu silențios apariţia, aducând un 
telefon. 

— Domnul Titov este pe linie, domnule. 

Malkovici ridică o privire oarecum plictisită. Titov răspundea în 
lipsa lui de conducerea birourilor sale din Moscova. Ce o fi fost 
chiar aşa de important, încât nu mai putea aştepta până ce 
sosea şi el la Casa Paşkov, în aceeaşi dimineaţă, mai târziu? 

— Ei bine, ce e, Kiril? întrebă miliardarul. Care este problema? 

— A sosit un e-mail care vă este adresat personal, răspunse 
Titov. Cu menţiunea „urgent”. Am socotit că e bine să vă 

comunic imediat acest lucru. 

Cu un efort, Malkovici îşi reprimă iritarea. Ca şi mulţi alţi ruşi 
care crescuseră sub vechiul regim sovietic, Titov avea dificultăţi 
în a acţiona din proprie iniţiativă, fără ordine explicite din partea 
şefului. 

— Foarte bine, oftă miliardarul. Citeşte-mi acest e-mail. 

— Din păcate, nu pot, răspunse precaut Titov. Se pare că este 
codificat utilizând programul de încriptare SOVEREIGN. 

Malkovici se încruntă. Sistemul cifrat SOVEREIGN era destinat 
anume comunicaţiilor celor mai delicate, adică acelora care 
făceau referiri la cele mai secrete şi ilegale operaţiuni. Doar 
Malkovici şi câţiva dintre cei mai de încredere subordonați ai lui 
ştiau să decodifice aceste mesaje. 

— Inţeleg, zise el după o pauză. Ai făcut foarte bine că m-ai 
sunat să-mi spui. Mă ocup eu de problema asta. 

După ce încheie discuţia cu Titov şi închise telefonul, bărbatul 
se ridică de la masă şi se întoarse în biroul său. Tastând câteva 
comenzi scurte la calculatorul de-acolo, accesă e-mailul şi trecu 
respectivul mesaj prin programul de decriptare. Mesajul 
cuprindea un raport frenetic trimis de unul dintre cei mai buni 
agenţi ai săi din Germania, un bărbat care coordona diversele 
marionete şi pe toţi spionii pe care Malkovici îi infiltrase în mai 
multe dintre cele mai importante ministere din guvernul acelei 
ţări. 

Miliardarul citi mesajul cu o panică crescândă. Echipa de 
anihilare trimisă de Branat la Berlin fusese ea însăşi anihilată 
pentru totdeauna. Ba încă şi mai rău, individul pe nume Lange şi 
oamenii săi eşuaseră chiar în privinţa sarcinii lor principale. 
Americanii continuau să fie pe urmele lui Renke. Secretul HYDREI 
era acum într-o primejdie mai mare ca oricând. 

Malkovici estimă la rece probabila reacţie a preşedintelui rus 
la auzul unor asemenea veşti. Făcu o strâmbătură. Ameninţările 
lui Dudarev fuseseră limpezi. Putea să-i ascundă detaliile? 
Conducătorul Rusiei îşi avea propriile surse de informaţii şi, într- 
un fel sau altul, va afla oricum despre dezastru. lar atunci când 
se va întâmpla asta, ar fi extrem de lipsit de înţelepciune din 
partea lui Malkovici să spere la vreo îngăduinţă. Cu armatele sale 
aflate deja în marş către duşmanii lor care nu bănuiau nimic, 
Dudarev avea prea multe de pierdut ca să poată ierta cu 
uşurinţă un astfel de eşec. 

Incă încruntat, Malkovici şterse blestematul mesaj şi închise 
calculatorul. Mai zăbovi abătut o vreme cu ochii la ecranul gol, 

cugetând la posibilele desfăşurări ulterioare ale evenimentelor. 
HYDRA mai putea fi încă salvată, era sigur de asta, însă era o 
chestiune pe care cel mai bine era s-o rezolve singur - şi cu totul 
în afara posibilităţilor lui Dudarev de a interveni. 

Cu decizia deja luată, el se ridică brusc şi se îndreptă spre un 
seif din perete, camuflat îndărătul unei icoane vechi de sute de 
ani a Sfântului Arhanghel Mihail. Descuiată prin intermediul 
amprentelor, uşa grea de metal se deschise, dezvăluind o serie 
întreagă de CD-ROM-uri şi de dosare cu fotografii, precum şi o 
cutie  plină-ochi cu casete audio conţinând conversații 
înregistrate pe ascuns. Intregul material reprezenta tranzacţiile 
sale secrete cu Kremlinul. Includea, de asemenea, un amănunţit 
rezumat asupra a tot ce aflase Malkovici despre planurile militare 
ale Rusiei. 

Miliardarul începu să transfere rapid într-o servietă conţinutul 
seifului. Odată ajuns în siguranţă dincolo de graniţele Rusiei, el 
ar putea să folosească aceste informaţii pentru a-şi renegocia 
înțelegerile cu Dudarev, asigurându-şi garanţii absolute ale 
securităţii personale în schimbul finalizării proiectului HYDRA. Pe 
buzele lui Malkovici flutură un zâmbet de-abia schiţat în 
momentul în care îşi imagină indignarea care îl va cuprinde pe 
preşedintele rus când se va trezi şantajat chiar de către fostul 
său asociat. Apoi dădu din umeri. Din fericire, ca şi el însuşi, 
Dudarev era în esenţă un realist care privea totul la rece. 
Parteneriatul lor nu se bazase niciodată în întregime pe încredere 
reciprocă. 


În apropierea Moscovei 


Jon Smith se îneca, cufundat din ce în ce mai jos în apele unui 
lac negru şi fără fund. Plămânii îi ardeau, luptând contra presiunii 
tot mai mari pe măsură ce se rostogolea mereu mai adânc în 
abisul distrugător. Se zvârcoli într-o încercare disperată de a 
reveni la suprafaţă. Apoi, spre marea lui groază, îşi dădu seama 
că mâinile şi picioarele îi erau îngheţate şi complet imobile. Era 
legat şi neputincios, căzând şi mai repede, cu capul înainte, în 
neant. Nu mai avea nici o scăpare. 

— Trezeşte-te, colonele! îi porunci deodată o voce aspră. 

Smith se cutremură şi gâfâi, făcându-i-se greață când o altă 
găleată de apă rece ca gheaţa îl izbi drept în faţă. Tuşi violent, 

apoi se încovoie de durere. Toate terminaţiile lui nervoase erau 
sensibilizate. Prudent, se strădui să deschidă ochii. 

Zăcea trântit pe-o parte într-o baltă de apă aproape îngheţată. 
Mâinile, legate la spate, erau amorţite. La fel şi picioarele, legate 
unul de celălalt în dreptul gleznelor. O pardoseală aspră şi uzată 
de piatră se pierdea în întuneric. Vreme de o clipă interminabilă 
nu înţelese nimic din ceea ce vedea. Unde se afla? Ce naiba i se 
întâmplase? Putea auzi ceea ce părea a fi o femeie care gemea 
încetişor, în apropiere, încet. Crispându-se involuntar de durerea 
pe care i-o provoca până şi cea mai mică mişcare, Jon întoarse 
capul ca să se uite în sus. 

Alături stătea un bărbat înalt şi blond, privindu-l cu ochi de un 
cenuşiu rece, evaluându-l. Bărbatul îl studie încă puţin în tăcere, 
după care dădu din cap cu o satisfacţie crudă. 

— Acum că ţi-ai mai revenit, colonele, putem să o luăm de la 
capăt - iar şi iar. 

Neplăcute amintiri se îngrămădeau în ritm accelerat, inundând 
mintea întunecată de durere a lui Smith. Bărbatul cu ochi cenuşii 
era Erich Brandt. lar el şi cu Fiona Devin erau acum prizonierii lui 
Brandt. Fuseseră amândoi târâţi cu forţa în această pivniţă 
umedă şi rece la puţină vreme după ambuscada în care fusese 
ucis Oleg Kirov. 

Pivniţa se afla chiar sub ruinele unei biserici care aparţinea 
unei mănăstiri ortodoxe ruseşti, închisă de bolşevici după 
revoluţia din 1917. Jon îşi aminti că văzuse în pereţii beciului 
sute de găuri de gloanţe şi că îl auzise pe neamţul înalt 
explicându-le cu o veselie sumbră că încăperea aceea subterană 
fusese utilizată de poliţia secretă a lui Stalin, NKVD, ca loc de 
execuţie a prizonierilor politici cu prilejul uneia dintre brutalele 
epurări ordonate de dictator. Acum, terenul mănăstirii şi ceea ce 
mai rămăsese din clădirile ei erau abandonate, fiind înghiţite 
încetul cu încetul de pădurea din jur. 

Inspăimântătoarele ore de când fuseseră aduşi ei aici 
trecuseră într-o succesiune interminabilă de torturi, în vreme ce 
Brandt şi doi acoliţi de-ai săi cu feţe încruntate îi interogaseră cu 
rândul. Fiecare întrebare pe care le-o puneau era însoţită de 
durere, fie prin câte o lovitură aspră cu pumnul în coaste, ori în 
cap, fie prin câte o palmă peste faţă, fie prin aplicarea de şocuri 
electrice. |n  scurtele  răgazuri dintre aceste runde de 
interogatoriu, Jon şi Fiona fuseseră scăldaţi cu apă rece şi 
bombardaţi cu o ameţitoare succesiune de zgomote asurzitoare 
şi lumini orbitoare stroboscopice - toate astea făcând parte dintr- 

un efort de a-i dezorienta şi de a le slăbi rezistenţa. 

Brandt îl examinase cu mare atenţie. Bărbatul blond zâmbi 
glacial, dând din cap în direcţia celorlalţi oameni ai lui, care 
stăteau nevăzuţi în spatele lui Jon. 

— Prietenul nostru american aici de faţă este pregătit. Daţi-i o 
mână de ajutor şi aşezaţi-l la loc pe scaunul lui. 

Două perechi de mâini grosolane şi bătătorite îl înşfăcară 
violent de subsuori, în timp ce subalternii lui Brandt îl trăgeau pe 
Smith în sus ca pe un sac din balta îngheţată. Il trântiră apoi pe 
un scaun şi iar îl legară de spătarul de lemn cu margini ascuţite 
cu ajutorul unei fâşii de piele pe care i-o petrecuseră peste piept 
şi care îl strângea acum fără milă. 

Jon scrâşni din dinţi şi aruncă o privire în stânga lui. 

Fiona Devin era şi ea legată de un scaun, chiar lângă el. Şi ea 
avea mâinile şi picioarele legate, iar capul îi atârna cu bărbia 
sprijinită în piept. Pe la un colţ al gurii i se prelingea un fir de 
sânge. 

— Ca şi tine, nici doamna Devin n-a vrut să... coopereze cu 
noi, zise liniştit Brandt. Un zâmbet lipsit de veselie îi schimonosi 
o clipă faţa, după care dispăru rapid, fără a lăsa o urmă pe 
buzele sau în ochii lui. Insă eu sunt un om iertător, aşa că vă ofer 
încă o şansă ca să puteţi evita şi mai multă durere inutilă. Răcni 
apoi un ordin scurt peste umăr către unul dintre subordonații săi: 
Se pare că doamnei i s-a făcut sete, luri. Mai dă-i ceva de băut! 

Omul lui Brandt, un bărbat vânjos şi ras în cap, se conformă 
imediat, aruncându-i Fionei în faţă o găleată de apă rece. Femeia 
se înecă şi scuipă, lăsându-se pe spate pe scaun într-un zadarnic 
efort de a evita potopul îngheţat. După câteva secunde deschise 
încet ochii. Observându-l pe Smith care o privea cu vădită 
îngrijorare, Fiona se strădui să afişeze un dureros rânjet, 
spunându-i: 

— Serviciul de-aici este de-a dreptul execrabil. Data viitoare o 
să rețin locuri în altă parte. 

Brandt pufni. 

— Foarte amuzant, doamnă Devin. Se întoarse din nou în 
direcţia lui Smith. Colonele, te rog pentru ultima oară să mă ajuţi 
să fiu rezonabil. Glasul lui se înăspri. Pentru cine lucrezi? Pentru 
CIA? Pentru Agenţia de Informaţii a Ministerului Apărării? Pentru 
o altă organizaţie? 

Jon se încordă în aşteptarea loviturii pe care ştia că o va 
încasa. Inălţă capul, uitându-se drept în ochii fostului ofiţer Stasi. 

— Dar ţi-am mai spus, i se adresă el cu un aer ostenit şi 


312 


agasat, surprins de cât de chinuit suna vocea lui. Sunt 
locotenent-colonelul Jon Smith, sunt doctor în medicină şi lucrez 
la Institutul de Cercetări Medicale al Armatei Statelor Unite... 

Insă în loc să-l lovească pe el, Brandt se întoarse şi o pălmui 
tare pe Fiona, dându-i capul pe spate. Sângele ţâşni dintr-o nouă 
tăietură în gură. Sunetul loviturii reverberă în liniştea jilavă din 
pivniţă. 

— Te poţi considera încă de pe-acum un om mort, mârâi Smith 
printre dinţii încleştaţi, şocat de ceea ce văzuse. Se încordă fără 
folos în fâşia de piele care îl ţinea strâns legat de scaun. 

Brandt se întoarse din nou către Smith cu un ironic rânjet 
satisfăcut pe faţă. 

— Vai, colonele, mi se pare că am omis să-ţi spun că am 
schimbat regulile. De-acum înainte, doamna Devin va suferi în 
locul tău pentru orice minciună o să-mi mai torni. Omul ridică din 
umeri. Durerea pe care o va îndura ea va fi din cauza ta, nu a 
mea. 

Dumnezeule! gândi Smith trist, simțindu-se năucit. Ticălosul 
cu ochi cenuşii îl citise la perfecţie. Mai fusese el torturat şi altă 
dată şi îşi cunoştea limitele de suportabilitate. Dar cât timp avea 
să poată sta neputincios văzând cum altcineva este torturat 
pentru ca el să-şi satisfacă propria mândrie încăpăţânată? 

— Nu te gândi la mine, Jon, îi şopti Fiona Devin scuipând o 
gură de sânge. Nemernicul ăsta ne va omori oricum pe amândoi, 
indiferent ce îi vom spune sau nu-i vom spune noi. 

Încă o palmă grea a lui Brandt se abătu asupra feţei Fionei, 
clătinându-i violent capul într-o parte. 

— Tu să taci, doamnă Devin! spuse aspru. Vorbeam cu 
colonelul, nu cu tine! Ai avut şi tu ocazia să-mi spui ceea ce 
voiam să ştiu. Acum e rândul lui. 

Smith turba de furie, înnebunit de neputinţa de a opri jocul 
diavolesc. Dacă s-ar putea elibera măcar o secundă, îşi zise el 
disperat... Insă, privind lucrurile cu realism, ştia că nu exista nici 
cea mai mică şansă. Mai ştia şi că Fiona avea dreptate. Amândoi 
vor muri aici, în acest beci întunecat şi umed, loc deja bântuit de 
fantomele sutelor de oameni asasinați de indivizi de teapa lui 
Brandt şi a criminalilor lui. Unica întrebare care rămânea era 
dacă vor putea câştiga cel puţin o ultimă şi infimă victorie, 
nedezvăluindu-i fostului ofiţer Stasi informaţiile pe care le 
solicita. 

Smith închise scurt ochii, întărindu-se pentru a izbuti să îndure 
lungile, dureroasele şi sângeroasele ore care aveau să urmeze. 

Apoi deschise din nou ochii şi se uită în sus la Branat. 

— Sunt  locotenent-colonelul Jon Smith, sunt doctor în 
medicină, repetă el ferm şi cu un glas mai puternic decât se 
credea în stare. Şi lucrez la Institutul Armatei Statelor Unite 
pentru Cercetări Medicale privind Bolile Infecţioase... 


Brandt se holba frustrat, la americanul brunet. Fusese sigur că 
Smith era pe punctul de a ceda. Simţise acest lucru. Insă acum 
putea vedea că hotărârea bărbatului era tot mai fermă. Şi timpul 
se scurgea. Mai curând sau mai târziu, o patrulă de miliţie avea 
să descopere masacrul din casa Zakarov. Şi la un moment dat va 
fi găsit şi jeepul GAZ ciuruit de gloanţe, zăcând într-o râpă de pe 
marginea drumului. Odată întâmplate oricare dintre aceste două 
lucruri, Aleksei Ivanov va începe să le pună cele mai incomode 
întrebări. 

Işi frecă bărbia. Cel puţin Fadaiev sunase probabil în cele din 
urmă la sediul Grupului, raportând că şoferul era mort şi că 
recuperase actele de identitate ale bărbatului decedat. Ceea ce 
ar face puţin mai dificil pentru Ivanov să stabilească o legătură 
între cele două incidente. Dar numai foarte puţin mai dificil. 

Deodată, telefonul său mobil începu să sune. 

Incruntat, Brandt îl scoase din buzunar. 

— Da? se răsti el nervos în microfon, apropiindu-se de scara 
pivniţei pentru a nu fi auzit de cei doi prizonieri. Ce s-a 
întâmplat? 

— Omul tău, Lange, a ratat misiunea, îl informă amărât 
Malkovici. lar până acum, CIA trebuie să fi pătruns foarte adânc 
în reţeaua noastră de telecomunicaţii. 

Brandt asculta perplex, în timp ce patronul său îi expunea cele 
aflate în legătură cu dezastrul de la Berlin. Lange era mort? Cu 
întreaga sa echipă de oameni unul şi unul? Părea ceva aproape 
imposibil. 

— Acum nu mai avem încotro, zise hotărât Malkovici. Trebuie 
să transferăm într-o nouă locaţie elementele esenţiale ale 
HYDREI - şi asta fără nici o întârziere. Intenţionez să 
supraveghez eu însumi operaţiunea şi vreau să fii şi tu acolo. 
Atât pentru siguranţă, cât şi ca să mă asigur că profesorul Renke 
va înţelege necesitatea unei acţiuni imediate. 

Brandt dădu din cap, dându-şi seama de ceea ce dorea cu 
adevărat celălalt. Miliardarul simţea nevoia unei protecţii 
personale împotriva oricărui pericol. Il speria de moarte ceea ce 
ar putea să facă ruşii de îndată ce ar afla că toate promisiunile 

lui ferme în legătură cu securitatea funcţională a HYDREI se 
dovediseră vorbe goale. 

Maxilarul i se încleştă. Malkovici avea dreptate să se teamă. 

— Şi când plecăm? întrebă Branat aspru. 

— Avionul meu personal cu reacţie e programat să fie gata 
pentru decolare în mai puţin de trei ore. Dar, mai întâi, vreau ca 
tu să-ţi închei toate operaţiunile pe care le mai ai în curs de 
desfăşurare la Moscova. Stabileşte întâlniri cu oamenii tăi cheie 
în afara graniţelor Rusiei. Distruge sistemul de comunicaţii. Şi 
şterge-ţi fişierele, pe toate! Ai înţeles? 

— Da. Brandt se gândi cât timp îi vor lua toate astea, după 
care dădu din cap şi adăugă: Se poate face. 

— Ai mare grijă, adăugă celălalt. Nu voi mai tolera nici o altă 
eroare. 

Apoi telefonul amuţi. 

Brandt se întoarse brusc. 

— luri! mârâi el. Vino aici! 

Vădit curios, bărbatul vânjos, ras în cap se apropie iute. 

— Da? 

— Am primit noi ordine, spuse brusc Brandt. Eu mă întorc 
imediat la Moscova. Tu închide aici bâlciul, igienizează zona şi 
urmează-mă cât poţi de repede. 

— Şi cu cei doi americani cum rămâne? 

Brandt ridică din umeri. 

— Acum nu ne mai sunt de nici un folos. Ucide-i! 

Cu mâinile încă legate la spate, Jon Smith şi Fiona Devin fură 
îmbrânciţi în sus pe scări şi scoşi afară din pivniţă sub 
ameninţarea armelor. Ajunseră între ruinele bisericii, o 
construcţie dreptunghiulară acoperită de resturile dărăpănate ale 
unei cupole centrale de forma unei cepe. Lumina cenuşie venită 
dintr-un cer acoperit de nori se strecura înăuntru prin nişte 
ferestre fără geamuri şi prin spărturile din cupolă. Câteva mici 
porţiuni de vopsea decolorată şi ştearsă de pe pereţii acoperiţi 
cu muşchi era tot ce mai rămăsese din strălucitoarele fresce de 
odinioară ale sfinţilor şi ale scenelor din Vechiul şi din Noul 
Testament, fresce care împodobiseră cândva interiorul bisericii. 

Toate celelalte lucruri de valoare - altarul de marmură, 
tabernacolul de aur, sfeşnicele pentru lumânări şi candelabrele - 
fuseseră luate demult şi duse de-acolo. 

Brandt se întoarse către ei din uşa principală a bisericii şi 
schiţă un ironic salut: 

— lar aici vă voi spune adio, atât dumitale, colonele, cât şi 
dumitale, doamnă Devin. Dinţii lui se dezgoliră albi în 
semiobscuritate. N-o să ne mai vedem niciodată. 

Jon nu spuse nimic, uitându-se la el cu o faţă impasibilă. Nu 
lăsa să se vadă că ti-ar fi frică, îşi spuse el. Nu-i oferi 
nenorocitului nici o satisfacţie. Americanul remarcă faptul că şi 
Fiona afişase aceeaşi expresie vag plictisită pe faţa ei 
contuzionată şi învineţită. Se uită la neamt cu tot atâta interes cu 
care s-ar fi uitat la o banală muscă băzâind pe un geam. 

Vizibil deranjat de lipsa lor de reacţie, bărbatul cu ochi cenuşii 
se întoarse pe călcâie şi plecă. Nu mult după aceea auziră 
motorul Fordului său Explorer revenind la viaţă şi ascultară 
scrâşnetul roţilor maşinii pe zăpadă şi pe gheaţă. 

— Mişcaţi-vă! mârâi către ei unul dintre cei doi bandiți 
înarmaţi, rămaşi să-i păzească. Le făcu semn cu pistolul său 
Makarov de 9 mm, arătându-le o uşă mai mică pe o latură a 
bisericii şi adăugă: leşiţi pe acolo! 

Smith îi aruncă o uitătură, fără să se mai ostenească să-şi 
ascundă disprețul. 

— Şi dacă refuzăm? întrebă el. 

Banditul, adică bărbatul ras în cap căruia Branat îi spusese 
luri, dădu nepăsător din umeri şi răspunse: 

— Atunci vă voi împuşca chiar aici. Pentru mine n-are nici o 
importanţă locul. 

— Fă aşa cum ţi-a spus el, murmură Fiona. Cel puţin aşa mai 
câştigăm ceva timp. Şi măcar mai avem ocazia să mai luăm încă 
o gură de aer curat şi proaspăt. 

Jon dădu încet din cap. La urma urmei, a se împotrivi aici nu le 
schimba cu nimic soarta şi poate că avea să le fie mai bine să 
moară afară - sub cerul liber - decât aici, între grămezile astea 
de pietre mucegăite. 

Bineînţeles că a nu muri ar fi şi mai bine, îşi zise în sinea lui, 
crispat. Pe furiş, încercă din nou să-şi mai lărgească legăturile, 
încordându-şi încheieturile pentru a mai lungi cablul gros care i le 
imobiliza la spate, pentru ca apoi, relaxându-le să încerce să-şi 
strecoare uşor mâinile afară din strânsoare. În timp, continuele 
întinderi şi contractări ar fi putut crea un punct mai slab care i-ar 


316 


permite să se elibereze. Omul oftă. Era o metodă care ar fi putut 
reuşi, dacă ar fi avut la dispoziţie zece sau douăsprezece ore de 
muncă neîntreruptă asupra cablului. Din nefericire, viaţa care îi 
mai rămăsese se măsura în cel mai bun caz, în minute. 

— Veniţi! se răsti iar banditul. Tovarăşul lui, mai scund şi cu o 
chică de păr aspru şi castaniu, îi îmboldi în coaste cu ţeava puștii 
sale mitralieră. 

Smith şi cu Fiona ieşiră împleticindu-se pe uşa mică, apoi 
coborâră câteva trepte crăpate de piatră şi traversară o porţiune 
de teren viran, acoperită cu zăpadă. Terenul era năpădit de 
bălării înalte, de rugi de mure şi mici pâlcuri de copăcei. Câteva 
poteci se pierdeau printre arborii bătrâni şi cioturoşi, ducând 
către alte maldăre de pietre sparte - adică spre tot ce mai 
rămăsese dintr-un mic spital, dintr-o şcoală, dintr-o sală de 
mese, din chiliile călugărilor şi din alte clădiri. Dincolo de aceste 
ruine se puteau vedea rămăşiţele unui zid gros de piatră. 

Cei doi americani fură împinși şi smunciţi spre stânga pe o 
cărare care ducea la o poartă deschisă în zidul exterior al 
mănăstirii şi care dădea într-un mic cimitir, la fel de neîngrijit şi 
de năpădit de buruieni. Multe cruci de pe morminte căzuseră şi 
zăceau acum pe jumătate acoperite de zăpadă. Altele purtau 
vechi urme de gloanţe, datând probabil de zeci de ani, de pe 
când plutoanele de execuţie ale NKVD-ului se amuzau aşa în 
timpul lor liber. Totul era înconjurat de smocuri înalte de ierburi 
uscate şi bălării. 

Jon putu zări într-o margine a cimitirului o adâncitură 
descoperită şi puţin adâncă, probabil utilizată cândva la arderea 
resturilor nefolositoare. Pe marginea adânciturii se aflau canistre 
de benzină şi o serie întreagă de zdrenţe murdare şi îmbibate cu 
combustibil. Se opri brusc, încremenind pe loc. Soarta care le 
fusese hărăzită era acum cât se poate de limpede în mintea lui. 
El şi Fiona aveau să fie împinşi în adâncitura aceea şi împuşcaţi 
mortal, după care cadavrele lor vor fi scăldate în benzină şi arse. 

De la o distanţă oarecare din spatele lor se auzeau cei doi 
bandiți vorbind în şoaptă între ei. După cum se auzea oamenii 
rămăseseră la câţiva metri buni în urma prizonierilor lor. 

Smith făcu o strâmbătură. Nu mai aveau timp şi nici mai multe 
opţiuni. lar dacă, oricum, urmau să moară, era mai bine să 
moară luptând. Chiar în momentul acela, auzi un gâfâit înăbuşit 
din direcţia Fionei şi înţelese imediat că şi ea văzuse adâncitura 
care îi aştepta şi canistrele de benzină de pe margine. Jon îi 
aruncă femeii o privire grăbită. 

— Mă ajuţi? o întrebă el liniştit, arătând uşor cu capul spre 
criminalii lui Brandt care se apropiau în spatele lor. 

Acum ochii ei erau plini de lacrimi. Dar ridică bărbia şi dădu cu 
curaj din cap. 

— Până la capăt, colonele. Apoi reuşi chiar să schiţeze un 
zâmbet. 

Smith îi răspunse printr-un rânjet admirativ. 

— Aşa te vreau! Să vedem dacă-i vom putea momi să se 
apropie de noi. Eu îl iau pe cel din stânga, tu pe cel din dreapta, 
murmură el printre dinţi. Dacă poţi, pune-i piedică şi fă-l pe-al 
tău să cadă. Sau dacă nu, atunci loveşte-l cu picioarele fără să te 
opreşti. Bine? 

Ea dădu iar din cap. 

— Lăsaţi vorba! răcni la ei bărbatul ras în cap. Şi nu vă mai 
opriţi! 

Dar Smith nu se mai urni din loc. Rămase calm în picioare, cu 
spatele la cei doi puşcaşi, aşteptându-i. incepu să simtă 
furnicături pe sub piele, parcă anticipând surprinzătorul impact 
devastator al unui glonţ. Vino doar puţin mai aproape, gândi 
americanul încruntat Doar puţin mai aproape. 

Auzi zgomotul paşilor scrâşnind pe zăpadă şi apropiindu-se. Se 
încordă, pregătindu-se să ţâşnească. O umbră îi căzu pe umăr. 

Acum! 

Jon se roti brusc şi lovi fulgerător cu piciorul drept. Cu coada 
ochiului, o văzu pe Fiona executând aceeaşi mişcare. 

Dar nu ieşi deloc bine. 

Probabil că oamenii lui Brandt se aşteptaseră la aşa ceva şi 
fuseseră atenţi la o eventuală ultimă tentativă disperată de 
scăpare. Cu o dispreţuitoare uşurinţă, evitaseră loviturile de 
picior îndreptate cu sălbăticie de către prizonieri în direcţia lor, 
ferindu-se şi rânjind cu cruzime. 

Pierzându-şi echilibrul din cauza mişcării bruşte, Smith se 
poticni. Cu mâinile încă legate la spate, nu izbuti să se redreseze 
şi sfârşi prin a cădea în faţă, în genunchi. Răsuflând din greu, 
Fiona căzu şi ea în zăpadă, lângă el. 

Bărbatul ras în cap îi ameninţă batjocoritor cu degetul. 

— Asta chiar că a fost o încercare prostească din partea 
voastră. Apoi ridică din umeri. Insă presupun că nu mai contează. 
In final, nimic nu mai contează. După aceea îi făcu un semn 
colegului său şi îi spuse: Omoară-i aici, Kostia. 

Dând nepăsător din cap, bărbatul cu păr castaniu păşi în faţă, 
ridicând puşca-mitralieră. 

Surprins şi el de propriul calm, Smith se strădui să se uite 
drept în ochii mijiţi ai celuilalt bărbat. El purtase lupta cea 
dreaptă. Ce altceva mai putea face acum decât să întâmpine 
ceea ce urma cu toată vitejia de care era capabil? O auzea pe 
Fiona murmurând încet printre dinţi ceva, poate o rugăciune. 

Degetul banditului se încordă încet pe trăgaci. O adiere de 
vânt ciufuli coama lui de păr aspru şi castaniu. 

Poc! 

Şi pieptul banditului explodă într-o pulverizare de sânge şi de 
sfărâmături de oase, lovit fiind din faţă spre spate. Puşca- 
mitralieră căzu din mâinile rămase acum inerte. Corpul se 
legănă, apoi se frânse într-o parte, prăbuşindu-se într-un hăţiş de 
tufe dintre două cruci de mormânt. 

O interminabilă fracțiune de secundă, nimeni nu se clinti. 

Celălalt bărbat se holba stupefiat la cadavrul contorsionat al 
colegului său. Revenindu-şi brusc, se aruncă la pământ. 

Poc! 

Un al doilea glonț de mare viteză izbi crucea acoperită de 
zăpadă, chiar în spatele locului în care stătuse acolitul chel al lui 
Brandt. Din punctul de impact al glonțului se împrăştiară în toate 
direcțiile fulgi de zăpadă şi fragmente de marmură sfărâmată. 

Smith se rostogoli spre stânga, la adăpostul oferit de o piatră 
de mormânt care părea să fie pe punctul de a se răsturna, dar 
continua să rămână în picioare. Un sculptor cioplise adânc în 
suprafaţa ei o mamă adormită şi copilul ei. Fiona îl urmă şi ea 
numaidecât. Amândoi se chirciră cât mai jos pe genunchi, foarte 
atenţi să-şi ţină capetele aplecate mult sub marginea superioară 
a monumentului funerar. 

— Ce naiba se petrece? şopti Fiona cu ochii holbaţi şi cu faţa 
palidă. Semnele roşii ale loviturilor, ale tăieturilor şi ale urmelor 
de degete lăsate de cruzimea lui Brandt apăreau acum şi mai 
clar pe pielea ei albă şi catifelată. 

— Să fiu al naibii dacă ştiu, răspunse încet Smith, apropiindu-şi 
gura de urechea ei. 

O linişte sinistră se aşternu peste cimitirul sufocat de buruieni. 
Precaut, Smith întoarse capul, studiind mai îndeaproape terenul. 
Cimitirul se afla în porţiunea cea mai joasă a unei mici 
depresiuni, cu pante blânde de jur împrejur. Ruinele mănăstirii se 
înălţau pe culmea uneia dintre aceste coline foarte puţin înalte. 
Celelalte mici ridicători de pământ erau acoperite de pădurici de 
pini şi de mesteceni. 

Apoi auzi deodată în apropiere un trosnet de crengi uscate, 

zgomotul cuiva care se apropia pe furiş prin iarba şi prin bălăriile 
înalte. Banditul încă în viaţă îi urmărea, observă Smith calm, 
scrutând atent toate potenţialele adăposturi, pentru a evita să fie 
împuşcat de trăgătorul de elită pitit şi pândind dintre copaci. 
După zgomot, omul lui Branat făcea un larg ocol prin stânga lor, 
târându-se prin grămada de cruci şi plăci funerare care îi 
despărţea însă pe ei doi de el. 

Smith se aplecă mai aproape de Fiona. 

— Tu ia-o pe-acolo, murmură el, arătând cu bărbia spre 
dreapta, departe de ameninţătoarele sunete care se apropiau 
constant şi invizibil de ei. Indepărtează-te câţiva metri. lar când 
ai ajuns în spatele unei alte pietre funerare mari, să faci zgomot. 
Cât de mult zgomot poţi. Ai înţeles? 

Fără nici un cuvânt, Fiona dădu din cap. lar, mai târziu, se 
rostogoli rapid pe zăpada şi pământul bine bătătorite. 

Şi Jon îşi schimbă poziţia, rostogolindu-se spre stânga cât de 
silențios putu. Traversă un mic şanţ şi ajunse dincolo de 
următoarea pereche de monumente funerare care erau 
rezemate unul de celălalt ca nişte beţivi. Bărbatul se opri în 
spatele celui mai mare dintre ele, o lespede groasă de piatră 
închisă la culoare şi ascultă încordat. Auzi din nou ierburile şi 
buruienile foşnind. Banditul se apropia, târându-se încet prin 
zăpadă şi printre bălăriile înalte. 

Repede, Smith se întoarse cu faţa în sus, întinzându-se pe 
spate cu picioarele ghemuite la piept, încordat şi pregătit să 
lovească. Cu puţin noroc, putea avea o şansă, era sigur de asta. 
Dar numai una. Dacă o irosea, era un om mort. 

Din dreapta lui se auzi o bufnitură puternică, apoi alta şi alta, 
iar în cele din urmă ceea ce părea să fie sunetul scos de cineva 
care plângea de spaimă. Fiona îşi juca bine rolul, înţelese Jon, ea 
imitând zgomotele care puteau fi făcute de o femeie înfricoşată, 
cuprinsă de panică, care se ţâra disperată spre ieşirea din cimitir. 

Jon îşi ţinu răsuflarea şi aşteptă. 

Intins pe burtă, omul lui Brandt se strecura pe după marginea 
înaltei lespezi de piatră, mişcându-se mai repede acum, când 
credea că detectase poziţia celor doi americani şi ţinând pregătit 
în mâna dreaptă pistolul Makarov. Capul lui se legăna spre locul 
unde se lungise şi de unde îl pândea Smith. 

Jon văzu ochii celuilalt bărbat lărgindu-se într-o totală 
disperare. In clipa aceea, americanul izbi cu ambele picioare o 
dată, lovind cât putu de tare faţa banditului. Smith simţi că ceva 
trosneşte dureros şi se sparge sub tălpile sale şi văzu capul 

inamicului său aruncat înapoi de forţa loviturii. Pe ghetele lui se 
împrăştiară imediat stropi de sânge. 

Izbi din nou adversarul cu ambele picioare. 

Celălalt se chirci de durere şi se dădu înapoi, cât mai departe 
de al doilea atac al americanului. Sub ochii strălucitori, faţa lui 
era o înfiorătoare mască de oase fracturate şi dinţi rupti. 
Fierbând de furie şi agonizând, se ridică în picioare şi ţinti cu 
grijă către capul lui Smith. 

Şi un al treilea foc de carabină răsună cu ecou în mica 
depresiune a cimitirului. 

Lovit în spate, bărbatul zbieră o dată, duse apoi disperat 
mâinile spre imensa gaură care i se căsca acum în abdomen, 
îndoindu-se în cele din urmă de mijloc şi căzând peste lespedea 
de mormânt. Capul şi mâinile îi atârnau inerte printre ierburile 
uscate. Sângele se scurgea şi pe piatra funerară şi se aduna într- 
o baltă pe pământ, pătând cu o dezgustătoare nuanţă de roz 
zăpada albă şi îngheţată la suprafaţă. 

Incet şi cu multă suferinţă, Jon se ridică în şezut. Se îndepărtă 
de cadavru şi îşi sprijini recunoscător capul de piatra rece ca 
gheaţa a altui monument funerar, aşteptând să se liniştească. 

— Colonele? îl chemă o voce suavă. Era vocea Fionei Devin. 
Eşti încă întreg? 

— Se pare că da, strigă el drept răspuns, nemaiobosindu-se 
să-şi ascundă uşurarea din glas. Apoi zări licărind ceva printre 
copacii de pe panta care se înălța deasupra lor şi se îndreptă de 
spate. Mişcarea se materializă în cele din urmă sub forma siluetei 
unui bărbat înalt, cu părul argintiu, care cobora deluşorul, venind 
către ei, în braţe cu o carabină SVD Dragunov cu lunetă şi pe 
faţa lată şi năsoasă cu un rânjet înflorit de la o ureche la cealaltă. 

Jon se holbă la el fără să-i vină să creadă. Se uita la cineva 
care trebuia să fie mort. Il privea pe însuşi Oleg Kirov. 

— Cum naiba...? se minună Smith după ce bărbatul celălalt se 
mai apropiase. 

Drept răspuns, rusul îşi descheie sfâşiata haină de iarnă pe 
care o purta. De dedesubt apăru o vestă antiglonţ. Avea urme de 
gloanţe şi era pătată cu ceea ce păreau a fi nişte mâzgălituri de 
cupru cândva topit. Oleg o mângâie afectuos. 

— Vestă antiglonţ fabricată în Marea Britanie, Jon, zise 
încântat Kirov. Astea sunt dintre cele mai bune din lume. 

— Pe care s-a întâmplat s-o porţi taman aseară? 

Kirov dădu din umeri. 

— Mai înainte de a deveni spion am fost soldat. Şi care soldat 

în toate minţile ar intra în serviciul de santinelă fără 
echipamentul adecvat? Mai rânji o dată şi adăugă: Prietene, 
obiceiurile din bătrâni nu mor uşor, iar soldaţii experimentați mor 
încă şi mai greu! 

La țară, în statul Maryland 


La zece minute după ce ieşise de pe şoseaua de centură din 
jurul Washingtonului, Nikolai Nimerovski îşi cobori o clipă privirea 
şi se uită la contorul de parcurs al maşinii sale închiriate, un Ford 
Taurus de un alb imaculat, verificând cât de departe ajunsese. 
Opt kilometri. Se apropia de destinaţie. Privi din nou înainte, la 
micul drum de ţară care se întindea în faţa lui. De fiecare parte a 
acestuia, pâlcurile dese de copaci invadate de tufişuri erau 
luminate de farurile automobilului, apoi  dispăreau în 
semiobscuritatea dinaintea ivirii zorilor. Un mic indicator rutier se 
ivi din întuneric pe partea dreaptă, semnalizând o bifurcaţie 
către o şosea care şerpuia apoi mai adânc în zona împădurită, 
până ce ieşea, la câţiva kilometri mai încolo, lângă o altă 
localitate. 

Omul scoase maşina de pe partea carosabilă şi cobori, ducând 
servieta care îi fusese dată la Zurich. Urmând instrucţiunile pe 
care le primise la Moscova, găsi destul de uşor locul cu pricina. 
Era un copac scorburos, la doar câţiva metri distanţă de semnul 
indicator. Mişcându-se repede, strecură servieta în interiorul 
trunchiului arborelui, se asigură ca aceasta să nu poată fi zărită 
de pe drum, apoi reveni agale spre maşina lui. 

Pe drum, formă pe telefonul celular un număr local. După ce 
sună de trei ori, cineva ridică receptorul. 

— Da? se răsti o voce, posesorul acesteia părând iritat că 
fusese trezit atât de devreme. 

— Este casa Miller, la numărul 555-8705? întrebă precaut 
Nimerovski. 

— Nu, răspunse înţepat persoana de la celălalt capăt al firului. 
Aţi format un număr greşit. 

— Imi pare rău, replică Nimerovski. Vă rog să mă scuzaţi. 

Se auzi un declic şi persoana pe care o sunase închise brusc. 

Zâmbind acum, agentul Celui de-al Treisprezecelea Directorat 

se urcă din nou la volanul automobilului închiriat şi plecă de- 
acolo. Incheiase misiunea. Varianta de HYDRA fusese livrată. 


Berlin 


Curt Bennett înjură brusc şi violent. Se aplecă, uitându-se şi 
mai atent la ecranul calculatorului din faţa lui, în timp ce 
degetele sale băteau iute pe tastatura din poală. 

Randi ridică privirea din capătul celălalt al lungii mese de 
consiliu. inălţă surprinsă din sprâncene. De obicei, analistul 
tehnic CIA nu era un om grosolan. 

— Necazuri? întrebă ea. 

— Mari de tot, confirmă încordat Bennett. Reţeaua de care ne 
ocupam este în curs de distrugere. 

Randi se grăbi să vină lângă el. 

— Ce fel de distrugere? 

— În toate felurile, răspunse el. Dădu din cap în direcţia 
ecranului. 

Cele mai multe numere de telefon celular ai căror proprietari 
fuseseră identificaţi de către el îşi schimbaseră acum culoarea în 
roşu, indicând că nu mai erau active. În vreme ce se uita şi ea la 
ecran, celelalte numere îşi schimbau şi ele culoarea în roşu. 

— Profesorul Renke şi prietenii lui scot din priză întreaga 
instalaţie, medită Randi cu glas tare. 

— Nu numai atât, spuse Bennett. Apăsă o tastă, afişând un 
nou ecran. Apărură lungi coloane de informaţii - date şi ore şi 
adresele unor locaţii - toate separate prin diverse numere de 
telefon. Una câte una, datele dispăreau, pierzându-se în eter. Şi 
acum mai şterg înregistrările tuturor apelurilor efectuate sau 
primite de respectivele posturi telefonice. 

Randi fluieră încetişor. 

— Din câte ştiu, era de presupus că acest lucru ar fi în esenţă 
imposibil. 

Analistul CIA dădu din cap. 

— Da, aşa este. Bennett îşi împinse ochelarii pe nas şi se 
încruntă. Bineînţeles, cu excepţia cazului în care se întâmplă să 
ai acces la softul privat şi la codurile de siguranţă de înalt nivel, 
utilizate de diferitele companii de telecomunicaţii implicate în 
traseul acelor apeluri. 

— Şi cine ar putea avea acest tip de acces la înalt nivel? 

Bennett dădu din cap. 

— Până acum aş fi zis că nimeni. Se uită cum şi restul 
ecranului se golea, după care se întoarse dezamăgit. Cele mai 
multe dintre aceste companii sunt într-o acerbă concurenţă. Ele 
nu împărtăşesc nimănui acest gen de date. 

— Atunci poate că este vorba despre o terță parte, sugeră 
Randi. Cineva din exterior care poate trece de sistemele lor de 
securitate. g 

— Poate că da, acceptă analistul, părând tulburat. Insă oricine 
ar fi capabil să pătrundă atât de repede şi de uşor în sistemele 
computerizate ale acestor companii telefonice ar putea să le facă 
aproape orice altceva şi-ar dori. 

— Ca, de exemplu? 

— Să le jefuiască conturile bancare. Să fure informaţii despre 
conturile personale ale câtorva zeci de milioane de clienţi 
abonaţi. Să le afecteze atât de rău subrutinele de comutare, 
încât să dureze săptămâni până ce s-ar mai putea efectua vreo 
convorbire telefonică în zonele avariate. Analistul ridică din 
umeri. Tot ce-ţi trece prin cap. 

Randi dădu încet din cap, gândind febril. 

— Cu toate astea, preciză ea, chiar având la îndemână o 
asemenea putere fantastică, unicul lucru pe care se pare că l-au 
făcut aceşti ţipi a fost acela de a-şi introduce prin aceste sisteme 
propria reţea de comunicaţii securizate. 

— Intr-adevăr, zise Bennett. Arăta frustrat. Dar nimic nu are 
sens. De ce să te complici atât de mult doar pentru a proteja un 
singur om, oricât de mare savant în domeniul armelor ar fi el? 

— Incep să cred că avem în faţă ceva mult mai important, 
spuse Randi, îngrijorată. Ceva mult mai mare. Dădu din cap către 
calculatorul analistului. Cât de mult înaintaseşi înainte ca 
prietenii lui Renke să fi apucat să tragă cortina? 

— Prea departe nu ajunsesem eu, recunoscu Bennett. Mi s-a 
părut că găsisem câteva tipare semnificative în şiragul datelor, 
însă nu pot fi sigur cât de aproape de miez eram. 

— Arată-mi şi mie atâta cât ai descoperit, solicită Randi. 

Imediat, specialistul CIA accesă rezultatele muncii sale, 
afişându-le grafic pe ecran ca pe o serie de cercuri separate - 
reprezentând grupuri de numere de telefon aparent legate între 
ele - cu linii mai groase ori mai subţiri, indicând frecvenţa 
apelurilor dintre ele. Fiecare cerc mai purta şi o inscripţie 
identificând amplasarea geografică aproximativă a fiecărui set 
de numere. 

Randi studie cu mare atenţie prezentarea, remarcând tiparele 
pe care le descoperise Bennett. Cele mai multe dintre apelurile 
efectuate utilizând această reţea secretă păreau să-şi aibă 
originea fie într-un loc, fie în două. Moscova era prima. Nu era o 
surpriză prea mare dacă se luau în considerare trecutele 
preferinţe ale lui Wulf Renke, îşi zise ea. Dar cea de-a doua 
concentrare de apeluri părea mult mai lipsită de noimă decât 
prima. Arăta o aglomerare de apeluri dinspre şi către Italia şi cu 
deosebire în direcţia unui grup de numere înregistrate într-o zonă 
din Umbria, la nord de Roma. 

Umbria, gândi ea uimită. O regiune a străvechilor oraşe 
aşezate pe dealuri, a crângurilor de măslini şi a podgoriilor. Ce 
putea fi atât de important, pentru Renke sau pentru susţinătorii 
lui în Umbria? 

— Domnişoară Russell? 

Randi îşi luă ochii de pe ecran. Lângă ea stătea acum unul 
dintre tinerii ofiţeri de rang inferior ai CIA, repartizat la sucursala 
din Berlin a agenţiei. Ca şi observatoarea ei ucisă, era unul dintre 
nenumăraţii boboci deosebiți de inteligenţi, dar dureros de lipsiţi 
de experienţă care fuseseră repede instruiți la Camp Peary, după 
evenimentele din 11 septembrie, pentru a satisface graba 
Agenţiei de a-şi reconstrui potenţialul uman din domeniul 
informaţiilor. Ostenită, se concentra să-şi amintească numele lui 
şi reuşi. Flores. Jeff Flores. 

— Ce s-a întâmplat, Jeff? 

— Mi-aţi cerut să prelucrez peticul acela uzat de hârtie pe care 
l-ați găsit asupra lui Lange, zise liniştit tânărul. 

Randi dădu din cap. In afară de paşaportul, portofelul şi 
mobilul lui Lange, zdrenţuita şi afumata bucăţică de hârtie fusese 
unica probă palpabilă pe care o recuperase ea din haosul din vila 
lui Kessler. Din nefericire, însă bucata aceea de hârtie părea 
imposibil de utilizat ca sursă de informaţii. La prima vedere, era 
mult prea pârlită pentru a mai fi lizibilă. 

— Ai izbutit să obţii ceva util? 

Tânărul se arătă îngrijorat. 

— Ar fi mai simplu să vă arăt ce am descoperit. Tânărul se uită 
prudent în direcţia lui Bennett. Vreau să spun, dacă doriţi să 
veniţi la mine în birou. 

Infrânându-şi nerăbdarea, Randi îl urmă pe coridorul de la 
etajul trei al ambasadei, până într-o odăiţă fără ferestre. Aproape 
întreg spaţiul camerei era ocupat de masa de lucru a lui Flores şi 
de un dulap încuiat, plin de dosare şi discuri secrete. Femeia se 

uită în jur şi zâmbi. i 

— Drăguţ loc, Jeff. Intotdeauna constituie o reală încântare 
pentru mine să văd că patriotismul şi sacrificiul de sine sunt 
recompensate aşa cum se cuvine. 

Rânji şi el drept răspuns, dar ochii săi trădau nelinişte. 

— Instructorii pe care i-am avut la Fermă îmi spuneau 
întotdeauna că ai de ales, după primii douăzeci de ani de muncă 
în clandestinitate, între Medalia Libertăţii şi un birou cu o 
privelişte pitorească. 

— Imi pare rău să te dezamăgesc, dar te-au păcălit, replică 
Randi. Durează minimum treizeci de ani până ce obţii o 
fereastră. Lăsă apoi gluma la o parte şi spuse: Acum însă arată- 
mi ce te-a tulburat atât de tare la acel document. 

— Am înţeles, încuviinţă Flores. Am scanat hârtia, mai bine zis 
ceea ce a mai rămas din ea, în sistemul nostru de-aici. Odată 
adusă la forma digitalizată, am putut să şterg electronic urmele 
de arsură, apoi să amplific ceea ce a rămas. Am reuşit astfel să 
recuperez circa patruzeci de procente din textul iniţial. 

— Şi? 

Flores formă cifrul dulapului său de documente, îl deschise şi 
scoase dinăuntru o singură foaie de hârtie. 

— Asta este o copie după ceea ce am putut citi. 

Randi o studie în tăcere. Părea să fie o parte dintr-o lungă listă 
de numere de înmatriculare auto şi de diverse mărci, tipuri şi 
modele de automobile şi camioane. Miji ochii. Câteva dintre 
aceste date şi descrieri i se păreau cunoscute. Apoi privirea îi 
căzu în josul listei, la poziţia: sedan audi a4 ARGINTIU, 
INMATRICULAT IN BERLIN CU NUMARUL: B AM 2506. 

Trecuse în seara precedentă pe lângă maşina aceea care avea 
o gaură de glonţ în lunetă şi cadavrul Cariei Voss căzut peste 
volan. Şocată, Randi ridică privirea. 

— Da, toate sunt ale noastre, confirmă Flores. De la prima şi 
până la ultima - fie închiriate, fie proprietatea Agenţiei şi 
repartizate sucursalei din Berlin. 

— Dumnezeule, murmură ea. Nici nu-i de mirare că echipa de 
acţiune trimisă de Renke ne-a depistat aşa de uşor. Randi 
strânse din maxilare, străduindu-se să-şi ţină mânia sub control. 
Cine a putut să întocmească o astfel de listă? 

Flores înghiţi cu greu. Arăta ca şi cum avea un gust rău în 
gură. 

— Ar trebui să fie cineva de-aici, vreau să zic din sucursala 
CIA, sau cineva din Langley, sau poate cineva de la BfV. 

— De la BfV? 

— Germania este o ţară gazdă aliată cu ţara noastră, preciză 
tânărul. lar politica ei este aceea de a fi ţinută la curent, prin 
oamenii ei de la contrainformaţii, în legătură cu majoritatea 
activităţilor noastre pe teritoriul ei. 

— E înălţător, n-am ce zice, comentă Randi sarcastic. Şi cine 
altcineva mai ştie de treaba asta? 

— Nimeni altcineva. 

Ea dădu din cap. 

— Bine! Aşa să şi rămână! Luă copia şi adăugă: lau eu 
exemplarul ăsta, Jeff. Şi vreau să-mi dai şi originalul. Ai grijă să 
ştergi din calculatorul tău tot ce ai mai făcut în legătură cu 
problema asta. Dacă te-o întreba cineva, du-l şi tu cu vorba. Zi-i 
că n-ai izbutit nimic şi că eu ţi-am retras însărcinarea. E clar? 

— Da, doamnă, încuviinţă sumbru Flores. 

Randi se holba la blestemata de listă din mâna ei. Un alt tipar, 
un foarte urât tipar al trădării şi al perfidiei, devenea deranjant 
de limpede. Cineva care avea acces la rezultatele obţinute de ea 
în căutarea lui Wulf Renke lucra pentru duşman. 


Casa Albă 


Preşedintele Sam Castilia îl asculta cu îngrijorare crescândă pe 
amiralul Stevens Brose, preşedintele Grupului Şefilor de Stat- 
Major. In pregătirea conferinţei secrete din ziua următoare cu 
aliaţii Americii, el îi ceruse amiralului să-l informeze asupra celor 
mai recente semnale de avertizare pe care forţele militare 
americane începuseră să le detecteze în interiorul şi în jurul 
Federaţiei Ruse. Preşedintele dorea să poată susţine cu 
argumente întemeiate pledoaria, dar nimic din ceea ce auzea nu- 
i era cât de cât folositor. Insă nici liniştitor nu era. Deşi nimeni de 
la Pentagon nu era prea mulţumit de calitatea generală a 
informaţiilor disponibile, devenise limpede acum că numărul în 
creştere al unităţilor militare de elită ca pregătire şi echipare din 
armata şi aviația Rusiei nu se regăsea în hărţile de situaţie de la 
Ministerul Apărării. 

— Şi ce înseamnă asta mai exact? întrebă Castilia. 

— Spus pe şleau, domnule preşedinte, înseamnă că nu mai 
avem nici cea mai vagă idee despre locul în care s-ar putea afla 
în momentul de faţă respectivele divizii şi alte unităţi de luptă ale 

ruşilor, încotro s-au îndreptat sau ce pun la cale să facă. 

— Şi despre câţi soldaţi ar fi vorba aici? 

— Despre minimum o sută cincizeci de mii de trupe, despre 
mii de vehicule blindate şi tunuri autopropulsate şi sute de 
bombardiere şi avioane de vânătoare, răspunse încruntat Brose. 

— Suficient pentru a începe un război cumplit, spuse rar 
preşedintele. 

— Poate chiar mai multe războaie, încuviinţă Brose. Cel puţin 
prin comparaţie cu puterea militară de luptă a celorlalte ţări din 
jurul Rusiei. Dintre toate fostele republici sovietice, numai 
Ucraina are o armată şi o aviaţie rezonabil de bine dotate şi de 
puternice. 

— Sau ar fi avut dacă n-ar fi intervenit afurisita boală care i-a 
lovit pe cei mai buni conducători ai lor, îşi dădu seama Castilia. 

Brose dădu îngândurat din capul lui mare. 

— Da, domniile, este foarte adevărat. In momentul de faţă, din 
confuzia lor am dedus că ucrainenii ar avea mari probleme să 
reacționeze prompt şi să susţină un război. Cât despre celelalte 
ţări? Ridică din umeri. Până şi în zilele lor cele mai bune, kazahii, 
georgienii, azerii şi ceilalţi n-ar putea să le opună ruşilor decât 
cel mult nişte miliții dotate cu armament uşor. Dacă ruşii 
plănuiesc cumva să atace acele ţări, milițiile acelea nu vor avea 
nici o şansă în faţa blindatelor moderne şi a detaşamentelor de 
asalt rapid. 

— Aşa au crezut ruşii şi la Groznîi, îi reaminti Castilia, 
referindu-se la prima bătălie importantă din războiul cecen, încă 
în curs de desfăşurare. Superîncrezutele trupe ruseşti care 
devastaseră oraşul fuseseră apoi măcelărite în ambuscade 
coordonate ale gherilelor cecene. Cucerirea oraşului a solicitat în 
cele din urmă o masivă campanie militară, una care a ucis zeci 
de mii de civili şi a transformat oraşul Groznii într-o ruină 
fumegândă. 

— Asta a fost cu mai bine de zece ani în urmă, răspunse şeful 
Marelui Stat-Major. Armata şi aviația militară din Rusia au învăţat 
mult de atunci şi până astăzi - atât din propria experienţă, cât şi 
urmărind acţiunile forţelor noastre din Irak. Dacă vor declanşa cu 
adevărat un război pentru recucerirea vechilor lor teritorii, nu vor 
face aceleaşi greşeli. 

— La naiba! Castilia se uită drept în ochii lui Brose, peste 
masă din lemn de pin. Sparte bine, amirale. Dar aş vrea să te 
întreb: când estimezi ca va porni întreaga poveste - 
presupunând că cele mai rele temeri ale noastre au fost 

întemeiate? 

— Tot ce vă pot spune este doar o simplă presupunere, 
domnule preşedinte, îi atrase atenţia celălalt. 

— İn absenţa unor fapte concrete, mă mulţumesc şi cu cât pot 
obţine, replică sec Castilia. 

Brose dădu din cap. 

— Da, domnule, înţeleg asta. Sprâncenele i se uniră, când 
omul se concentra. După o clipă, ridică privirea, sumbra, în 
viziunea mea, domnule preşedinte, ruşii ar putea fi gata să 
lovească oricând în intervalul dintre următoarele douăzeci şi 
patru şi nouăzeci şi şase de ore. 

Castilia simţi că-l ia cu frig. Evident, timpul alerga mai repede 
decât îşi închipuise el. 

Unul dintre telefoanele cu linii securizate de pe masa lui de 
lucru începu să sune. Ridică receptorul. 

— Da? 

Era Fred Klein. 

— Colonelul Smith şi doamna Devin sunt în viaţă - împreună - 
şi au reluat legătura cu noi, zise cu o exuberanţă reţinută şeful 
lui Covert-One. Mai mult, cred că au descoperit un element major 
al enigmei. 

— Dar au izbutit să obţină şi dovada concretă de care avem 
nevoie? întrebă precaut preşedintele, conştient că amiralul Brose 
era numai urechi. 

— Asta încă nu, Sam, recunoscu Klein. Dar Jon şi doamna 
Devin sunt convinşi acum că ştiu de unde ar putea să facă rost şi 
de proba aceea. Totuşi, în primul rând, va trebui să-i scoatem în 
siguranţă din Rusia. 

Castilia ridică dintr-o sprânceană. Ultimul lucru pe care îl 
auzise fusese acela că agenţii lui Klein se aflau pe lista celor mai 
căutaţi oameni ai Kremlinului. Ofițerii de securitate din toate 
aeroporturile, din gările de cale ferată, din porturi sau din 
punctele de trecere a frontierei ruseşti erau de mult în alertă 
maximă. 

— Doamne-Dumnezeule! N-o să fie prea uşor, nu-i aşa? 

— Nu, domnule, n-o să fie, răspunse ferm Klein. 


Lângă graniţa ruso-ucraineană 


Zăpada cădea pe câmpurile pustii şi pe dealurile împădurite, 

formând vârtejuri când rafalele de vânt suflau mai tare dinspre 
răsărit. Dincolo de masele de nori groşi care acopereau cerul nu 
se vedea nici urmă din soarele de la amiază. Nemaiavând a se 
teme de o posibilă observare din partea sateliților americani de 
recunoaştere şi fotografiere, lungi şiruri de tancuri T-90 şi 1-72, 
autovehicule de luptă BMP-3 şi tunuri grele autopropulsate 
umpleau şoselele înguste şi drumurile forestiere care se unduiau 
spre sud prin pădurile care se întindeau până la frontieră. 

Sute de vehicule staţionau, acoperite deja de un strat gros, 
alb, depus de ninsoarea abundentă. Mii de oameni stăteau 
alături la pândă, aşteptând semnalul de pornire. 

Deodată, o rachetă albă de semnalizare se înălţă dinspre sud, 
strălucind intens pe fundalul cerului acoperit. De peste tot se 
auziră imediat, în lungul coloanei staționate, semnale fluierate 
ascuţit. Echipajele tancurilor, trupele de infanterie autopurtată şi 
servanţii tunurilor cu autopropulsie urcară iute în vehiculele lor. 

Căpitanul Andrei ludenici se trase în sus pe turela joasă şi 
rotunjită a tancului său tip T-90, lăsându-se apoi să coboare lin în 
cupola deschisă a comandantului. Cu o uşurinţă născută dintr-o 
pregătire neîntreruptă, îşi puse casca de tanchist şi conectă 
căştile audio la staţia de radioemisie-recepţie. Se uită pe panoul 
frontal şi verifică toate reglajele, asigurându-se că microfonul său 
era comutat pe regim de interfon. Ca şi celelalte unităţi militare 
adunate acolo şi regimentul al patrulea de gardă, dotat cu 
tancuri, respecta încă ordinul de a menţine tăcerea radio. 

Ultimele douăzeci şi patru de ore trecuseră ca prin ceaţă 
pentru ludenici şi subordonații săi, angrenaţi într-o activitate 
frenetică - alimentarea cu combustibil, încărcarea muniției şi 
alimentelor, precum şi ultimele verificări ale echipamentelor 
importante - toate acestea în vederea pregătirii tancurilor şi a 
celorlalte vehicule blindate pentru luptă. Nimeni nu ştia încă prea 
bine pentru ce se afla acolo, în acelaşi timp, însă se răspândise 
zvonul declanşării iminente a unui război, zvon auzit din ce în ce 
mai frecvent şi mai sigur în imensa tabără militară camuflată. lar 
pretextul unor ofiţeri superiori cum că toate aceste manevre nu 
constituiau decât un extins exerciţiu militar li se părea tot mai 
nefondat. 

Căpitanul se uită spre cer şi văzu o altă rachetă de 
semnalizare, de data asta roşie, apoi deschise interfonul. 

— Atenţie! Şofer, porneşte motorul! 

Pe dată, puternicul motor diesel al tancului T-90 începu să 
duduie, imitat de toate celelalte din coloană. Peste câmpul alb şi 

peste pădurea întunecată se ridicau acum vălătuci negri de fum. 

O a treia rachetă de semnalizare apăru pe cer, de data asta 
fiind verde. 

ludenici era atent, aşteptând ca tancurile din faţa lui să 
înceapă să se pună în mişcare pentru ca să-i comande propriului 
şofer să înainteze. Unul câte unul, începând cu cele din faţă, 
masivele autovehicule blindate porniră să înainteze în zgomot de 
şenile, îndreptându-se spre sud, în direcţia noului punct de 
adunare, foarte aproape de graniţa cu Ucraina. 

incepuse numărătoarea inversă până la izbucnirea războiului. 

Roma 


Aeroportul Ciampino se află la periferia Romei, la numai 
cincisprezece kilometri de centrul metropolei. Mica şi unica pistă 
a aeroportului era înconjurată de terenuri agricole arate, de o 
zonă de agrement, case, mici clădiri de locuinţe şi întreprinderi 
din industria uşoară. Eclipsat de rivalul său mai impunător, adică 
de aeroportul Fiumicino, Ciampino era folosit acum îndeosebi 
pentru zboruri internaţionale charter şi de aeronave mici, 
particulare, guvernamentale şi ale unor firme. 

La scurtă vreme după trei după-amiază, ora locală, paralel cu 
artera Via Appia Nuova, a apărut printr-un subţire strat de nori 
un avion bimotor al unei corporaţii, coborând treptat spre 
aeroport şi pregătindu-se să aterizeze. După aterizare, aparatul 
mai rulă câţiva metri şi frână imediat, apoi trecu pe lângă micul 
terminal utilizat pentru decolarea şi aterizarea curselor charter. 

Ajuns în capătul pistei, avionul viră la stânga şi se opri pe 
porţiunea de beton folosită de obicei de aeronavele cargo. Acolo 
aşteptau două automobile Mercedes. 

Din avion coborâră opt bărbaţi, toţi îmbrăcaţi în haine groase 
de iarnă. Şase dintre ei formau un cerc strâns în jurul celui de-al 
şaptelea, un bărbat cu părul alb, mai în vârstă decât ceilalţi, care 
se îndrepta deja hotărât spre maşinile parcate. Cel de-al optulea 
bărbat, mai înalt, cu un păr de un blond-deschis, o luase înainte 
ca să vorbească cu singurul vameş italian venit să-i întâmpine. 

— Documentele dumneavoastră, signor? ceru politicos 
vameşul. 

Bărbatul blond băgă mâna în buzunarul interior de la piept al 
paltonului, de unde scoase paşaportul şi celelalte documente. 

Zâmbind amabil, vameşul italian le verifică rapid, după care 
ridică dintr-o sprânceană. 

— Văd că lucraţi pentru Centrul European ECPR. Mulţi dintre 
funcţionarii săi utilizează aeroportul Ciampino. Spuneţi-mi cu ce 
vă ocupați la Centru? 

Erich Branat zâmbi glacial. 

— Mă ocup de audit şi de controlul calităţii. 

— lar ceilalţi domni? întrebă vameşul, făcând cu capul un gest 
în direcţia lui Konstantin Malkovici şi a bodyguarzilor care îl 
însoțeau, pe când aceştia se urcau în cele două auto mobile. Şi ei 
lucrează tot la Centrul European? 

Brandt dădu din cap. 

— Da. Bărbatul băgă din nou mâna în buzunarul paltonului, de 
unde scoase de astă dată un plic alb, de mărime mijlocie. Găsiţi 
aici documentele lor. Bănuiesc că nu veţi descoperi nici o 
neregularitate. 

Vameşul italian întredeschise plicul doar atât cât să vadă 
teancul gros de bancnote de valori mari în euro. Zâmbi bucuros. 

— Totul este în ordine, ca întotdeauna. Apoi strecură plicul la 
loc sigur, în buzunarul de la haină. Vă mărturisesc încă o dată că 
este o reală plăcere pentru mine de fiecare dată când vă văd, 
domnule Brandt. Şi aştept cu nerăbdare următoarea întâlnire. 

După câteva minute, Brandt, Malkovici şi cei şase oameni ai 
lor înarmaţi până-n dinţi începeau următorul tronson al călătoriei 
lor către Orvieto, înaintând în mare viteză pe Via Appia Nuova. 


Aeroportul Internaţional $Şeremetievo-2 de 
lângă Moscova 


Noaptea se lăsase deja în pădurile de mesteacăn şi de pin din 
jurul aeroportului Şeremetievo-2. Iluminate de nişte lămpi de un 
alb orbitor, drumurile de acces către Şeremetievo-2 spintecau cu 
maximă precizie întunericul. Lungi rânduri de automobile, 
camioane şi autobuze se târau pe aceste şosele, aşteptând să 
treacă prin filtrele speciale ale miliției, filtre organizate în 
apropierea unicului terminal de pasageri, un urât bloc din oţel şi 
din beton. Dincolo de terminal, maşini blindate încărcate cu 
comandouri de elită ale Ministerului de Interne patrulau de-a 

lungul gardului care împrejmuia perimetrul aeroportului. 

Ordinele de la Kremlin erau clare. Cei doi americani fugari nu 
trebuiau lăsaţi că scape din Rusia sub nici un motiv. Ca parte 
integrantă din vânătoarea organizată pe urmele lor, sistemul de 
securitate din jurul aeroportului fusese întărit până la niveluri 
nemaiîntâlnite încă de la cotele Războiului Rece. 

Pe pista din capătul opus al aeroportului se afla un avion 
pentru transportul de mărfuri TransAtlantic Express 747-400. 
Baloturi, lăzi, cutii de carton cu poşta de seară şi alte piese mari 
şi grele erau descărcate din diverse camioane, împachetate şi 
legate laolaltă la dimensiuni standard, apoi urcate în cala 
principală de mărfuri a avionului. 

Echipe de milițieni echipați în uniforme gri patrulau în zona de 
îmbarcare, supraveghind cu ochi atenţi activitatea din jurul lor. 
Ofițerii aveau instrucţiuni stricte să aresteze pe oricine ar fi 
încercat să se strecoare la bordul oricărui avion-cargo ce decola 
de pe Şeremetievo-2. 

Locotenentul major Anatoli Sergunin stătea cu mâinile la 
spate, supraveghind paleţii grei pe care nişte electrostivuitoare 
mari le ridicau de pe suprafaţa betonată şi le duceau la enormul 
avion TranEx. 

Aici, manipulanţii le ghidau prin trapele lui 747, le împingeau 
pe sistemul de role, iar apoi le fixau de podeaua calei. În primele 
ore ale schimbului, lui Sergunin, întregul proces i se păruse 
fascinant. Acum se simţea doar plictisit, înfrigurat şi obosit. 

— Paza de la Poartă anunţă ca a mai sosit un vehicul, 
domnule, i-a raportat sergentul, ce asculta la radioul 
detaşamentului. 

Surprins, Sergunin şi-a verificat ceasul. Acest avion era 
planificat să decoleze peste mai puţin de o oră. Până acum, 
întreaga încărcătură destinată lui 747 ar fi trebuit să fi sosit deja. 
Sortarea şi asigurarea pachetelor de diverse mărimi în paleţi era 
un proces complicat şi care cerea timp, fiind determinat de 
necesitatea absolută de a echilibra corect încărcătura avionului. 
Se întoarse privind peste întinderea pistei. Putea vedea o 
pereche de faruri ce veneau spre el cu viteză maximă. Il privi pe 
sergent. 

— Ce fel de încărcătură aduce acest vehicul? 

— Două sicrie, domnule. 

— Sicrie? a repetat Sergunin uimit. 

— Da, domnule, a repetat răbdător sergentul. E un dric. 

După câteva minute, Sergunin era lângă dricul ce venise de la 

Morga din Moscova, supraveghind îndeaproape procedurile. 
Şoferul cu halat alb, a tras fiecare coşciug greu, metalic, din 
spatele vehiculului, pe o targă rabatabilă, cu rotile. Sicriele erau 
sigilate cu bandă, dovadă că fuseseră deja verificate cu raze-X şi 
aprobate de Vamă. 

Ochii lui Sergunin s-au umplut de suspiciune. Oficialii de la 
Vamă puteau fi mituiţi. Şi ce alt mijloc mai bun de a scoate din 
Rusia doi spioni fugari, decât în nişte sicrie? Mai ales la bordul 
unui avion care va face escală mai întâi la Frankfurt, apoi în 
Canada, iar ca destinaţie finală, avea Statele Unite? Puse mâna 
pe tocul pistolului de la şold. Erau promise recompense mari 
oricui i-ar fi capturat pe cei doi americani, dar şi pedepse 
drastice pentru oricine i-ar fi lăsat să scape. In asemenea 
circumstanţe, precauţiunile exagerate erau justificate. 

Ofiţerul de miliţie a aşteptat până ce angajatul de la Morgă şi- 
a terminat treaba dificilă. Apoi s-a apropiat de omul înalt, cărunt. 

— Eşti singurul însărcinat cu acest material? 

Voinicul, ce-şi ştergea transpiraţia de pe frunte cu o batistă 
roşie, a confirmat dând din cap. 

— Aşa este, domnule locotenent, spuse amabil. Douăzeci de 
ani în această slujbă şi nici măcar o singură reclamaţie din 
partea vreunuia dintre pasagerii mei. 

— Scuteşte-mă de glume şi prezintă-mi actele pentru aceste... 
trupuri, s-a răstit Sergunin. 

— Sunt întotdeauna fericit să servesc autorităţile, spuse omul, 
ridicând din umeri. Intinse mâna după un dosar. După cum puteţi 
vedea, totul este în ordine. 

Sergunin a aruncat o privire sceptică asupra documentelor. 
Conform hârtiilor, sicriile conţineau corpurile unui bărbat şi al 
soţiei sale, amândoi în vârstă, morţi într-un accident de maşină. 
Deşi cei doi erau cetăţeni ruşi; copii lor, emigraţi şi în prezent 
rezidenţi în Toronto, plătiseră expedierea trupurilor pentru 
înmormântarea în Canada. 

Ofiţerul de militie se încruntă. Scenariul nu era prea 
convingător. Se uită la căruntul şofer de dric căruia îi înapoie 
mapa cu acte. 

— Vreau să deschideţi sicriele ca să le verific, solicită el. 

— Să le deschid? se miră celălalt. 

— Aţi auzit foarte bine, îl repezi Sergunin. Scoase pistolul şi 
deblocă siguranţa. Cu arma într-o mână, făcu semn cu cealaltă 
mână sergentului său şi altei patrule din zonă să înconjoare 
dricul. Deschideţi sicriele, repetă el. Acum! 

— Mai domol, locotenente, se grăbi să-l potolească şoferul. Pe 
mine nu mă deranjează dacă vrei să vezi ce se află în coşciuge. 
Bărbatul ridică din nou din umeri şi continuă: însă mă simt nevoit 
să te avertizez că nici unul dintre cadavre nu constituie o 
privelişte prea îmbietoare. Maşina în care mergeau a fost izbită 
frontal de un autobuz. lar fetele noastre de la cosmetizare n-au 
putut să facă prea mare lucru pentru a-i aranja cât de cât. 

Sergunin nici nu se uită la el. Locotenentul făcu un pas înainte, 
lovind cu ţeava pistolului în capacul unuia dintre sicrie. 

— Deschide-l mai întâi pe ăsta! Repede! 

Oftând, şoferul carului mortuar se conformă pe loc. Tăie mai 
întâi cu un briceag banda adezivă pusă de vameşi. Apoi, rând pe 
rând, deschise toate zăvoarele care fixau capacul. Dar înainte de 
a continua, se uită peste umăr la ofiţerul de miliţie. 

— Eşti absolut sigur că vrei să vezi ce este înăuntru? 

Sergunin pufni nervos, cu degetul pe trăgaci. 

— Dă-i drumul! 

Ridicând cât se putea de elocvent din umeri, şoferul dricului 
săltă capacul sicriului. 

O clipă, Sergunin se uită atent la conţinutul acestuia. Faţa lui 
căpătă brusc o paloare cadaverică. Privea un cadavru atât de 
mutilat şi de ars încât era imposibil să-şi dea seama dacă era al 
unui bărbat sau al unei femei. Orbite goale şi dinţi rânjiţi într-o 
țeastă parţial acoperită de bucăţi de came înnegrită. Mâini 
descărnate şi contorsionate ca nişte gheare se ridicau deasupra 
trupului zdrobit în ceea ce părea un ultim şi grotesc apel de 
ajutor. 

Ofiţerul de miliţie icni, se întoarse într-o parte şi vomă pe 
propriii bocanci şi pe betonul pistei, în timp ce sergentul şi ceilalţi 
milițieni se dădură scârbiţi înapoi. 

Şoferul puse la loc capacul sicriului. 

— După impact a luat foc şi rezervorul de benzină, şopti 
bărbatul pe un ton de scuză. Poate că asta ar fi trebuit să-ţi spun 
în primul rând. Apoi se îndreptă şi spre cel de-al doilea sicriu şi 
scoase briceagul. 

— Nu mai e nevoie, izbuti să îngaime Sergunin, care se mai 
ştergea cu dosul palmei la gură. li făcea senine disperate 
şoferului să plece de lângă sicriul nedesigilat încă. Incarcă 
repede în avion ororile astea şi şterge-o de-aici cât mai repede! 

Locotenentul se strădui din răsputeri să se îndrepte de spate, 
după care plecă clătinându-se în căutarea unui loc în care să-şi 
poată curăța umilitoarea mizerie de pe bocanci. La fel de 

dezgustaţi, sergentul şi ceilalţi milițieni se apucară să verifice şi 
ultimele încărcături ale avionului, astfel că după zece minute, 
când carul mortuar se îndepărtă şi se pierdu în întuneric, nici 
Sergunin şi nici subordonații lui un remarcară că omul de la volan 
era acum un individ mult mai scund decât celălalt şofer şi avea 
părul şaten-deschis. 


O oră mai târziu, când avionul 747-400 zbura spre vest la 
peste douăsprezece mii de metri deasupra beznei care învăluise 
satele Rusiei, Oleg Kirov degajă cele două sicrie din grămada 
celorlalte încărcături. Purta o uniformă a personalului de la 
compania aeriană cu care zburau. După ce îndepărtă plasa care 
înconjura cele două sicrie, bărbatul îngenunche lângă unul dintre 
ele şi începu să slăbească câteva şuruburi din partea de jos a 
acestuia. Când şi ultimul şurub îi căzu în palmă, desfăcu 
marginea unei tăblii înguste, întinsă pe toată lungimea 
coşciugului. Tabla zurui în cădere şi dezvălui un compartiment de 
aproape doi metri lungime şi de peste jumătate de metru lăţime, 
înalt de numai treizeci de centimetri. 

Incet şi dureros, Fiona Devin se strecură prin îngusta 
deschizătură şi ajunse pe podeaua calei. Purta o mască de 
oxigen cuplată la un mic cilindru metalic. 

Binişor, Kirov o ajută să se ridice în şezut şi să-şi scoată masca 
de oxigen, după care o întrebă: 

— Te simţi bine? 

Ea dădu din cap fără vlagă. 

— O să supraviețuiesc. Apoi schiţă un zâmbet. Dar dacă până 
acum n-am suferit de claustrofobie, după încercarea asta e sigur 
că voi suferi. 

— Eşti o femeie vitează, Fiona, zise cu toată seriozitatea Kirov. 
Mă înclin cu umilinţă în faţa ta. Bărbatul o sărută uşor pe frunte, 
apoi se întoarse să deschidă şi compartimentul secret al celui de- 
al doilea sicriu. 

Jon Smith se târî prin deschizătură, ajungând şi el pe podeaua 
calei. Muşchii lui, deja traumatizaţi de Brandt şi criminalii lui, 
ardeau ca scoşi din foc. Crispat, el îşi scoase masca de oxigen şi 
inspiră adânc. li văzu pe Kirov şi pe Fiona uitându-se la el cu 
îngrijorare şi le adresă un rânjet chinuit. 

— Niciodată! declară el pătimaş. Absolut niciodată. Economiile 
nu merită efortul. 

Ceilalţi doi îl priviră stupefiaţi. 

— Ce-ai zis, colonele? întrebă nedumerită Fiona. 

Smith se ridică şi el în şezut, arătând spre compartimentele 
camuflate în interiorul sicrielor. 

— Niciodată n-o să mai călătoresc la clasa super-economică. 
Data viitoare n-o să mă mai zgârcesc şi o să plătesc biletul 
întreg, explică bărbatul. 

Kirov chicoti. 

— O să am grijă ca plângerile tale să ajungă la urechile 
conducerii companiei, Jon. Apoi, pe un ton mai serios, adăugă: 
Sau poţi să faci acest lucru tu însuţi de îndată ce vei fi pregătit. 

— Putem stabili un contact securizat cu Covert-One? întrebă 
Smith. 

— Putem, răspunse Kirov, dând din cap spre tavanul calei, în 
direcţia cabinei de comandă. M-am conectat prin sistemul 
companiei TranEx, utilizând unul dintre dispozitivele noastre de 
bruiaj. Domnul Klein este în aşteptare. 

Ignorându-şi suferinţele şi durerile, Smith se ridică, Fiona de 
asemenea. Urmaţi de Kirov, gata să-i susţină la nevoie, cei doi 
americani porniră înainte şchiopătând şi simțind cum muşchii lor 
încordaţi se relaxau treptat. Când ajunseră în cabina piloților, Jon 
putea merge singur. 

Pilotul şi copilotul avionului 747 erau la posturile lor, părând 
concentrați asupra comenzilor aeronavei. Nici unul nu se arătă 
surprins de ivirea neaşteptaţilor musafiri. 

— Din punctul lor de vedere, noi nici măcar nu existăm, 
explică în şoaptă Kirov. Pentru ei este mai sigur aşa. 

Smith înţelese şi dădu din cap. O dată în plus, Klein îşi 
demonstrase remarcabila pricepere de a trage sforile din poziţia 
lui retrasă. Colonelul îşi puse pe urechi căştile pe care i le 
întinsese Kirov. 

— Sunt Smith. 

— Mă bucur să te aud, colonele, răsună în căşti familiara voce 
a lui Klein. Până şi de la distanţa aceea de mii de kilometri dintre 
ei, uşurarea din tonul lui era sesizabilă, începusem să fiu destul 
de îngrijorat. 

— Şi eu, recunoscu Jon. Gândul că va trebui să te ocupi de 
atâta hârţogărie suplimentară în legătură cu decesele noastre 
nu-mi dădea pace şi îmi umplea ochii de lacrimi. 

— Sunt profund mişcat, răspunse Klein sec. Dar acum ce-mi 
poţi spune despre maladia aceea? 

— In primul rând, nu este vorba despre nici o maladie - în 
orice caz, nu în sensul clasic al termenului, răspunse serios 
Smith. Presupunerea mea cea mai probabilă este că avem de-a 

face cu o extrem de sofisticată armă biologică, concepută să 
atace doar secvențele genetice individuale şi unice. Bazându-mă 
pe simptomele pe care le provoacă, aş pune rămăşag că Renke 
fabrică fiecare variantă în parte în aşa fel încât aceasta să 
afecteze într-un anumit fel reproducerea celulară a organismului- 
ţintă. Jon oftă. Nu ştiu cum sunt infectate victimele, însă s-ar 
putea ca procedeul să fie la fel de simplu precum introducerea 
agentului patogen în orice mâncare sau băutură pe care o 
ingerează acestea. Şi odată arma ajunsă în interiorul persoanei 
căreia îi este destinată, mă îndoiesc că procesul de distrugere 
mai poate fi oprit sau inversat. Bineînţeles că, în corpul oricui 
altcuiva decât al victimei căreia îi este destinată, substanţa este 
total inofensivă. 

— Lucru care explică de ce victimele nu par să molipsească pe 
nimeni din jurul lor, înţelese Klein. _ 

— Bingo, spuse Smith, încruntându-se. În esenţă, Renke a 
inventat o armă de o precizie absolută. 

— Asta presupunând că ai acces la ADN-ul persoanei-ţintă, 
comentă Klein. 

— Da. Şi tocmai aici intervine acel studiu referitor la Originile 
Slavilor, replică Smith. Savanţii de la Centrul European de 
Cercetări în Domeniul Populaţiei prelevează de ani de zile ADN 
de la locuitorii din Ucraina, Georgia, Armenia şi din alte foste 
republici sovietice. Dacă ne străduim suficient, sunt cât se poate 
de sigur că vom afla că cele mai multe dintre victime au 
participat la unul sau mai multe proiecte ECPR. 

— Dar cum rămâne cu cei care n-au participat la nici un astfel 
de proiect de cercetare? se miră Klein. Cum au fost creaţi agenţii 
patogeni pentru atâţia specialişti de-ai noştri de analiză din 
domeniul informaţiilor cu caracter militar? Sau ai britanicilor, ai 
francezilor, ai nemților şi ai altora? 

Jon dădu din umeri. 

— In cazul în care ar trebui să fac asta, aş putea obţine mostre 
de ADN-ul tău dintr-o amprentă digitală pe care ai lăsat-o pe o 
sticlă murdară - sau dintr-un fir de păr de-al tău, pe care mi l-a 
furnizat frizerul care te-a tuns sau bărbierul care te-a ras. Nu 
este tot atât de uşor şi de ieftin, dar se poate face. 

— N-o să sugerezi acum că Renke, sau ruşii, sau Malkovici i-au 
mituit pe toţi bărbierii şi pe toţi barmanii din Washington, Londra, 
Paris şi Berlin ca să colecteze mostre pentru ei? întrebă Klein, 
strâmbând din nas. 

Smith clătină din cap. 

— Nu, domnule. Nu în masă. 

— Atunci cum? 

Jon se crispă brusc, când îi trecu prin minte o altă oribilă 
posibilitate. 

— Cercetaţi-i amănunţit pe toţi cei care au acces nelimitat la 
baza de date medicale OMEGA, opină el sumbru. 

De cealaltă parte se lăsă o lungă tăcere, în timp ce Klein 
analiza sugestia lui Smith. OMEGA era un program ultrasecret, 
destinat să asigure posibilitatea ca guvernul Statelor Unite să 
continue să funcţioneze în eventualitatea unui catastrofal atac 
terorist asupra Washingtonului şi a suburbiilor acestuia. Baza de 
date medicale OMEGA constituia doar o mică parte din acest 
program mult mai vast. Pentru a ajuta la identificarea exactă a 
morţilor rezultați în urma unui atac la scară mare, baza de date 
cuprindea mostre de ţesut prelevate de la zeci de mii de 
persoane din guvernul american şi din personalul militar. 

— Doamne-Dumnezeule! exclamă într-un târziu şeful lui 
Covert-One. Dacă supoziţia ta este corectă, atunci ţara asta este 
într-un pericol şi mai îngrozitor decât am presupus eu iniţial. 
Klein oftă şi adăugă: Şi tare mi-e teamă că nu mai avem mult 
timp. 

— Asta însemnând? întrebă Smith. 

— Asta însemnând că nu este vorba doar despre o ameninţare 
cu arme biologice, Jon, spuse Klein încet. Zvonurile pe care le-a 
auzit Kirov de la omul său de legătură din FSB erau întemeiate. 
Acum mi se pare aproape sigur că Dudarev şi aliaţii lui de la 
Kremlin sunt gata să declanşeze o campanie militară majoră, una 
destinată să profite de confuzia creată de noua armă. 

Smith ascultă cu mare atenţie în timp ce bărbatul celălalt îl 
punea la curent cu cele mai recente evenimente militare şi 
politice desfăşurate de-a lungul frontierelor Rusiei, în orice caz, 
estimarea temporală a Pentagonului i se păru cam optimistă. 
Tancurile şi avioanele ruseşti puteau în orice moment să înceapă 
atacul. Colonelul simţi că-i îngheaţă sângele în vene, la gândul 
masacrului pe care avea să-l provoace un război de anvergura 
celui de care se temea Klein. 

— Şi ce măsuri de contracarare adoptăm? 

— Preşedintele a organizat o întrunire cu reprezentanţii 
principalilor noştri aliaţi, întrunire care urmează să aibă loc în 
cursul următoarelor douăzeci şi patru de ore, răspunse Klein. El 
urmăreşte să-i convingă că trebuie să acţionăm pentru a-i opri 
pe ruşi înainte de a fi prea târziu, adică înainte de a cădea 

primele bombe. 

— Dar îl vor asculta ei? 

Şeful lui Covert-One oftă din nou. 

— Mă îndoiesc. 

— Şi de ce nu? 

— Avem nevoie de o dovadă concretă, răspunse hotărât Klein. 
Problema este aceeaşi ca atunci când te-am trimis la Moscova. 
Indiferent cât de convingătoare ar putea fi, avem nevoie de ceva 
mai mult decât de teorii. Fără o probă bine fundamentată că ruşii 
se află în spatele acestei boli, nu ne vom putea convinge aliaţii 
să treacă la acţiune şi nici nu vom putea sili Kremlinul să se 
potolească. 

— Ascultă, Fred! Du-ne în Italia cu echipamentul necesar şi 
vom face pe dracu-n patru ca să găsim aceste dovezi, îl asigură 
Smith. 

— Sunt convins de asta, Jon, replică sumbru Klein. Atât 
preşedintele, cât şi eu contăm pe voi trei. 


45 
Washington, D. C. 


Nathaniel Frederick Klein ridică privirea de pe masa lui de 
lucru la ecranul mare al monitorului de pe peretele biroului. 
Monitorul afişa o hartă a Europei făcută pe calculator. Pe hartă 
clipea un mic semn, indicând poziţia aeronavei în care se aflau 
cei trei agenţi ai săi. Bărbatul urmări câteva clipe înaintarea 
acesteia, observând cum avansa încet în direcţia sud-vest, prin 
spaţiul aerian al Ungariei, în drum spre baza aviatică militară a 
Statelor Unite de la Aviano, în colţul extrem nord-estic al Italiei. 
Un alt semn de avion indica nivelul sporit al stării de alertă a 
avioanelor americane de luptă din acea bază. 

Klein apăsă o altă tastă şi pe hartă apărură şi alte senine 
asemănătoare, câteva în Germania, iar altele în Marea Britanie. 
Ca şi cel de la Aviano, acestea indicau avioanele de vânătoare, 
bombardierele şi aparatele de realimentare în timpul zborului, 
alertate de către Sam Castilia în vederea unei posibile deplasări 
de urgenţă spre Ucraina, Georgia şi celelalte republici din jurul 
Rusiei. 

Bărbatul îşi scoase ochelarii şi se frecă ostenit la baza nasului. 

În momentul acela nici un avion american de luptă nu zbura în 
nici o direcţie. Avioanele de tip F-16, F-15 şi avioanele-cisternă 
pentru realimentarea în zbor erau doar parcate lângă piste sau în 
hangarele lor fortificate, aşteptând. 

Abordaţi discret prin canale ferite, aliaţii NATO îşi exprimau 
mari îndoieli în privinţa acordării permisiunii ca avioanele 
americane să le folosească spaţiul aerian pentru orice 
desfăşurare militară americană către est. Ca o ironie, conferinţa 
pe care o convocase preşedintele pentru dimineaţa următoare 
acţiona acum împotriva lui, fiindcă le oferise francezilor, 
germanilor şi celorlalţi o scuză pentru a evita orice decizii înainte 
ca reprezentanţii lor să raporteze încheierea misiunii. Poate chiar 
şi mai important era faptul că nici una dintre ţările amenințate 
de Rusia nu părea dispusă să invite forţele americane pe 
teritoriul ei. 

Armele bazate pe ADN ale lui Renke îşi îndepliniseră cu succes 
misiunea, îşi zise trist Klein. Muriseră prea mulţi dintre cei mai 
buni şi mai viteji conducători politici şi militari din Ucraina şi din 
celelalte state mai mici. Cei lăsaţi în viaţă erau prea 
înspăimântați de perspectiva de a stârni mânia Moscovei. Erau 
paralizaţi, temându-se de năpasta care se putea abate asupra lor 
- dar incapabili să ia vreo iniţiativă care să împiedice un atac al 
ruşilor. Dacă Statele Unite puteau dovedi că tot ce se zvonise 
despre acţiunile lui Dudarev era adevărat, atunci probabil că şi 
fostele republici sovietice şi-ar fi adunat curajul de a hotărî. 
Altminteri, ele nu vor face acest lucru, preferând nesiguranța 
inacţiunii primejdiilor acţiunii. 

Klein îşi puse ochelarii la loc pe nas. Aproape fără voia lui, se 
trezi holbându-se iar la micul punct reprezentând pe hartă 
avionul care îi ducea pe Jon Smith, Fiona Devin şi Oleg Kirov, ca 
şi cum ar fi putut accelera şi mai mult aeronava 747 prin simpla 
forţă a voinţei sale. 

— Nathaniel? 

Klein ridică privirea. Vechea lui asistentă, Maggie Templeton, 
stătea în cadrul uşii care despărţea birourile lor. 

— Da, Maggie? 

— Am terminat procesul de căutare pe care mi l-ai solicitat, 
zise ea încet, intrând în încăpere. Am verificat, prin comparaţie 
cu FBl-ul, CIA şi alte baze de date, toate fişierele pe care le avem 
noi în legătură cu OMEGA. 

— Şi? 


— Am descoperit o importantă corelaţie, răspunse Maggie. 

Uită-te şi tu la caseta de intrări în computerul tău. 

Klein se conformă, folosind tastatura pentru a apela 
documentele pe care le descărnase ea şi i le trimisese în 
calculatorul lui. Primul era un articol local din presa de ştiri, scos 
din arhivele ziarului The Washington Post şi datând de 
aproximativ jumătate de an. Cel de-al doilea era copia unui 
raport actualizat referitor la o investigaţie a poliţiei asupra 
aceluiaşi incident. Ultimul era un dosar de personal de la Centrul 
Medical Naval din Bethesda. Le compară rapid, apoi înălţă dintr-o 
sprânceană şi ridică privirea. 

— Ai făcut o treabă foarte bună, Maggie, spuse el. Ca- 
ntotdeauna, de altfel. 

Incă înainte de a fi apucat ea să iasă din birou, bărbatul 
apăsase pe butonul care îi făcea legătura cu linia privată a 
preşedintelui Castilia. 

Acesta răspunse după al doilea apel. 

— Da? 

— Din nefericire, colonelul Smith a avut dreptate, spuse 
răspicat Klein. Sunt absolut convins că OMEGA a fost 
compromisă. 

— In ce fel? 

— Acum şase luni, poliţia metropolitană a găsit un cadavru 
plutind pe un canal de lângă Georgetown, începu Klein, citind 
faptele relevante din articolul din Post. Până la urmă, cadavrul a 
fost identificat ca aparţinând unui anume doctor Conrad Home. 
Conform concluziilor poliţiei, dr. Home părea să fi fost victima 
unui jaf banal care s-a terminat tragic. Şi totuşi, nimeni nu a fost 
vreodată arestat pentru această crimă şi nu există nici indicii de 
urmat. 

— Continuă, îl îndemnă Castilia. 

— A reieşit apoi că Home era un important cercetător de la 
Centrul Medical Naval din Bethesda, spuse şeful lui Covert-One. 

— Având acces la baza de date medicale OMEGA, presupuse 
posomorât Castilia. 

— Exact, încuviinţă Klein. Parcurse apoi raportul poliţiei, 
subliniind detaliile esenţiale: Home era divorţat, fiind obligat prin 
hotărâre judecătorească să plătească o imensă pensie 
alimentară şi mari sume de bani pentru întreţinerea copiilor. 
Conturile sale bancare erau mereu aproape de zero, iar colegii 
săi îl auzeau frecvent plângându-se de salariul prăpădit pe care îl 
oferea statul oamenilor de ştiinţă bugetari. Insă detectivii care i- 
au percheziţionat apartamentul după crimă au găsit mai multe 

mii de dolari bani-gheaţă şi alte multe mii sub formă de mobilă 
nouă şi costisitoare şi aparatură electronică de larg consum. 
Existau, de asemenea, indicii că el intenţionase să-şi cumpere o 
maşină nouă, probabil un Jaguar. 

— Şi crezi că îşi valorifica accesul la mostrele de ţesut din 
baza de date? interveni Castilia. 

Klein dădu solemn din cap. 

— Da, aşa cred. Ba chiar mai mult, cred că s-a lăcomit - sau 
că pur şi simplu a devenit prea indiscret - şi că a fost asasinat 
pentru a i se închide gura. 

Castilia oftă. 

— Prin urmare, ceea ce-mi spui este că profesorul Renke şi 
patronii lui ar putea avea deja mostre din ADN-ul tuturor 
persoanelor-cheie din guvernul nostru? 

— Da, domnule, îi răspunse furios Klein. Inclusiv al tău. 


Baza aeriană de la Aviano 


Baza militară a Forţelor Aeriene ale Statelor Unite de la Aviano 
se afla în regiunea Friuli-Venezia Giulia, cam la cincizeci de 
kilometri nord de Veneţia, chiar la poalele Alpilor Italieni. De pe 
pista de decolare şi aterizare din Zona F, Muntele Cavallo domina 
orizontul dinspre nord, înălțându-se până la aproape două mii 
trei sute de metri altitudine deasupra platourilor înconjurătoare. 
Palidele raze ale lunii abia răsărite străluceau pe vastele întinderi 
de zăpadă şi de gheaţă care acopereau povârnişurile stâncoase 
ale muntelui. 

Cu motoarele vuind în timp ce pilotul TranEx inversase 
tracţiunea, avionul 747 rula pe pista principală de la Aviano, 
frânând puternic când trecu pe lângă şirurile de hangare 
fortificate. Uşile lor blindate erau deschise, dezvăluind 
interioarele puternic iluminate unde echipele tehnice pregăteau 
avioanele F-16 sau pe cel de-al treizeci şi unulea avion tactic de 
luptă pentru un zbor lung spre est, într-o posibilă bătălie. 

La capătul pistei, masiva aeronavă de mărfuri se îndreptă spre 
suprafaţa largă a unui platou de beton şi se opri. Un camion 
echipat cu un set de scări mobile apăru imediat şi se opri la uşa 
din faţă a avionului 747. De îndată ce s-au instalat scările, Jon 
Smith a coborât repede, urmat îndeaproape de Fiona Devin şi 
Oleg Kirov. 

Un tânăr căpitan din aviația militară într-un combinezon verde 
de zbor îi aştepta la baza scării. Bărbatul purta o cască pe al 
cărei vizor era ataşat un dispozitiv de vedere pe timp de noapte. 

— Locotenent-colonel Smith? întrebă căpitanul, privind cu o 
oarecare îndoială la cele trei persoane, aparent civili, îmbrăcaţi 
cât se poate de jalnic. 

Jon înclină din cap. 

— Exact. Rânji apoi văzând expresia de îngrijorare de pe 
chipul mai tânărului ofiţer şi îl linişti: Nu-ţi face probleme, 
căpitane. O să ne străduim să nu sângerăm prea tare în 
impecabilul tău avion strălucitor. 

Ofiţerul de aviaţie păru pus în încurcătură. 

— Vă rog să mă iertaţi, domnule. 

— E-n regulă, îl asigură Smith. Eşti pregătit să ne transporţi? 

— Da, domnule. Veniţi pe-aici, le spuse căpitanul, făcând un 
semn cu capul în direcţia singurului elicopter de pe platoul de 
beton. Smith recunoscu modelul MH-53 J Pave Low, unul dintre 
cele mai avansate aparate de zbor din lume, destinate misiunilor 
speciale. Cu un blindaj gros şi rezistent, dotate cu tot felul de 
arme şi dispunând din belşug de cele mai sofisticate sisteme de 
navigaţie şi echipamente electronice de contracarare, 
elicopterele de tip Pave Low erau concepute pentru transportul 
comandourilor adânc în teritoriul inamic, zburând la numai 
treizeci până la patruzeci de metri altitudine, evitând astfel 
radiolocatoarele duşmane şi rachetele sol-aer. 

— Dar despre echipamentele pentru noi ce ne poţi spune? îl 
mai întrebă Smith pe căpitan. 

— Hainele, armele şi celelalte materiale sunt deja depozitate 
la bordul păsării, colonele, îl asigură tânărul. Am primit ordin să 
vă ducem cât mai repede la destinaţie. 

Cinci minute mai târziu, Smith, Fiona şi Kirov se legau cu 
centurile pe scaunele din compartimentul din spate al 
elicopterului Pave Low cu un deplasament de douăzeci şi unu de 
tone. Unul dintre cei şase membri ai echipajului le întinse căştile 
cu dispozitivele de comunicare prin interfon. 

— Veţi avea mare nevoie de astea atunci când vom ridica în 
aer copilaşul ăsta, le spuse el vesel, conectând căştile la sistemul 
de interfon. Altfel, zgomotul v-ar putea transforma creierele în 
gelatină. 

Deasupra, uriaşele pale ale rotorului începură să se mişte, 
rotindu-se din ce în ce mai repede, pe când turaţia celor două 
motoare cu turbină creştea treptat. Când motoarele ajunseră în 

regimul de putere maximă, tânguirea şi răgetul lor erau 
asurzitoare. Aeronava începu să duduie şi să se scuture, să 
vibreze şi să se legene dintr-o parte în alta. 

Prin interfon, Smith îl auzi pe mecanicul de bord, un sergent 
care vorbea cu un puternic accent texan, parcurgând împreună 
cu pilotul şi copilotul elicopterului MH-53] lista de verificări. 

— Gata de decolare, zise în cele din urmă sergentul. 

Elicopterul înaintă încet pe pistă. 

Ceilalţi trei membri ai echipajului, instalaţi în spate cu Smith, 
Fiona şi Kirov, se aplecară în afară prin trapele deschise şi peste 
rampa posterioară, privind atent prin dispozitivele de vedere pe 
timp de noapte. In timpul zborului, aveau misiunea lor de a 
avertiza piloţii asupra oricăror obstacole care puteau pune 
elicopterul în pericol - în cea mai mare parte copaci şi stâlpi de 
înaltă tensiune. 

Incet, elicopterul se desprinse de pe pistă şi începu să se 
ridice în văzduh. Vântul biciuit de palele rotorului şuiera prin 
cabina echipajului. Smith se mai strânse cu centura de scaun. Il 
văzu pe Kirov ajutând-o pe Fiona să facă acelaşi lucru şi îşi 
reprimă un zâmbet. 

Giganticul elicopter negru mai zăbovi câteva minute pe loc în 
aer până ce echipajul termină şi ultimele observaţii şi verificări 
ale sistemelor. Apoi, cu motoarele urlând, aparatul MH-53 J se 
roti spre dreapta şi porni spre sud, cu o viteză de mai bine de 
două sute de kilometri pe oră şi la foarte mică înălţime deasupra 
regiunilor rurale italiene, cu toate luminile stinse. 


Lângă Orvieto 


Erich Brandt se străduia din răsputeri să-şi stăpânească 
nerăbdarea. Laboratorul principal al HYDREI era ca un furnicar, 
iar între timp Renke îşi supraveghea asistenții în anevoioasa 
sarcină de a împacheta bazele de date ADN şi echipamentele 
specializate. Bineînţeles că munca era dificilă, însă odată 
încheiată, savantul se putea face nevăzut împreună cu întreaga 
sa echipă şi să repună în funcţiune linia de fabricaţie a morţii 
într-o altă locaţie, chiar mult mai sigură. Şi nu era de neglijat nici 
faptul că eventualii agenţi americani care ar ancheta Centrul 
European de Cercetări în Domeniul Populaţiei nu ar descoperi 
acolo decât un banal laborator destinat unor analize genetice de 

rutină. 

Neamţul blond i se adresă lui Renke: 

— Cât mai durează? 

Savantul ridică din umeri. 

— Câteva ore încă. Am putea să scurtăm mult timpul doar cu 
preţul de a lăsa în urmă echipamente preţioase. 

Konstantin Malkovici, care stătea lângă Brandt, se încruntă. 

— Şi cât timp o să ne mai întârzie şi repunerea laboratorului în 
funcţiune? 

— Probabil câteva săptămâni, răspunse Renke. 

Miliardarul dădu hotărât din cap. 

— Eu am promis Moscovei că HYDRA va fi din nou activă în 
momentul în care armata lor va intra în acţiune. Chiar dacă în 
legătură cu Sam Castilia lucrurile sunt ca şi rezolvate, aliaţii 
noştri ruşi doresc să aibă posibilitatea de a acţiona direct şi 
asupra altor persoane din Washington în cazul în care noul 
preşedinte se va încăpăţâna, refuzând să accepte situaţia de 
fapt. 

— Dudarev este încă dispus să lucreze cu tine? întrebă Renke 
curios. 

Acum fu rândul lui Malkovici să dea din umeri. 

— Are de ales? Mie îmi aparţine secretul HYDREI, nu lui. lar în 
afară de asta, i-am promis că vom rezolva toate problemele 
referitoare la securitatea armei. După ce oamenii tăi de ştiinţă, 
împreună cu toate echipamentele, vor ieşi cu bine din Italia, ce 
dovadă ar mai putea obţine în timp util Washingtonul - mai ales 
că agenţii lor de la Moscova sunt acum morţi. Şi oricum, după 
declanşarea ostilităţilor, va fi mult prea târziu pentru americani 
să mai poată interveni. 

Telefonul celular cu linie securizată al magnatului financiar 
sună şi el îl deschise. 

— Malkovici la telefon. Spune! Apoi bărbatul aruncă o privire 
către Brandt, căruia îi spuse: Este Titov, care îmi raportează de la 
Moscova. 

Brandt dădu afirmativ din cap. Malkovici îşi lăsase pe loc 
directorul ca să monitorizeze evenimentele din capitala Rusiei. 

Malkovici ascultă concentrat cele transmise de subordonatul 
său. Treptat, pe faţa lui se întipări o expresie glacială. 

— Bine, zise el la un moment dat. Să mă ţii la curent. 

Malkovici închise telefonul şi i se adresă lui Brandt: 

— Se pare că miliția moscovită a descoperit două cadavre 
lângă mănăstirea aceea veche şi părăginită pe care o foloseşti 

pentru activităţile mai puţin plăcute. 

— Bietul colonel Smith şi sărmana doamnă Devin, începu să-i 
căineze, strâmbându-se ironic fostului ofiţer Stasi. 

— la nu-i mai jeli, i-o reteză sec Malkovici. Smith şi Devin au 
scăpat cu viaţă. Morţii sunt doi oameni de-ai tăi. 

Brandt se uita uluit la patronul său. Smith şi Devin scăpaseră 
şi fugiseră? Cum se putea aşa ceva? O clipă simţi un fior 
premonitoriu pe şira spinării. Cine erau americanii ăştia doi? 

Lângă Orvieto 


Cu elicele rotindu-se la mare turație, elicopterul Pave Low 
survolă la mică altitudine o creastă abruptă şi împădurită şi apoi 
plonjă în valea mai largă de dincolo de ea. Vârfurile copacilor 
fulgerau la numai câţiva metri mai jos. Scăldat în lumina lunii, un 
râu îngust, Paglia, şerpuia spre sud, aproximativ paralel cu 
autostrada lată şi cu o linie de cale ferată. Plantaţii de viţă-de- 
vie, livezi de măslini contorsionaţi şi rânduri de chiparoşi înalţi şi 
frumoşi se aşterneau pe toată întinderea peisajului molcom. 
Porţiunile dreptunghiulare de umbră neagră  marcau 
amplasamentele vechilor ferme din piatră. Luminile, care păreau 
să plutească în faţă pe cer, schiţau vag contururile turnurilor şi 
bastioanelor din Orvieto, înălțate pe platoul vulcanic al localităţii. 
Şi mai multe lumini licăreau pe o colină blândă din vestul 
oraşului. 

— Se zăreşte Centrul European ECPR, comentă unul dintre 
piloţi. Peste două minute ajungem la punctul de infiltrare. 

Treptat, elicopterul MH-53) începu să reducă viteza pe măsură 
ce se apropia de zona prevăzută pentru aterizare. Din când în 
când, botul elicopterului ţâşnea în sus în momentele în care 
piloţii măreau brusc altitudinea pentru a evita coliziunile cu 
arborii mai înalţi sau cu stâlpii liniilor telefonice şi electrice 
încrucişându-se în valea Paglia. 

Jon Smith apucă strâns un mâner care atârna din tavan. Simţi 
un gol în stomac. 

— Primejdioasă călătorie, nu-i aşa, colonele? comentă unul 
dintre membrii echipajului, aruncând o privire peste umăr şi 
zâmbind ironic. Mai periculoasă decât orice drum cu maşina pe 

serpentine. 

Smith se sili să zâmbească şi el. 

— In ceea ce mă priveşte, prefer jeepurile. 

— Asta înseamnă că eşti genul de militar căruia îi place să 
rămână cu picioarele pe pământ, continuă acelaşi pilot, râzând şi 
scoțând capul prin trapa deschisă pentru a verifica atent 
traiectoria de zbor. Imi cer scuze pentru comentariu. 

— Dar ai dreptate, sergent, răspunse Smith, zâmbind de data 
asta mai relaxat, după care lăsă capul în jos în semn că se predă. 

Fiona Devin, care şedea vizavi de Jon, ridică din umeri într-un 
gest de simpatie. Lângă ea, Oleg Kirov părea că doarme buştean, 
cu capul rezemat de tetieră şi cu ochii închişi. 

Elicopterul continuă să reducă viteza, îndreptându-se către 
vest şi trecând peste coama colinei de la nord de complexul 
ECPR. Acum zbura şi mai jos, pe deasupra unei poiene care se 
întindea pe toată coasta dealului. In urma imensului elicopter, 
crengile copacilor se clătinau şi se zbuciumau răvăşite de elicele 
puternice. 

— Zona de debarcare este drept în faţa noastră. Treizeci de 
metri altitudine, optzeci de kilometri pe oră, vorbi tărăgănat 
mecanicul de bord. 

Smith dădu drumul mânerului şi se aşeză mai bine. Cu piciorul 
drept, atinse sacoşa de sub scaunul lui, asigurându-se că o putea 
lua uşor. Conţinea diferite haine, arme şi alte echipamente luate 
din depozitul de materiale al Comandamentului de Operaţiuni 
Speciale de la Aviano. Smith ridică privirea şi îi văzu pe Kirov şi 
pe Fiona pregătindu-se şi ei de aterizare. Rusul cu părul argintiu 
îi făcu un semn de îmbărbătare. 

Indrumat permanent de echipajul său, pilotul elicopterului se 
aplecă uşor încordat şi aduse în siguranţă uriaşul aparat 
deasupra punctului de aterizare, o dumbravă mare din mijlocul 
pădurii. La stânga, se înălța o creastă spre sud, ocolind 
complexul ECPR - o pată întunecată pe fundalul cerului mai palid 
şi luminat de lună. Roţile atinseră pământul. Imediat, zgomotul 
motorului începu să scadă, coborând rapid de la un urlet strident 
până la un vaiet profund, după care se lăsă o linişte mormântală. 
Elicele se opriră în cele din urmă. 

Membrii echipajului primiseră ordin să rămână pe loc până ce 
Smith sau unul dintre ceilalţi doi ar apela la ei pentru a fi luaţi din 
nou la bord. Insă cei şase membri ai echipajului, ofiţeri şi 
subofiţeri din imensul elicopter, primiseră ordinul strict să 
rămână la bord şi să nu intervină nicicum. Odată debarcată, 

improvizata echipă a lui Covert-One urma să se descurce pe cont 
propriu. Dacă cei trei ar da de bucluc când s-ar furişa în 
laboratoarele ECPR, guvernul Statelor Unite trebuia să poată 
nega orice implicare. 

Smith îşi desfăcu centura de siguranţă cu un puternic 
sentiment de uşurare. Asta nu pentru că pe el l-ar fi deranjat un 
zbor hazardat la mică înălţime, îşi spuse el, numai că prefera să- 
şi ţină soarta în propriile mâini. Se aplecă şi trase sacoşa grea de 
pânză de pe podeaua metalică a cabinei, mişcare imitată de 
Fiona Devin şi Oleg Kirov. Şi toţi trei îşi agăţară sacoşele pe 
umeri, coborâră pe rampa elicopterului şi porniră spre est, 
traversând dumbrava şi intrând în bezna dintre copaci. 

Jon mergea în faţă, urcând panta blândă, până când se 
îndepărtară suficient de elicopter. Inainte de a ajunge pe culme, 
cei trei intrară într-o altă dumbravă, de data asta mult mai mică. 
In mijloc se ridica o moviliţă de pietre, cele mai multe acoperite 
cu muşchi şi ferigi. Să fi fost pietrele acelea vestigiile unui antic 
altar? se întrebă Smith. Era un tărâm străvechi, revendicat de mii 
de ani de locuitorii Umbriei, de etrusci, romani, goți, lombarzi şi 
alte popoare. Peisajul era plin de ruine şi morminte vechi, 
îngropate în unele locuri de oraşe moderne şi metropole sau 
înghiţite de păduri dese şi de iederă. La lumina lunii, micul spaţiu 
deschis strălucea sinistru. 

— Aici e bine, le şopti Smith celorlalţi. Acum ne vom echipa 
pentru asalt, după care ne vom îndrepta către ECPR. Puse jos 
sacoşa şi se lăsă în genunchi ca să-i deschidă fermoarul. Incepu 
să scoată articole de îmbrăcăminte şi echipamente, împărţindu- 
le tovarăşilor săi. 

Tremurând în aerul rece al nopţii, cei trei se dezbrăcară de 
hainele lor şi de pantofii pe care îi purtaseră şi se îmbrăcară iute 
cu jeanşi şi pulovere în culori închise. Apoi îşi înnegriră frunţile şi 
obrajii cu creioane de camuflaj. Bocancii comozi de munte şi 
mănuşile groase de piele le asigurau protecţie şi o mai mare 
îndemânare. Ochelarii de vedere pe timp de noapte aveau să le 
ofere posibilitatea de a se descurca pe întuneric după ce luna ar 
fi apus. In sacoşele de pânză se aflau şi nişte lădiţe capitonate 
care conţineau o serie de camere digitale de ultimă generaţie, 
staţii radio uşoare, diverse echipamente de observare cu laser, 
instrumente de tăiat metal şi alte scule. 

— Nu avem veste antiglont? întrebă Kirov, scoțând din sacoşa 
lui o vestă de atac, prevăzută cu buzunăraşe pentru toate 
echipamentele. Imbrăcă vesta, trase fermoarul, după care 

verifică dacă i se potriveşte. 

Smith dădu din cap. 

— Nu. Vesta antiglonţ era prea grea şi prea voluminoasă 
pentru ceea ce avem noi de făcut. Dacă va fi posibil, vom intra în 
ECPR, vom afla ce naiba se întâmplă acolo, după care vom pleca 
fără să fim depistaţi. Dar dacă vom fi nevoiţi să fugim, va trebui 
să o facem în cea mai mare viteză. 

— Şi dacă se va trage în noi? întrebă sec Kirov. Ce facem 
atunci? 

— Străduiţi-vă din răsputeri să nu fiţi loviți, îi sfătui Jon şi rânji 
scurt. li dădu rusului un pistol Makarov de 9 mm şi trei 
încărcătoare pline, de rezervă. El îşi luă un revolver Sig-Sauer şi 
muniţia aferentă de rezervă. Ambii bărbaţi îşi atârnară la spate 
câte o puşcă-mitralieră Heckler & Koch MP5. lar în buzunarele 
vestelor îşi îndesară mai multe încărcătoare pline cu câte treizeci 
de cartuşe. 

Fiona Devin strecură un pistol uşor, un Glock 19, în tocul prins 
de centură, după care făcu un pas înapoi şi se uită la cei doi 
bărbaţi care terminau să-şi verifice armele. 

— Colonele, dar ştiu că i-ai cerut lui Fred Klein un adevărat 
arsenal, îi spuse ea, surâzând poznaş. Parcă-i spuneai lui Oleg 
adineauri că va trebui să fim cât mai uşori şi mai sprinteni. 

Smith dădu din cap. 

— Aşa-i, recunoscu el, atingând revolverul din tocul prins 
lateral la centură. Insă trebuie să mărturisesc că m-am cam 
săturat să fiu neînarmat. De data asta, dacă cineva începe să 
tragă în noi, am nevoie de o forţă de ripostă cât mai eficientă şi 
mai rapidă. 


Centrul European de Cercetări în Domeniul Populaţiei era 
înconjurat de crânguri de măslini încovoiaţi de ani şi de podgorii 
străvechi care ajungeau până la marginea spaţiului liber, lat de 
circa cincizeci de metri, care înconjura perimetrul împrejmuit cu 
un gard din plasă metalică. Cele mai multe dintre clădirile 
moderne din oţel şi sticlă ale complexului erau total întunecate la 
ora aceea târzie din noapte. Unica excepţie o constituia un 
laborator mare situat aparte de restul construcţiilor. Acolo 
ardeau luminile, îndărătul storurilor lăsate, la toate ferestrele. lar 
lumina de un alb strălucitor a reflectoarelor cu arc electric, 
precum şi camerele video de supraveghere montate pe 
acoperişul plat al clădirii acopereau flecare centimetru pătrat al 
zonelor înconjurătoare prin care te puteai apropia. Datorită 

camerelor de supraveghere şi absenței oricărei acoperiri, nimeni 
nu putea spera să sară gardul şi să ajungă la clădire mai înainte 
de a fi reperat. 

La circa o sută de metri depărtare de laborator, o femeie 
suplă, îmbrăcată în negru din cap până-n picioare stătea culcată 
pe burtă într-un şanţ puţin adânc de scurgere a apei, şanţ care 
înconjura una dintre bătrânele vii din partea locului. O plasă de 
camuflare presărată cu frunze şi cu rămurele îi ascundea silueta 
şi binoclul cu amplificator de imagine pe care îl focaliza asupra 
clădirii. Chiar la lumina lunii, era perfect invizibilă de la mai mult 
de câţiva metri distanţă. Odată ce luna apunea dincolo de zare, 
unica posibilitate de a fi zărită era ca cineva să nimerească chiar 
peste ea. 

Deodată, femeia în negru încremeni, alertată de nişte slabe 
foşnete venite din spatele ei. Schimbând locul cu extremă 
precauţie pentru a nu face nici un zgomot, femeia se întoarse şi 
propti binoclul pe marginea şanţului, scrutând intens via plină de 
umbre în căutarea oricărui semn de mişcare. Îşi ţinu răsuflarea şi 
aşteptă. 

Şi iată, una dintre umbre îşi schimba forma, devenind treptat 
conturul unui bărbat ghemuit lângă un şir de butuci dezgoliţi şi 
cenuşii de viţă care fuseseră curăţaţi de uscături şi pregătiţi 
pentru iarnă. După câteva secunde, un alt bărbat se furişă prin 
vie şi i se alătură primului. Apoi apăru şi o a treia siluetă. De data 
asta era vorba de o femeie. 

Randi Russell focaliză binoclul, pe rând, pe feţele celor doi 
bărbaţi şi ridică dintr-o sprânceană - nu-i venea să creadă. 

— Măi, măi, măi... ia te uită ce-a adus acasă pisica noastră, 
murmură abia auzit Randi. 

Oftând, lăsă deoparte binoclul şi se ridică încet şi cu grijă în 
picioare, renunțând la poziţia ei camuflată. Tinea mâinile 
depărtate de trup, cu palmele întoarse în afară. Uluiţi de ivirea ei 
surprinzătoare, cele trei persoane ghemuite printre butucii de vie 
se răsuciră imediat în direcţia ei. Cei doi bărbaţi îşi scoaseră 
fulgerător pistoalele. 

— Te rog să încerci pe cât posibil să nu mă omori, Jon, i se 
adresă ea încet. N-ai chiar aşa de mulţi prieteni ca să te poţi lipsi 
de unul dintre ei. 


Buimăcit, Smith luă degetul de pe trăgaci. 
— Randi? rosti perplex bărbatul. Ce naiba cauţi aici? 
Supla agentă CIA se apropie de ei, ieşind din întuneric. Se lăsă 

alături pe vine, cu o expresie amuzată pe chipul ei frumos: 

— Dat fiind că eu am ajuns aici prima, mi se pare firesc să vă 
pun eu vouă întrebarea... nu voi mie. 

Aproape fără voia lui, Jon îi zâmbi şi el. Avea dreptate. Omul 
dădu din umeri. 

— Corect. 

Apoi se gândi repede, încercând să născocească o poveste 
plauzibilă încât Randi să o poată crede. Ea era sora logodnicei lui 
decedate şi în acelaşi timp o veche prietenă care îi salvase de 
mai multe ori viaţa, însă şi ea lucra pentru CIA - ceea ce însemna 
că nu-i putea împărtăşi secretul lui Covert-One. Atâta vreme cât 
situaţia rămânea neschimbată, el era nevoit să găsească tot mai 
inventive căi de a evita întrebările ei stânjenitoare. 

— Nişte persoane sus-puse din Pentagon mi-au solicitat să 
descopăr originea acelei misterioase maladii care a răpus analişti 
de-ai noştri de informaţii şi liderii importanţi din fostele republici 
sovietice, spuse Jon în cele din urmă. Acum suntem siguri că 
boala este produsă artificial de mâna omului, un fel de armă 
genetică pentru asasinarea unor anumite persoane-ţintă. 

— Dar de ce ţi-au cerut ţie să faci asta? întrebă Randi. 

— Fiindcă eu am fost prima persoană abordată de către un 
savant rus, un coleg de breaslă, la o conferinţă medicală la care 
participam, la Praga, o lămuri Smith. Apoi îi povesti pe scurt ce îi 
spusese Valentin Petrenko şi felul în care fusese el ucis pentru a 
fi redus la tăcere. După ce am comunicat la Washington ceea ce 
mi se întâmplase, am fost trimis la Moscova ca să verific 
povestea lui, deoarece aveam relaţiile şi pregătirea de 
specialitate pentru a înţelege faptele. 

Randi încuviinţă fără prea mare tragere de inimă. 

— Este aproape verosimil tot ce îmi spui, Jon, recunoscu ea, 
după care se uită sceptic la Kirov pe care apucase să-l cunoască 
cu câţiva ani înainte, pe când era agentă de teren la Moscova. Şi 
pot să presupun că tot la Moscova a intrat în scenă şi generalul- 
maior Kirov din Serviciul Federal Rusesc de Securitate? 

Oleg dădu din cap şi zâmbi: 

— Acum sunt pur şi simplu Oleg Kirov, domnişoară Russell. M- 
am pensionat. 

Randi pufni neîncrezătoare. 

— Da, sunt convinsă. Flutură o mână în direcţia puştii- 
mitralieră de pe spatele lui. Cei mai mulţi pensionari nu 
obişnuiesc să umble noaptea prin Italia înarmaţi până-n dinţi. 

— Oleg lucrează cu mine în calitate de consultant particular, 

explică Smith. 

— Şi ea cine este? mai întrebă cu subînţeles Randi, arătând cu 
capul în direcţia Fionei Devin. Poate secretara ta? 

Jon tresări, văzând-o pe Fiona încordându-se furioasă. 

— Doamna Devin este o jurnalistă independentă care 
locuieşte la Moscova, zise el repede. Investiga deja prima 
izbucnire a bolii atunci când am sosit eu acolo. 

— O ziaristă? zise Randi, dând din cap fără să-i vină să creadă. 
Stai să mă lămuresc, Jon - tu chiar ai adus un reporter într-o 
misiune secretă? Nu crezi că ai împins puţin cam prea departe 
programul Pentagonului de deschidere şi de transparenţă faţă de 
presă? 

— Nu mă aflu aici ca ziaristă, replică Fiona glacial, vorbind 
prima oară. Urma de accent irlandez se accentuase. Nu mă mai 
consider acum om de presă. 

— Asta însemnând ce? întrebă Randi. 

Smith îi relată atunci despre nenumăratele încercări ale lui 
Erich Brandt, acţionând în numele lui Konstantin Malkovici, de a-i 
ucide pe amândoi. Sfârşi prin a-i aduce la cunoştinţă şi ordinul 
Kremlinului de a fi arestaţi amândoi cât mai repede. 

— lar în aceste circumstanţe, Oleg şi cu mine ne-am gândit că 
e mai bine ca ea să vină cu noi, încheie el cam neconvingător, 
dându-şi seama şi el cât de neverosimil suna toată povestea lui. 

Urmă o tăcere stânjenitoare. 

In cele din urmă, Randi ridică mâinile exasperată şi explodă, 
fulgerându-l cu privirea pe Jon: 

— Şi se presupune că eu o să cred toate bazaconiile pe care 
mi le îndrugi? 

— Oricât de straniu ar suna, să ştii că nu este decât adevărul 
adevărat, zise el ferm, mulţumit că întunericul nu lăsa să se vadă 
că roşise. 

Apoi, pentru a-şi linişti conştiinţa, îşi spuse că era măcar o 
parte de adevăr. 

— Aşa că pot să-mi închipui că aţi ieşit toţi trei în paşi de vals 
din Moscova, chiar pe sub nasul miliției şi al securităţii ruseşti? 
întrebă sarcastic Randi. 

— Am mulţi prieteni care lucrează în transporturile de mărfuri, 
explică liniştit Kirov. 

— Corect, zise scurt agenta CIA, după care îi măsură din cap 
până-n picioare pe toţi trei, remarcând toate armele şi celelalte 
dotări cu echipamente. Şi tot aceşti prieteni ai tăi... din 
transporturi... s-a întâmplat să-ţi poată face rost de toate aceste 

materiale de superclasă? 

Smith rânji în direcţia ei. 

— Nu chiar. De materiale am făcut rost eu. Nu uita că am 
destui prieteni în Aviația Militară. 

— Fireşte, suspină Randi, părând să-şi accepte înfrângerea, cel 
puţin pentru moment. Bine, Jon, mă predau. Voi trei sunteţi 
întâmplătorii eroi care vă pretindeţi a fi. 

— Atunci poate că ar fi acum rândul tău să ne spui ce faci aici 
în beznă, domnişoară Russell, sugeră cu răceală Fiona Devin. 

O clipă, Randi se zbârli. Apoi, pe neaşteptate, zâmbi. 

— Da' văd că ai replică, nu glumă, doamnă Devin. Femeia 
ridică din umeri. De fapt, este cât se poate de simplu. Voi căutaţi 
sursa acelei arme biologice cu acţiune genetică. Ei bine, eu îl 
caut pe bărbatul care a creat-o. 

— Wulf Renke, spuse liniştit Smith. 

— Da, el este împricinatul, încuviinţă răspicat Randi. Le 
povesti apoi despre lungul şi sângerosul traseu care o condusese 
de la Bagdad la Berlin şi după aceea aici, la Orvieto. La sfârşit a 
trebuit să merg pe ghicite, recunoscu ea. Reţeaua telefonică pe 
care o urmăream a fost distrusă mai înainte ca experţii mei 
tehnici să fi apucat să localizeze un post telefonic fix. Dar când 
m-am documentat puţin, acest loc mi s-a părut cel mai potrivit 
pentru Renke din întreaga Umbrie. Mai există prin preajmă şi alte 
unităţi de cercetare medicală, însă ECPR părea un loc firesc 
pentru el - cu fonduri din belşug, cu mulţi oameni de ştiinţă 
adunaţi din toate colţurile Europei muncind împreună, precum şi 
cu cele mai sofisticate echipamente pe care şi le-ar putea dori 
inimioara lui cea neagră. 

— Aşa că ai sărit în primul avion care te-a adus până aici? 

— Până la Roma, iar de-acolo până aici cu maşina, confirmă 
agenta CIA. Incepând din după-amiaza asta, ceva mai devreme, 
m-am aşezat aici la pândă. 

Smith sesiză o notă de încordare în glasul ei, ceva ce 
remarcase şi mai înainte. 

— Randi, tu tot spui „eu”. Unde este restul echipei tale? 

— Nu mai există nici o echipă, spuse ea pe un ton sumbru. 
Sunt numai eu. Şi nimeni din Langley sau de oriunde în altă parte 
nu ştie unde mă aflu eu în clipa de faţă. Sau cel puţin sper din tot 
sufletul să nu ştie nimeni. 

Venise acum rândul lui Smith să fie surprins. 

— Lucrezi fără reţea de protecţie? Fără nici un sprijin din 
partea Agenţiei? De ce? 

Randi se strâmbă. 

— Fiindcă Renke sau poate nenorocitul ăsta de Malkovici, pe 
care l-ai amintit, are un informator plasat undeva sus de tot în 
ierarhie, are un spion care îi divulgă tot ce aflăm noi. Gura femeii 
se încordă de mânie. Din cauză că am respectat toate regulile, 
au murit deja trei oameni de treabă. Aşa că acum nu mai vreau 
să-mi asum nici un risc. 

Smith, Fiona şi Kirov dădură încet din cap, înțelegând atât 
motivaţia, cât şi furia. Cel mai mare coşmar al oricărui agent de 
spionaj era acela de a fi trădat de cineva din tabăra lui. 

— Ar trebui să ne unim forţele, domnişoară Russell, spuse 
încet Kirov. Recunosc că este cam neortodox, însă atunci când ai 
de-a face cu duşmani atât de periculoşi, a lucra împreună este 
doar o chestiune de bun-simţ. lar timpul este foarte scurt. Nu ne 
putem permite să-l irosim certându-ne între noi. 

Jon şi Fiona dădură aprobator din cap. 

Randi se uită la ei câteva clipe lungi şi dureroase, după care 
dădu şi ea încet din cap. i 

— De acord! Gura i se strâmbă într-un zâmbet. In definitiv, nu 
este chiar prima oară când mă întâlnesc pe teren cu Jon. 

— Ai dreptate, nu e prima dată, încuviinţă Smith. 

— Poate că vă e hărăzit să fiţi împreună, le sugeră Fiona doar 
cu un strop de maliţiozitate în voce. 

Randi pufni uşurel. 

— Da, sigur. Jon şi cu mine reprezentăm perfecta pereche de 
acţiune - Bonnie şi Clyde ai spionajului. 

Inţelept, Smith hotărî să tacă. Era unul dintre acele minunate 
momente când, orice ar fi spus, ar fi agravat situaţia. La drept 
vorbind, situaţia putea deveni chiar catastrofală, îşi zise el 
precaut, sesizând expresia îmbufnată a lui Randi. 

La un moment dat însă, Randi reveni în prezent: 

— Acum aţi face mai bine să veniţi să vedeţi ce ne aşteaptă. 
Nu ştiu ce e în minţile voastre de eroi, dar să ştiţi că nu va fi 
uşor. 

Buncãrul Comandamentului Marelui Stat- 
Major General de lângă Moscova 

O mare hartă electronică a Rusiei şi a vecinilor ei ocupa un 
întreg perete de beton din complexul centru de comandă 
îngropat la mare adâncime. Simbolurile răspândite pe hartă 
indicau poziţia curentă şi stadiul de pregătire ale principalelor 
unităţi militare desemnate să participe la operaţiunea JUKOV. 
Incăperea era plină de şiruri de console, toate dotate cu cele mai 
moderne echipamente de comunicaţii securizate pentru a le 
permite ofiţerilor de stat-major să menţină un contact permanent 
cu comandanții trupelor din teren. 

Preşedintele rus Viktor Dudarev stătea în partea din spate a 
încăperii, urmărind cum mulţimea de generali, colonei şi maiori 
lucra fără grabă la îndeplinirea complicatei sarcini de a traduce 
în fapt planurile sale de multă vreme concepute. 

Unul dintre ultimele simboluri galbene - indicând cele două 
divizii reunite în secret în munţii înzăpeziţi ai Caucazului - se 
schimbă în verde. 

— Generalul-colonel  Sevalkin raportează că şi-a instalat 
comandamentul pe poziţia dinainte stabilită, murmură maiorul 
Piotr Kiricenko, aghiotantul militar al preşedintelui. Toate forţele 
terestre desemnate să participe la operaţiunea JUKOV sunt în 
acest moment desfăşurate în taberele lor finale de dinainte de 
declanşarea războiului. In douăsprezece ore, comandanții de 
unităţi vor începe să-şi informeze şefii de regiment şi de batalion. 

Dudarev dădu din cap satisfăcut. 

Decizia de a amâna aceste informări operaţionale practic până 
în ultimul moment posibil fusese a lui, cu intenţia de a preveni 
scurgerile de informaţii care ar fi putut primejdui succesul 
operaţiunii JUKOV. 

Preşedintele se uită la Kiricenko. 

— Se observă semne de reacţie printre ţintele noastre? 

Bărbatul mai tânăr dădu din cap. 

— Nu, domnule. Informaţiile culese confirmă că armatele 
Ucrainei şi ale celorlalte ţări sunt încă pe poziţiile lor de pe timp 
de pace, fără nici un semn de alertă. 

— Dar ce se aude despre americani sau NATO? 

Kiricenko se încruntă uşor. 

— Am cules informaţii disparate cum că escadrilele de avioane 
din bazele lor din Germania, Italia şi Marea Britanie au primit 
ordin de alertă la un nivel mai înalt, dar încă nu sunt semne că ar 
exista mişcări semnificative ale acestor avioane în direcţia 
frontierelor noastre. 

Dudarev se întoarse către bărbatul scund, gras şi cărunt din 
spatele lui, ridicând dintr-o sprânceană. 

— Ei, Aleksei? 

— Până în acest moment, americanilor nu li s-a permis nici o 
deplasare a avioanelor spre est, confirmă Ivanov. Fiecare guvern 
european în parte stă acum ca struţul, cu capul adânc îngropat în 
nisip. Toţi aşteaptă să vadă ce poate dovedi Castilia în legătură 
cu intenţiile noastre. 

— lar lui îi va fi extrem de dificil să probeze ceva din salonul 
de terapie intensivă în care se va afla internat, zise preşedintele 
rus, zâmbind sadic. Până una-alta, să sperăm că europenii vor 
continua să se comporte cu aceeaşi înţelepciune şi în 
următoarele douăzeci şi patru de ore. Atunci când se vor trezi la 
realitate şi vor constata noul raport de forţe de pe acest 
continent, va fi mult prea târziu. 


Lângă Orvieto 


— Vezi care este problema, Jon? murmură Randi. Cei doi erau 
întinşi unul lângă celălalt în bine camuflata ei ascunzătoare de 
unde supraveghea clădirea strălucitor luminată pe care ea o 
reperase ca fiind laboratorul lui Wulf Renke. 

Smith lăsă jos binoclul puternic pe care i-l împrumutase ea şi i- 
| înapoie, dând din cap încordat şi îngrijorat. 

— Da, văd. Blocul ăla afurisit este practic o fortăreață. 

— Ai zis bine fortăreață, încuviinţă Randi, numărând pe degete 
elementele de apărare pe care le remarcase. Vorbim despre 
reflectoare, camere de supraveghere video telecomandate, 
senzori de mişcare, geamuri antiglonţ, o uşă blindată masivă la 
intrare, încuietori de tezaur de bancă - plus poate o duzină de 
paznici înarmaţi înăuntru. 

Bărbatul dădu din nou din cap, de data asta înverşunat. 

— Cred că a venit vremea să ţinem un consiliu de război. 

Jon şi Randi ieşiră precaut din şanţul de drenaj puţin adânc şi 
intrară înapoi în vie. Kirov şi Fiona rămăseseră cu o parte din 
echipament, într-un loc unde o mică ridicătură a solului le oferea 
o bună camuflare faţă de camerele de supraveghere şi 
reflectoarele de pe acoperişul clădirii laboratorului. Cu capetele 
apropiate, cei doi studiau zecile de fotografii digitale pe care le 
făcuse agenta CIA în cursul pândei sale din lunga după-amiază şi 

de la începutul serii. 

Kirov ridică privirea când Smith şi Randi se întoarseră. 

— Nu mai încape nici o îndoială că am nimerit exact acolo 
unde trebuie, zise el pe un ton sumbru. Uită-te şi tu! 

Jon urmări cum rusul trecea de la o imagine color la alta, toate 
fotografiate prin teleobiectiv. Prima înfăţişa două sedanuri negre, 
oprindu-se lângă clădirea laboratorului. A doua surprindea un 
grup mare de bărbaţi care coborau din maşini şi se îndreptau 
spre laborator. Kirov mări imaginile a doi dintre bărbaţi. 

Smith fluieră încetişor, recunoscând pe bine cunoscuţii Erich 
Brandt şi Konstantin Malkovici. La vederea ochilor cenuşii ai 
fostului ofiţer Stasi, Jon simţi că i se ridică părul de pe ceafa şi 
strânse din dinţi. In timp ce el şi Fiona Devin fuseseră torturați, 
Jon îşi jurase să-l ucidă pe arogantul ticălos. Şi intenţiona să-şi 
ţină jurământul. Intoarse capul, străduindu-se să se stăpânească. 
Acum aveau nevoie să raţioneze la rece, nu să rumege planuri 
sângeroase pentru a-şi satisface mistuitoarea sete de răzbunare. 

— Brandt şi Malkovici mai sunt încă înăuntru? întrebă el. 

— Da, răspunse Fiona, părând surprinzător de calmă. Setul de 
fotografii foarte complet al domnişoarei Russell arată că n-a mai 
intrat şi n-a mai ieşit nimeni altcineva. 

— Asta-i, oricum, o veste bună. Smith se lăsă pe vine. Ceilalţi 
se grupară în jurul lui. Vestea rea este însă aceea că primul 
nostru plan - cel de a pătrunde rapid în acest complex, căutând 
dovezi - nu are sorţi de izbândă. Sistemul de securitate este mult 
prea bine pus la punct. Vom fi zăriţi încă din clipa în care vom 
porni spre gardul exterior. 

Kirov ridică din umeri. 

— Dat fiind faptul că acum ştim sigur unde anume se află 
laboratorul lui Renke, eu aş propune să atacăm imediat cu asalt, 
fără să ne mai ferim. Ilnamicii noştri ne-au făcut serviciul de a se 
aduna toţii la un loc, spuse el cu răceală. Ar trebui să profităm de 
greşeala lor. 

— Mi-ar plăcea şi mine să le scot uşa din ţâţâni, încuviinţă 
Smith rânjind încordat. Insă asta numai dacă am avea o întreagă 
companie de infanterie, cu câteva tancuri M1A1 Abrams pentru 
sprijin de artilerie. Şi chiar şi atunci ar fi ca şi cum ne-am băga 
mâinile într-o maşină de tocat came. 

— E chiar aşa de bine apărată clădirea? întrebă rusul. 

Jon dădu din cap. 

— Da. 

— La Aviano există avioane F-16, zise Randi. Ele ar putea 

ajunge aici într-o oră sau poate chiar mai repede. 

— Vrei să soliciţi un atac aerian? întrebă Smith. 

— Şi de ce nu? Ochii agentei CIA erau neînduplecaţi. O singură 
bombă ghidată prin laser ne-ar scuti de foarte multă bătaie de 
cap. 

Jon îi înţelegea resentimentele. Cumplita armă genetică pusă 
în acţiune de bărbaţii aflaţi acum în interiorul acelui laborator, 
adică de către Renke, Brandt şi Malkovici, era deja răspunzătoare 
pentru zeci de decese chinuitoare, în întreaga lume. Era grozav 
de tentant să vezi cum o unică explozie puternică transformă 
totul în scrum. Insă existau prea multe argumente împotriva unei 
lovituri aeriene, argumente atât de ordin practic, cât şi de ordin 
politic. 

Oftând, colonelul dădu din cap cu regret. 

— Preşedintele n-ar aproba niciodată un F-16, Randi şi ăsta-i 
nivelul la care se ia o asemenea decizie. Cea mai mare parte a 
muncii acestui centru este cercetarea legitimă şi există o prea 
mare posibilitate de a se produce şi pagube colaterale. 
Imaginează-ţi cum ar reacţiona Uniunea Europeană în cazul în 
care noi am arunca bombe pe teritoriul unui aliat, mai ales fără 
permisiune şi chiar fără o consultare prealabilă. Omul se 
încruntă. Alianţele noastre sunt şi-aşa prea fragile. 

— Distrugerea acestui laborator ar însenina în acelaşi timp şi 
distrugerea dovezii de care avem nevoie - dovada că ruşii au fost 
amestecați în realizarea şi utilizarea acestei noi arme, preciză 
calm Fiona. Acelaşi efect l-ar avea şi uciderea acestor oameni 
sau, mai precis, uciderea tuturor acestor oameni. S-ar putea să 
avem nevoie de mărturia lor pentru a ne fundamenta acuzaţia 
împotriva Kremlinului. 

Kirov dădu din cap îngândurat. 

— Doamna Devin are dreptate. Orice-am face, trebuie să 
încercăm să lăsăm în viaţă şi să luăm prizonier cel puţin unul 
dintre aceşti oameni, preferabil pe Renke sau pe Malkovici. 

— Baliverne, spuse Randi, dând din cap. E din ce în ce mai 
patetic. Se întoarse către Smith: Bine, Jon, dar ai pretins că ai 
strânse legături cu Pentagonul. Ce-ar fi să aranjezi tu să trimită o 
trupă de comando? Ceva în genul Forţelor Delta sau al trupelor 
SEAL? Arătă cu degetul mare peste umăr, în direcţia complexului 
ECPR. Doar tocmai pentru a scoate uşi din ţâţâni se antrenează 
ei, nu? 

— Te rog să mă crezi că nimic nu mi-ar plăcea mai mult decât 
aşa ceva, o asigură blând Jon. Dar nu există pe-aici nici o Forţă 

Delta sau trupe SEAL. Astea sunt acum fie în Statele Unite pentru 
refacere şi antrenamente, fie prinse în operaţiuni de luptă în Irak 
şi Afganistan. Un colţ al gurii i se arcui în sus, într-un surâs ironic. 
Mi-e tare teamă că ai în faţa ochilor unica echipă disponibilă 
pentru acţiuni speciale... şi asta este compusă din noi patru. 

— Dar italienii? interveni Fiona, dând din cap către peisajul 
întunecat dimprejur şi adăugând: Este ţara lor. N-or avea şi ei 
unităţi speciale antitero sau trupe de comando ale armatei 
capabile să ia cu asalt laboratorul? 

Smith medită la această posibilitate. Italienii aveau două feluri 
de unităţi, foarte apreciate, de luptă împotriva terorismului: GIS 
(Grupuri pentru Intervenţii Speciale) şi NOCS (Nuclee Operative 
Centralizate de Siguranţă). lar acţiunile de acest fel se aflau 
exact în jurisdicţia lor. De ce nu i-ar cere el lui Fred Klein şi 
preşedintelui să transfere întreaga responsabilitate asupra 
guvernului de la Roma? Insă cât de departe ar fi dispus să 
meargă guvernul italian fără să vadă nimic mai mult decât nişte 
dovezi vagi şi indirecte? 

Şi totuşi, un gând şi mai supărător nu-i dădea pace. Colonelul 
se uită pe rând la toţi ceilalţi şi spuse: 

— Din ceea ce ne-a dezvăluit puţin mai devreme Randi, am 
înţeles că Malkovici este deja informat de un spion de-al său din 
Germania sau poate chiar din sediul central de la Langley. Dar 
dacă are Malkovici un alt spion şi în serviciile de securitate 
italieneşti? 

— Pare foarte probabil, gemu Kirov. Acest magnat financiar s- 
a arătat a fi un om cu o capacitate aproape infinită de a-i corupe 
pe alţii - în Rusia, în Germania şi în multe alte ţări. Am mari 
îndoieli că s-ar fi lăsat surd şi orb aici, în Italia. 

Fiona se încruntă. 

— Oleg, dar asta este pură speculație. 

— Da, asta este, încuviinţă Smith. Şi totuşi, chiar dacă 
Malkovici nu are un informator secret la Roma, a-i angrena pe 
italieni în această operaţiune ar necesita complicate cascadorii 
de ordin diplomatic... 

— Pentru care nu e timp, interveni brusc şi răspicat Kirov, 
întrerupându-l pe Jon. 

Ceilalţi se uitară surprinşi la el. 

— Mai mult ca sigur că duşmanii noştri şi-au dat seama că aici 
camuflajul lor este precar sau chiar pe cale de a fi compromis 
definitiv, explică Oleg Kirov, arătându-şi dinţii într-un rânjet. 
Gândiţi-vă puţin, prieteni. Altminteri, de ce ar mai fi bătut un om 

ca Malkovici atâta drum, mai ales acum, când evenimentele din 
ţara mea conduc rapid către declanşarea războiului? 

— Renke şi amicii săi se pregătesc acum pentru o nouă 
dispariţie, înţelese Smith. 

— Ar putea ei într-adevăr să tragă oblonul aici? întrebă Randi, 
curioasă. 

— Ba bine că nu, răspunse Smith, scărpinându-se în bărbie şi 
meditând în continuare cu glas tare: Tot ce-i este cu adevărat 
necesar lui Renke pentru a se instala în altă parte sunt mostrele 
de ADN, unele echipamente specifice şi câţiva tehnicieni cu 
experienţă în domeniu. Cea mai mare parte a echipamentului şi 
celelalte materiale ar încăpea, probabil, într-o mică camionetă 
sau în câteva furgonete. 

— Atunci, e simplu, interveni glacial Randi. Aşteptăm până ce 
vor pleca de-aici cu maşinile şi le vom sări în cârcă. 

— Priveşte mai atent la fotografiile pe care le-ai făcut, 
domnişoară Russell, o sfătui Kirov. Vezi vreun camion sau vreo 
furgonetă aşteptând în preajma clădirii? 

Femeia clătină din cap fără tragere de inimă. 

— Nu. 

— Însă există o suprafaţă mare de beton, nu? 

Jon înţelese unde voia să ajungă rusul. 

— La naiba! murmură el. Malkovici şi Renke intenţionează să- 
şi transporte marfa pe calea aerului. 

Kirov dădu din cap. 

— Probabil cu un elicopter până la un avion cu reacţie care îi 
aşteaptă la Roma sau la Florenţa sau pe unul dintre celelalte 
aeroporturi din apropiere. Bărbatul înălţă trist din umerii săi largi. 
Serbia natală a lui Malkovici nu se află prea departe de Italia, nu 
mai mult de o oră de zbor peste Adriatica. Libia şi Siria ar fi şi ele 
destinaţii uşor abordabile. Ca multe alte regimuri dubioase care 
i-ar putea oferi refugiu unui om atât de bogat. 

Incruntându-se, Smith rezumă situaţia: 

— Asta înseamnă că, dacă mai aşteptăm mult, Renke ar fi 
dispărut din nou - cu tot ce-i trebuie pentru a redemara afacerea 
lui Malkovici cu arme genetice. 

— Deci, de intrat nu avem cum, de bombardat nu putem să-i 
bombardăm şi nici nu putem să-i aşteptăm să iasă. Jon, te superi 
dacă te întreb ce alte posibilităţi au mai rămas? întrebă răspicat 
Randi, păstrându-şi cu greu cumpătul. 

Smith scrâşni din dinţi, la fel de frustrat ca şi ea. 

— Nu ştiu, răspunse el, clătinând din cap cu un aer sumbru. 

Dar trebuie să găsim o cale de a încurca planurile acestor 
indivizi, de a-i face de data asta să joace aşa cum le cântăm noi. 

Incapabil să mai suporte starea de inactivitate, Jon se ridică şi 
începu să se fâţâie prin micul spaţiu ferit de privirile indiscrete. 
Trebuia să fie ceva de făcut, o direcţie în care puteau acţiona 
pentru a ajunge la Malkovici şi la oamenii lui, pentru a-i sili să 
iasă, mai înainte de a fi prea târziu, din laboratorul fortificat. 

Dintr-odată, Jon se opri şi rămase nemişcat, aşteptând ca 
palida pâlpâire a unei idei năstruşnice să prindă contur şi 
substanţă în mintea lui. Poate că Randi le oferise deja soluţia de 
care aveau nevoie. O aprigă scânteiere apăru în ochii lui. 
Colonelul se întoarse în direcţia lui Kirov. 

— Am nevoie de telefonul tău, Oleg! ridică el tonul. Acum! 

Dând din cap, rusul îi aruncă ultimul dintre telefoanele lor 
celulare securizate pentru legătura cu Covert-One. 

— Foloseşte-l cu înţelepciune, îi sugeră el laconic. 

Drept răspuns, Smith rânji larg în direcţia rusului. 

— E ultimul lucru la care mă gândesc acum. 

Omul se îndepărtă pentru ca ceilalţi să nu-l poată auzi şi formă 
numărul de la sediul lui Covert-One. 

Fred Klein ascultă concentrat raportul lui Smith asupra 
situaţiei. 

— Urâtă dilemă, colonele, zise el calm după ce termină Jon. 
Te-ai gândit la vreun plan? 

— Da, m-am gândit. Insă am avea nevoie de intervenţia 
Washingtonului pentru a-l pune în practică. Şi avem nevoie de 
asta cât de curând este omeneşte posibil. 

— Ce vrei să fac eu? întrebă Klein. 

Şi Smith îi spuse. A 

Urmă o lungă tăcere la capătul celălalt al firului. In cele din 
urmă, Klein vorbi din nou, părând tulburat: 

— Imi ceri acum să întind coarda aproape până la limită, Jon. 

— Sunt conştient de asta. 

Klein oftă. 

— Preşedintele şi cu mine le vom putea ascunde probabil 
existenţa lui Covert-One celor implicaţi aici, la Washington, însă 
mă îngrijorează domnişoara Russell. Ea ştie deja mult mai multe 
despre activităţile şi resursele noastre decât este prudent. Ceea 
ce ai sugerat să facem ar putea foarte bine să-i ofere suficiente 
informaţii încât ea să străpungă acoperirea acestei organizaţii. 

— Fred, Randi e şi-aşa suspicioasă ca naiba. 

— Intre bănuială şi certitudine este o distanţă enormă, 

colonele, replică acid Klein. Şi aş prefera să o ţinem pe Randi 
Russell la această distanţă. 

Smith ridică din umeri. 

— Ce altă posibilitate am mai avea? 

— Nici una, recunoscu într-un târziu şeful lui Covert-One. 
Foarte bine, Jon. Rămâi acolo unde te afli. O să te anunţ când 
vom fi gata să acţionăm de-aici. 

— Rămân în aşteptare, confirmă Smith. 

Şi convorbirea se întrerupse. 


22 februarie 

Videoconferinţța securizată comună a 
serviciilor de informaţii americane şi 
germane 


Mari monitoare de televiziune fură puse simultan în funcţiune 
la Washington, D. C., Langley, Virginia, Berlin, Bonn şi Koln, 
punând în legătură grupuri de bărbaţi şi femei aşezate în jurul 
unor mese de conferinţă, separate de mii de kilometri şi de multe 
ore distanţă în timp relativ. Cei din Germania păreau obosiţi şi 
neliniştiţi. Trecuse de miezul nopţii când fuseseră convocați în 
mare grabă la diversele lor locuri de muncă pentru ceea ce 
fusese anunţat drept o extraordinară informare de urgenţă de 
către noul director al Serviciilor Naţionale de Informaţii din 
Statele Unite, William Wexler. 

Wexler însuşi părea concentrat şi stăpân pe sine. Gesturile lui 
exprimau o încredere totală şi convingerea fermă în legătură cu 
ceea ce urma să spună. In timp ce vorbea, se uita direct la 
camera de luat vederi, menţinând iluzia că stabilea un contact 
vizual cu toţi cei aflaţi în circuitul securizat. 

Ceea ce nu ştia nici unul dintre participanţii la această 
videoconferinţă prin satelit era că una dintre legături mergea 
drept la Casa Albă, iar Fred Klein urmărea transmisia din Biroul 
Oval, împreună cu preşedintele Castilia, suspectând cinic că 
aparenta dezinvoltură a lui Wexler se datora faptului că fostul 
senator era obişnuit să ţină discursuri televizate pe care nici el 
nu le înţelegea şi în care nici nu credea. 

După câteva formalităţi preliminare, Wexler sări direct în 
miezul problemei. Vorbea limpede şi concis: 

— Agenţiile de informaţii ale Statelor Unite au identificat acum 

definitiv locul de producere a armelor biologice folosite împotriva 
noastră, împotriva aliaţilor noştri din NATO şi împotriva ţărilor din 
jurul graniţelor Federaţiei Ruse. 

In momentul acela, toţi cei care ascultau şi priveau se 
îndreptară de spate. 

Ecranul se împărţi în două: pe o jumătate apăru o fotografie 
luată prin satelit cu câteva luni în urmă. Aceasta înfăţişa un mare 
complex îngrădit cu gard, complex care se înălța pe ceea ce 
părea să fie creasta unei coline joase. Una dintre cele câteva 
clădiri era încercuită. 

— Aceste arme sunt fabricate în secret într-un laborator de 
lângă Orvieto, în Italia, anunţă ferm Wexler. Un laborator care 
face parte din Centrul European de Cercetări în Domeniul 
Populaţiei, adică din ECPR. 

In momentul acela, sunetul de fond al comunicaţiei se umplu 
de murmure. 

Wexler nu le luă în seamă. 

— Informaţiile care confirmă această ţintă sunt limpezi şi 
incontestabile. Ca urmare, preşedintele Statelor Unite a autorizat 
un atac militar cu toate forţele asupra acestei unităţi clandestine 
de producere a armelor. 

Oficialii spionajului german şi american amuţiră, stupefiaţi de 
ceea ce auzeau. 

Fotografia luată prin satelit dispăru de pe ecran, în locul ei 
ivindu-se o hartă care cuprindea Italia şi mările din jur. Un alt 
cerc apăru pe hartă, localizând poziţia unor nave în Marea 
Mediterană, dincolo de coasta vestică a Italiei. 

— O forţă de reacţie rapidă din Marina Militară a Statelor Unite 
pregăteşte chiar acum asaltul navelor din Flota a Şasea, continuă 
Wexler. Această forţă de atac va fi gata să susţină raidul, în 
următoarele două ore. Mai multe echipe din Comandamentul 
nostru de Operaţiuni Speciale sunt deja în teren, la câţiva 
kilometri nord şi sud de Orvieto - gata să blocheze autostrada 
principală. N 

Apoi luă cuvântul unul dintre nemți. Inscrisul din partea de jos 
a ecranului îl identifica drept Bernhard Heichler, ofiter de rang 
înalt din Agenţia Federală de Contrainformaţii a Germaniei (BfV). 

— Şİ ce părere au italienii despre acțiunea dumneavoastră 
riscantă? întrebă el băţos. 

— Pentru a asigura o surpriză deplină, acest atac se 
întreprinde fără cunoştinţa ori asentimentul guvernului italian, 
răspunse glacial Wexler. 

Heichler rămase cu gura căscată, reacţie împărtăşită şi de 
mulţi alţi colegi de-ai lui, de ambele naţionalităţi. 

— Atunci de ce ne oferiţi nouă această informaţie? 

Zâmbind uşor, Wexler lansă următorul proiectil: 

— Fiindcă bărbatul care poartă responsabilitatea pentru 
realizarea acestei arme biologice este profesorul Wulf Renke, 
explică el. Un compatriot de-al dumneavoastră şi un criminal 
periculos, pe care îl căutaţi de multă vreme. Vorbind tare şi 
hotărât, sublinie tot ce ştia acum spionajul american despre 
Renke, inclusiv sustragerea lui din faţa justiţiei germane cu 
sprijinul lui Ulrich Kessler. Noi am fi bucuroşi dacă aţi forma o 
echipă de experţi în informaţii care să ne asiste în exploatarea 
oricărei date pe care vor pune mâna marinarii noştri, adăugă 
prudent Wexler. Misiunea acestor experţi ar fi de a depista orice 
informaţie importantă cuprinsă în agendele telefonice ale 
laboratorului, în fişierele de calculator şi în actele de expediţie, 
precum şi de a-i interoga pe prizonierii pe care intenţionăm să-i 
reținem. Zâmbi cu un aer triumfător şi adăugă: Mai aveţi alte 
întrebări? 

Imediat izbucni un vacarm, toţi începând să vorbească în 
acelaşi timp. 

Castilia apăsă pe butonul „mute” de pe telecomandă şi 
vociferările încetară ca prin farmec. Preşedintele se întoarse 
către Klein, afişând un zâmbet subţire pe faţa lui lată şi 
colţuroasă. 

— Se pare că ai stârnit un furnicar. 

— Da, domnule, se declară de acord Klein. 

— Şi crezi că toată zarva asta îi va fi de folos colonelului 
Smith? întrebă Castilia cu glas scăzut. j 

— Aşa sper, răspunse Klein la fel de încet. În caz contrar, Jon şi 
ceilalţi nu vor mai fi în viaţă peste câteva ore. Klein se uită la 
ceas. Pe fruntea lui ridurile se adânciră. Indiferent de rezultat, 
vom afla foarte curând. 

Estelle Pike şedea afectată la pupitrul ei din anticamera 
Biroului Oval, tastând la calculator unul dintre memorandumurile 
scrise de mână de preşedintele Castilia şi adresate Consiliului 


365 


Naţional de Securitate. Ochii femeii se mutau rapid între ecranul 
din faţa ei şi însemnările mâzgălite de pe masa de lucru, apoi 
prin încăpere. Celelalte pupitre erau pustii. Femeia zâmbi uşor. 
Rând pe rând, le găsise asistenţilor ei îndatoriri de îndeplinit prin 
toate colţurile Casei Albe. 

Un chelner cu mănuşi albe intră în cameră, ducând o tavă 
acoperită. 

Ea se opri din treabă şi ridică privirea, încruntându-se. 

— Da? Ce este acolo? 

— Mâncarea preşedintelui, doamnă, răspunse politicos omul. 

Estelle Pike făcu un semn cu capul către colţul rămas liber al 
mesei sale de lucru. 

— Las-o aici. O să i-o duc eu mai încolo. 

Chelnerul ridică dintr-o sprânceană, surprins. Secretara 
preşedintelui era vestită şi unanim antipatizată în rândurile 
personalului care servea la Casa Albă pentru stricta ei insistenţă 
cu privire la protocol şi ranguri. Niciodată nu s-ar fi oferit ea din 
proprie iniţiativă sau poate doar în rare cazuri, să facă anumite 
lucruri pe care le considera nedemne de statutul poziţiei sale. 

— Pentru moment, preşedintele este extrem de ocupat, 
Anson, explică glacial femeia. Mi-a cerut să nu fie deranjat o 
vreme. 

Bărbatul se uită la uşa închisă din spatele ei, după care dădu 
din umeri. 

— Bine, doamnă. Dar să nu întârziaţi prea mult. Altminteri 
salata o să înceapă să se veştejească. 

Estelle Pike aşteptă până se închise uşa în urma chelnerului, 
apoi se aplecă şi îşi deschise poşeta. lnăuntru, învelită într-un 
şerveţel de hârtie, era mica fiolă de sticlă pe care o primise din 
provincia Maryland. Mişcându-se calm şi cu precizie, o deschise, 
ridică apoi capacul de argint de deasupra salatei destinate lui 
Castilia şi stropi verdeţurile, salsa, smântână, brânza şi bucăţile 
de pui fript, cu lichidul din fiolă. După ce puse la loc capacul 
peste salată, puse fiola la loc în poşetă şi se ridică întinzând 
mâinile ca să ia tava şi să i-o ducă preşedintelui. 

— Nu va mai fi nevoie de asta, doamnă Pike, auzi secretara 
răsunând o voce liniştită, în spatele ei. 

Luată pe neaşteptate, încremeni, apoi se întoarse în direcţia 
uşii de intrare în Biroul Oval. In cadrul uşii, stătea Nathaniel 
Frederik Klein. Faţa lui îngustă avea o expresie de nepătruns. Era 
flancat de doi agenţi în uniformă din Serviciul Secret, cu armele 
scoase. 

— Ce înseamnă asta, domnule Klein? întrebă Estelle Pike 
sfidătoare. 

— Inseamnă că eşti arestată, doamnă Pike, zise Klein răspicat. 

— Sub ce acuzaţie? 

— Pentru început sub acuzaţia de tentativă de asasinare a 
preşedintelui Samuel Adams Castilia, răspunse el, privind-o cu 
ochi ca de gheaţă. Fără nici o îndoială, în urma unor cercetări 
mai amănunțite asupra comportamentului şi a anturajului tău, se 
vor contura şi alte acuzaţii. 


Ceva mai târziu, aşezat vizavi de un Castilia vizibil şocat, Klein 
puse pe masa mare din lemn de pin a preşedintelui fiola de 
sticlă. 

— Vom da la analiză ceea ce a mai rămas din conţinutul fiolei, 
însă dacă suspiciunile lui Smith sunt întemeiate, mă îndoiesc că 
asta ne va fi de vreun folos. 

Castilia dădu îngrozit din cap. Apoi clătină neîncrezător din 
cap. 

— Estelle Pike! Dar femeia asta lucrează pentru mine de ani 
de zile, încă de când m-am instalat la Casa Albă. Ridică supărat 
privirea în direcţia şefului agenţiei Covert-One. Ce te-a 
determinat s-o bănuieşti tocmai pe ea? 

Klein ridică din umerii săi înguşti. 

— Ar fi prea mult să spun că am bănuit-o, Sam. Odată ce am 
aflat cât de uşor poate fi administrată potenţialelor victime 
această armă biologică dedicată unei anumite ţinte, am stat de 
vorbă pe îndelete cu şeful Serviciului vostru Secret. Ei 
monitorizează de atunci toate aspectele preparării hranei la Casa 
Albă. Zona doamnei Pike constituia unica fisură în sistemul 
nostru de securitate, aşa încât eu am fost acela care a urmărit-o 
mai îndeaproape. Atunci când a început să găsească pretexte ca 
să-i îndepărteze din birou pe oamenii ei imediat după ce ai 
comandat salata la bucătărie, m-am gândit că n-ar fi rea ideea să 
văd ce pune femeia la cale. 

Castilia atinse uşor fiola. Era încă tulburat. 

— Dar de ce? De ce să fi făcut ea asta? 

— Sunt înclinat să cred că vom descoperi că doamna Pike 
ascunde o mulţime de nebănuite şi tenebroase taine, răspunse 
sec Klein. M-am gândit uneori la femeia asta. Poziţia ei la Casa 
Albă îi oferea acces la o enormă gamă de informaţii secrete. lar 
statului ei social - văduvă de timpuriu, fără familie, fără prieteni 
adevăraţi - ei bine, mi s-a părut parcă prea convenabil, prea 

perfect. Dacă eu aş fi vrut să făuresc o legendă, o acoperire 
pentru un informator adânc infiltrat, atunci ăsta ar fi exact genul 
de lucruri care n-ar trebui să lipsească din statutul lui. 

— Crezi că este o spioană de-a ruşilor? întrebă preşedintele. 

Klein dădu din nou din cap afirmativ. 

— Aproape sigur. Se ridică. Insă vom obţine date certe. Poţi 
conta pe asta. 

— Contez pe asta, Fred, spuse Castilia, zâmbindu-i 
recunoscător. Intotdeauna contez pe tine. Apoi zâmbetul lui se 
mai estompă încetul cu încetul şi adăugă: La fel cum contez şi pe 
colonelul Smith şi pe ceilalţi. 


Lângă Orvieto 


Konstantin Malkovici se holba la mesajul decodat afişat pe 
ecranul laptopului său. 

— Nu se poate! murmură el, după care se întoarse spre 
Brandt, care stătea lângă umărul său. Cum e posibil aşa ceva? 

— Americanii sunt mai aproape de noi decât ne-am închipuit, 
lătră Brandt, citind şi el avertismentul urgent trimis de agentul 
informator din Germania al oligarhului financiar. Asta-i tot. 

— Şi ce putem face? întrebă celălalt. Glasul lui, de obicei 
baritonal, suna acum mai subţire şi mai strident. 

Brandt se uită dispreţuitor la patronul său. Malkovici făcea pe 
el de frică în faţa lui. Toată fanfaronada bogătaşului şi toată 
faimoasa lui încredere în sine era în cea mai mare parte un bluf, 
aprecie la rece bărbatul cu ochi cenuşii. Oh, într-adevăr, marele 
oligarh financiar, născut în Serbia, părea destul de viteaz atunci 
când se simţea călare pe situaţie sau când făcea speculaţii în 
domeniul abstracţiunilor - ca de pildă cursurile de schimb ale 
valutelor sau ale acţiunilor la bursă, ori preţurile petrolului şi 
gazelor naturale, ori vieţile celorlalţi oameni - dar omul nu era 
decât un mare laş, un bărbat care bătea în retragere, dârdâind 
de frică atunci când propria viaţă era pusă în pericol. La fel ca 
mulţi oameni lacomi, însetaţi de tot mai multă putere şi de tot 
mai mulţi bani, pe dinăuntru era fundamental găunos. 

— Ar trebui să plecăm imediat de-aici, zise cu grijă Brandt. 
Bazele de date şi de mostre ADN ale profesorului Renke, precum 
şi fişierele sale de lucru sunt deja pregătite de plecare. Le vom 
lua, laolaltă cu Renke şi vom pleca numaidecât. 

Malkovici se holba la el buimac. 

— Dar echipamentele lui...? 

— Pot fi înlocuite, replică brutal Brandt. 

— Dar asistenții lui Renke? Echipa sa de lucru în laborator? 
îngăimă miliardarul. Elicopterele nu vor ajunge până aici decât 
atunci când va fi prea târziu, iar în maşini n-avem loc şi pentru 
ei. 

— Nu, zise glacial Brandt, uitându-se în laboratorul principal, 
acolo unde oamenii de ştiinţă şi tehnicienii munceau încă din 
greu la pregătirea aparaturii şi a utilajelor lor scumpe pentru o 
mutare care nu va mai avea loc. Bărbatul ridică din umerii săi 
vânjoşi. Vom fi nevoiţi să-i lăsăm aici, ca şi pe agenţii de pază 
italieni. 

Malkovici păli. 

— Ce? Ţi-ai pierdut minţile? Când puşcaşii marini vor cuceri 
clădirea, îi vor lua prizonieri şi ei vor vorbi. 

— Ba nu, se răsti Brandt. Nu vor vorbi. Scoase din tocul de 
umăr pistolul Walther şi îl verifică rapid. In final, se asigură că 
încărcătorul de cincisprezece cartuşe era plin şi ridică piedica 
armei. 

La lumina strălucitoare a lămpilor fluorescente din laborator, 
magnatul arăta gata să vomite. Se aşeză greoi, privind la 
pardoseala sterilizată de gresie de sub picioarele sale. 

Intorcându-se uşor, Brandt făcu un semn unui bodyguard. 

— Da, domnule Brandt? răspunse bărbatul cu un aer plictisit. 
Ce doriţi? 

— Sepp, ordonă să se adune toată lumea în hol. Dar toată 
lumea, fără excepţie. Fostul ofiţer Stasi cobori uşor vocea: Apoi 
spune-i lui Karl şi celorlalţi că va trebui să omoram câţiva 
oameni. Şi roagă-l şi pe Fiodor să-şi aducă lăzile din portbagajul 
maşinii. Până la urmă, vom avea nevoie şi de explozibili lui. 

Pentru prima oară, privirea nepăsătoare a bodyguardului dădu 
indubitabile semne de revenire la viaţă. 

— Va fi o reală plăcere pentru mine. 

Brandt dădu cu răceală din cap. 

— Ştiu. Şi tocmai de-aceea îmi sunteţi atât de utili, tu şi cu 
tovarăşii tăi. 

Timp de câteva secunde îl urmări pe omul său care începu să-i 
scoată din laboratorul principal pe savanții şi tehnicienii obosiţi. 

Işi făcu apariţia şi Renke. O mică încordare în jurul gurii lui 
trăda o iritare cumplită la vederea asistenţilor mânaţi afară din 
laborator şi treaba lăsată neterminată. 

— De-a ce te joci tu acum, Erich? întrebă el. 

— Citeşte mesajul de colo, răspunse răspicat Brandt, dând din 
cap în direcţia laptopului pe care mai era afişat avertismentul 
spionului lor din Germania. 

Omul de ştiinţă asimilă din zbor conţinutul mesajului care le 
anunţa  iminentul atac american. Ridică cu o moderată 
surprindere şi nelinişte dintr-o sprânceană albă şi subţire. Ce 
păcat! murmură el. După aceea, omul privi peste umăr la Brandt: 
Plecăm? 

— Corect. 

— Când? 

— Peste câteva minute, răspunse bărbatul cu ochi cenușii. la-ţi 
din birou tot ce ai de luat şi cât poţi de repede. Apoi arătă glacial 
cu capul spre Malkovici, încă prăvălit pe scaun. Şi ia-l şi pe el cu 
tine şi ai grijă de el ca de ochii din cap, domnule profesor. 
Resursele financiare şi relaţiile lui ne sunt încă de mare folos. 

Acestea fiind zise, Branat ieşi din încăpere, grăbindu-se spre 
hol, în mână cu pistolul scos şi pregătit de tragere. 

Renke se uită o clipă în urma lui Brandt, după care îndreptă 
privirea în jos, către miliardarul care tremura. 

— Veniţi cu mine, domnule Malkovici, îi strigă el. Pe-aici, vă 
rog. 

Năuc, bărbatul se ridică, îşi înşfacă servieta şi laptopul şi îl 
urmă pe savantul inventator de arme de-a lungul coridorului 
central. 

In biroul său fără ferestre, Renke traversă iute până la rafturile 
de cărţi care camuflau, îngropat în perete, seiful său combinat cu 
frigider. După introducerea codului, apăsă degetul mare pe 
scannerul de amprente. Uşa se deschise imediat eliberând cu un 
pufăit vapori reci. 

In momentul acela, în clădirea cu pereţi groşi şi izolaţi fonic 
izbucni o răpăială de focuri de armă, urmată imediat de ţipete şi 
vaiete ascuţite. După ce se termină rapida ploaie de gloanţe, în 
brusca tăcere lugubră nu se mai auziră decât câteva gemete şi 
plânsul unui bărbat înspăimântat. Un pistol se mai răsti încă de 
trei ori, după care se instaură o linişte mormântală. 

— Doamne-Dumnezeule! se văicări Malkovici. Puşcaşii marini 
au şi ajuns aici! Se retrase cu spatele la cel mai apropiat perete, 
strângând la piept servieta cu informaţiile referitoare la planurile 
militare ale lui Dudarev şi la implicarea liderului rus în proiectul 
HYDRA, ca şi cum servieta aceea l-ar fi putut apăra de gloanţele 
americanilor. 

Renke pufni dispreţuitor. 

— Calmaţi-vă! N-au fost decât Brandt şi oamenii lui, care i-au 
eliminat pe bieţii mei asistenţi. Omul îşi trase pe mână o mănuşă 
groasă şi scoase din frigiderul cu uşă de seif din perete stativul 
cu fiole. Cu grijă, îl puse într-o geantă frigorifică. 

Savantul zâmbi, privind în jos cu satisfacţie la şirurile de 
variante ale HYDREI special concepute de el. Etichetele de pe 
toate fiolele transparente de sticlă purtau câte un nume. Multe 
dintre ele erau ruseşti. In mai puţin de patruzeci şi opt de ore, 
materialele din servieta lui Malkovici aveau să devină inutilizabile 
ca instrumente de presiune asupra lui Viktor Dudarev. Odată ce 
trupele şi tancurile ruseşti treceau graniţele, conducătorul de la 
Kremlin nu se va mai teme de divulgarea planurilor sale. El va fi 
liber să acţioneze împotriva miliardarului înfricoşat aşa cum va 
crede de cuviinţă. 

Mulţumit în sinea lui, savantul închise şi etanşă recipientul 
frigorific. Malkovici era deja condamnat, indiferent dacă îşi dădea 
sau nu seama. Pe când nedetectabilele şi incurabilele arme 
dedicate din acele fiole îi ofereau lui Wulf Renke o putere de 
netăgăduit asupra lui Dudarev şi a prietenilor acestuia de la 
Kremlin pentru tot restul vieților lor. 


Locotenent-colonelul Jon Smith se ghemuise îndărătul părţii 
din faţă a automobilului pe care îl închiriase Randi Russell, un 
Volvo de un verde-închis, cu patru uşi. Maşina era oprită de-a 
curmezişul şoselei cu două benzi, blocând traseul principal din 
jurul platoului vulcanic al complexului de la Orvieto. Şoseaua, 
adică Strada Stratale nr. 71, se bifurca acolo, o cale ducând spre 
gara de cale ferată, spre oraşul de mai jos, apoi către est, spre 
dealurile de la poalele îndepărtaţilor Apenini. Cealaltă cale urca 
treptat coasta dealului pietros şi intra în oraşul de pe culmea 
stâncii, adică în Orvieto propriu-zis. 

Smith se uită în stânga lui. Intr-acolo se întrezărea platoul, ca 
o imensă umbră neagră profilată pe cerul înstelat. Imediat 
dincolo de intersecţie, pământul se înălța abrupt, într-un 
povârniş acoperit cu iarbă şi presărat ici şi colo cu pâlcuri de 
copăcei şi tufişuri ofilite. Povârnişul se termina brusc într-un 
perete vertical şi neted, fisurat şi sfărâmicios, de tuf calcaros şi 
bazalt. 

Apoi se uită şi în dreapta. Kirov era la câţiva metri de el, 
îngenuncheat în spatele Volvo-ului, cu ambele mâini încleştate 
pe puşca-mitralieră MP5 Heckler & Koch. Privirile celor doi se 

întâlniră şi rusul dădu liniştit din cap pentru a-i arăta celuilalt că 
e pregătit. Dincolo de drum, terenul cobora în pantă blândă, 
acoperită de porni fructiferi sterpi şi de butuci de viță-de-vie. Din 
loc în loc licăreau luminiţele unor ferme îndepărtate. 

— li văd plecând, şopti prin radio Randi Russell. 

Agenta CIA stătea ascunsă ceva mai departe, pe drum în jos, 
pe o mică ridicătură de pământ care îi permitea să vadă bine- 
luminatul complex ECPR, la aproximativ un kilometru depărtare. 
Ea era cercetaşa lor. 

— Văd două maşini. Două Mercedesuri negre care se mişcă 
foarte repede. Şovăi o clipă, apoi adăugă: Se pare că ai avut 
dreptate, Jon. Poate că vă veţi descurca mai bine aşa, ca în câmp 
deschis. 

— Am înţeles, răspunse încet Smith. 

Cu toate că ştia că îl aşteaptă o acţiune iminentă, o parte din 
el se relaxă uşor. Randi susţinuse vehement să organizeze 
ambuscada mult mai aproape de Centru. Ea dorise să fie sigură 
că Malkovici, Renke şi ceilalţi nu vor izbuti să se strecoare pe 
lângă ei, apucând-o pe unul sau altul dintre drumeagurile de ţară 
care se încrucişau în vale. Insă Jon se împotrivise ideii, 
argumentând că, lovind inamicul prea aproape de clădirea 
fortificată a laboratorului, i-ar permite acestuia să se retragă 
înapoi la adăpostul ei impenetrabil. lar după ce Malkovici şi 
ceilalţi şi-ar da seama că atacul puşcaşilor marini americani, 
despre care fuseseră preveniţi, nu era decât o imensă păcăleală, 
nimic nu i-ar mai fi putut împiedica să-şi urmeze planul iniţial şi 
să scape pe calea aerului. 

In schimb, Smith mizase pe faptul că Brandt îşi va conduce 
oamenii pe aici, acest drum oferindu-le cel mai rapid mijloc de a 
se îndepărta de ECPR. Şi odată traversată autostrada nord-sud 
lângă staţia de cale ferată Orvieto, fugarii puteau să traverseze 
Apeninii, mergând pe drumuri secundare mai puţin circulate, 
ajungând pe coasta italiană a Adriaticei. 

Omul se încordă, auzind zgomotul puternicelor motoare ale 
automobilelor care se apropiau. Işi armă puşca-mitralieră MP5, 
introducând pe ţeavă un cartuş de 9mm. Cu o mână controlă ca 
selectorul de tragere să fie pe poziţia corespunzătoare unor 
rafale de trei gloanţe. Se ghemui apoi mai jos, ascunzându-se în 
spatele masivului Volvo. 

Motoarele care se apropiau se auzeau din ce în ce mai tare. 

Deodată, nişte faruri scăldară în lumină Volvo-ul, aruncând 
până departe în susul pantei umbra straniu deformată a 

acestuia. Se auzi un scârţâit de cauciucuri, când Mercedesul din 
faţă frână brusc pentru a evita coliziunea cu baricada lor 
improvizată care bloca şoseaua. O clipă mai târziu, alte frâne se 
alăturară concertului de scârţâituri, pe când cel de-al doilea 
sedan negru viră brusc şi se opri în mijlocul drumului ca să evite 
să-l ciocnească din spate pe primul. 

Imediat, Smith şi Kirov se ridicară în spatele Volvo-ului, 
îndreptând puştile-mitralieră către primul automobil, la doar 
cincisprezece metri distanţă de ei. Ceva mai sus pe povârniş, se 
observă o altă mişcare. Fiona Devin ieşi şi ea din ascunzătoarea 
de după un bolovan de calcar pe jumătate îngropat în pământ, 
care se rostogolise probabil din zidul de piatră cu sute de ani 
înainte. Ochind atent cu Glockul ei semiautomat, ţinti cu grijă 
spre cel de-al doilea automobil. 

— Coborâţi din maşină! strigă Smith, mijind ochii ca să se 
ferească de strălucirea farurilor. Acum! Cu mâinile ridicate! 

Colonelul îşi auzea pulsul bubuind în urechi. Asta era 
momentul critic. Nevoia lor de a lua, dacă era posibil, prizonieri 
precumpănea asupra tuturor celorlalte considerente, chiar şi 
asupra propriei siguranţe. 

Cele două sedanuri Mercedes continuau să rămână pe loc, 
întoarse nefiresc de-a curmezişul drumului. Prin geamurile lor 
fumurii nu putea vedea nici o mişcare. 

— Este ultimul avertisment! răcni Jon cât putu de tare. leşiţi 
odată din afurisitele alea de maşini! Repede! Degetul i se încordă 
pe trăgaci. 

In momentul acela, o portieră din spate a primei maşini se 
deschise. Incet, un bărbat, unul dintre bodyguarzii lui Malkovici, 
cobori şi rămase cu faţa la ei. Omul ţinea mâinile goale întinse 
grijuliu lateral, la înălţimea umerilor. 

— Sunt neînarmat, spuse el, vorbind într-o engleză cu un 
accent îngrozitor. Ce doriţi? Sunteţi de la poliţie? 

— Fără întrebări, mârâi Kirov. Spune-le lui Malkovici şi 
celorlalţi să coboare şi ei! Au zece secunde, după care vom 
deschide focul! 

— Am înţeles, zise iute celălalt. O să le spun. 

Bodyguardul se întoarse pe jumătate, ca şi cum avea de gând 
să se aplece şi să discute cu cei dinăuntru prin portiera deschisă. 
Mişcându-se însă cu o viteză incredibilă, se întoarse iar. 
Concomitent, scoase cu o mână din haina groasă de lână o armă 
automată de mărimea unui pistol Uzi. 

Smith şi Kirov deschiseră în acelaşi timp focul. 


373 


Lovit de mai multe gloanţe, omul căzu pe spate şi muri încă 
înainte de a atinge solul. 

Dar în aceeaşi clipă şoferul maşinii din faţă apăsă până la 
podea pedala de acceleraţie. Sedanul negru ţâşni înainte cu 
motorul mugind şi se îndreptă direct spre botul Volvo-ului. Al 
doilea Mercedes dădu înapoi în spatele primului şi acceleră şi el. 

Smith îşi dădu seama prea târziu de greşeala pe care o 
făcuse. Ticăloşii sacrificaseră un om pentru a-l atrage pe el în 
cursă. Colonelul roti rapid ţeava puştii-mitralieră şi începu să 
tragă din nou, de data asta ţintind în plin în compartimentul 
motorului primei maşini care se apropia. Gloanţele sale lăsară 
mari găuri în capotă, în timp ce prin aer săreau scântei şi bucăţi 
de metal. 

Alături, Kirov începu şi el să tragă, ochind în pneuri. Jon zări 
mai sus, pe deal, flăcăruile de la gura ţevii Glock ului, în timp ce 
Fiona Devin trăgea în cea de-a doua maşină, apăsând pe trăgaci 
cât putea de repede. Ca şi rusul, ţintea tot în roţi, încercând să-i 
oprească pe inamici mai înainte ca ei să apuce să treacă de 
baricadă şi să dispară în noapte. 

Jon rămase în spatele Volvo-ului încă o fracțiune de secundă, 
uitându-se la Mercedesul care se ivea în faţa lui din întuneric ca 
un elefant scos din minţi. Mai trase o rafală de trei gloanţe, 
rupând alte aşchii din compartimentul motorului sedanului 
negru. 

Dar venise vremea să se retragă. 

Smith plonjă într-o parte, dindărătul maşinii-baricadă şi ateriză 
pe suprafaţa dură a şoselei, zdruncinându-se de-i clănţăniră dinţii 
în gură, după care se rostogoli frenetic pe iarba de lângă drum. 
În urma lui, Mercedesul pocni partea din faţă a Volvo-ului cu un 
bubuit asurzitor. Rămânând pentru scurtă vreme în contact după 
impact, cele două vehicule alunecară pe drum, împrăştiind în 
toate direcţiile o grindină de cioburi de sticlă spartă, de fibre de 
sticlă sfâşiate şi de aşchii de metal. Incet, Volvo-ul se răsuci în 
urma izbiturii, eliberând calea către partea din dreapta a 
bifurcaţiei. 

Cu un scrâşnet de metal sfâşiat, primul Mercedes reuşi să 
treacă şi înaintă cu mare zgomot în susul dealului, către Orvieto. 
Bucăţi de cauciuc de la trei pneuri explodate se împrăştiară în 
urma lui, ricoşând şi rostogolindu-se pe drum ca într-o mişcare 
cu încetinitorul. Şuvoaie de scântei strălucitoare ţâşneau de la 
contactul metalului cu pietrişul şi cu asfaltul şoselei. Apoi, cel de- 
al doilea sedan negru, mergând tot pe jenţile de metal ale roţilor, 

vui pe lângă Volvo-ul turtit, scrâşnind în urma automobilului din 
faţă. 

Smith se ridică într-un genunchi şi deschise iar focul, trimițând 
rafale după rafale în lungul şoselei după maşinile care se 
îndepărtau. Kirov se afla şi el în apropiere, trăgând liniştit şi 
ochind tot în partea de jos a automobilelor fugare. Fiona alergă 
în josul pantei către cei doi bărbaţi, introducând în pistol un 
încărcător plin. Chipul ei era o mască a frustrării. 

— Ne scapă! zbieră ea. 

Kirov mai trase o rafală, cu puşca-mitralieră aţintită asupra 
automobilelor, trimițând o ploaie de gloanţe în susul dealului. 
Apoi dădu din cap. 

— Nu! îi spuse el. Uită-te! 

Cu o duduitură finală, motorul primului Mercedes îşi dădu 
duhul şi maşina se opri la circa două sute de metri în sus spre 
Orvieto. Patru bărbaţi săriră din automobil şi începură să alerge 
la deal, îndreptându-se tot către Orvieto. Unul dintre ei avea un 
ciuf de păr des şi alb şi fugea foarte stângaci, strângând cu 
ambele mâini o servietă. Un altul, ceva mai înalt decât celălalt, 
avea un păr blond-pal care strălucea la lumina lunii. 

— Malkovici şi Brandt, zise Smith, sărind imediat în picioare. 
După ei! 

In faţa lor, al doilea sedan se înclină în afara drumului, 
încercând să depăşească epava primei maşini. Nu reuşi decât să 
iasă pe pământul moale, să mai derapeze alţi câţiva metri în faţă 
şi în cele din urmă să se oprească definitiv. Alţi patru bărbaţi 
coborâră şi de-acolo. Doi dintre ei reveniră pe drum cu armele în 
mâini cu intenţia vădită de a acţiona ca o ariergardă, acoperind 
retragerea celorlalţi. lar ultimii doi - dintre care unul era un tip 
suplu, cu o bărbuţă albă şi ducea în mână o altă geantă - şovăiră 
o clipă, uitându-se la drumul lung, deschis până la Orvieto, după 
care se întoarseră şi ieşiră de pe şosea, pierzându-se printre 
copacii şi tufişurile crescute la poalele stâncilor. 

Jon auzi un zgomot de paşi pe drum în spatele lui şi se 
întoarse fulgerător, ridicând puşca-mitralieră. 

Randi Russell se ivi din beznă, alergând către ei cu pistolul în 
mână. 

— Ăla era Renke, mormăi ea, arătând în direcţia în care 
dispăruseră printre umbrele dintre copaci ultimii doi bărbaţi. Tu, 
Kirov şi Devin duceţi-vă după ceilalţi. Eu am să-l urmăresc pe 
Renke. 

Smith dădu repede din cap. 

— Mult succes! 

Randi îl bătu uşor pe umăr în momentul în care trecu pe lângă 
el. 

— Şi vouă la fel! apoi coti şi începu să urce povârnişul. 

Jon înlocui încărcătorul golit cu un altul plin, după care se 
întoarse către Kirov şi Fiona şi întrebă: 

— Sunteţi gata? Ceilalţi doi dădură din cap, cu ochii sticlind - 
amândoi stăpâniţi, ca şi el, de exaltarea, vecină cu nebunia, a 
luptei. Bine atunci! strigă Smith, începând să urce pe drum. Să 
terminăm şi cu afacerea asta! 

Smith alerga la deal pe partea stângă a drumului, în timp ce 
Kirov şi Fiona urcau pe dreapta. Departe acum în faţa lor, încă 
luminaţi de lună, îi putea vedea pe Malkovici şi pe Brandt şi pe 
cei doi bodyguarzi ai lor grăbindu-se şi opintindu-se să atingă 
culmea platoului mai înainte ca urmăritorii să-i ajungă din urmă. 
Renke şi un alt bandit dispăruseră în susul pantei din dreapta, 
făcându-se nevăzuţi prin ceea ce păreau a fi mici livezi de 
piersici şi de meri şi şiruri de butuci de viță-de-vie plantați chiar 
la poalele stâncilor. Mai multe semne indicatoare mici şi galbene 
de pe marginea şoselei arătau în acea direcţie, identificând zona 
drept Tombe del Crocifisso del Tufo, amplasamentul unei antice 
necropole etrusce, un oraş al morţii. 

Insă acum pe Jon îl preocupau în cei mai înalt grad oamenii 
care se ascundeau în faţă. In timp ce restul fugarilor o luaseră la 
sănătoasa, doi dintre puşcaşii lui Brandt rămăseseră în urmă, 
probabil cu ordinul de a-i omori sau măcar de a-i întârzia pe 
americanii care veneau pe urmele lor. Unul dintre cei doi bandiți 
se ascunsese printre tufele şi copacii de pe panta dealului. 
Celălalt era camuflat undeva spre dreapta, după stâncile şi 
tufişurile de mai sus. 

Smith se încruntă. A pleca la atac drept înainte pe şosea, în 
câmp deschis, spre acei indivizi înarmaţi era cea mai bună cale 
de a fi ucis. Curajul în schimburile de focuri era una, dar nebunia 
sinuciderii sigure cu totul altceva. 

Colonelul încetini mersul, apoi se lăsă într-un genunchi, 
uitându-se atent, în lungul ţevii puştii sale mitralieră, la vegetaţia 

de pe ambele margini ale drumului. Kirov şi Fiona se întinseseră 
pe burtă în dreapta sa, baleind cu grijă terenul din faţa lor, cu 
armele pregătite de tragere. 

— Vedeţi ceva? îi întrebă Jon în şoaptă. 

Kirov dădu din cap. 

— Nu. Apoi se uită la american. Dar trebuie să continuăm 
drumul, prietene, cu orice risc. Toate împuşcăturile astea vor 
aduce în curând poliţia la faţa locului. 

Smith rânji în direcţia rusului. 

— Şi nu crezi că vor înghiţi povestea noastră cum că suntem 
turişti ieşiţi la hoinăreală sub clar de lună? 

Kirov pufni, cumpănind în mâini arma şi trecându-şi iute un 
deget peste vopseaua neagră pentru camuflaj cu care îşi mânjise 
obrajii şi fruntea. 

— Din anumite motive, mă îndoiesc de acest lucru, Jon, 
răspunse el laconic. 

— Atunci am face bine să lăsăm pălăvrăgeala şi să pornim, îi 
admonestă Fiona, în acelaşi timp amuzată şi iritată. Se ridică şi 
porni din nou în susul drumului, rămânând aproape de marginea 
acestuia. O să le atrag eu atenţia, iar voi doi o să trageţi. 

Tresărind, Kirov se întoarse spre ea şi întinse o mână ca s-o 
oprească. 

— Nu, Fiona. Lasă-ne pe mine şi pe Jon să ne ocupăm de asta. 
Noi avem pregătire militară. Tu nu. Riscul e prea mare. 

— Oleg are dreptate, încuviinţă Smith. 

Însă ea clătină nerăbdătoare din cap. 

— Nu, nu are, colonele. Şi nici tu. Fiona le arătă pistolul din 
mâna ei. Cu ăsta nu pot avea pretenţia să nimeresc ceva de la 
mai mult de douăzeci sau treizeci de metri. Puştile voastre 
mitralieră vă oferă o mai bună precizie de la o distanţă mai 
mare. Trebuie să ne folosim de asta. 

Jon se strâmbă. Cam fără voia lui, ridică din umeri şi se uită la 
Kirov. 

— Dar şi ea are dreptate. 

Incruntat, rusul dădu din cap. 

Da. Şi are adesea dreptate. Lăsă mâna în jos, deşi nu fără să o 
roage morocănos: însă te rog din suflet să nu te laşi omorâtă, 
Fiona. Dacă se va întâmpla una ca asta, eu... 

Vocea i se îngroşase brusc şi atunci tăcu. 

Zâmbind acum, Fiona îl mângâie prieteneşte pe cap. 

— Da, ştiu. Voi fi cât pot de atentă. Apoi plecă mai departe, 
aplecându-se uşor. 

Cei doi bărbaţi aşteptară câteva secunde şi o urmară, 
rămânând mult aplecaţi, mişcându-se precaut pe iarba de lângă 
şosea şi ţinându-se cât mai în umbră oriunde era cu putinţă. 


Unul dintre puşcaşii lui Brandt, Sepp Nedel, se lungise 
îndărătul unei mici grămezi de pietre erodate şi acoperite cu 
hăţişuri, uitându-se la drum în lungul ţevii armei sale automate 
Micro-Uzi şi urmărind să descopere orice semn de mişcare. Işi 
fixase ferm în umăr patul rabatabil al armei şi aştepta calm. A-i 
împuşca pe oamenii de ştiinţă neînarmaţi ai lui Renke constituise 
pentru el o distracţie destul de plăcută, însă acest duel cu 
oponenți înarmaţi era mult mai pe gustul său. 

La un moment dat se auzi un nedesluşit zgomot în tufele de 
cealaltă parte a şoselei. Nedel schiţă un surâs dispreţuitor. Era 
tipic pentru Fiodor Bajenov, neliniştit şi crispat de fiecare dată 
când punea mâna pe o armă. Fostul KGB-ist era destul de 
competent în privinţa explozibililor, dar în teren constituia o 
adevărată ameninţare atât la adresa lui, cât şi a celorlalţi. 

Sepp văzu cu coada ochiului ceva licărind pe drum. Cineva se 
apropia de ei pe şosea. Neamţul încleştă mai tare mâinile pe Uzi 
şi roti linia de ochire. Acum putea zări o siluetă îmbrăcată în 
negru apropiindu-se de ei şi ghemuindu-se din când în când, 
pentru a trage mai bine cu urechea şi a privi mai atent. Un 
cercetaş trimis în recunoaştere, îşi zise Nedel. Reacţia corectă 
era evidentă. Cercetaşul trebuia lăsat să treacă nestingherit şi 
după aceea trebuiau ucişi cei care îl urmau. 

Cercetaşul se apropie şi mai mult. 

Nedel se abţinu să tragă. Il intriga ceva din forma siluetei 
mobile. Apoi îşi dădu seama despre ce era vorba. Cercetaşul 
american era, de fapt, o femeie! Neamţul îşi dezgoli dinţii în 
beznă anticipând o şi mai mare plăcere după ce îi va fi eliminat 
pe colegii ei. 

Deodată, însă, un alt Uzi începu să clămpăne strident, 
scuipând gloanţe în direcţia şoselei şi muşcând din asfaltul, din 
iarba şi din ţărâna din apropierea femeii îmbrăcate în negru. Ea 
căzu în faţă şi rămase nemişcată. 

Nedel înjură în gând. Bajenov intrase în panică. 

Brusc, neamţul îl văzu pe Bajenov înălţând capul pe deasupra 
tufişurilor şi încercând să ţintească mai precis. Expertul în 
explozii ridicase  puşca-mitralieră, ochind concentrat spre 
mogâldeaţa încremenită lângă drum. 

Dar în momentul acela se auziră alte împuşcături, venind de 

data asta de mai departe, din vale. Lovit drept în faţă, Bajenov 
zbieră o dată ascuţit, apoi căzu într-o parte, prăvălindu-se dintre 
tufe şi rămânând inert pe un morman de pământ. O a doua 
rafală de gloanţe îl nimeri în plin, ciuruindu-l. 

Imediat după aceea, puşcaşul îmbrăcat în negru care îl 
omorâse pe Bajenov sări în picioare şi alergă în direcţia femeii 
doborâte. Se aruncă la pământ alături de ea, părând să se 
scotocească în buzunarele vestei de atac în căutarea trusei de 
prim ajutor. 

Nedel încuviinţă în sinea lui. Asta era într-adevăr o ţintă 
valoroasă. Incet şi cu multă grijă, se ridică din spatele micii 
grămezi de bolovani, luă linia de ochire cu ţeava scurtă a Uzi-ului 
său, răsuflând uşor şi neauzit şi aşteptând până ce bărbatul 
îngenuncheat acolo îi apăru în colimator, apoi rămase nemişcat. 
Degetul lui se încordă pe trăgaci... 


Culcat pe burtă la circa o sută de metri depărtare, Smith trase. 
Puşca sa mitralieră clănţăni zgomotos, împingându-l în umăr. 
Trei tuburi de cartuş goale zburară în iarbă. Lovit de două 
gloanţe, o dată în gât şi o dată în umăr, puşcaşul lui Brandt se 
prăbuşi înainte. Negru în lumina palidă a lunii, sângele lui gâlgâi 
scurt, scurgându-se pe pietre, după care se opri. 

Cu o expresie îndârjită, Jon sări în picioare şi o rupse la fugă 
spre locul unde îngenunchease Kirov lângă Fiona Devin. Când 
ajunse acolo, ea se ridicase deja în şezut. 

— N-am nimic, insistă ea, trasă la faţă şi tremurând, zâmbind 
însă uşurată. Nu m-au nimerit. 

— Spui că nu te-au nimerit? mormăi Kirov, întinzând mâna şi 
atingând o lungă sfâşiere prin mâneca neagră de pe braţul ei 
stâng. Dintr-o julitură lăsată de un glonţ se scurgea un fir de 
sânge. Şi-asta ce-i? 

— Asta? întrebă ea zâmbind. Nu e decât o zgârietură 
superficială. 

— Ai avut mare noroc, declară Smith. Inima îi bubuia încă în 
piept de spaimă. Ca şi Kirov, fusese sigur că ea era ori moartă, 
ori grav rănită. 

Fiona dădu calm din cap. 

— Ai dreptate, colonele, am fost norocoasă. Se uită tristă în 
jos, la mica staţie de radioemisie-recepţie prinsă de vesta ei. 
Fusese distrusă fie de vreun glonţ, fie de vreo piatră când se 
aruncase la pământ. Işi scoase căştile acum inutile. Dar se pare 
că acum va trebui să contez pe voi, pentru orice apel pe care voi 

dori să-l fac. 

Deodată, o lumină orbitoare izbucni în noapte în spatele lor, 
aruncându-le umbrele în susul pantei. Cei trei se întoarseră la 
timp ca să vadă o gigantică sferă de foc ridicându-se dinspre 
vest. Din centrul exploziei izbucniră în toate direcţiile sfărâmături 
contorsionate de oţel şi bucăţi de beton, zburând în noapte până 
la sute de metri depărtare înainte de a cădea pe pământ. 
Zgomotul exploziei ajunse în momentul acela până la ei ca 
urletul unui tren de marfa, bubuind ca un tunet şi stingându-se 
treptat în întuneric, lăsând în loc doar o linişte încremenită. 

— S-a dus şi laboratorul lui Renke, zise Smith, uitându-se la 
coloanele de flăcări care se înălţau din complexul ECPR. Şi odată 
cu el s-au volatilizat şi dovezile de care aveam nevoie. 

Kirov dădu sumbru din cap. 

— In cazul ăsta avem şi mai multe motive să-i prindem pe 
Malkovici şi pe Brandt. Omul ridică din umeri. Dar cel puţin nu va 
mai trebui să ne îngrijorăm prea tare că ne va opri poliţia. 

— Chiar aşa, încuviinţă absent Jon, cu ochii la flăcările care 
mistuiau ruinele sfărâmate ale fabricii de arme genetice a lui 
Renke. Toate patrulele poliţiei municipale şi ale carabinierilor din 
Orvieto vor roi acolo peste zece minute sau încă şi mai repede. 
Se aplecă şi o ajută pe Fiona să se ridice. Mai bine ne-am grăbi 
să nu scăpăm ocazia. 

impreună, cei trei agenţi Covert-One se întoarseră şi o luară la 
fugă spre est, de-a lungul drumului, alergând de le sfârâiau 
călcâiele spre capătul platoului. 


Înaintând cu grijă printre butucii de viță-de-vie, Randi Russell 
văzu izbucnind brusc o lumină de un alb orbitor pe povârnişul din 
jurul ei, răspândindu-şi strălucirea peste priveliştea ierburilor 
înalte şi uscate, a pomilor fructiferi desfrunziţi, a gardurilor 
metalice şi a teraselor erodate şi acoperite cu hăţişuri. Se aruncă 
la pământ, aşteptând până ce fulgerarea se estompă şi totul se 
cufundă din nou în beznă. 

In brusca tăcere care se instală după explozie, auzi din faţă şi 
din stânga ei un murmur de voci uluite. Randi se ridică prudent şi 
porni din nou înainte, în direcţia respectivă. Vocile tăcură de 
îndată. A 

Randi ajunse la un gard de zăbrele, se lăsă jos, pe vine. In 
lumina palidă a lunii, zona din faţă părea mult mai deschisă. Cu 
toate astea, era dificil să distingi prea multe detalii. Era acolo o 
succesiune din ceea ce păreau să fie nişte moviliţe acoperite de 

iarbă, fiecare în vârf cu câte o piatră cenușie, dar spaţiile dintre 
moviliţe erau cufundate într-un întuneric impenetrabil. Era timpul 
să se uite mai bine la priveliştea de dinaintea ei. Randi ridică la 
ochi binoclul cu amplificator de imagine. Conceput în aşa fel 
încât să intensifice chiar şi cea mai slabă lumină ambiantă, fie că 
era vorba de lumina stelelor, fie a lunii, acesta transforma 
noaptea în zi. 

Imediat, peisajul se limpezi în faţa ochilor ei. 

Se uita la ceea ce părea a fi o reţea rectangulară de străzi 
înguste şi abrupte, săpate în coasta colinei şi mărginite de mici 
case clădite din bolovani tăiaţi din tuful calcaros, o formă de 
calcar cu pigmenţi cenuşii. Unele acoperişuri erau conice, altele 
plate, însă aproape toate erau acoperite cu iarbă uscată şi 
pământ bine bătătorit. La mijlocul fiecărei asemenea construcţii 
se vedea o deschizătură joasă, trapezoidală, întunecoasă. Pe 
pietrele mari de deasupra acestor intrări libere erau săpate litere 
dintr-un alfabet arhaic. Dincolo de construcţii zări o cărare 
mărginită de balustrade care urca în direcţia unei parcări auto 
pustii. 

Era străvechiul oraş etrusc al morţilor, îşi dădu seama Randi, 
amintindu-şi de fugara documentare pe care o efectuase în 
timpul zborului din Germania până aici, în ziua precedentă. Unele 
dintre aceste morminte aveau o vârstă de aproape trei mii de 
ani. Scoase din pământ în urma săpăturilor arheologice care 
începuseră pe la mijlocul secolului al nouăsprezecelea, vasele, 
cupele, armele şi armurile găsite erau expuse şi puteau fi acum 
admirate într-un muzeu de lângă catedrala din Orvieto. 

Randi se încruntă. Renke şi bodyguardul lui trebuie că se 
ascunseseră pe undeva prin necropola aceea, probabil cu 
intenţia să se strecoare din nou în josul dealului atunci când 
aveau să înceteze împuşcăturile. Nu era un plan prea rău, gândi 
la rece Randi. Oricine ar fi încercat să-i urmărească prin aceste 
străduţe înguste ar fi fost expus ca o ţintă fixă pentru cineva care 
ar fi tras de la adăpostul unuia dintre morminte. 

Puse la loc binoclul şi se strecură pe sub bara de jos a 
gardului, mişcându-se încet şi cu grijă să nu-şi agaţe în gard ceva 
din echipamentul ei. Apoi se furişă spre morminte prin iarba 
înaltă, târându-se fără zgomot de la o porţiune de umbră la alta. 

Din când în când se oprea şi îşi încorda auzul, încercând să 
depisteze cel mai mic sunet care i-ar fi putut spune de unde 
pândeau inamicii. Dar nu auzi nimic, în afară de zgomotele 
îndepărtate ale sirenelor maşinilor de poliţie, de pompieri şi ale 

ambulanţelor care se grăbeau spre complexul ECPR răvăşit de 
explozie. 

Ajunse în cele din urmă şi pe poziţia pe care o alesese încă de 
la început, lângă un pâlc de copaci piperniciţi care crescuseră pe 
coasta colinei, ceva mai sus de necropolă. De acolo se putea uita 
în jos pe majoritatea străduţelor, mai ales pe potecile care 
duceau înapoi spre drumul către Orvieto. 

Scoase din nou binoclul, baleind metodic întregul cimitir antic 
şi concentrându-se în primul rând asupra intrărilor în mormintele 
despre care ea socotea că oferă cele mai avantajoase poziţii de 
observare. Dacă nu se înşela, Renke şi bodyguardul lui îşi 
aleseseră un ascunziş din care să poată zări pe oricine ar fi intrat 
în complexul de morminte dinspre şosea, ori dinspre parcare. 

Binoclul alunecă încet pe lângă intrarea unui mormânt cam de 
pe la jumătatea străzii centrale, după care se opri şi reveni. Se 
întrebă dacă forma vagă pe care o întrezărea în interiorul 
întunecat era doar un fragment dintr-un bolovan căzut sau un 
şiretlic al luminii lunii. 

Randi îşi ţinu răsuflarea, aşteptând cu răbdare. Arătarea 
fantomatică se mişcă uşor, prinzând formă. Se uita în momentul 
acela la capul şi umerii unui bărbat, unul cu barba rasă, care se 
ghemuise chiar în deschizătura joasă şi supraveghea în lungul 
străduţei intrarea în necropolă. Omul îşi schimbă din nou poziţia 
şi ea văzu acum şi arma din mâinile lui. 

Rămase nemişcată. Era oare şi Renke înăuntrul acelui 
mormânt, împreună cu bărbatul acela? Sau specialistul în arme 
biologice îşi alesese o altă ascunzătoare? 

Bodyguardul se uită o clipă în spatele său, părând că ascultă 
ceea ce i se şoptea, apoi dădu din cap, după care se întoarse în 
poziţia de pândă. 

Randi schiţă un zâmbet de satisfacţie. Wulf Renke era şi el 
acolo, chircindu-se răbdător în beznă şi aşteptând ocazia de a-şi 
lua tălpăşiţa şi a dispărea din nou, aşa cum făcuse de atâtea ori 
până atunci. Asta era răspunsul la care sperase. Işi puse la loc 
binoclul şi coborî în linişte panta, rămânând foarte aplecată şi 
alături de strada unde erau camuflaţi Renke şi cu celălalt bărbat. 

O luă tiptil pe o potecă care marca marginea de nord a 
necropolei şi o traversă repede, strecurându-se la adăpostul 
unuia dintre micile morminte pătrate. Apoi îşi puse pistolul 
Beretta în tocul de pe coapsă, închise clapa tocului şi se trase cu 
ambele mâini în sus, pe acoperişul înierbat al camerei funerare. 

De acolo, trecând de pe un acoperiş pe altul, sărind uşor şi 

neauzit peste spaţiile înguste dintre construcţiile vecine, ajunse 
pe acoperişul plat al mormântului aflat imediat mai la nord de cel 
în care se ascunsese Renke. Işi scoase atunci pistolul de 9 mm, 
se târî spre colţ şi se uită în jos peste margine. 

lar acolo, la doar câţiva metri distanţă, se afla deschizătura 
unde îl zărise pe bodyguardul savantului. Ea ţinti cu pistolul 
Beretta, aşteptând până ce ochii ei se obişnuiră cu întunericul. 
Treptat, începu să distingă în beznă diverse forme şi umbre, 
dezvăluind din nou capul şi umerii santinelei ghemuite acolo, cu 
puşca-mitralieră în braţe. Degetul ei se încordă pe trăgaci, apoi 
se relaxă din nou, uşor. Hotări să-i ofere individului şansa de a 
acţiona cu înţelepciune. 

— Aruncă arma! îi strigă încet Randi. 

Luat complet prin surprindere, omul reacţionă instinctiv. Capul 
îi tresări cu privirea îndreptată în sus şi el se întoarse disperat, 
ridicând arma ca să tragă. 

Randi îl împuşcă în cap. 

Incă înainte de a se fi stins ecourile împuşcăturii între zidurile 
de piatră ale mormintelor, ea şi pornise. Se rostogoli de pe 
acoperiş, ateriză ghemuit pe stradă şi îndreptă din nou arma 
spre deschizătura criptei. 

De acolo nu se auzea nici un zgomot. Nici un semn de mişcare 
dinăuntru. 

— Wulf Renke! zise Randi calm într-o germană perfectă, 
ridicând vocea doar atât cât să poată fi auzită din interiorul 
mormântului. S-a isprăvit! Nu mai ai unde să fugi. leşi acum cu 
mâinile ridicate şi îţi voi cruța viaţa. In caz contrar, te voi ucide. 

O clipă crezu că el va tăcea, refuzând să vorbească. Dar după 
aceea omul de ştiinţă răspunse. 

— Adică astea sunt cele două posibilităţi? întrebă liniştit 
bărbatul. Fie mă predau cuminte şi merg la închisoare, fie mor 
de mâna ta? 

— Corect. 

Renke pufni. 

— Te-nşeli, îi spuse el pe un ton sumbru. Ai uitat că există 
întotdeauna şi o a treia opţiune. Şi tocmai pe aceea o aleg eu. 

Deodată, Randi auzi din interiorul mormântului un scârţâit 
slab, urmat de un horcăit înspăimântat, apoi de un lung suspin, 
după care se lăsă o linişte deplină. 

— La naiba! murmură ea, precipitându-se spre intrare. 

Era prea târziu. 

Wulf Renke şedea prăvălit pe una dintre băncile de piatră pe 

care le foloseau etruscii pentru morţii lor. Ochii bărbatului se 
holbau fără viaţă la Randi. Din gura lui flască se prelingea o 
spumă care se scurgea în barba sa albă şi îngrijită. Pe jos, la 
picioarele lui, erau resturile unei fiole sparte, alături de o geantă 
frigorifică etanşă. Aerul din interiorul camerei mortuare mirosea 
vag a migdale amare. 

Fugarul savant specializat în arme biologice se sinucisese prin 
otrăvire, probabil cu cianură, îşi zise Randi încrâncenată. Se 
aplecă şi intră în monumentul funerar. După un scurt control al 
buzunarelor lui Renke, care nu scosese la iveală nimic interesant, 
ea luă geanta frigorifică şi ieşi de-a-ndărătelea pe strâmta 
străduţă scăldată în lumina lunii. 

Inăuntrul  containerului găsi o serie de fiole de sticlă 
împachetate în gheaţă uscată. lar când mai citi inscripţiile de pe 
etichetele fiecărei fiole, Randi se holbă, uluită şi oripilată. 
Presupuse că avea în faţa ei variantele letale ale agenţilor 
patogeni dedicate precis conformaţiilor genetice ale lui Viktor 
Dudarev, ale principalilor lui miniştri şi ale multora dintre cei mai 
importanţi comandanţi din armata Rusiei. Inchise iute la loc 
capacul containerului, îl înşfacă şi plecă alergând pe străzile 
înguste ale oraşului morţilor. 

Smith se furişa tiptil la adăpostul umbrelor aruncate de un şir 
de pini înalţi. leşi la marginea unui mic parc public, dominat de 
fundaţiile unui templu etrusc din care nu mai rămăseseră decât 
câteva trepte de piatră, o platformă acoperită cu iarbă şi bazele 
circulare a ceea ce trebuie să fi fost coloanele de susţinere de 
odinioară. Şoseaua principală urca printr-un strâns viraj şi intra în 
Orvieto, iar acum el se afla cu faţa spre sud. 

Se lăsă într-un genunchi şi le făcu semn lui Kirov şi Fionei să 
se apropie. Cei doi se strecurării ca nişte năluci printre copaci şi i 
se alăturară. 

Grosul cetăţii medievale se întrezărea vag în dreapta lor, un 
labirint de străduţe întortocheate şi căsuțe joase şi neregulate de 
piatră, dintre care cele mai multe aveau vârstele între opt şi 
nouă sute de ani. In multe locuri, străzile erau traversate de 
arcade care uneau anticele clădiri şi transformau îngustele alei 

într-o alternanță de bazine de palidă lumină argintie a lunii şi o 
beznă lugubră. 

Capătul răsăritean al platoului cobora abrupt în stânga lor, 
căzând spre luminile din Orvieto Scalo - oraşul de jos. O terasă 
largă se întindea în lungul marginii, pe toată distanţa până la 
bastioanele circulare fără acoperiş şi la masivele ziduri 
exterioare din piatră ale citadelei Fortezza dell'Albomoz, o 
fortăreață papală construită în secolele al paisprezecelea şi al 
cincisprezecelea. 

— In ce direcţie or fi luat-o Brandt şi Malkovici? murmură Jon. 
Spre vest, în direcţia oraşului vechi? 

— In nici un caz spre oraşul vechi, replică sec Fiona. Este un 
drum înfundat pentru ei. Unica cale de ieşire de acolo duce direct 
înapoi la complexul Centrului ECPR, iar pe şosea e mai mult ca 
sigur că roiesc deja maşinile poliţiei italiene şi ambulanţele. 

— Drept înainte, spuse ferm Kirov, arătând către un mic semn 
indicator cu o săgeată indicând drumul spre sud, de-a lungul 
unui bulevard străjuit de copaci care ducea până în Piazza Cahen 
şi până la Stazione Funicalore - staţia liniei de telecabină care 
lega Orvieto cu oraşul de jos. Unica lor speranţă realistă de a 
scăpa de-aici este aceea de a cerşi, a cumpăra sau a fura o altă 
maşină, iar singurul loc în care ar putea face acest lucru în 
siguranţă este acolo jos, lângă staţia principală de cale ferată. 
Linia de funicular este probabil închisă pe timpul nopţii, dar 
poate că mai există şi alte drumuri sau poteci care coboară într- 
acolo din partea asta a oraşului. 

Smith dădu din cap încordat. 

— Pare verosimil. Colonelul se ridică în picioare. Foarte bine, 
atunci eu o s-o iau prin stânga, iar tu, Oleg, prin dreapta. 

— In timp ce eu o să mă ţin pe urmele voastre, ca o fetiţă 
bună, mergând în siguranţă la mijloc, spuse Fiona zâmbind uşor 
pentru a mai îndulci tonul mustrător. 

Răspândiţi astfel, cei trei traversară părculeţul, dând ocol 
ruinelor templului şi se îndreptară către sud, ţinându-se aproape 
de marginea din stânga a drumului larg care ducea spre piaţa 
deschisă numită Piazza Cahen. 


— Dar unde este profesorul Renke? se chinui Malkovici să 
întrebe între două răsuflări, ţinând încă strâns la piept servieta 
prețioasă. Şedea cu spatele rezemat de uşile închise ale staţiei 
funicularului. Sudoarea îi încâlcise coama de păr alb şi se 
scurgea în mici pâraie pe faţa îngrozită. 

— Ori e mort, ori a căzut prizonier, mârâi Brandt. Ar fi fost mai 
bine dacă ar fi venit cu noi. 

Furios pe sine, dar şi pe patronul său cuprins de panică, 
Brandt îşi analiză opţiunile. Erau din ce în ce mai limitate. Cu 
Renke dispărut şi laboratorul HYDREI distrus, el însuşi va mai fi 
util ruşilor doar atâta timp cât americanii nu vor şti nimic despre 
planurile de invadare a Ucrainei şi a celorlalte foste republici 
sovietice. Se uită în direcţia servietei lui Malkovici. Conţinea 
informaţii care nu trebuiau lăsate să cadă în mâinile 
americanilor. lar miliardarul însuşi devenea repede o povară. 

În situaţia asta, bănuia Brandt, unica lui cale de a-şi salva 
viaţa în faţa bărbaţilor duri de la Kremlin era să-l elimine pe 
Malkovici şi să le predea servieta miliardarului cu tot conţinutul 
ei. Fostul ofiţer Stasi ridică pistolul Walther, dar se opri imediat. 
Nu aici, decise el. Piaţa era prea deschisă, iar zgomotul unei 
împuşcături ar răsuna în tot oraşul. Nu, îl va împuşca pe bătrân 
mai târziu, după ce va fi ajuns în siguranţă, departe de 
blestematul labirint medieval, îşi spuse el. Odată ajuns sus, în 
Apenini, ar fi mult mai simplu să ascundă un cadavru ciuruit de 
gloanţe undeva unde nu l-ar mai găsi nimeni niciodată. 

Aplecându-se, Brandt îl smuci pe Malkovici şi îl săltă în 
picioare. 

— Să mergem! mârâi el. Chiar după colţul fortăreței aceleia 
mai există un drum care coboară. 

Tremurând şi de teamă şi de oboseală, bărbatul mai în vârstă 
se supuse. 

In momentul acela, unul dintre cei doi oameni care îi mai 
rămăseseră se ghemui şi mai jos, şoptindu-i: 

— Domnule Brandt! Americanii! Sunt aici! Ne-au ajuns din 
urmă! Ridică puşca lui mitralieră şi folosi scurta ţeavă pentru a 
arăta în direcţia intrării în piaţă. A 

Tresărind, Brandt se întoarse, cu pistolul gata de tragere. În 
semiobscuritate, reuşi doar să zărească trei siluete în negru 
intrând în piaţă. Erau la mai puţin de o sută de metri depărtare 
de ei. 

— Ucide-i! răcni el. 


Smith observă o bruscă agitaţie în apropierea staţiei 
Auricularului, o clădire mică şi modernă la marginea estică a 
pieţei. Acolo erau patru bărbaţi. Doi dintre ei erau adăpostiţi în 
spatele unui şir de jardiniere de teracotă, cu armele pregătite de 
tragere. Brandt, mai înalt şi cu părul blond, se ghemui şi el 

îndărătul lor. Cel de-al patrulea bărbat, Konstantin Malkovici, se 
întoarse să fugă, tulind-o înnebunit de lângă staţie. Se făcu 
nevăzut în beznă, îndreptându-se spre arcada porţii de intrare în 
fortăreaţa papală. 

— La pământ! strigă Jon, încercând să-i prevină pe Kirov şi pe 
Fiona şi aruncându-se el însuşi pe pavaj. Culcaţi-vă la pământ! 

Atunci, oamenii lui Brandt deschiseră asupra lor un foc 
automat susţinut. 

Gloanţele şuierau în jurul lui Smith, zburând la mică înălţime 
pe deasupra capului. Alte gloanţe ricoşau de pe caldarâm, 
împrăştiate apoi în toate direcţiile. Bucăţi de beton şi asfalt se 
împrăştiau prin piaţă. 

Colonelul se rostogoli, încercând disperat să iasă din raza 
vizuală a bandliţilor. 

La câţiva metri de-acolo, Fiona Devin strigă brusc şi căzu. 
Rămase chircită, cu dinţii strâns încleştaţi, ţinându-se de coapsă. 
Sângele  şiroia printre degetele  încleştate. Incruntat de 
îngrijorare, Kirov se repezi în direcţia ei, neluând în seamă ploaia 
de gloanţe de 9 mm care răpăiau în jurul lui. 

Cele două Uzi tăcură. Ambii puşcaşi îşi terminaseră cele câte 
douăzeci de cartuşe din încărcător în doar câteva secunde. 
Amândoi se ghemuiseră apoi şi mai jos, grăbindu-se disperaţi să- 
şi reîncarce armele. 

Smith se opri brusc din rostogolire. Ori ripostau imediat, ori 
mureau. Colonelul miji ochii şi luă iute linia de ochire în direcţia 
şirului de jardiniere, după care apăsă pe trăgaci şi deschise focul 
cât putu de repede, baleind cu ţeava armei dintr-un capăt în 
celălalt al micii staţii. Puşca lui mitralieră MP5 clămpănea tare, 
trimițând glonţ după glonţ în direcţia lui Brandt şi a oamenilor lui. 
Lovită de o rafală, o jardinieră de teracotă se făcu ţăndări, 
împrăştiind prin aer cioburi, ţărână şi resturi de plante. 

Puşcaşul ascuns în spatele jardinierei fu răsturnat pe spate şi 
rămase nemişcat. Arma lui căzu cu zgomot pe pavaj. 

Pe unul l-am doborât, îşi zise încruntat Smith. Luă din nou linia 
de ochire, întorcându-se spre cel de-al doilea om al lui Brandt. 
Brandt însuşi se afla chiar lângă subordonatul lui, cu un genunchi 
pe caldarâm şi cu pistolul semiautomat spre înainte. 

Cei trei bărbaţi deschiseră simultan focul. 

Şi din nou gloanţele începură să lovească pavajul şi să şuiere 
prin aer în jurul lui Jon. Un glonţ îi sfâşie o linie de foc razantă pe 
deasupra umărului său drept. Un alt glonţ trecu la fel de razant şi 
îi tăie un buzunar al vestei, vărsându-i pe caldarâm conţinutul 

buzunarului. Pe jos se rostogoliră cioburi de sticlă şi de material 
plastic, adică tot ce mai rămăsese dintr-un dispozitiv de mână 
pentru supraveghere cu laser. Un glonţ ricoşat sări din pavaj şi îl 
pocni în partea stângă, lovindu-l cu suficientă forţă încât să-i 
rupă o coastă. 

Smith se străduia din răsputeri să-şi înfrângă instinctul de 
conservare care îl îndemna să fugă şi să se adăpostească din 
calea gloanţelor. Rămase însă pe loc şi apăsă repetat pe trăgaci. 
Ţeava armei se ridica şi i se zbătea în mâinile încleştate. Jon 
strângea din dinţi pentru a învinge durerea provocată de coasta 
ruptă şi continua să tragă. 

Multe gloanţe de 9 mm loviră în staţia funicularului, spărgând 
geamurile, găurind uşile încuiate şi săpând mari cratere în pereţii 
de bazalt. Toate jardinierele avură soarta celor dintâi, iar Brandt 
şi omul său se frânseră în cele din urmă de mijloc şi căzură inerţi 
unul peste celălalt. 

Smith trase şi ultimul cartuş din încărcător, după care se grăbi 
să-l înlocuiască cu altul plin şi introduse un cartuş pe ţeavă. 

Colonelul cercetă atent faţa staţiei, cu degetul pe trăgaci, 
încercând să descopere orice mişcare din partea celor trei trupuri 
căzute pe pavajul sfărâmat de gloanţe. Nimic nu se clintea. Se 
lăsase brusc o linişte stranie - absenţa oricărui zgomot după 
numeroasele rafale asurzitoare. 

— Jon! strigă atunci Oleg Kirov. Rusul era chircit deasupra 
Fionei Devin, luptându-se să oprească sângerarea din rana ei de 
la coapsă. Am nevoie de ajutorul tău, îl rugă el. 

Smith se ridică în picioare clătinându-se uşor, în timp ce un alt 
val de durere se abătu asupra lui, după care se grăbi în direcţia 
femeii rănite. Fiona încă nu-şi pierduse cunoştinţa, dar era palidă 
şi tremura, pe cale să intre în stare de şoc. 

Colonelul se uită la Kirov. Era la fel de palid ca şi ea. 

— Du-te după Malkovici, Oleg. Omul s-a refugiat în fortăreaţa 
de-acolo, îi spuse încet Jon. Am eu grijă de Fiona. 

Rusul clătină supărat din cap. 

— Ba eu unul aş... 

— Ai uitat că sunt medic? zise repede Smith. Lasă-mă să-mi 
practic profesia, iar tu du-te şi practică-ţi-o pe-a ta. Dacă 
Malkovici ne scapă, toate strădaniile noastre vor fi fost 
zadarnice. Aşa că, ce mai aştepţi?! Pleacă odată! 

Kirov îl mai privi o clipă, se încruntă, dar apoi dădu din cap. 
Fără să mai spună nimic, se aplecă şi atinse tandru fruntea 
Fionei. După care îşi înşfacă puşca-mitralieră, sări în picioare şi 

porni spre poarta fortăreței. 

Smith îngenunche lângă Fiona şi începu să examineze rana, 
dând cu grijă la o parte materialul jeanşilor pentru a se putea 
uita atât la orificiul prin care intrase glonţul, cât şi la cel prin care 
ieşise. Palpă uşor piciorul femeii, apăsând puţin mai tare în unele 
locuri pentru a verifica dacă nu fusese atins şi osul. Ea sâsâi de 
durere printre dinţii încleştaţi. 

— lartă-mă, îi zise încet Jon. Apoi scoase trusa de prim ajutor 
şi alese o faşă cu care îi înfăşură strâns piciorul rănit. Fiona se 
crispă de durere. După aceea, Smith îşi scoase vesta, o împături 
de mai multe ori şi i-o puse sub piciorul rănit, ridicându-l puţin. 

— Cât de grav este? întrebă încet Fiona. 

— Ai fost norocoasă, îi răspunse Jon hotărât. 

Ea se strădui să zâmbească. 

— Este pentru a doua oară în noaptea asta când îmi spui aşa 
ceva, colonele. De data asta însă, nu ştiu de ce, dar nu mă mai 
sunt chiar atât de norocoasă. 

Jon îi întoarse zâmbetul. 

— Orice noroc e relativ, doamnă Devin. Redeveni serios: într- 
un fel sau altul, glonţul care te-a nimerit nu ţi-a atins nici un vas 
de sânge important şi nici osul. Muşchiul coapsei este găurit şi 
sfâşiat ca dracu', dar se va vindeca complet după ce vei ajunge 
într-un spital decent. 

De îndată ce terminase de stabilizat starea Fionei, Jon desfăcu 
încă un bandaj din trusa sanitară, îşi scoase tricoul şi folosi nişte 
bucăţi de bandă adezivă pentru a-şi imobiliza coasta ruptă. Apoi, 
cu încă o bucată de bandaj, făcu o eşarfa cu care îşi atârnă 
braţul stâng de gât. 

Deodată, auzi în căşti vocea surescitată a lui Randi Russell. 

— Jon, zise ea într-un suflet. Renke a murit, dar am pus mâna 
pe nişte materiale de-ale lui. Mă îndrept acum spre vârful 
dealului. Care-i situaţia la voi? 

Smith deschise microfonul. 

— Şi Brandt este mort. Insă Malkovici a fugit, iar doamna 
Devin este rănită. Vorbind repede, o puse la curent cu tot ce se 
mai întâmplase, inclusiv cu locul unde se aflau ei acum, în Piazza 
Cahen, după care o întrebă: Cât de repede poţi ajunge aici? 

— In cinci minute, îl asigură ea. 

— Am înţeles, spuse Smith. Vino cât poţi de repede. Şi anunţă 
şi elicopterul Pave Low folosind codurile pe care ţi le dau eu 
acum. Spune-le să rămână pe recepţie ca să ne recupereze. 

— Tu unde te duci acum? îl întrebă Randi. 

— Fug şi eu pe urmele lui Malkovici. O să te ţin la curent. 
Terminat! Colonelul îşi luă arma, se ridică în picioare şi se uită la 
Fiona, zicându-i: Randi o să ajungă şi ea aici imediat. Te pot lăsa 
singură până atunci? 

Palidă încă, ea dădu din cap. 

— Da. Acum du-te şi ajută-l pe Oleg să-l prindă pe nemernic. 

— lar tu stai aici liniştită. Nu încerca să te ridici şi să mergi cu 
piciorul ăla rănit, o avertiză ferm Smith. E un ordin! 

Apoi făcu stânga-mprejur şi o luă la fugă, traversând piaţa. 


Erich Branat se agita în întuneric, luptând contra durerii care 
ameninţa să-i înăbuşe toate simţurile. Izbuti să deschidă ochii şi 
să clipească, în timp ce îşi recăpăta cunoştinţa. Zăcea pe 
caldarâm cu o greutate care-l apăsa pe picioare. Mirosul de 
cupru coclit şi fierbinte al sângelui proaspăt îi invadă nările. 
Intoarse încet capul, tresărind de durerea atroce pe care i-o 
provocase mişcarea. Mai mult sânge începu să se scurgă pe 
pavajul pieţei. 

Unul dintre oamenii săi era căzut peste el, mort de-a binelea - 
împuşcat de mai multe ori. 

Brandt ridică cu grijă o mână, atingându-şi precaut fruntea. O 
încreţitură de piele sfâşiată acolo îl săgetă cu un junghi ca de 
foc. Simţi sub piele sfărâmăturile osului spart. Privirea i se 
întunecă şi îşi retrase tresărind degete însângerate. Nu trebuia 
să se gândească prea mult la ce ar putea să însemne rana de la 
cap. 

Auzi un zgomot de paşi grăbiţi care se apropiau şi miji ochii 
până ce erau aproape închişi. Răsuflând superficial şi abia auzit, 
zări un individ brunet şi suplu trecând în fugă la mică distanţă, cu 
un braţ strâns într-o eşarfă improvizată şi cu o puşcă-mitralieră 
în cealaltă mână. N 

Era Smith, îşi dădu seama Brandt uluit. Intr-un fel sau într- 
altul, americanul scăpase din Rusia, iar acum se afla aici, în 
Orvieto, pornit în căutarea lui Malkovici. Ințelegerea acestui fapt 
îl îmboldi să treacă la acţiune. Incet, se trase de sub cadavru, îşi 
găsi pistolul şi se târî mai departe până ce ajunse la adăpostul 
unor copaci şi tufe din apropierea înaltei porţi boltite prin care se 
intra în Fortezza dell'Albomoz. La adăpostul întunericului, se 
ridică în picioare şi porni clătinându-se pe urmele lui Smith. 


Împingându-se cu ambele mâini, Fiona se săltă în şezut, 
atentă să-şi ţină piciorul bandajat întins în faţă. Efortul o făcu să 

ameţească şi aşteptă câteva momente până ce capul ei încetă să 
se mai învârtească, după care ridică privirea şi începu să se uite 
peste piaţa scăldată în lumina lunii. În oraşul din spatele ei se 
auzeau glasuri înspăimântate care se strigau unele pe altele, în 
timp ce locuitorii din Orvieto încercau să-şi dea seama ce puteau 
însemna toate exploziile şi împuşcăturile acelea care se auziseră 
în străvechiul lor oraş. 

Fiona se încruntă şi se uită la ceas, întrebându-se unde putea 
fi Randi Russell. Dacă poliţia locală ajungea la faţa locului mai 
înainte ca agenta CIA să fi sosit şi s-o ajute, atunci ea s-ar afla în 
mare bucluc. Nici Klein şi nici măcar preşedintele Castilia nu 
puteau dezvălui secretul organizaţiei Covert-One pentru a 
explica activităţile ei, iar ea bănuia că autorităţile italiene s-ar 
uita foarte sever la o presupusă ziaristă independentă înarmată 
până-n dinţi, prinsă dând târcoale prin ţara lor. 

Cercetă apoi cu privirea staţia ciuruită de gloanţe a 
funicularului, remarcând cele două cadavre prăvălite în piaţă, în 
faţa geamurilor sfărâmate ale staţiei. Fiona miji ochii. Numai 
două cadavre? Trebuiau să fie trei. 

O clipă încremeni, străbătută de fiori reci. Unul dintre oamenii 
lui Brandt sau poate Brandt însuşi scăpase cu viaţă... şi fără 
staţia ei radio nu mai avea nici cum să-i prevină pe ceilalţi. In 
ciuda durerilor care o încercau, Fiona se ridică în picioare şi porni 
şchiopătând spre fortăreață. 


Smith îi găsi pe Oleg Kirov şi pe Konstantin Malkovici stând 
împreună pe cele mai înalte metereze ale fortăreței. Peretele de 
piatră cobora abrupt sub zidurile cetăţii, ajungând aproape 
vertical, printre arbuşti pitici şi de tufişuri, până spre luminile din 
Orvieto Scalo şi spre autostrada de dedesubt. Magnatul ţinea 
mâinile ridicate. La picioarele sale era o servietă deschisă. 

Rusul ţinea puşca-mitralieră îndreptată de formă către 
bărbatul mai bătrân şi cu părul alb. Aruncă peste umăr o privire 
în direcţia lui Jon. 

— Domnul Malkovici a acceptat până la urmă să coopereze cu 
noi, zise sec Kirov. Se pare că dânsul regretă acum amarnic 
decizia lipsită de înţelepciune de a-l susţine pe preşedintele 
Dudarev în diversele conspirații urzite de el. 

— N-am nici cel mai mic dubiu că a acceptat, spuse Smith la 
fel de sec. Dar ce este în servietă? 

— Informaţii de maximă importanţă pentru guvernul nostru, 
răspunse cu mare solicitudine Malkovici. Tot ce am fost în stare 

să aflu eu despre planurile militare ale Rusiei. 

Pentru prima oară după multe zile încoace, Jon simţi că i se ia 
de pe umeri o parte din povară. Avându-l acum pe Malkovici viu 
şi nevătămat, ba pe deasupra şi dispus la mărturisiri, precum şi 
dovezile despre intenţiile lui Dudarev de a-i invada pe vecinii săi 
mai mici părea cât se poate de posibil ca Statele Unite să 
reuşească să-şi susţină argumentat deschiderea ostilităţilor faţă 
de Rusia. 

— Aruncaţi armele, răsună deodată din spatele lor o voce 
aspră şi chinuită. Aruncaţi-le sau vă împuşc. 

Smith încremeni. Cunoştea vocea. Şi totuşi Brandt era mort. 
Doar îl împuşcase cu mâna lui pe ticălos. 

— Aveţi trei secunde, spuse glacial Brandt. Unu. Doi... 

Secat la inimă de brusca inversare a norocului, Smith dădu 
drumul puştii sale mitralieră care zăngăni pe parapet. Lângă el, 
Kirov făcu acelaşi lucru, lăsând jos cu grijă propriul său MP5. 

— Excelent! spuse neamţul. Acum întoarceţi-vă... încet. Şi 
ţineţi mâinile ridicate aşa ca să le pot vedea. 

Cei doi se conformară. Intr-adevăr, Brandt stătea la doar 
câţiva metri depărtare de ei, lângă crenelurile zidului. Faţa lui 
era o mască oribilă de sânge închegat. Osul îi strălucea alb dintr- 
o tăietură de pe frunte. Ţinea în mâna încleştată pistolul pe care 
îl îndrepta când spre unul, când spre celălalt, ameninţându-i pe 
rând. 

— Erich! exclamă bucuros Malkovici, dând să înainteze. Slavă 
Cerului! zâmbi larg. Ştiam eu că mă vei salva din ghearele 
acestor indivizi. 

— Treci înapoi, mârâi Branat la el, îndreptând pistolul spre el. 

Zâmbetul îngheţă pe faţa acestuia. 

— Dar, Erich, eu... 

— Ai crezut că vei supravieţui acestei nopţi? surâse 
dispreţuitor fostul ofiţer Stasi. Ei bine, află că mi-e tare teamă că 
de data asta speculaţiile tale au dat greş. S-ar putea spune chiar 
că este un fatal calcul eronat. Ridică din umeri, continuând să-i 
amenințe cu pistolul pe cei trei bărbaţi. Poate că Dudarev nu mă 
va recompensa pentru că te-am ucis. Insă cel puţin moartea ta 
mă va pune la adăpost de mânia lui cea mai înverşunată. 

— Ai de gând să ne omori pe toţi? îl întrebă Kirov de-a dreptul. 

Brandt dădu din cap şi răspunse: 

— Fireşte! Se dădu câţiva paşi înapoi, mărind distanţa dintre 
ei şi făcând imposibil un eventual atac asupra lui, mai înainte ca 
el să-i împuşte pe toţi. Unica întrebare este pe care să-l împuşc 

primul. 

Şi din nou gura ţevii Waltherului său se mută de la unul la 
altul. Apoi se opri numai asupra lui Jon. 

— Pe tine, colonele, îi spuse el cu răceală. Pe tine am să te 
omor primul. 

Dar în momentul acela, Smith văzu o siluetă mlădioasă şi 
trasă la faţă ivindu-se din beznă în spatele lui Brandt. Colonelul 
clătină din cap. A 

— In locul tău, n-aş fi prea convins, zise el liniştit. lţi mai 
aminteşti că ţi-am promis cândva că vei fi un om mort? 

Brandt zâmbi glacial. 

— Da, colonele. Ţinti atent spre capul lui Smith. Şi totuşi te-ai 
înşelat în privinţa asta, ca de altfel în multe altele. 

Atunci răsună asurzitor o împuşcătură, trasă decisiv de la mică 
distanţă. 

Zâmbetul lui Brandt încremeni. Incet, foarte încet, omul se 
întoarse, apoi căzu într-o parte, rostogolindu-se peste marginea 
parapetului. După o scurtă linişte, se auzi o bufnitură înfundată. 

Smith îşi luă de jos puşca-mitralieră şi se apropie de parapet, 
uitându-se în jos. Acolo, la aproximativ douăzeci de metri 
dedesubt văzu zăcând cadavrul zdrobit al lui Brandt, răşchirat pe 
cărarea pietruită care trecea pe la poalele zidurilor fortăreței. 
Colonelul dădu din umeri. 

— Insă n-am spus niciodată că eu voi fi acela care te va ucide, 
murmură el la adresa bărbatului recent decedat. 

Jon se uită înapoi peste umăr. 

Fiona Devin stătea în picioare, coborând încet pistolul. 

Bandajul înfăşurat în jurul coapsei ei drepte era acum 
întunecat, îmbibat cu sânge proaspăt. 

— Parcă îţi ordonasem să rămâi pe loc, o dojeni blând Smith. 

Ea îi zâmbi, licăriri jucăuşe dansând în ochii ei. 

— E-adevărat, colonele. Dar eu sunt o persoană civilă care nu 
s-a priceput niciodată prea bine să asculte ordine. 

— Din fericire pentru noi, spuse Kirov, mimând supărarea şi 
apropiindu-se de ea ca s-o îmbrăţişeze. lţi mulţumesc, draga, 
draga mea Fiona, îi spuse el simplu. Bărbatul se aplecă şi o 
sărută. 

Rânjind, Smith se uită în direcţia opusă ca să nu-l scape din 
ochi pe miliardarul care tremura. Din depărtare auzi crescând 
duduitul elicopterului. Mijlocul lor de transport spre casă era pe 
drum. 


393 


EPILOG 


23 februarie 
Avionul prezidenţial american 


Cu luminile de navigaţie clipind întruna, aparatul de zbor 747- 
200B care servea drept aeronavă oficială a preşedintelui Statelor 
Unite (Air Force One) se deplasa neabătut în noapte, pe 
deasupra Europei, către est. Plafonul de nori de dedesubtul 
avionului era continuu, dar la altitudinea la care zbura aparatul, 
cerul nopţii era plin de stele. Formaţii de avioane americane de 
luptă F-15 şi F-16 îl însoțeau, zburând în apropiere şi asigurându- 
i continua protecţie. Alte lumini clipeau pe cer la o oarecare 
distanţă în urma lui Air Force One. Două gigantice avioane de tip 
KC-10, de alimentare cu combustibil în timpul zborului, erau şi 
ele la datorie, asigurând ca avioanele de luptă care escortau Air 
Force One să aibă în orice moment combustibil şi să fie gata să 
intre imediat în acţiune la nevoie. 

— Timpul calculat pentru sosirea noastră este peste o oră, 
domnule preşedinte, îi spuse stewardul din uşa deschisă a 
cabinei complet echipate pentru a servi drept birou de lucru 
aeropurtat. 

Preşedintele Sam Castilia ridică privirea de la masa de lucru. 

— Mulţumesc, James. După ce uşa se închisese în urma 
stewardului, Castilia se întoarse către Fred Klein, care şedea 
răbdător pe o canapeluţă. Eşti gata pentru marea reprezentaţie? 
îl întrebă el. 

Şeful lui Covert-One dădu din cap. 

— Da, domnule. Omul zâmbi. Să sperăm că vei culege 
aprecieri unanime pentru spectacol. 

Castilia rânji. 

— Eu socotesc că aşa se va întâmpla - deşi probabil că nu într- 
un mod prietenesc. Preşedintele ridică receptorul interfonului de 
pe masă. Generale Wallace, aici preşedintele. Poţi iniţia apelul 
telefonic de urgenţă către Moscova, cel despre care am discutat 
mai devreme. 

Klein şi preşedintele aşteptară câteva minute, în timp ce 
personalul însărcinat cu telecomunicaţiile la bordul lui Air Force 

One stabilea legătura cu Kremlinul. În cele din urmă, din 
difuzoarele montate în biroul lui Castilia se auzi vocea unui 
american spunând: 

— Preşedintele Dudarev aşteaptă să-i vorbiţi, domnule. 

— Bună dimineaţa, domnule preşedinte, spuse vesel Castilia. 
Te rog să mă ierţi că te-am deranjat atât de devreme, însă 
chestiunea pe care aş dori s-o discutăm nu suferă amânare. 

Vocea liniştită şi mieroasă a lui Dudarev sosi clar pe linia 
telefonică securizată. 

— Ora nu este o problemă pentru mine, domnule preşedinte, 
replică politicos conducătorul rus. Eu lucrez adeseori până foarte 
târziu în ultima vreme... o soartă nefericită de care sunt sigur că 
avem parte amândoi. 

Castilia pufni uşor. Viclean, extrem de viclean şi de alunecos, 
îşi zise în sinea lui preşedintele american. Insă acum venise 
vremea să-i aplice lovitura de graţie. 

— N-am nici cel mai mic dubiu că eşti extrem de ocupat în 
momentul de faţă, Viktor, spuse el, dinadins hotărât să utilizeze 
în conversaţie prenumele lui Dudarev. In arta diplomaţiei politice, 
sinceritatea tăioasă putea fi o armă la fel de eficientă ca şi 
subtilitatea şi exprimările ocolite. Plănuirea unor neprovocate 
războaie de agresiune împotriva vecinilor voştri mai mici şi mai 
slabi îţi ia al naibii de mult timp, nu-i aşa? 

Dudarev nu izbuti să-i răspundă decât după o scurtă tăcere 
încremenită. 

— Da’ chiar nu înţeleg ce vrei să spui, domnule preşedinte. 

— Ce-ar fi să vorbim odată serios? îl admonestă Castilia 
apăsat, făcându-i cu ochiul şmechereşte lui Klein. La naiba, doar 
ţi-am văzut programele de mobilizare, proiectele de operaţiuni şi 
listele obiectivelor vizate. Ba chiar am ascultat şi nişte casete 
audio cu vocea dumitale discutând aceleaşi planuri. lar unităţile 
de poliţie ucrainene şi echipele de dezamorsare a bombelor au 
găsit deja explozivii pe care agenţii tăi i-au plantat la Poltava 
pentru a pune în scenă „terorismul antirusesc”. 

— Nici nu-mi pot da seama cine ar fi putut să-ţi furnizeze 
aceste scorneli de-a dreptul monstruoase la adresa mea, 
protestă Dudarev băţos. 

Castilia se aplecă înainte pe scaunul său, aruncându-i încă o 
bombă: 

— Insuşi bunul tău prieten, domnul Konstantin Malkovici, 
Viktor, iată cine! 

— Malkovici este un capitalist care face speculaţii bursiere şi 

desfăşoară diverse afaceri în ţara mea, pufni Dudarev. În afară 
de asta, nu ştiu nimic despre el. 

Preşedintele ridică din umeri. 

— Nu ţine minciuna, Viktor. Ţi-aş recomanda să găseşti la 
repezeală altceva. Castilia se uită pe geam, zărind o scurtă 
licărire a luminilor verzi şi roşii de navigaţie ale unui avion de 
luptă care îi escorta. Mai bine să vorbim despre faptul că vei 
trimite imediat înapoi toate cele circa trei sute de mii de oameni 
pe care i-ai masat lângă Ucraina, Georgia, Kazahstan, Armenia şi 
Azerbaidjan, dându-le ordinul de a se întoarce în cazărmile lor de 
pe timp de pace... şi cât mai repede. 

— Domnule preşedinte, pot vorbi sincer? îl întrebi supărat 
Dudarev. 

— Fără-ndoială, îl asigură Castilia, rânjind în direcţia lui Klein. 
Dintotdeauna am apreciat sinceritatea. Mai ales că din partea 
dumitale am parte atât de rar de aşa ceva. 

— Dacă într-adevăr aş avea atât de multe tancuri şi avioane şi 
atât de mulţi soldaţi gata de luptă, de ce aş renunţa atât de uşor 
la planurile mele? Crezi că ai un glas chiar aşa de 
înspăimântător? 

— Nici vorbă, Viktor, răspunse vioi preşedintele Statelor Unite. 
Numai că nu cred că eşti pregătit pentru un conflict, pe viaţă şi 
pe moarte atât cu Statele Unite - cât şi cu NATO. Te-ai pregătit 
pentru o campanie fulgerătoare contra unor forţe locale slabe şi 
dezorganizate, nu pentru o îndârjită încleştare decisivă cu cea 
mai puternică alianţă din întreaga istorie a omenirii. 

— Dar voi nu aţi încheiat acorduri de apărare nici cu Ucraina, 
nici cu Georgia şi nici cu celelalte ţări, punctă aspru Dudarev. Și 
nu aveţi nici forţe militare staționate pe teritoriile lor. Şi nu-mi 
vine să cred că ţara ta - sau aliaţii tăi - ni se vor opune cu atâta 
înverşunare. Nimeni de la Londra, sau de la Berlin, sau de la 
Paris, sau de la New York nu va susţine un război contra Rusiei 
doar de dragul câtorva azeri în fundu’ gol şi al altora asemenea! 

— Poate că nu, acceptă Castilia, îndreptându-se de spate. Dar 
o vor face dacă atacurile tale îi vor pune în pericol pe americani, 
în special pe liderii politici care sunt bine cunoscuţi şi respectaţi. 
Se întrerupse o clipă, adăugând modest: Ca mine, de exemplu. 

— Ce? îl întrebă conducătorul rus. Despre ce vorbeşti? 

Castilia se uită la ceas. Afară, zgomotul celor patru mari 
motoare ale aeronavei 747 se schimbase când avionul cu reacţie 
începu să coboare treptat. 

— Cred că s-ar cuveni să ştii că voi ateriza la Kiev în mai puţin 

de patruzeci şi cinci de minute şi că nu mă aştept să părăsesc 
Ucraina decât peste câteva zile. Noii lor lideri şi cu mine avem 
multe de discutat, inclusiv negocierea unui tratat defensiv 
mutual. 

— Nu se poate! 

— Ba se poate, rosti prudent Castilia, după care glasul lui se 
înăspri: Ucraina este acum un stat independent. Presupun că ai 
uitat acest mic şi neînsemnat amănunt, Viktor. 

Dudarev nu mai zise nimic. 

— Şi aşa sunt acum şi celelalte foste republici sovietice, 
continuă Castilia. Tocmai de-aceea, o delegaţie compusă din 
înalţi demnitari americani, japonezi şi ai NATO, printre care şi 
miniştrii mei de la Apărare şi Externe, urmează să viziteze toate 
aceste state peste câteva zile. Şi în cazul în care un singur 
bombardier, tanc sau soldat infanterist va trece acele frontiere, 
îţi pot garanta că vei sfârşi prin a-ţi târî ţara într-un război pe 
care nu şi-l poate permite - unul pe care e mai mult ca sigur că îl 
va pierde. 

— jigneşti şi ameninţi, se răsti preşedintele Rusiei. 

— Dimpotrivă, replică glacial Castilia. Socotesc că sunt chiar 
extrem de răbdător. Insă nu pot să nu te asigur că nici ţara mea 
şi nici eu însumi nu îţi vom uita şi nici ierta vreodată hotărârea 
de a folosi arma HYDRA contra noastră. 

— HYDRA? întrebă Dudarev, dar pentru prima oară se putu 
desluşi în tonul lui o notă de nesiguranţă, poate chiar de teamă. 
N-am habar despre ce vorbeşti. 

Preşedintele Statelor Unite nu-l luă în seamă. 

— Există o foarte veche zicătoare care afirmă că, în cazul în 
care te întinzi lângă un câine, te umpli de purici, Viktor. Ei bine, 
află că profesorul Wulf Renke a fost un blestemat de câine 
murdar, iar acum tu te-ai pricopsit cu un recipient plin cu purici. 
Atunci când am dat de Renke, am găsit ceva extrem de 
interesant într-un mic container pe care îl ducea cu el - un întreg 
set de fiole de sticlă, pline cu un soi de lichid. 

Dudarev tăcea chitic. 

— lar lucrul cel mai interesant în legătură cu aceste fiole este 
acela că multe dintre ele sunt etichetate cu nume ruseşti şi una 
dintre ele era a ta, Viktor. 

Chiar de la depărtarea de mii de kilometri care îi despărţea, 
Castilia îl putu auzi pe interlocutorul său înghițind în sec. 

— Dar, spre deosebire de tine, eu sunt un om civilizat, 
continuă preşedintele american, fără a se mai osteni să-şi 

ascundă disprețul faţă de liderul rus. Aşa încât am decis să nu 
mă intereseze cât de mult îţi place gustul propriei arme, când 
este folosită împotriva ta. In schimb, ei bine, deocamdată vom 
pune la păstrare aceste aşa-numite variante HYDRA, ca o formă 
de asigurare contra oricărui eventual viitor comportament 
deplasat, al tău, ori al amicilor tăi de la Kremlin. 

— Asta-i şantaj, mârâi Dudarev. 

— Viktor, „şantaj” este un cuvânt urât, spuse calm Castilia, 
ridicând din umeri. O să te anunţ când voi găsi unul mai bun. 
Dasvidania! 

Sam Castilia apăsă pe un buton al telefonului său şi întrerupse 
convorbirea, după care se uită la vechiul său prieten. 

— Ei? 

— Cred că ţi-a plăcut asta, Sam, spuse Klein, rânjind cu 
subînţeles. Dar ca politician, nu te-ai purtat niciodată cu o prea 
mare diplomaţie. 

— Ai dreptate, nu prea sunt obişnuit să mă port cu mănuși, 
recunoscu Sam Castilia încântat. Insă ceea ce mă fascinează cu 
adevărat în momentul de faţă este să mă uit cum tronul Ţarului 
Viktor începe să se clatine. La naiba! Aş putea chiar să mă 
hotărăsc să-i altoiesc şi eu vreo câteva şuturi bine ţintite la 
momentul potrivit. Cu un strop de noroc, poate că ruşii vor avea 
şansa, într-un viitor nu prea îndepărtat, unui nou început. 

— Apreciezi că regimul lui Dudarev va intra într-o criză 
majoră? întrebă Klein, ridicând dintr-o sprânceană. 

— Sunt absolut convins, dădu din cap cu toată seriozitatea 
preşedintele. De îndată ce se va răspândi vestea despre ceea ce 
aveau de gând să facă Viktor şi cu cei din gaşca sa, nu-i va fi 
uşor în Rusia. Unele persoane foarte influente vor turba de furie, 
fiindcă puţin a lipsit să-i târască într-un război, în timp ce alţii îl 
vor considera un laş, fiindcă a dat înapoi în ultimul moment. 
Acest fiasco va constitui prima fisură în armura lui. Castilia dădu 
din umeri. Când oricărui dictator începe să i se tocească aureola 
de invulnerabilitate, sfârşitul lui nu poate fi prea departe. Va mai 
dura o vreme, iar impresia mea este că el ne va mai face destule 
necazuri până să piardă puterea din mâini, însă aş spune că 
Dudarev le-a oferit inamicilor săi politici unul dintre capetele 
frânghiei cu care îl vor spânzura. 

15 martie 
Baza Militară Navală a Statelor Unite, 
Golful Guantanamo, Cuba 


Câmp Five, una dintre multele închisori de maximă securitate 
din Golful Guantanamo, servea drept loc de încarcerare destinat 
deţinuţilor terorişti de înalt nivel, cel mai adesea membri 
importanţi din al-Qaeda sau din alte grupări teroriste 
primejdioase. In rare ocazii adăpostea şi anumiţi „deţinuţi- 
fantomă” - adică acele persoane, bărbaţi, ori femei, ale căror 
nume nu erau înregistrate în nici un document oficial, din raţiuni 
de securitate şi în scopuri ţinând de domeniul spionajului. 

Sergentul Henry Farmer, din personalul Armatei Statelor Unite, 
bătu politicos la uşa din grilaj de fier a celulei ocupate de către 
Prizonierul Numărul Şase. 

— Este ora mesei, domnule, spuse el, strecurând o tavă prin 
deschizătura din partea inferioară a uşii. 

Numărul Şase, un bărbat înalt cu părul alb, cu pomeţi înalţi şi 
ochi de un albastru spălăcit, se ridică cu un aer obosit de pe prici 
şi înaintă ca să ia tava. 

— Mulţumesc, sergent, spuse el, încercând să zâmbească. 
Sper din tot sufletul ca bucătarul să-şi fi reîmprospătat 
cunoştinţele, după dezastrul culinar de ieri. 

— Poate că da, spuse Farmer, înălţând nepăsător din umeri. 
Trebuie să te anunţ că următoarea dumitale întrevedere cu 
băieţii de la sediul din Langley al CIA este programată pentru 
după-amiaza asta, ceva mai târziu. 

Prizonierul dădu abătut din cap. Discuţiile lui cu cei de la CIA 
care îi luau interogatoriul nu erau niciodată prea plăcute. Omul 
se duse cu tava până la patul său şi începu să mănânce. 

Farmer se uită la el o clipă fără să mai spună nimic, după care 
se întoarse şi plecă la treburile lui. 


Mai târziu în aceeaşi după-amiază, sergentul Farmer îşi făcu 
timp pentru o mică plimbare pe plajă. Acolo găsi un bărbat 
scund, gras şi cărunt care îl aştepta. După paşaport şi 
îmbrăcămintea sobră de om de afaceri rezultă că este Klaus 
Wittmer, reprezentant al Crucii Roşii Internaţionale, aflat acolo în 
delegaţie. 

— Ai întâmpinat vreo problemă? îl întrebă bărbatul cărunt. 

Farmer dădu din cap. 

— Nici vorbă de aşa ceva, spuse el, aruncându-i celuilalt un 
minuscul obiect. Wittmer îl prinse cu o mână şi îl strânse în 
palmă. Şi când voi primi şi restul de bani? 

— Aşa cum s-a stabilit, ţinu să-l asigure bărbatul cărunt. 

Când subofiţerul american se îndepărtă pe plajă, Aleksei 
Ivanov, şeful Celui de-al Treisprezecelea Directorat al Rusiei, 
deschise palma. In mâna lui lucea o fiolă goală de sticlă, 
reflectând razele soarelui din Caraibe. Ivanov mai contemplă 
câteva secunde fiola, după care se încruntă. Un gest inutil, îşi 
zise atunci, dar ce alte perspective avem? 

Şeful spionajului rusesc se întoarse brusc şi aruncă fiola în 
apele golfului, dincolo de valurile care se rostogoleau încet pe 
țărm. Apoi se întoarse şi plecă. 

Ultima variantă de HYDRA fusese livrată. 


22 martie 
Alexandria, statul Virginia 


Micul restaurant cu specific vietnamez situat pe King Street, 
stradă care traversa Potomacul dinspre Washington, D. C., era 
un loc preferat de cei care apreciau o mâncare bună, preţurile 
rezonabile şi un serviciu discret şi nepretenţios. Cu alte cuvinte, 
îşi zise Jon Smith, studiind meniul, nu era la modă, doar pe placul 
oamenilor. 

— E liber? auzi el un glas cunoscut. g 

Colonelul ridică privirea şi zâmbi prietenos. In faţa lui se afla o 
femeie frumoasă, suplă, cu părul scurt, auriu. Femeia zâmbi şi 
ea, însă el sesiză că privirea ei părea circumspectă. 

— Bine ai venit, Randi, spuse el, ridicându-se în întâmpinarea 
ei. Mi-era teamă ca nu cumva băieţii din Langley să fi hotărât 
până la urmă să te ţină sub cheie. 

Randi Russell ridică din umeri. 

— Se pare că birocraţii de la etajul şapte încă nu se pot hotărî, 
replică ea calmă. Jumătate dintre ei, inclusiv cei de la 
departamentul de contrainformaţii, socotesc că sunt un fel de lup 
singuratic pentru Agenţie, un lup care ar trebui alungat şi 
neutralizat mai înainte de a apuca să provoace un scandal major. 
Cealaltă jumătate, inclusiv şeful meu de la Direcţia Operaţională, 
consideră că anihilarea lui Renke a meritat toată zarva. 

Smith aşteptă până ce Randi se aşeză cu graţie pe scaun, 

după care se aşeză şi el. 

— Şi care jumătate crezi că va avea câştig de cauză? 

— Ei, Agenţia mă va lăsa să lucrez în continuare pentru ei, zise 
ea încrezătoare, pe buze înflorindu-i un surâs. Cei din eşalonul 
superior vor închide ochii, aşa cum fac întotdeauna. Aşa că 
probabil mă voi alege cu alte câteva pagini de comentarii acide 
în dosarul meu profesional şi poate cu o săptămână liberă pe 
care altfel n-aş putea s-o am. 

Smith râse. 

— Devii cinică. 

— Dar eu sunt cinică din naştere, replică ea. Tocmai de-aceea 
îmi şi vine CIA ca o mănuşă. Randi ridică meniul din faţa ei, după 
care îl lăsă la loc pe masă. Ai auzit că nemţii au confirmat în cele 
din urmă identitatea informatorului din rândurile lor? 

— Este vorba despre Heichler, nu-i aşa? presupuse el. Individul 
care s-a împuşcat a doua zi după ce am pus noi mâna pe 
Malkovici. 

Randi confirmă printr-o înclinare a capului. 

— A fost nevoie de multe cercetări, însă până la urmă s-a 
descoperit o serie de plăţi cu bani gheaţă către Heichler din 
partea uneia dintre companiile de faţadă controlate de Malkovici. 

— Şi despre Malkovici am auzit, spuse încet bărbatul. Bănuiesc 
că Golful Guantanamo nu este un loc chiar atât de sigur pe cât s- 
ar putea crede. 

Randi înălţă dintr-o sprânceană. 

— Ce repede umblă vorba în cercurile înalte în care de învârţi 
tu - oricare ar fi acelea. Credeam că amănuntele în legătură cu 
moartea lui Malkovici au fost ţinute în foarte mare secret după ce 
au fost muştruluiţi cei care au permis ca ruşii să ajungă la el 
înainte ca noi să fi terminat să-l stoarcem de toate informaţiile 
pe care le deţinea. 

— Se întâmplă să am câţiva prieteni care îmi mai transmit 
unele lucruri pe care n-ar trebui să mi le transmită, recunoscu 
Smith. 

Randi pufni. 

— Scuteşte-mă. Randi puse din nou mâna pe meniu. Am auzit 
că doamna Devin a ieşit din spital şi şi-a reluat activitatea, spuse 
ea cu un aer nepăsător. 

— Aşa am auzit şi eu, replică prudent Jon. 

— Presupun că nu va mai fi primită cu braţele deschise înapoi 
la Moscova. 

Jon rânji. 

— Nu chiar. Smith o privi peste masă. Se pare însă că Fiona 
izbuteşte întotdeauna să cadă în picioare. Aud că s-a şi angajat 
la o prestigioasă firmă de consultanţă cu sediul la New York. 

Adevărul era că Smith ştia că omul care facilitase angajarea 
Fionei era Fred Klein, dat fiind că în felul acesta ea beneficia de o 
acoperire utilă în vederea altor misiuni ale organizaţiei Covert- 
One. 

— New Yorkul nu este departe de-aici, comentă sec Randi. 

— Nu, încuviinţă Smith. După care i se făcu milă de Randi. Dar 
e foarte departe de Moscova, iar biletele de avion nu sunt ieftine. 
Aşa încât am ciudatul sentiment că persoanele care au nevoie de 
Oleg Kirov vor vedea crescând notele de plată pentru serviciile 
de consultanţă prestate de el. 

Randi Russell miji ochii. 

— Kirov? 

Bărbatul dădu din cap. După ce Klein se convinsese că şefii de 
la Kremlin nu aveau habar de rolul jucat de Kirov în recentele 
evenimente, îi permisese rusului să se întoarcă în ţara lui de 
origine, astfel că fostul ofiţer FSB era în continuare un spion 
activ, extrem de bine camuflat al agenţiei Covert-One. 

— Oleg Kirov? se miră ea din nou, sceptică. Are o relaţie cu 
doamna Devin? 

Smith schiţă un gest de jurământ. 

— Crede-mă, nu te mint! o asigură el. 

— Ei, dar ce veste încântătoare! exclamă Randi cu toată 
sinceritatea. După care, nespus de bucuroasă se aşeză mai bine 
pe scaun şi începu să studieze meniul, de data asta cu real 
interes. Aşadar, ce-mi poţi recomanda? 


- Sfârşit - 


402 


Cuprins 


PROLOG oroen aaa etate aa ii d ana aaa E aud 4 
PARIBAS INTAR oia aaa iba tai a ta 9 
Înca a tuica a ata aa ocna aan 9 
P Ad aa Caiac d a i ab ao da Aaa iu 18 
EE E CAO i 000 il a A ct aaa 30 
cl ERE EETA cata aaa e e 40 
Dă oc la dl at la d 48 
[0 (Aaaa) ata A Cata aa AD ADs aa ela ao ae ala 54 
Ț căuA laolalta at a aaa a eat tie al el 64 
PARTE AA DONA seci aa iza lana lt 71 
O e EEE lenea act ta aa aaa 20 adela aci 71 
ARATE AE iau ţii dalla daca 81 
| EEE IRRD PNL IE N A RANI RIN 90 
1 A (NERO PTA ORI NORI SR II a SIR RR II Po RI TI 98 
ID 200 abia add tu a alai A N E A, 103 
ne ARRP NOE PRON CER REE SRR IE AAE PORTER E 109 
JA e atei i ee aaa e nai R 117 
T eee baie ae aa iu aaada aaa Aaaa Adi S 122 
TO a A i aaa az 133 
1 ba A ENSS decat dal i na ai ad aaa a 144 
E) ENN ea doo Ca ii Sa oa octet altadata atatea 151 


i ES cca sttitecaa o natal cla mo oala ao 00 oaza aaa E ie cală 163 
DD anni aa tu lila at acute dl eat 7 ll tute 172 
Dl aia aaa asta ta let cobai ta 06 illa lata atlet at e bal 179 
2. Di ate gala tata dala Ca a AENA 184 
DAY a Mei td otet dt So cat pal d dl o 188 
DA caca Doilea Ei 00 02 aaa da aaa aaa 200 toi Da ai 192 
Dacian d li 900 e Cs a a a al at la 202 
DC tocmit Sci ca au ad DU aaa e iată 211 
T SR ODER RR 0 PROVINO) Pe RDI PNR MORI ERP PPR PN NR E 218 
DC a ee 0 (0553355 Dag aa do aleea Bala a ae pa Rai ddd az 9024420 ai 222 
DIO Ulei dada 55 SEE Doll otel 9 al Dă E EEEE a 227 
DC) E E 300 ai i a 0009 a al Ra 235 
ED Îi 00 atatea all at EEA 241 
2070, 9 eo oo aaa aa aaa 0 a a d i aaa oda hei a a 247 
e Soleil ac a Aaaa aa nt a davai citea 256 
E) Ag iei iile alea Adda aaa Da aaa E A ai 262 
Ei ha RU ui at atatia EET a a Bi alte a ta a 267 
PARTEA A PATRA seereis oara alea aa ela 278 
E) (0452009099) tal act a ii ta al Ra iai a 278 
SI 7 ia dedau da 00 dn Dc ai 000 284 
Eo ol iad al 340 ai E tarate alea ea la 292 
EC, aaa dai 009 aa n il tal ae 297 
A O atacă aia a El Deca 8 8 asa 2 aan 9 ada 304 
CA |n cotata aduna oala oa ant n ba ec AA A ia aaa 309 


+ e ARIE DIET RR PE RI ES NOIR Ie 323 
CAL 000039 atleta a d aa tata ra S e ni tt 332 
202 oi o eg talllatate tele dada ii i tu la ala 039 alla atlet all 341 
4 || o a R E E SRI II RR a PONI A PP NIC N 348 
AT 0003â Boa denota tea da eat aseara planta lao ll 357 
A ata za aaa ăla 024002 datul eat aa ll i iu aaa 367 
A Cca datata ae E leii lait lea 377 
E) T E 386 
EPILOG iiA bE PNR EDD AR RN RI EEEO 396 
CUPIS 3023335000440 40000 i dabni2043300 43 0000000 cd iale 02.035 03 iz 405 


405 


BESTSELLERURI INTERNAȚIONALE 


Celebrul autor american ROBERT LUDLUM 
s-a impus ca un maestru incontestabil al thriller-ului 
modern. 

Romanul de față, bazat pe o riguroasă docu- 
mentare, abordează o temă actuală a lumii con- 
temporane: lupta marilor corporaţii şi a forțelor 
militare pentru a menţine sau a submina starea unor 
tări. 

Cititorul este introdus în lumea spionilor, la 
nivelul unei organizații ultrasecrete americane, a 
cărei misiune este găsirea dovezilor că Rusia inten- 
tionează să invadeze Ucraina, Georgia şi alte țări 
foste sovietice. Războiul însă nu se va duce cu 
mijloace conventionale, ci cu arme biologice. 

Magnatul Konstantin Malcovici deține un astfel 
de produs genetic, nedetectabil, cu nume de cod 


HYDRA, un virus ce atacă ADN-ul persoanei vizate. 
Doar locotenent-colonelul medic Jon Smith şi echipa 
sa pot opri această conspirație criminală. Sarcina lor 
este extrem de periculoasă şi riscantă, întrucât ei 
luptă nu numai împotriva setei de putere şi de 
extindere a Kremlinului, dar şi contra unui asasin 
invizibil şi de neoprit... 

